
1 A.M. 


Doi bărbaţi obosiţi se uitau la Antonia Gallo, cu 
resentiment şi cu ostilitate în priviri. Voiau să se ducă 
acasă, dar ea nu voia să-i lase, iar ei ştiau că avea 
dreptate, ceea ce îi făcea să se simtă şi mai rău. 

Cei trei făceau parte din Departamentul de personal de la 
Oxenford Medical. Antonia, căreia toţi îi spuneau Toni, era 
administratorul bazei materiale, iar principala «ei 
responsabilitate era siguranţa. Oxenford era o companie 
farmaceutică de mici dimensiuni, care făcea muncă de 
cercetare asupra virusurilor care ar putea provoca moartea. 
Securitatea era o problemă cât se poate de serioasă. 

Toni făcuse un control inopinat al materialelor şi 
descoperise că lipseau două doze dintr-un medicament 
experimental. Era destul de grav: medicamentul, un agent 
antiviral, era strict secret, iar formula sa era nepreţuită. Era 
posibil să fi fost furat pentru a fi vândut unei companii 
rivale. Totuşi, o altă posibilitate, şi mai înspăimântătoare, 
întipărise pe faţa pistruiată a lui Toni o expresie de 
anxietate sumbră şi îi încadrase ochii verzi cu cearcăne 
negre. Un hoţ ar fi putut fura medicamentul pentru uz 
personal. Şi exista un singur motiv pentru a face acest 
lucru: cineva fusese infectat cu unul dintre virusurile letale 
care erau folosite în laboratoarele celor de la Oxenford. 

Laboratoarele se aflau într-o casă imensă, datând din 
secolul al XIX-lea, care fusese construită ca reşedinţă de 
vacanţă în Scoţia pentru un milionar din perioada 
victoriană. Era numită Kremlin din cauza celor două rânduri 
de gard, a sârmei ghimpate, a gardienilor în uniformă şi a 
echipamentului de securitate de ultimă generaţie. Cu toate 
acestea, semăna mai mult cu o biserică, cu arcade ascuţite, 

un turn şi rânduri de garguie sculptate de-a lungul 
acoperişului. 

Biroul celor de la Personal fusese unul dintre cele mai 
somptuoase dormitoare ale casei. Avea în continuare 
ferestre în stil gotic şi lambriu de lemn, numai că acum, în 
locul garderoburilor, erau dulapuri cu dosare, iar birourile 
cu calculatoare şi telefoane înlocuiseră mesele de toaletă 
pe care se aflau odată sticluţe de cristal şi perii de păr cu 
mâner din argint. 

Toni şi cei doi bărbaţi vorbeau la telefoanele din 
încăpere, sunând toţi angajaţii care aveau permise de 
intrare în laboratorul cu nivel înalt de securitate. Existau 
patru niveluri de biosecuritate. La cel mai înalt nivel, BSL4+, 
cercetătorii lucrau îmbrăcaţi în costume asemănătoare cu 
cele de cosmonaut, deoarece manipulau virusuri pentru 
care nu exista vaccin sau antidot. Pentru că era cel mai 
bine păzit loc din întreaga clădire,  eşantioanele 
medicamentelor experimentale erau păstrate acolo. 

În BSL4 nu putea intra orice angajat. Pentru a avea acces 
în acest laborator, angajatul respectiv trebuia să fi trecut 
printr-un stagiu de pregătire în ceea ce priveşte siguranţa 
biologică, lucru valabil chiar şi pentru personalul de 
întreţinere care intra să verifice filtrele de aer sau să repare 
autoclavele. Chiar şi Toni făcuse acest stagiu de pregătire 
pentru a putea intra în laborator ca să verifice respectarea 
normelor de securitate. 

Numai 27 din cei 80 de angajaţi aveau acces în laborator. 
Cu toate acestea, mulţi dintre ei plecaseră deja în concediul 
de Crăciun, astfel că responsabilii cu securitatea se chinuiră 
toată ziua de luni şi ceva din marţi pentru a le da tuturor de 
urmă. 

Toni telefonă la Le Club Beach din Barbados şi, după 


1 Biosafety Level Four, laboratorul cu gradul 4 de biosecuritate (n. 
tr.), 

multe insistenţe, reuşi să-l convingă pe managerul adjunct 
să o caute pe Jenny Crawford, o tânără tehniciană de 
laborator. 

În timp ce aştepta, Toni aruncă o privire către propria 
imagine reflectată în fereastră. Se ţinea bine, având în 
vedere oră târzie. Costumul ei maro-ciocolatiu cu dunguliţe 
albe nu i se şifonase, părul ei des era aranjat cum trebuia, 
iar pe faţă nu i se vedeau semne de oboseală. Tatăl ei era 
de origine spaniolă, dar ea moştenise pielea palidă şi părul 
blond-roşcat ale mamei sale, care era scoțiană. Toni era 
înaltă şi suplă. „Nu e rău”, îşi spuse ea în gând, „pentru 38 
de ani”. 

— Cred că la voi e miezul nopţii! spuse Jenny când, în 
sfârşit, răspunse la telefon. 

— Am descoperit o neconcordanţă în registrul BSL4, îi 
explică Toni. 

Jenny era un pic băută. 

— Nu e prima oară când se întâmplă, spuse ea 
nepăsătoare. Dar nimeni nu a mai făcut o asemenea 
tragedie din asta. 

— Pentru că nu lucram eu aici, spuse tăios Toni. Când ai 
intrat ultima oară în BSL4? 

— Marţi, cred. Dar poţi afla asta din computer. 

Bineînţeles că putea, dar Toni voia să ştie dacă varianta 
lui Jenny se potrivea cu ce reieşea din registrul electronic. 

— Şi când ai accesat ultima oară tezaurul? 

Tezaurul era o cameră frigorifică ţinută mereu încuiată. 
Tonul lui Jenny devenea din ce în ce mai ursuz. 

— Chiar nu-mi aduc aminte, dar poţi să afli dacă verifici 
înregistrările video. Panoul de comandă, activat prin 
atingere, de la tezaur declanşa automat o cameră video 
care înregistra tot ce se întâmpla atât timp cât uşa era 
deschisă. 

— Îţi aminteşti când ai folosit ultima oară Madoba-2? 

Acesta era virusul la care lucrau oamenii de ştiinţă în 
momentul respectiv. Jenny era şocată. 

— Să fiu a naibii, asta lipseşte? 

— Nu, nu asta. Dar e cam acelaşi lucru... 

— Nu cred că am lucrat vreodată cu vreun virus 
adevărat. Eu lucrez cea mai mare parte a timpului în 
laboratorul pentru culturi de ţesuturi. 

Spusele ei nu contraziceau cu nimic informaţiile pe care 
le avea şi Toni. 

— Ai observat vreun coleg care să aibă un comportament 
ciudat său neobişnuit în ultimele săptămâni? 

— Asta e ca la afurisitul ăla de Gestapo, spuse Jenny. 

— Trecând peste asta, ai observat ceva? 

— Nu, nimic. 

— Încă o întrebare. Ai temperatura normală? 

— Să fiu a naibii, vrei să spui că aş putea avea Madoba- 
2? 

— Eşti răcită sau ai febră? 

— Nu! 

— Atunci eşti în regulă. Ai părăsit ţara acum 11 zile - 
până acum ar fi trebuit să ai simptome asemănătoare cu 
cele de gripă dacă ar fi fost ceva. Mulţumesc, Jenny. 
Probabil că e doar o eroare în registru, dar trebuie să ne 
asigurăm. 

— Ei bine, mie mi-ai stricat seara. 

Jenny închise. 

— Păcat, spuse Toni în receptor, deşi nu mai era nimeni 
la celălalt capăt al liniei. Puse receptorul în furcă. Jenny 
Crawford e în regulă, anunţă ea. E o tâmpită, dar e în 
regulă. 

Directorul laboratorului era Howard McAlpine. Barba sa 
deasă, grizonată îi acoperea obrajii până la pomeţi, astfel 
încât pielea din jurul ochilor părea a fi o mască roz. Era 
meticulos fără să pară pedant, iar, în condiţii normale, lui 

Toni îi plăcea să lucreze cu el, dar acum nu era deloc în 
toane bune. Acesta se sprijini de spătarul scaunului în care 
stătea şi îşi încrucişă braţele în dreptul cefei. 

— Este extrem de probabil ca materialul dispărut să fi 
fost folosit perfect legitim de către un angajat care să fi 
uitat pur şi simplu să înregistreze acţiunea în registru. 

Tonul lui era ţâfnos: mai spusese de două ori exact 
acelaşi lucru. 

— Sper să ai dreptate, zise Toni pe un ton neutru. 

Se ridică şi se îndreptă către fereastră. Din birou se putea 
vedea anexa în care se afla laboratorul BSL4. Noua 
construcţie părea asemănătoare cu restul Kremlinului, 
având coşuri de culoarea orzului şi un turn cu orologiu; unui 
străin i-ar fi greu să-şi dea seama, de la distanţă, unde 
anume în acest complex se afla laboratorul de înaltă 
securitate. Cu toate acestea, ferestrele arcuite ale 
laboratorului erau opacizate, uşile sculptate din lemn de 
stejar nu puteau fi deschise, iar camerele de securitate cu 
circuit închis supravegheau totul din capetele monstruoase 
ale garguielor. Era un buncăr de beton deghizat în clădire 
victoriană. Noua clădire avea trei niveluri. Laboratoarele se 
aflau la parter. Pe lângă încăperile destinate cercetării şi 
depozitării materialelor, în clădire se afla şi o cameră 
folosită pentru izolarea şi îngrijirea oricărui angajat care ar 
fi fost infectat cu vreun virus periculos. Aceasta din urmă 
nu fusese folosită niciodată. La primul etaj, se afla 
echipamentul de filtrare a aerului. La subsol, se găseau 
maşinării complicate care  sterilizau toate deşeurile 
provenite din activitatea desfăşurată. In afară de oameni, 
nici un organism viu nu părăsea laboratorul. 

— Am învăţat multe lucruri din această întâmplare, spuse 
Toni pe un ton împăciuitor. 

îngrijorată, îşi dădu seama că se afla într-o poziţie 
delicată. Cei doi bărbaţi îi erau superiori atât ierarhic, cât şi 

ca experienţă de viaţă - amândoi erau trecuţi de cincizeci 
de ani. Deşi nu avea nici un drept să le dea ordine, Toni 
insistase ca ei să trateze această neconcordanţă apărută ca 
pe o situaţie de criză. Amândoi o simpatizau, dar ea profita 
la maximum de bunăvoința lor. Cu toate acestea, Toni 
simţea clar că trebuia să insiste, pentru că în joc erau 
siguranţa publică, reputaţia companiei şi cariera ei. 

— În viitor, va trebui să avem întotdeauna la îndemână 
numere de telefon la care să îi putem contacta imediat pe 
toţi angajaţii care au acces la BSL4, în orice colţ al lumii s- 
ar afla, astfel încât să putem lua rapid legătura cu ei într-o 
situaţie de urgenţă. Şi trebuie să verificăm registrul mai 
des, nu doar o singură dată pe an. 

McAlpine mormăi ceva. În calitate de director al 
laboratorului, registrul era  responsabilitatea sa, iar 
adevărata cauză a indispoziţiei sale era că el ar fi trebuit să 
descopere neconcordanţa apărută. Eficienţa lui Toni îl 
punea într-o lumină proastă. 

Toni se întoarse către celălalt bărbat, care era director de 
resurse umane. 

— La ce număr am ajuns, James? 

James Elliot îşi ridică privirea din monitor. Se îmbrăca 
precum un agent de bursă, într-un costum cu dunguliţe 
subţiri şi o cravată impecabilă, încercând parcă a se 
deosebi de oamenii de ştiinţă, care purtau haine din tweed. 
Regulile de siguranţă îi păreau parte dintr-o birocraţie 
obositoare, poate pentru că nu lucrase niciodată în contact 
direct cu virusurile. Toni îl considera încrezut şi nesăbuit. 

— Am stat de vorbă cu 26 din cei 27 de angajaţi care au 
acces la BSL4, spuse el. Vorbea cu precizie exagerată, ca 
un profesor obosit care explică o problemă celui mai slab 
copil din clasă. Toţi au spus adevărul în legătură cu ultima 
dată când au intrat în laborator şi au deschis tezaurul. Nici 
unul nu a observat vreun coleg care să se comporte ciudat. 

Şi nici unul nu are febră. 

— Cine lipseşte? 

— Michael Ross, un tehnician de laborator. 

— II cunosc pe Michael, spuse Toni. Era un bărbat timid şi 
inteligent, cu aproximativ zece ani mai tânăr decât Toni. De 
fapt, am fost la el acasă. Locuieşte într-o căsuţă aflată cam 
la 25 de kilometri de aici. 

— Lucrează la noi de opt ani, iar dosarul său este 
impecabil. 

McAlpine urmări cu degetul pe o foaie şi spuse: 

— A intrat ultima dată în laborator acum trei duminici, ca 
să facă un control de rutină al stării animalelor. 

— Şi de atunci? 

— A fost în concediu. 

— Cât timp - trei săptămâni? 

— Trebuia să se întoarcă la serviciu astăzi, interveni 
Elliot. Se uită la ceasul de la mână. De fapt, ieri. Luni 
dimineaţă. Dar nu a apărut. 

— A sunat să anunţe că e bolnav? 

— Nu. 

Toni ridică din sprâncene. 

— Şi nu putem lua legătura cu el? 

— Nu răspunde nici la telefonul fix, nici la cel mobil. 

— Şi nu vi se pare ciudat? 

— Că un bărbat necăsătorit îşi prelungeşte concediul fără 
să-şi anunţe angajatorul? La fel de ciudat ca ploaia în Glen 
Coe. 

Toni se întoarse din nou către McAlpine. 

— Dar tu zici că Michael are un dosar fără pată. 

Directorul laboratorului părea îngrijorat. 

— E foarte conştiincios. Mă surprinde că şi-a luat liber 
fără să ceară aprobarea nimănui. 

— Cine era cu Michael când a intrat ultima oară în 
laborator? întrebă Toni. 

Ştia că probabil fusese însoţit de cineva, pentru că, în 
BSL4, protocolul cerea ca orice acţiune să fie executată în 
prezenţa a cel puţin două persoane: din cauza pericolului 
permanent, nimeni nu putea să lucreze acolo singur. 
McAlpine consultă lista din faţa sa. 

— Dr. Ansari, biochimist. 

— Nu cred că îl cunosc. 

— O cunosc. E o femeie. Monica. 

Toni ridică receptorul. 

— Ce număr are? 

Monica Ansari vorbea cu un accent specific oraşului 
Edinburgh, iar vocea ei trăda faptul că fusese trezită dintr- 
un somn profund. 

— Howard McAlpine m-a sunat mai devreme, să ştii. 

— Îmi pare rău să te deranjez din nou, spuse Toni. 

— S-a întâmplat ceva? 

— E vorba despre Michael Ross. Nu reuşim să luăm 
legătura cu el. Cred că tu ai fost cu el în BSL4 cu trei 
duminici în urmă. 

— Da. Stai o clipă să aprind lumina! Tăcu pentru câteva 
momente. Doamne, atât e ceasul? 

— Michael a plecat în concediu în următoarea zi, reluă 
Toni. 

— Mi-a spus că se duce în vizită la mama lui, în Devon. 

Aceste vorbe o făcură să-şi amintească brusc motivul 
pentru care fusese acasă la Michael Ross. In urmă cu 
aproximativ şase luni, Toni menţionase, într-o conversaţie 
obişnuită la cantină, cât de mult îi plăceau tablourile lui 
Rembrandt care înfăţişau femei în vârstă, cu fiecare 
încreţitură şi fiecare rid redate cu dragoste. „Privindu-le, îţi 
poţi da seama, spusese ea atunci, cât de mult şi-a iubit 
Rembrandt mama.” Michael fusese foarte încântat de 
remarca ei şi îi spusese că avea mai multe reproduceri 
după gravurile lui Rembrandt pe care le decupase din 

reviste sau din cataloagele caselor de licitaţii. După 
program, se dusese acasă la el pentru a vedea imaginile, 
toate înfăţişând femei în vârstă, înrămate cu gust, ocupând 
unul dintre pereţii micuţului living. Se temuse că Michael 
avea să-i ceară o întâlnire - îl plăcea, dar nu în felul acela -, 
dar, spre uşurarea ei, el nu voia decât să-i arate colecţia. 
Astfel că Toni trăsese concluzia că nu era decât un băieţel 
care îşi venera mama. 

— Informaţia aceasta este foarte utilă, îi spuse Toni 
Monicăi. Stai un moment! Se întoarse către James Elliot. 
Avem la dosar datele de contact ale mamei sale? 

Elliot mişcă din mouse şi accesă un alt fişier. 

— Este înregistrată ca fiind ruda cea mai apropiată. 

Ridică receptorul unui alt telefon. Toni îşi reluă 
convorbirea cu Monica. 

— Michael s-a comportat ca de obicei în duminica aceea? 

— Da, sigur. 

— Aţi intrat împreună în BSL4? 

— Da. Apoi, bineînţeles, am mers să ne schimbăm în 
camere separate. 

— Când ai intrat în laboratorul propriu-zis, el era deja 
acolo? 

— Da, se schimbase mai repede decât mine. 

— Ai lucrat cot la cot cu el? 

— Nu, eu eram într-o parte a laboratorului, mă ocupam 
de culturile de ţesut, iar el verifica starea animalelor. 

— Aţi plecat împreună? 

— Nu, el a plecat cu câteva minute înaintea mea. 

— Mi se pare că el ar fi putut accesa tezaurul fără ca tu 
să ştii. 

— Da, nu ar fi fost deloc greu. 

— Ce părere ai tu despre Michael? 

— E în regulă... inofensiv, cred. 

— Da, e o descriere foarte potrivită pentru el. Ştii cumva 

dacă are vreo iubită? 

— Nu prea cred. 

— Tu îl găseşti atrăgător? 

— Arată bine, dar nu e sexy. 

Toni zâmbi. 

— Exact. Ai remarcat vreodată ceva ciudat la el? 

— Nu. 

Toni observă o ezitare, dar nu scoase nici măcar un 
sunet, dându-i celeilalte femei timp să continue. Lângă ea, 
Elliot vorbea cu cineva, întrebând de Michael Ross sau de 
mama sa. 

— Vreau să spun, faptul că o persoană locuieşte singură 
nu înseamnă automat că e nebună, nu-i aşa? zise Monica 
după un moment. 

Lângă Toni, Elliot spunea în receptor: 

— Foarte ciudat. Îmi pare rău că v-am deranjat la o oră 
atât de târzie. 

Curiozitatea lui Toni era aţâţată de vorbele lui Elliot. 

— Mulţumesc, Monica. Sper să-ţi poţi continua somnul, 
spuse ea pentru a încheia convorbirea. 

— Soţul meu este medic de familie, replică aceasta. 
Suntem obişnuiţi cu telefoanele în miez de noapte. 

Toni puse receptorul în furcă. 

— Michael Ross a avut suficient timp să deschidă 
tezaurul, spuse ea. Şi locuieşte singur. li aruncă o privire lui 
Elliot. Ai reuşit să suni acasă la mama lui? 

— Este un azil de bătrâni, spuse Elliot. Părea 
înspăimântat. lar doamna Ross a murit iarna trecută. 

— Ei, drăcia dracului! izbucni Toni. 

3 A.M. 


Becurile puternice iluminau turnurile şi frontoanele 
Kremlinului. Erau cinci grade sub zero, dar cerul era senin şi 
nu era nici un pic de zăpadă. In faţa clădirii se afla o 
grădină în stil victorian, cu copaci şi tufişuri. Luna, aflată în 
al treilea pătrar, arunca o lumină cenuşie asupra nimfelor 
dezbrăcate care se înălţau în mijlocul fântânilor secate, în 
timp ce dragoni de piatră stăteau de pază. 

Tăcerea fu spulberată de huruitul motoarelor, în timp ce 
două dubiţe ieşiră din garaj. Ambele erau însemnate cu 
simbolul internaţional pentru pericol biologic: patru cercuri 
negre întretăiate pe un fundal galben aprins. Până să 
ajungă la poartă, gardianul ridicase deja bariera. Cele două 
autovehicule ieşiră din incinta complexului şi se îndreptară 
către sud cu o viteză ameţitoare. 

Toni Gallo era la volanul primei maşini, conducând de 
parcă s-ar fi aflat în maşina ei Porsche, folosind toată 
lărgimea drumului, turând motorul şi tăind curbele. Se 
temea să nu ajungă prea târziu. In aceeaşi maşină cu Toni, 
se aflau trei oameni antrenați pentru situaţii de 
decontaminare. Cel de-al doilea vehicul era o unitate 
mobilă de izolare, condus de un paramedic, şi pe locul 
pasagerului se afla o doctoriţă, Ruth Solomons. 

Toni se temea că s-ar putea înşela, dar era îngrozită că 
era posibil să aibă dreptate. 

Declanşase alarma de gradul | bazându-se pe nimic 
altceva decât o simplă bănuială. Era posibil ca 
medicamentul să fi fost folosit cât se poate de legal de un 
om de ştiinţă care să fi uitat pur şi simplu să consemneze în 
registru, după cum credea Howard McAlpine. Era posibil ca 
Michael Ross să-şi fi prelungit concediul fără a cere 

permisiunea, iar povestea cu mama lui să nu fie decât o 
neînțelegere. În acest caz, s-ar fi spus pe bună dreptate că 
Toni reacţionase exagerat - tipic pentru o femeie isterică, 
ar fi adăugat James Elliot. Era posibil să-l găsească pe 
Michael Ross dormind pur şi simplu, cu telefonul închis, şi 
se cutremura numai la gândul că a doua zi dimineaţă 
trebuia să dea ochii cu şeful ei, Stanley Oxenford. 

Dar ar fi mult mai rău dacă s-ar dovedi că a avut 
dreptate. 

Un angajat lipsea fără să ştie nimeni de el, minţise în 
legătură cu locul unde se ducea, iar din tezaur dispăruseră 
eşantioane din noul medicament. Făcuse Michael Ross ceva 
care să-l expună riscului de a contracta o infecţie fatală? 
Medicamentul era încă în faza de testare şi ineficient 
împotriva tuturor virusurilor, dar probabil că se gândise că 
ar fi fost mai bun decât nimic. Indiferent care-i fuseseră 
intenţiile, el voise să se asigure că n-avea să-l caute nimeni 
acasă timp de câteva săptămâni; astfel, minţise că se duce 
la Devon să-şi viziteze mama care nu mai trăia. 

Monica Ansari spusese: „Faptul că o persoană locuieşte 
singură nu înseamnă automat că e nebună, nu-i aşa?” Era 
una dintre acele propoziţii care vor să spună de fapt exact 
opusul. Biochimista simţise că era ceva ciudat la Michael, 
chiar dacă, în calitate de om de ştiinţă raţional, ezitase să 
se bazeze numai pe intuiţie. 

Toni era de părere că intuiţia nu ar trebui nicicând 
neglijată. 

Aproape că nu suportă să se gândească la ce se putea 
întâmpla dacă virusul Madoba-2 ar fi scăpat de sub control. 
Era extrem de contagios, răspândindu-se rapid prin strănut 
şi tuse. Şi fatal. Se simţi străbătută de un fior de groază, în 
timp ce apăsa şi mai tare pedala de acceleraţie. 

Drumul era pustiu şi nu-i trebuiră decât douăzeci de 
minute pentru a ajunge la casa izolată unde locuia Michael 


16 


Ross. Intrarea nu era la vedere, dar Toni îşi aminti pe unde 
trebuia s-o ia. Coti pe o alee scurtă care ducea către o 
căsuţă joasă cu faţada de piatră, aflată în spatele unui zid 
ce despărţea două grădini. Nu se vedea lumină. Toni parcă 
maşina lângă un Volkswagen Golf, probabil al lui Michael. 
Claxonă lung. 

Nu se întâmplă nimic. Nu se aprinse nici o lumină, nimeni 
nu deschise vreo uşă sau vreo fereastră. Toni opri motorul. 
Tăcere. 

Dacă Michael plecase, de ce maşina lui era parcată aici? 

— In costume de iepuraşi, vă rog, domnilor, spuse ea. 

Cu toţii, inclusiv echipa medicală din cea de-a doua 
dubiţă, se echipară în costume portocalii, asemănătoare cu 
cele purtate în spaţiu. Era o manevră incomodă. Costumul 
era făcut dintr-un plastic greu care nu ceda şi nici nu se plia 
uşor. Se încheia cu un fermoar etanş. Se ajutară unii pe 
ceilalţi să-şi lipească mănuşile de încheieturi cu bandă 
adezivă. La sfârşit, îşi băgară picioarele înfăşurate în 
plasticul costumului în nişte cizme de cauciuc. 

Costumele erau perfect etanşe. Cei îmbrăcaţi astfel 
respirau printr-un filtru de aer HEPA - unul foarte eficient, 
care avea un ventilator electric alimentat de baterii aflate 
pe centura costumului. Filtrul elimina orice particule care 
puteau fi inhalate, posibile purtătoare de virusuri sau 
microbi. De asemenea, acest filtru elimina şi mirosurile, cu 
excepţia celor deosebit de intense. Ventilatorul scotea un 
zgomot constant, care unor oameni li se părea insuportabil. 
Sistemul audio montat în cască le permitea să comunice 
între ei şi cu panoul de comandă de la Kremlin, printr-un 
canal de unde radio imposibil de depistat. 

Când fură gata, Toni se uită din nou la casă. Dacă cineva 
dinăuntru ar fi aruncat în acel moment o privire pe una 
dintre ferestre şi ar fi văzut şapte oameni în costume 
portocalii de cosmonauţi, ar fi crezut că extratereştrii şi 

OZN-urile sunt o chestie cât se poate de reală. 

Oricum, chiar dacă era cineva înăuntru, nu se uita pe nici 
o fereastră. 

— Intru eu prima, spuse Toni. 

Se duse la uşa din faţă, mişcându-se cu greutate în 
costumul rigid. Apăsă pe sonerie şi bătu în uşă. După 
câteva momente, ocoli clădirea pentru a ajunge în spate. 
Acolo se afla o grădină îngrijită, cu un hambar din lemn. 
Găsi uşa din spate descuiată şi intră în casă. Îşi aduse 
aminte că, atunci când îl vizitase pe Michael, stătuse în 
bucătărie în timp ce acesta pregătise nişte ceai. Se mişcă 
repede prin casă, aprinzând luminile. Reproducerile după 
Rembrandt erau şi acum pe peretele livingului. Casa era 
curată, goală, cu toate lucrurile la locul lor. 

Vorbi cu ceilalţi la căşti. 

— Nu-i nimeni acasă. 

Sesiză tonul trist al propriei voci. 

De ce îşi lăsase casa neîncuiată? Poate că nu avea de 
gând să se mai întoarcă vreodată. 

Asta era o adevărată lovitură. Dacă Michael ar fi fost aici, 
misterul putea fi rapid rezolvat. Acum trebuia organizată o 
operaţiune de căutare. Putea fi oriunde în lume. Nu se ştia 
cât timp aveau să le ia căutările. Se gândi înspăimântată la 
zilele sau chiar săptămânile de nelinişte care îi aşteptau. 

leşi din nou în grădină. Ca să fie sigură că verificase tot, 
încercă uşa hambarului din grădină. Şi aceasta era 
descuiată. Când o deschise, simţi un miros vag, neplăcut 
dar uşor familiar. „Trebuie să fie foarte puternic dacă a 
trecut de filtrul costumului, îşi dădu ea seama. Sânge”, îi 
veni în minte. Hambarul mirosea ca un abator. 

— O, Doamne! murmură ea. 

Ruth Solomons, doctoriţa, o auzi şi întrebă: 

— Ce s-a întâmplat? 

— Un moment. 

înăuntrul micii cămări din lemn, întuneric beznă; nu era 
nici o fereastră. Bâjbâi prin întuneric şi găsi un întrerupător. 
Când se aprinse lumina, Toni ţipă din cauza şocului. 

Ceilalţi vorbiră toţi odată, întrebând ce se întâmplase. 

— Veniţi repede! spuse ea. In hambarul din grădină. Mai 
întâi Ruth. 

Michael Ross zăcea pe podea cu faţa în sus. Sângera din 
fiecare orificiu: ochi, nas, gură, urechi. Sângele scurs 
formase o baltă pe podeaua de scânduri. Toni nu avea 
nevoie de un doctor pentru a-şi da seama că Michael avea 
o hemoragie multiplă masivă - un simptom clar pentru 
Madoba-2 şi alte infecţii similare. Era foarte periculos, 
corpul său fiind o bombă neexplodată, plină cu virusul 
mortal. Dar era în viaţă. Pieptul i se mişca în ritmul 
respirației, iar din gură i se auzea un bolborosit slab. Toni 
se aplecă, îngenunchind în balta lipicioasă de sânge 
proaspăt, şi se uită la el cu atenţie. 

— Michael! spuse ea, ţipând pentru a se face auzită prin 
plasticul căştii de la costum. Sunt eu, Toni Gallo de la 
laborator! 

În ochii lui însângeraţi, se zări o sclipire de luciditate. 
Michael deschise gura şi mormăi ceva. 

— Poftim? ţipă ea. 

Se aplecă şi mai aproape de el. 

— Nici un leac, spuse el, după care începu să vomite. 

Un şuvoi de lichid negru îi ţâşni din gură, stropind vizorul 
costumului lui Toni. Aceasta se trase înapoi şi ţipă speriată, 
chiar dacă ştia că era protejată de costum. 

Fu împinsă deoparte, iar Ruth Solomons se aplecă 
deasupra lui Michael. 

— Pulsul este foarte slab, se auzi vocea doctoriţei prin 
sistemul de comunicare audio. Ruth îi deschise gura lui 
Michael şi îşi folosi degetele înmănuşate pentru a curăța o 
parte din sângele şi vomă care-i blocau gâtul. Am nevoie de 


19 


un laringoscop - rapid! 

Câteva secunde mai târziu, un paramedic veni în grabă 
cu instrumentul respectiv. Ruth îl introduse în gura lui 
Michael, curăţându-i gâtul astfel încât să poată respira mai 
Uşor. 

— Adu targa de izolare, cât de repede poţi, spuse ea. 

Deschise trusa medicală pe care o adusese cu ea şi 
scoase o seringă deja încărcată - cu morfină şi un 
coagulant sangvin, presupuse Toni. Ruth înfipse acul în 
gâtul lui Michael şi apăsă pe piston. Când scoase seringă, 
Michael începu să sângereze abundent prin locul unde acul 
străpunsese pielea. 

Toni era copleşită de un val de durere. Şi-l amintea pe 
Michael mergând prin laboratoarele de la Kremlin, apoi cum 
stătea la el acasă şi sorbea din cana cu ceai, vorbind 
entuziasmat despre reproduceri, iar imaginea corpului său 
distrus deveni cu atât mai dureroasă şi mai tragică. 

— În regulă, spuse Ruth. Haideţi să-l scoatem de aici! 

Doi paramedici îl ridicară pe Michael şi îl transportară 
până la o targă pe rotile izolată într-un înveliş de plastic. 
Introduseră pacientul printr-o deschizătură aflată la un 
capăt al învelişului şi apoi închiseră totul etanş. Impinseră 
targa pe rotile prin grădina lui Michael, îndreptându-se 
către maşini. 

Înainte să urce în ambulanţă, trebuiau să se 
decontamineze pe ei şi targa. Unul dintre membrii echipei 
lui Toni scosese deja o cadă goală din plastic, 
asemănătoare unei piscine pentru copii. Dr. Solomons şi 
paramedicii se aşezară pe rând în cadă pentru a se 
pulveriza pe costumele lor un dezinfectant puternic care 
distrugea orice virus prin oxidarea proteinelor din structura 
sa. 

Toni privea ce se întâmpla în jurul ei, conştientă că 
fiecare secundă de întârziere însemna scăderea şanselor de 

supravieţuire ale lui Michael, ştiind că procedura de 
decontaminare trebuia urmată cu rigurozitate, pentru a 
preveni alte decese. O înnebunea gândul că un virus mortal 
ieşise din laboratorul de care era responsabilă. Aşa ceva nu 
se mai întâmplase niciodată în toată istoria companiei 
Oxenford Medical. O consola prea puţin faptul că avusese 
motive întemeiate să se agite atâta din pricina dozelor de 
medicament care lipseau, iar colegii ei greşiseră, încercând 
să minimizeze incidentul. Datoria ei era să prevină astfel de 
incidente, iar ea dăduse greş. Oare bietul Michael avea să 
moară ca urmare a neglijenţei ei? Aveau să fie şi alte 
victime? 

Paramedicii suiră targa în ambulanţă. Doctoriţa Solomons 
se urcă în spate cu pacientul. Trântiră uşile şi porniră în 
noapte. 

— Să mă ţii la curent cu ce se întâmplă, Ruth. Poţi să mă 
apelezi prin sistemul audio al costumelor, spuse Toni. 

Vocea lui Ruth se auzea deja din ce în ce mai slab din 
cauza distanţei. 

— A intrat în comă, spuse ea. 

Mai adăugă ceva, dar ieşise din raza de acţiune a 
sistemului audio şi Toni nu mai putu distinge exact ce 
spunea, iar apoi nu se mai auzi nimic. 

Toni încercă să-şi alunge starea sumbră care o 
cuprinsese. Avea treabă. 

— Haideţi să facem curăţenie, spuse ea. 

Unul dintre bărbaţi luă o rolă de bandă galbenă pe care 
scria: „Pericol biologic - nu treceţi” şi începu să o înfăşoare 
în jurul întregii proprietăţi, al casei, al hambarului, al 
grădinii şi al maşinii lui Michael. Din fericire, nici o casă nu 
se afla destul de aproape pentru a exista suspiciunea unei 
contaminări. Dacă Michael ar fi locuit într-un bloc de 
apartamente cu sistem comun de ventilare a aerului, ar fi 
fost deja prea târziu pentru decontaminare. 

Ceilalţi  scoaseră suluri de saci pentru gunoi, 
pulverizatoare de plastic pentru grădină umplute deja cu 
dezinfectant, cutii cu cârpe de curăţat şi bidoane mari de 
plastic. Fiecare suprafaţă trebuia dată cu dezinfectant şi 
apoi ştearsă. Obiectele care nu puteau fi distruse şi 
lucrurile de valoare, cum ar fi bijuteriile, urmau să fie 
introduse în bidoanele de plastic şi duse pentru a fi 
sterilizate în autoclave cu ajutorul aburilor de înaltă 
presiune. Toate celelalte aveau să fie puse în câte două 
pungi şi arse în incineratorul de deşeuri medicale care se 
afla sub laboratorul BSL4. 

Toni îl rugă pe unul dintre bărbaţi să o ajute să curețe 
voma neagră de pe costumul ei şi să pulverizeze 
dezinfectant pe el. Se străduia să-şi înăbuşe dorinţa de a 
sfâşia costumul infectat care-o acoperea. 

În timp ce bărbaţii se ocupau cu dezinfectarea zonei, Toni 
se uita cu atenţie în jur, încercând să găsească indicii 
privind motivul pentru care se întâmplase aşa ceva. După 
cum se temuse, Michael furase medicamentul experimental 
pentru că ştia sau bănuia că fusese infectat cu Madoba-2. 
Dar ce făcuse pentru a se expune acestui virus? 

În hambar, se afla o casetă de sticlă dotată cu un 
extractor de aer, mai degrabă un laborator de siguranţă 
biologică improvizat. Abia dacă se uitase la ea mai înainte, 
deoarece se concentrase asupra lui Michael, dar acum 
observă că în casetă se afla un iepure mort. După cum 
arăta, era foarte probabil să fi murit din cauza bolii pe care 
o contractase şi Michael. Oare provenea din laborator? 

Lângă el se afla un castron cu apă pe care scria „Joe”. 
Acest detaliu era foarte important. Rar se întâmpla ca 
angajaţii să le dea nume animalelor cu care lucrau. Se 
purtau cu blândeţe cu subiecţii experimentelor lor, dar nu-şi 
permiteau să se ataşeze de animalele care aveau să fie 
ucise. Cu toate acestea, Michael îi conferise o identitate 

acestui iepure şi îl tratase ca pe un animal de companie. 
Oare se simţea vinovat pentru ceea ce făcea la serviciu? 

Toni ieşi din hambar. O maşină de patrulare a poliţiei 
tocmai parcă lângă dubiţa de siguranţă biologică. Toni îi 
aştepta. Conform Planului de Răspuns în Caz de Incidente 
Grave pe care ea însăşi îl întocmise, gardienii de securitate 
de la Kremlin sunaseră la sediul regional al poliţiei din 
Inverburn pentru a le anunţa declanşarea alarmei de gradul 
|. Acum veniseră să afle cât de serioasă era treaba. 

Toni fusese şi ea poliţist, până în urmă cu doi ani. Cea 
mai mare parte a carierei ei fusese un succes - promovată 
rapid, dată în presă exemplu pentru polițistul modern, se 
spunea despre ea că avea să fie prima femeie comisar-şef 
din Scoţia. Apoi avusese o divergență cu şeful în ceea ce 
privea o chestiune extrem de delicată - rasismul în poliţie. 
Acesta susţinea că rasismul în cadrul poliţiei nu era 
instituţionalizat. Ea afirma că ofiţerii de poliţie aveau 
obiceiul de a muşamaliza incidentele rasiste, iar acest lucru 
însemna că şeful ei se înşela. Această confruntare ajunsese 
la urechile jurnaliştilor, iar Toni refuzase să dezmintă ideile 
în care credea cu tărie, aşa că se văzuse nevoită să 
demisioneze. 

În momentul respectiv, locuia împreună cu Frank 
Hackett, un alt detectiv. Erau împreună de opt ani, deşi nu 
se căsătoriseră. Când Toni căzuse în dizgrație, el o 
părăsise. Rana nu se închisese nici acum. 

Din maşina de patrulare, coborâră doi tineri ofiţeri, un 
bărbat şi o femeie. Toni îi cunoştea pe majoritatea 
poliţiştilor din generaţia ei, iar unii dintre cei mai în vârstă 
decât ea şi-l aminteau pe regretatul ei tată, sergentul 
Antonio Gallo, care, inevitabil, fusese poreclit Tony 
Spaniolul. Şi totuşi, nu-i recunoscu pe aceştia doi. 

— Jonathan, a sosit poliţia. Vreţi, vă rog, să 
decontaminaţi zona şi apoi să vorbiţi cu ei? zise Toni prin 

sistemul de comunicare audio. Spuneţi numai că am 
confirmat ieşirea unui virus din laborator. Ei îl vor suna pe 
Jim Kincaid, iar eu am să-l pun la curent când ajunge aici. 

Directorul Kincaid era responsabil cu ceea ce ei numeau 
CBRN - incidentele chimice, biologice, radiologice şi 
nucleare. Acesta lucrase cu Toni la elaborarea planului ei. 
Aveau să pună împreună la punct o strategie precaută şi 
discretă pentru a soluţiona acest incident. 

Până la sosirea lui Kincaid, Toni ar fi vrut să aibă nişte 
informaţii despre Michael Ross pe care să i le poată oferi. 
Intră în casă. Michael transformase cel de-al doilea dormitor 
în birou. Pe o masă laterală, se aflau trei fotografii înrămate 
ale mamei sale: ca adolescentă suplă într-un pulover 
strâmt, ca părinte fericit, ţinând în braţe un bebeluş care 
semăna cu Michael, şi, în cea de-a treia, trecută de 60 de 
ani, cu o pisică grasă albă cu negru în poală. 

Toni se aşeză la biroul lui şi îi citi e-mailurile, tastând cu 
stângăcie cu degetele acoperite de mănuşile din cauciuc. 
Michael cumpărase o carte intitulată Etica animalelor de pe 
Amazon. De asemenea, se interesase despre cursuri 
universitare de filosofie morală. Îi verifică ultimele pagini 
accesate şi descoperi că intrase recent pe site-uri dedicate 
drepturilor animalelor. În mod clar, ajunsese să aibă îndoieli 
serioase privind moralitatea muncii sale. Dar se pare că 
nimeni de la Oxenford Medical nu-şi dăduse seama de 
nefericirea lui. 

Toni îl înţelegea. Şi ei îi era milă ori de câte ori vedea un 
câine sau un hamster zăcând într-o cuşcă, suferind din 
cauza unei boli ce-i fusese intenţionat inoculată şi fiind 
folosit ca material de studiu pentru oamenii de ştiinţă. Dar 
apoi îşi aducea aminte de moartea tatălui ei. In cel de-al 
şaselea deceniu de viaţă, acestuia i se descoperise o 
tumoare la creier şi murise cu mintea rătăcită, umilit şi în 
chinuri. Boala de care suferise ar putea fi vindecată într-o zi 

graţie studiilor pe creiere de maimuţă. Din punctul ei de 
vedere, experimentele pe animale erau o necesitate tristă. 

Michael îşi ţinea hârtiile în bibliorafturi de carton frumos 
etichetate:  „Facturi”,  „Garanţii”, „Extrase de cont”, 
„Manuale de utilizare”. În dosarul etichetat „Asociaţii”, Toni 
găsi o confirmare a înscrierii sale într-o organizaţie numită 
Animalele Sunt Libere. Lucrurile începeau să devină din ce 
în ce mai clare. 

Munca începu să-i aline durerea. Întotdeauna se 
pricepuse la munca de detectiv. Demisia forţată din poliţie 
fusese o lovitură grea pentru ea. li făcea bine să-şi 
folosească vechile deprinderi şi să-şi dea seama că nu-şi 
pierduse abilităţile. 

Într-un sertar, găsi carneţelul cu numere şi adrese al lui 
Michael şi agenda sa de întâlniri. Nu era trecută nici o 
întâlnire programată pentru ultimele două săptămâni. In 
timp ce deschidea carneţelul, zări pe fereastră o lumină 
albastră, aşa că se apropie de geam pentru a vedea un 
Volvo sedan cu un girofar deasupra. Probabil era Jim 
Kincaid. 

leşi din casă şi rugă un membru al echipei să o 
decontamineze. Apoi îşi scoase casca pentru a vorbi cu 
directorul. Cu toate acestea, bărbatul din maşină nu era 
Jim. Când luna îi lumină chipul, Toni văzu că era vorba 
despre ofiţerul de poliţie Frank Hackett - fostul ei iubit. 
Deodată, simţi un nod în gât. Deşi el era cel care plecase, 
Frank se purtase mereu de parcă el fusese cel rănit. 

Toni se strădui să fie calmă, prietenoasă şi să se poarte 
ca o profesionistă. 

Cobori din maşină şi se îndreptă către ea. 

— Te rog să nu treci de banda galbenă - o să ies eu, 
spuse ea. 

Toni îşi dădu seama că făcuse o greşeală de tactică. El 
era ofiţerul de poliţie, iar ea - civilul; probabil că el 

considera că era dreptul lui să-i dea ordine ei, nu invers. 
Încruntarea care-i apăru pe chip îi dădu de înţeles că el 
sesizase lipsa ei de consideraţie. 

— Ce mai faci, Frank? spuse Toni, încercând să fie mai 
prietenoasă. 

— Ce se întâmplă aici? 

— Se pare că un tehnician de la laborator a contractat un 
virus. Tocmai l-am luat într-o ambulanţă de izolare. Acum îi 
decontaminăm locuinţa. Unde e Jim Kincaid? 

— E în concediu. 

— Unde? Toni spera ca Jim să poată fi contactat şi 
chemat pentru a se ocupa de această situaţie de urgenţă. 

— În Portugalia. El şi soţia sa au închiriat o vilă micuță. 

„Ce păcat!”, îşi spuse Toni în sinea ei. Kincaid ştia cum să 
procedeze în situaţiile de pericol biologic, pe când Frank nu. 
Citindu-i gândurile, Frank spuse: 

— Nu-ţi face griji! În mână avea un teanc gros de câţiva 
centimetri de documente fotocopiate. Am protocolul chiar 
aici. Era planul asupra căruia Toni şi Kincaid căzuseră de 
acord. Evident, Frank îl citise în timp ce aşteptase. In primul 
rând, trebuie să securizez zona. 

Aruncă o privire în jur. 

Toni securizase deja perimetrul, dar nu spuse nimic. 
Frank avea nevoie să-şi impună autoritatea. Acesta îi strigă 
pe cei doi poliţişti în uniformă din maşina de patrulare. 

— Voi doi! Mutaţi maşina aceea la intrarea pe alee şi nu 
lăsaţi pe nimeni să intre fără să mă întrebaţi pe mine. 

— Bună idee, spuse Toni, deşi, de fapt, această măsură 
nu avea nici un rezultat semnificativ. 

Frank respecta întocmai prevederile protocolului. 

— Apoi trebuie să ne asigurăm că nimeni nu părăseşte 
perimetrul. 

Toni aprobă printr-o mişcare a capului. 

— Nu e nimeni aici în afara echipei mele, şi toţi poartă 

costume speciale pentru evitarea contaminării biologice. 

— Nu-mi place protocolul acesta - îi lasă pe civili să se 
ocupe de un loc unde s-a comis o infracţiune. 

— Ce te face să crezi că e vorba despre o infracţiune? 

— S-au furat mai multe eşantioane dintr-un medicament. 

— Nu de aici. 

Frank lăsă această remarcă nesancţionată. 

— Şi cum de a contractat omul vostru virusul? Toţi purtaţi 
costume din acestea în laborator, nu-i aşa? 

— Acest lucru va trebui stabilit de comitetul nostru de 
sănătate, spuse Toni ocolind răspunsul. Nu are nici un rost 
să facem speculaţii. 

— Era vreun animal aici când aţi sosit voi? 

Toni ezită, iar asta fu suficient pentru Frank, un detectiv 
bun căruia nu-i scăpau prea multe lucruri neobservate. 
Deci, un animal a fost scos din laborator şi a infectat 
tehnicianul când acesta nu purta costumul? 

— Nu ştiu ce s-a întâmplat şi nu vreau să circule tot felul 
de teorii. Crezi că ne-am putea concentra pentru moment 
asupra siguranţei publice? 

— Da. Dar tu nu eşti îngrijorată numai din cauza 
siguranţei publice. Vrei să protejezi compania şi pe scumpul 
tău profesor Oxenford. 

Toni se întrebă de ce alesese el cuvântul „scump” - dar, 
înainte să poată reacţiona, auzi un sunet venind din casca 
de la costumul ei. 

— Primesc un apel, îi spuse ea lui Frank. Scuze! 

Scoase sistemul de comunicaţie din cască şi şi-l puse la 
urechi. Se auzi din nou sunetul respectiv; apoi un şuierat în 
timp ce se stabilea legătura şi, în final, vocea unui gardian 
de securitate de la panoul din Kremlin. 

— Dr. Solomons o caută pe dr. Gallo. 

— Alo! spuse Toni. 

Doctoriţa intră pe linie. 

— Toni, Michael a murit. 

Toni închise ochii. 

— O, Ruth, îmi pare foarte rău. 

— Ar fi murit chiar dacă l-am fi găsit cu 24 de ore mai 
repede. Sunt aproape sigură că avea Madoba-2. 

Vocea lui Toni era sugrumată de durere. 

— Am făcut tot ce-am putut. 

— Ai idee ce s-a întâmplat? 

Toni nu voia să spună prea multe de faţă cu Frank. 

— Era preocupat de problema cruzimii faţă de animale. ŞI 
cred că era afectat de moartea mamei sale, care a avut loc 
cu un an în urmă. 

— Bietul de el! 

— Ruth, sunt cu cei de la poliţie. Vorbim mai târziu. 

— Bine. 

Legătura se întrerupse. Toni îşi scoase căştile de la 
sistemul de comunicare. 

— Deci a murit, spuse Frank. 

— Numele lui era Michael Ross şi se pare că a contractat 
un virus numit Madoba-2. 

— Ce fel de animal era? 

Pe moment, Toni se hotărî să-i întindă o capcană lui 
Frank. 

— Un hamster, spuse ea. Pe care-l chema Fluffy. 

— Este posibil să fi fost infectate şi alte persoane? 

— Aceasta este cea mai importantă întrebare. Michael 
locuia aici singur; nu avea rude sau prieteni. Oricine l-a 
vizitat înainte de a se îmbolnăvi este în siguranţă, în afara 
cazului în care au făcut ceva foarte intim, de exemplu 
injecții cu acelaşi ac hipodermic. Orice persoană care ar fi 
venit aici când începuse deja să aibă simptomele ar fi 
chemat, cu siguranţă, un doctor, aşa că există şanse destul 
de mari să nu fi transmis virusul nimănui. 

Toni prezenta situaţia cât mai liniştitor. Dacă ar fi vorbit 


28 


cu Kincaid, ar fi fost mult mai sinceră, pentru că ar fi avut 
încredere că el nu ar fi declanşat o panică generală. Dar 
Frank era altfel. Îşi termină discursul: 

— Dar, evident, prioritatea noastră trebuie să fie 
contactarea tuturor persoanelor care s-ar fi putut întâlni cu 
Michael în ultimele 16 zile. Am găsit agenda lui. 

Frank încercă o altă abordare. 

— Am văzut că tu ai spus că era preocupat de problema 
cruzimii faţă de animale. Făcea parte din vreun grup? 

— Da - Animalele Sunt Libere. 

— De unde ştii? 

— M-am uitat prin lucrurile lui personale. 

— Asta e misiunea poliţiei. 

— Sunt de acord, dar voi nu puteţi intra în casă. 

— Aş putea să-mi pun şi eu un costum. 

— Nu e vorba numai de costum, ci şi de instruirea pentru 
cazuri de pericol biologic pe care trebuie să o faci înainte 
de a ţi se permite să porţi unul. 

Frank se înfurie din nou. 

— Atunci adu-mi lucrurile aici, afară! 

— Ce-ai zice dacă aş pune un om din echipa mea să-ţi 
trimită toate documentele prin fax? De asemenea, ţi-am 
putea transmite şi informaţiile din memoria calculatorului 
său. 

— Vreau originalele! Ce ascunzi acolo? 

— Nimic, îţi jur. Dar toate lucrurile din casă trebuie 
decontaminate, fie cu dezinfectant, fie cu aburi de înaltă 
presiune. Ambele procedee distrug hârtiile şi pot deteriora 
şi computerul. 

— Voi schimba acest protocol. Mă întreb, oare comisarul- 
şef ştie că Kincaid ţi-a permis să stabileşti asemenea 
condiţii? 

Toni se simţea epuizată. Era noaptea târziu, trebuia să 
administreze o criză de mari proporţii şi era forţată să 

menajeze starea de spirit a unui fost iubit plin de 
resentimente. 

— Of, Frank, pentru numele lui Dumnezeu, s-ar putea să 
ai dreptate, dar asta este situaţia, aşa că am putea să 
uităm trecutul şi să lucrăm ca o echipă? 

— Pentru tine, muncă în echipă înseamnă ca toată lumea 
să facă întocmai ce spui tu. 

Toni izbucni în râs. 

— Destul de corect. Care crezi că ar trebui să fie 
următoarea noastră mişcare? 

— Voi informa consiliul de sănătate. Conform 
protocolului, ei sunt principala agenţie implicată. Odată ce 
aceştia au luat legătura cu consultantul desemnat de ei 
pentru situaţii de pericol biologic, acesta va dori să 
convoace o întâlnire aici, mâine la prima oră. Între timp, ar 
trebui să începem să luăm legătura cu toate persoanele 
care ar fi putut intra în contact cu Michael Ross. O să pun 
câţiva detectivi să sune la fiecare număr din agenda aceea. 
Te sfătuiesc să interoghezi toţi angajaţii de la Kremlin. Ar fi 
util ca această parte a anchetei să fie încheiată până la 
întâlnirea cu membrii comisiei de sănătate. 

— În regulă. 

Toni ezita. Voia să-l întrebe ceva pe Frank. Cel mai bun 
prieten al lui era Carl Osborne, un reporter de la 
televiziunea locală care punea preţ mai mult pe senzaţional 
decât pe corectitudine. Dacă acesta ar fi aflat despre acest 
subiect, ar fi stârnit o adevărată revoltă populară. 

Ştia că, pentru a obţine ceva de la Frank, trebuia să-l 
abordeze direct, fără să pară nici impunătoare, dar nici 
rugătoare. 

— Există un paragraf în protocol pe care trebuie să-l 
menţionez, începu ea. Se referă la faptul că nu ar trebui 
făcută nici o declaraţie către presă înainte de consultarea 
principalelor părţi interesate, printre care poliţia, comitetul 

de sănătate şi compania. 

— Nici o problemă. 

— Motivul pentru care fac această precizare este că 
incidentul nu trebuie să genereze un val de panică. Este 
foarte probabil ca nimeni să nu fie în pericol. 

— Bine. 

— Nu vrem să ascundem nimic, dar publicitatea ar trebui 
să fie moderată. Nu e cazul ca lumea să se panicheze. 

Frank rânji. 

— Ţi-e frică de eventualele articole din tabloide despre 
hamsteri ucigaşi care mişună prin Scoţia. 

— Îmi eşti dator, Frank, sper că ţii minte. 

Frank se întunecă la faţă. 

— Eu îţi sunt dator ţie? 

Toni cobori tonul, deşi nu era nimeni în apropiere. 

— Cred că ţi-l aduci aminte pe Johnny Kirk Fermierul. 

Kirk fusese un mare importator de cocaină. Născut în 
cartierul Garscube Road din Glasgow, nu văzuse niciodată o 
fermă în toată viaţa lui, dar primise această poreclă de la 
cizmele de cauciuc verzi, prea mari pentru el, pe care le 
purta pentru a-şi alina durerile provocate de bătăturile pe 
care le avea la picioare. Frank întocmise un caz împotriva 
lui Johnny Fermierul. În timpul procesului, din întâmplare, 
Toni găsise nişte dovezi care ar fi ajutat apărarea. Îi 
spusese lui Frank, dar acesta nu informase instanţa. Johnny 
era cât se poate de vinovat, iar Frank obținuse 
condamnarea - dar, dacă adevărul avea să iasă vreodată la 
iveală, cariera lui Frank ar fi fost terminată. 

— Mă ameninţi că o să aduci vorba despre afacerea asta 
dacă nu fac ce vrei tu? spuse Frank cu furie în glas. 

— Nu, doar îţi aduc aminte de o perioadă în care şi tu ai 
avut nevoie să păstrez tăcerea în legătură cu un anume 
subiect, şi exact asta am făcut. 

Atitudinea lui se schimbă din nou. Pentru un moment, 

fusese speriat, dar acum revenise la atitudinea arogantă 
care îl caracteriza. 

— Cu toţii ocolim regulile din când în când. Asta-i viaţa. 

— Da, iar eu îţi cer să nu vorbeşti despre acest subiect 
nici cu prietenul tău Carl Osborne, nici cu altcineva din 
presă. 

Frank rânji. 

— Vai, Toni, spuse el cu o indignare prefăcută, eu nu fac 
niciodată aşa ceva! 

7 A.M. 


Kit Oxenford se trezi devreme, simțindu-se nerăbdător şi 
neliniştit în acelaşi timp. Era o senzaţie ciudată. 

Astăzi avea să jefuiască Oxenford Medical. 

Ideea îl umplea de emoție. Cea mai grozavă farsă din 
toate timpurile urma să fie descrisă în cărţi cu titluri de 
genul Crima perfectă. Mai mult, avea să se răzbune pe tatăl 
său, compania urma să fie distrusă, iar Stanley Oxenford să 
ajungă la sapă de lemn. Într-un fel, ideea că bătrânul n- 
avea să ştie niciodată cine îi făcuse asta îi sporea plăcerea. 
Se va putea bucura de pe urma acestui lucru tot restul 
vieţii. Dar era şi îngrijorat, iar asta era ceva neobişnuit. Kit 
nu era genul de persoană care să-şi facă griji. Oricât de 
mari ar fi fost problemele pe care le avea, reuşea de obicei 
să se descurce. Rar se întâmpla să-şi facă planuri. 

Plănuise însă această zi. Poate că aici era problema. 

Stătea în pat cu ochii închişi, gândindu-se la obstacolele 
peste care trebuia să treacă. 

În primul rând, era vorba despre sistemul de securitate 
din jurul Kremlinului: cele două rânduri de gard, sârma 
ghimpată, luminile, sistemul de alarmă împotriva intruşilor. 
Aceste alarme erau protejate de comutatoare declanşate 
de orice intrare neautorizată în sistem, de senzori de 
vibrații, lovire, contact şi de un ansamblu de circuite 
periferice care ar detecta rapid un scurtcircuit. Sistemele 
de alarmă erau conectate direct la sediul regional al poliţiei 
din Inverburn printr-o linie telefonică verificată continuu 
pentru a i se asigura operabilitatea. 

Dar nici unul dintre aceste dispozitive nu va putea apăra 
Kremlinul de Kit şi de colaboratorii săi. 

În al doilea rând, Kremlinul era păzit de gardieni care 

urmăreau zonele importante cu ajutorul camerelor de 
televiziune cu circuit închis şi patrulau perimetrul în fiecare 
oră. Monitoarele lor erau dotate cu comutatoare de înaltă 
securitate, care ar detecta orice substituire - de exemplu, 
dacă semnalul unei camere de luat vederi ar fi înlocuit cu o 
înregistrare video. 

Kit se gândise să treacă şi de acest obstacol. 

În final, mai era şi schema complicată de control al 
accesului: permisele de trecere plastifiate, ca nişte cărţi de 
credit, fiecare având fotografia purtătorului şi, într-un cip 
încorporat în ea, detalii privind amprenta acestuia. 

Era complicat să învingi sistemul, dar Kit ştia cum s-o 
facă. 

Îşi dăduse licenţa în informatică şi, mai mult, fusese 
primul din promoţie, dar mai avea un alt avantaj, şi mai 
important. El proiectase programul care controla întregul 
sistem de securitate de la Kremlin. Era copilul lui. Făcuse o 
treabă minunată pentru nerecunoscătorul de taică-său, iar 
sistemul său era practic impenetrabil pentru orice intrus, 
însă Kit îi ştia secretele. 

În acea zi, cam pe la miezul nopţii, avea să intre în cel 
mai sfânt loc dintre cele sfinte, laboratorul BSL4, cel mai 
păzit obiectiv din Scoţia. Alături de el se vor afla clientul 
său, un londonez tăcut şi periculos pe nume Nigel 
Buchanan, şi doi colaboratori. Odată ajunşi acolo, Kit va 
deschide camera frigorifică pe care ei o numeau tezaur cu 
ajutorul unui cod simplu format din patru cifre. Apoi Nigel 
va fura câteva eşantioane din preţiosul medicament 
antiviral al lui Stanley Oxenford. 

Nu vor păstra eşantioanele mult timp. Nigel avea un 
termen limită strict. Acesta trebuia să predea eprubetele 
până a doua zi, la ora 10. În ziua de Crăciun. Kit nu ştia 
motivul aflat în spatele acestui termen limită şi nici cine era 
clientul, dar putea să ghicească. Trebuia să fie una dintre 

firmele farmaceutice multinaționale. Procurarea unei 
mostre pe care s-o analizeze i-ar scuti de ani întregi de 
cercetări. Compania putea astfel să creeze propria versiune 
a medicamentului, în loc să plătească milioane de lire către 
Oxenford Medical pentru taxele de licenţă. 

Bineînţeles, era o metodă necinstită, dar oamenii găseau 
întotdeauna justificări pentru a încălca legile morale atunci 
când miza era mare. Kit şi-l imagină pe distinsul director al 
companiei, cu părul lui argintiu şi costumul în dunguliţe 
subţiri, spunând plin de ipocrizie: 

— Poţi să îmi garantezi tu sută la sută că nici un angajat 
al organizaţiei noastre nu a încălcat nici o lege pentru a 
obţine acest eşantion? 

După părerea lui Kit, cea mai grozavă parte a planului 
său era faptul că intruziunea urma să treacă neobservată 
mult timp după ce el şi Nigel vor fi părăsit Kremlinul. Astăzi, 
marţi, era Ajunul Crăciunului. În următoarele zile, toţi 
angajaţii aveau liber. Spargerea putea fi descoperită cel 
mai devreme vineri, când unu, doi oameni de ştiinţă 
conştiincioşi aveau să vină la serviciu; dar existau mari 
şanse că furtul să nu fie descoperit atunci sau în weekend, 
dându-le astfel timp lui Kit şi acoliţilor să-şi acopere urmele. 
Era mai mult decât ar fi avut nevoie. 

Şi atunci, de ce îi era teamă? În faţa ochilor îi apăru 
chipul lui Toni Gallo, şefa de securitate angajată de tatăl 
său. Era o roşcată pistruiată, foarte atrăgătoare, deşi destul 
de musculoasă, însă avea personalitate prea multă pentru 
gustul lui Kit. Ea era motivul temerilor lui? O mai 
subestimase o dată - iar rezultatele fuseseră dezastruoase. 

Dar planul său era de-a dreptul strălucit. 

— Strălucit, spuse el cu voce tare, încercând să se 
convingă pe sine. 

— Ce e? se auzi o voce de femeie de lângă el. 

Kit mormăi surprins. Uitase că nu era singur. Deschise 

ochii. În apartament, era întuneric beznă. 

— Ce e strălucit? repetă ea. 

— Felul în care dansezi, improviză el. O întâlnise cu o 
seară înainte, într-un club. 

— Nici cu tine nu mi-e ruşine, spuse ea cu un pronunţat 
accent de Glasgow. Te mişti foarte elegant. 

Kit îşi storcea creierii să-şi amintească numele ei. 

— Maureen, spuse el. 

„Probabil că e catolică, cu aşa nume”, îşi zise. Se întoarse 
şi o luă în braţe, încercând să-şi aducă aminte cum arăta. 
Din pipăit, îşi dădu seama că avea forme rotunjite. Nu-i 
plăceau femeile prea slabe. Ea se apropie dornică de el. 
„Blondă sau brunetă?”se întrebă el. Putea fi interesant de 
pervers să facă sex cu o fată fără să ştie cum arată. Tocmai 
întindea mâna după sânii ei, când îşi aduse aminte ce avea 
de făcut în acea zi, şi cheful îi dispăru pe dată. 

— Cât e ceasul? întrebă el. 

—E timpul pentru una scurtă, spuse Maureen 
nerăbdătoare. 

Kit se îndepărtă de ea. Ceasul digital de la combină 
muzicală arăta 7.10. 

— Trebuie să mă scol, spuse el. Mă aşteaptă o zi plină. 

Voia să ajungă acasă la tatăl său la timp pentru masa de 
prânz. Avea de gând să-şi petreacă sărbătoarea Crăciunului 
acolo, deşi, de fapt, se ducea să fure ceva de care avea 
nevoie pentru jaful din acea seară. 

— Cum poţi să fi ocupat în Ajunul Crăciunului? 

— Poate că sunt Moş Crăciun. 

Kit se aşeză pe marginea patului şi aprinse lumina. 
Maureen era dezamăgită. 

— Ei bine, acest elf mic are de gând să stea până târziu 
în pat dacă Moşu' n-are nimic împotrivă, spuse ea 
morocănoasă. 

Kit îi aruncă o privire scurtă, dar ea îşi trăsese pătura 

peste cap, iar el nu ştia nici acum cum arăta. 

Gol, se îndreptă către bucătărie şi începu să-şi 
pregătească o cafea. ` 

Mansarda lui spațioasă era împărţită în două. Intr-o parte 
era un living, cu o bucătărie deschisă şi un dormitor dincolo 
de acesta. Livingul era plin de echipamente electronice: un 
televizor cu ecran plat de mari dimensiuni, un sistem de 
sunet complicat şi un teanc de computere şi accesorii 
legate între ele printr-o junglă de cabluri. Lui Kit îi plăcuse 
întotdeauna să spargă codurile de apărare ale 
computerelor. Singura cale pentru a deveni expert în 
programele de securitate era ca mai întâi să fi hacker. 

In timp ce lucra pentru tatăl său, ocupându-se cu 
proiectarea şi instalarea sistemului de protecţie pentru 
BSL4, Kit reuşise să pună la punct una dintre cele mai mari 
înşelătorii ale sale. Cu ajutorul lui Ronnie Sutherland, care 
era pe atunci şeful securităţii de la Oxenford Medical, Kit 
găsise o metodă de a stoarce bani de la firmă. Aranjase 
programul de contabilitate astfel încât, atunci când se 
făcea totalul mai multor facturi emise de furnizori, 
computerul adăuga pur şi simplu 1% la suma totală, apoi 
transfera acel procent în contul lui Ronnie printr-o 
tranzacţie care nu apărea în nici un raport. Inşelătoria se 
baza pe presupunerea că nimeni nu avea să verifice 
socotelile făcute de computer - şi nici nu o făcuse nimeni, 
până în ziua în care Toni Gallo îl văzuse pe Ronnie 
parcându-şi noul Mercedes coupe în faţa magazinului 
Marks&Spencer din Inverburn. 

Kit fusese uimit şi înspăimântat de perseverenta cu care 
Toni investigase cazul. Exista o neregulă, iar ea trebuia să 
găsească o explicaţie. Pur şi simplu nu se dădea niciodată 
bătută. Mai rău, când îşi dăduse seama ce se întâmpla, 
părea că nimic pe lumea asta n-ar fi putut-o împiedica să-i 
spună şefului, tatăl lui Kit. El o implorase să nu-l necăjească 

şi mai mult pe bătrân. Încercase să o convingă că, înfuriat, 
Stanley Oxenford avea s-o concedieze pe ea, nu pe Kit. Intr- 
un final, îşi lăsase mâna uşor pe şoldul ei, îi adresase cel 
mai reuşit rânjet de şmecher de care era în stare şi-i 
spusese pe un ton lasciv: 

— Noi doi ar trebui să fim prieteni, nu duşmani. 

Însă niciuna dintre aceste tactici nu a avut vreun efect. 

Kit nu-şi mai găsise de lucru de când fusese concediat de 
tatăl său. Din nefericire, nu se lăsase de jocurile de noroc. 
Ronnie îl dusese într-un cazinou ilegal unde putea să joace 
pe credit, fără îndoială pentru că tatăl lui Kit era un celebru 
om de ştiinţă stăpân pe un imperiu de milioane. Încercă să 
nu se gândească la cât de mulţi bani datora acum: cifra în 
sine îl făcea să-i fie frică şi totodată ruşine şi nu-şi dorea 
nimic altceva decât să se arunce de pe Forth Bridge. Dar 
răsplata pentru treaba aceasta ar acoperi întreaga sumă şi 
i-ar da ocazia unui nou început. 

Îşi luă ceaşca de cafea cu el în baie şi îşi privi propria 
imagine reflectată în oglindă. Odată era membru al echipei 
britanice pentru Jocurile Olimpice de iarnă şi îşi petrecea 
fiecare weekend fie schiind, fie antrenându-se. Pe atunci 
era la fel de suplu şi de în formă ca un ogar. Acum vedea că 
silueta lui căpătase o oarecare moliciune. 

— Ai început să te îngraşi, spuse el. 

Dar încă avea părul des, şaten, care-i cădea adorabil pe 
frunte. Faţa lui trăda epuizare. Incercă să-şi compună 
expresia ă la Hugh Grant, cu capul uşor plecat, uitându-se 
cu coada ochilor săi albaştri în care i se reflecta zâmbetul 
triumfător. Da, încă îi mai reuşea. O fi Toni Gallo imună, dar 
Maureen se lăsase cucerită chiar în seara trecută. 

În timp ce se bărbierea, deschise televizorul din baie şi 
dădu pe un program local de ştiri. Prim-ministrul britanic 
sosise în circumscripţia sa scoțiană să-şi petreacă 
sărbătoarea Crăciunului printre alegătorii de aici. Echipa 

Glasgow Rangers plătise nouă milioane de lire sterline 
pentru un atacant pe nume Giovanni Santangelo. „lată un 
nume scoţian de tradiţie”, îşi zise Kit în sinea lui. Vremea 
avea să fie în continuare rece, dar senină. O furtună 
puternică din Marea Norvegiei se îndrepta către sud, dar se 
prognoza că avea să treacă şi prin vestul Scoției. Apoi 
apăru un reportaj local care îi îngheţă sângele în vine. 

Auzea vocea familiară a lui Carl Osborne, un celebru 
reporter de televiziune scoţian cunoscut pentru relatările 
sale pline de senzaţional. Privind ecranul, Kit văzu fix 
clădirea pe care avea de gând s-o jefuiască în seara 
respectivă. Osborne transmitea chiar de lângă porţile firmei 
Oxenford Medical. Era încă întuneric, dar luminile puternice 
lăsau să se vadă arhitectura victoriană bogat ornamentată. 

— Ce naiba mai e şi asta? zise Kit cu îngrijorare în glas. 

— Oamenii de ştiinţă fac experimente cu unele dintre 
cele mai periculoase virusuri din lume chiar aici, în Scoţia, 
în clădirea din spatele meu, numită de către localnici 
„Castelul lui Frankenstein”, spunea Osborne. 

Kit nu auzise niciodată pe nimeni care să numească 
clădirea „Castelul lui Frankenstein”. Osborne inventase 
această poreclă. Oamenii o numeau Kremlin. 

— Dar astăzi, într-un exemplu de ceea ce unii ar numi 
răzbunarea Naturii pentru amestecul oamenilor, un tânăr 
tehnician a murit din cauza unuia dintre aceste virusuri. 

Kit lăsă aparatul de bărbierit jos. Îşi dădu seama imediat 
că această ştire reprezenta un act de publicitate negativă 
pentru Oxenford Medical. In mod normal, s-ar fi bucurat că 
tatăl său avea probleme, dar astăzi era mai îngrijorat în 
privinţa efectelor acestui tip de publicitate asupra propriilor 
planuri. 

— Michael Ross, de 31 de ani, a fost doborât de un virus 
numit Ebola, după satul din Africa unde a apărut. Această 
afecţiune agonizantă determină formarea unor furuncule 

dureroase care supurează pe toată suprafaţa corpului 
persoanei afectate. 

Kit era aproape convins că Osborne prezenta faptele 
greşit, dar publicul larg care-l urmărea nu avea de unde să 
ştie asta. Asta era televiziunea de senzaţie. Dar oare 
moartea lui Michael Ross putea pune în pericol jaful plănuit 
de Kit? 

— Oxenford Medical a pretins întotdeauna că toate 
cercetările care au loc aici nu prezintă nici un pericol pentru 
localnici sau pentru mediul înconjurător, dar moartea lui 
Michael Ross aruncă o umbră de serioase îndoieli asupra 
acestei afirmaţii. 

Osborne purta un hanorac gros şi o căciulă de lână, iar 
expresia lui trăda faptul că nu prea dormise cu o noapte 
înainte. Kit se gândi că îl trezise cineva dis-de-dimineaţă 
pentru a-l informa. 

— Este posibil că Ross să fi fost muşcat de un animal pe 
care l-a furat de la laboratorul de aici şi l-a dus în locuinţa 
sa, aflată la mai mulţi kilometri distanţă, continuă Osborne. 

— O, nu, spuse Kit. 

Chestiunea mergea din rău în mai rău. Desigur, nu putea 
renunţa la planul său măreț, nu-i aşa? Ar fi fost prea greu 
de suportat. 

— Oare Michael Ross lucra singur sau făcea parte dintr- 
un grup mai mare care să fi încercat eliberarea mai multor 
animale purtătoare de boli din laboratoarele secrete ale 
firmei Oxenford Medical? E oare posibil ca iepuri şi câini 
aparent inofensivi să cutreiere liberi pământul Scoției, 
răspândind virusul fatal? Nimeni de aici nu se poate 
pronunţa încă în această privinţă. 

Indiferent de ce spuneau sau nu, Kit ştia ce făceau 
oamenii de la Kremlin: îşi îmbunătăţeau sistemul de 
securitate cât puteau de repede. Mai mult ca sigur că Toni 
era deja acolo, modificând procedurile, făcându-le mai 


40 


riguroase, verificând sistemele de alarmă şi camerele de 
luat vederi, instruind gardienii. Pentru Kit, aceasta era cea 
mai proastă veste pe care o putea primi. Era cuprins de 
furie. 

— De ce am un aşa de mare ghinion? spuse el cu voce 
tare. 

— Indiferent de asta, continuă Carl Osborne, se pare că 
Michael Ross a murit din cauza dragostei pe care i-o purta 
unui hamster numit Fluffy. 

Tonul său era atât de tragic, încât Kit aproape că se 
aştepta că reporterul să ducă mâna la ochi pentru a-şi 
şterge o lacrimă, dar Osborne nu merse atât de departe. 

Prezentatoarea din studio, o blondă atrăgătoare cu părul 
perfect aranjat, spuse acum: 

— Carl, compania Oxenford Medical a făcut vreun 
comentariu în legătură cu acest incident ieşit din comun? 

— Da. Carl aruncă o privire în carneţelul său de notițe. Au 
declarat că sunt întristaţi şi că suferă din cauza morţii lui 
Michael Ross, dar că, din informaţiile lor, nimeni altcineva 
nu va fi afectat de acest virus. Cu toate acestea, au de 
gând să discute cu toate persoanele care au venit în 
contact cu Ross în ultimele 16 zile. 

— Teoretic, este posibil ca oamenii care l-au întâlnit să fi 
contractat virusul. 

— Da, şi să-i fi infectat şi pe alţii, aşa că declaraţia 
companiei cum că nimeni altcineva nu este afectat pare 
mai mult o speranţă decât o predicţie ştiinţifică. 

— O poveste extrem de îngrijorătoare, spuse 
prezentatoarea uitându-se direct în cameră. Carl Osborne 
ne-a prezentat situaţia. Şi acum, fotbal. 

Într-un acces de furie, Kit lovi telecomanda, încercând să 
închidă televizorul, dar era prea agitat şi apăsa mereu alte 
butoane decât cel potrivit. Într-un final, luă cablul TV şi îl 
scoase din mufa din perete. Îi venea să arunce televizorul 

pe fereastră. Era o adevărată catastrofă. 

Era posibil ca predicția sumbră a lui Osborne despre 
răspândirea virusului să nu fie adevărată, dar o consecinţă 
sigură a acestui fapt era că sistemul de securitate de la 
Kremlin avea să devină absolut impenetrabil. In condiţiile 
date, nu şi-ar fi găsit un moment mai prost pentru a încerca 
să jefuiască laboratorul. Kit se vedea nevoit să anuleze 
întreaga operaţiune. El era un jucător înrăit: dacă avea o 
mână bună, era în stare să pună totul în joc, dar ştia că, 
atunci când cărţile nu erau de partea lui, era mai bine să se 
retragă. 

„Cel puţin nu va trebui să-mi mai petrec Crăciunul cu 
tata”, îşi zise el cu sarcasm. 

Putea face treaba altă dată, când spiritele se vor fi 
calmat şi când nu s-ar mai acorda o asemenea importanţă 
securităţii. Clientul putea fi convins să amâne termenul de 
predare. Kit se cutremură la gândul că datoria sa enormă 
urma să rămână neplătită. Dar nu avea nici un rost să 
continue când era atât de probabil să eşueze. 

leşi din baie. Ceasul de la combină audio arăta 7.28. Era 
prea devreme pentru a telefona, dar era totuşi o urgenţă. 
Ridică receptorul şi formă numărul. 

| se răspunse imediat. O voce de bărbat spuse pur şi 
simplu: 

— Da! 

— Sunt Kit. El este acasă? 

— Ce vrei? 

— Vreau să vorbesc cu el. Este ceva important. 

— Nu s-a trezit încă. 

— La naiba! Kit nu voia să lase nici un mesaj. ŞI, 
gândindu-se mai bine, nici nu voia ca Maureen să audă ce 
vorbea. Spune-i că o să vin pe acolo, zise el. 

Închise fără să mai aştepte vreun răspuns. 

7.30 A.M. 


Toni Gallo se gândea că avea să termine treaba până la 
prânz. 

Aruncă o privire prin birou. Nu se afla aici de mult timp. 
Abia începuse să-şi pună amprenta asupra acestui loc. Pe 
birou, se afla o fotografie a ei împreună cu mama şi cu sora 
sa, Bella, făcută cu câţiva ani în urmă, când mama era 
sănătoasă. Lângă ea, se afla un dicţionar uzat - niciodată 
nu reuşise să pronunţe foarte corect cuvintele. Chiar 
săptămâna trecută agăţase pe perete o fotografie cu ea în 
uniforma de ofiţer de poliţie, făcută în urmă cu 17 ani, în 
care arăta tânără şi plină de energie. 

li venea greu să creadă că pierduse această slujbă. Acum 
ştia ce făcuse Michael Ross. Găsise o modalitate deşteaptă 
şi complicată de a ocoli toate măsurile ei de securitate. 
Găsise punctele slabe şi profitase de ele. Nimeni nu era 
vinovat în afară de ea. 

Nu ştiuse acest lucru în urmă cu două ore, când îl sunase 
pe Stanley Oxenford, preşedinte şi acţionar majoritar al 
companiei Oxenford Medical. 

li fusese groază de acea discuţie. Trebuia să-i dea cele 
mai proaste veşti cu putinţă şi să-şi recunoască vinovăția. 
Se pregătise pentru dezamăgirea, indignarea sau poate 
chiar furia lui. 

— Eşti în regulă? zisese el. 

Aproape că izbucnise în lacrimi. Nu-şi imaginase că 
primul lui gând ar fi fost dacă păţise ea ceva. Nu merita 
atâta bunătate. 

— Sunt bine, spusese ea. Cu toţii ne-am îmbrăcat în 
costume de protecţie înainte de a intra în casă. 

— Dar trebuie să fii extenuată. 

— Am prins o oră de somn pe la cinci. ` 

— Bine, spusese Stanley şi trecuse rapid mai departe. Il 
cunosc pe Michael Ross. Un tip tăcut, în jur de 30 de ani, 
lucra la noi de câţiva ani - un tehnician cu experienţă. Cum 
naiba s-a întâmplat asta? 

— Am găsit un iepure mort în hambarul lui. Cred că a dus 
un animal de laborator acasă, iar acesta l-a muşcat. 

— Mă îndoiesc, spuse tăios Stanley. E mai probabil să se 
fi tăiat cu un cuţit contaminat. Chiar şi oamenii cu 
experienţă pot deveni neglijenţi. Probabil că iepurele este 
un animal normal, care a murit de foame după ce Michael 
s-a îmbolnăvit. 

Toni îşi dorea să fi putut crede această versiune, dar 
trebuia să-l pună pe şeful ei la curent cu toate datele 
problemei. 

— lepurele se afla într-un cabinet improvizat de 
biosecuritate, afirmă ea. 

— Am în continuare îndoieli. Michael nu avea cum să 
lucreze singur în BSL4. Chiar dacă partenerul său nu era 
atent, există camere de luat vederi în fiecare încăpere - nu 
avea cum să fure un iepure fără să fie văzut pe monitoare. 
Apoi trebuia să treacă de mai multe rânduri de gardieni în 
drumul său spre ieşire - aceştia ar fi observat dacă avea un 
iepure. În sfârşit, oamenii de ştiinţă care au lucrat în 
laborator în dimineaţa următoare şi-ar fi dat seama imediat 
dacă lipsea un animal. Probabil că nu pot deosebi iepurii 
unii de alţii, dar cu siguranţă ştiu câţi iepuri sunt implicaţi în 
experiment. 

Deşi era foarte devreme, creierul îi funcţiona asemenea 
motorului V12 al maşinii lui Ferrari, observase Toni. Dar nu 
avea dreptate. 

— Eu am pus la punct toate acele bariere de securitate, 
zise ea. Şi îţi spun că nici un sistem nu este perfect. 

— Ai dreptate, evident. Dacă i se ofereau argumente 

solide, Stanley Oxenford putea să se replieze alarmant de 
repede. Presupun că avem imaginile video de la ultima 
intrare a lui Michael în BSL4, nu-i aşa? 

— Exact asta aveam de gând să fac acum. 

— O să ajung acolo în jurul orei opt. Te rog să ai nişte 
răspunsuri pentru mine atunci. 

— Încă un lucru. Odată ce vor începe să sosească 
angajaţii, se vor răspândi zvonuri. Pot să le spun că vei face 
tu un anunţ? 

— Ai dreptate. Voi vorbi cu toţi în Sala Mare, să zicem la 
9.30. 

Marea sală de la intrare era una dintre cele mai mari 
încăperi din întreaga clădire şi era mereu folosită pentru 
întâlnirile cu mulţi participanţi. 

Toni o chemase pe Susan Mackintosh, unul dintre 
gardieni, o fată frumoasă de vreo 20 şi ceva de ani, cu 
tunsoare băieţească şi piercing în sprânceană. Susan 
observase imediat fotografia de pe perete. 

— Îţi stă bine în uniformă, spusese ea. 

— Mersi. Îmi dau seama că ar trebui să termini programul 
în scurt timp, dar am nevoie de o femeie pentru misiunea 
aceasta. 

Susan ridicase provocator dintr-o sprânceană. 

— Ştiu la ce te referi. 

Toni îşi adusese aminte de petrecerea de Crăciun 
organizată de firmă vinerea trecută. Susan se îmbrăcase ca 
John Travolta în filmul Grease, cu părul lucindu-i, cu jeanşi 
strâmţi şi nişte pantofi cu talpă de crep foarte la modă la 
mijlocul secolului al XX-lea. O invitase pe Toni la dans, iar 
aceasta zâmbise cald şi-i spusese: 

— Nu prea cred. 

Un pic mai târziu, după alte câteva pahare, Susan o 
întrebase dacă se culca cu bărbaţi. 

— Nu atât de mult pe cât mi-aş dori, îi răspunsese Toni. 

Toni se simţea flatată că o persoană atât de tânără şi de 
drăguță era atrasă de ea, dar se prefăcu a nu băga de 
seamă. 

— Vreau să opreşti toţi angajaţii, pe măsură ce ajung. 
Adu o măsuţă în Sala Mare şi nu-i lăsa să se ducă în 
birourile şi laboratoarele lor până nu vorbeşti cu ei. 

— Ce să le spun? 

— Spune-le că un virus a trecut de sistemul nostru de 
securitate şi că profesorul Oxenford are să-i pună la curent 
cu întreaga situaţie în dimineaţa aceasta. Fii calmă şi 
linişteşte-i, dar nu intra în detalii - cel mai bine e să-l lăsăm 
pe Stanley să le explice. 

— Bine. 

— Apoi întreabă-i când l-au văzut ultima oară pe Michael 
Ross. Unii dintre ei au fost rugaţi să răspundă la aceeaşi 
întrebare aseară, la telefon, dar numai cei care au acces în 
BSL4, şi nu strică să verificăm de două ori. Dacă l-a văzut 
cineva în intervalul de timp dintre plecarea lui de la 
serviciu, acum două duminici, şi momentul de faţă, să-mi 
spui imediat. 

— În regulă. 

Toni avusese tot timpul în minte o întrebare delicată şi 
ezitase o vreme, dar într-un final se hotărâse să o rostească 
direct: 

— Crezi că Michael era homosexual? 

— Nu activ. 

— Eşti sigură? 

— Inverburn e un oraş mic. Sunt două baruri pentru 
homosexuali, un club, câteva restaurante, o biserică... eu 
cunosc toate aceste locuri, şi nu l-am văzut în nici unul 
dintre ele. 

— Bine. Sper că nu te deranjează că am presupus că tu 
ai şti doar pentru că... 

— Nu e nici o problemă. Susan zâmbi şi o privi în ochi pe 

Toni. Trebuie să te străduieşti mai mult pentru a mă jigni. 

— Mersi. 

Asta se întâmpla în urmă cu aproape două ore. De atunci, 
Toni îşi petrecuse mare parte din timp vizionând imaginile 
înregistrate la ultima vizită a lui Michael în BSL4. Acum 
avea răspunsurile pe care le voia Stanley. Urma să-i spună 
ce se întâmplase, şi atunci, cel mai probabil, el avea să-i 
ceară demisia. 

Îşi aminti prima sa întâlnire cu Stanley. Se afla în cea mai 
proastă perioadă a vieţii ei. Pretindea că era specialist în 
securitate lucrând pe cont propriu, dar nu avea nici un 
client. Partenerul ei de opt ani de zile, Frank, o părăsise. lar 
mama ei devenea pe zi ce trecea tot mai senilă. Toni se 
simţea ca lov după ce Dumnezeu îşi întorsese faţa de la el. 

Stanley o chemase în biroul lui şi îi oferise un contract pe 
termen scurt. Inventase un medicament atât de valoros, 
încât se temea să nu devină o ţintă pentru spionajul 
industrial şi voia ca ea să se ocupe de securitatea firmei. Ea 
nu îi spusese că era prima sa misiune adevărată. 

După ce verificase să nu existe dispozitive de ascultare, 
căutase indicii din care să reiasă că unii dintre angajații- 
cheie duceau o viaţă mai luxoasă decât şi-ar fi putut 
permite din salariu. Nimeni nu spiona Oxenford Medical, 
după cum descoperise, dar, spre groaza ei, descoperise că 
însuşi fiul lui Stanley, Kit, extrăgea ilegal bani din conturile 
firmei. 

Fusese şocată. Kit îi păruse un individ fermecător, dar pe 
care nu te puteai baza; însă ce fel de om fură de la propriul 
tată? 

— Boşorogul îşi poate permite. Are destui bani, spusese 
nepăsător Kit, iar Toni ştia, din experienţa căpătată în 
poliţie, că răutatea nu are nimic profund în ea - infractorii 
erau nişte indivizi superficiali şi lacomi, care inventau tot 
felul de pretexte de doi bani. 

Kit încercase s-o convingă să muşamalizeze întreaga 
chestiune. Promisese că avea să se oprească şi să nu mai 
facă niciodată aşa ceva dacă Toni păstra tăcerea. Toni 
fusese tentată: nu voia să-i spună unui bătrân care tocmai 
suferise o pierdere că fiul său nu era bun de nimic. Dar să 
tacă ar fi însemnat să fie necinstită, astfel că, într-un final, 
cu mari emoţii, îi spusese lui Stanley totul. 

Nu va uita niciodată expresia lui. Pălise, faţa i se 
schimonosise şi nu rostise decât un „aaah”, ca şi cum ar fi 
simţit brusc o durere puternică. În acel moment, în timp ce 
el se străduia să-şi stăpânească emoţiile, Toni văzuse atât 
puterea, cât şi sensibilitatea lui şi se simţise puternic atrasă 
de el. 

Făcuse bine că i-a spus adevărul. integritatea ei fusese 
răsplătită. Stanley îl concediase pe Kit şi îi dăduse lui Toni o 
slujbă cu normă întreagă. Pentru acest lucru, Toni simţea 
că avea să-i fie mereu datoare cu o loialitate neclintită. Era 
extrem de hotărâtă să-i răsplătească încrederea acordată. 

lar viaţa ei se îmbunătăţise. Stanley o promovase rapid 
de la funcţia de şefă a securităţii la cea de administrator al 
bazei materiale şi îi dăduse şi o mărire de salariu. Toni îşi 
cumpărase un Porsche roşu. 

Când menţionase într-o zi că jucase squash pentru 
echipa naţională a poliţiei, Stanley o provocase la un meci 
pe terenul companiei. Toni îl învinsese, dar la o diferenţă 
minimă, iar de atunci jucau în fiecare săptămână. El era 
foarte în formă şi avea braţele mai lungi, dar ea era cu 
douăzeci de ani mai tânără şi avea reflexe mult mai bune. 
El reuşea să câştige câte un meci din când în când, dacă 
Toni nu se concentra suficient, dar, de obicei, ea ieşea 
învingătoare. 

Şi ajunsese să-l cunoască mai bine. Era un jucător viclean 
şi îşi asumă riscuri care, de obicei, dădeau roade. Era 
competitiv, dar accepta înfrângerea cu zâmbetul pe buze. 

Mintea ei iute se potrivea cu creierul lui, iar ei îi plăceau 
remarcile tăioase şi loviturile directe. Cu cât ajungea să-l 
cunoască mai bine, cu atât îl plăcea mai mult. Asta până 
când, într-o zi, îşi dăduse seama că nu îl plăcea pur şi 
simplu. Era mai mult de atât. 

Acum simţea că, dacă-şi pierdea slujba, cel mai rău i-ar fi 
părut că n-avea să-l mai vadă pe el. 

Tocmai se pregătea să plece către Sala Mare, pentru a-l 
întâlni la intrare, când sună telefonul. 

— Sunt Odette, se auzi vocea unei femei cu un accent 
specific sudului Angliei. 

— Salut! 

Toni era încântată. Odette Cressy era detectiv la Poliţia 
din Londra. Se cunoscuseră în Hendon, cu cinci ani în urmă, 
la un curs. Aveau aceeaşi vârstă. Odette era necăsătorită 
şi, de când Toni se despărţise de Frank, fuseseră de două 
ori în concediu împreună. Dacă nu ar fi locuit atât de 
departe una de cealaltă, ar fi fost cele mai bune prietene. 
Având în vedere situaţia, vorbeau la telefon cam la fiecare 
două săptămâni. 

— Te sun în legătură cu victima infectată cu virusul, 
spuse Odette. 

— De ce te-ar interesa cazul? Toni ştia că Odette lucra în 
echipa antitero. Bine, presupun că n-ar trebui să întreb. 

— Corect. Nu spun decât că numele Madoba-2 a 
declanşat un semnal de alarmă aici, şi e treaba ta să-ţi dai 
seama de ce. 

Toni se încruntă. Ca fostă polițistă, putea ghici despre ce 
era vorba. Odette avea informaţii care indicau că vreun 
grup terorist era interesat de Madoba-2. Era posibil ca 
virusul să fi fost menţionat de vreun suspect interogat sau 
în vreo conversaţie supravegheată ori poate una dintre 
persoanele cărora li se monitorizau liniile telefonice tastase 
numele virusului în vreun motor de căutare. In ziua de 

astăzi, unitatea antitero presupune automat că orice 
neregulă legată de vreun virus are de-a face cu vreo 
grupare de fanatici. 

— Nu cred că Michael Ross era terorist, spuse Toni. Cred 
că, pur şi simplu, s-a ataşat de un anumit animal de 
laborator. 

— Dar prietenii lui? 

— l-am găsit agenda, iar poliţia din Inverburn verifică 
numele chiar acum. 

— Ai păstrat o copie? 

O avea pe biroul ei. 

— Ţi-o pot trimite prin fax chiar acum. 

— Mulţumesc - aş câştiga ceva timp. Odette dictă un 
număr, iar Toni îl notă. Cum te înţelegi cu şeful tău cel 
chipeş? 

Toni nu dezvăluise nimănui ce simţea pentru Stanley, dar 
Odette putea citi gândurile oamenilor. 

— Nu cred în relaţiile cu colegii de muncă - ştii prea bine. 
Oricum, soţia lui a murit de curând... 

— Acum 18 luni, dacă-mi aduc bine aminte. 

— Ceea ce nu e mult, după aproape patruzeci de ani de 
căsătorie. Şi el e devotat copiilor şi nepoților, care probabil 
că ar uri pe oricine ar încerca să ia locul regretatei sale 
soţii. 

— Ştii care este avantajul în a face sex cu un bărbat mai 
în vârstă? Este atât de îngrijorat că nu mai e tânăr şi 
viguros, că se străduieşte dublu ca să te satisfacă. 

— Va trebui să te cred pe cuvânt în această privinţă. 

— Şi ce altceva? O, da, aproape că uitasem, ha, ha: e 
bogat. Ascultă, eu nu-ţi zic decât atât: dacă tu te hotărăşti 
că nu-l vrei, îl iau eu. Între timp, anunţă-mă personal dacă 
afli ceva nou despre Michael Ross. 

— Bineînţeles. 

Toni puse receptorul în furcă şi aruncă o privire pe 

fereastră. Ferrari-ul F50 bleumarin al lui Stanley Oxenford 
tocmai parcă pe locul directorului. Introduse o copie a 
agendei lui Michael în fax şi formă numărul lui Odette. 

Apoi, simțindu-se ca un criminal care aşteaptă să i se dea 
sentinţa, se duse în întâmpinarea şefului. 

8 A.M. 


Sala Mare semăna cu naosul unei biserici. Avea ferestre 
înalte, arcuite, care lăsau să intre lumina soarelui, formând 
modele pe pardoseala de piatră. Incăperea era acoperită de 
bârne groase care susțineau un acoperiş boltit făcut din 
lemn. Fără să se potrivească, în mijlocul acestui spaţiu 
minunat se afla un birou de recepţie modern, mai înalt 
decât cele obişnuite. Un gardian în uniformă stătea pe un 
scaun în spaţiul oval delimitat de birou. 

Stanley Oxenford intră pe uşa principală. Era un bărbat 
înalt în vârstă de 60 de ani, cu păr des grizonant şi ochi 
albaştri. Nu aducea deloc a om de ştiinţă - nu avea chelie, 
nu avea umerii încovoiaţi, nu purta ochelari. Toni se gândea 
că semăna mai mult cu un actor care joacă rolul generalului 
într-un film despre cel de-al Doilea Război Mondial. Se 
îmbrăca bine, fără să pară rigid. Astăzi purta un costum gri- 
deschis din tweed cu vestă, o cămaşă bleu şi - din respect 
pentru decedat poate - o cravată neagră. 

Susan Mackintosh aşezase o masă pliantă lângă uşa din 
faţă. | se adresă lui Stanley imediat ce acesta intră. El îi 
răspunse scurt, după care se întoarse către Toni. 

— E o idee bună - să-i opreşti pe toţi de cum sosesc şi să 
afli când l-au văzut ultima dată pe Michael. 

— Mulţumesc. 

„Măcar un lucru am făcut şi eu bine”, îşi zise Toni în sinea 
ei. 

— Ce se întâmplă însă cu angajaţii care sunt în concediu? 
continuă Stanley. 

— Personalul de securitate îi va contacta pe toţi în 
decursul acestei dimineţi. 

— Bine. Ai aflat ce s-a întâmplat? 

— Da. Am avut dreptate, iar tu te-ai înşelat. lepurele a 
fost cauza. 


În ciuda circumstanțelor tragice, el zâmbi. Îi plăcea ca 
oamenii din jur să îl provoace, mai ales femeile atrăgătoare. 

— De unde ştii? 

— Din înregistrările video. Vrei să le vezi? 

— Da. 


Cei doi merseră pe un coridor larg, ai cărui pereţi erau 
acoperiţi cu panouri de stejar, apoi cotiră printr-un pasaj 
câtre staţia centrală de monitorizare, numită camera de 
control. Acesta era centrul de securitate. In trecut, 
funcţionase ca sală de biliard, dar ferestrele fuseseră zidite 
din motive de securitate şi tavanul dublat, pentru a se crea 
un spaţiu unde putea fi ascuns un adevărat cuib de şerpi 
format din diverse cabluri. Unul dintre pereţi era plin de 
monitoare de televiziune, cu ajutorul cărora erau urmărite 
zonele importante ale clădirii, inclusiv fiecare cameră din 
cadrul BSL4. Pe un birou lung, se aflau ecrane sensibile la 
atingere care controlau sistemele de alarmă. Mii de senzori 
electronici controlau temperatura, umiditatea şi sistemele 
de filtrare a aerului din toate laboratoarele - dacă ţineai o 
uşă deschisă prea mult, se declanşa o alarmă. Un gardian 
îmbrăcat într-o uniformă impecabilă stătea la o staţie de 
control care-i permitea accesul la computerul central. 

— Locul acesta arată mai bine pus la punct decât ultima 
dată când am fost aici, spuse Stanley pe un ton surprins. 

Când Toni preluase Departamentul de securitate, în 
camera de control era dezastru, peste tot numai căni de 
cafea murdare, ziare vechi, pixuri stricate şi cutii de 
mâncare din plastic pe jumătate goale. Acum locul era 
curat şi ordonat, pe birou aflându-se doar dosarul pe care îl 
citea gardianul respectiv. Toni era încântată că Stanley 
observase diferenţa. 

Acesta aruncă o privire în camera alăturată, dedicată 

echipamentelor, iniţial camera de arme, acum plină de 
aparatură, inclusiv unitate centrală de procesare a 
sistemului de telefonie. Era puternic iluminată. Cablurile 
aveau etichete ce nu puteau fi îndepărtate, pe care scria 
clar la ce servea respectivul cablu, pentru a se asigura 
remedierea oricărei defecţiuni tehnice în cel mai scurt timp 
posibil. Stanley dădu aprobator din cap. 

Toni simţea că toate aceste observaţii erau în favoarea 
ei, dar Stanley ştia deja că avea excelente capacităţi 
organizatorice. Cea mai importantă parte a slujbei ei era să 
se asigure că din laboratorul BSL4 nu ieşea nimic periculos 
- iar în această privinţă eşuase. 

Erau momente în care nu-şi dădea seama ce gândea 
Stanley, iar acesta era unul dintre ele. Suferea din cauza 
morţii lui Michael Ross, se temea pentru viitorul companiei 
sale sau era furios de breşa apărută în sistemul de 
securitate? Işi va vărsa mânia asupra ei, asupra defunctului 
Michael sau asupra lui Howard McAlpine? Când Toni îi va 
arăta ce făcuse Michael, Stanley o va felicita pentru că-şi 
dăduse seama atât de repede ori o va concedia pentru că 
permisese să se întâmple aşa ceva? 

Stăteau unul lângă celălalt în faţa unui monitor, iar Toni 
apăsă pe taste pentru a selecta imaginile pe care voia săi 
le arate. Memoria computerului stoca imagini înregistrate 
cu până la 28 de zile în urmă înainte de a le şterge. Toni 
cunoştea foarte bine programul şi îl opera cu uşurinţă. 

Stând lângă Stanley, Toni îşi aminti din senin cum, pe 
când avea 14 ani, mersese la film cu iubitul ei de atunci şi îl 
lăsase să-şi bage mâna pe sub puloverul ei. Amintirea o 
făcu să se ruşineze şi simţi cum i se înroşea pielea pe gât. 
Spera că Stanley nu avea să observe nimic. 

Pe monitor, Toni îi arătă imaginile în care Michael sosea 
la intrarea principală şi-şi introducea cartela de acces. 

— Data şi ora sunt în josul ecranului, spuse Toni. 

Era ora 14.27, pe 8 decembrie. Toni apăsă câteva taste, 
iar pe ecran apăru un Volkswagen Golf de culoare verde 
oprind în parcare. Un bărbat zvelt cobori din maşină şi luă 
un sac marinăresc din portbagajul maşinii. 

— Fii atent la geanta aceea, spuse Toni. 

— De ce? 

— Pentru că e un iepure în ea. 

— Cum a reuşit să facă asta? 

— Presupun că iepurele este tranchilizat şi legat bine. Nu 
uita, are ani de experienţă în lucrul cu animalele de 
laborator. Ştie cum să le facă să fie liniştite. 

Cadrul următor îl prezenta pe Michael arătându-şi 
permisul de intrare la recepţie. O femeie drăguță, de 
origine pakistaneză, în jur de patruzeci de ani, intră în Sala 
Mare. 

— Aceasta este Monica Ansari, spuse Stanley. 

— Era partenera lui. Trebuia să lucreze pe nişte culturi de 
ţesuturi, iar el făcea controlul de rutină al animalelor. 

Cei doi merseră pe coridorul pe care-l străbătuseră şi 
Toni şi Stanley, dar trecură de pasajul care făcea legătură 
cu camera de control şi îşi continuară drumul până la uşa 
din capăt. Aceasta arăta identic cu toate celelalte uşi din 
clădire, cu patru panouri sculptate şi mâner de alamă, dar 
era făcută din oţel. Pe peretele de lângă uşă era semnul 
universal de avertizare galben cu negru folosit pentru a 
semnala pericolul biologic. 

Dr. Ansari trecu un permis plastifiat prin faţa unui cititor 
de carduri, apoi apăsă cu degetul arătător de la mâna 
stângă pe un mic ecran. Urmă o pauză, timp în care 
computerul verifica dacă amprenta ei se potrivea cu 
informaţia de pe microcipul aflat în cardul de acces. 
Această măsură îi asigura că permisele pierdute sau furate 
nu puteau fi folosite de către persoane neautorizate. Pe 
când aştepta, dr. Ansari privi direct în camera de securitate 

şi salută în glumă. Apoi uşa se deschise şi ea intră. Michael 
o urmă. 

Altă înregistrare îi arăta într-un mic hol. Un rând de 
cadrane de pe perete monitorizau presiunea aerului din 
laborator. Cu cât înaintai în BSL4, cu atât presiunea aerului 
era mai scăzută. Această gradaţie descendentă îi asigura 
pe cercetători că orice eventuală scurgere de material 
biologic s-ar produce dinspre exterior spre interior, nu 
invers. Din hol, se îndreptară către vestiarele separate 
pentru bărbaţi şi femei. 

— Acum a scos iepurele din sac, spuse Toni. Dacă 
partenerul său din acea zi ar fi fost un bărbat, planul lui nu 
ar fi mers. Dar o avea ca parteneră pe Monica şi, 
bineînţeles, nu există camere în vestiare. 

— Dar, la naiba, nu poţi să pui camere de luat vederi în 
vestiare, spuse Stanley. Nimeni nu ar mai veni să lucreze 
aici. 

— Absolut, spuse Toni. Va trebui să găsim altă soluţie. Fii 
atent aici! 

Cadrul următor provenea de la o cameră din interiorul 
laboratorului. Se vedeau cuşti obişnuite pentru iepuri aflate 
sub un înveliş transparent de plastic cu rol izolator. Toni 
opri imaginea. 

— Poţi să-mi explici şi mie ce anume fac oamenii de 
ştiinţă în acest laborator? 

— Bineînţeles. Noul nostru medicament este eficient în 
tratarea multor virusuri, dar nu a tuturor. În acest 
experiment, era testat pentru Madoba-2, o variantă a 
virusului Ebola care determină o febră hemoragică fatală 
atât la iepuri, cât şi la oameni. La două grupe de iepuri, le-a 
fost inoculat virusul. 

— Inoculat? 

— Scuze - e un termen pe care-l folosim noi. Înseamnă 
că iepurii au fost infectați. Apoi, iepurilor dintr-una din cele 

două grupe li s-a injectat medicamentul. 

— Şi ce aţi descoperit? 

— Medicamentul nu este eficient împotriva virusului 
Madoba-2 la iepuri. Aproape sigur, nu va vindeca acest tip 
de virus nici la oameni. 

— Dar nu ştiaţi acest lucru în urmă cu 16 zile. 

— Corect. 

— In cazul acesta, cred că înţeleg ce încerca Michael să 
facă. 

Toni apăsă o tastă pentru a porni din nou imaginile. În 
cadru apăru o persoană îmbrăcată cu un costum de 
protecţie albastru-deschis cu cască transparentă. Aceasta 
se opri lângă uşă pentru a-şi pune în picioare o pereche de 
cizme de cauciuc. Apoi se întinse şi luă un furtun galben 
care atârna din tavan. Îl conectă la un orificiu de pe centura 
sa. Pe măsură ce aerul fu pompat înăuntru, costumul se 
umflă până când purtătorul ajunse să arate ca mascota 
firmei Michelin. 

— Acesta este Michael, spuse Toni. S-a schimbat mai 
repede decât Monica, astfel încât, în momentul respectiv, 
era acolo singur. 

— Nu ar trebui, dar se întâmplă, spuse Stanley. Regula 
celor două persoane este respectată, însă nu minut cu 
minut. Merda?. 

Stanley înjura adesea în italiană, având un vocabular 
extrem de colorat, pe care-l învățase de la soţia sa. Toni, 
care vorbea curent spaniolă, înţelegea de obicei ce voia să 
spună. 

Pe ecran, se văzu Michael ducându-se către cuştile 
iepurilor, mişcându-se cu o încetineală studiată în costumul 
incomod. Era cu spatele la cameră şi, pentru câteva 
secunde, costumul umflat nu lăsă să se vadă ce făcea. Apoi 
se îndepărtă şi puse ceva pe bancul de inox din laborator. 

— Observi ceva? întrebă Toni. 

— Nu. 

— Nici gardienii care urmăreau imaginile nu au observat 
nimic. 

Toni îşi apăra oamenii. Dacă Stanley nu observase ce se 
întâmplase, atunci nu putea să-i învinovăţească pe gardieni 
că nu văzuseră nici ei nimic. 

— Dar uită-te încă o dată! Toni derulă imaginile înapoi cu 
câteva minute şi opri pe cadrul în care Michael intra în raza 
de acţiune a camerei. Un iepure din cuşca aceea din 
dreapta. 

— Văd. 

— Uită-te mai atent la Michael! Are ceva sub braţ. 

— Da - înfăşurat într-un material albastru identic cu 
costumul. 

Toni derulă imaginile înainte, oprind din nou pe cadrul în 
care Michael se îndepărta de cuştile iepurilor. 

— Câţi iepuri sunt în cuşca de sus din dreapta? 

— La naiba, doi. Stanley părea perplex. Credeam că 
teoria ta era că Michael a scos un iepure din laborator. Tu 
mi-ai arătat că a introdus unul! 

— Un înlocuitor. Altfel, oamenii de ştiinţă şi-ar fi dat 
seama că lipsea unul. 

— Şi atunci care a fost motivul lui? Pentru a salva un 
iepure, trebuia să condamne un altul la moarte! 

— Presupunând că nu era de-a dreptul ţicnit, îmi închipui 
că el credea că iepurele pe care l-a salvat avea ceva 
special. 

— Pentru numele lui Dumnezeu, un iepure este absolut 
identic cu altul! 

— Bănuiesc că nu şi pentru Michael. 

Stanley dădu aprobator din cap. 

— Ai dreptate. Cine ştie cum îi funcţiona mintea în 
momentul respectiv. 

Toni derulă înregistrarea video înainte. 

— Şi-a făcut treburile ca de obicei, verificând mâncarea şi 
apa din cuşti, asigurându-se că animalele mai erau încă în 
viaţă, bifându-şi sarcinile pe o listă. Monica intră şi ea, dar 
se duce către un laborator aflat în lateral, pentru a lucra pe 
culturile ei de ţesuturi, aşa că nu-l poate vedea. El se duce 
alături, în laboratorul mai mare, pentru a se ocupa de 
macaci. Apoi se întoarce. Acum fii atent! 

Michael îşi deconectă furtunul de aer, aşa cum era şi 
normal atunci când te deplasai dintr-o cameră într-alta din 
laborator - costumul conţinea aer pentru trei sau patru 
minute, iar când era pe terminate, viziera începea să se 
înceţoşeze, avertizându-l pe cel care purta costumul. 
Michael intră într-o cameră mică în care se afla tezaurul, un 
frigider încuiat în care erau depozitate mostre vii ale 
virusurilor. Fiind cel mai bine păzit loc din întreaga clădire, 
aici era ţinut şi întregul stoc din preţiosul medicament 
antiviral. Michael tastă o combinaţie de cifre. Imaginile 
surprinse de o cameră de securitate din interiorul 
frigiderului îl arătau alegând două doze de medicament, 
deja măsurate şi încărcate în seringi de unică folosinţă. 

— Doză mică pentru iepure şi, se presupune, cea mare 
pentru el, spuse Toni. La fel ca tine, Michael s-a aşteptat ca 
medicamentul să fie eficient în cazul virusului Madoba-2. 
Voia să vindece iepurele şi să se imunizeze pe sine. 

— Gardienii l-ar fi putut vedea luând medicamentul din 
tezaur. 

— Dar nu li s-ar fi părut nimic suspect. El e autorizat să 
lucreze cu astfel de materiale. 

— Ar fi putut să observe că nu a scris nimic în registru. 

— Ar fi putut, dar nu uita că un gardian urmăreşte 37 de 
ecrane şi că nu e instruit în ceea ce priveşte procedurile din 
laborator. 

Stanley mormăi. 

— Probabil că Michael s-a gândit că lipsa nu va fi 
observată decât la controlul anual, şi chiar şi atunci ar fi 
fost pusă pe seama unei greşeli administrative. Nu ştia că 
eu plănuiam un control ad-hoc, spuse Toni. 

Pe ecran, Michael închise tezaurul şi se întoarse în 
laboratorul cu iepuri, conectându-şi din nou furtunul de aer. 

— Şi-a terminat treburile, explică Toni. Acum se întoarce 
la cuştile de iepuri. 

Încă o dată, spatele lui Michael ascunse ce făcea. 

— Aici îşi scoate iepurele favorit din cuşcă. Cred că îl 
înfăşoară în propriul costum în miniatură, făcut probabil din 
bucăţi ale unui costum vechi. 

Michael se întoarse către cameră, astfel încât i se vedea 
numai partea stângă a corpului. Pe când mergea către 
ieşire, părea să aibă ceva sub braţul drept, dar era greu de 
spus cu siguranţă. 

La ieşirea din BSL4, toţi angajaţii trebuiau să treacă 
printr-un jet de substanţe chimice care decontaminau 
costumul şi apoi să facă un duş normal înainte de a se 
îmbrăca. 

Probabil că acel costum făcut de Michael a protejat 
animalul în timpul duşului cu substanţe chimice. Duşul cu 
apă nu avea cum să-i facă rău acestuia. In vestiar, Michael 
a pus iepurele în sacul marinăresc. În drumul spre ieşire, 
gardienii l-au văzut cărând aceeaşi geantă pe care o avea 
şi la sosire, aşa că nu au bănuit nimic. Stanley se lăsă pe 
spătarul scaunului. 

— Fir-ar să fie, spuse el. Aş fi jurat că era imposibil. 

— A luat iepurele acasă. Cred că l-a muşcat când i-a 
injectat medicamentul. Şi l-a injectat în propriul braţ şi s-a 
crezut în siguranţă. Dar se înşela. 

Stanley părea trist. 

— Bietul băiat, spuse el. Bietul, prostul de el. 

— Acum ştii şi tu tot ce ştiu eu, spuse Toni. 

Se uita la el, aşteptând un verdict. Oare luase sfârşit 
această perioadă a vieţii ei? Avea să fie şomeră de Crăciun? 
Stanley o privi fix în ochi. 

— Nu-mi vine în minte nici o măsură de precauţie pe care 
am fi putut s-o luăm pentru a preveni acest incident. 

— Eu ştiu una, spuse ea. O verificare a bagajelor tuturor 
persoanelor care intră şi ies din BSL4. 

— Exact. 

— Am introdus-o începând cu această dimineaţă. 

— Şi astfel am închis uşa grajdului după ce a fugit calul. 

— |lmi pare rău, spuse ea. Era aproape sigură că voia ca 
ea să demisioneze. Tu mă plăteşti să previn asemenea 
incidente. Am dat greş. Presupun că ai dori să-ţi prezint 
demisia. 

Stanley păru iritat de cuvintele ei. 

— Dacă vreau să te concediez, o să afli tu destul de 
curând. 

Se uită lung la el. Oare chiar nu era pedepsită? Figura lui 
Stanley se mai îmbună. 

— Bine, tu eşti o persoană conştiincioasă şi te simţi 
vinovată, chiar dacă nici tu, nici altcineva nu ar fi putut 
anticipa ceea ce s-a întâmplat. 

— AŞ fi putut introduce din start regula verificării 
bagajelor. 

— Probabil că m-aş fi opus, pe motiv că ar fi deranjat 
angajaţii. 

— Oh. 

— Aşa că am să-ţi spun asta numai o dată. De când ai 
venit tu, sistemul nostru de securitate a fost mai bine pus 
la punct ca oricând. Eşti al naibii de bună şi am de gând să 
te păstrez, aşa că, te rog, termină cu autocompătimirea. 

Toni simţi dintr-odată un val de uşurare. 

— Mulţumesc, spuse ea. 

— Acum, ne aşteaptă o zi grea - hai să ne apucăm de 

treabă! 

leşi din încăpere. 

Toni închise ochii, cuprinsă de un sentiment de uşurare. 
Fusese iertată. „Mulţumesc”, zise ea în gând. 

8.30 A.M. 


Miranda Oxenford comandă un cappuccino Viennoise, cu 
o piramidă de frişcă deasupra. In ultima secundă, ceru şi o 
bucată de prăjitură cu morcov. Îndesă restul în buzunarul 
fustei şi îşi luă micul dejun la masa unde sora ei cea slabă, 
Olga, stătea cu un espresso dublu în faţă şi o ţigară în 
mână. Localul era împodobit cu ghirlande de hârtie şi un 
pom de Crăciun lumina intermitent de dincolo de prăjitorul 
pentru panini, dar cineva cu un dezvoltat simţ al umorului 
pusese Beach Boys la combină muzicală, iar aceştia cântau 
„Surfin' USA”. 

Miranda se întâlnea adesea cu sora ei dimineaţa, înainte 
de a face orice altceva, la acest bar-cafenea din Sauchiehall 
Street, în centrul oraşului Glasgow. Lucrau în apropiere: 
Miranda era director la o agenţie de recrutare specializată 
în personal IT, iar Olga era avocat pledant. Amândurora le 
plăcea să-şi acorde câteva minute pentru a-şi aduna 
gândurile înainte de a merge la birou. 

„Nu arătăm ca nişte surori”, remarcă Miranda în gând, 
uitându-se la imaginea ei reflectată în oglindă. Ea era 
scundă, cu păr blond ondulat, iar silueta ei era, ei bine, 
plină şi ea de onduleuri. Olga era înaltă ca tatăl ei, dar avea 
aceleaşi sprâncene negre ca şi regretata lor mamă, care 
fusese de origine italiană şi fusese întotdeauna numită 
mama Marta. Olga era îmbrăcată pentru serviciu într-un 
costum gri-închis şi purta pantofi cu vârful ascuţit. Ar fi 
putut să joace rolul Cruellei De Vil. Probabil că-i 
înspăimânta pe juraţi. 

Miranda îşi scoase pălăria şi eşarfa. Purta o fustă plisată 
şi un pulover brodat cu flori micuţe. Ea se îmbrăca astfel 
încât să-i farmece pe cei din jur, nu să-i intimideze. 

— Lucrezi în Ajunul Crăciunului? o întrebă Olga în timp ce 
se aşeza. 

— Numai o oră, răspunse Miranda. Ca să mă asigur că nu 
a rămas nimic nefăcut. 

— La fel şi la mine. 

— Ai auzit? Un tehnician de la Kremlin a murit din cauza 
unui virus. 

— O, Doamne, asta o să ne strice Crăciunul. 

„Poate că Olga pare insensibilă, dar, în realitate, nu e 
deloc aşa”, îşi zise Miranda în gând. 

— Am auzit la radio. Încă nu am vorbit cu tati, dar se 
pare că bietul băiat se ataşase de un hamster de laborator 
şi l-a luat acasă. 

— Şi ce, a făcut sex cu el? 

— Probabil că l-a muşcat. Locuia singur, aşa că nimeni nu 
a chemat ajutoare. Asta înseamnă că e foarte puţin 
probabil să fi transmis virusul altcuiva. Oricum, e îngrozitor 
pentru tati. Nu o va arăta, dar mai mult ca sigur se va simţi 
responsabil. 

— Ar fi trebuit să intre într-o ramură mai puţin 
periculoasă a ştiinţei - ceva de genul cercetării în domeniul 
armelor atomice. 

Miranda zâmbi. Se bucura în mod deosebit s-o vadă pe 
Olga astăzi. Era încântată că aveau ocazia să discute 
liniştite. Toată familia urma să se adune la Steepfall, casa 
tatălui lor, pentru a petrece Crăciunul. Ea mergea cu 
logodnicul ei, Ned Hanley, şi voia să se asigure că Olga 
avea să fie drăguță cu el. Dar o luă pe ocolite: 

— Sper că acest incident n-o să ne strice sărbătorile. Am 
aşteptat cu foarte mare nerăbdare Crăciunul. Ştii că vine şi 
Kit? 

— Sunt profund emoţionată de onoarea pe care ne-o face 
fratele nostru mai mic. 

— Nu voia să vină, dar l-am convins eu. 

— Tati o să fie încântat, spuse Olga cu un pic de sarcasm 
în voce. 

— Da, chiar va fi, replică Miranda cu reproş în glas. Ştii că 
i-a venit foarte greu să-l concedieze. 

— Tot ce ştiu e că nu l-am văzut niciodată atât de furios. 
Credeam că avea să omoare pe cineva. 

— A plâns atunci. 

— Nu am văzut asta. 

— Nici eu. Lori mi-a spus. Lori era menajera lui Stanley. 
Dar acum vrea să ierte şi să uite. 

Olga stinse capătul de ţigară în scrumieră. 

— Ştiu. Mărinimia lui tati nu are limite. Kit şi-a găsit vreo 
slujbă? 

— Nu. 

— Nu poţi să-i găseşti tu ceva? Este domeniul tău, şi el e 
bun. 

— Afacerile merg destul de prost - şi oamenii ştiu că a 
fost concediat de propriul tată. 

— S-a lăsat de jocurile de noroc? 

— Presupun că da. l-a promis lui tati că se lasă. Şi nu are 
nici un ban. 

— Tati i-a plătit datoriile, nu-i aşa? 

— Nu cred că ar trebui să ştim. 

— Hai, Mandy! Olga folosea numele Mirandei din 
copilărie. Cât? 

— Ar trebui să-l întrebi pe tati - sau pe Kit. 

— 10 000 de lire? Miranda îşi feri privirea. Mai mult? 20? 

— 50, şopti Miranda. 

— Doamne, Dumnezeule! Ticălosul acela mic a aruncat 
pe fereastră 50 000 din moştenirea noastră? Aşteaptă să 
mă întâlnesc eu cu el! 

— Oricum, hai să nu mai vorbim despre Kit. O să ajungi 
să-l cunoşti mai bine pe Ned Crăciunul acesta. Vreau să te 
porţi cu el ca şi cum ar face parte din familie. 

— Ned ar trebui să fie un membru al familiei deja. Când 
vă căsătoriţi? Eşti prea bătrână pentru o logodnă lungă. Aţi 
mai fost căsătoriţi amândoi - nu e ca şi cum ar trebui să 
strângi bani de zestre. 

Nu era răspunsul la care sperase Miranda. Voia ca Olga 
să aibă o atitudine prietenoasă faţă de Ned. 

— O, ştii tu cum e Ned, spuse ea pe un ton defensiv. E 
pierdut în lumea lui. Ned era redactor la The Glasgow 
Review of Books, un ziar cultural-politic de renume, dar nu 
era deloc un om practic. 

— Nu ştiu cum poţi să suporţi. Eu nu pot accepta 
şovăielile! 

Conversaţia nu decurgea deloc aşa cum îşi dorise 
Miranda. 

— Crede-mă, e o schimbare înviorătoare după Jasper. 
Primul soţ al Mirandei fusese un tiran obsedat de control. 
Ned era perfect opusul lui, iar acesta era unul dintre 
motivele pentru care îl iubea. Ned nu va fi niciodată 
suficient de organizat încât să facă pe şeful cu mine - de 
cele mai multe ori nu ştie nici măcar ce zi e. 

— Şi totuşi, te-ai descurcat foarte bine fără nici un bărbat 
timp de cinci ani. 

— Da, şi eram tare mândră de mine, mai ales când 
economia a intrat în recesiune şi nu am mai primit primele 
acelea mari. 

— Şi atunci de ce vrei un alt bărbat? 

— Ei bine, ştii tu... 

— Pentru sex? O, fii serioasă. Nu ai auzit de vibratoare? 

Miranda chicoti. 

— Nu e acelaşi lucru. 

— Chiar că nu e. Un vibrator e mai mare, mai tare şi te 
poţi baza pe el, iar când ai terminat, poţi să-l pui la loc în 
sertar şi să uiţi de el. 

Miranda începu să se simtă atacată, aşa cum se întâmpla 

aproape de fiecare dată când discuta cu sora ei. 

— Ned se poartă foarte frumos cu Tom, spuse ea. Tom 
era fiul ei în vârstă de 11 ani. Jasper abia dacă vorbea cu el, 
cu excepţia situaţiilor când îi dădea ordine. Ned se 
interesează de el - îi pune întrebări şi îi ascultă 
răspunsurile. 

— Că tot vorbim despre copii vitregi, cum se înţelege 
Tom cu Sophie? Fiica lui Ned din prima căsătorie avea 14 
ani. 

— Vine şi ea la Steepfall - mă duc s-o iau un pic mai 
târziu, înainte de prânz. Tom o vede pe Sophie la fel cum 
grecii priveau zeii, ca fiinţe supranaturale care sunt 
periculoase dacă nu sunt împăcate prin sacrificii constante. 
Mereu încearcă să-i dea dulciuri. Ea însă ar prefera nişte 
ţigări. E slabă ca un băț şi e gata să moară ca să rămână 
aşa. 

Miranda se uită fix la pachetul de Marlboro Lights al 
Olgăi. 

— Toţi avem slăbiciuni, spuse Olga. Mai mănâncă nişte 
prăjitură cu morcov! 

Miranda puse jos furculiţa şi luă o gură de cafea. 

— Sophie poate fi dificilă, dar nu e vina ei. Mama ei nu 
mă poate suporta, şi, inevitabil, fata este influenţată. 

— Pun pariu că Ned te lasă pe tine să rezolvi problema. 

— Nu mă deranjează. 

— Acum, că s-a mutat în apartamentul tău, îţi dă bani 
drept chirie? 

— Nu-şi poate permite. Revista aceea îl plăteşte foarte 
puţin. Şi încă mai are de achitat ipoteca la casa în care 
locuieşte fosta lui soţie. Nu-i vine prea uşor să nu fie 
independent din punct de vedere financiar, crede-mă. 

— Nu-mi pot imagina de ce nu s-ar simţi foarte bine în 
situaţia asta. Poate să şi-o tragă ori de câte ori vrea, te are 
pe tine să ai grijă de fiica lui dificilă şi nici nu trebuie să 

plătească chirie. 

Miranda se simţea jignită. 

— Asta e un pic cam dur. 

— N-ar fi trebuit să-l laşi să se mute la tine fără să-şi 
asume angajamentul unei date pentru nuntă. 

Mirandei îi venise în minte aceeaşi idee, dar nu avea de 
gând să recunoască. 

— El crede că toată lumea are nevoie de mai mult timp 
pentru a se obişnui cu ideea recăsătoririi sale. 

— Şi cine e „toată lumea”? 

— Păi, Sophie, pentru început. 

— Şi tu ai recunoscut deja că ea este influenţată de 
mama sa. Deci ce spui tu, de fapt, este că Ned nu se va 
căsători cu tine decât dacă fosta lui soţie îi dă voie. 

— Olga, te rog să-ţi ieşi din rolul de avocat atunci când 
vorbeşti cu mine! 

— Cineva trebuie să-ţi spună toate lucrurile acestea. 

— Tu simplifici prea mult lucrurile. Eu sunt conştientă că 
asta este meseria ta, dar sunt sora ta, nu un martor ostil. 

— Îmi pare rău că am zis ceva. 

— Mie îmi pare bine că mi-ai spus, pentru că tocmai 
genul acesta de lucruri nu vreau să i le spui lui Ned. Este 
bărbatul pe care eu îl iubesc şi cu care vreau să mă mărit, 
aşa că te rog să fi drăguță cu el. 

— O să fac tot posibilul, spuse Olga cu nonşalanţă. 

Miranda voia ca sora ei să înţeleagă cât de important era 
acest lucru pentru ea. 

— Am nevoie ca el să simtă că noi doi putem clădi o 
familie nouă împreună, pentru noi şi pentru cei doi copii. Te 
rog să mă ajuţi să-l conving că putem face asta. 

— În regulă. Bine. 

— Dacă totul merge bine în perioada sărbătorilor, cred că 
o să fie de acord să stabilim o dată pentru nuntă. 

Olga atinse mâna Mirandei. 

— Am înţeles. Ştiu cât de mult înseamnă pentru tine. Voi 
fi cuminte. 

Miranda se făcuse înţeleasă. Satisfăcută, îşi concentră 
atenţia asupra unei alte surse de iritare. 

— Sper ca totul să meargă bine între tati şi Kit. 

— Şi eu, dar nu prea avem ce face în această privinţă. 

— Kit m-a sunat acum câteva zile. Din nu ştiu ce motiv, e 
foarte doritor să doarmă în casa de oaspeţi de la Steepfall. 

Olga se strâmbă. 

— De ce ar trebui să aibă casa de oaspeţi numai pentru 
el? Asta înseamnă că tu şi Ned, eu şi Hugo să ne înghesuim 
în două dormitoare mici, în casa veche! 

Miranda se aşteptase ca Olga să se opună acestei idei. 

— Ştiu că nu e deloc corect, dar am spus că nu am nimic 
împotrivă. A fost destul de greu să-l conving să vină - nu 
voiam să ridic un obstacol în calea realizării acestei dorinţe. 

— Kit e un ticălos egoist. Ce motiv ţi-a dat? 

— Nu l-am luat la întrebări. 

— Ei bine, eu o să-l iau. 

Olga îşi scoase telefonul mobil din servietă şi formă un 
număr. 

— Nu face un scandal din asta, o rugă Miranda. 

— Nu vreau decât să-mi răspundă la întrebare. Vorbind în 
receptor, zise: Kit, de unde ideea asta ca tu să dormi în 
casa de oaspeţi? Nu crezi că e un pic... Se opri pentru 
câteva secunde. Aaa. De ce nu? Inţeleg... Dar de ce nu... Se 
opri brusc, ca şi cum el i-ar fi închis telefonul în nas. 

Miranda se gândi, cu tristeţe, că ştia deja ce spusese Kit. 

— Ce s-a întâmplat? 

Olga puse telefonul înapoi în servietă. 

— Nu mai e cazul să ne certăm în privinţa casei. S-a 
răzgândit. Nu vine la Steepfall până la urmă. 

9 A.M. 


Oxenford Medical se afla sub asediu. Reporteri, fotografi 
şi echipe de televiziune se adunaseră în faţa porţilor de la 
intrare, hărţuind angajaţii care veneau la serviciu, 
îngrămădindu-se în jurul maşinilor şi al bicicletelor lor, 
înfigându-le camerele şi microfoanele în faţă şi punând 
diferite întrebări pe un ton ridicat. Pentru a preveni 
accidentele, gardienii încercau cu disperare să-i separe pe 
ziarişti de vehiculele care circulau regulamentar pe acolo, 
dar jurnaliştii nu cooperau deloc. Pentru a înrăutăţi şi mai 
mult situaţia, un grup de protestatari ce milita pentru 
drepturile animalelor  profitase de ocazie să-şi facă 
publicitate şi organizase o demonstraţie în faţa porţilor, 
afişând pancarte şi cântând cântece de protest. Din lipsă de 
alt subiect, cameramanii filmau mitingul lor. Toni Gallo 
privea acest spectacol plină de furie, totodată simțindu-se 
neajutorată. 

Se afla în biroul lui Stanley Oxenford, o încăpere pe colţ 
de dimensiuni mari care fusese odinioară dormitorul 
principal al casei. Stanley lucra înconjurat de un amestec 
de vechi şi nou: computerul său era aşezat pe o masă 
zgâriată de lemn pe care o avea de 30 de ani, iar alături, pe 
o altă masă, se afla un microscop optic din anii 1960 pe 
care-i plăcea să-l folosească din când în când. Acum 
microscopul era înconjurat de felicitări de Crăciun, printre 
care şi una de la Toni. Pe perete, se afla o gravură din 
perioada victoriană care înfăţişa sistemul periodic al lui 
Mendeleev, lângă o fotografie în care apărea o tânără 
brunetă extrem de frumoasă, îmbrăcată în rochie de 
mireasă - soţia sa decedată, Marta. 

Stanley amintea numele Martei destul de des. „La fel de 

rece ca-n biserică, aşa cum zicea Marta... Când Marta era 
printre noi, ne duceam în ltalia în fiecare an... Martei îi 
plăceau la nebunie irişii.” 

Dar numai o dată vorbise despre sentimentele lui pentru 
ea. Toni remarcase cât de frumoasă era Marta în fotografia 
aceea de pe perete. 

— Durerea se estompează, dar nu dispare niciodată, 
spusese Stanley. Cred că o să sufăr de pe urma pierderii ei 
zi de zi, tot restul vieţii mele. 

Această remarcă o făcuse pe Toni să se întrebe dacă 
avea s-o iubească şi pe ea cineva aşa cum Stanley o iubise 
pe Marta. 

Acum, Stanley stătea lângă Toni în dreptul ferestrei, cu 
umerii aproape atingându-se. Priveau cu spaimă cum şi mai 
multe maşini Volvo şi Subaru parcau la marginea spaţiului 
verde, iar mulţimea devenea din ce în ce mai zgomotoasă 
şi mai agresivă. 

— Îmi pare rău pentru toate acestea, spuse Toni cu o 
tristeţe profundă în glas. 

— Nu e vina ta. 

— Ştiu că mi-ai spus să încetez cu autocompătimirea, dar 
am lăsat un iepure să treacă de cordonul meu de 
securitate. Apoi fostul meu partener - un ticălos - i-a 
povestit cazul lui Carl Osborne, reporterul de televiziune. 

— Să înţeleg că nu te înţelegi prea bine cu fostul tău. 

Toni nu vorbise niciodată sincer şi deschis despre acest 
subiect cu Stanley, dar Frank se amestecase acum în viaţa 
ei profesională, iar ea considera că această ocazie de a 
explica situaţia era bine-venită. 

— Sinceră să fiu, nu am nici cea mai vagă idee de ce mă 
urăşte Frank. Nu l-am respins niciodată. El m-a părăsit pe 
mine - şi a făcut-o într-un moment în care chiar aveam 
nevoie de ajutor şi de sprijin. Aş fi zis că m-a pedepsit 
suficient pentru orice am făcut să-l rănesc. Dar uite ce s-a 

întâmplat acum! 

— Eu pot să înţeleg despre ce e vorba. Tu reprezinţi 
pentru el un reproş în carne şi oase. Ori de câte ori te vede, 
îşi aduce aminte cât de slab şi de laş a fost atunci când 
aveai nevoie de el. 

Toni nu gândise niciodată chiar aşa ceva despre Frank, 
dar acum comportamentul lui începea să capete o oarecare 
logică. Se simţi cuprinsă de un val cald de recunoştinţă. 

— Eşti un psiholog foarte bun, spuse ea, având grijă să 
nu se arate prea emoţionată. 

Stanley ridică din umeri. 

— Nu-i iertăm niciodată pe cei pe care i-am nedreptăţit. 

Toni zâmbi la auzul acestui paradox. Stanley se pricepea 
de minune atât la oameni, cât şi la virusuri. 

Acesta îşi puse uşor mâna pe braţul ei, ca s-o liniştească 
- sau era ceva mai mult? Rar se întâmpla să aibă contact 
fizic cu angajaţii săi. De un an, de când îl cunoştea, Toni îi 
simţise atingerea fix de trei ori. l-a strâns mâna când i-a 
oferit contractul iniţial, când a luat-o în echipa lui şi când o 
promovase. La petrecerea de Crăciun, Stanley dansase cu 
secretara lui, Dorothy, o femeie masivă cu un 
comportament matern, ca o cloşcă atentă la tot. Nu 
dansase cu altcineva. Toni voise să-l invite la dans, dar îi 
fusese teamă să nu-şi dea de gol sentimentele. După 
petrecere, îşi dorise să fi fost mai îndrăzneață, ca Susan 
Mackintosh. 

— Este posibil ca Frank să fi vorbit despre caz numai ca 
să-ţi facă ție în ciudă, spuse Stanley. Bănuiesc că ar fi 
făcut-o oricum. Presupun că Osborne îşi va arăta 
recunoştinţa prezentând în mod pozitiv poliţia din Inverburn 
în general şi pe supraintendentul Frank Hackett în 
particular. 

Mâna lui îi încălzea pielea prin bluza de mătase. Era 
acesta oare un gest obişnuit, făcut fără vreo intenţie 

ascunsă? Toni se simţea frustrată când nu-şi dădea seama 
ce se petrece în mintea lui. Se întreba dacă el îi putea simţi 
breteaua de la sutien. Spera să nu-şi dea seama cât de 
mult îi plăcea să fie atinsă de el. 

Nu era sigură că avea dreptate în legătură cu Frank şi cu 
Carl Osborne. 

— Dai dovadă de generozitate privind lucrurile aşa, spuse 
ea. 

Oricum, se hotărî că, într-un fel sau altul, se va asigura 
că firma nu va avea de suferit de pe urma faptei lui Frank. 

Se auzi o bătaie în uşă şi în birou intră Cynthia Creighton, 
ofiţerul firmei pentru relaţii cu publicul. Stanley îşi luă 
repede mâna de pe umărul lui Toni. 

Cynthia era o femeie slabă, în vârstă de cincizeci de ani, 
îmbrăcată într-o fustă de tweed, cu ciorapi tricotaţi. Era o 
femeie sinceră, care întotdeauna îi ajuta pe cei din jur. 
Odată, Toni îl făcuse pe Stanley să râdă spunând că Cynthia 
era genul de persoană care-şi prepară singură musli. De 
obicei ezitantă în comportament, Cynthia era acum în 
pragul isteriei. Părul îi era răvăşit, respira greu şi vorbea 
prea repede. 

— Oamenii aceia m-au îmbrâncit, spuse ea. Sunt nişte 
animale! Unde e poliţia? 

— O maşină de patrulare este în drum spre noi, spuse 
Toni. Ar trebui să ajungă în zece, cincisprezece minute. 

— Ar trebui să-i aresteze pe toţi. 

Toni îşi dădu seama, cu un sentiment de teamă, că 
Cynthia nu era în stare să gestioneze această criză. 
Principala ei îndatorire era să distribuie un buget mic 
pentru acţiunile de binefacere, acordând burse unor echipe 
mici de fotbal şi unor maratonişti care aveau nevoie de 
sponsorizare şi asigurându-se că numele Oxenford Medical 
apărea frecvent în /nverburn Courier, în articole care nu 
aveau nici o legătură cu virusurile sau experimentele pe 

animale. Toni ştia că era o sarcină importantă, deoarece 
cititorii aveau încredere în presa locală, în timp ce priveau 
ziarele naţionale cu scepticism. Prin urmare, publicitatea 
discretă pe care o făcea Cynthia imuniza compania 
împotriva articolelor panicarde de pe Fleet Street care, cu 
virulenţa lor, puteau nenoroci orice întreprindere ştiinţifică. 
Dar Cynthia nu se confruntase niciodată cu haita de şacali 
formată din reprezentanţii presei britanice şi era prea 
supărată pentru a lua decizii bune. Stanley se gândea la 
acelaşi lucru. 

— Cynthia, vreau să colaborezi cu Toni pentru a rezolva 
problema aceasta, spuse el. Ea are experienţă în relaţiile cu 
presa de când lucra la poliţie. 

Cynthia părea uşurată şi recunoscătoare. 

— Chiar ai experienţă? 

— Am lucrat un an la biroul de presă - deşi nu m-am 
confruntat niciodată cu nici o problemă atât de gravă. 

— Ce crezi că ar trebui să facem? 

— Ei bine... Toni nu simţea că avea dreptul să ia 
conducerea situaţiei în propriile mâini, dar era o urgenţă şi 
se părea că era cel mai bun candidat dintre cei disponibili. 
Se întoarse la principiile de bază. Relaţiile cu presa sunt 
conduse de o regulă simplă. „S-ar putea să fie prea simplă 
pentru situaţia de faţă”, zise ea în gând, dar nu şi cu voce 
tare. Unu: ne hotărâm ce mesaj vrem să transmitem. Doi: 
ne asigurăm că este adevărat, astfel încât să nu trebuiască 
să ne schimbăm declaraţia. Trei: îl repetăm mereu. 

— Hmm. 

Stanley părea sceptic, dar nu avea o idee mai bună. 

— Nu crezi că ar trebui să ne cerem scuze? zise Cynthia. 

— Nu, spuse repede Toni. Vor fi interpretate ca o 
confirmare a faptului că am fost neatenţi. Asta nu e 
adevărat. Nimeni nu e perfect, dar sistemul nostru de 
securitate este cum nu se poate mai bine pus la punct. 

— Acesta este mesajul tău? întrebă Stanley. 

„Nu prea cred. E prea defensiv”, îşi spuse Toni în sinea 
ei. 

— Ar trebui să începem prin a spune că aici facem o 
muncă vitală pentru viitorul omenirii. Nu, asta e prea 
apocaliptic. Facem cercetări medicale care vor salva vieţi - 
e mai bine. Şi că aceste cercetări prezintă şi riscuri, dar 
sistemul nostru de securitate este atât de riguros pe cât 
este omeneşte posibil. Un lucru e sigur, şi anume că mulţi 
oameni vor muri inutil dacă ne oprim. 

— Îmi place, spuse Stanley. 

— Este adevărat? întrebă Toni. 

— Fără nici o îndoială. În fiecare an, în China apare câte 
un virus nou care omoară mii de oameni. Medicamentul 
nostru le va salva viaţa. 

Toni dădu din cap aprobator. 

— Este perfect. Simplu şi grăitor. 

Stanley era în continuare îngrijorat. 

— Cum vom transmite acest mesaj? 

— Cred că ar trebui să organizezi o conferinţă de presă în 
câteva ore. Până la prânz, departamentele de ştiri vor dori 
o nouă perspectivă asupra subiectului, astfel încât se vor 
bucura să primească ceva mai mult de la noi. lar cei mai 
mulţi dintre oamenii de afară vor pleca odată ce se va 
întâmpla acest lucru. Vor şti că este puţin probabil să existe 
evoluţii ulterioare ale crizei, plus că vor şi ei, ca toată 
lumea, să se ducă acasă pentru a-şi petrece Crăciunul. 

— Sper să ai dreptate, spuse Stanley. Cynthia, faci tu 
aranjamentele, te rog? 

Cynthia nu-şi recăpătase încă dispoziţia ei normală. 

— Şi ce ar trebui să fac? 

Toni preluă comanda. 

— Vom ţine conferinţa de presă în Sala Mare. Este 
singura încăpere suficient de mare pentru aşa ceva, iar 


75 


scaunele sunt deja aşezate pentru comunicatul profesorului 
Oxenford către angajaţi de la 9.30. Primul lucru pe care va 
trebui să-l faci este să-i anunţi pe ziariştii de afară. Astfel, 
vor avea ce să le spună editorilor lor, şi asta îi poate calma 
puţin. Apoi sună la Asociaţia de Presă şi la Reuters şi roagă- 
i să transmită vestea, să-i informeze pe toţi reprezentanţii 
presei care nu sunt încă aici. 

— Exact, spuse Cynthia cu nesiguranţă în glas. Exact. 

Se întoarse pentru a pleca. Toni îşi spuse că trebuia să se 
ducă să verifice cum mergea treabă cât mai curând posibil. 

După ce Cynthia plecă, Dorothy îl chemă pe Stanley prin 
interfon şi spuse: 

— Laurence Mahoney de la Ambasada SUA din Londra 
este la telefon. 

— Mi-aduc aminte de el, spuse Toni. A fost aici în urmă 
cu câteva luni. l-am prezentat laboratorul. 

Armata SUA finanța mare parte din cercetările de la 
Oxenford Medical. Departamentul de Apărare era foarte 
interesat de noul medicament antiviral al lui Stanley, care 
promitea să devină o metodă de contracarare a atacurilor 
biologice. Stanley avusese nevoie să strângă bani pentru a 
finanța procesul prelungit de testare, iar guvernul american 
se arătase doritor să investească. Mahoney monitoriza 
problema ca reprezentant al Departamentul Apărării. 

— Doar un moment, Dorothy. Stanley nu ridică 
receptorul. li spuse lui Toni: Mahoney este mai important 
pentru noi decât toată presa britanică la un loc. Nu vreau 
să vorbesc cu el nepregătit. Vreau să ştiu cum vede el 
problema, astfel încât să-mi dau seama cum să tratez cu el. 

— Vrei să-l ţin eu de vorbă? 

— Incearcă să-ţi dai seama ce vrea. 

Toni ridică receptorul şi apăsă pe un buton. 

— Bună, Larry, Toni Gallo la telefon. Ne-am cunoscut în 
septembrie. Ce mai faci? 

Mahoney era un ofiţer de presă morocănos, cu o voce 
plângăreaţă care o făcea pe Toni să se gândească la 
Donald Duck. 

— Sunt îngrijorat, zise el. 

— Spune-mi de ce. 

— Speram să pot vorbi cu profesorul Oxenford, răspunse 
el tăios. 

— Şi el abia aşteaptă să stea de vorbă cu tine cu prima 
ocazie, spuse Toni cât de sincer putu. Acum este într-o 
şedinţă cu directorul laboratorului. 

De fapt, Stanley stătea pe marginea biroului său, privind- 
o cu o expresie care trăda fie afecţiune, fie pur şi simplu 
interes. Toni îi surprinse privirea şi se uită în altă parte. 

— O să te sune el în momentul în care are toate datele - 
ceea ce, mai mult ca sigur, va fi înainte de prânz. 

— Cum aţi putut lăsa să se întâmple aşa ceva? 

— Tânărul a scos pe furiş un iepure. Noi am instituit deja 
un control obligatoriu al bagajelor la intrarea în BSL4 pentru 
a ne asigura că nu se poate întâmpla din nou. 

— Pe mine mă îngrijorează publicitatea negativă la 
adresa guvernului american. Nu vrem să fim învinuiți 
pentru punerea în libertate a unor virusuri mortale care să 
vină în contact cu populaţia Scoției. 

— Nu există nici un pericol în acest sens, spuse Toni 
ţinându-şi degetele încrucişate. 

— S-a legat vreunul dintre posturile locale de ştiri de 
faptul că aceste cercetări sunt finanţate de SUA? 

— Nu. 

— O să folosească ei informaţia aceasta, mai devreme 
sau mai târziu. 

— In mod clar, ar trebui să fim pregătiţi să răspundem la 
întrebări legate de acest aspect. 

— Cel mai dăunător pentru noi - şi, ca atare, pentru voi - 
este să se spună că americanii fac cercetări aici pentru că 


77 


ar considera că e prea periculos să le facă în Statele Unite. 

— Mulţumesc pentru avertisment. Cred că avem pregătit 
un răspuns foarte convingător la asta. În fond, 
medicamentul a fost inventat chiar aici, în Scoţia, de către 
profesorul Oxenford, aşa că e normal să fie testat aici. 

— Eu pur şi simplu nu vreau să ajungem într-o situaţie în 
care singura cale de a ne dovedi bunăvoința ar fi să 
transferăm cercetările la Fort Detrick. 

Toni era atât de surprinsă, încât rămase fără cuvinte. 
Fort Detrick, aflat în oraşul Frederick, statul Maryland, 
găzduia Institutul Armatei SUA pentru Cercetări Medicale în 
Domeniul Bolilor Infecţioase. Cum ar putea fi transferate 
cercetările acolo? Asta ar însemna sfârşitul Kremlinului. 

— Nu suntem într-o astfel de situaţie, nici pe departe, 
spuse ea după o pauză lungă. 

Işi dorea să se fi gândit la o replică mai convingătoare. 

— Sper că nu. Spune-i lui Stanley să mă sune. 

— Mulţumesc, Larry. 

Toni închise telefonul. 

— Nu pot să-ţi transfere cercetările la Fort Detrick, nu-i 
aşa? îl întrebă ea pe Stanley. 

Acesta păli. 

— In mod clar, nu există nici o stipulare în acest sens, 
spuse el. Dar ei sunt guvernul celei mai puternice ţări din 
lume şi pot face orice vor. Ce-aş putea face - să-i dau în 
judecată? Aş risca să-mi petrec tot restul vieţii prin 
tribunale, asta dacă mi-aş putea permite acest lucru. 

Toni fu zguduită să-l vadă pe Stanley vulnerabil. El era 
întotdeauna tipul calm, sigur, care ştia cum să rezolve orice 
problemă. Acum părea pur şi simplu speriat. l-ar fi plăcut 
să-l îmbrăţişeze pentru a-l linişti. 

— Ar face-o? 

— Sunt sigur că, dacă ar avea de ales, microbiologii de la 
Fort Detrick ar prefera să facă ei înşişi cercetările. 

— Şi ce efect ar avea acest lucru asupra ta? 

— AŞ da faliment. 

— Poftim? 

Toni era îngrozită. 

— Am investit toţi banii în noul laborator, spuse Stanley 
sumbru. Eu personal am o descoperire de cont de un milion 
de lire. Contractul nostru cu Departamentul Apărării ar 
acoperi cheltuielile laboratorului pe o perioadă de patru ani. 
Dar, dacă încheie colaborarea acum, nu am nici o 
posibilitate să plătesc datoriile - nici pe ale companiei, nici 
pe cele personale. 

Toni abia dacă făcea faţă acestor veşti. Ar putea fi 
viitorul lui Stanley - şi al ei - pus atât de brusc în pericol? 

— Dar noul medicament valorează milioane. 

— Da, în cele din urmă. Mă bazez pe ştiinţă - de aceea 
am împrumutat cu inima uşoară atâţia bani. Dar nu am 
prevăzut că proiectul poate fi distrus de puţină publicitate 
negativă. 

Toni îi atinse braţul. 

— Şi toate acestea pentru că un prezentator celebru 
avea nevoie de un subiect de senzaţie, spuse ea. Nu-mi 
vine să cred. 

Stanley îi mângâie uşor mâna aşezată pe braţul lui, după 
care o dădu la o parte şi se ridică în picioare. 

— N-are rost să ne văicărim. Trebuie să ne croim o cale şi 
să ieşim din mizeria aceasta. 

— Da. E timpul să te duci să discuţi cu angajaţii. Eşti 
pregătit? 

— Da. 

Cei doi ieşiră împreună din birou. 

— Va fi un antrenament bun pentru conferinţa de presă 
de mai târziu. 

În timp ce treceau pe lângă biroul lui Dorothy, aceasta 
ridică o mână pentru a-i opri. 

— Un moment, vă rog, spuse ea în receptor. Apăsă pe un 
buton şi i se adresă lui Stanley: E prim-ministrul Scoției, 
spuse ea. El în persoană, adăugă ea, evident impresionată. 
Vrea să vorbească puţin cu tine. 

— Du-te în sală şi roagă pe toată lumea să mă aştepte. 
Voi veni cât pot de repede, îi spuse Stanley lui Toni, după 
care se întoarse în birou. 

9.30 A.M. 


Kit Oxenford îl aştepta de mai bine de o oră pe Harry 
McGarry. 

McGarry, cunoscut sub numele de Harry Mac, se născuse 
în Govan, un cartier muncitoresc din Glasgow. Crescuse 
într-un apartament sărăcăcios de lângă Ibrox Park, sediul 
echipei de fotbal de orientare protestantă a oraşului, 
Rangers. Cu profiturile obţinute de pe urma drogurilor, a 
jocurilor de noroc ilegale, a furturilor şi a prostituţiei, se 
mutase - la mai puţin de doi kilometri în termeni geografici, 
dar la mare depărtare din punct de vedre social - peste 
Paisley Road, în Dumbreck. Acum locuia într-o casă mare, 
construită recent, cu piscină. 

Casa era decorată ca un hotel scump, cu mobilă ce 
reproducea stilul celei vechi şi cu ilustraţii înrămate pe 
pereţi, dar fără o amprentă personală: nu se vedea nici o 
fotografie de familie sau vreun ornament, nici o floare, nici 
un animal de companie. Kit aştepta emoţionat în holul 
spaţios, uitându-se lung la tapetul galben cu dungi şi la 
picioarele fusiforme ale meselor, păzit de un bodyguard 
gras îmbrăcat într-un costum ieftin. 

Imperiul lui Harry Mac se întindea pe toată suprafaţa 
Scoției şi a nordului Angliei. Lucra cu fiica sa, Diana, căreia i 
se spunea mereu Daisy?. Porecla era ironică: era o bătăuşă 
violentă şi sadică. _ 

Harry era proprietarul cazinoului ilegal unde juca Kit. In 
Anglia, cazinourile autorizate cad sub incidenţa a tot felul 
de legi mărunte care le limitează profiturile: casa nu putea 
lua procentaj din câştiguri, fără taxă de masă, fără 
bacşişuri, fără băutură la mesele de joc, şi trebuia să fi 

membru al clubului de cel puţin 24 de ore pentru a putea 
juca. Harry ignora aceste legi. Lui Kit îi plăcea atmosfera 
decadentă a unui joc ilegal. 

Kit era de părere că majoritatea jucătorilor erau proşti, 
iar proprietarii cazinourilor nu erau nici ei cu mult mai 
inteligenţi. Un jucător inteligent ar trebui să câştige 
întotdeauna. La blackjack, exista o metodă corectă de a 
juca fiecare mână posibilă - un sistem de joc numit Basic -, 
iar el ştia totul şi cu ochii închişi. Apoi, îşi mărea şansele 
urmărind cărţile care erau scoase din pachet. Pornind de la 
zero, el adăuga câte un punct pentru fiecare carte mică - 
doiari, treiari, pătrari, cinciari şi şesari - şi scădea un punct 
pentru fiecare carte mare - decari, valeţi, dame, regi şi aşi. 
(Ignora şeptarii, optarii şi nouarii.) Când rezultatul din 
mintea lui era pozitiv, pachetul de cărţi rămas conţinea mai 
multe cărţi mari decât mici, aşa că avea şanse mai mari 
decât media să tragă un decar. Un rezultat negativ 
însemna o probabilitate mare de a trage o carte mică. 
Cunoaşterea probabilităților îi spunea când să parieze sume 
mari. 

Dar Kit avusese parte de o perioadă de ghinion şi, când 
datoria ajunsese la 50 000 de lire, Harry îi ceruse banii. 

Kit se dusese la tatăl său şi îl implorase să-l salveze. 
Bineînţeles, fusese o experienţă umilitoare. Când Stanley îl 
concediase, Kit îl acuzase cu amărăciune că nu îl iubea. 
Acum recunoştea adevărul: tatăl său îl iubea şi ar fi făcut 
aproape orice pentru el, iar Kit ştia foarte bine acest lucru. 
Se umilise, dar meritase. Stanley îi plătise datoria. 

Kit promisese că n-avea să mai joace vreodată şi chiar 
crezuse asta, dar tentaţia fusese prea puternică. Era o 
nebunie, era o boală, era un obicei ruşinos şi umilitor; dar 
era cel mai incitant lucru din lume, şi el nu se putuse 
abţine. 

A doua oară când datoria sa atinsese suma de 50 000, se 

dusese din nou la tatăl său, dar, de data aceasta, Stanley 
pusese piciorul în prag. 

— Nu am aceşti bani, spusese el. l-aş putea împrumuta, 
dar la ce bun? l-ai pierde şi ai veni din nou pentru alţii, până 
când am ajunge amândoi faliţi. 

Kit îl acuzase de cruzime şi de lăcomie, îl numise 
Shylock“, Scrooge? şi Fagin afurisit şi jurase să nu mai 
vorbească niciodată cu el. Cuvintele lui duruseră - 
întotdeauna reuşea să-şi rănească tatăl, Kit ştia foarte bine 
-, dar Stanley nu se răzgândise. 

În acel moment, Kit ar fi trebuit să părăsească ţara. 

Visa să se ducă în Italia, să locuiască în oraşul natal al 
mamei sale, Lucca. În copilărie, fusese acolo de câteva ori 
cu familia, înainte de moartea bunicilor. Era un orăşel 
inimos, cu străzi înguste, delimitate de ziduri, vechi şi 
liniştit, cu pieţe mici unde puteai să bei un espresso la 
umbră. Ştia un pic de italiană - mama Marta le vorbise 
copiilor în limba ei natală cât fuseseră mici. Putea să 
închirieze o cameră în una dintre casele vechi şi înalte şi să- 
şi câştige banii din a-i ajuta pe oameni să rezolve 
problemele pe care le aveau cu computerele, o muncă 
uşoară. Credea că putea fi fericit ducând o astfel de viaţă. 

Dar, în loc să plece în Italia, încercase să câştige banii pe 
care-i datora. Datoria sa ajunsese la un sfert de milion. 

Pentru o asemenea sumă, Harry Mac s-ar fi dus după el şi 
la Polul Nord. Se gândise la sinucidere şi privise îndelung 
clădirile înalte din centrul oraşului Glasgow, întrebându-se 
dacă ar putea ajunge pe acoperiş pentru a plonja spre 
moarte. 


4 Personaj principal în WNeguțătorul din Veneţia, de Shakespeare (n. 
red.) 
> Ebenezer Scrooge, personaj din Un colind de Crăciun, de Charles 
Dickens (n. red.) 
€ Personaj ce apare în Aventurile lui Oliver Twist, de Charles Dickens 
(n. red.) 

În urmă cu trei săptămâni, fusese chemat în această 
casă. Se simţise bolnav de spaimă. Era sigur c-avea să ia 
bătaie. Când fusese condus în salonul cu canapele galbene 
de mătase, se întrebase cum se gândiseră să procedeze 
pentru ca sângele să nu păteze tapiţeria. 

— Acest domn vrea să-ţi pună o întrebare, zisese Harry. 

Kit nu-şi putea închipui ce întrebare ar vrea să-i pună 
oricare dintre prietenii lui Harry, în afară de: „Unde-s 
afurisiţii de bani?” 

Domnul respectiv era Nigel Buchanan, un tip tăcut trecut 
de 40 de ani, îmbrăcat cu haine scumpe, dar 
nepretenţioase: jachetă de caşmir, pantaloni largi de 
culoare închisă şi o cămaşă descheiată la gât. 

— Poţi să mă ajuţi să intru în Laboratorul Nivel 4 de la 
Oxenford Medical? spusese el cu un accent londonez 
plăcut. 

În momentul respectiv, în salonul galben se mai aflau 
alte două persoane. Una era Daisy, o fată musculoasă de 
aproximativ 25 de ani, cu nasul spart, un ten urât şi un 
cercel în buza inferioară. Purta mănuşi din piele. Cealaltă 
persoană era Elton, un bărbat chipeş de culoare, cam de 
aceeaşi vârstă ca Daisy, care părea a fi partenerul lui Nigel. 

Kit fusese atât de uşurat să constate că n-avea să fie 
bătut, încât ar fi acceptat orice. 

Nigel îi oferise trei sute de mii de lire sterline pentru o 
noapte de muncă. 

Lui Kit nu-i venise să creadă ce noroc dăduse peste el. Şi- 
ar putea plăti datoria şi i-ar mai şi rămâne. Ar fi plecat din 
ţară. S-ar fi putut duce în Lucca şi să-şi realizeze visul. Se 
simţise copleşit de bucurie. Toate problemele sale fuseseră 
rezolvate dintr-o lovitură. 

Mai târziu, Harry vorbise despre Nigel pe un ton 
respectos. Hoţ profesionist, Nigel fura numai la comandă 
pentru un preţ aranjat dinainte. 

— Este cel mai tare, spusese Harry. Vrei un tablou de 
Michelangelo? Nici o problemă. O rachetă nucleară? El o să 
ţi-o aducă - dacă îţi poţi permite. îţi aduci aminte de 
Shergar, calul de curse care a fost răpit? A fost opera lui 
Nigel. Trăieşte în Liechtenstein, adăugase el, ca şi cum 
Liechtenstein ar fi fost un loc de reşedinţă mai exotic decât 
planeta Marte. 

Kit îşi petrecuse următoarele trei săptămâni plănuind 
furtul medicamentului antiviral. Se mai simţea uneori 
vinovat în timp ce punea la punct planul de a-şi jefui tatăl, 
dar, în cea mai mare parte a timpului, simţea o bucurie 
delirantă la gândul răzbunării împotriva tăticului care îl 
concediase şi apoi refuzase să îl salveze de gangsteri. De 
asemenea avea să fie o lovitură grea şi pentru Toni Gallo. 

Nigel discutase răbdător toate detaliile cu el, punând 
întrebări în legătură cu fiecare pas. Din când în când se 
consulta cu Elton, care se ocupa de echipament, în mod 
special de maşini. Kit avea impresia că Elton era un expert 
tehnic recunoscut care mai lucrase cu Nigel. Daisy urma să 
se alăture şi ea echipei, chipurile pentru eventualitatea în 
care puterea ei fizică ar fi fost necesară - deşi Kit bănuia că 
adevăratul ei scop era să ia cele 250 000 de lire de la el 
imediat ce avea să obţină banii. 

Kit sugerase să se întâlnească la un aerodrom dezafectat 
de lângă Kremlin. Nigel îi aruncase o privire lui Elton. 

— E în regulă, spusese Elton. Vorbea cu un accent tipic 
englezesc. L-am putea întâlni pe cumpărător acolo după - 
s-ar putea să vrea să vină cu avionul. 

În final, Nigel declarase că planul era genial, iar Kit nu-şi 
mai încăpuse-n piele de fericire. 

Acum, astăzi, Kit trebuia să-i spună lui Harry că toată 
afacerea picase. Se simţea disperat: dezamăgit, deprimat şi 
speriat. 

În sfârşit, fu chemat în camera unde se afla Harry. 

Emoţionat, îl urmă pe bodyguard prin spălătoria din spatele 
casei până în pavilionul de la piscină. Era construit să arate 
ca o oranjerie din perioada eduardiană, cu bucăţi de faianţă 
lucioasă în culori întunecate, piscina însăşi având o nuanţă 
neplăcută de verde-închis. Kit se gândi că toate acestea 
fuseseră propuse de un decorator de interioare, iar Harry 
acceptase fără ca măcar să se uite la schiţe. 

Harry era un bărbat îndesat la vreo cincizeci de ani, cu 
pielea cenuşie specifică unui fumător de o viaţă. Stătea la o 
masă din fier forjat, îmbrăcat într-un halat violet din 
material de prosop, bea cafea neagră dintr-o ceşcuţă de 
porțelan şi citea ziarul The Sun. Ziarul era deschis la pagina 
cu horoscopul. Daisy era în apă, făcând neobosită tururi de 
bazin. Kit fu surprins să constate că părea a fi goală, cu 
excepţia unor mănuşi de scafandru. Întotdeauna purta 
mănuşi. 

— N-am nevoie să te văd, flăcăiaş, spuse Harry. Nu vreau 
să te văd. Nu ştiu nimic despre tine sau despre ce o să faci 
diseară. Şi nu am cunoscut niciodată pe nimeni pe care să-l 
cheme Nigel Buchanan. Inţelegi ce vreau să spun? 

Nu se obosi să-i ofere lui Kit o ceaşcă de cafea. 

Aerul era fierbinte şi umed. Kit purta cel mai bun costum 
al lui, dintr-un mohair bleumarin, cu o cămaşă albă 
descheiată la gât. Respira greu, iar transpiraţia i se 
prelingea neplăcut pe corp. Işi dădu seama că încălcase o 
regulă în ceea ce priveşte comportamentul infractorilor 
contactându-l pe Harry în ziua jafului, dar nu avusese de 
ales. 

— Trebuia să vorbesc cu tine, spuse Kit. Nu te-ai uitat la 
ştiri? 

— Şi ce dacă m-aş fi uitat? 

Kit îşi suprimă un fior de iritare. Bărbaţii ca Harry nu 
puteau niciodată recunoaşte faptul că nu ştiau ceva, oricât 
de mărunt. 

— E scandal mare la Oxenford Medical, spuse Kit. Un 
tehnician a murit din cauza unui virus. 

— Şi ce vrei să fac eu, să trimit flori? 

— O să întărească sistemul de securitate. E cel mai prost 
moment posibil pentru a jefui laboratorul. Oricum, era 
destul de dificil şi aşa. Au un sistem de alarmă de ultimă 
generaţie. lar femeia care se ocupă de toate e dură ca 
oţelul. 

— Ce plângăcios eşti! 

Kit nu fusese invitat să ia loc, aşa că se rezemă stângaci 
de spătarul unui scaun. 

— Trebuie să anulăm tot. 

— Hai să-ţi explic eu ceva! Harry luă o ţigară din pachetul 
care se afla pe masă şi o aprinse cu o brichetă de aur. Apoi 
tuşi, o tuşe de fumător înrăit, din fundul plămânilor. Când 
spasmul trecu, scuipă în piscină şi luă o gură de cafea. Apoi 
îşi reluă discursul. In primul rând, eu am zis că o să se 
întâmple. Acum, poate că tu nu-ţi dai seama de asta, fiind 
atât de bine-crescut, dar, când un om spune că are să se 
întâmple ceva şi apoi nu se întâmplă, atunci lumea crede 
că e neserios. 

— Da, dar... 

— Nici măcar să nu te gândeşti să mă întrerupi. 

Kit tăcu. 

— In al doilea rând, Nigel Buchanan nu e un puşti drogat 
care să vrea să jefuiască magazinul Woolworths din Govan 
Cross. E o legendă şi, mai important decât asta, are legături 
cu nişte oameni extrem de respectaţi în Londra. Când ai de- 
a face cu astfel de oameni, cu atât mai puţin vrei să pari 
neserios. 

Se opri, ca şi cum l-ar fi provocat pe Kit să-l contrazică. 
Acesta nu scoase nici un cuvânt. Cum ajunsese el să aibă 
de-a face cu oamenii aceştia? Intrase în bârlogul ursului, iar 
acum stătea, ca paralizat, aşteptând să fie sfâşiat. 

— lar, în al treilea rând, îmi datorezi un sfert de milion de 
lire. Nimeni nu mi-a datorat vreodată atât de mulţi bani, de 
atât timp şi să mai poată merge fără cârje. Cred că e foarte 
clar ce vreau să spun. 

Kit nu scoase nici un cuvânt, ci doar dădu din cap. Era 
atât de speriat, încât simţea că îi venea să vomite. 

— Aşa că nu-mi spune tu mie că trebuie să renunţăm. 

Harry ridică ziarul de pe masă, dând de înţeles că 
discuţia luase sfârşit. 

Kit făcu un efort să vorbească: 

— Voiam să spun să amânăm, nu să renunţăm, reuşi el 
să articuleze. Putem să o facem în altă zi, când va fi trecut 
toată agitația aceasta. 

Harry nu-şi ridică privirea din paginile ziarului. 

— În ziua de Crăciun, la 10 dimineaţa, spuse el. Şi vreau 
să-mi dai banii. 

— N-are nici un rost s-o facem dacă ştim că vom fi prinşi! 
spuse Kit disperat. 

Harry nu reacţionă. 

— Toată lumea poate să mai aştepte încă puţin, nu-i aşa? 
Era ca şi cum ar fi vorbit cu pereţii. Mai bine mai târziu 
decât niciodată. 

Harry aruncă o privire către piscină şi schiţă un gest. 
Probabil că Daisy fusese tot timpul atentă la el, pentru că 
ieşi imediat din piscină. Nu-şi dăduse jos mănuşile. Avea 
braţe şi umeri puternici, iar sânii mici abia dacă se mişcau 
în timpul mersului. Kit observă că avea un tatuaj pe un sân 
şi un piercing în sfârcul celuilalt. Când ajunse mai aproape, 
îşi dădu seama că era complet depilată. Avea abdomenul 
plat şi coapse zvelte, iar pubisul proeminent ieşea în 
evidenţă. Toate detaliile erau la vedere, nu numai pentru 
Kit, dar şi pentru tatăl ei, dacă ar fi vrut să se uite. Kit se 
simţea ciudat. Harry nu păru să observe. 

— Kit vrea ca noi să îl mai aşteptăm cu banii, Daisy. Se 

ridică şi strânse cordonul halatului pe care îl purta. Explică-i 
ce părere avem noi în această privinţă - eu sunt prea 
obosit. 

Îşi luă ziarul la subraţ şi plecă. 

Daisy îl înşfăcă pe Kit de reverele celui mai bun costum al 
său. 

— Uite ce e, se rugă el. Eu nu vreau decât să mă asigur 
că afacerea aceasta nu se va solda cu un dezastru pentru 
noi toţi. 

Daisy îl trase într-o parte. Kit îşi pierdu echilibrul şi fu mai 
să cadă, dar ea îl susţinu, după care îl aruncă în piscină. 

Era un şoc, dar Kit s-ar fi considerat norocos dacă Daisy 
s-ar fi mulţumi numai să-i distrugă cel mai bun costum. 
Apoi, în timp ce Kit reuşea să-şi scoată capul deasupra apei, 
Daisy se aruncă asupra lui, apăsându-i dureros spatele cu 
genunchii, astfel încât Kit ţipă şi înghiţi apă în timp ce se 
scufunda. 

Erau la capătul cu cea mai mică adâncime a apei. Când 
picioarele îi ajunseră pe fundul piscinei, Kit se zbătu să stea 
drept, dar capul lui era prins de braţul lui Daisy şi se 
dezechilibră din nou. Daisy îl ţinea cu faţa în jos în apă. 

Îşi ţinu respiraţia, aşteptându-se ca ea să-l lovească sau 
ceva de genul acesta, dar ea nu făcu nimic. Simţind nevoia 
să respire, Kit începu să se zbată, încercând să scape din 
strânsoarea ei, dar ea era prea puternică. Se înfurie şi 
începu să-şi agite mâinile şi picioarele, dar fără rezultate. 
Se simţea ca un copil cuprins de o criză de nervi, agitându- 
se inutil în braţele mamei sale. 

Avea nevoie disperată de aer şi încerca să-şi alunge 
starea de panică în timp ce se împotrivea nevoii arzătoare 
de a deschide gura pentru a inspira. Işi dădu seama că se 
află cu capul sub braţul stâng al lui Daisy, care stătea într- 
un genunchi, ea însăşi cu capul doar puţin peste nivelul 
apei. Se forţă să rămână perfect nemişcat, astfel încât 

picioarele să-i ajungă pe fundul piscinei. Poate că Daisy 
avea să creadă că-şi pierduse cunoştinţa. Simţi fundul 
piscinei sub tălpi. Daisy îl ţinea la fel de strâns. Işi fixă 
picioarele ferm şi apoi îşi puse toată forţa într-o mişcare 
verticală bruscă a corpului, ca să scape din strânsoarea lui 
Daisy. Aceasta abia dacă schiţă vreo mişcare, strângând 
însă braţul în jurul capului său. Era ca şi cum ar fi avut 
craniul strâns de o menghină. 

Îşi deschise ochii sub apă. Obrazul lui era apăsat de 
coastele ei. Îşi întoarse capul câţiva centimetri, deschise 
gura şi o muşcă. O simţi tresărind, iar strânsoarea slăbi 
puţin. Îşi strânse fălcile, încercând să muşte cât mai adânc. 
Apoi simţi mâna ei înmănuşată peste faţa lui, cu degetele 
apăsându-i pe ochi. Din reflex, încercă să se îndepărteze şi 
îşi relaxă involuntar maxilarul, astfel fata se putu elibera. 

Panica îl copleşi. Nu-şi mai putea ţine respiraţia mai mult 
de atât. Corpul lui, înfometat de oxigen, îl forţa să inspire, 
în căutarea aerului, iar plămânii îi fură invadaţi de apă. 
Începu să tuşească şi să vomite în acelaşi timp. După 
fiecare spasm, şi mai multă apă îi intră pe gât. Işi dădu 
seama că, dacă lucrurile continuau aşa, avea să moară în 
scurt timp. ` 

Atunci Daisy păru să se îmbuneze. li trase brusc capul 
afară din apă. Kit deschise larg gura şi inspiră adânc 
binecuvântatul aer curat. Tuşi şi elimină apa care îi intrase 
în plămâni. Apoi, înainte să respire pentru a doua oară, 
Daisy îi împinse din nou capul în apă şi, în loc de aer, 
inspiră apă. 

Panica se transformă în ceva mai îngrozitor. Înnebunit de 
frică, începu să se agite. Groaza îi dădea putere şi Daisy se 
cam chinuia să-l poată ţine, dar tot nu reuşi să-şi scoată 
capul la suprafaţă. Nu mai încerca să-şi ţină gura închisă, ci 
lăsa apă să-i curgă în voie în plămâni. Cu cât se îneca mai 
repede, cu atât mai repede avea să se termine agonia. 

Daisy îi scoase din nou capul din apă. 

Kit scuipă apă şi trase în piept o gură prețioasă de aer. 
Apoi capul îi fu scufundat încă o dată. 

Ţipă, dar nu se auzi nici un sunet. Se zbătea din ce în ce 
mai slab. Ştia că Harry nu voia ca Daisy să-l omoare, pentru 
că, dacă el ar fi murit, jaful nu ar mai fi avut loc - dar Daisy 
nu era prea întreagă la minte şi se părea că intenţiona să 
meargă prea departe. Kit se gândi că urma să moară. Avea 
ochii deschişi şi nu vedea decât ceva neclar, verde; apoi 
culorile începură să se întunece, ca şi cum s-ar fi înserat. 

În sfârşit, leşină. 

10 A.M. 


Ned nu ştia să conducă, astfel că Miranda se afla la 
volanul automobilului marca Toyota Previa. Fiul ei, Tom, 
stătea în spate cu Game Boy-ul în mână. Spătarul 
banchetei fusese rabatat pentru a face loc unui teanc de 
cadouri împachetate în hârtie roşie cu auriu şi legate cu 
panglică verde. 

În timp ce ieşeau de pe aleea Georgian în Great Western 
Road, unde se afla apartamentul Mirandei, afară începu să 
ningă uşor. Deasupra mării, spre nord, era o furtună de 
zăpadă, dar prezentatorii de la meteo spuseseră că aceasta 
avea să ocolească Scoţia. 

Se simţea mulţumită, în maşină alături de cei doi bărbaţi 
din viaţa ei, mergând să petreacă sărbătoarea Crăciunului 
cu toată familia în casa tatălui său. Işi aducea aminte de 
vremea când, întorcându-se de la facultate de sărbători, 
de-abia aştepta să guste din mâncărurile gătite în casă, să 
intre într-o baie curată, să se bucure de atingerea 
cearceafurilor călcate şi să se simtă iubită. 

Se îndreptă mai întâi spre suburbia unde locuia fosta 
soţie a lui Ned. Înainte de a merge la Steepfall, trebuiau să 
o ia pe fiica lui, Sophie. 

Jucăria lui Tom începu să cânte o melodie care se stingea 
treptat, indicând probabil că nava lui spaţială se prăbuşise 
sau că fusese decapitat de un gladiator. Oftă şi zise: 

— Am văzut într-o revistă de maşini o reclamă la nişte 
ecrane marfă, care se pun pe spatele tetierelor, astfel încât 
pasagerii din spate să poată urmări filme şi alte chestii. 

— Un accesoriu indispensabil, spuse Ned cu un zâmbet. 

— Pare scump, comentă Miranda. 

— Nu costă chiar atât de mult, o asigură Tom. 

Miranda îi aruncă o privire prin oglinda retrovizoare. 

— Ei bine, cât? 

— Nu ştiu exact, dar nu păreau scumpe - ştii ce vreau să 
spun? 

— Ce-ar fi să afli tu mai întâi cât costă, şi apoi o să 
vedem dacă ne putem permite să luăm unul!? 

— Bine, minunat! lar dacă e prea scump pentru tine, o 
să-l rog pe bunicul să mi-l ia. 

Miranda  zâmbi. Dacă-l prindeai pe bunicul într-o 
dispoziţie potrivită, ţi-ar fi dat orice. 

Miranda sperase întotdeauna că Tom avea să fie cel care 
să moştenească geniul ştiinţific al bunicului său. Dar nu 
putea da încă un verdict. Rezultatele lui şcolare erau foarte 
bune, dar nu extraordinare. Cu toate acestea, nu era sigură 
care exact era talentul tatălui ei. Evident, era un 
microbiolog strălucit, dar mai avea şi altceva pe lângă 
această înclinaţie. Pe de o parte, era vorba despre 
capacitatea lui de a-şi da seama în ce direcţie se îndreaptă 
lucrurile, iar pe de alta, despre talentul său de lider capabil 
să reunească în jurul său o echipă de oameni de ştiinţă. 
Cum să-ţi dai seama dacă un copil de unsprezece ani avea 
aceste capacităţi? In momentul de faţă, Tom era total 
captivat de noul lui joc electronic. 

Dădu drumul la radio. Un cor interpreta un colind de 
Crăciun. 

— Dacă mai aud o singură dată Away in a Manger, s-ar 
putea să mă văd nevoit să mă sinucid înfigându-mă într-un 
brad de Crăciun, spuse Ned. Miranda schimbă postul şi, din 
difuzoare, se auzi vocea lui John Lennon care cânta War Is 
Over. Ned oftă. Îţi dai seama că Radio lad difuzează muzică 
de Crăciun pe toată perioada anului? Toată lumea ştie 
acest lucru. 

Miranda izbucni în râs. După un minut, găsi un post cu 
muzică clasică, la care puteau asculta un trio pentru pian. 

— Ce zici de asta? 

— Haydn - perfect. 

Ned era extrem de reticent în privinţa culturii populare. 
Făcea parte din ciudăţeniile lui, aşa cum era faptul că nu 
ştia să conducă. Pe Miranda n-o deranja: nici ei nu-i plăceau 
muzica pop, serialele de televiziune şi reproducerile ieftine 
după tablouri celebre. Dar colindele îi plăceau. 

li erau dragi idiosincraziile lui Ned, dar conversaţia 
purtată cu Olga la cafenea o deranjase. Era cumva Ned 
slab? Uneori îşi dorea ca el să fie mai hotărât. Soţul ei, 
Jasper, fusese excesiv de hotărât. Dar uneori tânjea după 
partidele de sex pe care le avusese cu Jasper. Era egoist în 
pat şi o lua dur, gândindu-se numai la propria plăcere - iar 
Miranda, spre ruşinea ei, se simţea eliberată şi savura 
momentul la cote maxime. La un moment dat însă, atracţia 
dispăruse, când ea se săturase de egoismul şi de 
indiferența lui Jasper faţă de orice nu implica propria 
persoană. Cu toate acestea, îşi dorea ca Ned să fie aşa din 
când în când. 

Gândurile i se îndreptară către Kit. Era extrem de 
dezamăgită că nu mai venea. Se străduise foarte mult să-l 
convingă să se alăture familiei de Crăciun. La început o 
refuzase, apoi se mai îmbunase, astfel încât abia dacă a 
fost surprinsă când acesta se răzgândise. Oricum, fusese o 
lovitură dureroasă, pentru că îşi dorea foarte mult să fie toţi 
împreună, aşa cum fuseseră la majoritatea Crăciunurilor 
dinainte de moartea mamei. Ruptura dintre tati şi Kit o 
speria. Venind atât de rapid după moartea mamei, această 
înstrăinare o făcea să vadă cât de periculos de fragilă era 
familia lor. lar dacă familia însăşi era vulnerabilă, de ce 
anume mai putea ea să fie sigură pe lumea aceasta? 

Coti pe o stradă cu case muncitoreşti construite din 
piatră şi opri lângă o clădire mai mare, care ar fi putut 
aparţine unui supraveghetor. Ned locuise acolo cu Jennifer 

până la despărţirea care avusese loc cu doi ani în urmă. 
Înainte de asta, el şi soţia sa modernizaseră casa, cheltuind 
o grămadă de bani, iar ratele încă îi reduceau serios 
veniturile lui Ned. Ori de câte ori Miranda trecea pe această 
stradă, se înfuria în legătură cu banii pe care Ned îi plătea 
lui Jennifer. 

Miranda trase frâna de mână, dar nu opri motorul. Ea şi 
Tom rămaseră în maşină în timp ce Ned mergea pe aleea 
ce ducea spre casă. Miranda nu intrase niciodată acolo. 
Deşi Ned părăsise locuinţa conjugală înainte de a o 
cunoaşte pe Miranda, Jennifer era extrem de ostilă faţă de 
ea, ca şi cum ea ar fi fost responsabilă de destrămarea 
căsniciei. Evita să o întâlnească, limita conversațiile 
telefonice la strictul necesar şi - după cum aflase de la 
Sophie -, ori de câte ori vorbea cu prietenele ei, se referea 
la ea ca fiind „târfa aceea grasă”. Jennifer era slabă ca o 
pasăre plăpândă, cu un nas ca un cioc. 

Uşa fu deschisă de către Sophie, o fată de 14 ani, 
îmbrăcată în jeanşi şi un pulover scurt. Ned o sărută şi 
intră. 

La radioul din maşină, se auzea unul dintre dansurile 
ungureşti compuse de Dvorak. De pe banchetă se auzeau 
zgomotele făcute de Game Boy-ul lui Tom. In jurul maşinii, 
zăpada cădea în rafale. Miranda dădu căldura un pic mai 
tare. Ned ieşi din casă cu o expresie iritată pe chip. Se 
apropie de maşină. 

— Jennifer e plecată, spuse el. Sophie nici măcar nu a 
început să-şi facă bagajul. Vii tu să o ajuţi cu împachetatul? 

— O, Ned, nu cred că ar trebui să fac asta, spuse Miranda 
cu tristeţe. 

Nu se simţea în largul ei să intre în casă în lipsa lui 
Jennifer. Pe faţa lui Ned, se întipări o expresie de panică. 

— Sincer să fiu, nu ştiu sigur de ce are nevoie o fată. 

Miranda era convinsă că spunea adevărul. Pentru Ned, 

era dificil să facă bagajul chiar şi pentru el. Niciodată nu-şi 
împachetase singur cât fusese cu Jennifer. Când el şi 
Miranda se pregăteau să-şi petreacă prima vacanţă 
împreună - o excursie la muzeele din Florenţa -, ea 
refuzase, din principiu, să-i facă bagajele, iar el fusese 
nevoit să înveţe. Cu toate acestea, pentru excursiile 
următoare - un weekend la Londra, patru zile la Viena -, 
Miranda îi verificase bagajul şi de fiecare dată descoperise 
că uitase câte ceva important. Era dincolo de capacităţile 
sale să facă bagajele pentru altă persoană. Oftă şi opri 
motorul. 

— Va trebui să vii şi tu, Tom. 

Intrând în hol, Miranda observă că întreaga casă era 
decorată cu gust. Jennifer combinase mobila simplă, rustică 
cu materiale colorate în felul în care l-ar fi făcut - mândră 
de casa ei - acum o sută de ani soţia unui supraveghetor. 
Pe poliţa de deasupra căminului, se aflau câteva felicitări 
de Crăciun, dar lipsea bradul împodobit. 

| se părea ciudat să se gândească la faptul că Ned locuise 
acolo. Venise în fiecare seară de la serviciu aici la fel cum 
venea acum în apartamentul Mirandei. Ascultase ştirile la 
radio, se aşezase la cină, citise romane ruseşti, se spălase 
pe dinţi cu mişcări automate şi se dusese fără să se 
gândească la culcare pentru a strânge o altă femeie în 
braţe. 

Sophie era în living, trântită pe canapeaua din faţa 
televizorului. În buric avea un piercing cu o bijuterie ieftină. 
Miranda simţi un miros de fum de ţigară. 

— Miranda o să te ajute să te pregăteşti, bine, păpuşă? 
spuse Ned. 

In vocea lui, se simţea un accent rugător care o făcu pe 
Miranda să se cutremure. 

— Mă uit la un film, zise îmbufnată Sophie. 

Miranda ştia că Sophie reacţiona la fermitate, nu la 

rugăminţi. Luă telecomanda şi închise televizorul. 

— Te rog să mă conduci în dormitorul tău, Sophie, spuse 
ea. 

Sophie îi aruncă o privire care trăda nesupunerea. 

— Grăbeşte-te, nu avem prea mult timp. 

Sophie se ridică fără tragere de inimă şi ieşi încet din 
cameră. Miranda o urmă la etaj, într-un dormitor 
dezordonat împodobit cu postere în care apăreau băieţi cu 
frizuri ciudate şi cu jeanşi ridicol de largi. 

— O să stăm cinci zile la Steepfall, aşa că, pentru 
început, o să ai nevoie de zece perechi de chiloţi. 

— Nu am zece perechi. 

Miranda nu o crezu, dar spuse: 

— Atunci o să luăm câte ai şi o să-ţi mai speli acolo. 

Sophie stătea în mijlocul camerei, cu o expresie de 
revoltă întipărită pe faţa ei drăguță. 

— Hai odată, spuse Miranda, nu am de gând să-ţi fiu 
menajeră. Scoate nişte chiloţi! 

Se uită lung la Sophie. 

_ Fata nu reuşi să-i susţină privirea pentru prea mult timp. 
Işi plecă ochii, se întoarse şi deschise sertarul de sus al unui 
cufăr. Era plin de lenjerie intimă. 

— Pune în bagaj cinci sutiene, spuse Miranda. 

Sophie începu să scoată obiectele cerute. 

„S-a terminat criza”, îşi zise Miranda în gând. Deschise 
uşa unui dulap. 

— O să ai nevoie de două rochii pentru seară. Scoase o 
rochie roşie cu bretele subţiri, mult prea sexy pentru o fată 
de 14 ani. Asta e drăguță, minţi ea. 

Sophie deveni mai prietenoasă. 

— E nouă. 

— Ar trebui să o împachetăm ca să nu se şifoneze. Unde 
ţii hârtia de mătase? 

— In sertarul din bucătărie, cred. 

— Mă duc eu să aduc. Tu caută câteva perechi de jeanşi 
curaţi. 

Miranda cobori la parter, mulţumită că începuse să-şi dea 
seama cât de prietenoasă şi cât de autoritară trebuia să fie 
cu Sophie. Ned şi Tom se uitau la televizor în living. 
Miranda intră în bucătărie şi strigă: 

— Ned, tu ştii unde este hârtia de mătase? 

— Îmi pare rău, nu ştiu. 

— Ce întrebare stupidă, mormăi Miranda şi începu să 
deschidă sertarele. 

In cele din urmă, găsi un pachet de hârtie de mătase în 
fundul dulapului în care erau ţinute obiectele pentru cusut. 
Trebui să îngenuncheze pe gresie pentru a-l trage de sub o 
cutie de panglici. Era dificil să se întindă până în fundul 
raftului şi simţi cum o trece un val de transpiraţie. „E 
ridicol, îşi zise ea. Am numai 35 de ani, ar trebui să mă pot 
apleca fără să depun un efort. Trebuie să slăbesc 5 kg. Fără 
cartofi copţi pe lângă curcanul de Crăciun.” 

In timp ce scotea pachetul de hârtie de mătase din dulap, 
auzi uşa din spate deschizându-se şi apoi nişte paşi de 
femeie. Se uită în sus şi se trezi faţă în faţă cu Jennifer. 

— Ce naiba crezi că faci? izbucni Jennifer. 

Era o femeie micuță, dar reuşea să arate formidabil, 
având o frunte înaltă şi un nas arcuit. Era îmbrăcată 
elegant într-o haină făcută la comandă şi purta cizme cu 
toc înalt. 

Miranda se ridică în picioare, gâfâind uşor. Spre groaza 
ei, simţi cum pielea de pe gât începea să-i transpire. 

— Căutam nişte hârtie de mătase. 

— Văd. Vreau să ştiu ce cauţi tu în casa mea. 

Ned apăru în cadrul uşii. 

— Bună, Jenny! Nu te-am auzit când ai intrat. 

— Evident, nu ţi-am lăsat timp să dai alarma, spuse ea 
sarcastic. 

— Îmi pare rău, spuse el, dar am rugat-o pe Miranda să 
intre şi să... 

— Ei bine, nu! îl întrerupse Jennifer. Nu vreau să-ţi văd 
femeile pe aici. 

Din ce spunea ea, se înţelegea că Ned avea un întreg 
harem. De fapt, de când se despărţise de Jennifer, nu 
fusese decât cu două femei. Cu prima se întâlnise numai o 
dată, iar a doua era Miranda. Dar ar fi fost o dovadă de 
naivitate să facă o asemenea precizare. În loc de asta, 
Miranda nu zise decât atât: 

— Eu doar încercam să o ajut pe Sophie. 

— O să am eu grijă de Sophie. Te rog să ieşi din casa 
mea. 

— Îmi pare rău dacă te-am speriat, Jenny, dar... spuse 
Ned. 

— Nu te deranja cu scuzele, doar ia-o afară de aici. 

Miranda se făcu roşie toată. Nimeni nu se purtase 
vreodată atât de grosolan cu ea. 

— Cred că mai bine plec, spuse ea. 

— Exact aşa să faci, răspunse Jennifer. 

— O s-o aduc pe Sophie cât de repede pot, zise Ned. 

Miranda era supărată atât pe Ned, cât şi pe Jennifer, deşi, 
în momentul acela, nu era chiar sigură care era motivul. Se 
întoarse înspre hol. 

— Poţi să ieşi pe uşa din spate, spuse Jennifer. 

Spre ruşinea ei, Miranda ezită un moment. Se uită la 
Jennifer şi văzu pe faţa ei urma unui rânjet de superioritate. 
Acest rânjet îi dădu Mirandei un dram de curaj. 

— Nu prea cred, spuse ea calmă. Se îndreptă către uşa 
din faţă. Tom, vino cu mine, strigă ea. 

— Un moment, ţipă el drept răspuns. ` 

Intră în living. Tom se uita la televizor. Il apucă de 
încheietură, îl ridică în picioare şi îl târî afară din casă. 

— Mă doare! protestă el. 

Miranda trânti uşa din faţă. 

— Data viitoare, să vii când te strig. 

După ce urcă în maşină, mai că izbucni în plâns. Acum 
trebuia să stea să aştepte ca o servitoare, în timp ce Ned 
era în casă cu fosta lui soţie. Oare Jennifer plănuise de fapt 
situaţia aceasta pentru a o umili pe Miranda? Era posibil. 
Ned fusese complet neajutorat. Acum ştia de ce era atât de 
furioasă pe el. O lăsase pe Jennifer să o insulte fără să 
scoată o vorbă. Nu făcea altceva decât să-şi ceară scuze 
încontinuu. Şi pentru ce? Dacă Jennifer i-ar fi făcut bagajul 
fiicei ei sau măcar să o fi pus pe fată să şi-l facă singură, 
Miranda nu ar fi fost nevoită să intre în casă. Şi apoi, cel 
mai rău fusese că Miranda îşi vărsase furia pe fiul ei. Ar fi 
trebuit să ţipe la Jennifer, nu la Tom. Se uită la el prin 
oglinda retrovizoare. 

— Tommy, îmi pare rău că te-am strâns aşa tare de 
încheietură, spuse ea. 

— Nu-i nimic, spuse el fără să-şi ridice privirea de pe 
ecranul jocului. Imi pare rău că nu am venit când m-ai 
strigat. 

— Deci facem pace, spuse ea. 

O lacrimă i se rostogoli pe obraz, iar ea o şterse repede. 

11 A.M. 


— Virusurile omoară mii de oameni în fiecare zi, spuse 
Stanley Oxenford. În Marea Britanie, cam la fiecare zece 
ani, o epidemie de gripă omoară în jur de 25 000 de 
oameni. În 1918, gripa a cauzat mai multe morţi decât toţi 
cei patru ani ai Primului Război Mondial. În 2002, trei 
milioane de oameni au murit de SIDA, care este cauzată de 
virusul imunodeficienței. Şi tot virusurile sunt implicate în 
apariţia a 10% din cazurile de cancer. 

Toni asculta concentrată, stând lângă el în Sala Mare, sub 
grinzile lăcuite ale acoperişului ce imita stilul medieval. 
Vocea lui părea calmă şi controlată, dar Toni îl cunoştea 
suficient de bine pentru a recunoaşte tremurul abia 
sesizabil care-i trăda  încordarea. Fusese uimit şi 
înspăimântat de ameninţarea lui Laurence Mahoney şi abia 
dacă reuşea să-şi ascundă teama că ar putea pierde tot. 

Tom privi feţele reporterilor adunaţi acolo. Aveau ei să 
asculte ce le spunea şi să înţeleagă importanţa muncii sale? 
Ştia cum erau jurnaliştii. Unii erau inteligenţi, majoritatea - 
proşti. Câţiva credeau în a spune adevărul; majoritatea 
scriau numai versiunea cea mai senzaţională pe care o 
puteau justifica într-un fel sau altul. Se simţea indignată că 
în mâinile lor stătea soarta unui om ca Stanley. Cu toate 
acestea, puterea pe care o aveau tabloidele nu era decât o 
altă faţetă brutală a lumii modeme. Dacă suficient de mulţi 
dintre aceşti reporteri alegeau să-l descrie pe Stanley ca un 
om de ştiinţă nebun aflat într-un castel desprins din 
Frankenstein, americanii ar putea fi într-atât de jenaţi, încât 
să retragă finanţarea. 

lar asta ar fi o tragedie - nu numai pentru Stanley, ci 
pentru lumea întreagă. Era adevărat, programul de testare 

pentru medicamentul antiviral putea fi terminat de 
altcineva, dar un Stanley distrus şi falimentar nu ar mai 
inventa medicamente-minune. Toni se gândi furioasă că i- 
ar plăcea să plesnească feţele tâmpe ale ziariştilor şi să le 
spună: „Treziţi-vă - aici se discută şi despre viitorul vostru!” 

— Virusurile sunt o realitate a vieţii, dar nu trebuie să 
acceptăm acest lucru în mod pasiv, continuă Stanley. 

Toni admira felul în care vorbea. Vocea sa era măsurată, 
dar relaxată. De obicei, folosea acest ton atunci când le 
explica vreun lucru colegilor săi mai tineri. Discursul său 
părea mai mult o conversaţie. 

— Oamenii de ştiinţă pot învinge virusurile. Înainte de 
SIDA, marele ucigaş era variola - asta până ce un 
cercetător pe nume Edward Jenner a inventat vaccinarea, în 
1796. Acum variola a dispărut din societate. În mod 
asemănător, poliomielita a fost eliminată din multe zone ale 
lumii. În timp, vom învinge gripa, SIDA şi cancerul - iar 
acest lucru va fi făcut de cercetători ca noi, lucrând în 
laboratoare ca acesta. 

O femeie ridică o mână şi strigă: 

— La ce lucraţi aici - mai exact? 

— Puteţi să vă prezentaţi? spuse Toni. 

— Edie McAllan, corespondent ştiinţific, Scotland on 
Sunday. 

Cynthia Creighton, care stătea de cealaltă parte a lui 
Stanley, îşi notă datele ei de identificare. 

— Am dezvoltat un medicament antiviral, spuse Stanley. 
E un lucru rar. Există o mulţime de medicamente antibiotice 
care omoară bacteriile, dar puţine care să atace virusurile. 

— Care e diferenţa? întrebă un bărbat. Clive Brown, Daily 
Record, adăugă el. 

Record era un ziar de scandal. Toni era încântată de 
direcţia în care mergeau întrebările. Voia ca presa să se 
concentreze asupra ştiinţei. Cu cât înțelegeau mai mult, cu 

atât era mai puţin probabil să publice gunoaie dăunătoare. 

— Bacteriile, sau microbii, sunt creaturi micuţe care pot fi 
văzute cu un microscop normal. Fiecare dintre noi este 
gazda a miliarde de astfel de organisme. Multe dintre ele 
sunt folositoare, ajutându-ne, de exemplu, să digerăm 
hrană sau să scăpăm de celulele moarte din piele. Câteva 
determină apariţia unor boli, iar unele dintre aceste boli pot 
fi tratate cu antibiotice. Virusurile sunt mai mici şi au o 
structură mai simplă decât bacteriile. Se pot vedea numai 
la un microscop electronic. Virusul nu se poate reproduce - 
în loc de asta, el preia mecanismul biochimic al unei celule 
vii şi forţează celula să producă un număr de copii ale 
virusului. Nu se cunoaşte nici un virus care să fie folositor 
oamenilor, şi avem puţine medicamente cu care să le 
combatem. Tocmai de aceea, apariţia unui nou 
medicament antiviral este o veste foarte bună pentru rasa 
umană. 

— Împotriva căror virusuri, mai exact, este eficient 
medicamentul dumneavoastră? întrebă Edie McAllan. 

Altă întrebare ştiinţifică. Toni începu să creadă că 
această conferinţă de presă urma să aibă exact efectul la 
care speraseră ea şi Stanley. Făcu un efort să-şi înăbuşe 
optimismul. Din experienţa sa de ofiţer de presă al poliţiei, 
ştia că ziariştii puteau foarte bine să pună întrebări serioase 
şi inteligente pentru ca apoi să se ducă la birou şi să scrie 
nişte mizerii scandaloase. Chiar dacă scriitorul preda un 
articol rezonabil, acesta putea fi rescris de cineva ignorant 
şi iresponsabil. 

— Tocmai la această întrebare încercăm să răspundem, 
replică Stanley. Testăm medicamentul pe un număr de 
virusuri pentru a-i determina câmpul de acţiune. 

— Printre acestea se află şi virusuri periculoase? întrebă 
Clive Brown. 

— Da. Pe nimeni nu interesează medicamentele 

împotriva virusurilor sigure, spuse Stanley. 

Cei din sală izbucniră în râs. Era un răspuns inteligent la 
o întrebare stupidă. Dar Brown părea iritat, iar Toni îşi simţi 
stomacul contractându-se. Un ziarist umilit avea să facă 
orice pentru a se răzbuna, aşa că interveni rapid. 

— Mulţumim pentru această întrebare, Clive, spuse ea, 
încercând să-l îmbuneze. Aici, la Oxenford Medical, noi 
impunem cele mai înalte standarde de securitate posibile în 
laboratoarele unde sunt folosite materiale speciale. In 
BSL4, prescurtarea de la Nivelul Patru de Biosecuritate, 
sistemul de alarmă este conectat direct cu sediul regional 
al poliţiei din Inverburn. Este păzit de agenţi de securitate 
24 de ore din 24, iar în dimineaţa aceasta am dublat 
numărul de gardieni. Ca măsură suplimentară de precauţie, 
agenţii de securitate nu pot pătrunde în BSLA4, ci 
monitorizează laboratorul printr-un sistem de camere de 
luat vederi cu circuit închis. 

Brown nu se domolise. 

— Dacă aveţi un sistem de securitate perfect, atunci cum 
de a ieşit hamsterul? 

Toni era pregătită pentru această întrebare. 

— Daţi-mi voie să clarific trei lucruri. În primul rând, nu a 
fost vorba despre un hamster. Aţi luat această informaţie 
de la poliţie şi ea este eronată. Îi dăduse intenţionat 
informaţii false lui Frank, iar el căzuse în capcana ei, 
trădându-se ca sursă a informaţiilor care ajunseseră pe 
mâna presei. Vă rog să vă bazaţi pe noi în ceea ce priveşte 
informaţiile legate de ceea ce se petrece aici. A fost vorba 
despre un iepure, şi nu îl chema Fluffy. Ziariştii izbucniră în 
râs şi chiar şi Brown schiţă un zâmbet. În al doilea rând, 
iepurele a fost scos din laborator într-o geantă, iar astăzi 
am instituit percheziţia obligatorie a bagajelor la intrarea în 
BSL4, pentru a ne asigura că aşa ceva nu se mai poate 
întâmpla. În al treilea rând, eu nu am zis că avem un sistem 

de securitate perfect. Am spus că avem cele mai stricte 
standarde cu putinţă. Este tot ce pot face nişte fiinţe 
umane. 

— Deci recunoaşteţi că laboratorul dumneavoastră este 
un pericol pentru membrii nevinovaţi ai societăţii scoțiene. 

— Nu. Sunteţi mai în siguranţă aici decât aţi fi în M8 sau 
urcându-vă într-un avion din Prestwick. Virusurile omoară 
mulţi oameni zi de zi, dar numai o singură persoană a murit 
din cauza unui virus din laboratorul nostru, iar aceasta nu 
era un membru nevinovat al societăţii - era un angajat care 
a încălcat cu bună ştiinţă regulile şi s-a pus în pericol în 
mod conştient. 

„În mare, merge bine”, se gândi Toni în timp ce privea în 
sală, aşteptând următoarea întrebare. Camerele de 
televiziune filmau, flash-urile se declanşau la fiecare câteva 
secunde, iar Stanley apărea exact aşa cum era, un 
cercetător extraordinar cu un simț puternic al 
responsabilităţii. Dar îi era teamă că ştirile televizate aveau 
să renunţe la conferinţa de presă deloc dramatică în 
favoarea imaginilor cu mulţimea de tineri de la poartă care 
strigau slogane despre drepturile animalelor. Îşi dorea să 
poată găsi ceva mai interesant pentru cameramani decât 
asta. 

Prietenul lui Frank, Carl Osborne, luă cuvântul pentru 
prima dată. Era un bărbat chipeş, cam de aceeaşi vârstă cu 
Toni, cu trăsături demne de o stea de cinema. Părul lui era 
un pic prea galben pentru a fi natural. 

— Ce pericol anume a reprezentat acest iepure pentru 
publicul larg? 

— Virusul nu este foarte contagios de la o specie la alta. 
Pentru a-l infecta pe Michael, credem că iepurele l-a 
muşcat, răspunse Stanley. 

— Ce s-ar fi întâmplat dacă iepurele ar fi scăpat? 

Stanley aruncă o privire pe fereastră. Afară ningea uşor. 

— Ar fi murit îngheţat. 

— Să presupunem că ar fi fost mâncat de alt animal. Este 
posibil ca o vulpe să fie infectată? 

— Nu. Virusurile sunt adaptate la un număr mic de specii, 
de obicei numai una, uneori două sau trei. Din câte ştim 
noi, acesta nu infectează vulpile sau alt animal sălbatic din 
Scoţia. Numai oamenii, maimuţele macac şi anumite tipuri 
de iepuri. 

— Dar Michael ar fi putut transmite virusul altor oameni. 

— Prin strănut, da. Aceasta a fost posibilitatea care ne-a 
alarmat cel mai mult. Cu toate acestea, se pare că Michael 
nu s-a întâlnit cu nimeni în perioada critică. Am luat deja 
legătura cu colegii şi cu prietenii săi. Cu toate acestea, am 
fi recunoscători dacă dumneavoastră v-aţi folosi de ziarele 
şi televiziunile unde lucraţi pentru a face publică 
rugămintea noastră ca orice persoană care l-a întâlnit să ne 
sune imediat. 

— Noi nu încercăm să minimalizăm acest incident, 
adăugă în grabă Toni. Suntem profund îngrijoraţi în această 
privinţă şi, după cum v-am explicat, deja am adoptat 
măsuri de securitate mai drastice. Dar, în acelaşi timp, 
trebuie să avem grijă să nu exagerăm. „Să le spui ziariştilor 
să nu exagereze era ca şi cum le-ai spune avocaţilor să nu 
fie certăreţi”, îşi spuse ea cu îndoială. Adevărul este că 
publicul nu a fost pus în pericol. 

Osborne nu terminase. 

— Şi dacă Michael Ross a transmis virusul unui prieten, 
care l-ar fi dat altuia... câţi oameni ar fi murit? 

— Nu putem să ne avântăm în asemenea speculaţii, 
răspunse Toni repede. Virusul nu s-a răspândit. A murit un 
singur om. Cu unul prea mult, dar asta nu înseamnă că 
trebuie să începem să vorbim despre Cei Patru Călăreţi ai 
Apocalipsei. Işi muşcă limba. Fusese o prostie să folosească 
această expresie: probabil că cineva avea să o citeze, 

scoasă din context, şi să facă astfel încât să pară că 
prezisese Judecata de Apoi. 

— Am înţeles că aceste cercetări ale dumneavoastră sunt 
finanţate de Armata SUA, spuse Osborne. 

— Da, de către Departamentul Apărării, răspunse 
Stanley. Este normal să fie interesaţi de mijloace de 
combatere a armelor biologice. 

— Nu este adevărat că americanii fac aceste cercetări în 
Scoţia pentru că ei cred că sunt prea periculoase să se 
desfăşoare în Statele Unite? 

— Ba dimpotrivă. Pe teritoriul Statelor Unite, au loc o 
mulţime de astfel de demersuri, la Centrele de Controlul 
Bolilor din Atlanta, Georgia, şi la Institutul de Cercetare 
Medicală pentru Boli Contagioase al Armatei SUA din Fort 
Detrick. 

— Şi atunci de ce a fost aleasă Scoția? 

— Pentru că medicamentul a fost inventat aici, la 
Oxenford Medical. 

Toni se hotărî să renunţe cât încă mai avea controlul şi să 
pună capăt conferinţei de presă. 

— Nu vreau să scurtez conferinţa, dar ştiu că unii dintre 
voi trebuie să predaţi articolele la prânz, spuse ea. Ar trebui 
să vă procuraţi un pachet de informaţii, iar Cynthia, aici de 
faţă, are mai multe copii. 

— Incă o întrebare, spuse Clive Brown de la Record. Cum 
comentaţi demonstrațiile de afară? 

Toni îşi dădu seama că tot nu găsise nimic mai interesant 
de filmat pentru cameramani. 

— Ei oferă un răspuns simplu pentru o problemă etică 
extrem de complexă. Ca majoritatea răspunsurilor simple, 
şi al lor este greşit. 

Era răspunsul potrivit, dar sunase un pic cam rece, aşa 
că Toni adăugă şi ea câteva cuvinte: 

— Şi sperăm să nu răcească. 

În timp ce ziariştii din sală râdeau, Toni se ridică pentru a 
da de înţeles că această conferinţă de presă luase sfârşit. 
Apoi avu o sclipire de geniu. O chemă pe Cynthia 
Creighton. Întorcându-se cu spatele la public, îi spuse pe un 
ton scăzut, dar dându-i totodată de înţeles că era 
important: 

— Du-te repede jos, la cantină, spuse ea. Pune doi sau 
trei angajaţi de acolo să umple nişte tăvi cu ceşti de cafea 
şi de ceai şi să le împartă protestatarilor de dincolo de 
poartă. 

— Ce idee drăguță, spuse Cynthia. 

Toni nu era deloc drăguță - de fapt, era cinică -, dar nu 
avea timp să-i explice acest lucru. 

— Trebuie să facem asta în următoarele câteva minute, 
spuse ea. Du-te, du-te! 

Cynthia plecă grăbită. Toni se întoarse către Stanley şi 
spuse: 

— Bravo! Te-ai descurcat de minune. 

Stanley luă batista roşie cu buline pe care o avea în 
buzunar şi îşi tamponă discret faţa. 

— Sper că am reuşit. 

— O să ştim când vom vedea ştirile de prânz la televizor. 
Acum, ar trebui să te faci nevăzut; altfel, te vor încolţi toţi 
să le dai un interviu în exclusivitate. 

Era supus unei presiuni enorme, iar ea voia să-l 
protejeze. 

— Bine gândit. Oricum, trebuia să ajung acasă. Locuia 
într-o fermă situată pe o stâncă, la vreo opt kilometri de 
laborator. Aş vrea să-mi întâmpin familia. 

Aceste cuvinte o dezamăgiră pe Toni. Abia aştepta să 
discute despre conferinţa de presă cu el. 

— În regulă, spuse ea. O să monitorizez reacţiile presei. 

— Cel puţin, nu mi-a pus nimeni cea mai dificilă 
întrebare. 

— Care? 

— Rata supravieţuirii în urma infectării cu Madoba-2. 

— Ce înseamnă asta? 

— Indiferent cât de periculos este virusul, de obicei 
există un număr de indivizi care îi supraviețuiesc. Rata 
supravieţuirii măsoară gradul de periculozitate al virusului. 

— Şi care este rata supravieţuirii la Madoba-2? 

— Zero, răspunse Stanley. 

Toni se uită fix la el. Era bucuroasă că nu ştiuse acest 
lucru înainte de conferinţă. Stanley dădu din cap către 
cineva aflat în spatele ei. 

— Osborne vine spre noi. 

— Mă ocup eu de el. Se duse în întâmpinarea 
reporterului, în timp ce Stanley ieşi pe uşa laterală. Bună, 
Carl. Sper că ai obţinut toate informaţiile de care aveai 
nevoie. 

— Cred că da. Mă întrebam care a fost primul succes al 
lui Stanley. 

— A fost membru în echipa de cercetători care a 
descoperit aciclovirul. 

— Care este...? 

— Crema cu care te dai când faci bubiţe de răceală. 
Numele mărcii este Zovirax. Este un medicament antiviral. 

— Zău? Ce interesant! 

Toni nu credea că reporterul era interesat cu adevărat de 
ceea ce îi spunea. Se întreba ce urmărea cu adevărat. 

— Putem să ne bazăm pe tine să faci un reportaj corect 
care să reflecte faptele şi să nu exagereze pericolul? 
întrebă ea. 

— Vrei să ştii dacă o să vorbesc despre Cei Patru Călăreţi 
ai Apocalipsei? 

Toni tresări. 

— A fost o prostie din partea mea să dau ca exemplu 
tocmai tipul de hiperbole pe care voiam să-l evit. 

— Nu-ţi face griji! N-o să te citez. 

— Mersi. 

— Nu ar trebui să-mi mulţumeşti mie. Eu aş folosi citatul 
cu cea mai mare plăcere, dar publicul meu nu are nici cea 
mai vagă idee ce înseamnă. Schimbă subiectul. Nu prea te- 
am mai văzut de când te-ai despărţit de Frank. Cât timp a 
trecut de atunci? 

— M-a părăsit de Crăciun, acum doi ani. 

— Cum ţi-a fost? 

— Am avut o perioadă mai proastă, dacă vrei să ştii 
adevărul. Dar lucrurile începuseră să se schimbe. Cel puţin, 
până azi. 

— Ar trebui să ne întâlnim şi să recuperăm timpul 
pierdut. 

Toni nu avea nici un chef să-şi petreacă timpul cu 
Osborne, dar spuse politicoasă: 

— Sigur, de ce nu? 

El o surprinse printr-o continuare rapidă: 

— Ţi-ar plăcea să luăm cina împreună? 

— Cina? întrebă ea. 

— Da. 

— Adică să am o întâlnire cu tine? 

— Din nou, da. 

Era ultimul lucru la care s-ar fi aşteptat. 

— Nu! spuse ea. Apoi îşi aduse aminte cât de periculos 
putea să fie bărbatul acesta şi încercă să-şi îndulcească 
refuzul. Îmi pare rău, Carl, m-ai luat prin surprindere. Te 
cunosc de foarte multă vreme şi pur şi simplu nu te-am 
privit niciodată în această lumină. 

— Poate, o să te fac eu să mă priveşti aşa. Părea 
vulnerabil ca un băieţel. Dă-mi o şansă! 

Refuză din nou, dar după o secundă de ezitare. Carl era 
chipeş, fermecător, câştiga bine, era o celebritate locală. 
Majoritatea femeilor singure care se apropiau de vârsta de 

patruzeci de ani ar fi profitat imediat de această şansă. Dar 
ea nu era deloc atrasă de el. Chiar şi dacă inima ei nu i-ar fi 
aparţinut lui Stanley, tot n-ar fi fost tentată să accepte 
invitaţia lui Carl. De ce? 

Nu-i trebui decât o secundă pentru a afla răspunsul. Carl 
nu avea nici o fărâmă de integritate. Un bărbat care 
distorsiona adevărul pentru a obţine un reportaj senzaţional 
era la fel de necinstit şi în alte domenii ale vieţii. Nu era un 
monstru. Erau o groază de bărbaţi ca el pe lume, şi chiar şi 
câteva femei. Dar Toni nu-şi putea închipui să aibă o relaţie 
intimă cu cineva atât de superficial. „Cum ai putea săruta, 
mărturisi secrete, uita de inhibiţii şi să te laşi atins de 
cineva în care nu poţi avea încredere?” Gândul în sine era 
revoltător. 

— Mă simt flatată, minţi ea, dar nu. 

El nu era pregătit să renunţe. 

— Adevărul este că te-am plăcut întotdeauna, chiar şi 
când erai cu Frank. Trebuie să fi simţit. 

— Flirtai cu mine, dar aşa făceai cu majoritatea femeilor. 

— Nu era acelaşi lucru. 

— Dar tu nu ai o relaţie cu fata de la meteo? Parcă mi- 
aduc aminte că am văzut o fotografie cu voi în ziar. 

— Marnie? Nu a fost niciodată ceva serios. Am făcut-o 
mai mult pentru publicitate. 

Această amintire părea să-l irite, iar Toni presupuse că 
Marnie îl părăsise. 

— Îmi pare rău să aud asta, spuse ea înţelegătoare. 

— Arată-ţi compasiunea în fapte, nu în cuvinte. Vino să 
iei cina cu mine în seara aceasta! Am rezervat o masă la La 
Chaumiere. 

Acesta era un restaurant la modă. Trebuie să fi făcut 
rezervările în urmă cu ceva timp - probabil pentru el şi 
Marnie. 

— Sunt ocupată în seara asta. 

— Nu mai eşti îndrăgostită de Frank, nu? 

Toni râse cu amărăciune. 

— Am fost o vreme, ca o proastă ce sunt, dar mi-a trecut. 
Mi-a trecut bine. 

— Altcineva, atunci? 

— Nu am pe nimeni. 

— Dar eşti interesată de cineva. Nu e vorba de bătrânul 
profesor, nu? 

— Nu fi ridicol, izbucni Toni. 

— Nu cumva roşeşti? 

— Sper că nu, deşi orice femeie supusă la un astfel de 
interogatoriu ar avea tot dreptul să roşească. 

— Dumnezeule, îl placi pe Stanley Oxenford! Acceptarea 
unei respingeri nu era una dintre calităţile lui Carl; pe chip i 
se citea resentimentul. Bineînţeles, Stanley e văduv, nu-i 
aşa? Copiii au crescut. Toţi banii aceia, şi numai voi doi să-i 
cheltuiţi. 

— Cuvintele tale sunt realmente jignitoare, Carl. 

— De multe ori, adevărul jigneşte. Ţie chiar îţi plac 
bărbaţii de succes, nu-i aşa? Mai întâi Frank, detectivul cu 
cea mai mare viteză de ascensiune din istoria poliţiei 
scoțiene, iar acum un cercetător şi totodată om de afaceri 
milionar. Eşti bolnavă după succes, Toni! 

Toni trebuia să pună capăt acestei discuţii înainte de a-şi 
pierde cumpătul. 

— Mulţumesc că ai venit la conferinţă, spuse ea. Întinse 
mâna, iar el i-o strânse cu un gest reflex. La revedere! 

Se întoarse şi se îndepărtă de el. 

Tremura de furie. El făcuse ca până şi cele mai intime 
sentimente ale ei să pară nedemne. Voia să-l strângă de 
gât, nu să iasă cu el în oraş. Incercă să se calmeze. Trebuia 
să gestioneze o criză profesională de proporţii, aşa că nu se 
putea lăsa influenţată de propriile sentimente. 

Se duse la biroul de recepţie de lângă uşă şi vorbi cu 

supraveghetorul agenţilor de securitate, Steve Tremlett. 

— Stai aici până pleacă toţi şi fii atent ca nici unul dintre 
ei să nu facă vreo vizită neoficială pe aici! 

Un reporter de investigaţie hotărât ar putea încerca să 
pătrundă în zone cu grad înalt de securitate prin „urmărire 
la uşi” - aşteptând pe cineva cu permis de acces şi apoi 
intrând prin uşile care se închid în urma acestuia. 

— Lasă totul în seama mea, spuse Steve. 

Toni începu să se calmeze. Îşi puse haina şi ieşi în curte. 
Zăpada cădea tot mai deasă, dar putea vedea 
demonstraţia de dincolo de porţi. Merse până la cabina 
gardienilor de la poartă. Trei angajaţi de la cantină 
împărțeau ceşti cu băuturi calde. Momentan, protestatarii 
se opriseră din scandat şi din agitat pancartele şi acum 
zâmbeau şi stăteau de vorbă. 

Toate aparatele de fotografiat erau aţintite asupra lor. 

„Totul a decurs perfect”, îşi zise Toni în sinea ei. Şi atunci 
de ce se simţea atât de deprimată? 

Se întoarse în biroul ei. Închise uşa şi stătu nemişcată, 
mulţumită că putea fi singură câteva minute. Se gândi că 
reuşise să ţină sub control conferinţa de presă. Îşi apărase 
şeful de Osborne, iar ideea de a le oferi băuturi calde 
protestatarilor funcţionase de minune. N-ar fi fost înţelept 
să sărbătorească înainte de a vedea reportajele propriu- 
zise, dar simţea că fiecare decizie pe care o luase fusese 
bună. 

Şi atunci de ce se simţea aşa de întoarsă pe dos? 

Pe de o parte, din cauza lui Osborne. Oricine ar avea de-a 
face cu el şi-ar pierde buna dispoziţie. Dar, în principal, se 
simţea aşa din cauza lui Stanley. După tot ce făcuse pentru 
el în dimineaţa aceasta, el abia dacă-i mulţumise, şi apoi 
dispăruse. „Asta înseamnă să fi şef”, presupuse ea. În plus, 
ştia de mult cât de importantă era familia pentru el. Spre 
deosebire de rude, ea nu era decât o colegă: o aprecia, o 

plăcea şi o respecta - dar nu o iubea. 

Telefonul începu să sune. Se uită la el pentru un 
moment, urând melodia veselă care se auzea, fără să vrea 
să vorbească. Apoi ridică receptorul. Era Stanley, care o 
suna din maşină. 

— De ce nu vii pe la mine cam într-o oră? Am putea să ne 
uităm la ştiri şi să aflăm împreună care ne este soarta. 

Toni se înveseli instantaneu. Se simţea ca şi cum soarele 
tocmai ieşise dintre nori. 

— Bineînţeles, spuse ea. Aş fi încântată. 

— Dacă tot e să fim crucificaţi, măcar să fim alături, 
spuse el. 

— Ar fi o onoare pentru mine. 

AMIAZĂ 


Ninsoarea se înteţea pe măsură ce Miranda îşi continuă 
drumul spre nord. Fulgi mari şi albi de zăpadă se năpusteau 
pe parbrizul Toyotei Previa pentru a fi măturaţi de 
ştergătoarele lungi. Trebui să încetinească din ce în ce mai 
mult pe măsură ce vizibilitatea scădea. Zăpada părea să 
izoleze fonic maşina şi muzica simfonică de la radio nu era 
concurată decât de fundalul format de  hârşâitul 
cauciucurilor. 

Atmosfera din interiorul maşinii era potolită. Pe banchetă, 
Sophie asculta alt fel de muzică la căşti, în timp ce Tom era 
pierdut în lumea sonoră a Game Boy-ului. Ned era tăcut, 
dirijând din când în când orchestra agitându-şi arătătorul. 
Pe când el privea pierdut zăpada şi asculta concertul pentru 
violoncel al lui Elgar, Miranda îi contemplă faţa liniştită, 
ascunsă parţial de barbă şi îşi dădu seama că lui nici nu-i 
putea trece prin cap cât de tare o dezamăgise. Ned îi sesiză 
nemulţumirea. 

— Îmi pare rău pentru izbucnirea lui Jennifer. 

Miranda se uită în oglinda retrovizoare şi văzu că Sophie 
dădea din cap în ritmul muzicii pe care o asculta la ipod. 

— Jennifer a fost extrem de nepoliticoasă, zise ea, 
mulţumită că fata nu o putea auzi. 

— Îmi pare rău, spuse el din nou. 

În mod clar, nu simţea nevoia să explice sau să se scuze 
pentru propriul comportament. Miranda trebuia să-i 
distrugă acea iluzie confortabilă în care trăia. 

— Pe mine nu mă deranjează comportamentul lui 
Jennifer, ci al tău, spuse ea. 

— Îmi dau seama că a fost o greşeală să te invit să intri 
fără să-i fi spus ei. 

— Nu-i vorba de asta. Toţi facem greşeli. 

Pe faţa lui, se întipări o expresie de mirare şi de iritare. 

— Şi atunci, ce e? 

— Of, Ned! Nu mi-ai luat apărarea! 

— Am crezut că eşti cât se poate de capabilă să te aperi 
singură. 

— Nu e vorba despre asta! Bineînţeles că pot să-mi port 
şi singură de grijă. Nu am nevoie de dădăceală, dar tu ar 
trebui să fii apărătorul meu. 

— Un cavaler pe un cal alb. 

— Da! 

— Am crezut că era mai important să calmez spiritele. 

— Ei bine, ai crezut greşit. Când lumea devine ostilă, nu 
vreau ca tu să adopţi o atitudine raţională - vreau să fii de 
partea mea. 

— Mă tem că nu sunt genul de bărbat combativ. 

— Ştiu, spuse ea, şi astfel se cufundară amândoi în 
tăcere. 

Mergeau pe un drum îngust, care urma linia țărmului 
unui golf. Treceau prin apropierea unor ferme mici, lângă 
care câţiva cai, cu pături de iarnă pe spate, păşteau iarba 
de sub zăpadă, şi prin sate cu biserici vopsite în alb şi 
rânduri de case care se întindeau de-a lungul țărmului. 
Miranda era deprimată. Chiar dacă cei din familia ei l-ar fi 
primit pe Ned aşa cum îi rugase ea, voia oare să se mărite 
cu un bărbat atât de pasiv? Tânjise după un bărbat blând, 
cultivat şi inteligent, dar acum îşi dădea seama că voia ca 
el să fie şi puternic. Oare se aştepta la prea mult? Se gândi 
la tatăl ei. El era mereu blând, rar se întâmpla să se înfurie, 
nu era niciodată certăreţ - dar nimeni nu l-a considerat 
vreodată slab. 

Starea ei de spirit se îmbunătăţi când se apropiară de 
Steepfall. Ca să ajungă la casă, trebuia să parcurgă o alee 
lungă care traversa pădurea. leşind dintre copaci, drumul 

mergea pe marginea unui promontoriu care cobora abrupt 
către mare. 

Prima clădire care se zări fu garajul. Alături de el - 
perpendicular cu aleea -, se afla un fost grajd ce fusese 
renovat şi căruia i se puseseră trei uşi batante. Miranda 
trecu pe lângă ele şi merse mai departe, de-a lungul casei. 

Privind vechea fermă de la care se vedea plaja, cu pereţii 
ei groşi de piatră, ferestrele mici şi acoperişul ţuguiat de 
ardezie, Miranda fu copleşită de amintiri din copilărie. 
Venise pentru prima dată aici când avea cinci ani şi, de 
fiecare dată când se întorcea, redevenea, pentru câteva 
momente, fetiţa în şosetele albe care stătea la soare pe 
treptele de granit şi se juca de-a profesoara unei clase 
formate din trei păpuşi, doi porcuşori de Guineea aflaţi într- 
o cuşcă şi un câine bătrân şi somnoros. Senzaţia era 
deosebit de intensă, dar trecătoare: brusc, îşi amintea 
exact cum se simţise când avea cinci ani, dar încercarea de 
a prelungi amintirea era o simplă vânare de vânt. 

Maşina tatălui său era parcată în faţa casei, acolo unde o 
lăsa mereu, pentru ca Luke, meşterul, să o bage în garaj. 
Era o maşină periculos de rapidă, avea nişte curbe de-a 
dreptul obscene şi fusese scandalos de scumpă pentru 
navetă zilnică de opt kilometri până la laborator. Parcată 
aici, pe o stâncă golaşă din Scoţia, era la fel de nelalocul ei 
ca o curtezană încălţată în pantofi cu tocuri înalte în curtea 
plină de noroi a unei ferme. Dar tatăl ei nu avea nici un 
iaht, nu avea colecţie de vinuri şi nici un cal de curse; nu se 
ducea la schi la Gstaad sau să joace jocuri de noroc la 
Monte Carlo. Acel Ferrari era singurul său răsfăţ. 

Miranda parcă Toyota. Tom o zbughi afară din maşină. 
Sophie îl urmă mai încet: nu mai fusese niciodată aici, deşi 
îl întâlnise o dată pe Stanley, la petrecerea de ziua Olgăi, în 
urmă cu câteva luni. Miranda se hotărî să uite pentru 


moment de Jennifer. II luă de mână pe Ned şi merseră 

împreună. 

Ca de obicei, intrară pe uşa de la bucătărie, situată în 
lateral. Acolo se aflau un antreu, unde cizmele Wellington 
erau ţinute într-un dulap, şi apoi o a doua uşă, care făcea 
legătura cu o bucătărie spațioasă. Pe Miranda, această 
intrare o făcea mereu să simtă că se întorcea acasă. Era 
captivată de aromele familiare: friptura la cuptor pentru 
cină, cafea măcinată, mere şi mirosul persistent al ţigărilor 
franţuzeşti pe care le fuma mama Marta. Nici o altă casă nu 
luase locul acesteia - căminul sufletului Mirandei: nici 
apartamentul din Camden Town, unde îşi trăise anii nebuni 
ai tinereţii, nici casa modernă din suburbii, unde locuise în 
timpul scurtei ei căsătorii cu Jasper Casson, şi nici 
apartamentul din Georgian Glasgow unde îl crescuse pe 
Tom, la început singură, şi acum cu Ned. 

Pudelul mare şi negru, pe nume Nellie, îşi arcuia tot 
corpul de bucurie şi îi lingea pe toţi cei prezenţi. Miranda îi 
salută pe Luke şi pe Lori, cuplul filipinez care pregătea 
masa. 

— Tatăl tău tocmai a ajuns acasă. Acum se spală, spuse 
Lori. 

Miranda le ceru lui Tom şi lui Sophie să pună masa. Nu 
voia ca aceştia să prindă rădăcini în faţa televizorului şi să- 
şi petreacă toată după-amiaza pe canapea. 

— Tom, tu poţi să-i arăţi lui Sophie unde se ţin toate 
lucrurile. 

lar dacă Sophie avea ceva de făcut, îi era mai uşor să se 
simtă parte din familie. 

În frigider, erau mai multe sticle din vinul alb care-i 
plăcea cel mai mult Mirandei. Tati nu bea mult, dar mama 
Marta băuse mereu vin, iar tati avea mereu grijă ca vinul să 
nu lipsească niciodată. Miranda deschise o sticlă şi îi turnă 
un pahar lui Ned. 

„E un început bun”, îşi zise Miranda în gând: Sophie îl 

ajuta voioasă pe Tom să aşeze cuţitele şi furculiţele, iar Ned 
sorbea mulţumit din paharul de Sancerre. Poate că acest 
tablou, şi nu scena cu Jennifer, avea să dea tonul întregii 
vacanțe. 

Dacă Ned avea să facă parte din viaţa Mirandei, trebuia 
să iubească această casă şi familia care crescuse aici. Mai 
fusese aici, dar nu o adusese niciodată pe Sophie şi nu 
stătuse niciodată peste noapte, aşa că aceasta era prima 
sa vizită importantă. Tocmai de aceea, Miranda voia să se 
simtă bine şi să se înţeleagă cu toată lumea. 

Soţului  Mirandei, Jasper, nu-i plăcuse niciodată la 
Steepfall. La început, făcuse tot posibilul să îi cucerească 
pe toţi, dar la vizitele următoare fusese retras cât stătea 
acolo şi furios după ce plecau. Părea să nu-l simpatizeze pe 
Stanley şi se plângea că era autoritar, lucru ciudat, din 
moment ce rar se întâmpla că Stanley să-i spună cuiva ce 
să facă - în timp ce Marta era atât de autoritară, încât 
uneori îi spuneau mama Mussolini. Acum, privind în urmă, 
Miranda îşi dădea seama că puterea lui Jasper asupra ei era 
ameninţată de prezenţa unui alt bărbat care o iubea. Jasper 
nu putea să o domine în timp ce tatăl ei era în preajmă. 

Sună telefonul. Miranda ridică receptorul agăţat de 
perete, lângă frigiderul mare. 

— Alo! 

— Miranda, sunt Kit. 

Era încântată. 

— Salutare, frăţioare! Ce faci? 

— Sunt un pic cam răvăşit, sincer. 

— De ce? 

— Am căzut într-o piscină. E o poveste lungă. Cum merg 
lucrurile la Steepfall? 

— Stăm pe-aici, bem din vinul tatei şi ne dorim să fi fost 
şi tu prezent. 

— Ei bine, până la urmă vin şi eu. 

— Ce bine! 

Se hotărî să nu-l întrebe ce-l făcuse să se răzgândească. 
Probabil că i-ar fi spus din nou că „e o poveste lungă”. 

— Ajung cam într-o oră. Dar oare pot să stau eu în casa 
de oaspeţi? 

— Sunt sigură că n-o să fie nici o problemă. Depinde de 
tati, dar o să vorbesc eu cu el. 

Tatăl ei intră în cameră exact când Miranda punea 
receptorul în furcă. Purta vesta şi pantalonii de la costum, 
dar îşi suflecase mânecile de la cămaşă. Dădu mâna cu Ned 
şi îi sărută pe Miranda şi pe copii. Miranda remarcă faptul 
că arăta foarte elegant. 

— Ai slăbit? întrebă ea. 

— Am jucat squash în ultima vreme. Cine era la telefon? 

— Kit. Vine, până la urmă. 

Urmări expresia tatălui său, nerăbdătoare să vadă cum 
reacţiona. 

— O să cred când o să-l văd. 

— Of, tati! Ai putea să fii şi tu mai entuziasmat. 

Stanley o bătu uşor pe mână. 

— Toţi îl iubim pe Kit, dar ştim cum e. Sper că o să vină, 
dar nu pun pariu pe asta. 

Spusese asta cu aparentă degajare, dar Miranda îşi dădu 
seama că încerca să ascundă o durere interioară. 

— Ţine morţiş să doarmă în casa de oaspeţi. 

— Ţi-a spuse de ce? 

— Nu. 

Tom interveni: 

— Probabil că vine cu vreo fată şi nu vrea să-i auzim noi 
tipetele de plăcere. 

În bucătărie, se lăsă tăcerea. Miranda era uluită. De unde 
venise această remarcă? Tom avea 11 ani şi nu vorbea 
niciodată despre sex. După câteva secunde, izbucniră cu 
toţii în râs. Tom părea ruşinat, dar continuă: 

— Am citit asta într-o carte. 

Miranda se hotărî că, probabil, Tom încerca să pară 
matur în faţa lui Sophie. Era încă un băieţel, dar nu pentru 
mult timp. 

— Oricum, pe mine nu mă interesează unde dormiţi - ştii 
bine, spuse Stanley. Se uită distrat la ceas. Trebuie să 
urmăresc la televizor ştirile de prânz. 

— Îmi pare rău pentru tehnicianul care a murit, spuse 
Miranda. Ce l-a determinat să facă aşa ceva? 

— Tuturor ne vin idei ciudate, aşa că nu ştiu ce putem 
comenta despre o persoană singuratică care nu are pe 
nimeni să o modereze. 

Uşa se deschise şi Olga îşi făcu apariţia. Ca de obicei, 
începu să vorbească încă dinainte de a ajunge în cameră: 

— Vremea aceasta este un coşmar! Toate maşinile 
derapează. Ai vin în pahar? Dă-mi şi mie o gură înainte să 
explodez. Nellie, te rog să nu mă adulmeci pe acolo. 
Societatea umană consideră că e vulgar. Bună, tati, ce faci? 

— Nella merde, spuse el. 

Miranda recunoscu una dintre expresiile mamei sale. 
Însemna „în rahat”. Mama Marta îşi închipuise cu naivitate 
că, dacă înjura în italiană, copiii n-aveau să înţeleagă. 

— Am auzit de tipul acela care a murit. E chiar atât de 
grav pentru tine? întrebă Olga. 

— O să vedem când o să urmărim ştirile. 

Olga era urmată de către soţul ei, Hugo, un bărbat 
mărunţel cu un farmec diabolic. Când o sărută pe Miranda, 
buzele lui rămaseră lipite de obrazul ei cu o secundă prea 
mult. 

— Unde să ducă Hugo bagajele? întrebă Olga. 

— Sus, spuse Miranda. 

— Presupun că ai vrut să stai tu în casa de oaspeţi. 

— Nu, Kit o să stea acolo. 

— O, te rog! protestă Olga. Patul acela dublu uriaş, baia 

frumoasă şi chicineta, toate pentru o singură persoană, în 
timp ce noi patru o să împărţim baia veche, cât o celulă, de 
sus? 

— A cerut în mod special casa de oaspeţi. 

— Ei bine, şi eu o cer tot în mod special. 

Miranda se simţi cuprinsă de un val de iritare din cauza 
atitudinii surorii ei. 

— Pentru numele lui Dumnezeu, Olga, gândeşte-te şi la 
altcineva în afară de tine! Ştii că Kit nu a mai fost aici de 
când cu... tot scandalul acela. Vreau doar să mă asigur că 
are să se simtă bine. 

— Deci o să ia cel mai bun dormitor pentru că a furat de 
la tata - asta e logica ta? 

— lar vorbeşti ca un avocat. Păstrează tonul acesta 
pentru prietenii tăi culţi. 

— Gata, potoliţi-vă! spuse tatăl lor, pe acelaşi ton pe 
care-l folosea când erau mici. In acest caz, eu cred că Olga 
are dreptate. Este o dovadă de egoism din partea lui Kit să 
ceară casa de oaspeţi numai pentru el. Miranda şi Ned pot 
să doarmă acolo. 

— Aşa că nimeni nu primeşte ce şi-a dorit, comentă Olga. 

Miranda oftă. De ce continua Olga? Cu toţii îl ştiau pe 
tatăl lor. De obicei le-ar fi dat orice şi-ar fi dorit, dar, când 
spunea nu, nimic nu-l putea face să se răzgândească. Putea 
fi indulgent, dar nu intimidat. 

— Să vă fie învăţătură de minte ca să nu vă mai certaţi, 
spuse el atunci. 

— Ba nu. Impui judecăţile acestea de rege Solomon de 
treizeci de ani încoace, şi tot nu am învăţat. 

Stanley zâmbi. 

— Ai dreptate. Perspectiva mea asupra creşterii copiilor a 
fost greşită de la început. Crezi că ar trebui s-o iau de la 
capăt? 

— Prea târziu. 

— Slavă Domnului! 

Miranda spera doar ca fratele ei să nu fie într-atât de 
jignit încât să se întoarcă şi să plece. Cearta încetă când în 
încăpere intrară Caroline şi Craig, copiii lui Hugo şi ai Olgăi. 

Caroline, în vârstă de 17 ani, ducea o cuşcă în care se 
aflau mai mulţi hamsteri. Nellie o adulmecă încântată. 
Caroline recurgea la relaţia ei cu animalele pentru a evita 
oamenii. Era o fază prin care treceau multe fete, dar, se 
gândi Miranda, la cei 17 ani ai ei, Caroline ar fi trebuit să o 
fi depăşit. 

Craig, care avea 15 ani, ducea doi saci menajeri de 
plastic în care erau înghesuite cadouri frumos împachetate. 
El moştenise rânjetul răutăcios al lui Hugo, deşi era înalt ca 
Olga. Lăsă sacii jos, îi salută în treacăt pe cei aflaţi în 
încăpere şi se duse drept spre Sophie. Miranda îşi aminti că 
se mai întâlniseră o dată, la petrecerea de ziua Olgăi. 

— Ţi-ai făcut piercing în buric! îi spuse Craig lui Sophie. 
Marfă! Te-a durut? 

Miranda deveni dintr-odată conştientă de prezenţa unei 
străine. Nou-venita, o femeie, stătea lângă uşa care făcea 
legătura cu holul, aşa că trebuia să fi intrat pe uşa din faţă. 
Era înaltă, izbitor de atrăgătoare: pomeţi înalţi şi un nas 
uşor acvilin, păr bogat blond-roşcat şi nişte ochi verzi 
minunaţi. Purta un costum maro cu dungi albe uşor şifonat, 
iar machiajul făcut cu pricepere nu reuşea să ascundă 
semnele de oboseală de sub ochi. Privea amuzată scena 
animată din bucătărie. Miranda se întrebă de cât timp îi 
privea în tăcere. 

Ceilalţi începură să-i observe pe rând prezenţa şi, încet- 
încet, în încăpere se lăsă tăcerea. Într-un final, Stanley se 
întoarse către ea: 

— Ah, Toni! spuse el ridicându-se repede de pe scaun - 
iar Miranda fu uimită să vadă cât de încântat părea. Ce 
drăguţ din partea ta să vii pe la noi. Copii, aceasta este 

colega mea, Antonia Gallo. 

Femeia zâmbi ca şi cum ar fi gândit că nu era nimic mai 
încântător pe lume decât o familie mare şi gălăgioasă. Avea 
un zâmbet larg, generos şi buze pline. Miranda îşi dădu 
seama că aceasta era fostă polițistă care-l prinsese pe Kit 
că fură din banii companiei. În ciuda acestui fapt, Stanley 
părea s-o placă. 

Stanley făcu prezentările, iar Miranda observă mândria 
din vocea lui. 

— Toni, ţi-i prezint pe fiica mea, Olga, soţul ei, Hugo, şi 
copiii lor, Caroline, cea cu hamsterii, şi Craig, cel înalt. 
Cealaltă fiică a mea, Miranda, băiatul ei, Tom, logodnicul ei, 
Ned, şi fiica lui Ned, Sophie. 

Toni se uită la fiecare membru al familiei, dând din cap 
cu o expresie plăcută, părând foarte interesată de fiecare. 
Era greu să ţină minte opt nume odată, dar Miranda bănuia 
că Toni avea să şi-l aducă aminte pe fiecare în parte. 

— Cel care curăţă morcovi e Luke, iar Lori e cea de lângă 
sobă. Nellie, deşi doamna este impresionată de 
generozitatea ta, să ştii că nu vrea să roadă cu tine osul 
acela de piele. 

— Imi pare bine să vă cunosc, spuse Toni. 

Vocea ei părea sinceră, dar, în acelaşi timp, trăda 
presiunea la care era supusă. 

— Cred că ai parte de o zi foarte dificilă. Îmi pare foarte 
rău pentru tehnicianul care a murit, spuse Miranda. 

— Toni este cea care l-a găsit, interveni Stanley. 

— O, Doamne! 

Toni dădu afirmativ din cap. 

— Suntem destul de siguri că nu a mai infectat pe nimeni 
altcineva. Acum sperăm numai că presa nu are de gând să 
ne pună la stâlpul infamiei. 

Stanley aruncă un ochi la ceas. 

— Vă rugăm să ne scuzaţi, le spuse el rudelor sale. 

Mergem să urmărim ştirile din biroul meu. 

Ţinu uşa deschisă pentru Toni şi ieşiră amândoi. 

Copiii începură din nou să vorbească, iar Hugo îi spuse 
ceva lui Ned în legătură cu echipa scoțiană de rugby. 
Miranda se întoarse către Olga. Cearta fusese uitată. 

— Atrăgătoare femeie, spuse ea gânditoare. 

— Da, recunoscu Olga. Ce zici, e cam de-o vârstă cu 
mine? 

— Treizeci şi şapte, treizeci şi opt de ani, da. lar tati a 
mai slăbit. 

— Am observat. 

— O criză comună aduce oamenii împreună. 

— Nu-i aşa? 

— Ce crezi? 

— Cred ce crezi şi tu. 

Miranda îşi goli paharul de vin. 

— Mă gândeam eu. 

1 P.M. 


Toni era copleşită de imaginea din bucătărie: adulţi şi 
copii, servitori şi animale de casă, bând vin, gătind, 
certându-se şi râzând la glumele făcute. Fusese ca şi cum 
ar fi intrat brusc la o petrecere foarte reuşită unde nu 
cunoştea pe nimeni. Voia să se alăture celorlalţi, dar se 
simţea exclusă. „Aceasta este viaţa lui Stanley”, îşi zise ea. 
El şi soţia sa creaseră acest grup, această casă, această 
căldură. Asta o făcea să îl admire şi să îi invidieze copiii. 
Probabil că nu aveau nici cea mai vagă idee despre cât de 
norocoşi erau. Stătuse acolo câteva minute bune, năucită, 
dar totodată fascinată. Nici nu era de mirare că se simţea 
atât de ataşat de familia sa. 

O încântase şi o făcuse să se simtă nefericită în acelaşi 
timp. Dacă şi-ar fi permis, Toni şi-ar fi construit o fantezie 
despre cum şi ea ar fi putut deveni membră a acestei 
familii, stând alături de Stanley în calitate de soţie, iubindu- 
i pe el şi pe copiii săi, bucurându-se de căldura dată şi de 
bucuria de a fi împreună. Dar îşi reprimă acest vis. Era 
imposibil, şi nu avea nici un sens să se chinuiască singură. 
Insăşi puterea legăturilor de familie o ţinea deoparte. 

Când, în sfârşit, îi observaseră prezenţa, fusese privită 
direct de către ambele fiice, Olga şi Miranda. Era o privire 
cercetătoare: detaliată,  îndreptăţită, ostilă. Lori, 
bucătăreasa, o privise în mod asemănător, dar mai discret. 

Inţelegea foarte bine reacţia fiicelor. Timp de treizeci de 
ani, cârma o avusese Marta. S-ar fi simţit lipsite de loialitate 
faţă de ea dacă nu ar fi fost ostile. Orice femeie pe care 
Stanley ar plăcea-o ar reprezenta o ameninţare. Putea să 
destrame familia, putea să schimbe atitudinea tatălui lor şi 
să-i ghideze afecțiunea în alte direcţii. Putea chiar să-i facă 


126 


alţi copii, fraţi şi surori vitrege cărora nu le-ar păsa de 
istoria familiei iniţiale, care nu ar fi legaţi de ele prin 
legăturile indisolubile ale unei copilării comune. Le-ar lua o 
parte din moştenire, poate chiar pe toată. Oare Stanley 
simţea toate aceste gânduri? În timp ce-l urma în birou, 
Toni încerca din nou acea frustrare înnebunitoare de a nu 
şti ce se petrecea în mintea lui. 

Era o încăpere tipic masculină, cu un birou victorian 
plasat pe un piedestal, o bibliotecă plină cu cărţi groase de 
microbiologie şi o canapea uzată de piele aşezată în faţa 
unui şemineu în care ardea focul. Câinele îi urmase şi se 
întinse lângă foc ca un covor negru şi cârlionţat. Pe polita 
de deasupra căminului se afla o fotografie a unei 
adolescente cu părul brunet îmbrăcate într-un costum alb 
de tenis - aceeaşi cu mireasa din tabloul de pe peretele 
biroului de la laborator. Şortul ei scurt scotea la iveală nişte 
picioare lungi şi atletice. Machiajul strident şi bentiţa din 
păr îi arătau lui Toni că fotografia fusese făcută în anii 
1960. 

— Marta era şi ea cercetătoare? întrebă Toni. 

— Nu. Ea îşi luase licenţa în limbă şi literatură engleză. 
Când am cunoscut-o, preda un curs de italiană pentru 
avansați într-un liceu din Cambridge. 

Toni era surprinsă. Îşi închipuise că Marta împărtăşise 
pasiunea lui Stanley pentru munca sa. „Deci nu ai nevoie 
de un doctorat în biologie ca să fii nevasta lui”, se gândi ea. 

— Era drăguță. 

— Devastator de frumoasă, răspunse Stanley. Superbă, 
înaltă, sexy, străină, un adversar de temut pe teren, pe 
scurt, o cuceritoare. Am fost fulgerat. La cinci minute după 
ce am cunoscut-o, eram îndrăgostit. 

— Şi ea de tine? 

— Asta a durat mai mult. Era înconjurată de o mulţime de 
admiratori. Bărbații cădeau ca muştele. N-am putut 

niciodată să înţeleg de ce, într-un final, m-a ales pe mine. 
Îmi spunea că nu putea rezista în faţa unui intelectual. 

„Acesta nu e nici un secret”, îşi zise Toni. Martei îi 
plăcuse ce-i plăcea şi lui Toni: puterea lui Stanley. Iți puteai 
da seama imediat că era un bărbat care va face exact ce a 
spus şi va fi exact ce părea a fi, un om pe care te puteai 
baza. Mai avea şi alte calităţi: era afectuos, isteţ şi chiar 
bine îmbrăcat. 

Voia să-l întrebe: „Dar ce mai simţi acum? Eşti în 
continuare însurat cu amintirea ei?” Dar Stanley era şeful 
ei. Nu avea nici un drept să-l ia la întrebări în legătură cu 
cele mai intime sentimente ale sale. Şi Marta era acolo, pe 
poliţa aceea, folosindu-şi racheta ca pe o bâtă. 

Aşezându-se pe canapea lângă Stanley, Toni încercă să-şi 
lase sentimentele deoparte şi să se concentreze asupra 
crizei pe care o aveau în faţă. 

— Ai sunat la Ambasada SUA? îl întrebă ea. 

— Da. L-am calmat pe Mahoney, pe moment, dar va 
urmări şi el ştirile. 

„Următoarele minute ne vor decide soarta”, îşi spuse 
Toni în gând. Compania putea fi distrusă sau salvată, 
Stanley putea da faliment, ea putea să-şi piardă slujba, iar 
lumea putea să piardă serviciile unui mare om de ştiinţă. 
„Nu intra în panică, îşi zise, fii pragmatică.” Scoase un caiet 
de notițe din poşetă. La birou, Cynthia Creighton urma să 
înregistreze reportajele de ştiri, astfel încât Toni va putea 
să le urmărească din nou mai târziu, dar acum avea de 
gând să-şi noteze orice idee îi venea pe moment. 

Ştirile din Scoţia erau înainte de buletinul de ştiri pentru 
întregul Regat Unit. 

Moartea lui Michael Ross era în continuare subiectul 
principal, dar reportajul fu prezentat de crainic, nu de Carl 
Osborne. „E un semn bun”, se gândi Toni plină de speranţă. 
Nu mai putea fi vorba despre explicaţiile ilar de incorecte 

date de Carl. Virusul fu numit corect: Madoba-2. Crainicul 
avu grijă să precizeze că moartea lui Michael urma să fie 
investigată în cadrul unei anchete. 

— Până acum, toate bune, murmură Stanley. 

— Mie mi se pare că vreun director de ştiri a urmărit 
reportajul neglijent al lui Carl Osborne în timp ce-şi lua 
micul dejun şi a venit la serviciu hotărât să îmbunătăţească 
felul în care postul lor se ocupă de acest subiect. 

Pe ecranul televizorului, apărură porţile de la Kremlin. 

— Activiştii pentru drepturile animalelor au profitat de 
această tragedie pentru a iniţia un protest în faţa sediului 
Oxenford Medical, spuse prezentatorul. 

Toni fu surprinsă în mod plăcut. Acea propoziţie era mai 
favorabilă decât  putuse spera. Sugera faptul că 
protestatarii manipulau cu cinism atenţia acordată de 
presă. 

După câteva imagini scurte cu demonstraţia, reportajul 
trecea la conferinţa de presă din Sala Mare. Toni îşi auzi 
propria voce, cu un accent scoţian mai puternic decât se 
aşteptase, subliniind calitatea sistemului de securitate de la 
Kremlin. Işi dădu seama că nu era foarte convingătoare: 
doar o voce care turuia despre sisteme de alarmă şi agenţi 
de pază. Ar fi ieşit mai bine dacă le-ar fi permis 
cameramanilor să filmeze intrarea cu blocarea transferului 
de aer către BSL4, cu sistemul de recunoaştere a amprentei 
şi cu uşile ca de submarin. Imaginile erau întotdeauna mai 
convingătoare decât cuvintele. 

Urmă un cadru cu Carl Osborne care întreba: 

— Ce pericol anume a reprezentat acest iepure pentru 
publicul larg? 

Toni se aplecă spre ecran. Aici era partea dificilă. 

Prezentară schimbul de replici dintre Carl şi Stanley, cu 
Carl  imaginând scenarii dezastruoase, iar Stanley 
evidențiind cât de puţin probabile erau. Toni ştia că era rău. 

Publicul avea să-şi aducă aminte ideea că fauna putea fi 
infectată, chiar dacă Stanley zisese foarte clar că acest 
lucru nu era posibil. 

— Dar Michael putea să transmită virusul altor persoane, 
spuse Carl pe ecran. 

— Prin strănut, da, replica Stanley cu gravitate. Din 
păcate, ce urmase fusese tăiat la montaj. 

— Drăcia naibii, murmură Stanley. 

— Încă nu s-a terminat, spuse Toni. Putea să fie mai bine 
- sau mai rău. 

Toni spera că aveau să difuzeze şi intervenţia ei grăbită, 
când încercase să  contrabalanseze impresia de 
automulţumire spunând că Oxenford Medical nu încerca să 
minimalizeze riscul. Dar, în loc de asta, era un cadru în care 
apărea Susan Mackintosh vorbind la telefon, crainicul 
anunțând că firma telefona fiecărui angajat pentru a 
verifica dacă avusese cineva contact cu Michael Ross. „Asta 
e bine”, îşi spuse Toni cu uşurare. Pericolul era relatat 
direct, dar compania era prezentată luând măsuri pozitive. 

Cadrul final era un prim-plan al lui Stanley, cu o expresie 
serioasă, spunând: 

— În timp, vom învinge gripa, SIDA şi cancerul - iar acest 
lucru va fi făcut de cercetători ca noi, lucrând în laboratoare 
ca acesta. 

— Asta e bine, spuse Toni. 

— Va cântări mai mult decât dialogul cu Osborne despre 
infectarea faunei? 

— Cred că da. Ai o înfăţişare foarte liniştitoare. 

Urmară câteva cadre cu personalul de la cantină care 
împărțea ceşti cu băuturi aburinde protestatarilor aflaţi în 
frig, în stradă. 

— Minunat - au folosit imaginile! se bucură Toni. 

— Eu nu am văzut asta, spuse Stanley. A cui a fost 
ideea? 

— A mea. 

Carl Osborne înfipse microfonul în faţa unei angajate şi o 
întrebă: 

— Aceşti oameni protestează faţă de compania la care 
lucraţi. De ce le oferiţi cafea? 

— Pentru că e frig afară, răspunse femeia. 

Toni şi Stanley izbucniră în râs, încântați de răspunsul 
inteligent al femeii şi de imaginea pozitivă care se reflecta 
asupra companiei. Crainicul apăru din nou şi spuse: 

— Prim-ministrul Scoției a dat o declaraţie dimineaţă în 
care spunea: „Am vorbit astăzi cu reprezentanţii companiei 
Oxenford Medical, cu Poliţia din Inverburn şi cu Autoritatea 
Teritorială pentru Sănătate şi sunt mulţumit că sunt luate 
toate măsurile posibile pentru a ne asigura că publicul nu 
mai este expus nici unui pericol”. Şi acum, alte ştiri. 

— Doamne, cred că am salvat situaţia, spuse Toni. 

— A fost o idee foarte bună să le împarţi băuturi calde - 
când te-ai gândit la asta? 

— În ultimul moment. Hai să vedem ce spun ştirile pentru 
Marea Britanie! 

În cadrul buletinului naţional, moartea lui Michael Ross fu 
a doua ştire prezentată, după cutremurul ce avusese loc în 
Rusia. Reportajul prezenta unele dintre imaginile difuzate 
deja, dar fără Carl Osborne, care era o personalitate numai 
în Scoţia. Fu prezentată o secvenţă în care Stanley spunea: 

— Virusul nu este foarte contagios de la o specie la alta. 
Pentru a-l infecta pe Michael, credem că iepurele l-a 
muşcat. 

Mai fu prezentată o declaraţie rezervată din partea 
Ministerului Britanic pentru Mediu din Londra. Reportajul 
continuă cu acelaşi ton deloc isteric, la fel ca ştirile din 
Scoţia. Toni era extrem de uşurată. 

— E bine să vezi că nu toţi ziariştii sunt precum Carl 
Osborne, spuse Stanley. 

— M-a invitat să iau cina cu el. 

Toni se întreba de ce oare îi spunea acest lucru. Stanley 
păru surprins. 

— Ha la faccia peggio del culo! spuse el. Cât tupeu! 

Toni izbucni în râs. Ce spusese, de fapt, era: „Faţa lui e 
mai urâtă decât fundul”, probabil una dintre expresiile 
Martei. 

— E un bărbat atrăgător, spuse ea. 

— Doar nu crezi asta cu adevărat, nu-i aşa? 

— Oricum, e chipeş. 

Işi dădu seama că încerca să-l facă gelos. „Nu te juca”, îşi 
spuse în gând. 

— Şi ce i-ai spus? întrebă el. 

— L-am refuzat, bineînţeles. 

— Şi eu mă gândeam la fel. 

Stanley păru jenat şi adăugă: 

— Nu că ar fi treaba mea, dar nu e demn de tine, nici pe 
departe. 

Işi îndreptă din nou atenţia asupra televizorului şi 
schimbă pe un canal care difuza numai ştiri. 

Timp de câteva minute, urmăriră imagini cu victimele 
cutremurului din Rusia şi cu echipele de salvare. Toni 
simţea că făcuse o prostie spunându-i lui Stanley despre 
Osborne, dar fusese încântată de reacţia lui. 

Următorul subiect prezentat fu moartea lui Michael Ross 
şi, o dată în plus, tonul era obiectiv în prezentarea faptelor. 
Stanley opri televizorul. 

— Ei bine, am scăpat de crucificare din partea 
televiziunilor. 

— Mâine nu apar ziare, pentru că e ziua de Crăciun, 
observă. Până joi, subiectul va fi deja învechit. Cred că am 
scăpat - asta dacă nu luăm în consideraţie eventualele 
evenimente neaşteptate. 

— Da. Dacă mai pierdem vreun iepure, intrăm din nou în 

bucluc. 

— Nu vor mai exista incidente legate de securitate în 
laborator, spuse Toni pe un ton ferm. O să mă asigur să nu 
se mai întâmple nimic. 

Stanley dădu aprobator din cap. 

— Trebuie să recunosc că te-ai descurcat extraordinar de 
bine în gestionarea acestei crize. lţi sunt foarte 
recunoscător. 

Toni radia. 

— Am spus adevărul, iar ei ne-au crezut, replică ea. 

Cei doi îşi zâmbiră şi împărtăşiră un moment de 
intimitate şi de fericire. Fix atunci, sună telefonul. 

Stanley se întinse peste birou şi răspunse. 

— Oxenford, spuse el. Da, fă-i legătura aici, te rog. Sunt 
nerăbdător să vorbesc cu el. Îşi ridică privirea către Toni şi 
articulă, fără să scoată un sunet: Mahoney. 

Emoţionată, Toni se ridică. Ea şi Stanley erau convinşi că 
reuşiseră să controleze bine publicitatea - dar oare va 
spune acelaşi lucru şi guvernul american? Urmărea figura 
lui Stanley. Acesta vorbea în receptor. 

— Salutare din nou, Larry, te-ai uitat la ştiri?... Îmi pare 
bine că eşti de această părere... Am evitat genul de reacţie 
isterică de care te temeai... O ştii pe directoarea mea de 
securitate, Antonia Gallo - ea s-a ocupat de presă... A lucrat 
minunat, sunt de acord... Ai absolută dreptate, trebuie să 
avem foarte mare grijă cu securitatea de acum încolo... da. 
Îmi pare bine că ai sunat. La revedere. Stanley închise şi 
rânji la Toni. Suntem în siguranţă. 

Plin de exuberanţă, o îmbrăţişă. 

Toni îşi lăsă capul pe umărul lui. Tweed-ul din care era 
făcută vesta lui era surprinzător de moale. Inspiră mirosul 
lui discret, cald şi îşi dădu seama că trecuse mult timp de 
când nu mai fusese atât de aproape de un bărbat. Işi puse 
braţele în jurul corpului lui şi îl îmbrăţişă şi ea, simțind cum 

sânii ei apăsau pe pieptul lui. 

Ea ar fi stat aşa o veşnicie, dar, după câteva secunde, el 
se desprinse cu blândeţe, cu o expresie sfioasă. Intr-o 
încercare de a reveni cu picioarele pe pământ, îi strânse 
mâna. 

— Este meritul tău, spuse el. 

Scurtul moment de contact fizic o excitase. „O, Doamne, 
sunt udă”, se gândi Toni. Putea să se întâmple atât de 
repede? 

— Ţi-ar plăcea să faci un tur al casei? întrebă. 

— Da, foarte mult. 

Toni era încântată. Rar se întâmpla ca un bărbat să se 
ofere să le arate oaspeţilor casa. Era un alt gen de 
intimitate. 

Cele două camere pe care le văzuse deja, bucătăria şi 
biroul, erau în spatele casei, iar ferestrele lor dădeau către 
o curte înconjurată de acareturi. Stanley o conduse pe Toni 
către faţa casei, într-o sufragerie de la fereastra căreia se 
putea vedea marea. Această parte părea să fie o anexă la 
vechea fermă. Într-un colţ, se afla o vitrină în care se 
vedeau nişte cupe de argint. 

— Trofeele de tenis ale Martei, spuse Stanley cu mândrie. 
Avea un rever ca un lansator de rachete. 

— Cât de departe a ajuns ca tenismenă? 

— S-a calificat la Wimbledon, dar nu a mai concurat 
pentru că a rămas însărcinată cu Olga. 

De cealaltă parte a holului, tot cu privelişte la mare, era 
un salon în care se afla un brad de Crăciun. Cadourile erau 
împrăştiate peste tot pe podea. Pe perete se afla un alt 
portret al Martei, un tablou în mărime naturală în care era 
înfăţişată în jurul vârstei de patruzeci de ani, cu o siluetă 
mai plină şi cu o moliciune vizibilă în linia maxilarului. Era o 
cameră caldă, plăcută, dar goală, iar Toni presupuse că 
adevărata inimă a casei era bucătăria. 

Amplasamentul era simplu: salonul şi sufrageria în faţă, 
bucătăria şi biroul în spate. 

— Sus nu prea e nimic de văzut, spuse Stanley, dar 
începu să urce totuşi pe scări, iar Toni îl urmă. Oare îi 
prezenta viitoarea ei casă? Era o fantezie stupidă, iar Toni 
alungă rapid acest gând. Pur şi simplu, se purta drăguţ cu 
ea. 

Dar o îmbrăţişase. 

În partea mai veche a casei, deasupra biroului şi a 
salonului, se aflau trei dormitoare mici şi o baie. Acestea 
încă mai aveau amprenta celor trei copii care crescuseră în 
ele. Pe un perete se afla un poster cu Clash, într-un colţ se 
zărea o bâtă veche de crichet cu mânerul uzat, iar pe un 
raft se putea vedea colecţia completă a Cronicilor din 
Narnia. 

În anexa nouă, se găsea un apartament cu dormitor 
matrimonial, garderobă şi o baie. Patul imens era făcut, iar 
în camere totul era ordonat. Toni se simţea încântată şi 
stânjenită în acelaşi timp pentru că se afla în dormitorul lui 
Stanley. Pe noptieră era o fotografie a Martei, de data 
aceasta una color făcută pe când aceasta avea cincizeci şi 
ceva de ani. Părul îi era grizonant, iar faţa slăbită, fără 
îndoială din cauza cancerului care îi cauzase moartea. Nu 
arăta bine în fotografia aceea. Toni se gândi cât de mult 
trebuia s-o iubească în continuare Stanley dacă preţuia 
chiar şi această amintire tristă. 

Nu ştia la ce să se aştepte mai departe. Avea el oare să-i 
facă avansuri, cu soţia privindu-l din fotografia de pe 
noptieră şi cu copiii lui la parter? Simţea că nu era stilul lui. 
Era posibil să se gândească la aşa ceva, dar nu ar asalta o 
femeie atât de brusc. Probabil că se gândea că eticheta 
cerea s-o curteze formal. „La naiba cu cina şi cu filmul! voia 
să spună ea, ia-mă pur şi simplu, pentru numele lui 
Dumnezeu!” Dar nu scoase nici un cuvânt, iar el, după ce-i 

arătă baia decorată cu marmură, o conduse înapoi la 
parter. 

Bineînţeles, acest tur era un privilegiu, care ar fi trebuit 
să o apropie mai mult de Stanley; dar, de fapt, se simţea 
exclusă, ca şi cum s-ar fi uitat printr-o fereastră la o familie 
care stătea la masă, cu membri captivaţi unul de celălalt şi 
mulţumiţi să fie doar ei de faţă. Simţi că turul avusese 
exact efectul contrar celui scontat. 

In hol, pudelul masiv îl împingea pe Stanley cu botul. 

— Nellie vrea să mergem afară, spuse el. Se uită pe o 
fereastră mică, aflată lângă uşă. Ninsoarea s-a oprit - vrei 
să luăm o gură de aer? 

— Sigur. 

Toni îşi puse haina, iar Stanley luă un hanorac vechi, de 
culoare albastră. leşiră din casă şi văzură lumea zugrăvită 
toată în alb. Maşina Porsche Boxter a lui Toni era parcată 
lângă Ferrari-ul F50 al lui Stanley şi alte două maşini, 
fiecare acoperită de zăpadă, ca nişte prăjituri glazurate. 
Câinele o luă la fugă în direcţia stâncii, urmând, evident, un 
traseu obişnuit. Stanley şi Toni se ţinură după el. Toni îşi 
dădu seama că, datorită părului negru şi cârlionţat, Nellie 
aducea foarte bine cu Marta. 

Picioarele lor împrăştiau zăpada pentru a dezveli iarba 
tare specifică zonei de coastă. Traversară peluza lungă, la 
marginile căreia se aflau câţiva copaci care crescuseră 
înclinați din cauza vântului neobosit. Se întâlniră cu doi 
dintre copii, care se întorceau de la stâncă: băiatul mai 
mare, cu rânjetul atrăgător, şi fata îmbufnată cu piercing în 
buric. Toni îşi aduse aminte numele lor: Craig şi Sophie. În 
bucătărie, când Stanley făcuse  prezentările, Toni 
memorase concentrată fiecare detaliu. Observase că Craig 
se străduia din răsputeri să o cucerească pe Sophie, dar 
acum fata mergea alături de el cu braţele încrucişate, 
uitându-se în jos. Toni îi invidie pentru simplitatea alegerilor 

pe care le aveau de făcut. Erau tineri şi singuri, abia îşi 
începeau viaţa de adult, fără nimic altceva de făcut decât 
să se lase în voia aventurii. Ar fi vrut să-i spună lui Sophie 
să nu facă pe inaccesibila. „Primeşte dragostea acum, cât 
încă poţi, se gândi ea. S-ar putea să nu vină mereu atât de 
uşor.” 

— Ce planuri ai pentru Crăciun? întrebă Stanley. 

— Cât se poate de diferite de ale tale. Mă duc la un spa 
pentru sănătate cu nişte prieteni, toţi singuri sau cupluri 
fără copii, să petrecem un Crăciun de adulţi. Fără curcan, 
artificii, ciorăpei sau Moş Crăciun. Doar ceva răsfăţ şi 
discuţii de oameni mari. 

— Sună minunat Credeam că o să te viziteze, ca de 
obicei, mama ta. 

— A venit anii trecuţi. Dar Crăciunul acesta o ia sora mea 
Bella - oarecum spre surprinderea mea. 

— Spre surprinderea ta? 

Toni se strâmbă. 

— Bella are trei copii şi trăieşte cu impresia că asta o 
scuteşte de toate responsabilităţile. Nu sunt sigură că e 
corect, dar îmi iubesc sora, deci accept lucrurile aşa cum 
sunt. 

— Ţi-ai dori să ai copii în viitor? 

Toni îşi domoli respiraţia. Era o întrebare extrem de 
intimă. Se întrebă ce răspuns ar prefera să audă. Nu-şi putu 
da seama, aşa că spuse adevărul. 

— Poate. Sora mea nu şi-a dorit altceva decât copii. 
Această dorinţă i-a dominat întreaga existenţă. Eu nu sunt 
aşa. Te invidiez pentru familia pe care o ai - în mod 
evident, copiii tăi te respectă, te iubesc şi sunt fericiţi să fie 
cu tine. Dar eu nu vreau neapărat să sacrific toate celelalte 
lucruri pentru a deveni părinte. 

— Nu cred că trebuie să sacrifici totul, spuse Stanley. 

„Nu trebuie, îşi spuse Toni, dar ce zici despre şansa 

Martei de a juca la Wimbledon?” Însă rosti altceva. 

— Dar tu? Ai putea întemeia altă familie. 

— O, nu, spuse el repede. Copiilor mei nu le-ar plăcea 
deloc. 

Toni se simţi un pic dezamăgită că era atât de hotărât în 
această privinţă. _ 

Ajunseră la stâncă. In stânga, promontoriul cobora către 
o plajă, acoperită acum de zăpadă. La dreapta, ţărmul se 
lăsa aproape vertical înspre mare. Pe partea aceea, 
marginea fusese marcată printr-un gard de lemn de peste 
un metru, destul de mare pentru a opri copiii mici, fără a 
bloca însă priveliştea. Se sprijiniră amândoi de gard, privind 
valurile aflate la câteva zeci de metri sub ei. Apa se umflă 
şi scădea, crescând şi coborând ca pieptul unui uriaş 
adormit. 

— Ce loc încântător, remarcă Toni. 

— Cu patru ore în urmă, credeam că am să-l pierd. 

— Casa ta? 

El confirmă printr-o mişcare a capului. 

— A trebuit să o pun garanţie pentru descoperirea de 
cont. Dacă dau faliment, banca ia casa. 

— Dar familia ta... 

— Ar fi devastaţi. lar acum, de când nu mai e Marta, ei 
sunt singurii la care mai ţin. 

— Singurii? spuse ea. 

El ridică din umeri. 

— La urma urmei, da. 

Toni se uită la el. Părea foarte serios şi detaşat. De ce Îi 
spunea toate aceste lucruri? Era un mesaj, presupuse Toni. 
Nu era adevărat că nu ţinea decât la copiii lui - era implicat 
profund în cercetările sale. Dar voia ca ea să înţeleagă cât 
de importantă era pentru el unitatea familiei. Dat fiind că-i 
văzuse împreună în bucătărie, Toni îi înţelegea şi motivele. 
Dar de ce alesese acest moment pentru a-i spune asta? 

Poate că se temea să n-o fi făcut să se gândească la 
posibilitatea unui alt gen de relaţie între ei. 

Avea nevoie să afle adevărul. În ultimele ore, se 
întâmplaseră o groază de lucruri, dar totul era prea 
ambiguu. O atinsese, o îmbrăţişase, îi arătase casa lui şi o 
întrebase dacă voia copii. Însemna sau nu ceva? Trebuia să 
ştie. 

— Vrei să-mi spui că nu ai face nimic care să pună în 
pericol ceea ce am văzut în bucătăria ta, apropierea familiei 
tale, spuse ea. 

— Da. Toţi îşi trag puterea de aici, fie că-şi dau seama 
sau nu. 

Toni se întoarse cu faţa la el şi îl privi fix în ochi. 

— lar acest lucru este atât de important pentru tine, 
încât nu ai pune niciodată bazele unei alte familii. 

— Da. 

„Mesajul e clar”, îşi spuse Toni. O plăcea, dar nu avea de 
gând să meargă mai departe. Îmbrăţişarea din birou fusese 
o expresie spontană a victoriei, turul casei - un moment de 
intimitate în care lăsase garda jos; iar acum se retrăgea. 
Rațiunea învinsese. Îşi simţi ochii inundaţi de lacrimi. 
Îngrozită că ar putea să-şi arate sentimentele, se întoarse 
cu spatele la el. 

— Vântul... spuse ea. 

Fu salvată de micuțul Tom, care veni alergând prin 
zăpadă strigând: 

— Bunicule! Bunicule! A venit unchiul Kit! 

Se întoarseră în casă împreună cu băiatul, fără să scoată 
nici un cuvânt, cuprinşi amândoi de stânjeneală. 

Un rând dublu de urme proaspete de cauciucuri ducea la 
un Peugeot negru coupé. „Nu e o maşină prea grozavă, dar 
arată elegant - tocmai potrivită pentru Kit”, îşi spuse Toni 
cu amărăciune. Nu voia să-l întâlnească. Nici măcar în cele 
mai bune momente Toni nu ar fi avut dispoziţia necesară 

să-l vadă pe Kit, iar acum era prea deprimată pentru a face 
faţă unei întâlniri periculoase. Dar poşeta ei era în casă, 
astfel încât fu obligată să-l urmeze pe Stanley înăuntru. 

Kit era în bucătărie, fiind întâmpinat de rudele sale - „ca 
fiul risipitor”, se gândi Toni. Miranda îl îmbrăţişă, Olga îl 
sărută, Luke şi Lori radiau de încântare, iar Nellie lătra 
pentru a-i atrage atenţia. Toni stătea lângă uşa bucătăriei 
şi-l privea pe Stanley cum îşi întâmpina fiul. Kit părea 
circumspect. Stanley arăta în acelaşi timp încântat şi 
îndurerat, aşa cum era când vorbea despre Marta. Kit îi 
întinse mâna, dar tatăl său îl îmbrăţişă. 

— Mă bucur tare mult că ai venit, băiatul meu, spuse 
Stanley. Chiar mă bucur foarte mult. 

— Cred că mai bine îmi aduc geanta din maşină. Stau în 
casa de oaspeţi, nu-i aşa? spuse Kit. 

— Nu, stai sus, zise Miranda, tensionată. 

— Dar... 

Olga îl întrerupse: 

— Nu face scandal - tati a hotărât, iar asta e casa lui. 

Toni văzu în ochii lui Kit o scânteie de furie, dar acesta o 
ascunse repede. 

— Nu contează, spuse el. 

încerca să lase impresia că nu avea nici o importanţă, 
dar scânteia aceea spunea altceva, iar Toni se întrebă ce 
pusese la cale de avea nevoie să doarmă în afara casei 
principale în seara aceea. 

Se strecură în biroul lui Stanley. Amintirea îmbrăţişării lor 
îi reveni în minte. Acea îmbrăţişare reprezenta cel mai intim 
contact fizic de care ar putea avea parte. Işi şterse ochii cu 
mâneca. 

Caietul şi poşeta ei se aflau pe biroul vechi, unde le 
lăsase. Strecură caietul în poşetă, îşi luă geanta pe umăr şi 
se întoarse în hol. 

Aruncând un ochi în bucătărie, îl văzu pe Stanley 

spunându-i ceva bucătăresei. Îi făcu uşor cu mâna. EI 
întrerupse discuţia şi veni la ea. 

— Toni, mulţumesc pentru tot. 

— Crăciun fericit! 

— Şi ţie la fel! 

leşi repede. 

Kit era afară şi tocmai deschisese portbagajul maşinii 
sale. Aruncând o privire, Toni zări două cutii gri şi nişte 
echipament computerizat. Kit era specialist IT, dar la ce-i 
trebuia aşa ceva în casa tatălui său, pentru câteva zile 
petrecute aici? 

Speră să poată trece pe lângă el fără vreo vorbă, dar, pe 
când deschidea portiera maşinii ei, el îşi ridică privirea şi o 
văzu. 

— Crăciun fericit, Kit, spuse ea politicoasă. 

El ridică o valiză mică din portbagaj şi trânti capacul. 

— Dispari, căţea! spuse el şi se îndreptă către casă. 

2 P.M. 


Craig era încântat s-o reîntâlnească pe Sophie. Fusese 
fermecat de ea la petrecerea organizată cu ocazia zilei de 
naştere a mamei sale. Era drăguță, cu părul ei negru şi 
ochii închişi la culoare, şi, chiar dacă era micuță şi zveltă, 
avea corpul uşor rotunjit - dar el nu fusese vrăjit de felul în 
care arăta, ci de atitudinea ei. Nu-i păsa de nimic, iar el era 
fascinat. Nimic nu o impresiona: nici Ferrari-ul F50 al 
bunicului, nici talentul lui de fotbalist - Craig juca în echipa 
de juniori a Scoției -, nici faptul că mama lui lucra la 
procuratură. Sophie se îmbrăca aşa cum îi plăcea, ignora 
semnele care interziceau fumatul, iar dacă se întâmpla ca 
vreo conversație s-o plictisească, pleca şi-l lăsa pe 
interlocutor la jumătatea frazei. La petrecere, îi spusese că 
se certase cu tatăl ei ca s-o lase să-şi facă piercingul în 
buric - ceea ce el îi interzisese din capul locului - şi iată că 
acum îşi afişa cu nonşalanţă bijuteria. 

Toate acestea făceau să fie greu să te înţelegi cu ea. 
Oferindu-i un tur al proprietăţii de la Steepfall, Craig 
descoperi că nimic nu-i era pe plac. Se părea că, la ea, 
tăcerea era cea mai înaltă formă de laudă de care era în 
stare, căci altfel şi-ar fi exprimat dezacordul prin replici 
tăioase: „Scârbos”, „Prostesc” sau „Foarte ciudat”. Dar nu 
plecase de lângă el, aşa încât măcar ştia că nu o plictisea. 

O duse la hambar. Era cea mai veche clădire de pe 
întreaga proprietate, datând din secolul al XVIII-lea. 

Bunicul pusese o instalaţie de încălzire, una de iluminat 
şi un sistem de alimentare cu apă curentă, dar încă se mai 
vedea structura iniţială din bârne. La etaj, se afla un salon 
pentru timpul liber, cu masă de biliard, un joc de fotbal de 
masă şi un televizor cu ecran mare. 

— E mişto de stat pe aici, spuse el. 

— Destul de marfă, recunoscu ea - cel mai entuziast 
răspuns de până acum. Arătă cu degetul către o platformă 
ridicată deasupra nivelului podelei. Ce-i aia? 

— O scenă. 

— Pentru ce aveţi nevoie de scenă? 

— Mama şi mătuşa Miranda organizau piese de teatru 
când erau mici. Odată au pus în scenă Antoniu şi Cleopatra 
cu patru personaje în hambarul acesta. 

— Straniu. 

Craig arătă cu degetul către două paturi de campanie. 

— Eu şi Tom dormim aici, spuse el. Vino sus să-ţi arăt 
dormitorul vostru. 

La etaj, se urcă pe o scară. Mansarda nu avea perete, ci 
doar o balustradă pentru siguranţă. Acolo se aflau două 
paturi de o singură persoană aranjate frumos. Mobilierul 
era reprezentat de o bară pentru atârnat umeraşele cu 
haine şi o oglindă înaltă. Valiza lui Caroline era pe podea, 
larg deschisă. 

— Nu e prea multă intimitate aici, spuse Sophie. 

Craig observase şi el acelaşi lucru. Distribuirea spaţiilor 
de dormit părea să fie foarte promițătoare pentru el. 
Bineînţeles, sora sa mai mare, Caroline, şi vărul său mai 
mic, Tom, aveau să fie mereu prin preajmă, dar, cu toate 
acestea, el se simţea încercat de un sentiment vag, dar 
încântător că se putea întâmpla orice. 

— Poftim. Craig desfăcu un paravan vechi. Poţi să te 
dezbraci în spatele lui dacă eşti timidă. 

Ochii ei închişi la culoare scânteiară de indignare. 

— Nu sunt timidă, spuse ea, ca şi cum ideea însăşi era 
insultătoare. 

Lui Craig i se păru că scânteierea aceea fu mai degrabă 
aţâţătoare. 

— Am întrebat şi eu, spuse el. Se aşeză pe unul dintre 

paturi. E destul de confortabil - mai bun decât paturile 
noastre de campanie. 

Sophie ridică din umeri. 

În fanteziile lui, Sophie s-ar aşeza acum lângă el, pe pat. 
Într-una din variante, ea l-ar împinge pe spate, prefăcându- 
se că se luptă cu el, dar ar ajunge să se sărute, într-o altă 
versiune, ea l-ar lua de mână şi i-ar spune cât de mult 
însemna prietenia lor pentru ea, apoi l-ar săruta. Dar acum, 
în viaţa reală, Sophie nu era nici jucăuşă, nici sentimentală. 
Se întoarse cu spatele la el şi îşi aruncă privirea prin 
mansardă, cu o expresie de dezgust, iar el îşi dădu seama 
că nu se gândea deloc la săruturi. Sophie cânta încetişor: 

— „Visez la un Crăciun de rahat”. 

— Baia este jos, în spatele scenei. Nu are cadă, dar duşul 
merge bine. 

— Ce lux! Sophie se ridică de pe pat şi cobori scara, 
cântând în continuare adaptarea ei obscenă a clasicului 
cântec de Crăciun al lui Bing Crosby. 

„Ei bine, îşi zise Craig în sinea lui, n-am ajuns decât de 
câteva ore şi am la dispoziţie cinci zile întregi să o 
cuceresc.” O urmă la parter. Mai avea un lucru care să o 
intereseze. 

— Mai am ceva să-ţi arăt. 

O conduse afară. Ajunseră într-o curte mare, pătrată, cu 
câte o clădire pe fiecare dintre cele patru lături: casa mare, 
casa de oaspeţi, hambarul din care tocmai ieşiseră şi 
garajul pentru trei maşini. Craig o conduse pe Sophie pe 
lângă casă, la uşa principală, evitând bucătăria ca să nu 
cumva să li se dea ceva de făcut. Când intrară, Craig 
observă că în părul negru strălucitor al lui Sophie erau fulgi 
de zăpadă. Se opri şi se uită fix la ea, încremenit. 

— Ce e? întrebă ea. 


7 l'm dreaming of a shite Christmas (în orig.) - joc de cuvinte de la /'m 
Dreaming of a White Christmas („Visez la un Crăciun alb”). 

— Zăpada din părul tău, spuse el. Arată foarte frumos. 

Sophie îşi scutură capul, iar fulgii dispărură. 

— Eşti ciudat, spuse ea. 

„Bine, îşi zise el, deci nu-ţi plac complimentele.” O 
conduse la etaj. In partea veche a casei, erau trei 
dormitoare mici şi o baie de modă veche. Apartamentul 
bunicului se afla în anexa nouă. Craig bătu uşor la uşă, în 
caz că bunicul se afla acolo. Nu-i răspunse nimeni, aşa că 
intră. 

Trecu repede prin dormitor, pe lângă patul mare dublu, 
pentru a ajunge în garderobă. Deschise uşa unui dulap şi 
împinse la o parte un rând de costume, cu dunguliţe, din 
tweed sau cu pătrăţele, majoritatea gri sau albastre. Se 
lăsă în genunchi, întinse mâna şi împinse peretele alb din 
fundul dulapului. Un panou pătrat, cu latura de vreo 65 de 
centimetri, se deschise din balamale. Craig se târî prin 
orificiul creat. 

Sophie îl urmă. 

Craig întinse mâna în urmă, închise uşa dulapului, iar 
apoi şi panoul din perete. Bâjbâind prin întuneric, găsi un 
întrerupător şi aprinse singurul bec din încăpere, care 
atârna, fără abajur, de una din bârnele acoperişului. 

Erau într-un pod, în care văzură o canapea mare şi 
veche, cu câlţii ieşiţi prin găurile tapiţeriei. Lângă ea, pe 
podea, se afla un teanc de albume de fotografii mucegăite. 
Mai zăriră şi câteva cutii de carton şi lăzi de ceai, în care, 
descoperise Craig în vizitele lui anterioare, se aflau carnete 
de note, romane de Enid Blyton, pe care era menţionat, cu 
scris de copil: „Această carte aparţine Mirandei Oxenford, în 
vârstă de nouă ani şi jumătate”, şi o colecţie de scrumiere, 
castronaşe şi vaze urâte, care trebuie să fi fost ori cadouri 
nedorite, ori lucruri cumpărate într-un moment neinspirat. 
Sophie îşi trecu degetele pe corzile unei chitare vechi: era 
dezacordată. 

— Poţi să fumezi aici, spuse Craig. 

Pachetele de ţigări de mărci uitate acum - Woodbines, 
Players, Senior Service - îl făceau să creadă că acesta era 
locul unde mama să îşi începuse dependenţa de ţigări. Pe 
podea, se mai vedeau şi ambalaje de batoane de ciocolată; 
poate că dolofana mătuşă Miranda era răspunzătoare de 
prezenţa lor. De asemenea, presupunea că unchiul Kit era 
cel care adunase colecţia de reviste cu titluri precum: Men 
Only’, Panty Play” şi Barely Legal’. 

Craig spera ca Sophie să nu observe revistele, dar 
acestea Îi atraseră atenția imediat. Ridică una de pe podea. 

— Mamă, fii atent, pornografie! spuse ea, brusc mai plină 
de viaţă decât fusese toată dimineaţa. 

Se aşeză pe canapea şi începu s-o frunzărească. 

Craig se uită în altă parte. El citise toate acele reviste, 
deşi era pregătit să nege acest lucru. Pornografia era un 
domeniu exclusiv al băieţilor şi foarte intim. Dar Sophie 
citea Hustler chiar în faţa lui, cercetând paginile ca şi cum 
ar fi trebuit să dea un examen din ele. 

— Când casa era încă o fermă, aici era lăptăria. Bunicul a 
transformat lăptăria în bucătărie, dar acoperişul era prea 
înalt, aşa că a pus un tavan şi a folosit podul acesta ca 
spaţiu de depozitare, spuse el ca să-i distragă atenţia. 

Sophie nici măcar nu ridică ochii din revistă. 

— Absolut toate femeile din revista aceasta sunt depilate 
inghinal! spuse ea, făcându-l să se simtă şi mai jenat. Ce 
ciudat! 

— De aici se poate vedea în bucătărie, insistă el. Uite 
aici, pe unde intră coşul de la maşina de gătit. Se aşeză pe 
burtă şi privi prin deschizătura generoasă dintre scânduri şi 
tubul de metal. Putea să vadă toată bucătăria: uşa holului 

de la capătul cel mai îndepărtat al încăperii, masa lungă de 
pin finisat, dulapurile aflate de ambele părţi, uşile laterale 
care făceau legătura cu sufrageria şi spălătoria, zona de 
lucru de la capătul apropiat al camerei şi cele două uşi 
aflate în părţile sale, una care ducea la o cămară mare, iar 
cealaltă la antreul care făcea legătura cu uşa laterală a 
casei. Sora lui Craig, Caroline, îşi hrănea hamsterii, Miranda 
turna vin în pahare, Ned citea Guardian, Lori fierbea un 
somon întreg într-un vas lung, special pentru peşte. 

— Cred că mătuşa Miranda o să se îmbete, spuse Craig. 

Această remarcă îi trezi interesul lui Sophie. Lăsă revista 
din mână şi se aşeză lângă Craig să se uite şi ea. 

— Ei nu pot să ne vadă? întrebă ea în şoaptă. 

Craig o studia în timp ce ea se uita prin deschizătura 
dintre scânduri. Părul îi era dat pe după urechi. Pielea de pe 
obrajii ei părea ireal de fină. 

— Să te uiţi data viitoare când te afli în bucătărie, spuse 
el. O să vezi că e un bec în tavan chiar în spatele 
deschizăturii, ceea ce face să fie greu să distingi ceva, chiar 
dacă ştii că e acolo. 

— Deci nimeni nu ştie că eşti aici? 

— Ei bine, toată lumea ştie că e un pod aici. ŞI fii atentă 
la Nellie! O să se uite în sus şi o să-şi ridice capul, atentă, 
imediat ce te mişti. Ea ştie că eşti aici - iar oricine e atent 
la ea poate să-şi dea seama. 

— Totuşi, e destul de marfă. Uită-te la tata! Se preface că 
citeşte ziarul, dar se tot uită la Miranda. Câh! Se rostogoli 
astfel încât să stea pe o parte, îşi sprijini capul în cot şi 
pescui un pachet de ţigări din buzunarul de la jeanşi. Vrei şi 
tu una? 

Craig dădu din cap, în semn de refuz. 

— Nu poţi să fumezi dacă vrei să faci carieră în fotbal. 

— Cum să vrei să faci carieră în fotbal? E doar un joc! 

— Sporturile sunt mult mai distractive dacă te pricepi. 

— Da, ai dreptate. Suflă un norişor de fum. El îi admira 
buzele. Probabil că de-aceea nu-mi plac sporturile. Sunt 
foarte nepricepută. _ 

Craig îşi dădu seama că străpunsese un fel de barieră. In 
sfârşit, Sophie vorbea cu el, şi spunea lucruri foarte 
inteligente. 

— La ce te pricepi? întrebă el. 

— Nu la prea multe lucruri. 

Craig ezită, după care rosti dintr-o suflare: 

— Odată, la o petrecere, o fată mi-a zis că mă pricep la 
sărutat. 

Îşi tinu răsuflarea. Simţea nevoia să spargă cumva 
gheaţa - dar oare era prea devreme? 

— Da? Părea interesată, dar într-un mod academic. Şi 
cum faci? 

— AŞ putea să-ţi arăt. 

Pe faţa ei, se întipări o expresie de panică. 

— În nici un caz! 

Ridică palma, ca şi cum ar fi încercat să-l ţină departe de 
ea, deşi el nu schiţase nici o mişcare. 

Craig îşi dădu seama că se grăbise. li venea să-şi tragă 
singur o palmă. 

— Nu-ţi face griji, spuse el zâmbind pentru a-şi ascunde 
dezamăgirea. N-o să fac nimic din ce nu vrei şi tu, îţi 
promit. 

— Chestia este că eu am un prieten. 

— A, înţeleg. 

— Da, dar să nu spui nimănui. 

— Şi cum e? 

— Prietenul meu? E student. 

Privi în altă parte, chinuindu-se să vadă dincolo de fumul 
de ţigară. 

— La Universitatea din Glasgow? 

— Da. Are 19 ani. l-am spus că am 17 ani. 

Craig nu ştia sigur dacă s-o creadă sau nu. 

— La ce facultate e? 

— Cui îi pasă? La ceva plictisitor. Cred că la Drept. 

Craig se uită din nou prin deschizătura din podea. Lori 
presăra pătrunjel tocat peste un castron cu cartofi aburinzi. 
Brusc, i se făcu foame. 

— Masa e gata, spuse el. Hai să-ţi arăt cealaltă ieşire! 

Se duse către capătul podului şi deschise o uşă mare. 
Dincolo de ea nu era decât o margine îngustă, care se afla 
la cinci metri deasupra solului. Deasupra uşii, în exteriorul 
clădirii, era un scripete: aşa fuseseră aduse în pod 
canapeaua şi lăzile de ceai. 

— Nu pot să sar de aici, spuse Sophie. 

— Nici nu-i nevoie. Craig mătură zăpada de pe margine 
cu mâinile, apoi merse pe pervazul îngust până la capăt şi 
păşi pe acoperişul înclinat al antreului. E uşor. 

Uşor nervoasă, Sophie îl urmă. Când ajunse la marginea 
pervazului, Craig îi dădu mâna. Sophie îi acceptă gestul şi-l 
strânse mai tare decât era nevoie. El o ajută să coboare pe 
acoperişul înclinat. 

El urcă din nou pe pervaz pentru a închide uşa mare şi 
apoi se întoarse lângă Sophie. Coborâră cu prudenţă pe 
acoperişul alunecos. Craig se aşeză pe burtă şi se lăsă să 
alunece uşor peste marginea acoperişului, iar apoi sări pe 
pământ. 

Era rândul lui Sophie. Când se ţinea de acoperiş, cu 
picioarele atârnând în aer, Craig îşi ridică ambele mâini, o 
luă de talie şi o cobori pe pământ. Era uşoară. 

— Mersi, spuse ea. 

Pe faţa ei, era întipărită o expresie triumfătoare, ca şi 
cum ar fi reuşit să iasă cu bine dintr-o încercare grea. 

„Nu a fost atât de greu, se gândea Craig în timp ce intrau 
în casă pentru a lua prânzul. Poate că nu are atâta 
încredere în ea pe cât vrea să dea de înţeles.” 

3 P.M. 


Kremlinul arăta drăguţ. Garguiele, dantelăria de piatră, 
pervazurile şi cadrele uşilor fuseseră acoperite cu un strat 
de zăpadă a cărei culoare scotea în evidenţă ornamentele 
victoriene. Toni îşi parcă maşina şi intră. În clădire era 
linişte. Majoritatea angajaţilor plecaseră acasă, de frică să 
nu rămână înzăpeziţi - nu că le-ar fi trebuit multe motive să 
plece mai devreme de la serviciu în Ajunul Crăciunului. 

Se simţea rănită şi sensibilă la orice. Tocmai avusese un 
accident emoţional. Dar trebuia să alunge cu fermitate din 
minte orice gând legat de viaţa sentimentală. Mai târziu 
poate, când va sta singură în pat, va putea medita asupra 
lucrurilor pe care le făcuse şi le spusese Stanley; dar acum 
avea treabă. 

Înregistrase un succes extraordinar - de aceea o 
îmbrăţişase Stanley -, dar, în acelaşi timp, un sentiment de 
îngrijorare nu-i dădea pace. Auzea mereu în creier cuvintele 
lui Stanley: „Dacă mai pierdem un iepure, intrăm din nou în 
bucluc.” Era adevărat. Un alt incident asemănător ar fi 
reînviat subiectul, însă ar fi fost de zece ori mai rău. Nici un 
specialist în relaţii cu publicul din lume n-ar mai putea 
controla reacţiile. „Nu vor mai fi incidente de securitate la 
laborator, îi spusese ea. O să am eu grijă de asta.” Acum 
trebuia să-şi pună cuvintele în practică. 

Intră în biroul său. Singura ameninţare pe care şi-o putea 
imagina era din partea activiştilor pentru drepturile 
animalelor. Moartea lui Michael Ross i-ar putea inspira şi pe 
alţii să „elibereze” animale de laborator. Pe de altă parte, 
era posibil ca Michael să fi lucrat cu activişti care să fi avut 
un alt plan. Era posibil chiar să le fi dat informaţii secrete 
care să-i poată ajuta să treacă de sistemul de securitate de 

la Kremlin. 

Formă numărul Poliţiei din Inverburn şi ceru să vorbească 
urgent cu ofiţerul de poliţie Frank Hackett, fostul ei iubit. 

— Ai scăpat, nu-i aşa? spuse el. Norocul diavolului. Ar fi 
trebuit să vă pună la stâlpul infamiei. 

— Am spus adevărul, Frank. Sinceritatea este cea mai 
bună strategie - ştii bine. 

— Mie nu mi-ai spus adevărul. Un hamster pe nume 
Fluffy! M-ai făcut să par un prost. 

— Recunosc că a fost o răutate. Dar tu n-ar fi trebuit să-i 
spui tot lui Carl. Hai să lăsăm toată chestiunea baltă! 

— Ce vrei? 

— Crezi că a mai fost implicat şi altcineva decât Michael 
Ross în furtul iepurelui? 

— N-am idee. 

— Ţi-am dat agenda lui. Presupun că ai verificat cine era 
trecut acolo. Ce zici de membrii asociaţiei Animalele Sunt 
Libere, de exemplu - sunt protestatari paşnici sau ar putea 
întreprinde ceva mai periculos? 

— Ancheta mea este încă în desfăşurare. 

— Hai, Frank, nu vreau decât să mă ghidezi un pic. Cât 
de îngrijorată ar trebui să fiu în ceea ce priveşte 
posibilitatea unui nou incident? 

— Mă tem că nu te pot ajuta. 

— Frank, noi ne-am iubit odată. Am fost parteneri opt ani. 
Chiar trebuie să rămână lucrurile aşa între noi? 

— Te foloseşti de relaţia noastră din trecut pentru a mă 
convinge să-ţi dau informaţii secrete? 

— Nu. La naiba cu informaţiile! Pot să le obţin şi din altă 
parte. Pur şi simplu nu vreau să fiu tratată ca un duşman de 
o persoană pe care am iubit-o. E vreo lege care să ne 
interzică să ne purtăm frumos unul cu celălalt? 

Se auzi un păcănit, iar apoi tonul. Inchisese. 

Toni oftă. Oare se va mai purta vreodată normal cu ea? 

Îşi dorea ca el să-şi găsească o altă iubită, poate aşa s-ar 
mai calma. 

Formă numărul lui Odette Cressy, prietena ei de la 
Scotland Yard. 

— Te-am văzut la ştiri, spuse Odette. 

— Şi cum arătam? 

— Autoritară. Odette chicoti. Ca şi cum nu te-ai duce 
niciodată într-un club purtând o rochie transparentă. Dar eu 
ştiu că nu e aşa. 

— Dar să nu spui nimănui adevărul. 

— Oricum, incidentul tău cu Madoba-2 nu are nici o 
legătură cu... zona mea de interes. 

Se referea la terorism. 

— E bine, zise Toni. Dar spune-mi ceva - dacă e să 
vorbim pur teoretic. 

— Bineînţeles. 

— Teroriştii ar putea obţine relativ uşor mostre dintr-un 
virus precum Ebola ducându-se la vreun spital din Africa 
Centrală, unde forţe de securitate înseamnă vreun poliţist 
de 19 ani care stă plictisit în hol şi fumează. Şi atunci de ce 
ar încerca să îndeplinească o sarcină atât de dificilă cum e 
jefuirea unui laborator de înaltă siguranţă? 

— Din două motive. În primul rând, pur şi simplu nu ştiu 
cât de uşor se poate obţine Ebola din Africa. În al doilea 
rând, Madoba-2 nu e acelaşi lucru cu Ebola. E mai rău. 

Toni îşi aminti ce-i spusese Stanley şi se cutremură. 

— Rată de supravieţuire zero. 

— Exact. 

— Dar ce zici de Animalele Sunt Libere? l-ai verificat? 

— Bineînţeles. Sunt inofensivi. Cel mai rău lucru pe care 
l-ar putea face ar fi să blocheze un drum. 

— Asta este o veste extraordinară. Vreau să mă asigur că 
nu o să se întâmple vreun alt incident. 

— Din punctul meu de vedere, este destul de improbabil. 

— Mersi, Odette. Eşti o prietenă adevărată, iar ăsta e un 
lucru rar. 

— Pari cam tristă. 

— Da, fostul meu prieten se poartă urât. 

— Şi asta-i tot? Eşti obişnuită cu asta. S-a întâmplat ceva 
cu profesorul? 

Toni nu reuşea niciodată s-o păcălească pe Odette, nici 
măcar la telefon. 

— Mi-a spus că familia sa este cel mai important lucru din 
lume pentru el şi că nu ar face nimic care să-i supere. 

— Ticălosul! 

— Când o să găseşti un bărbat care nu e ticălos, să-l 
întrebi dacă nu cumva are un frate. 

— Ce faci de Crăciun? 

— Mă duc la un spa. Masaj, tratamente faciale, 
manichiură, plimbări lungi... 

— Singură? 

Toni zâmbi. 

— E drăguţ din partea ta că-ţi faci griji pentru mine, dar 
nu sunt chiar atât de patetică. 

— Cu cine te duci? 

— Un grup întreg. Bonnie Grant, o veche prietenă - am 
fost la universitate împreună, singurele două fete de la 
facultatea de inginerie. A divorţat de curând. Charles şi 
Damien, pe ei îi ştii, şi două cupluri pe care nu le cunoşti. 

— Băieţii homosexuali o să te înveselească. 

— Ai dreptate. Când Charlie şi Damien se dezlănţuiau, o 
puteau face pe Toni să râdă cu lacrimi. Dar tu ce faci de 
Crăciun? 

— Nu sunt sigură. Ştii bine că nu-mi place să planific 
nimic. 

— Ei bine, bucură-te de spontaneitate! 

— Crăciun fericit! 

Cele două prietene închiseră telefonul, iar Toni îl chemă 

pe Steve Tremlett, supraveghetorul gardienilor. 

Toni riscase cu Steve. Acesta fusese prieten cu Ronnie 
Sutherland, fostul şef de securitate care conspirase cu Kit 
Oxenford. Nu existase nici o dovadă că Steve ştiuse despre 
fraudă, dar Toni se temuse că putea s-o urască fiindcă îi 
concediase prietenul. Se hotărâse să-i acorde prezumția de 
nevinovăție şi îl făcuse supraveghetor, iar el îi răsplătise 
încrederea prin loialitate şi eficienţă. 

Sosi în mai puţin de un minut. Era un bărbat mic, 
ordonat, de 35 de ani, cu început de chelie, care-şi tundea 
părul blond extrem de scurt, aşa cum era la modă. Adusese 
un dosar de carton. Toni îi făcu semn către un scaun, iar el 
se aşeză. 

— Poliţia este de părere că Michael Ross nu mai lucra cu 
nimeni altcineva, spuse ea. 

— Ştiam că era un singuratic. 

— Oricum, trebuie să punem totul cât mai bine la punct 
în seara aceasta. 

— Nici o problemă. 

— Hai să fim foarte siguri de ce facem! Ai registrul cu 
turele aici? : 

Steve îi dădu o foaie de hârtie. In mod normal, peste 
noapte, în weekend şi de sărbători, erau de serviciu trei 
agenţi de pază. Unul stătea în ghereta de la poartă, altul la 
recepție, iar cel de-al treilea în camera de control, privind 
monitoarele. În cazul în care trebuiau să se deplaseze de la 
posturile lor, aceştia aveau telefoane din rețeaua internă. O 
dată la o oră, gardianul de la recepţie făcea turul clădirii 
principale, iar cel de la poartă inspecta exteriorul. La 
început, lui Toni i se păruse că trei erau insuficienţi pentru o 
clădire cu un nivel aşa de mare de securitate, dar 
adevăratul sistem de securitate era reprezentat de 
tehnologia sofisticată, iar oamenii nu erau decât simple 
completări. Cu toate acestea, pe parcursul concediului de 

Crăciun, Toni dublase numărul de gardieni, astfel încât 
urmau să fie câte doi oameni la fiecare dintre aceste trei 
posturi, ca să poată patrula la fiecare jumătate de oră. 

— Văd că eşti de serviciu în seara aceasta. 

— Am nevoie de banii de pe orele suplimentare. 

— În regulă. 

Agenţii de pază lucrau, de obicei, în ture de 
douăsprezece ore şi nu era foarte ieşit din comun să 
lucreze 24, când nu aveau suficient personal sau, ca în 
seara aceasta, când se ivea vreo urgenţă. 

— Dă-mi să verific lista cu telefoanele de urgenţă! 

Steve îi întinse o foaie prinsă în folie. Acolo erau trecuţi 
agenţii pe care trebuia să-i sune în caz de incendiu, 
inundație, pană de curent, cădere a reţelei de calculatoare, 
deranjamente telefonice şi alte probleme. 

— Vreau să suni la fiecare dintre aceste numere în ora 
următoare şi să-i întrebi dacă are să fie cineva care să 
răspundă la numărul respectiv în perioada Crăciunului, 
spuse Toni. 

— Foarte bine. 

Toni îi dădu înapoi hârtia. 

— Nu ezita să suni la Poliţia din Inverburn dacă ai chiar şi 
cel mai mic motiv de îngrijorare. 

Steve dădu aprobator din cap. 

— Din întâmplare, cumnatul meu Jack este de serviciu la 
poliţie în seara aceasta. Nevastă-mea a dus copiii la el 
acasă pe perioada Crăciunului. 

— Ştii câţi oameni vor fi de serviciu la sediul poliţiei? 

— In schimbul de noapte? Un inspector, doi sergenţi şi 
şase comisari. Şi va fi un ofiţer care poate fi sunat la orice 
oră. 

Era o echipă mică, dar nu avea prea multe de făcut după 
ce se închideau restaurantele, iar beţivii se duceau acasă. 

— N-ai cumva idee cine este ofiţerul de poliţie 

responsabil în seara aceasta? 

— Ba da. E Frank al tău. 

Toni nu făcu nici un comentariu. 

— O să am telefonul mobil cu mine tot timpul şi nu cred 
că o să ajung în nici o zonă fără acoperire. Vreau să mă 
suni dacă se întâmplă ceva neobişnuit, indiferent de oră, 
da? 

— Bineînţeles. 

— Nu mă deranjează să mă trezeşti în toiul nopţii. 

Urma să doarmă singură, dar nu îi spuse acest lucru lui 
Steve, care poate ar fi considerat că era o destăinuire 
stânjenitoare. 

— Inţeleg, spuse el, şi poate chiar înţelegea. 

— Asta e tot. O să plec în câteva minute. Se uită la ceas; 
era aproape patru. Crăciun fericit! 

— Şi ţie la fel! 

Steve plecă. Afară, amurgul îşi făcea uşor simțită 
prezenţa, iar Toni îşi putu vedea chipul reflectat în 
fereastră. Arăta tristă şi istovită. Închise calculatorul şi îşi 
încuie dulapul cu dosare. 

Era timpul să plece. Trebuia să se întoarcă acasă pentru 
a se schimba, apoi să conducă maşina până la spa, cale de 
optzeci de kilometri. Cu cât pornea mai repede, cu atât mai 
bine: prognoza meteo anunţa că vremea nu avea să se 
înrăutăţească, dar totul era posibil. 

li venea greu să părăsească Kremlinul. Siguranţa lui era 
responsabilitatea ei. Luase toate măsurile de precauţie 
care-i veniseră în minte, dar nu-i plăcea deloc să predea 
această responsabilitate. 

Făcu un efort să se ridice în picioare. Slujba ei era de 
administrator al bazei materiale, nu de agent de pază. Dacă 
făcuse tot posibilul pentru a asigura siguranţa acestui loc, 
putea să plece. Dacă nu, era incompetentă şi trebuia să-şi 
dea demisia. 

În plus, ştia care era adevăratul motiv pentru care ar fi 
vrut să rămână. Dacă mintea nu-i era ţinută ocupată cu 
munca, gândul îi zbura la Stanley. 

Îşi puse poşeta pe umăr şi părăsi clădirea. 

Afară, ningea tot mai tare. 

4 P.M. 


Kit era furios din cauza aranjamentelor pentru dormit. 

Stătea în living cu tatăl lui, cu nepotul său, Tom, cu 
cumnatul său, Hugo, şi cu logodnicul Mirandei, Ned. Mama 
Marta îi privea de la înălţimea portretului ei de pe perete. 
Lui Kit i se păruse mereu că avea o expresie de nerăbdare 
în acest tablou, ca şi cum abia aştepta să-şi dea jos rochia 
de bal, să-şi pună un şorţ şi să înceapă să pregătească 
lasagna. 

Femeile din familie pregăteau cina de Crăciun pentru a 
doua zi, iar copiii mai mari erau în hambar. Bărbaţii 
urmăreau un film la televizor. Personajul principal, 
interpretat de John Wayne, era un bătăuş cu vederi înguste 
care semăna un pic cu Harry Mac, după părerea lui Kit. li 
venea greu să urmărească intriga. Era prea tensionat. 

Îi spusese special Mirandei că avea nevoie să stea în casa 
de oaspeţi. Se implicase atât de mult să facă toată familia 
să se reunească de Crăciun, încât mai că nu se aşezase în 
genunchi să-l roage să vină. Dar, după ce el fusese de 
acord cu rugămintea ei, Miranda nu reuşise să 
îndeplinească singura condiţie pe care o pusese. Tipic 
pentru o femeie. 

Bătrânul nu era sentimental totuşi. Era la fel de blând ca 
un poliţist din Glasgow într-o sâmbătă seara. Era evident 
că, încurajat de Olga, nu luase în seamă ce spusese 
Miranda. Kit se gândi că surorile sale ar fi trebuit să se 
numească Goneril şi Regan, după fiicele crude ale regelui 
Lear. 

Kit trebuia să plece de la Steepfall în seara aceea şi să se 
întoarcă a doua zi dimineaţă fără să ştie cineva că a lipsit. 
Dacă ar fi dormit în casa de oaspeţi, ar fi fost mai uşor. Ar fi 

putut să mintă că se duce la culcare, să stingă toate 
luminile şi să plece în linişte. Deja îşi mutase maşina în 
garajul din partea din faţă a curţii, departe de casă, astfel 
încât să nu audă nimeni motorul. S-ar fi întors până la ora 
când s-ar aştepta să se scoale cei ai casei, s-ar fi strecurat 
în linişte în căsuţă, apoi s-ar fi dus la culcare, total inocent. 

Acum, avea să fie mult mai dificil. Camera sa se afla în 
partea veche a casei, unde totul scârţâia, lângă Olga şi 
Hugo. Va trebui să aştepte până se vor fi dus toţi la culcare. 
Când se va face linişte în casă, va trebui să iasă din camera 
sa, să meargă în vârful degetelor până jos şi să iasă din 
casă în linişte deplină. Dacă exact atunci cineva deschidea 
vreo uşă - Olga, de exemplu, care să traverseze holul 
pentru a merge la baie -, ce ar fi spus? 

„Mă duc să iau nişte aer curat.” La miezul nopţii, în 
zăpadă? Şi ce avea să facă dimineaţa? Era aproape sigur că 
îl va vedea cineva când se va întoarce. Va trebui să spună 
că fusese la o plimbare pe jos sau cu maşina. lar apoi, mai 
târziu, când poliţia va pune întrebări, oare îşi va aminti 
cineva de plimbarea lui de dimineaţă, atât de atipică pentru 
el? 

Încercă să-şi alunge această grijă din minte. Avea o 
problemă mai urgentă. Trebuia să fure cardul smart pe 
care-l folosea tatăl său pentru a intra în BSL4. 

Putea să fi cumpărat oricâte carduri din acestea de la o 
firmă de echipamente de securitate, dar cardurile smart 
aveau un cod introdus de la producător care asigura 
utilizatorul de faptul că va funcţiona numai într-un singur 
loc. Cardurile pe care le-ar fi putut cumpăra aveau coduri 
care nu se potriveau la Kremlin. 

Nigel Buchanan îi pusese o groază de întrebări legate de 
furtul cardului. 

— Unde îl ţine tatăl tău? 

— De obicei, în buzunarul de la sacou. 

— Şi dacă nu e acolo? 

— În portofel sau în servietă, presupun. 

— Cum poţi să-l iei fără să fii văzut? 

— E o casă mare. O să îl iau când face baie sau iese la 
plimbare. 

— Nu va observa că lipseşte? 

— Nu până când o să aibă nevoie de el, ceea ce nu seva 
întâmpla până vineri, cel mai devreme. Va trebui să-l pun la 
loc până atunci. 

— Poţi să fi sigur? 

În acel moment, fuseseră întrerupţi de Elton, care 
spusese, cu accentul lui sudic de londonez: 

— Drăcia naibii, Nigel! Noi contăm pe Kit să ne ajute să 
intrăm într-un laborator de înaltă securitate foarte bine 
păzit. Am încurcat-o dacă nu e în stare nici măcar să 
şterpelească ceva de la afurisitul de taică-său. 

Cardul lui Stanley avea codul de care aveau nevoie, dar 
cipul din el conţinea informaţii despre amprenta lui, nu a lui 
Kit. Cu toate acestea, Kit se gândise cum să rezolve 
această problemă. 

Filmul se apropia de punctul culminant. John Wayne se 
pregătea să împuşte nişte oameni. Era un moment bun 
pentru Kit să facă o mişcare. 

Se ridică, mormăi ceva despre dus la baie şi ieşi. Din hol, 
aruncă o privire în bucătărie. Olga băga umplutura într-un 
curcan uriaş, în timp ce Miranda curăța nişte varză de 
Bruxelles. Pe un perete, erau două uşi: una către spălătorie, 
iar cealaltă către sufragerie. Pe când Kit stătea şi se uita, 
Lori ieşi din spălătorie cu o faţă de masă împăturită în braţe 
şi o duse în sufragerie. 

Kit intră în biroul tatălui său şi închise uşa. 

După cum îi spusese şi lui Nigel, cel mai probabil cardul 
se află într-unul din buzunarele hainei de la costum a lui 
Stanley. Se aşteptase să găsească haina fie agăţată în 

cuierul din spatele uşii, fie pe spătarul scaunului de la birou, 
dar văzu imediat că nu era în încăpere. 

Dacă tot era acolo, se hotări să verifice şi alte variante. 
Era riscant - putea să intre oricine. Oare ce ar spune? Dar 
trebuia să rişte. Alternativa arăta cam aşa: jaf nu, 300 000 
de lire nu, bilet către Lucca nu - şi, cel mai rău, să rămână 
cu datoria la Harry neplătită. Îşi aminti ce-i făcuse Daisy în 
dimineaţa aceea şi se cutremură. 

Geanta bătrânului era pe podea, lângă birou. Kit scotoci 
rapid prin ea. Înăuntru, se aflau un dosar cu grafice 
împrăştiate, care nu aveau nici un înţeles pentru Kit; 
numărul curent din Times, cu rebusul făcut pe jumătate; 
jumătate dintr-un baton de ciocolată şi carneţelul cu 
coperte din piele în care tatăl său îşi nota listele cu lucrurile 
pe care trebuia să le facă. Kit observase mai demult că 
oamenii bătrâni făceau mereu liste. De ce erau atât de 
îngroziţi că ar putea uita ceva? 

Biroul era ordonat, iar Kit nu zări cardul sau orice alt 
obiect în care s-ar fi putut afla acesta, ci numai un teanc 
mic de dosare, un suport de creioane şi o carte care se 
numea A/ şaptelea raport al Comitetului Internațional 
pentru Taxonomia Virusurilor. ` 

Kit începu să deschidă sertarele. Incepuse să respire 
foarte repede şi îşi simţi pulsul accelerându-se. Dar, dacă 
era prins, ce ar face - ar chema poliţia? Işi spuse că nu 
avea nimic de pierdut şi continuă, dar mâinile îi tremurau. 

Tatăl său folosea acest birou de treizeci de ani şi era 
uluitor câte obiecte nefolositoare strânsese în acest timp: 
brelocuri-suvenir, stilouri, un calculator demodat, obiecte 
de papetărie cu prefixe telefonice care acum nu mai erau 
valabile, sticluţe de cerneală, manuale pentru programe 
ieşite din uz - oare cât timp trecuse de când lumea nu mai 
folosea programul Planperfect? Dar cardul smart nu era 
nicăieri. 

Kit ieşi din încăpere. Nimeni nu-l văzuse intrând şi nimeni 
nu-l văzu la ieşire. 

Urcă scările în linişte. Tatăl său nu era un om dezordonat 
şi rar se întâmpla să piardă câte ceva: nu şi-ar fi lăsat 
portofelul din neatenţie undeva la întâmplare, de exemplu 
în dulapul pentru cizme. Singura variantă posibilă era 
dormitorul. 

Kit intră şi închise uşa. 

Prezenţa mamei sale dispărea treptat. Data trecută când 
intrase aici, lucrurile ei erau încă împrăştiate peste tot: o 
mapă de scrisori din piele, un set de perii din argint care-i 
aparținuse mamei ei, o fotografie a lui Stanley într-o ramă 
veche. Acestea dispăruseră. Dar perdelele şi tapiţeria erau 
aceleaşi, făcute dintr-un material mai deosebit, albastru cu 
alb, tipic pentru gusturile spectaculoase ale mamei sale. 

De fiecare parte a patului, se aflau două comode 
victoriene din mahon masiv, folosite pe post de noptiere. 
Tatăl său dormise întotdeauna pe partea dreaptă a patului 
mare dublu. Kit deschise sertarele de pe această parte. 
Găsi o lanternă, probabil pentru pene de electricitate, şi un 
volum din Proust, probabil pentru insomnii. Verifică 
sertarele de pe partea mamei sale, dar acestea erau goale. 

Apartamentul era împărţit în trei camere: mai întâi 
dormitorul, pe urmă garderoba, apoi baia. Kit intră în 
garderobă, o cameră pătrată cu dulapuri, unele vopsite în 
alb, iar altele cu oglinzi pe uşi. Afară, se lăsa întunericul, 
dar putea să vadă suficient de bine pentru ce avea el 
nevoie să facă, aşa că nu aprinse luminile. 

Deschise uşa dulapului unde tatăl tău îşi ţinea costumele. 
Acolo, pe un umeraş, se afla jacheta costumului pe care 
Stanley îl purta astăzi. Kit întinse mâna până la buzunarul 
de la piept şi scoase un portofel mare şi uzat, de piele. 
înăuntru, se aflau un teanc mic de bancnote şi un rând de 
carduri din plastic. Unul dintre ele era cardul smart pentru 

Kremlin. 

— Bingo, spuse Kit încet. 

Uşa dormitorului se deschise. 

Kit nu închisese uşa garderobei şi putu să o vadă prin 
cadrul ei pe sora sa, Miranda, intrând în dormitor cu un coş 
de rufe portocaliu, de plastic. 

Kit era în raza ei vizuală, stând lângă uşa deschisă a 
dulapului pentru costume, dar, din cauza luminii difuze a 
amurgului, femeia nu-l zări imediat, iar el se ascunse 
repede în spatele uşii garderobei. Dacă se uita pe după 
marginea uşii, Kit putea vedea imaginea Mirandei reflectată 
în oglinda mare de pe peretele dormitorului. 

Miranda aprinse lumina şi începu să ia lenjeria de pe pat. 
Se părea că ea şi Olga preluaseră unele dintre sarcinile lui 
Lori. Kit decise că trebuia pur şi simplu să aştepte. 

Kit avu un moment de dezgust faţă de el însuşi. lată-l 
acţionând ca un intrus în casa familiei sale. Fură de la 
propriul tată şi se ascundea de sora sa. Cum se ajunsese 
aici? 

Ştia răspunsul. Tatăl său îl dezamăgise. Exact când 
avusese nevoie de ajutor, Stanley îl refuzase. Aceasta era 
cauza. 

Ei bine, avea să lase toate astea în urmă. Nici măcar nu 
le va spune unde se duce. O să-şi construiască o viaţă 
nouă, într-o altă ţară. Se va cufunda în rutina specifică vieţii 
unui orăşel, în Lucca, va mânca paste cu roşii, va bea vin 
de Toscana, iar seara va juca pinnacle pe mize mici. Va fi 
ca o siluetă de fundal într-un tablou mare, trecătorul care 
nu se uită la martirul muribund. Va fi mulţumit. 

Miranda începu să pună cearşafuri curate pe pat şi, în 
momentul acela, Hugo intră în cameră. 

Se schimbase într-un pulover roşu şi nişte pantaloni verzi 
de catifea reiată. Arăta ca un spiriduş. Închise uşa în urma 
sa. Kit se încruntă. Hugo avea secrete de discutat cu sora 

soţiei lui? 

— Ce vrei, Hugo? întrebă Miranda. 

Tonul ei era precaut. Hugo îi adresă un rânjet conspirativ, 
dar nu spuse decât: 

— Mă gândeam să-ţi dau o mână de ajutor. 

Se duse de cealaltă parte a patului şi începu să bage 
cearşaful sub saltea. 

Kit stătea în spatele uşii de la garderobă cu portofelul 
tatălui său într-o mână şi un card smart de la Kremlin în 
cealaltă, dar nu se putea mişca fără a risca să fie prins. 

Miranda aruncă o faţă de pernă curată de cealaltă parte 
a patului. 

— Poftim, spuse ea. 

Hugo îndesă perna în ea. Aranjară împreună cuvertura. 

— Mă simt de parcă nu te-am mai văzut de-o veşnicie, 
spuse Hugo. Mi-e dor de tine. 

— Nu spune prostii, zise Miranda detaşată. 

Kit era nedumerit, dar fascinat. Ce se întâmpla aici? 
Miranda netezi cuvertura. Hugo veni la capătul patului. 
Miranda ridică în braţe coşul pe care-l ţinea în faţa ei, ca un 
scut. Hugo schiţă un rânjet răutăcios şi spuse: 

— Ce-ai zice de un sărut, de dragul vremurilor de 
altădată? 

Kit era înmărmurit. Despre ce vremuri trecute vorbea 

Hugo? Era căsătorit cu Olga de aproape douăzeci de ani. 
O sărutase pe Miranda când aceasta avea 14 ani? 

— Încetează chiar acum, zise Miranda pe un ton ferm. 

Hugo îşi puse mâinile pe coş şi împinse. Partea din spate 
a picioarelor Mirandei ajunse la marginea patului. Fără să 
vrea, Miranda se aşeză. Dădu drumul coşului şi îşi folosi 
mâinile pentru a-şi recăpăta echilibrul. Hugo zvârli coşul 
într-o parte, se aplecă deasupra ei şi o împinse pe spate, 
îngenunchind pe pat, cu picioarele de-o parte şi de cealaltă 
a corpului ei. Kit era uluit. Ghicise el că Hugo era un fel de 

Lothario!!, din felul curtenitor în care se purta cu femeile 
atrăgătoare, dar nu şi-l imaginase niciodată cu Miranda. 

Hugo îi împinse în sus fusta largă, plisată. Miranda avea 
picioare şi şolduri groase. Purta chiloţi negri din dantelă şi 
portjartier - iar pentru Kit aceasta fu cea mai uimitoare 
revelaţie de până acum. 

— Dă-te jos de pe mine acum, spuse ea. 

Kit nu ştia ce să facă. Nu era deloc treaba lui, aşa că nu 
prea îi venea să intervină; dar nici nu putea să stea acolo şi 
să privească. Chiar dacă se întorcea cu spatele, nu putea să 
nu audă ce se întâmpla. Putea să treacă neobservat pe 
lângă ei, în timp ce se luptau? Nu, camera era prea mică. Işi 
aduse aminte de panoul din spatele dulapului care ducea în 
pod, dar nu putea deschide dulapul fără a risca să fie văzut. 
In final, rămase locului ca paralizat, privindu-i mai departe. 

— Doar o partidă scurtă, spuse Hugo. N-o să ştie nimeni. 

Miranda îşi trase înapoi braţul drept şi ţinti faţa lui Hugo, 
lovindu-l cu o palmă puternică direct peste obraz. Apoi îşi 
ridică repede genunchiul, lovindu-l pe Hugo undeva în zona 
şliţului. Se răsuci, îl dădu jos de pe ea şi sări în picioare. 

Hugo rămăsese trântit pe pat. 

— M-a durut! protestă el. 

— Ce bine! spuse ea. Acum ascultă-mă! Niciodată să nu 
mai faci aşa ceva. 

Hugo îşi trase fermoarul la pantaloni şi se ridică în 
picioare. 

— De ce nu? Ce o să faci, o să-i spui lui Ned? 

— Ar trebui să-i spun, dar nu am avut curaj până acum. 
M-am culcat cu tine o dată, când sufeream de singurătate 
şi eram deprimată, dar de-atunci regret că s-a întâmplat. 

„Deci asta era”, îşi zise Kit - Miranda se culcase cu soţul 
Olgăi. Era şocat. Nu era surprins de comportamentul lui 

Hugo - să se culce pe ascuns cu sora soţiei era un 
aranjament confortabil, care le-ar plăcea multor bărbaţi. 

Dar Miranda avea un simţ moral extrem de dezvoltat 
când venea vorba despre astfel de lucruri. Kit ar fi spus 
despre ea că nu s-ar fi culcat niciodată cu soţul nimănui, cu 
atât mai puţin al surorii sale. Miranda continuă: 

— A fost cel mai ruşinos lucru pe care l-am făcut în viaţa 
mea şi nu vreau ca Ned să afle vreodată ce s-a întâmplat. 

— Şi atunci, cu ce mă ameninţi? Că-i spui Olgăi? 

— Ar divorța de tine şi n-ar mai vorbi cu mine niciodată. 
Asta ar distruge toată familia. 

„S-ar putea să nu fie chiar atât de rău”, se gândi Kit; dar 
Miranda îşi făcea mereu griji în privinţa liniştii familiale. 

— Şi tu rămâi într-o poziţie vulnerabilă, nu-i aşa? spuse 
Hugo, cu o expresie de încântare. Din moment ce nu putem 
fi duşmani, de ce nu mă săruţi tu frumos şi să fim prieteni? 

Vocea Mirandei deveni foarte tăioasă. 

— Pentru că mă dezguşti. 

— A, da. Hugo avea un ton resemnat, dar nu ruşinat. 
Urăşte-mă atunci, dar eu tot te ador. 

Îi adresă cel mai fermecător zâmbet de care era în stare 
şi ieşi din cameră şchiopătând uşor. 

— Ticălos nenorocit, spuse Miranda în timp ce uşa se 
trântea. 

Kit nu o auzise niciodată vorbind aşa. 

Miranda luă coşul de rufe de pe covor; apoi, în loc să 
iasă, aşa cum era normal, se întoarse către el. „Probabil că 
are prosoape curate pentru baie”, îşi dădu seama Kit. Nu 
avea timp să se mişte. În trei paşi, Miranda ajunse în 
garderobă şi aprinse luminile. 

Kit de-abia reuşi să bage cardul smart în buzunarul de la 
pantaloni. O secundă mai târziu, Miranda îl văzu. Din cauza 
şocului, ţipă. 

— Kit! Ce faci aici? M-ai speriat! Se albi şi adăugă: 

Înseamnă că ai auzit tot. 

— Îmi pare rău. Ridică din umeri. Nu am vrut. 

Tenul ei îşi schimbă culoarea, din alb devenind roşu. 

— N-o să spui nimănui, nu-i aşa? 

— Bineînţeles că nu. 

— Vorbesc serios, Kit. Nu trebuie să spui niciodată. Ar fi 
îngrozitor. Ar putea distruge două căsnicii. 

— Ştiu, ştiu. 

Miranda zări portofelul din mâna lui. 

— Ce faci cu portofelul tatei? 

Kit ezită, apoi avu un moment de inspiraţie. 

— Aveam nevoie de bani gheaţă. 

Îi arătă bancnotele din interior. 

— O, Kit! Era tristă, nu mai gândea raţional. De ce cauţi 
tu mereu bani nemunciţi? 

Kit se abţinu să-şi arate indignarea. Miranda îi credea 
povestea - asta era important. Nu spuse nimic şi încercă să 
pară ruşinat. Miranda continuă: 

— Olga spune mereu că preferi să furi un şiling decât să 
câştigi o liră prin muncă cinstită. 

— Bine, nu face atâta caz din asta! 

— Nu trebuie să şterpeleşti din portofelul lui tati - e 
îngrozitor! 

— Sunt un pic cam disperat. 

— Îţi dau eu bani! Lăsă coşul de rufe jos. Fusta pe care o 
purta avea două buzunare în faţă. Miranda băgă mâna într- 
unul şi scoase câteva bancnote. Alese două de 50, le netezi 
şi i le dădu lui Kit. Cere-mi mie - eu n-o să te refuz 
niciodată. 

— Mersi, Mandy, spuse el, folosind numele ei din 
copilărie. 

— Dar nu trebuie să furi niciodată de la tati. 

— Bine. 

— Şi, pentru numele lui Dumnezeu, nu spune nimănui 

despre mine şi Hugo. 
— Promit, zise el. 

5 P.M. 


Toni dormea profund de o oră, când fu trezită de 
zgomotul făcut de ceasul deşteptător. 

Descoperi că era întinsă pe pat, complet îmbrăcată. 
Fusese prea obosită pentru a-şi da jos jacheta sau chiar 
pantofii. Dar somnul o împrospătase. Era obişnuită să nu 
aibă un program regulat de somn, de când lucra în 
schimbul de noapte la poliţie, putea să adoarmă oriunde şi 
să se trezească instantaneu. 

Locuia la parterul unei case victoriene care fusese 
împărţită în apartamente. Avea un dormitor, un living, o 
bucătărie mică şi o baie. Inverburn era port pentru 
feriboturi, dar ea nu putea să vadă marea de la fereastră. 
Nu-i plăcea prea tare casa ei: era locul în care fugise când 
se despărţise de Frank şi nu avea deloc amintiri frumoase 
legate de acesta. Stătea aici de doi ani, dar tot considera că 
era doar ceva temporar. 

Se ridică din pat. Işi dădu jos costumul pe care-l purtase 
două zile şi o noapte şi îl aruncă în coşul unde păstra 
hainele care trebuiau duse la curăţătorie. Îmbrăcă un halat 
peste lenjeria intimă şi se mişcă repede prin apartament, 
făcându-şi bagajele pentru cele cinci zile pe care avea să le 
petreacă la centrul de sănătate. Îşi planificase să-şi facă 
bagajele cu o seară înainte şi să plece în acea zi la prânz, 
aşa că avea ceva timp de recuperat. 

Abia aştepta să ajungă la salonul de înfrumusețare. Era 
exact lucrul de care avea nevoie. Masajele relaxante aveau 
să-i alunge suferinţa; avea să scape de toxine la saună; îşi 
va da unghiile cu lac şi se va tunde. Dintre toate, cel mai 
bine era că urma să joace diverse jocuri, să povestească tot 
felul de întâmplări cu prietenii ei vechi şi, astfel, să uite de 

necazuri. 

Mama ei trebuia să fi ajuns acasă la Bella. Aceasta era o 
femeie inteligentă care-şi pierdea minţile. Fostă profesoară 
de liceu, fusese întotdeauna capabilă să o ajute pe Toni la 
studiile sale, chiar şi când aceasta era în ultimul an la 
Facultatea de Inginerie. Acum nu mai putea nici să-şi dea 
seama dacă primise restul corect la magazin. Toni o iubea 
foarte mult şi o întrista foarte tare declinul ei. 

Bella era un pic cam neatentă. Făcea curat în casă atunci 
când avea chef, gătea numai când i se făcea foame, iar 
uneori uita să-şi trimită copiii la şcoală. Soţul ei, Bernie, era 
frizer, dar nu avea un post stabil din cauza unei boli de 
plămâni. 

— Doctorul mi-a dat concediu pentru alte patru 
săptămâni, spunea, de obicei, atunci când era întrebat câte 
ceva. Tu ce mai faci? 

Toni spera că mama se va simţi bine la Bella. Bella era 
şleampătă într-un mod inofensiv, iar mama nu dăduse 
niciodată semne că ar deranja-o acest lucru. Mamei îi 
plăcuse mereu să viziteze proprietatea consiliului din 
Glasgow şi să mănânce cartofi insuficient prăjiţi cu nepoţii 
săi. Dar acum era într-una din primele faze ale senilităţii. 
Avea să adopte oare aceeaşi atitudine filosofică şi acum în 
ceea ce priveşte modul haotic în care Bella se ocupa de 
gospodărie? Oare avea Bella să reuşească să facă faţă 
dezorientării tot mai accentuate a mamei? 

Odată, când Toni lăsase să-i scape o remarcă răutăcioasă 
la adresa Bellei, mama îi răspunsese tăios: 

— Ea nu se străduieşte la fel de tare ca tine - tocmai de 
aceea este mai fericită. 

Discuţiile cu mama nu mai erau la fel de coerente ca 
odinioară, dar afirmaţiile ei puteau fi dureros de adevărate. 

După ce termină de împachetat, Toni îşi spălă părul şi 
făcu o baie care să-i alunge tensiunea acumulată de două 

zile încoace. Adormi în cadă. Se trezi speriată, dar nu 
trecuse decât un minut sau două - apa era în continuare 
fierbinte. leşi din cadă şi se şterse energic. 

„Am tot ce aveam şi acum douăzeci de ani - numai că 
sunt cu opt centimetri mai jos”, se gândi Toni în timp ce se 
privea în oglinda mare. Unul dintre aspectele pozitive ale 
relaţiei ei cu Frank, cel puţin la început, fusese faptul că lui 
îi plăcea foarte mult cum arăta ea. 

„Ai sâni frumoşi”, îi spunea el. Ea credea că erau prea 
mari pentru corpul ei, dar el îi venera. „N-am văzut 
niciodată o păsărică de culoarea asta, îi spusese odată, în 
timp ce stătea între picioarele ei. E ca turta dulce.” Se 
întrebă cât timp va trece până când altcineva avea să se 
mai minuneze de culoarea părului ei pubian. 

Se îmbrăcă într-o pereche de jeanşi de culoarea pielii şi 
un pulover  verde-închis. În timp ce-şi închidea 
geamantanul, auzi telefonul sunând. Era sora ei. 

— Bună, Bella, spuse Toni. Ce face mama? 

— Nu e aici. 

— Poftim? Trebuia să o iei la ora 13.00! 

— Ştiu, dar Bernie a luat maşina şi eu nu am putut să 
plec. 

— Şi nu ai plecat nici la ora asta? Toni aruncă o privire la 
ceas. Era 17.30. Şi-o imagină pe mama la azil, stând pe hol 
cu haina pe ea şi cu pălăria pe cap, cu geamantanul aşezat 
lângă scaun, oră după oră, şi o cuprinse dintr-odată un val 
de supărare. Ce e în capul tău? 

— Ideea e că s-a stricat vremea. 

— Ninge în toată Scoţia, dar nu foarte tare. 

— Păi, Bernie nu vrea să mă lase să conduc aproape o 
sută de kilometri pe întuneric. 

— N-ar fi trebuit să conduci pe întuneric dacă ai fi luat-o 
la ora când ai promis! 

— Of, Doamne, ai început să te enervezi. Ştiam că are să 

se întâmple aşa. 

— Nu m-am enervat... Toni se opri câteva secunde. Sora 
ei o mai păcălise şi înainte cu acest truc. În câteva 
momente, ar fi discutat despre cum să-şi ţină Toni mânia în 
frâu, nu despre Bella care nu s-a ţinut de cuvânt. Nu 
contează ce simt eu, spuse Toni. Dar săraca mama? Nu 
crezi că se simte dezamăgită? 

— Bineînţeles, dar nu pot controla eu vremea. 

— Ce ai de gând să faci? 

— Nu am ce să fac. 

— Aşa că ai de gând să o laşi la azil de Crăciun? 

— Asta dacă nu o iei tu la tine. Tu stai la mai puţin de 
douăzeci de kilometri. 

— Bella, mi-am făcut rezervare la un spa! Şapte prieteni 
mă aşteaptă să petrecem cinci zile împreună. Am plătit un 
avans de 400 de lire şi abia aştept să mă odihnesc şi eu 
puţin. 

— Eşti cam egoistă. 

— la stai puţin. Am luat-o pe mama de Crăciun în ultimii 
trei ani şi tot eu sunt egoistă? 

— Tu nu ştii cât de greu e să ai trei copii şi un soţ prea 
bolnav ca să muncească. Ai o groază de bani şi nu trebuie 
să ai grijă decât de tine. 

„Şi nu sunt suficient de proastă să mă mărit cu un trântor 
şi să fac şi trei copii cu el”, îşi zise Toni în gând, dar nu rosti 
nici un cuvânt. Nu avea nici un rost să se certe cu Bella. 
Stilul ei de viaţă era o pedeapsă suficientă. 

— Deci tu îmi ceri mie să-mi anulez vacanţa, să mă duc 
la azil, să o iau pe mama şi să o îngrijesc în perioada 
Crăciunului. 

— Tu decizi, spuse Bella pe un ton de pietate 
condescendentă. Trebuie să faci ce-ţi dictează conştiinţa. 

— Mulţumesc pentru sfat. Mă ajută foarte mult. 
Conştiinţa lui Toni îi spunea că trebuia să stea cu mama lor, 

iar Bella ştia acest lucru. Nu o putea lăsa pe mama să-şi 
petreacă sărbătoarea Crăciunului într-un azil, singură în 
camera ei, să mănânce curcan fără nici un gust şi varză 
călduţă la cantină sau să primească un cadou ieftin 
împachetat în hârtie ieftină şi ţipătoare de la vreun îngrijitor 
de la azil îmbrăcat în costum de Moş Crăciun. Toni nici 
măcar nu avu nevoie de timp de gândire. 

— Bine, mă duc s-o iau acum. 

— Imi pare rău că a trebuit să te laşi rugată, spuse sora 
ei. 

— Du-te naibii, Bella, replică Toni şi închise telefonul. 

Deprimată, sună la salonul de frumuseţe şi îşi anulă 
rezervarea. Apoi ceru să vorbească cu unul dintre prietenii 
ei. După câteva minute, Charlie fu cel care veni la telefon. 
Vorbea cu accentul specific locuitorilor din Lancashire. 

— Unde eşti? spuse el. Noi toţi suntem în jacuzzi - pierzi 
toată distracţia! 

— Nu pot să vin, spuse ea tristă şi îi explică despre ce era 
vorba. Charlie era scandalizat. 

— Nu este drept faţă de tine, izbucni el. Ai nevoie de o 
pauză. 

— Ştiu, dar nu suport să mă gândesc că ea e singură în 
locul acela când alţii sunt cu familiile lor. 

— Plus că ai avut ceva probleme la serviciu astăzi. 

— Da. E foarte trist, dar cred că Oxenford Medical a ieşit 
cu bine din această criză - asta în cazul în care nu se mai 
întâmplă nimic. 

— Te-am văzut la televizor. 

— Şi cum arătam? 

— Superb - dar mie mi-a plăcut de şeful tău. 

— Şi mie, dar are trei copii mari pe care nu vrea să-i 
supere, aşa că am impresia că este o cauză pierdută. 

— La naiba, chiar că ai avut o zi proastă. 

— Imi pare rău că v-am lăsat pe toţi baltă. 


173 


— Nu va fi la fel de distractiv fără tine. 

— Trebuie să închid, Charlie, ar fi bine să mă duc s-o iau 
pe mama cât mai curând posibil. Crăciun fericit! 

Puse receptorul în furcă şi rămase uitându-se la telefon. 
Ce viaţă mizerabilă, spuse ea cu glas tare. Ce viaţă 
nenorocită şi mizerabilă! 

6 P.M. 


Relaţia lui Craig cu Sophie avansa foarte încet. 

Işi petrecuse toată după-amiaza cu ea. O bătuse la tenis 
de masă şi pierduse la biliard. Se puseseră de acord în 
privinţa muzicii - amândurora le plăceau mai mult 
formaţiile cu chitare decât cele cu tobe şi chitară bas. 
Amândoi citeau literatură horror, deşi ei îi plăcea Stephen 
King, iar el o prefera pe Anne Rice. Craig îi povestise despre 
căsnicia părinţilor săi, care era tumultoasă, dar plină de 
pasiune, iar ea îi povestise despre divorţul dintre Ned şi 
Jennifer, care fusese plin de resentimente. 

Dar ea nu îl încuraja deloc. Nu-i atingea braţul ca din 
întâmplare, sau să-l privească fix în ochi atunci când vorbea 
cu ea, sau să aducă în discuţie subiecte romantice, cum ar 
fi întâlnirile sau sărutul. In loc de asta, Sophie vorbea 
despre o lume în care el nu avea loc, o lume a cluburilor de 
noapte - cum reuşea să intre într-un club la numai 14 ani? 
-, prieteni care se drogau şi băieţi cu motociclete. 

Pe măsură ce se apropia ora cinei, Craig începu să se 
simtă disperat. Nu voia să petreacă cinci zile alergând după 
ea de dragul unui singur sărut, la sfârşit. Planul lui era s-o 
cucerească în prima zi şi să-şi petreacă vacanţa ajungând 
s-o cunoască cu adevărat. ln mod clar, Sophie nu vedea 
lucrurile la fel. Avea nevoie de o scurtătură către inima ei. 

Părea să considere că el nu se ridica la standardele 
cerute de ea pentru o relaţie romantică. Toată vorbăria 
aceasta despre alte persoane sugera că el nu era decât un 
puşti, chiar dacă era mai mare decât Sophie cu un an şi 
şapte luni. Trebuia să găsească o modalitate de a-i dovedi 
faptul că era la fel de matur şi de sofisticat ca ea. 

Sophie nu ar fi fost prima fată pe care ar săruta-o. Fusese 

prieten timp de şase săptămâni cu Caroline Stratton, din 
clasa a zecea, de la el din şcoală, şi, deşi era drăguță, Craig 
se plictisise. Lindy Riley, sora plinuţă a unui prieten 
fotbalist, i se păruse mai interesantă şi îl lăsase să facă 
lucruri pe care nu le mai făcuse înainte, dar apoi fata îşi 
îndreptase afecțiunea către un băiat care cânta la clape 
într-o formaţie rock din Glasgow. Şi mai erau şi alte câteva 
fete pe care le sărutase o dată sau de două ori. 

Dar acum simţea ceva diferit. De când o cunoscuse pe 
Sophie, la petrecerea organizată de ziua mamei sale, se 
gândise la ea în fiecare zi, timp de patru luni. Descărcase 
una dintre fotografiile pe care le făcuse tatăl său la 
petrecere, în care Craig gesticula, iar Sophie râdea. O 
folosea ca imagine de fundal pe computerul său. Tot se mai 
uita la alte fete, dar le compara cu Sophie, gândindu-se că, 
în comparaţie cu ea, aceasta era prea palidă, cealaltă prea 
grasă, o alta arăta prea banal, iar toate erau obositor de 
convenţionale. Nu-l deranja că era o persoană dificilă - era 
obişnuit cu femeile dificile: mama lui era una dintre ele. 
Sophie avea ceva ce-i străpungea inima. 

La ora 18.00, trântit pe canapeaua din hambar, Craig 
hotări că se uitase suficient la MTV pentru o singură zi. 

— Vrei să mergem în casă? întrebă el. 

— Pentru ce? 

— Toată lumea o să fie adunată în jurul mesei din 
bucătărie. 

— Şi ce dacă? ` 

„Ei bine, îşi zise Craig, e destul de drăguţ. In bucătărie e 
cald şi poţi să simţi mirosul mâncării care urmează să fie 
servită la cină, iar tata spune poveşti amuzante, mătuşa 
Miranda toarnă vin şi pur şi simplu te simţi bine.” Dar ştia 
că aşa ceva nu avea s-o impresioneze pe Sophie, aşa că 
zise: 

— S-ar putea să fie de băut. 

Sophie se ridică în picioare. 

— Bine. Eu vreau un cocktail. 

„În visele tale”, îşi zise Craig în sinea lui. Bunicul n-o să 
dea băuturi puternice unei fete de 14 ani. Dacă se bea 
şampanie, era posibil să primească o jumătate de pahar. 
Dar Craig nu-i spulberă visurile. Îşi puseră jachetele şi 
ieşiră. 

Acum era complet întuneric, dar curtea era luminată 
puternic de becurile montate pe pereţii clădirilor care o 
înconjurau. Fulgii deşi de zăpadă se învârteau în aer, iar 
solul devenise alunecos. Traversară curtea până la casa 
mare şi se apropiară de uşa din spate. Chiar înainte de a 
intra, Craig aruncă o privire împrejur şi văzu maşina 
bunicului, parcată tot în faţa intrării, cu zăpadă de cinci 
centimetri aşezată pe spoilerul frumos arcuit. Probabil că 
Luke fusese prea ocupat s-o bage în garaj. 

— Data trecută când am fost aici, bunicul m-a lăsat să-i 
conduc maşina din curte în garaj, spuse Craig. 

— Nu ştii să conduci, replică Sophie, sceptică. 

— Nu am permis, dar asta nu înseamnă că nu pot să 
stăpânesc o maşină. 

Exagera. Condusese Mercedesul break al tatălui său de 
două ori, prima dată pe o plajă şi a doua oară pe o pistă de 
avioane părăsită, dar niciodată pe un drum obişnuit. 

— Foarte bine atunci. Parcheaz-o acum, îi ceru Sophie. 

Craig ştia că ar fi trebuit să ceară voie. Dar, dacă spunea 
acest lucru, Sophie ar fi crezut că încerca să bată în 
retragere. Oricum, bunicul ar fi putut refuza, şi atunci Craig 
ar fi pierdut şansa de a-i demonstra lui Sophie cât de matur 
era. Aşa că spuse: 

— Bine. 

Maşina era neîncuiată, iar cheia se afla în contact. 

Sophie se sprijini cu spatele de zidul casei, lângă uşa din 
spate, cu braţele încrucişate, într-o poziţie care spunea 

„Bine, arată-mi!” Craig nu avea de gând s-o lase să scape 
aşa de uşor. 

— De ce nu vii cu mine? spuse el. Sau ţi-e frică? 

Urcară amândoi în maşină. 

Nu era deloc uşor. Scaunele erau joase, aproape la 
acelaşi nivel cu pragurile portierelor, iar Craig trebui să-şi 
bage un picior înăuntru, iar apoi să-şi strecoare spatele pe 
lângă cotiera plată. Trânti uşa. 

Schimbătorul de viteze era un obiect strict practic, o bară 
verticală de aluminiu cu un mâner rotund în capăt. Craig 
verifică să nu fie băgat în viteză, apoi răsuci cheia în 
contact. Maşina porni, cu un zgomot asurzitor, ca şi cum ar 
fi fost un Boeing 747. 

Craig spera pe de o parte ca zgomotul să-l scoată pe 
Luke din casă, alergând cu mâinile ridicate, în semn de 
protest. Cu toate acestea, Ferrari-ul era parcat în faţa uşii 
din faţă, iar toată familia era în bucătărie, în spatele casei, 
de unde se putea vedea curtea. Zarva pe care o făcea 
maşina nu putea pătrunde prin pereţii groşi ai fermei. 

Maşina părea să tremure cu totul, ca şi cum ar fi fost 
cutremur, în timp ce motorul mare nu era turat suficient. 
Craig simţi vibraţiile motorului prin scaunul din piele pe 
care stătea. 

— E marfă! spuse Sophie încântată. 

Craig aprinse farurile. Două conuri de lumină se întinseră 
în faţa maşinii, pe suprafaţa grădinii pline de fulgi de 
zăpadă. Işi aşeză mâna pe mânerul schimbătorului de 
viteze, puse piciorul pe pedala de ambreiaj şi apoi privi în 
spate. Aleea mergea drept către garaj înainte de a face o 
curbă până în vârful stâncii. 

— Hai odată! spuse Sophie. Dă-i drumul! 

Craig arboră un aer de detaşare pentru a-şi ascunde 
şovăiala. 

— Linişteşte-te, spuse el. Dădu drumul frânei de mână. 

Bucură-te de plimbare! 

Ridică piciorul de pe ambreiaj, iar apoi mişcă 
schimbătorul în poziţia de marşarier. Atinse pedala de 
acceleraţie cât putu de uşor. Motorul porni ameninţător. 
Dădu drumul ambreiajului câte un milimetru. Maşina începu 
să se mişte încet înapoi. 

Ţinea volanul uşor, fără să-l mişte într-o parte şi în 
cealaltă, iar maşina merse în linie dreaptă. Cu ambreiajul 
ridicat, atinse din nou acceleraţia. Maşina porni cu o viteză 
ameţitoare, trecând de garaj. Sophie ţipă de frică. Craig îşi 
trecu piciorul de pe acceleraţie pe frână. Maşina derapă pe 
zăpadă, dar, spre uşurarea lui Craig, nu se abătu de la 
traiectoria sa dreaptă. Pe când oprea maşina, îşi aduse 
aminte să apese pe ambreiaj pentru a evita o oprire bruscă. 

Era încântat de el însuşi. Reuşise să păstreze controlul. 
Şi, mai bine, Sophie se speriase, în timp ce el păruse calm. 
Poate că acum n-avea să se mai creadă superioară. 

Garajul se afla în unghi drept faţă de casă, iar acum uşile 
erau fix în faţă, la stânga faţă de maşină. Maşina lui Kit, un 
Peugeot coupe negru, era parcată în faţa garajului, spre 
celălalt capăt. Craig găsi telecomanda sub bordul Ferrari- 
ului şi apăsă pe buton. Uşa cea mai depărtată a garajului se 
deschise. 

Bucata de beton din faţa garajului era acoperită cu un 
strat moale de zăpadă. Lângă colţul cel mai apropiat al 
clădirii se afla un pâlc de tufişuri, iar în partea depărtată a 
bucății de beton era un copac. Craig trebuia pur şi simplu 
să evite aceste obstacole şi să bage maşina la locul ei. 

Mai încrezător, băgă în viteza întâi, apăsă acceleraţia şi 
apoi dădu drumul pedalei de ambreiaj. Maşina se mişcă 
înainte. Întoarse de volan, ceea ce, la viteză mică, era greu, 
nefiind ajutat de forţa maşinii. Ascultătoare, maşina viră 
spre stânga. Apăsă încă un milimetru pe acceleraţie, iar 
maşina prinse viteză, suficient pentru a fi incitant. Intoarse 

volanul spre dreapta, vrând să intre prin uşa deschisă, dar 
mergea prea repede. Apăsă pe frână. 

Aceasta fu greşeala lui. 

Maşina se mişca repede pe zăpadă, cu roţile din faţă 
întoarse spre dreapta. Imediat ce Craig atinsese frâna, 
roţile din spate pierdură tracţiunea. În loc să continue 
virajul la dreaptă spre uşa deschisă a garajului, maşina 
alunecă lateral pe zăpadă. Craig ştia ce se întâmplă, dar nu 
avea nici cea mai mică idee ce ar fi trebuit să facă. Întoarse 
volanul spre dreapta, dar maşina patina şi mai rău, iar 
autovehiculul se mişca pe suprafaţa lunecoasă ca o barcă 
împinsă de un vânt puternic. Craig călcă frâna şi ambreiajul 
în acelaşi timp, dar fără nici un rezultat. 

Garajul dispăru spre dreapta. Craig crezu că avea să intre 
în Peugecot-ul lui Kit, dar, spre uşurarea lui, Ferrari-ul rată 
cealaltă maşină cu câţiva centimetri. Pierzând forţa 
motrice, maşina încetini. Pentru un moment, Kit crezu că 
scăpase. Dar, chiar înainte de a se opri de tot, partea din 
faţă atinse copacul. 

— A fost minunat! spuse Sophie. 

— Ba nu, la naiba, n-a fost deloc minunat! 

Craig scoase maşina din viteză şi luă piciorul de pe 
ambreiaj, după care ţâşni din maşină. Se duse în faţa 
autovehiculului. Simţise impactul uşor, dar, spre disperarea 
lui, la lumina becurilor de pe peretele garajului, văzu o 
adâncitură mare, imposibil de confundat, în aripa albastră 
lucioasă. 

— Drace! spuse el nefericit. 

Sophie cobori din maşină şi se uită şi ea. 

— Nu e o lovitură prea serioasă, zise ea. 

— Nu vorbi tâmpenii. 

Nu conta că pagubele erau neînsemnate. Caroseria era 
lovită, iar Craig era vinovatul. Îşi simţi stomacul întorcându- 
i-se pe dos. Halal cadou de Crăciun pentru bunicul! 

— S-ar putea să nu observe, spuse Sophie. 

— Bineînţeles că o să observe, ce naiba! spuse el furios. 
Bunicul o să observe imediat ce se va uita la maşină. 

— Ei bine, s-ar putea să mai dureze până atunci. Nu prea 
sunt şanse să iasă pe vremea aceasta. 

— Şi ce contează? spuse Craig pierzându-şi răbdarea. 
Ştia că vocea sa părea irascibilă, dar nu-i păsa. Va trebui 
să-mi recunosc vina. 

— Ar fi mai bine să nu fi aici când are să iasă totul la 
iveală. 

— Nu înţeleg... 

Se opri. Ba înţelegea. Dacă mărturisea acum, Crăciunul 
avea să fie stricat. Mama Marta ar fi folosit expresia Va fi 
bordello, adică scandal. Dacă nu zicea nimic acum, dar 
mărturisea totuşi, mai târziu, poate că avea să fie mai 
puţină agitaţie. Oricum, ideea de a amâna descoperirea cu 
câteva zile era tentantă. 

— Va trebui s-o bag în garaj, spuse el gândind cu voce 
tare. 

— Parcheaz-o cu partea lovită lângă perete, îi sugeră 
Sophie. Aşa, cei care or să treacă pe lângă ea nu vor 
observa lovitura. _ 

„Ideea lui Sophie este logică”, se gândi Craig. In garaj se 
mai aflau alte două maşini: o Toyota Land Cruiser Amazon 
masivă, de teren, cu tracţiune integrală, pe care bunicul o 
folosea pe vreme rea, şi vechiul Ford Mondeo al lui Luke, pe 
care-l conduceau el şi Lori între casa aceasta şi căsuţa lor, 
aflată la vreo doi kilometri distanţă. In mod sigur, Luke 
avea să intre în garaj în seara aceea pentru a-şi lua maşina 
să plece acasă. Dacă vremea se înrăutăţea, putea să 
împrumute marele Land Cruiser şi să-şi lase Fordul aici. In 
orice caz, trebuia să intre în garaj. Dar, dacă Ferrari-ul era 
parcat chiar lângă perete, zgârietura nu se putea vedea. 

Motorul încă mai mergea. Craig se aşeză pe locul 

şoferului. Băgă în viteza întâi şi merse încet înainte. Sophie 
fugi în garaj şi se plasă în raza farurilor. Pe măsură ce 
maşina intra în garaj, Sophie îi făcea semne lui Craig pentru 
a-i spune cât de aproape era de perete. 

La prima încercare, fu cam la o jumătate de metru de 
perete. Nu era suficient de aproape. Trebuia să încerce din 
nou. Se uită emoţionat în oglinda retrovizoare, dar nu mai 
era nimeni prin preajmă. Era recunoscător că vremea rece 
îi ţinea pe toţi în casă, la căldură. 

La a treia încercare, reuşi să parcheze maşina la numai 
10-15 centimetri de perete. Coboriî din maşină şi se uită. 
Era imposibil să vezi lovitura, din orice unghi. 

Închise uşa, după care el şi Sophie se îndreptară către 
bucătărie. Craig se simţea abătut şi vinovat, dar Sophie era 
într-o dispoziţie de zile mari. 

— A fost grozav, spuse ea. 

Craig îşi dădu seama că, în sfârşit, reuşise s-o 
impresioneze. 

7 P.M. 


Kit îşi instală computerul în cabină, o cameră mică în 
care se putea intra numai trecând prin dormitorul său. Îşi 
conectă laptopul, un aparat de scanat amprenta digitală şi 
un aparat de citit-inscripţionat carduri smart pe care-l 
cumpărase de pe ebay la mâna a doua, cu 270 de lire. 

Camera aceasta fusese întotdeauna bârlogul său. Când 
era mic, aveau numai trei dormitoare: mama şi tati în 
dormitorul principal, Olga şi Miranda în a doua cameră, iar 
Kit într-un pătuţ din această cămăruţă aflată lângă camera 
fetelor. După construirea anexei şi plecarea Olgăi la 
universitate, Kit avusese la dispoziţie atât dormitorul, cât şi 
cabina, dar aceasta rămăsese vizuina sa. 

Incă mai era mobilată ca un birou de şcolar, cu o masă 
de studiu ieftină, o bibliotecă, un televizor mic şi un fotoliu- 
pat, care se desfăcea într-un pat mic, pentru o singură 
persoană, şi fusese adesea folosit de către colegii care 
veneau în vizită. Stând la birou, Kit se gândea melancolic la 
orele obositoare pe care le petrecuse făcându-şi temele 
aici: geografie şi biologie, regi medievali şi verbe 
neregulate, Ave, Caesar! Invăţase foarte multe, şi le uitase 
pe toate. 

Luă permisul pe care-l furase de la tatăl său şi îl 
introduse în aparatul de citire şi inscripţionare. Marginea sa 
ieşea din fantă, lăsând la vedere inscripţia „Oxenford 
Medical”. Spera să nu intre nimeni în cameră. Toţi erau în 
bucătărie. Lori pregătea osso bucco după faimoasa reţetă a 
Mamei Marta - Kit simţea mirosul de oregano de aici. Tati 
deschisese o sticlă de şampanie. Până acum probabil că 
începuseră să spună poveşti care începeau cu „Mai ţii 
minte când...?” 

Cipul din card conţinea detalii legate de amprenta tatălui 
său. Nu era o simplă imagine, pentru că aceasta era prea 
simplu de falsificat - o fotografie a degetului putea să 
păcălească un scanner simplu. In loc de asta, Kit construise 
un aparat care măsura 25 de puncte ale amprentei digitale, 
folosind diferenţele electrice minuţioase dintre crestele şi 
văile amprentei. De asemenea, scrisese şi un program care 
stoca aceste detalii într-un cod. În apartamentul lui avea 
mai multe prototipuri ale scannerului de amprentă şi, 
normal, păstrase o copie a programului pe care îl crease. 

Acum îşi setă laptopul să citească informaţiile de pe 
cardul smart. Singurul pericol era ca la Oxenford Medical 
cineva - poate Toni Gallo - să fi modificat programul astfel 
încât softul lui Kit să nu mai meargă; de exemplu, prin 
solicitarea unui cod de acces înainte de citirea informaţiei 
de pe card. Era puţin probabil să fi muncit cineva şi să fi 
cheltuit atât pentru a se feri de o eventuală cale de atac 
de-a dreptul fantezistă - dar posibilă. Şi nu îi spusese lui 
Nigel despre acest posibil obstacol. 

Aşteptă plin de teamă câteva secunde, urmărind ecranul. 

In sfârşit, acesta luci şi afişă o pagină de coduri: detaliile 
amprentei lui Stanley. Kit oftă uşurat şi memoră fişierul. 

Nepoata sa, Caroline, intră în cameră, ducând cu ea un 
hamster. 

Era îmbrăcată în haine prea copilăreşti pentru vârsta ei - 
rochie cu model floral şi ciorapi albi. Hamsterul avea blană 
albă şi ochii roz. Caroline se aşeză pe fotoliul-pat, 
mângâindu-şi animăluţul. 

Kit îşi reprimă o înjurătură. Nu putea să-i spună că făcea 
ceva secret şi că ar fi preferat să fie singur. Dar nici nu 
putea să continue cât timp ea stătea acolo. 

Caroline fusese întotdeauna o pacoste. Încă de la o 
vârstă fragedă, îl venerase ca pe un erou pe unchiul Kit. 
Băiat pe atunci, se săturase repede de asta şi devenise 

iritat de felul în care îl urmărea peste tot. Dar era greu să 
scape de ea. Incercă să fie amabil. 

— Ce mai face hamsterul? întrebă el. 

— Numele lui este Leonard, răspunse ea pe un ton de 
uşor reproş. 

— Leonard. De unde l-ai luat? 

— De la magazinul Paradise Pets din Sauchiehall Street. 

Lăsă animalul să se mişte liber, iar acesta fugi şi se agăţă 
de umărul ei. 

Kit îşi zise că fata era nebună dacă ţinea un hamster în 
braţe ca şi cum ar fi un bebeluş. Caroline semăna cu mama 
ei, Olga, cu părul lung, de culoare închisă, şi sprâncene 
groase, negre, dar dacă Olga era cu desăvârşire seacă, 
Caroline era ca un februarie ploios. Avea numai 17 ani; 
poate că era doar o fază pe care avea s-o depăşească. 

Kit spera că fata era prea absorbită de propria persoană 
şi de animăluţul ei pentru a observa cardul care ieşea din 
aparatul de citit şi cuvintele „Oxenford Medical” 
inscripţionate pe el. Chiar şi ea şi-ar da seama că el nu 
avea cum să aibă, în mod normal, un permis de intrare la 
Kremlin la nouă luni după ce fusese concediat. 

— Ce faci? îl întrebă ea. 

— Lucrez. Trebuie să termin asta astăzi. Ar fi vrut să 
smulgă cardul din aparatul de citire, dar se temea că 
tocmai acest gest i-ar atrage atenţia asupra lui. 

— N-o să te deranjez, continuă. 

— Nu se întâmplă nimic pe jos? 

— Mami şi mătuşa Miranda umplu ciorapii din salon cu 
cadouri, aşa că am fost dată afară. 

— Aha. 

Se întoarse către computer şi activă opţiunea „Citire” a 
programului. Următorul pas ar fi să-şi scaneze propria 
amprentă, dar nu putea s-o lase să vadă acest lucru. Era 
posibil să nu-şi dea seama despre ce era vorba, dar putea 

să vorbească despre acest lucru cu cineva. Se prefăcea a 
urmări atent ecranul, storcându-şi creierii să găsească o 
modalitate de a scăpa de ea. După câteva momente, îi veni 
o idee. Se prefăcu a strănuta. 

— Sănătate, spuse ea. 

— Mersi. Strănută din nou. Ştii ceva, cred că drăguţul de 
Leonard îmi face asta. 

— Dar cum ar putea? spuse ea indignată. 

— Sunt un pic alergic, iar încăperea asta e prea mică. 

Caroline se ridică. 

— Noi nu vrem să facem oamenii să strănute, nu-i aşa, 
Lennie? 

leşi. 

Mulţumit, Kit închise uşa în urma ei, după care se aşeză 
şi apăsă degetul arătător de la mâna dreaptă pe sticla 
aparatului de scanat. Programul îi cercetă amprentă şi 
codifică detaliile. Kit stocă fişierul. 

În final, încărcă detaliile propriei amprente în cardul 
smart, înlocuind informaţiile despre amprenta tatălui său. 
Nimeni altcineva nu putea să fi făcut acest lucru decât dacă 
ar fi avut copii ale programului creat de el, plus un card 
smart bun în care să fie codul de locaţie corect. Dacă era să 
proiecteze din nou sistemul de securitate, tot nu s-ar 
deranja să folosească numai carduri ce nu pot fi rescrise. 
Cu toate acestea, era posibil ca Toni Gallo s-o fi făcut. Se 
uită temător la ecranul calculatorului, aproape aşteptându- 
se să primească un mesaj de eroare - „ACCESUL INTERZIS”. 

Nu apăru nici un astfel de mesaj. Toni nu-l întrecuse în 
isteţime de data aceasta. Citi din nou informaţiile de pe cip, 
pentru a se asigura că procedura fusese un succes. Şi aşa 
era: cardul avea acum detaliile amprentei lui Kit, nu ale lui 
Stanley. 

— Da! spuse el tare, triumfător, dar neputând să se 
exprime. 

Scoase cardul din aparat şi îl puse în buzunar. Acest card 
avea să-i permită acum accesul în BSL4. Când avea să 
apropie cardul de dispozitivul de citire şi să apese degetul 
pe ecranul sensibil la atingere, computerul urma să 
citească informaţiile de pe card, să le compare cu 
amprenta şi, descoperind că se potrivesc, avea să deschidă 
uşa. 

După ce se va întoarce de la laborator, va parcurge 
procesul în sens invers, ştergând informaţiile despre 
propria amprentă de pe cip şi punându-le în loc pe cele ale 
lui Stanley, înainte de a pune la loc cardul în portofelul 
tatălui său, cândva în cursul zilei de mâine. Computerul de 
la Kremlin va înregistra că Stanley Oxenford intrase în BSL4 
în primele ore ale zilei de 25 decembrie. Stanley va 
protestă şi va spune că, la ora aceea, el era acasă, în pat, 
iar Toni Gallo le va spune poliţiştilor că nimeni altcineva nu 
putuse folosi cardul lui Stanley deoarece trebuia să treacă 
de verificarea amprentei. 

— Drăguţ, spuse el cu voce tare. 

Îi plăcea la nebunie să-şi închipuie cât de nedumeriţi 
aveau să fie cu toţii. 

Unele sisteme de securitate biometrice comparau 
informaţiile despre amprentă cu informaţiile stocate într-un 
computer central. Dacă la Kremlin s-ar fi folosit această 
configuraţie, Kit ar fi avut nevoie de acces la baza de date. 
Dar angajaţii se opuneau ideii ca detaliile lor personale să 
fie stocate în computerele companiei. Oamenii de ştiinţă, 
mai ales, citeau de obicei Guardian şi deveneau cusurgii 
când venea vorba despre drepturile lor civile. Kit alesese să 
stocheze informaţiile despre amprente pe cardurile smart în 
loc să le înregistreze în baza centrală de date pentru a face 
noul sistem de securitate mai uşor de acceptat de către 
personal. Nu anticipase că, într-o zi, va încerca să-şi învingă 
propriul plan. 

Se simţea mulţumit. Prima etapă era terminată. Avea un 
permis de intrare funcţional pentru BSL4. Dar, înainte de a-l 
folosi, trebuia să intre în Kremlin. 

Îşi scoase telefonul din buzunar. Formă numărul de mobil 
al lui Hamish McKinnon, unul dintre agenţii de pază de 
serviciu la Kremlin în acea seară. Hamish era traficantul de 
droguri din companie, cel care le furniza marijuana 
cercetătorilor mai tineri şi ecstasy secretarelor, pentru 
weekenduri. Nu vindea heroină sau cocaină, ştiind că un 
om devenit dependent l-ar fi trădat mai devreme sau mai 
târziu. Kit îi ceruse lui Hamish să fie omul lui din interior în 
acea seară, fiind convins că acesta n-avea să-l dea în 
vileag, având propriile secrete de ascuns. 

— Eu sunt, spuse Kit când Hamish răspunse. Poţi să 
vorbeşti? 

— Crăciun fericit şi ţie, lan, ticălos bătrân ce eşti, spuse 
Hamish vesel. Numai o secundă, o să ies afară... Acum e 
mai bine. 

— E totul în regulă? 

Vocea lui Hamish deveni serioasă. 

— Da, dar a dublat gărzile, aşa că îl am pe Willie 
Crawford cu mine. 

— În ce post eşti? 

— În ghereta de la poartă. 

— Perfect. E linişte? 

— Ca-ntr-un cimitir. 

— Câţi agenţi sunt, în total? 

— Şase. Doi aici, doi la recepţie şi doi în camera de 
control. 

— În regulă. Putem să ne descurcăm cu ei. Anunţă-mă 
dacă e să se întâmple ceva neobişnuit. 

— Bine. 

Kit închise şi formă un număr care-i oferea acces la 
computerul pe care era stocat sistemul de telefonie de la 

Kremlin. Numărul era folosit de Hibernian Telecom, 
compania care instalase telefoanele, pentru diagnosticarea 
eventualelor nereguli de la distanţă. Kit lucrase 
îndeaproape cu Hibernian, pentru că sistemele de alarmă 
pe care le instalase foloseau liniile telefonice. Ştia numărul 
şi codul de acces, încă o dată, avu un moment de 
încordare, temându-se că numărul sau codul se schimbase 
în cele nouă luni care se scurseseră de la plecarea lui. Dar 
nu era aşa. 

Telefonul său mobil era conectat la laptop printr-o 
legătură fără fir care funcţiona la distanţe de până la 
aproximativ 15 metri - chiar şi prin pereţi, ceea ce putea fi 
folositor mai târziu. 

Acum folosi laptopul pentru a accesa unitatea centrală de 
procesare a sistemului de telefonie de la Kremlin. Sistemul 
avea detectori de intervenţie neautorizată - dar aceştia nu 
înregistrau nici un semnal de alarmă dacă erau folosite linia 
telefonică şi codul companiei. 

În primul rând, închise toate telefoanele din clădire, cu 
excepţia celui de pe biroul din recepţie. 

Apoi, redirecţionă toate apelurile către şi din Kremlin 
către mobilul său. Îşi programase dinainte laptopul să 
recunoască numerele de pe care era cel mai probabil să se 
telefoneze, cum ar fi cel al lui Toni Gallo. Astfel, putea să 
răspundă el însuşi la telefoane, să ofere apelanţilor mesaje 
înregistrate dinainte sau chiar să redirecţioneze apeluri şi 
să tragă cu urechea la conversațiile purtate. 

În cele din urmă, făcu astfel încât fiecare telefon din 
clădire să sune timp de cinci secunde. Aceasta nu era decât 
o metodă de a atrage atenţia agenţilor de pază. 

Apoi întrerupse conexiunea şi se aşeză pe marginea 
scaunului, aşteptând. 

Era destul de sigur în legătură cu ce avea să se întâmple 
în continuare. Gardienii aveau o listă de persoane pe care 

trebuiau să le sune în caz că intervenea ceva. 

Primul lucru pe care-l făceau era să sune la compania de 
telefonie. 

Nu trebui să aştepte mult. Mobilul începu să sune. Nu 
răspunse, ci rămase privind ecranul laptopului. 

După o secundă, pe ecran apăru un mesaj: „Kremlin o 
apelează pe Toni”. 

Nu se aşteptase la aşa ceva. Ar fi trebuit să sune la 
Hibernian mai întâi. Cu toate acestea, era pregătit. Repede, 
activă un mesaj înregistrat. Agentul de securitate care 
încerca să o contacteze pe Toni Gallo auzi o voce de femeie 
care îl anunţa că telefonul mobil pe care îl apela era închis 
sau în afara ariei de acoperire şi îl sfătuia să încerce mai 
târziu. Gardianul închise. 

Telefonul lui Kit sună din nou, aproape imediat. Kit spera 
că agenţii sunau acum la compania de telefonie, dar, încă o 
dată, fu dezamăgit. Pe ecran era afişat „Kremlin apelează 
RPHQ!:?”. Gardienii telefonau la sediul regional al poliţiei din 
Inverburn. Kit era încântat că poliţia avea să fie la curent. 
Redirecţionă apelul către numărul corect şi ascultă 
convorbirea. 

— Aici Steven Tremlett, supraveghetorul agenţilor de 
securitate de la Oxenford Medical. Vă sun să raportez un 
incident neobişnuit. 

— Ce incident? 

— Nu e nici o urgenţă, dar avem o problemă cu liniile 
telefonice şi nu sunt sigur dacă mai funcţionează alarmele. 

— Voi menţiona în registru. Are să se remedieze situaţia? 

— O să chem o echipă, dar Dumnezeu ştie când o să 
ajungă aici, dat fiind că e Ajunul Crăciunului. 

— Vrei să trimit o patrulă să verifice situaţia? 

— N-ar strica, dacă nu au prea multe pe cap. 

Kit spera că poliţia avea să vină la Kremlin. Asta i-ar fi 

făcut acoperirea mai convingătoare. 

— O să fie ocupați mai târziu, când se închid cârciumile, 
dar deocamdată e linişte. 

— Bine. Spune-le că le dau o ceaşcă de ceai. 

Cei doi închiseră. Mobilul lui Kit sună a treia oară, iar pe 
ecran apăru: „Kremlin apelează Hibernian”. „În sfârşit”, îşi 
zise el, uşurat. Acesta era telefonul pe care îl aştepta. 
Apăsă pe o tastă şi rosti: 

— Hibernian Telecom, cu ce vă pot fi de ajutor? 

— Aici Oxenford Medical. Avem o problemă cu sistemul 
de telefonie, se auzi vocea lui Steve. 

Kit îşi exageră accentul scoţian ca nu cumva Steve să-i 
recunoască vocea. 

— Adică pe Greenmantle Road, Inverburn? 

— Da. 

— Care este problema? 

— Nu funcţionează nici un telefon, cu excepţia acestuia. 
Nu e nimeni în clădire, bineînţeles, dar ideea este că 
sistemele de alarmă sunt conectate la liniile telefonice şi 
trebuie să ne asigurăm că totul funcţionează în parametri 
normali. 

În acel moment, tatăl lui Kit intră în cameră. 

Kit îngheţă, paralizat de frică şi de groază, de parcă ar fi 
fost din nou copil. Stanley se uită la computer şi la telefonul 
mobil şi ridică din sprâncene. Kit făcu un efort şi îşi 
recapătă calmul. Nu mai era un copil căruia să-i fie frică de 
o mustrare. Încercând să păstreze un ton calm, spuse în 
receptor: 

— O să sun eu înapoi în două minute. 

Apăsă pe o tastă, iar ecranul se întunecă. 

— Lucrezi? întrebă tatăl său. 

— Trebuie să termin ceva. 

— De Crăciun? 

— Am promis că o să livrez programul aceasta până pe 

24 decembrie. 

— Până la ora aceasta, clientul tău probabil că s-a dus 
acasă, ca toţi oamenii normali. 

— Dar pe computerul său va apărea că i-am trimis 
programul prin e-mail până în miezul nopţii, în Ajunul 
Crăciunului, aşa că nu va putea să spună că am întârziat. 

Stanley zâmbi şi dădu aprobator din cap. 

— Ei bine, mă bucur că eşti conştiincios. 

Rămase lângă el pentru câteva secunde fără să spună 
nimic, având, în mod evident, şi altceva de spus. Ca un 
adevărat om de ştiinţă ce era, nu acordă atenţie pauzelor 
lungi care apăreau în conversații. Pentru el, cel mai 
important lucru era precizia. 

Kit aşteptă, încercând să-şi ascundă nerăbdarea. Mobilul 
începu iarăşi să sune. 

— Drace! exclamă el. Îmi pare rău, zise uitându-se la 
tatăl său. Verifică ecranul laptopului. Acesta nu era un apel 
redirecționat, ci unul direct, din partea lui Hamish 
McKinnon, agentul de pază. Nu putea să nu-l ia în seamă. 
Lipi telefonul de ureche, astfel încât vocea interlocutorului 
să nu poată fi auzită de tatăl său. 

— Da! 

— Toate telefoanele de aici au murit, zise Hamish 
precipitat. 

— În regulă, era de aşteptat. Era totul stabilit. 

— Mi-ai zis să-ţi spun dacă se întâmplă ceva neobişnuit... 

— Da, şi ai făcut bine că m-ai sunat, dar acum trebuie să 
închid. Mulţumesc. 

Puse capăt convorbirii. 

— Am trecut, într-adevăr, peste cearta dintre noi? îl 
întrebă tatăl său. 

Kit nu suporta genul acesta de conversaţie, pentru că 
sugera că ambii erau la fel de vinovaţi. Dar era disperat să 
poată vorbi din nou la telefon, aşa că zise: 

— Da, cred că da. 

— Ştiu că tu crezi că ai fost tratat nedrept, spuse tatăl 
său, citindu-i gândurile. Eu nu înţeleg cum poţi să gândeşti 
aşa, dar accept faptul că tu chiar crezi asta. Şi eu, de 
asemenea, simt că mi s-a făcut o nedreptate. Dar trebuie 
să încercăm să uităm asta şi să fim prieteni din nou. 

— Aşa spune Miranda. 

— lar eu nu sunt chiar sigur că tu ai trecut peste asta. 
Simt că îmi ascunzi ceva. 

Kit încercă să păstreze o expresie impenetrabilă, astfel 
încât sentimentul de vinovăţie care-l încerca să nu iasă la 
iveală. 

— Mă străduiesc, spuse el. Nu este uşor. 

Stanley păru satisfăcut de acest răspuns. g 

— Ei bine, nu pot să-ți cer mai mult de atât, spuse el. Işi 
puse mâna pe umărul lui Kit, se aplecă şi îl sărută pe 
creştet. Am venit să-ţi spun că cina e gata imediat. 

— Aproape că am terminat. Cobor în cinci minute. 

— Bine, zise Stanley şi ieşi. 

Kit se prăbuşi în scaun. Tremura din cauza unui amestec 
de ruşine şi uşurare. Tatăl său era viclean şi nu se lăsa 
amăgit - şi, cu toate acestea, Kit  supravieţuise 
interogatoriului. Dar, cât durase, fusese de-a dreptul 
înspăimântător. 

Când reuşi să-şi controleze tremurul mâinilor, formă 
numărul de la Kremlin. Răspunsul fu foarte prompt. 

— Oxenford Medical, se auzi vocea lui Steve Tremlett. 

— De la Hibernian Telecom. 

Kit îşi aminti că trebuia să-şi schimbe vocea. Nu Îl 
cunoscuse prea bine pe Tremlett, şi trecuseră nouă luni de 
când plecase de la Oxenford Medical, aşa că era puţin 
probabil ca Steve să-şi mai aducă aminte vocea lui, dar nu 
avea de gând să-şi asume acest risc. 

— Nu pot să accesez unitatea centrală de procesare de la 

voi. 

— Nici nu mă mir. Probabil că şi linia aceea a căzut. Va 
trebui să trimiteţi pe cineva. 

Exact asta voia şi Kit, dar avu grijă să nu pară prea 
entuziasmat. 

— O să fie greu să trimit o echipă la voi de Crăciun. 

— Nu mă luaţi aşa! Vocea lui Steve îi trăda furia. Mi-aţi 
garantat că vă veţi ocupa de orice problemă în interval de 
patru ore de la apariţie, în fiecare zi a anului. Acestea sunt 
serviciile pentru care vă plătim. Acum este 7.55 p.m., iar eu 
o să trec în registru acest apel. 

— Bine, nu te impacienta! O să vă trimit un echipaj cât 
de curând posibil. 

— Daţi-mi, vă rog, o oră. 

— O să fac tot posibilul să ţi-i trimit până la miezul nopţii. 

— Mulţumesc, o să-i aşteptăm. 

Steve închise. 

Kit puse mobilul pe masă. Transpira. Îşi şterse faţa cu 
mâneca. Până acum, totul mersese perfect. 

8.30 P.M. 


Stanley detonă bomba în timpul cinei. 

Miranda se simţea uşor ameţită. Osso bucco era hrănitor 
şi gustos, iar tatăl său deschisese două sticle de Brunello di 
Montepulciano pentru masă. Kit era agitat, ţâşnind pe scări 
către camera lui ori de câte ori îi suna mobilul, dar toţi 
ceilalţi erau relaxaţi. Cei patru copii mâncară repede, după 
care se retraseră în hambar să vadă Scream 2 pe DVD, 
lăsând şase adulţi în jurul mesei, în sufragerie: Miranda şi 
Ned, Olga şi Hugo, Stanley în capul mesei şi Kit în faţa sa. 
Lori servea cafeaua, în timp ce Luke punea vasele în 
maşina de spălat din bucătărie. In momentul acela, Stanley 
spuse: 

— Ce părere aţi avea dacă aş începe să ies din nou cu 
cineva? 

Toată lumea amuţi. Chiar şi Lori reacţionă: se oprise din 
turnatul cafelei şi stătea nemişcată, uitându-se şocată la el. 

Miranda ghicise intenţiile tatălui său, dar, oricum, era 
neliniştitor să îl audă spunând-o direct. 

— Presupun că vorbim despre Toni Gallo, zise ea. 

El păru speriat şi spuse: 

— Nu. 

— La naiba! exclamă Olga. 

Nici Miranda nu-l credea, dar se abţinu să îl contrazică. 

— În orice caz, nu vorbesc despre cineva anume, ci 
despre idee în general, continuă el. Mama Marta a murit de 
un an şi jumătate, odihnească-se în pace! Timp de aproape 
patru decenii, ea a fost singura femeie din viaţa mea. Dar 
am şaizeci de ani şi probabil că mai am alţi douăzeci sau 
treizeci de ani de trăit. Poate că nu vreau să îi petrec 
singur. 

Lori îl străfulgera cu o privire care lăsa să se vadă că era 
uşor rănită. Nu era singur, asta voia să spună: îi avea pe ea 
şi pe Luke. 

— Şi de ce ne întrebi pe noi? Nu ai nevoie de permisiunea 
noastră pentru a te culca cu secretara sau cu oricine 
altcineva! spuse Olga, prost dispusă. 

— Nu vă cer voie. Vreau să ştiu ce părere aţi avea dacă 
s-ar întâmpla. Şi, apropo, nu va fi vorba despre secretara 
mea. Dorothy are o căsnicie foarte fericită. 

Miranda luă cuvântul, încercând astfel s-o împiedice pe 
Olga să spună ceva dur: 

— Eu cred că ne-ar fi greu, tati, să te vedem cu altă 
femeie în casa asta. Dar vrem să fii fericit şi cred că ne-am 
strădui să ne purtăm frumos cu o persoană pe care tu ai 
iubi-o. 

Stanley îi aruncă o privire crispată. 

— Nu e chiar un sprijin entuziast, dar mulţumesc că 
încerci să ai o atitudine pozitivă. 

— Nu o să primeşti aşa ceva din partea mea, spuse Olga. 
Pentru numele lui Dumnezeu, ce ar trebui să-ţi spunem noi? 
Te gândeşti să te căsătoreşti cu femeia asta? Vrei să ai şi 
alţi copii? 

— Nu mă gândesc să mă căsătoresc cu nimeni, spuse el 
țâfnos. Olga îl enerva pentru că refuza să discute în limitele 
trasate de el. Mama reuşise mereu să se bage pe sub 
pielea lui exact în acelaşi fel. Dar nu exclud nimic, adăugă 
el. 

— Este scandalos, începu Olga ca o furtună. Când eram 
mică, abia dacă te vedeam. Erai mereu în laborator. Eu şi 
mama eram acasă cu Mandy, care era doar un bebeluş, de 
la şapte jumătate dimineaţa până seara la nouă. Am fost o 
familie cu un singur părinte, şi asta pentru cariera ta, ca să 
inventezi tu antibiotice cu spectru restrâns, un medicament 
pentru ulcer şi nişte pastile împotriva colesterolului şi să 

devii faimos şi bogat. Ei bine, eu vreau o recompensă 
pentru sacrificiul pe care l-am făcut. 

— Ai fost educată în şcoli foarte scumpe, replică Stanley. 

— Nu e suficient. Vreau ca banii tăi să fie moşteniţi de 
copiii mei, şi nu vreau ca ei să trebuiască să-i împartă cu 
plozii făcuţi cu vreo târfă care nu ştie nimic în afară de cum 
să profite de un văduv. 

Miranda strigă, în semn de protest. Jenat, Hugo interveni: 

— Nu te ascunde după deget, Olga dragă! Spune ce ai pe 
suflet! 

Faţa lui Stanley se întunecă. 

— Nu aveam de gând să-mi dau întâlniri cu vreo târfă. 

Olga îşi dădu seama că mersese prea departe. 

— Nu am vrut să zic chiar asta, zise ea. 

Pentru ea, această afirmaţie era o scuză. 

— N-o să fie prea mare diferenţă, spuse Kit uşor obraznic. 
Mama era înaltă, atletică, nu avea preocupări intelectuale şi 
era italiancă. Toni e înaltă, atletică, nu are preocupări 
intelectuale şi este spanioloaică. Mă întreb dacă se pricepe 
la gătit. 

— Nu fi prost, sări Olga. Diferenţa este că, în ultimii 40 de 
ani, Toni nu a făcut parte din familia aceasta, aşa că nu e 
una dintre noi. Este o intrusă. 

Kit se dezlănţui. 

— Nu mă face prost, Olga. Cel puţin, eu văd ce se 
petrece sub nasul meu. 

Miranda simţi că inima îi stă în loc. Despre ce vorbea? 

Aceeaşi întrebare răsări şi în mintea Olgăi. 

— Ce e sub nasul meu şi eu nu văd? 

Miranda aruncă o privire pe furiş către Ned. Se temea că 
avea s-o întrebe mai târziu la ce se referise Kit. De cele mai 
multe ori, se prindea de lucrurile de genul ăsta. Kit bătu în 
retragere. 

— Of, gata cu interogatoriul! Eşti o pacoste. 

— Tu nu-ți faci probleme în legătură cu viitorul tău 
financiar? îl întrebă Olga pe Kit. Moştenirea ta e la fel de 
ameninţată ca a mea. Ai atâţia bani, încât pur şi simplu nu- 
ţi pasă? 

Kit râse fără nici o urmă de umor. 

— Da, sigur că da. 

— Nu crezi că eşti un pic mercantilă? îi spuse Miranda 
Olgăi. 

— Păi tati ne-a întrebat. 

— Am crezut că vă veţi simţi rău s-o vedeţi pe mama 
voastră înlocuită de cineva nou, spuse Stanley. Nici nu mi-a 
trecut prin cap că principala voastră grijă va fi testamentul 
meu. 

Miranda se simţea îndurerată de dezamăgirea tatălui ei, 
dar era mai îngrijorată în privinţa lui Kit şi a ceea ce putea 
el să spună. Când era mic, Kit nu putea niciodată să 
păstreze un secret. Ea şi Olga fuseseră mereu obligate să 
nu-i spună nimic. Dacă aveau încredere în el cu vreo 
confidenţă, el îi spunea totul mamei în cinci minute. lar 
acum Kit ştia cel mai întunecat secret al Mirandei. Nu mai 
era un copil, dar, pe de altă parte, nu se maturizase 
niciodată cu adevărat. Era o situaţie periculoasă. Inima îi 
bătea ca o tobă. Poate că, dacă lua parte la conversaţie, 
avea şansa s-o controleze. Se adresă Olgăi: 

— Cel mai important lucru este să menţinem familia 
unită. Oricare ar fi decizia lui tati, noi nu o putem lăsa să ne 
dezbine. 

— Nu-mi ţine predici despre familie, spuse Olga furioasă. 
Vorbeşte cu fratele tău! 

— Lasă-mă în pace! sări Kit. 

— Nu vreau să începem iar cu asta, spuse Stanley. 

Olga insistă. 

— Dar el este cel care a fost cât pe-aci să distrugă 
familia. 

— Du-te dracului, Olga, izbucni Kit. 

— Uşurel, spuse ferm Stanley. Putem avea o discuţie în 
contradictoriu şi fără să recurgem la insulte şi obscenităţi. 

— Hai să fim serioşi, tati! spuse Olga. Era furioasă la 
culme pentru că fusese numită mercantilă şi simţea nevoia 
să contraatace. Ce-ar putea fi mai ameninţător pentru 
familie decât gestul unuia dintre noi de a fura de la o rudă? 

Kit se înroşise de ruşine şi de furie. 

— Îţi spun eu ce, zise el. 

Miranda ştia ce urma. Îngrozită, îşi întinse braţul spre Kit 
cu palma ridicată, făcându-i semn să se oprească. 

— Kit, calmează-te, te rog, spuse ea înnebunită. 

El nu o asculta. 

— Îţi spun eu ce poate fi mai ameninţător pentru familie. 

Miranda ţipă la el: 

— Taci odată! 

Stanley îşi dădu seama că în spatele acestor reacţii se 
afla ceva ce el nu ştia şi se încruntă pentru a-şi arăta 
nedumerirea. 

— Despre ce vorbiţi voi doi acolo? 

— Vorbesc despre cineva... 

Miranda se ridică. 

— Nu! 

— ... Cineva care se culcă... 

Miranda luă un pahar cu apă şi i-l aruncă în faţa lui Kit. 
Brusc, în încăpere se lăsă liniştea. 

Kit îşi şterse faţa cu şerveţelul. Cu toţi cei din încăpere 
urmărindu-l, amuţiţi de uimire, Kit spuse: 

— ... Se culcă cu soţul surorii ei. 

Olga era înmărmurită. 

— N-are nici un sens. Eu nu m-am culcat niciodată cu 
Jasper - sau cu Ned. 

Miranda îşi cuprinse capul cu mâinile. 

— Nu m-am referit la tine, spuse Kit. 

Olga se uită la Miranda. Aceasta îşi feri privirea. 

Lori, care încă mai stătea cu cafetiera în mână, trase 
adânc aer în piept, semn că înţelesese, uimită, situaţia. 

— Dumnezeule mare! Nu mi-am închipuit niciodată aşa 
ceva! spuse Stanley. 

Miranda se uită la Ned. Acesta era îngrozit. 

— Tu ţi-ai închipuit? întrebă el. 

Ea nu-i răspunse. 

Olga se întoarse către Hugo. 

— Tu şi sora mea? 

Hugo arboră rânjetul său de băiat rău. Olga îşi arcui 
braţul şi îl pălmui peste obraz. Se auzi un zgomot puternic, 
de parcă ar fi primit un pumn, nu o palmă. 

— Au! strigă el şi se lăsă pe spătarul scaunului. 

— Netrebnicule, mincinosule, izbucni Olga. Îşi căută 

cuvintele. Vierme, porc ce eşti. Ticălos nenorocit, nemernic 
putred! Se întoarse către Miranda: Şi tu! 
_ Miranda nu o putea privi în ochi. Se uita în jos, la masă. 
In faţa ei, se afla o ceaşcă mică de cafea. Era o ceşcuţă 
făcută din porțelan fin, alb, cu o dungă albastră. Serviciul 
favorit al mamei. 

— Cum ai putut? îi spuse Olga. Cum ai putut? 

Miranda va încerca, într-o zi, să-i explice; dar tot ce ar fi 
spus acum ar fi fost luat ca un pretext. Aşa că nu făcu nimic 
altceva decât să clatine din cap, dintr-o parte în alta. 

Olga se ridică şi ieşi din încăpere. Hugo părea spăşit. 

— Ar fi bine să... 

Se duse după ea. 

Brusc, Stanley îşi dădu seama că Lori era tot acolo, 
ascultând fiecare cuvinţel. 

— Lori, ar fi bine să te duci să-l ajuţi pe Luke în bucătărie, 
zise el cu întârziere. 

Ea tresări, ca trezită din somn. 

— Da, profesore Oxenford. 

Stanley îi aruncă o privire lui Kit. 

— Ai fost crud. 

Vocea îi tremura din cauza furiei. 

— Da, sigur, dă vina pe mine, spuse Kit irascibil. Nu eu 
m-am culcat cu Hugo, nu-i aşa? 

Işi aruncă şerveţelul pe jos şi plecă. 

Ned era umilit. 

— Aăă, scuzaţi-mă, spuse el şi ieşi. 

În cameră, nu mai rămaseră decât Miranda şi tatăl ei. 
Stanley se ridică şi veni lângă ea. Îşi puse mâna pe umărul 
ei. 

— Se vor calma cu toţii, în cele din urmă, spuse el. E rău, 
dar o să treacă. 

Ea se întoarse către el şi îşi lipi faţa de tweed-ul moale al 
vestei lui. 

— O, tati, îmi pare rău, spuse ea şi începu să plângă. 

9.30 P.M. 


Vremea se înrăutăţea. Drumul lui Toni către azil fusese 
greu, dar cel de întoarcere era şi mai anevoios. Pe şosea 
era un strat subţire de zăpadă, întărit de cauciucurile 
maşinilor şi prea îngheţat pentru a se transforma în zloată. 
Şoferii fricoşi mergeau cu viteza melcului, întârziindu-i şi pe 
ceilalţi. Porsche-ul Boxter roşu al lui Toni era maşina 
perfectă când venea vorba despre depăşirea leneşilor, dar 
nu dădea randament maxim în condiţii de carosabil 
alunecos, iar Toni nu prea avea ce să facă pentru a scurta 
călătoria. 

Mama stătea mulţumită lângă ea, purtând o haină verde 
de lână şi o pălărie de fetru. Nu era deloc supărată pe Bella. 
Toni era dezamăgită de acest lucru dar, în acelaşi timp, îi 
era ruşine că simţea aşa. Undeva în sinea ei, voia ca mama 
să fie înfuriată la culme de comportamentul Bellei, aşa cum 
fusese Toni. S-ar fi simţit răzbunată. Dar mama părea să 
creadă că fusese vina lui Toni că aşteptase atât de mult. 

— Îţi dai seama că Bella trebuia să te ia cu ceva vreme în 
urmă, spuse ea pe un ton iritat. 

— Da, dragă, dar sora ta are o familie de care trebuie să 
aibă grijă. 

— Şi eu am o slujbă cu multe responsabilităţi. 

— Ştiu. Este substitutul tău pentru copii. 

— Deci e în regulă ca Bella să te dezamăgească, dar eu 
nu am voie. 

— Exact, dragă. 

Toni încercă să urmeze exemplul mamei şi să fie 
mărinimoasă, dar se gândea mereu la prietenii ei care se 
aflau la spa, stăteau în jacuzzi, jucau şarade sau beau cafea 
lângă un foc de buşteni. Charles şi Damien ar fi devenit din 

ce în ce mai caraghios de efeminaţi pe măsură ce seara 
înainta şi ei se relaxau. Michael spunea poveşti despre 
mama lui, care era irlandeză, o caţă renumită în oraşul ei 
natal, Liverpool. Bonnie îşi aducea aminte de zilele de 
facultate, de situaţiile grele prin care fuseseră nevoite să 
treacă ea şi Toni deoarece erau singurele două fete din trei 
sute de studenţi înscrişi la Inginerie. Toţi se distrau de 
minune, în timp ce Toni conducea prin zăpadă cu mama ei 
alături. 

Îşi porunci să înceteze cu văicăreala de doi bani. „Sunt 
adultă, se gândi ea, şi adulţii au responsabilităţi. Mai mult, 
mama s-ar putea să nu mai trăiască mulţi ani, aşa că ar 
trebui să mă bucur de compania ei atât cât pot.” 

Îi venea mai greu să vadă jumătatea plină a paharului 
când se gândea la Stanley. Se simţise atât de apropiată de 
el în dimineaţa aceasta, iar acum ruptura dintre ei era mai 
mare decât Marele Canion. Se întreba mereu dacă insistase 
prea mult. Îl făcuse să aleagă între familia lui şi ea? Poate 
că, dacă l-ar fi luat mai blând, el nu s-ar mai fi simţit forţat 
să ia o hotărâre. Dar nu se aruncase în braţele lui, iar 
femeia trebuia să încurajeze un pic bărbatul, altfel acesta 
nu ar mai vorbi niciodată. _ 

„N-are nici un rost să ai regrete”, îşi spuse ea. Il pierduse, 
asta era. 

În faţă se zăreau luminile unei benzinării. 

— Ai nevoie la toaletă, mama? întrebă ea. 

— Da, te rog. Ș 

Toni încetini şi parcă maşina în faţa benzinăriei. Işi umplu 
rezervorul, după care îşi conduse mama înăuntru. Mama 
merse la toaletă în timp ce Toni plătea. Când se întorcea la 
maşină, îi sună telefonul mobil. Gândindu-se că s-ar putea 
să fie sunată de la Kremlin, Toni înşfăcă telefonul în grabă. 

— Toni Gallo. 

— Stanley Oxenford la telefon. 

— Aaa. 

O luase prin surprindere. Nu se aşteptase să o sune. 

— Poate că am nimerit într-un moment nepotrivit, spuse 
el politicos. 

— Nu, nu, nu, zise ea repede, strecurându-se în spatele 
volanului. Am crezut că mă sună careva de la Kremlin şi 
eram îngrijorată să nu se fi întâmplat ceva acolo. 

Închise portiera. 

— Totul e în regulă, din câte ştiu. Cum e la spa? 

— Nu sunt acolo. 

Îi povesti ce se întâmplase. 

— Ce dezamăgire teribilă, spuse el. 

Fără nici un motiv întemeiat, inima ei bătea mai tare. 

— Dar la tine - e totul în regulă? 

Se întreba de ce o sunase. În acelaşi timp, urmărea 
clădirea puternic luminată a benzinăriei. Avea să mai 
treacă ceva timp până să iasă mama ei. 

— Cina în familie n-a ieşit prea bine. Nu e ceva 
nemaiîntâlnit - noi ne mai certăm uneori. 

— Despre ce e vorba? 

— Probabil că nu ar trebui să-ţi spun. 

„Şi atunci de ce m-ai sunat?”, se întrebă în sinea ei Toni. 
Era ceva neobişnuit că Stanley să dea un telefon care să nu 
aibă un scop precis. De obicei, el era atât de ordonat, încât 
Toni avea impresia că ţinea în faţă o listă de subiecte pe 
care trebuia să le atingă. 

— Pe scurt, Kit ne-a dezvăluit că Miranda s-a culcat cu 
Hugo - soţul surorii ei. 

Dumnezeule mare! Toni şi-i închipui pe fiecare: chipeşul 
şi răutăciosul Kit; dolofana şi drăguţa Miranda; Hugo, un 
casanova de dimensiuni reduse, şi formidabila Olga. Era o 
poveste interesantă, dar mai surprinzător era că Stanley îi 
vorbea despre asta. Încă o dată el o trata de parcă ar fi fost 
prieteni intimi. Dar nu avea încredere în această impresie. 

Dacă-şi lăsa speranţele să prindă aripi, avea să se 
prăbuşească din nou. Oricum, nu voia să încheie 
conversaţia. 

— Şi tu ce părere ai despre toate acestea? întrebă ea. 

— Ei bine, Hugo a fost întotdeauna un uşuratic. După 
aproape douăzeci de ani de căsnicie, Olga îi cunoaşte firea. 
Se simte umilită şi e furioasă la culme - de fapt, o aud 
ţipând chiar în momentul de faţă -, dar cred că o să-l ierte. 
Miranda mi-a explicat cum s-a întâmplat. Nu a avut o relaţie 
extraconjugală cu Hugo, ci doar s-a culcat cu el o singură 
dată, când era deprimată în urma destrămării căsniciei 
sale; şi îi e ruşine de propria persoană de atunci încoace. 
Cred că, în cele din urmă, Olga o va ierta şi pe ea. Dar cel 
care mă îngrijorează este Kit. Tonul său deveni trist. 
Întotdeauna am vrut ca fiul meu să fie un om curajos, cu 
principii, să devină o persoană cu coloană verticală, pe care 
toată lumea s-o respecte; dar el e viclean şi slab. 

Dintr-odată, Toni îşi dădu seama că Stanley vorbea cu ea 
aşa cum ar fi făcut-o cu Marta. După un astfel de scandal, 
ei doi s-ar fi dus la culcare şi ar fi discutat rolul avut de 
fiecare copil. Îi era dor de soţia lui şi căuta un substitut în 
persoana lui Toni. Dar această idee nu o mai încântă deloc, 
din contră: chiar o nemulţumea. Stanley nu avea nici un 
drept să se folosească aşa de ea. Se simţea exploatată. In 
plus, chiar trebuia să intre în toaleta staţiei de benzină 
pentru a se asigura că mama ei era bine. Tocmai se 
pregătea să-i spună acest lucru, când el îi zise: 

— Dar nu ar trebui să te împovărez cu toate acestea. Te- 
am sunat să-ţi spun altceva. „Acesta-i Stanley pe care-l 
cunosc, îşi zise Toni. lar mama nu va păţi nimic dacă mai 
stă câteva minute.” Stanley continuă: După Crăciun, vrei să 
iei cina cu mine într-o seară? 

„Poftim?”se întrebă Toni în sinea ei. 

— Bineînţeles, răspunse ea. „Ce înseamnă această 

invitaţie?” 

— Ştii bine că nu sunt de acord cu bărbaţii care fac 
avansuri angajatelor pentru că acestea din urmă sunt puse 
într-o poziţie dificilă - ele simt că, dacă refuză, s-ar putea 
să aibă de suferit din punct de vedere profesional. 

— Eu nu am asemenea temeri, spuse ea, uşor înţepată. 
Oare voia să-i spună că această invitaţie nu era un avans 
romantic, aşa că nu avea de ce să-şi facă griji? Se trezi că 
nu mai putea să respire şi făcu un efort să-şi păstreze 
timbrul vocal normal. Aş fi încântată să iau cina cu tine. 

— M-am gândit la conversaţia pe care am avut-o de 
dimineaţă, pe stâncă. 

„Şi eu”, se gândi ea. El continuă: 

— Ţi-am spus ceva ce regret de-atunci încoace. 

— Ce... Abia dacă mai putea respira. Ce anume? 

— Că nu aş putea pune bazele altei familii. 

— Nu ai vorbit serios? 

— Am spus-o pentru că eram... speriat. Ciudat, nu? La 
vârsta mea, să fiu speriat. 

— Speriat de ce? 

Pentru câteva momente, între cei doi se lăsă tăcerea. 

— De sentimentele mele. 

Toni aproape că scăpă telefonul din mână. Simti cum un 
val de roşeaţă urca dinspre gât spre faţa ei. 

— Sentimente, repetă ea. 

— Dacă această conversaţie te face să te simţi îngrozitor 
de stânjenită, trebuie doar să-mi spui şi nu o să mai 
deschid subiectul niciodată. 

— Continuă! 

— Când mi-ai spus că Osborne te-a invitat în oraş, mi-am 
dat seama că nu vei fi singură pentru totdeauna şi că, 
probabil, îţi vei găsi pe cineva în curând. Dacă mă fac de 
râs, te rog să-mi spui imediat şi să-mi curmi suferinţa! 

— Nu... Toni înghiţi în sec. Îşi dădu seama că, pentru el, 

era extraordinar de dificil să spună aceste lucruri. Probabil 
că trecuseră patruzeci de ani de când nu mai vorbise aşa 
cu o femeie. Trebuia să-l ajute. Trebuia să-i spună clar că 
nu se simţea deloc ofensată. Nu, nu te faci de râs, chiar 
deloc. 

— Azi-dimineaţă am crezut că ai putea simţi ceva pentru 
mine, iar asta m-a speriat. Greşesc că-ţi spun toate 
acestea? Mi-aş dori să-ţi pot vedea faţa. 

— Sunt foarte bucuroasă, spuse ea şoptit. Sunt foarte 
fericită. 

— Cu adevărat? 

— Da. 

— Când pot să te văd? Vreau să mai vorbim. 

— Sunt cu mama. Suntem la o benzinărie, iar ea tocmai 
iese de la toaletă, o văd acum. Toni coborî din maşină, 
ţinând încă telefonul la ureche. Hai să vorbim mâine- 
dimineaţă. 

— Nu închide încă! Sunt atâtea lucruri de spus... 

Toni îi făcu cu mâna mamei sale şi strigă: 

— Aici! Mama o văzu şi se întoarse. Toni deschise 
portiera din stânga şi o ajută să urce în maşină, spunând: 
Tocmai terminam de vorbit. 

— Unde eşti? întrebă Stanley. 

Toni închise uşa pe partea mamei. 

— La mai puţin de douăzeci de kilometri de Inverburn, 
dar înaintez dureros de încet. 

— Vreau să ne vedem mâine. Amândoi avem obligaţii de 
familie, dar avem dreptul la ceva timp şi pentru noi. 

— O să aranjăm ceva. Deschise uşa din dreapta, pe 
partea şoferului. Trebuie să închid - mamei i se face frig. 

— La revedere. 

Toni închise clapa telefonului şi urcă în maşină. 

— Ce zâmbet larg, spuse mama. Te-ai înveselit. Cine era 
la telefon - cineva drăguţ? 


207 


— Da, răspunse Toni. Cineva foarte drăguţ, într-adevăr. 

10.30 P.M. 


Kit aştepta nerăbdător în camera lui ca toată lumea să se 
culce. Trebuia să plece cât mai curând posibil, dar totul s-ar 
fi dus pe apa sâmbetei dacă l-ar fi auzit cineva plecând, aşa 
că se forţă să rămână pe loc. 

Stătea la biroul vechi din cabină. Laptopul era în 
continuare băgat în priză, pentru a nu consuma bateria: 
urma să aibă nevoie de ea mai târziu. Telefonul mobil era în 
buzunar. 

Se ocupase de trei apeluri de la şi către Kremlin. Două 
dintre ele fuseseră apeluri personale inofensive către 
agenţii de pază, aşa că le lăsă să ajungă la destinaţie. Al 
treilea fusese un apel de la Kremlin pentru Steepfall. Kit 
presupuse că Steve Tremlett, având în vedere că nu reuşise 
să ia legătura cu Toni Gallo, ar fi vrut să-l informeze pe 
Stanley despre problema cu telefoanele. Pusese un mesaj 
înregistrat în care Steve era informat că era un 
deranjament pe linie. 

În timp ce aştepta, asculta nerăbdător zgomotele din 
casă. Îi putea auzi pe Olga şi pe Hugo certându-se în 
dormitorul de alături, Olga punând întrebări şi lansând 
afirmaţii ca o mitralieră, iar Hugo abject, rugător, 
convingător, glumeţ şi din nou abject. De la parter, din 
bucătărie, Luke şi Lori aranjau veselă, şi se tot auziră 
zgomotele făcute de oale şi farfurii timp de vreo jumătate 
de oră; apoi uşa de la intrare fu trântită, semn că plecau 
către căsuţa lor. Copiii erau în hambar şi se presupunea că 
Miranda şi Ned se duseseră în casa de oaspeţi. Stanley era 
ultimul care nu se retrăsese încă. Se dusese în birou, 
închisese uşa şi sună pe cineva - se ştia dacă cineva 
vorbea la telefon, deoarece pe toate aparatele apărea scris 

„ocupat”. După o vreme, Kit îl auzi urcând scările şi 
închizând uşa dormitorului său. Olga şi Hugo se duseră 
amândoi la baie, după care nu se mai auzi nimic - fie se 
împăcaseră, fie erau prea obosiţi. Câinele, Nellie, avea să 
fie în bucătărie, culcat lângă maşina de gătit, cel mai 
călduros loc din toată casa. 

Kit mai aşteptă un pic, lăsându-le tuturor răgaz să 
adoarmă. 

Se simţise răzbunat de cearta apărută în familie mai 
devreme. Greşeala Mirandei le dovedise că el nu era 
singurul păcătos din familie. Ei îl condamnau că făcuse 
public un secret, dar era mai bine ca problemele de genul 
acesta să fie cunoscute. De ce să fie exagerate greşelile lui, 
iar ale ei ascunse cu discreţie? Lasă-i să fie furioşi. li 
plăcuse să o vadă pe Olga lovindu-l pe Hugo. „Sora mea 
mai mare are un pumn straşnic”, se gândi el amuzat. 

Se întreba dacă era cazul să îndrăznească să plece. Era 
pregătit. Îşi scosese inelul cu sigiliu care l-ar fi putut da de 
gol şi îşi înlocuise ceasul elegant Armani cu un Swatch 
obişnuit. Era îmbrăcat în jeanşi şi un pulover negru, 
călduros; avea să-şi ducă bocancii în mână şi să îi încalţe 
abia când ajungea la parter. 

Kit se ridică - după care auzi uşa din spate trântindu-se. 
Înjură enervat. Intrase cineva - probabil că unul sau doi 
dintre copii, ca să dea iama în frigider. Aşteptă să audă din 
nou uşa, dar, în loc de asta, auzi paşii cuiva care urca 
scările. 

Un moment mai târziu, auzi uşa dormitorului său 
deschizându-se. Paşii traversară camera şi, câteva secunde 
mai târziu, Miranda intră în cabină. Purta cizme Wellington, 
un halat peste cămaşa de noapte şi avea în mână un 
cearceaf şi o pătură. Fără să scoată un cuvânt, se duse la 
fotoliul-pat şi începu să-l desfacă. Kit era înnebunit. 

— Pentru numele lui Dumnezeu, ce vrei? 

— Dorm aici, îi răspunse ea calm. 

— Nu poţi! spuse el panicat. 

— Nu văd de ce nu. 

— Ar trebui să fii în casa de oaspeţi. 

— M-am certat cu Ned, graţie dezvăluirii tale din timpul 
cinei, rahat viclean ce eşti! 

— Nu vreau să stai aici! 

— Nu dau nici doi bani pe ce vrei tu. 

Kit încercă să-şi păstreze calmul. Privi deznădăjduit cum 
Miranda îşi pregătea patul pentru noapte. Cum avea să se 
strecoare din dormitor, cu ea aici, riscând să audă tot? Era 
supărată, era posibil să nu adoarmă prea uşor. lar apoi, 
dimineaţa, era mai mult ca sigur că avea să se trezească 
înainte ca el să se fi întors şi să-i observe absenţa. Alibiul lui 
nu mai funcţiona. 

Trebuia să plece acum, prefăcându-se şi mai furios decât 
era în realitate. 

— Du-te dracului! spuse el. Îşi scoase laptopul din priză şi 
închise capacul. Eu nu stau aici cu tine. 

Se duse în dormitor. 

— Unde te duci? 

Odată ieşit din raza ei vizuală, îşi luă bocancii. 

— Mă duc să mă uit la televizor în salon. 

— Să nu-l dai tare. 

Miranda trânti uşa dintre cele două camere. 

Kit ieşi. 

Merse tiptil pe holul întunecos şi pe scări. Lemnăria 
scârţâia, dar asta era firesc în casa aceasta, aşa că nimeni 
nu lua în seamă zgomotele ciudate. O lumină slabă, venită 
de la becul din verandă, intra pe o fereastră mică, aflată 
lângă uşa din faţă, şi delimita zone mai luminate pe 
suportul de pălării, pe stâlpul de la baza scării şi pe teancul 
de agende de pe măsuţa telefonului. Nellie ieşi din 
bucătărie şi se postă lângă uşă dând din coadă, sperând, cu 

un optimism canin imposibil de reprimat, că urma să fie 
scoasă la plimbare. 

Kit se aşeză pe o treaptă şi îşi puse bocancii, ascultând 
atent să nu se deschidă vreo uşă la etaj. Işi dădea seama 
că risca şi se trezi străbătut de un fior de frică în timp ce 
bâjbâia cu şireturile. Oamenii ieşeau mereu din dormitor 
noaptea: poate că Olga o să vrea să bea o gură de apă, 
Caroline ar putea veni din hambar să ia o pastilă pentru 
dureri de cap, Stanley ar putea fi lovit de inspiraţie şi să se 
ducă la computer. 

Îşi legă şireturile şi îmbrăcă jacheta sa neagră Puffa. 
Aproape că ieşise. 

Dacă l-ar vedea cineva acum, ar pleca pur şi simplu. 
Nimeni nu l-ar opri. Problema s-ar ivi a doua zi. Ştiind de 
plecarea lui, ar putea ghici unde se dusese, iar planul său 
se baza pe ideea că nimeni n-avea să înţeleagă ce se 
întâmplase. 

O împinse pe Nellie din faţa uşii şi apăsă pe clanţă. Uşa 
de la intrare nu era încuiată niciodată: Stanley credea că 
era puţin probabil că hoţii să vină într-un loc atât de retras 
şi, oricum, câinele era cea mai bună alarmă antifurt. 

Kit ieşi din casă. Era extrem de frig, iar zăpada cădea în 
continuare. Împinse nasul lui Nellie înapoi înăuntru şi 
închise uşa în urma sa cât putu de uşor. 

Luminile din exterior erau lăsate aprinse pe tot parcursul 
nopţii, dar, în ciuda acestui fapt, abia dacă putea să vadă 
garajul. Zăpada forma un covor de câţiva centimetri 
grosime. Într-un minut, ciorapii şi partea de jos a jeanşilor 
se udaseră leoarcă. Işi dorea să-şi fi pus cizme Wellington. 

Maşina sa se afla lângă partea îndepărtată a garajului, cu 
o pătură de zăpadă pe plafon. Spera că motorul avea să 
pornească. Se urcă în maşină, punându-şi laptopul pe locul 
pasagerului, astfel încât să se poată ocupa rapid de 
apelurile către şi de la Kremlin. Răsuci cheia în contact. 

Maşina tuşi şi împroşcă, dar, după câteva secunde, motorul 
porni. 

Kit spera că nimeni n-auzise zgomotul. 

Ningea atât de tare, încât nu mai vedea aproape nimic. 
Merse încet înainte, atent să nu facă nici o mişcare bruscă 
din volan. Conduse până la alee, trecu atent pe lângă 
promontoriu şi prin pădure, după care urmă aleea până în 
drumul principal. 

Aici zăpada nu mai era neatinsă. Erau urme de cauciucuri 
în ambele direcţii. Întoarse către nord, îndreptându-se în 
direcţia opusă Kremlinului şi merse pe urmele deja 
conturate. După zece minute, viră pe un drum lateral care 
şerpuia printre dealuri. Aici nu erau urme de cauciucuri, aşa 
că încetini, dorindu-şi să fi avut o maşină 4x4. 

După un moment de aşteptare, zări în sfârşit un indicator 
pe care scria: „Şcoala de Aviaţie Inverburn”. Viră spre una 
dintre intrări. Porţile duble erau larg deschise, iar el trecu 
nestingherit. În lumina farurilor, zări un hangar şi un turn de 
control. 

Locul părea pustiu. Preţ de o secundă, Kit speră ca restul 
să nu apară şi să poată anula toată afacerea. Gândul de a 
putea alunga brusc toată această tensiune era atât de 
atrăgător, încât aproape că îl apucă disperarea. 
„Mobilizează-te, îşi zise el în gând. În seara aceasta se vor 
termina toate necazurile tale.” A 

Uşa hangarului era întredeschisă. Kit intră cu maşina. In 
interior, nu era nici un avion - aerodromul funcţiona numai 
în lunile de vară -, dar văzu imediat un Bentley Continental 
de culoare deschisă pe care-l recunoscu ca fiind maşina lui 
Nigel Buchanan. Lângă el, se afla o dubiţă inscripționată 
„Hibernian Telecom”. 

Ceilalţi nu erau în raza lui vizuală, dar zări venind o 
lumină slabă din casa scării. Luându-şi laptopul, Kit urcă pe 
scări până în turnul de control. 

Nigel stătea la birou, purtând un pulover roz pe gât şi o 
jachetă sport, părând foarte liniştit, cu telefonul mobil la 
ureche. Elton stătea rezemat de zid, îmbrăcat într-un trenci 
bej cu gulerul ridicat. La picioarele sale, se afla o geantă 
mare de pânză. Daisy era trântită pe scaun, cu cizmele 
grele pe pervaz. Purta mănuşi strâmte de piele întoarsă bej- 
deschis care păreau nepotrivit de elegante pentru ea. 

Nigel rosti în telefon, cu vocea lui suavă cu accent 
londonez: 

— Ninge destul de tare aici, dar la meteo au anunţat că 
totuşi centrul furtunii ne va ocoli... Da, o să poţi zbura 
mâine-dimineaţă, nici o problemă... Vom fi aici cu mult 
înainte de zece... Voi fi în turnul de control, o să vorbesc cu 
tine imediat ce intri... Nu vor fi probleme atât timp cât ai 
banii, toţi, în bancnote de cincizeci, aşa cum am convenit. 

Discuţia despre bani îl făcu pe Kit să simtă un fior de 
încântare. Trei sute de mii de lire, în mâinile lui, în 
douăsprezece ore şi câteva minute. E drept că trebuia să-i 
dea în mare parte lui Daisy imediat, dar putea să păstreze 
cincizeci de mii. Se întrebă cât spaţiu ocupă cincizeci de mii 
de lire în bancnote de cincizeci. Ar putea să-i ţină în 
buzunare? Trebuia să fi luat o servietă... 

— Eu îţi mulţumesc, spunea Nigel. La revedere. Se 
întoarse către Kit. Uau, Kit! Ai venit chiar la fix. 

— Cine era la telefon - cumpărătorul nostru? 

— Pilotul lui. O să vină cu elicopterul. 

Kit se încruntă. 

— Şi ce va scrie în planul lui de zbor? 

— Că decolează de la Aberdeen şi aterizează în Londra. 
Nimeni nu va şti că va face o oprire neprogramată la Şcoala 
de Aviaţie Inverburn. 

— Bine. 

— Mă bucur că eşti de acord, spuse Nigel, sarcastic. 

Kit îl întreba mereu despre responsabilităţile sale, 

temându-se că Nigel, deşi experimentat, nu era la fel de 
educat sau de inteligent ca el. Nigel îi răspundea la 
întrebări cu un aer amuzat, fiind de părere, în mod evident, 
că Kit, ca un amator ce era, trebuia să aibă încredere în el. 

— Hai să ne echipăm, spuse Elton. 

Scoase din geantă patru salopete pe spatele cărora scria 
„Hibernian Telecom”. Se îmbrăcară cu toţii. 

— Mănuşile arată ciudat cu salopeta, îi spuse Kit lui 
Daisy. 

— Ce păcat, comentă ea. 

Kit o privi fix câteva secunde, după care îşi lăsă ochii în 
jos. Daisy reprezenta un pericol, iar el îşi dorea ca ea să nu 
fi fost prezentă în seara aceea. Il speria, dar, în acelaşi 
timp, o ura şi era hotărât să se impună în faţa ei, atât 
pentru a-şi stabili autoritatea, cât şi pentru a se răzbuna 
pentru ceea ce-i făcuse în dimineaţa respectivă. In curând, 
urma să aibă loc o înfruntare, iar el se şi temea, dar 
totodată o şi aştepta cu nerăbdare. 

În continuare, Elton le împărţi legitimaţii false pe care 
scria „Hibernian Telecom - echipa de întreţinere”. A lui Kit 
avea fotografia unui bărbat mai în vârstă care nu semăna 
deloc cu el. Bărbatul din fotografie avea părul negru tuns la 
jumătatea lungimii urechilor, într-un stil care nu fusese 
niciodată la modă pe perioada vieţii lui Kit, plus o mustață 
groasă şi ochelari. 

Elton căută din nou în geantă şi îi dădu lui Kit o perucă, o 
mustață neagră şi o pereche de ochelari cu rame groase şi 
lentile colorate. De asemenea, îi mai dădu o oglindă mică şi 
un tub cu adeziv. Kit îşi lipi mustaţa deasupra buzei 
superioare şi îşi puse peruca. Părul lui era castaniu mediu şi 
tuns scurt, la modă. Uitându-se în oglindă, fu satisfăcut de 
faptul că deghizarea îi schimba radical înfăţişarea. Elton 
făcuse o treabă excelentă. 

Kit avea încredere în Elton. Umorul de care dădea dovadă 

îi ascundea eficienţa necruțătoare. „Ar face orice e necesar 
pentru a duce afacerea la bun sfârşit”, îşi zise Kit. 

Kit plănuise ca în acea seară să evite toţi gardienii care 
lucraseră la Kremlin când fusese şi el acolo. Cu toate 
acestea, dacă trebuia totuşi să stea de vorbă cu oricare 
dintre ei, era convins că n-aveau să-l recunoască. Îşi 
dăduse jos bijuteriile care-l puteau da de gol şi avea să-şi 
schimbe şi vocea. 

Elton avea deghizări şi pentru Nigel, Daisy şi el însuşi. Ei 
nu erau cunoscuţi angajaţilor de la Kremlin, aşa că nu 
exista riscul de a fi recunoscuţi imediat; dar, mai târziu, 
agenţii de pază aveau să descrie intruşii poliţiştilor, iar 
deghizările îi asigurau că acele descrieri nu ar fi avut nici o 
legătură cu înfăţişarea lor reală. 

Kit văzu că şi Nigel avea perucă. Părul lui Nigel era de 
culoarea nisipului, tuns scurt, dar peruca sa era grizonantă, 
cu părul lung până la bărbie, făcându-l pe londonezul 
elegant să arate ca un membru îmbătrânit al formaţiei 
Beatles. De asemenea, avea ochelari cu rame demodat de 
mari. 

Peste capul chel, Daisy îşi pusese o perucă blondă, cu 
părul lung. Lentilele de contact colorate îi transformară 
ochii din căprui în albastru intens. Era şi mai hidoasă decât 
de obicei. Kit se întrebase mereu cum era viaţa ei sexuală. 
Intâlnise odată pe cineva care pretindea că se culcase cu 
ea, dar tot ce putuse acesta spune fusese: „Şi acum mai 
am vânătăi”. 

Sub privirile lui Kit, Daisy îşi scoase cerceii din 
sprânceană, nas şi buza inferioară. Arăta numai un pic mai 
puţin ciudată. 

Deghizarea lui Elton era cea mai subtilă. Tot ce avea era 
un set de dinţi falşi care dădeau impresia că maxilarul său 
era mai pronunţat - dar arăta complet diferit. Tipul arătos 
dispăruse, iar în locul său apăruse un tocilar. 

În cele din urmă, le dădu tuturor şepci pe care scria 
„Hibernian Telecom”. 

— Majoritatea camerelor de securitate sunt plasate sus, 
le explică el. O şapcă cu cozoroc lung ne va garanta că ei 
nu vor avea o imagine clară a feţelor noastre. 

Erau gata. Trecu un moment de tăcere, în care se uitară 
unii la alţii. Apoi Nigel spuse: 

— Să înceapă spectacolul! 

Părăsiră turnul de control şi coborâră scările pentru a 
ajunge în hangar. Elton se urcă la volanul dubiţei. Daisy sări 
pe locul de lângă el. Nigel se aşeză pe al treilea loc. Nu mai 
era loc în faţă: Kit trebuia să stea pe podea, în spate, cu 
uneltele. 

În timp ce se uita lung la ei, întrebându-se ce să facă, 
Daisy se trase mai aproape de Elton şi îi puse o mână pe 
genunchi. 

— Îţi plac blondele? întrebă ea. 

El privea înainte, cu o expresie goală. 

— Sunt însurat. 

Daisy îşi mută mâna mai sus, pe coapsa lui. 

— Sunt convinsă că ţi-ar plăcea totuşi o fată albă, pentru 
diversitate, nu-i aşa? 

— Sunt însurat cu o fată albă. 

Îi prinse încheietura şi îi luă mâna de pe piciorul lui. 

Kit se hotărî că acesta era momentul potrivit să o pună la 
punct. Cu inima la gură, spuse: 

— Daisy, treci în spatele camionetei. 

— Du-te dracului! răspunse ea. 

— Nu te rog. Îţi comand. Treci în spate! 

— Încearcă să mă obligi. 

— Foarte bine, o s-o fac. 

— Te rog, spuse ea cu un rânjet. De-abia aştept. 

— Afacerea a căzut, spuse Kit. Respira greu, din cauza 
fricii, dar se forţă să păstreze un ton calm. Imi pare rău, 

Nigel. Noapte bună tuturor! Se îndepărtă de camionetă 
simţindu-şi picioarele tremurând. 

Se urcă în maşina lui, porni motorul, aprinse farurile şi 
aşteptă. 

Putea să vadă ce se petrecea pe bancheta din faţă a 
camionetei. Cei trei se certau. Daisy dădea din mâini. După 
un minut, Nigel cobori din camionetă şi ţinu uşa deschisă. 
Daisy vorbea în continuare. Nigel se duse în spate, deschise 
uşile de acolo şi apoi se întoarse în faţă. 

Într-un final, Daisy cobori din maşină. Se opri, uitându-se 
cu răutate la Kit. Nigel vorbi din nou cu ea, după care, în 
cele din urmă, Daisy se urcă în spate şi trânti uşile. 

Kit se întoarse la camionetă şi se urcă în faţă. Elton porni 
motorul, ieşi din hangar şi opri. Nigel închise uşa mare şi el 
se urcă din nou în maşină. 

— Sper că nu s-au înşelat cu prognoza meteo, mormăi 
Elton. Uită-te la nenorocita asta de zăpadă! 

leşiră pe poartă. 

Mobilul lui Kit sună. Ridică ecranul laptopului, pe care 
scria: „Toni apelează Kremlinul”. 

11.30 P.M. 


Mama lui Toni adormise în momentul în care ieşiseră din 
benzinărie. Toni oprise maşina, lăsase scaunul pe spate şi îi 
improvizase o pernă dintr-un fular. Mama dormea ca un 
prunc. Lui Toni i se părea ciudat să-şi îngrijească mama aşa 
cum ar fi îngrijit un copil. O făcea să se simtă bătrână. 

Dar nimic nu o putea întrista după conversaţia pe care o 
avusese cu Stanley. În stilul său reţinut, el îi mărturisise ce 
simţea. In timp ce conducea prin ninsoare, kilometru după 
kilometru, spre Inverburn, Toni se bucura tot mai mult de 
acest sentiment nou de siguranţă. 

Mama dormea adânc când ajunseră în suburbii. Pe străzi 
se mai zăreau încă petrecăreţi. 

Traficul păstra şoseaua neacoperită de zăpadă, iar Toni 
reuşi să conducă fără a se teme că, în orice moment, 
maşina putea să-i scape de sub control. 

Profită de ocazie pentru a suna la Kremlin, doar ca să 
verifice că totul era în regulă. 

Îi răspunse Steve Tremlett. 

— Oxenford Medical. 

— Sunt Toni. Cum merg lucrurile? 

— Bună, Toni. Avem o mică problemă, dar o rezolvăm. 

Toni simţi un fior. 

— Ce problemă? 

— Majoritatea telefoanelor nu funcţionează. Numai 
acesta merge, de la recepţie. 

— Cum s-a întâmplat aşa ceva? 

— N-am idee. Probabil că ninsoarea este de vină. 

Toni dădu dezaprobator din cap, uimită. 

— Sistemul de telefonie costă sute de mii de lire. N-ar 
trebui să cadă din cauza vremii nefavorabile. Putem să-l 

reparăm? 

— Da. Am chemat o echipă de la Hibernian Telecom. Ar 
trebui să ajungă în următoarele câteva minute. 

— Cum stăm cu sistemele de alarmă? 

— Nu ştiu dacă funcţionează sau nu. 

— La naiba! Ai anunţat poliţia? 

— Da. O maşină de patrulare ne-a făcut o vizită mai 
devreme. Poliţiştii s-au uitat un pic prin preajmă şi n-au 
observat nimic neobişnuit. Acum au plecat să aresteze 
beţivanii care bântuie de Crăciun prin oraş. 

Un bărbat mergea clătinându-se în faţa maşinii lui Toni, 
iar aceasta trebui să vireze pentru a-l evita. 

— Îi înţeleg perfect, spuse ea. 

— Unde eşti? 

— La Inverburn. 

— Credeam că te duci la o staţiune de sănătate. 

— Mă duceam, dar a apărut o problemă de familie. 
Anunţă-mă ce găsesc cei de la reparaţii, bine? Sună-mă pe 
mobil! 

— Sigur. 

Toni închise. 

„La naiba! îşi zise ea. Mai întâi mama, după care asta.” 

Îşi croi drum prin reţeaua de străzi mărginite de locuinţe 
elegante, care se înşirau pe versantul dealului de lângă 
port. Când ajunse în faţa clădirii unde locuia, parcă, dar nu 
cobori din maşină. 

Trebuia să se ducă la Kremlin. 

Dacă ar fi fost la spa, nici nu s-ar fi pus problema să se 
întoarcă - era prea departe. Dar era aici, în Inverburn. 
Drumul i-ar lua ceva timp pe vremea asta - cel puţin o oră, 
în loc de zece minute, un sfert de oră, cât dura de obicei -, 
dar nu era mare lucru. 

Singura problemă era mama. 

Toni îşi închise ochii. Oare era necesar să se ducă? Chiar 

dacă Michael Ross lucrase cu cei de la Animalele Sunt 
Libere, părea puţin probabil ca aceştia să aibă ceva de-a 
face cu nefuncţionarea telefoanelor. Kremlinul nu putea fi 
sabotat cu uşurinţă. Pe de altă parte, cu o zi în urmă, ar fi 
spus că era imposibil să scoţi pe ascuns un iepure din BSL4. 

Oftă. Nu exista decât o soluţie. La urma urmei, 
securitatea laboratoarelor era responsabilitatea ei şi nu 
putea să se ducă acasă să se culce în timp ce la Oxenford 
Medical se petrecea ceva ciudat. 

Nu o putea lăsa pe mama ei singură şi nici nu-şi putea 
ruga vecinii să aibă grijă de ea la o asemenea oră, ceea ce 
însemna că mama trebuia să meargă cu ea la Kremlin. 

In timp ce mută schimbătorul în viteza întâi, un bărbat 
cobori dintr-un Jaguar sedan de culoare deschisă parcat de- 
a lungul trotuarului, la câteva maşini distanţă. „E ceva 
familiar în felul cum arată”, îşi zise ea şi ezită să iasă din 
parcare. Bărbatul mergea pe trotuar către ea. După mers, 
Toni îşi dădu seama că era un pic ameţit, dar se putea 
controla. Veni la fereastra din dreptul ei, iar Toni îşi dădu 
seama că era Carl Osborne, reporterul de televiziune. În 
mână, avea un obiect mic. 

Toni scoase maşina din viteză şi cobori geamul. 

— Bună, Carl, spuse ea. Ce cauţi aici? 

— Te aşteptam. Eram pe punctul de a renunţa. 

Mama se trezi şi spuse: 

— Bună. Acesta e iubitul tău? 

— Acesta este Carl Osborne, şi nu e iubitul meu. 

— Poate că lui i-ar plăcea să fie iubitul tău, spuse mama 
cu obişnuita ei nonşalanţă şi lipsă de tact. 

Toni se întoarse către Carl, care rânjea. 

— Aceasta este mama mea, Kathleen Gallo. 

— Este o onoare să vă cunosc, doamnă Gallo. 

— De ce mă aştepţi? îl întrebă Toni. 

— Ţi-am adus un cadou, spuse el şi îi arătă ce avea în 

mână. Era un căţeluş. Crăciun fericit, adăugă el şi îi aşeză 
căţeluşul în poală. 

— Carl, pentru numele lui Dumnezeu, nu fi ridicol! 

Ridică animăluţul pufos şi încercă să i-l dea înapoi. 

Carl făcu un pas în faţă şi ridică mâinile. 

— E al tău! 

Cățeluşul era cald şi moale în mâinile ei, iar o parte din 
ea îşi dorea să-l poată ține la piept, dar ştia că trebuia să 
scape de el. Cobori din maşină. 

— Nu vreau un animal de casă, spuse ea pe un ton ferm. 
Sunt o femeie singură, cu o slujbă solicitantă şi o mamă în 
vârstă. Nu pot să-i ofer unui câine îngrijirea şi atenţia de 
care are nevoie. 

— Găseşti tu o soluţie. Ce nume o să-i pui? Carl e un 
nume frumos. 

Toni se uită la căţeluş. Era un ciobănesc englezesc, alb 
cu pete negre, în vârstă de aproximativ opt săptămâni. O 
linse cu limba lui aspră şi o privi înduioşător. Toni încercă să 
nu se lase impresionată. 

Se duse la maşina lui şi puse uşor cățelul pe banchetă. 

— Pune-i tu un nume, spuse ea. Eu am prea multe pe 
cap. 

— Păi, mai gândeşte-te, zise el, cu o expresie 
dezamăgită. Îl ţin eu în seara aceasta şi te sun mâine. 

Toni se întoarse la ea în maşină. 

— Nu mă suna, te rog. 

Băgă în viteza întâi. 

— Eşti o femeie dură, remarcă el în timp ce ea se 
îndepărta. 

Din nu se ştie ce cauză, această remarcă o afectă. „Nu 
sunt dură”, îşi zise ea în gând. Ochii i se umplură de lacrimi, 
lucru care o surprinse. „A trebuit să mă ocup de moartea lui 
Michael Ross, să înfrunt o haită de reporteri turbaţi, Kit 
Oxenford m-a făcut căţea, sora mea m-a dezamăgit şi am 

anulat vacanţa pe care de-abia o aşteptam. Am grijă de 
mine, de mama şi de Kremlin, nu pot să mă mai ocup şi de 
un căţeluş - asta este.” 

Apoi îşi aduse aminte de Stanley şi îşi dădu seama că nu 
dădea nici doi bani pe ce spusese Carl Osborne. 

Se frecă cu mâna la ochi şi încercă să vadă înainte, 
printre fulgii de zăpadă. leşind de pe strada ei în stil 
victorian, intră pe drumul principal şi se îndreptă spre 
ieşirea din oraş. 

— Carl pare drăguţ, spuse mama. 

— De fapt, nu e foarte drăguţ, mamă. E doar un individ 
superficial şi necinstit. 

— Nimeni nu e perfect. Cred că nu sunt mulţi bărbaţi 
neînsuraţi de vârsta ta. 

— Aproape niciunul. 

— Nu vrei să rămâi singură. 

Toni zâmbi pentru sine. 

— Nu ştiu de ce, dar nu cred că se va întâmpla aşa ceva. 

Pe măsură ce se îndepărta de centrul oraşului, traficul se 
rărea, iar zăpada formase un strat gros pe şosea. 
Manevrând cu grijă prin câteva sensuri giratorii, observă că 
o maşină o urmărea îndeaproape. Privind în oglinda 
retrovizoare, descoperi că era jaguarul sedan de culoare 
deschisă. 

Carl Osborne o urmărea. 

Trase pe dreapta, iar el opri chiar în spatele ei. 

Toni cobori din maşină şi se duse în dreptul portierei lui. 

— Acum ce mai e? 

— Sunt reporter, Toni, spuse el. E aproape miezul nopţii, 
în Ajunul Crăciunului, tu ai grijă de mama ta şi, cu toate 
astea, eşti în maşină şi se pare că te îndrepţi către Kremlin 
Trebuie să fie vorba despre un subiect pe cinste. 

— Of, drace! exclamă Toni. 

ZIUA DE 
CRĂCIUN 


MIEZUL NOPŢII 


Kremlinul arăta ca desprins din basme, cu zăpada care 
cădea din abundență pe acoperişurile şi turnurile sale 
luminate de reflectoare. În timp ce camioneta cu „Hibernian 
Telecom” scris pe o parte se apropia de poarta principală, 
Kit îşi închipui pentru un moment că era Cavalerul Negru 
care mergea în galop pentru a asedia Kremlinul. 

Se simţi uşurat că ajunsese. In ciuda prognozei meteo, 
furtuna se transforma într-un viscol în toată puterea 
cuvântului, iar drumul de la aerodrom durase mai mult 
decât se aşteptaseră. Această întârziere îl umplea de 
teamă. Cu fiecare minut care trecea, creştea probabilitatea 
apariţiei unor situaţii neprevăzute care să-i pună în pericol 
planul său elaborat. 

Apelul telefonic din partea lui Toni Gallo îl îngrijora. Îi 
făcuse legătura cu Steve Tremlett, temându-se că, dacă îi 
punea un mesaj înregistrat, ar fi venit la Kremlin să afle ce 
se întâmplă. Dar, având în vedere că ascultase conversaţia, 
Kit se gândea că putea veni oricum. Era un ghinion teribil 
că era la Inverburn, în loc să fie la un salon, la zeci de 
kilometri depărtare. 

Prima din cele două bariere se ridică, iar Elton, care se 
afla la volan, duse maşina în dreptul gheretei de la poartă. 
După cum se aştepta Kit, înăuntru erau doi gardieni. Elton 
cobori geamul. Un agent de pază se aplecă spre ei şi spuse: 

— Ne bucurăm să vă vedem, flăcăi. 

Kit nu îl cunoştea, dar, amintindu-şi de conversaţia avută 
cu Hamish, îşi dădu seama că acela trebuia să fie Willie 
Crawford. Uitându-se în spatele lui, îl zări pe Hamish însuşi. 

— E bine că veniţi de Crăciun, spuse Willie. 

— Asta e slujba noastră, replică Elton. 

— Sunteţi trei, nu? 

— Plus Cosânzeana, în spate. 

Aceasta scoase un mârâit slab. 

— Ai grijă cum vorbeşti! 

Kit îşi reprimă un oftat. Cum se puteau ciorovăi chiar şi 
într-un asemenea moment crucial? 

— Potoliţi-vă, voi doi, murmură Nigel. 

Willie nu părea să fi auzit schimbul de replici. 

— Trebuie să văd actele de identificare pentru toată 
lumea, vă rog, spuse el. 

Scoaseră cu toţii legitimaţiile false. Elton le făcuse pe 
baza amintirilor lui Kit în ceea ce priveşte aspectul 
legitimaţiilor de la Hibernian Telecom. Rar se întâmpla ca 
sistemul de telefonie să se strice, aşa că Kit îşi închipuise că 
nici un gardian nu avea cum să-şi aducă aminte cum arăta 
o legitimaţie adevărată. În vreme ce agentul de securitate 
cerceta legitimaţiile ca şi cum ar fi fost bancnote dubioase 
de cincizeci de lire, Kit îşi ţinea respiraţia. 

Willie notă numele de pe fiecare legitimaţie. Apoi le dădu 
înapoi fără să facă vreun comentariu. Kit se uită în altă 
parte şi îşi permise să respire din nou. 

— Mergeţi la intrarea principală, spuse Willie. O să vă 
descurcaţi dacă vă continuaţi drumul având stâlpii de 
lumină de o parte şi de alta a voastră. Din cauza stratului 
de zăpadă, drumul din faţa lor nu se vedea. La recepţie, o 
să-l găsiţi pe domnul Tremlett, care vă va spune unde să 
mergeţi. 

Cea de-a doua barieră se ridică, iar maşina avansă. 

Erau în curtea Kremlinului. 

Lui Kit aproape că i se făcea rău de frică. Mai încălcase 
legea şi înainte, cu escrocheria din cauza căreia fusese 
concediat, dar nu percepuse fapta de atunci ca pe o 
infracţiune - semăna mai mult cu trişatul la cărţi, ceea ce 
făcuse încă de la vârsta de unsprezece ani. Acesta era un 


226 


jaf propriu-zis şi putea să fie trimis la închisoare. Înghiţi cu 
greu şi încercă să se concentreze. Se gândi la suma enormă 
pe care i-o datora lui Harry Mac. Îşi aminti teroarea pe care 
o simţise în dimineaţa respectivă, când Daisy îi ţinuse capul 
sub apă şi crezuse că avea să moară. Trebuia să meargă 
până la capăt. 

— Incearcă să nu o enervezi pe Daisy, îi spuse calm Nigel 
lui Elton. 

— N-a fost decât o glumă, spuse Elton pe un ton 
defensiv. 

— Ea nu are deloc simţul umorului. 

Fie că auzise acest schimb de replici, fie că nu, Daisy nu 
avu nici o reacţie. 

Elton parcă în faţa intrării principale, iar cei patru 
coborâră din maşină. Kit îşi luă şi laptopul. Nigel şi Daisy 
luară două truse de scule din spatele camionetei. Elton 
avea o servietă de piele vişinie care părea să fi fost foarte 
scumpă, foarte subţire şi cu o închizătoare de alamă - 
tipică pentru gusturile lui, dar lui Kit i se păru un pic cam 
ciudată pentru un angajat dintr-o echipă de intervenţii. 

Trecură printre leii de piatră de pe verandă şi intrară în 
Sala Mare. Luminile slabe de securitate accentuau 
atmosfera bisericească dată de arhitectura victoriană: 
ferestrele cu stâlpi verticali, arcadele ascuţite şi grinzile 
dese ale acoperişului. Lumina slabă nu afecta deloc 
eficienţa camerelor de securitate, care - Kit ştia - 
funcționau pe bază de lumină infraroşie. 

La biroul modern din recepţia aflată în mijlocul sălii, se 
aflau alţi doi agenţi. Unul dintre ei era o femeie tânără şi 
atrăgătoare pe care Kit nu o recunoscu, iar celălalt era 
Steve Tremlett. Kit rămase mai în spate, evitând ca Steve 
să-l privească prea de aproape. 

— O să vreţi să accesaţi unitatea centrală de procesare, 
spuse Steve. 

— De acolo trebuie să începem. 

Steve ridică din sprâncene la auzul accentului londonez, 
dar nu făcu nici un comentariu. 

— O să vă conducă Susan - eu trebuie să rămân lângă 
telefon. 

Susan avea părul scurt şi un cercel în sprânceană. Purta 
o cămaşă cu epoleţi, cravată, pantaloni de uniformă de serj 
închişi la culoare şi pantofi negri cu şireturi. Le zâmbi 
prietenos şi îi conduse pe un coridor lambrisat cu lemn 
închis la culoare. 

Kit se simţi cuprins de o stare ciudată de calm. Era 
înăuntru, escortat de un agent de securitate, şi se pregătea 
să jefuiască laboratorul. Gata să accepte orice s-ar fi 
întâmplat. Cărţile fuseseră împărţite, iar el stabilise miza, 
aşa că nu mai avea nimic de făcut decât să joace această 
mână, fie că avea să piardă sau să câştige. 

Intrară în camera de control. 

Era mai curată şi mai ordonată decât îşi amintea Kit, cu 
toate cablurile ascunse frumos şi cu registrele puse pe raft, 
la rând. Presupuse că acestea erau rezultatele influenţei lui 
Toni. Şi aici erau doi gardieni în loc de unul singur. Aceştia 
stăteau la biroul lung şi urmăreau monitoarele. Susan îi 
prezentă ca fiind Don şi Stu. Don era un bărbat cu pielea 
închisă la culoare, originar din sudul Indiei, care vorbea cu 
un accent de Glasgow, iar Stu era roşcat şi avea pielea 
plină de pistrui. Kit nu-l recunoscu pe niciunul. „Un agent în 
plus nu-i mare lucru, îşi spuse Kit în sinea lui; încă o 
pereche de ochi faţă de care să ascunzi lucrurile, un alt 
creier a cărui atenţie să fie distrasă, încă o persoană care 
trebuie amăgită până la apatie.” 

Susan deschise uşa camerei pentru echipamente. 

— CPUI5-ul e aici. 

Câteva momente mai târziu, Kit era înăuntrul 

sanctuarului. „În doi timpi şi trei mişcări!”, îşi zise el în 
gând, deşi avusese nevoie de săptămâni întregi de 
pregătiri. Aici se aflau computerele şi celelalte dispozitive 
care controlau funcţionarea nu numai a sistemului de 
telefonie, ci şi a celui de iluminat, a camerelor de securitate 
şi a alarmelor. Însăşi faptul că ajunsese atât de departe era 
o victorie. 

— Mulţumesc foarte mult - avem noi grijă de aici, îi spuse 
lui Susan. 

— Dacă aveţi nevoie de ceva, veniţi la recepţie, spuse 
ea, apoi plecă. 

Kit îşi puse laptopul pe un raft şi îl conectă la computerul 
care dirija sistemul de securitate. Trase un scaun şi îşi 
întoarse laptopul astfel încât ecranul să nu poată fi văzut de 
cineva care ar fi stat în cadrul uşii. Simţi privirea lui Daisy 
aţintită asupra lui, plină de suspiciune şi de rea-voinţă. 

— Du-te în camera alăturată, îi ceru Kit. Fii atentă la ce 
fac agenţii! 

Daisy îi aruncă o privire plină de ciudă, dar apoi se 
conformă. 

Kit trase adânc aer în piept. Ştia exact ce trebuia să facă. 
Avea nevoie să lucreze repede, dar cu grijă. 

În primul rând, accesă programul care controla imaginile 
video primite de cele 37 de camere ale circuitului închis de 
televiziune. Privi intrarea în BSL4, care părea să nu se fi 
schimbat. Verifică ce se întâmpla la recepţie şi îl văzu pe 
Steve acolo, dar nu şi pe Susan. Uitându-se pe imaginile 
primite de celelalte camere, o găsi pe Susan patrulând în 
altă parte a clădirii. Notă ora exactă. 

Memoria imensă a calculatorului stoca imaginile primite 
de la camere timp de patru săptămâni înainte de a le 
şterge. Kit ştia să folosească programul cu uşurinţă, pentru 
că el fusese cel care îl instalase. Localiză imaginile video 
înregistrate de camere în BSL4 la aceeaşi oră, dar cu o zi 

înainte. Verifică ritmul de succesiune a cadrelor şi imagini 
alese la întâmplare pentru a se asigura că nici un 
cercetător nebun nu lucrase în laborator în toiul nopţii; dar 
toate imaginile nu-i arătau decât camere goale. Bine. 

Nigel şi Elton îl priveau într-o tăcere plină de tensiune. 

Kit transferă imaginile filmate cu o seară în urmă către 
monitoarele pe care le urmăreau gardienii. 

Acum, oricine putea să intre în BSL4 şi să facă orice ar fi 
vrut, fără ca ei să aibă habar. 

Monitoarele erau dotate cu dispozitive de diferenţiere 
care ar fi detectat substituirea echipamentelor dacă, de 
exemplu, imaginile ar fi fost furnizate de la un aparat video 
din exteriorul sistemului. Cu toate acestea, imaginile 
transferate de Kit nu proveneau dintr-o sursă exterioară, ci 
direct din memoria computerului - şi tocmai de aceea 
alarma nu fu declanşată. 

Kit intră în camera principală de control. Daisy se trântise 
pe un scaun, cu jacheta ei de piele peste salopetă 
inscripționată cu „Hibernian Telecom”. Kit studie imaginile 
de pe ecrane. Totul părea normal. Agentul cu pielea închisă 
la culoare, Don, se uită la el cu o expresie întrebătoare. 

— Funcţionează vreunul dintre telefoanele de aici? 
întrebă Kit, pentru a-şi justifica prezenţa. 

— Niciunul, spuse Don. 

Pe marginea inferioară a fiecărui ecran, era o bandă de 
text pe care apăreau ora şi data. Pe ecranele pe care rulau 
imaginile din ziua precedentă era trecută aceeaşi oră - Kit 
fusese foarte atent la acest aspect -, dar pe imaginile de 
ieri figura şi data corespunzătoare. 

Kit putea pune pariu că nimeni nu avea să se uite 
vreodată la dată. Gardienii urmăreau ecranele, căutând 
orice semn de activitate; nu citeau textul de jos, care le-ar 
fi spus ceea ce ei ştiau deja. 

Spera să aibă dreptate. 

Don nu înţelegea de ce specialistul de la compania de 
telefonie era atât de interesat de monitoarele de 
televiziune. 

— Putem să te ajutăm cu ceva? întrebă el pe un ton 
provocator. 

Daisy mârâi şi se foi în scaun, ca un câine care simte 
tensiunea dintre oameni. 

Telefonul mobil al lui Kit sună. 

Acesta se retrase în camera de echipamente. Pe ecranul 
laptopului apărea: „Kremlinul o apelează pe Toni”. 
Presupuse că Steve voia s-o anunţe pe Toni că echipa de 
reparaţii sosise. Se hotări să le facă legătura: era posibil s-o 
liniştească pe Toni şi s-o facă să nu mai vină. Apăsă peo 
tastă, după care duse mobilul la ureche pentru a le asculta 
conversaţia. 

— Toni Gallo. Era în maşină - Kit auzea sunetul motorului. 

— Steve sunt, de la Kremlin. Echipa de intervenţie de la 
Hibernian Telecom a sosit. 

— Au rezolvat problema? 

— Abia au început lucrul. Sper că nu te-am trezit. 

— Nu, nu sunt în pat. Sunt în drum spre voi. 

Kit înjură. Tocmai de acest lucru îi fusese teamă. 

— Nu e nevoie, îi spuse Steve lui Toni. 

„Exact!”, îşi zise Kit în gând. 

— Probabil că nu, răspunse ea. Dar o să mă simt eu mai 
bine. 

„Când o să ajungi aici?”, se întrebă Kit. Steve avu acelaşi 
gând. 

— Unde eşti acum? 

— Mai am câţiva kilometri, dar drumul este îngrozitor şi 
nu pot să merg cu mai mult de treizeci de kilometri pe oră. 

— Eşti cu Porsche-ul tău? 

— Da. 

— Suntem în Scoţia. Trebuia să-ţi fi cumpărat un Land 

Rover. 

— Ar fi trebuit să-mi cumpăr un afurisit de tanc. 

„Haide, i se adresă Kit în gând, în cât timp?” 

Toni îi răspunse la întrebare. 

— O să ajung într-o jumătate de oră, poate chiar o oră. 

Cei doi închiseră, iar Kit înjură în gând. 

Îşi spuse că vizita lui Toni nu era fatală. Nu exista nici un 
indiciu care să-i dea de bănuit că tocmai avea loc un jaf. 
Nimic nu va părea în neregulă timp de mai multe zile. Se va 
şti doar că fusese o problemă cu sistemul de telefonie şi că 
echipa de reparaţii o rezolvase. Asta până ce, la întoarcerea 
la serviciu, oamenii de ştiinţă aveau să observe că BSL4 
fusese jefuit. 

Principalul pericol era ca Toni să-l recunoască pe Kit, în 
ciuda deghizării sale. Arăta complet diferit, îşi lăsase acasă 
bijuteriile uşor de identificat şi putea să-şi schimbe cu 
uşurinţă vocea, intensificând accentul scoţian; dar Toni era 
o căţea cu miros extrem de fin, şi nu-şi putea permite să-şi 
asume nici un risc. Dacă ea venea, avea să se ferească din 
calea ei cât mai mult şi să-l lase pe Nigel să vorbească. Cu 
toate acestea, riscul apariţiei unui incident neprevăzut 
creştea de zece ori. 

Dar nu avea ce să facă în privinţa aceasta - decât să se 
grăbească. 

Următoarea sa misiune era să-l introducă pe Nigel în 
laborator fără ca vreunul dintre gardieni să vadă ceva. 

Principala problemă, în această privinţă, erau cei care 
patrulau. O dată pe oră, un agent de la recepţie făcea turul 
clădirii. Patrularea urma un traseu prestabilit şi dura 20 de 
minute. După ce trecea de intrarea în BSL4, gardianul nu 
avea să se întoarcă acolo decât peste o oră. 

Kit o văzuse pe Susan patrulând în urmă cu câteva 
minute, când îşi conectase laptopul la programul de 
supraveghere. Acum verifică imaginile camerelor de la 

recepţie şi o văzu stând la birou cu Steve, ceea ce însemna 
că îşi terminase circuitul. Kit se uită la ceas. Avea la 
dispoziţie cel puţin o jumătate de oră până ce Susan avea 
să facă un alt tur al clădirii. 

Kit se ocupase de camerele din laboratorul de înaltă 
securitate, dar mai era una în faţa uşii, care urmărea 
intrarea în BSL4. Selectă imaginile de ziua trecută şi rulă 
cadrele la viteză dublă decât normal. Avea nevoie de un 
interval de o jumătate de oră în care să nu fi trecut nimeni 
prin faţa camerei. Opri imaginile la momentul în care 
apărea agentul de securitate. Incepând cu clipa în care 
gardianul ieşea din cadru, Kit transferă imaginile vechi 
către monitoarele din camera de alături. Pe ecran apăreau 
atât ora greşită, cât şi data, dar, o dată în plus, Kit miza pe 
faptul că agenţii nu aveau să observe. 

Se uită la Nigel. 

— Hai să mergem! 

Elton rămase în camera de echipamente pentru a se 
asigura că nimeni nu se atingea de laptopul lui Kit. 

Trecând prin camera de control, Kit îi spuse lui Daisy: 

— Mergem să luăm nanometrul din maşină. Tu stai aici. 

Nici nu există vreun aparat cu acest nume, dar Don şi Stu 
nu aveau de unde să ştie acest lucru. 

Daisy mârâi şi se uită în altă parte. Nu prea se pricepea 
să-şi interpreteze rolul. Kit spera că agenţii aveau să 
presupună pur şi simplu că era prost dispusă. 

Kit şi Nigel se îndreptară grăbiţi către BSL4. Kit postă 
cardul smart al tatălui său în faţa scannerului, iar apoi îşi 
apăsă arătătorul mâinii stângi pe ecran. Aşteptă până ce 
computerul central compară informaţia de pe ecran cu cea 
de pe card. Observă că Nigel ţinea în mână servieta 
elegantă din piele vişinie a lui Elton. 

Lumina de deasupra uşii se încăpăţâna să-şi păstreze 
culoarea roşie. Nigel îi aruncă lui Kit o privire neliniştită. Kit 

îşi spuse în gând că improvizaţia lui trebuia să meargă. 
Cipul conţinea detaliile codificate ale amprentei sale - 
verificase. Ce ar putea să nu meargă? 

— Mă tem că nu puteţi intra acolo, se auzi din spate 
vocea unei femei. 

Kit şi Nigel se întoarseră. Susan stătea în spatele lor. 
Părea prietenoasă, dar neliniştită. „Ar fi trebuit să fie la 
recepţie, îşi zise Kit panicat. Nu-i venea rândul la patrulat 
decât peste 30 de minute...” 

Asta dacă nu cumva Toni Gallo nu dublase şi numărul de 
patrulări, aşa cum făcuse cu numărul de gardieni. 

Se auzi un sunet asemănător cu cel făcut de o sonerie. 
Toţi trei se uitară la lumina de deasupra uşii. Se făcu verde, 
iar uşa grea se deschise încet din balamalele motorizate. 

— Cum aţi deschis uşa? întrebă Susan. 

Acum vocea ei trăda frică. 

Involuntar, Kit se uită la cardul furat din mâna lui. 
Privirea lui Susan o urmări pe alui. 

— N-ar trebui să aveţi permis de intrare! spuse ea pe un 
ton neîncrezător. 

Nigel se apropie de ea. 

Susan se întoarse şi o rupse la fugă. 

Nigel porni după ea, dar Susan nu avea decât jumătate 
din vârsta lui. „N-o s-o prindă niciodată”, îşi zise Kit. Lăsă 
să-i scape un strigăt de furie: cum se putea ca lucrurile să 
se înrăutăţească într-o asemenea măsură, atât de repede? 

Atunci îşi făcu apariţia Daisy, care veni prin coridorul care 
făcea legătura cu camera de control. 

Kit nu şi-ar fi închipuit niciodată că ar fi fost vreodată 
bucuros să-i vadă faţa urâtă. 

Daisy nu păru deloc surprinsă de scena din faţa ei: Susan 
alerga spre ea, Nigel o urmărea, iar Kit îngheţase pe loc. Kit 
îşi dădu seama că Daisy urmărise monitoarele din camera 
de control. O văzuse pe Susan părăsind recepţia şi 

îndreptându-se către BSL4. Îşi dăduse seama de pericol şi 
venise pentru a rezolva problema. 

Susan o văzu pe Daisy şi ezită, dar apoi continuă să 
alerge, părând hotărâtă s-o împingă şi să treacă de ea. 

Pe buzele lui Daisy flutură urma unui zâmbet. Işi trase 
braţul înapoi şi îşi împinse cu putere pumnul înmănuşat 
spre faţa lui Susan. Lovitura scoase un zgomot îngreţoşător, 
ca acela făcut de un pepene scăpat pe o pardoseală cu 
gresie. Susan se prăbuşi, ca şi cum s-ar fi lovit de un zid. Cu 
o expresie încântată, Daisy îşi freca încheieturile degetelor. 

Susan se ridică în genunchi. Din gură, prin sângele care-i 
curgea din nas, îi ieşeau suspine. Daisy scoase din 
buzunarul jachetei un baston acoperit cu piele de 
aproximativ douăzeci de centimetri şi alcătuit - bănuia Kit - 
din rulmenţi de oţel puşi într-un înveliş de piele. Îşi ridică 
braţul. 

— Nu! ţipă Kit. 

Daisy o lovi pe Susan cu bastonul în cap. Agenta se 
prăbuşi fără să mai scoată vreun sunet. 

— Las-o! urlă Kit. O să fim cu toţii vinovaţi de crimă! 

Daisy îşi privea mânuşa maro-deschis care-i îmbrăca 
mâna dreaptă. Pe locul unde se aflau încheieturile 
degetelor, era sânge, pe care Daisy îl linse gânditoare. 

Kit se uita lung la femeia inconştientă care zăcea pe 
podea. Îi venea rău văzându-i corpul contorsionat. 

— Nu trebuia să se întâmple aşa ceva! spuse el alarmat. 
Acum, ce-o să facem cu ea? 

Daisy îşi aranja peruca blondă. 

— O legăm şi o ascundem pe undeva. 

Creierul lui Kit începea să-şi revină de pe urma şocului 
provocat de actul neaşteptat de violenţă. 

— Bine, spuse el. O băgăm în BSL4. Agenţii nu au voie să 
intre acolo. 

— Trage-o înăuntru, îi spuse Nigel lui Daisy. O să găsesc 

eu ceva cu care s-o legăm. 

Intră într-un birou. 

În momentul acela, se auzi soneria mobilului lui Kit. 
Acesta o ignoră. 

Kit îşi folosi cardul pentru a deschide uşa care, între timp, 
se închisese automat. Daisy luă un extinctor roşu şi îl folosi 
pentru a ţine uşa deschisă. 

— Nu poţi să faci asta, spuse Kit. O să se declanşeze 
alarma. 

Kit luă extinctorul şi îl puse la loc. Pe faţa lui Daisy, se 
întipări o expresie de scepticism. 

— Dacă pui ceva într-o uşă, se declanşează alarma? 

— Da! spuse Kit, ajuns la capătul răbdării. Aici sunt 
instalate sisteme de gestionare a aerului. Ştiu pentru că eu 
am instalat sistemele de alarmă. Acum, taci din gură şi fă 
ce ţi se spune! 

Daisy îşi băgă braţele pe sub pieptul lui Susan şi o trase 
pe covor. Nigel ieşi din birou cu un cablu lung de 
electricitate. Intrară cu toţii în BSL4. Uşa se închise în urma 
lor. 

Se aflau într-un hol mic, ce ducea către camerele de 
schimbare. Daisy o propti pe Susan de peretele aflat sub o 
autoclavă care permitea ca obiectele sterilizate să fie 
scoase din laborator. Nigel îi legă mâinile şi picioarele cu 
cablul electric. 

Telefonul lui Kit se opri din sunat. 

Cei trei ieşiră din laborator. Nu aveau nevoie de nici un 
permis pentru a ieşi: uşa se deschidea la apăsarea 
butonului verde care se afla pe perete. 

Kit se străduia cu disperare să se gândească ce aveau să 
facă în continuare. Întregul său plan fusese distrus. Acum 
era imposibil că furtul să rămână nedescoperit. 

— Vor observa lipsa lui Susan destul de curând, spuse el, 
forţându-se să rămână calm. Don şi Stu vor vedea că nu 

mai apare pe nici unul dintre monitoare. Şi, chiar dacă nu o 
fac, Steve va intra în stare de alertă când va vedea că nu 
se mai întoarce din patrulare. Oricum, nu avem timp să 
intrăm în laborator şi să şi ieşim înainte de declanşarea 
alarmei. Drace, a mers totul pe dos! 

— Calmează-te, spuse Nigel. Atât timp cât nu intri în 
panică, ne putem descurca. Trebuie doar să ne ocupăm de 
ceilalţi agenţi aşa cum ne-am ocupat de ea. 

Telefonul lui Kit sună din nou. În absenţa computerului, 
nu avea cum să-şi dea seama cine era. 

— Probabil că e Toni Gallo, spuse el. Ce ne facem dacă 
apare? Nu putem să pretindem că nu-i nici o problemă dacă 
toţi gardienii sunt legaţi! 

— Ne vom ocupa de ea când soseşte. 

Telefonul lui Kit suna în continuare. 


237 


12.30 A.M. 


Toni conducea cu şaisprezece kilometri pe oră, 
aplecându-se peste volan pentru a putea vedea şoseaua 
printre fulgii de zăpadă care acopereau aproape tot câmpul 
vizual. Farurile nu făceau altceva decât să lumineze un nor 
de fulgi mari şi noi care păreau să umple tot universul. 
Stătuse concentrată atât de mult, încât o dureau ochii, ca şi 
cum i-ar fi intrat săpun în ochi. 

Punând mobilul într-un suport de pe bordul maşinii, îl fixă 
în regim hands-free. Formase numărul Kremlinului, iar 
acum ascultă cum suna fără să i se răspundă. 

— Nu cred că e cineva acasă, spuse mama. 

„Echipa de intervenţii trebuie să fi scos din funcţiune 
întregul sistem”, îşi zise Toni. Funcţionau sistemele de 
alarmă? Dacă se întâmplase ceva grav în timp ce liniile 
telefonice nu funcționau? Ingrijorată şi uşor nervoasă, 
apăsă pe un buton pentru a încheia apelul. 

— Unde suntem? întrebă mama. 

— Bună întrebare. 

Toni cunoştea drumul acesta, dar de-abia dacă-l vedea. 

| se părea că mergea de-o eternitate. Din când în când, 
se uita prin geamul lateral, căutând puncte de reper. | se 
păru că recunoaşte o căsuţă de piatră cu o poartă 
deosebită din fier forjat. Işi aminti că aceasta se afla la 
numai câţiva kilometri de Kremlin. 

— Ajungem într-un sfert de oră, mama, spuse ea. 

Aruncă o privire în oglinda retrovizoare şi văzu farurile 
care o însoţiseră încă de la Inverburn: pacostea de Carl 
Osborne în Jaguarul său, care o urmărea neobosit, în 
acelaşi ritm de melc. In orice altă zi, i-ar fi făcut plăcere să-l 
lase în urma Porsche-ului ei rapid. 

Oare îşi irosea timpul? Nimic nu i-ar fi plăcut mai mult 
decât să ajungă la Kremlin şi să nu găsească nimic în 
neregulă: liniile telefonice reparate, sistemele de alarmă 
funcţionale, gardienii plictisiţi şi somnoroşi. Atunci ar fi 
putut să se ducă acasă, să se bage în pat şi să se 
gândească la întâlnirea cu Stanley de a doua zi. 

Cel puţin s-ar fi bucurat să vadă expresia de pe chipul lui 
Carl Osborne când avea să-şi dea seama că mersese ore 
întregi prin zăpadă, de Crăciun, în miezul nopţii, pentru un 
subiect privind un deranjament telefonic. 

Părea să se afle pe o porţiune dreaptă de drum, aşa că îşi 
asumă riscul de a accelera. Dar drumul nu rămase drept 
pentru mult timp şi, aproape imediat, văzu că se apropia o 
curbă la dreapta. Nu putea folosi frânele, de frică să nu 
derapeze, aşa că schimbă într-o viteză mai mică pentru a 
încetini maşina, apoi îşi ţinu piciorul ferm pe ambreiaj în 
timp ce lua curba. Partea din spate a Porsche-ului avea 
tendinţa de a asculta de forţa centrifugă - simţea asta -, 
dar cauciucurile late din spate menţinură aderenţa. 

Văzu perechile de faruri ale maşinii care venea din sens 
opus şi, ca o schimbare bine-venită, reuşi să zărească 
bucata de drum de aproximativ treizeci de metri dintre 
maşini. Nu era mare lucru de văzut: zăpada se aşternuse 
într-un strat de peste douăzeci de centimetri pe sol, un zid 
de piatră în stânga şi un deal alb în dreapta ei. 

Nervoasă, Toni observă că maşina care venea pe celălalt 
sens avea viteză. 

Işi aminti cum era această porţiune de drum. Era o curbă 
lungă, largă şi care ajungea la un unghi de nouăzeci de 
grade faţă de direcţia iniţială, pe lângă deal. Reuşi să-şi 
menţină pe tot parcursul curbei banda pe care mergea. 

Dar cealaltă maşină nu făcu acelaşi lucru. 

O văzu derapând pe şosea spre centru şi îşi zise: 
„Prostule, ai frânat în curbă şi ţi-a derapat spatele maşinii”. 

În secunda următoare, Toni îşi dădu seama cu oroare că 
maşina cealaltă se îndrepta direct spre ea. 

Aceasta traversă mijlocul şoselei şi se apropie de maşina 
ei dintr-o parte. Era o maşină break elegantă în care se 
aflau patru bărbaţi. Aceştia râdeau, iar Toni, în fracțiunea 
de secundă în care putu să-i vadă, îşi dădu seama că erau 
petrecăreţi foarte tineri şi prea beţi pentru a-şi da seama în 
ce pericol se aflau. 

— Atenţie! ţipă ea inutil. 

Capota Porsche-ului mai avea un pic şi zdrobea aripa 
break-ului care derapa. Toni acţionă din reflex. Fără să se 
gândească, smuci de volan spre stânga. Partea din faţă a 
maşinii se întoarse. Aproape simultan, Toni apăsă pedala 
de acceleraţie. Maşina ţâşni înainte şi derapă. Timp de o 
secundă, break-ul era alături de ea, la numai câţiva 
centimetri. 

Porsche-ul era întors spre stânga şi alunecă înainte. Toni 
întoarse volanul spre dreapta pentru a anula derapajul şi 
apăsă extrem de uşor pedala de ambreiaj. Maşina se 
îndreptă, iar cauciucurile reuşiră să adere la şosea. 

Se gândi că break-ul avea să-i lovească aripa din spate; 
apoi Îşi zise că avea să o rateze la câţiva milimetri; apoi se 
auzi un zgomot puternic, dar era totuşi rezultatul unei 
lovituri superficiale, şi Toni îşi dădu seama că bara ei de 
protecţie fusese lovită. 

Nu era o lovitură puternică, dar reuşi să destabilizeze 
Porsche-ul, iar partea din spate se deplasă spre stânga, 
scăpând din nou de sub control. Toni smuci disperată 
volanul către stânga, virând în sensul derapajului; cu toate 
acestea, maşina nu mai apucă să se redreseze şi lovi zidul 
de piatră de pe marginea şoselei. Se auzi un zgomot teribil 
de fiare contorsionate şi sticlă spartă; apoi maşina se opri. 

Toni se uită îngrijorată la mama sa. Aceasta privea fix 
înainte, năucită, cu gura larg deschisă - dar nu păţise 

nimic. Timp de o secundă, Toni se simţi cuprinsă de un val 
de uşurare - apoi se gândi la Osborne. 

Se uită temătoare în oglinda retrovizoare, gândindu-se că 
maşina break trebuia să se fi izbit de jaguarul lui Osborne. 
Putea vedea stopurile roşii ale break-ului şi farurile albe ale 
Jaguarului. Break-ul derapă; Jaguarul viră puternic către 
marginea drumului; cealaltă maşină îşi reveni şi trecu pe 
lângă Osborne. 

Jaguarul opri, iar maşina plină de băieţi beti dispăru în 
noapte. Probabil că râdeau şi acum. 

— Am auzit o lovitură - maşina aceea ne-a lovit? întrebă 
mama cu voce tremurată. 

— Da, spuse Toni. Am avut noroc că am scăpat. 

— Cred că ar trebui să conduci mai atent, spuse mama. 

12.35 A.M. 


Kit se lupta cu panica. Planul său ingenios se prăbuşise. 
Acum nu mai era nici o şansă că jaful să treacă neobservat 
până la întoarcerea personalului la muncă, după sărbători. 
Putea, cel mult, să rămână necunoscut până în dimineaţa 
următoare, la ora şase, când urma să sosească următorul 
schimb de agenţi de pază. Cu toate acestea, dacă Toni 
Gallo era într-adevăr în drum spre laborator, timpul rămas 
era chiar mai scurt de atât. 

Dacă planul său ar fi mers, nu ar fi avut loc nici un act de 
violenţă. „Şi totuşi, îşi zise el, simțindu-se frustrat şi 
neputincios, nu trebuia să procedăm aşa.” Era posibil ca 
agenta Susan să fi fost prinsă şi legată fără a fi rănită. Din 
păcate, Daisy nu se putuse abţine în faţa unei astfel de 
şanse de a fi brutală. Kit spera din tot sufletul ca restul 
paznicilor să poată scăpa fără vărsare de sânge. 

Acum, pe când se îndreptau în fugă spre camera de 
control, Nigel şi Daisy scoaseră armele. Kit era îngrozit. 

— Am hotărât că nu se vor folosi arme! protestă el. 

— Ce bine că nu te-am băgat în seamă, răspunse Nigel. 

Ajunseră la uşă. Kit se uită uluit la arme. Erau pistoale 
automate de mici dimensiuni, cu mânere groase. 

— Îţi dai seama că astfel devine jaf armat. 

— Numai dacă suntem prinşi. 

Nigel apucă bine mânerul şi lovi cu piciorul în uşă pentru 
a o deschide. 

Daisy năvăli în cameră, strigând cât putea de tare: 

— Pe podea! Acum! Amândoi! 

Nu există decât un moment de ezitare, când cei doi 
gardieni trecură de la şoc şi uluire la teamă. Apoi cei doi se 
aruncară la pământ. 

Kit se simţea neputincios. Intenţionase să intre el primul 
în cameră şi să spună: „Vă rog să vă păstraţi calmul şi să 
faceţi ce vi se spune că să nu fiţi răniţi”. Dar pierduse 
controlul asupra situaţiei. Nu putea să facă nimic altceva 
decât să se lase dus de val şi să se asigure că nimic altceva 
nu avea să mai meargă anapoda. 

Elton apăru în cadrul uşii camerei de echipamente, într-o 
secundă, se adaptă la noua turnură a situaţiei. 

— Faţa în jos, mâinile la ceafă, ochii închişi! strigă Daisy. 
Repede, repede sau vă împuşc în testicule! 

Gardienii se supuseră, dar, chiar şi aşa, Daisy îl lovi pe 
Don în faţă cu bocancul. Acesta ţipă şi tresări de durere, 
dar rămase în aceeaşi poziţie. Kit se postă în faţa lui Daisy. 

— De-ajuns! ţipă el. 

Elton dădu din cap uimit. 

— Este nebună de legat. 

Expresia de plăcere sadică de pe faţa lui Daisy îl înfricoşa 
pe Kit, dar făcu un efort să se uit fix la ea. Erau prea multe 
în joc pentru a o lăsa să distrugă tot. 

— Ascultă-mă! strigă el. Nu ai ajuns încă în laborator şi 
nici n-o să ajungi acolo în ritmul ăsta. Dacă vrei să mergem 
cu mâna goală la întâlnirea de la ora zece cu clientul, n-ai 
decât să continui aşa! 

Daisy se îndepărtă de degetul pe care Kit îl întinsese 
către ea, dar acesta o urmă. 

— Gata cu violenţa! 

Nigel îl susţinu. 

— Uşurel, Daisy, zise el. Fă cum spune el. Vezi dacă poţi 
să-i legi pe ăştia doi fără să-i dai cap în cap. 

— O să-i punem în acelaşi loc ca pe fată, spuse Kit. 

Daisy le legă mâinile agenţilor cu cablu electric; apoi ea 
şi Nigel îi mânară sub ameninţarea pistolului. Elton rămase 
în urmă, urmărind monitoarele, ţinându-l sub observaţie pe 
Steve, agentul de la recepţie. Kit urmă prizonierii în BSL4 şi 


243 


deschise uşa. Îi împinseră pe Don şi pe Stu pe podea lângă 
Susan şi le legară picioarele. Susan părea să-şi fi recăpătat 
cunoştinţa, dar era în continuare ameţită. 

— A mai rămas unul, spuse Kit în timp ce ieşeau din 
laborator. Steve, din sala mare. Şi fără acte de violenţă 
gratuită! 

Daisy lăsă să-i scape un mormăit care trăda dezgustul. 

— Kit, încearcă să nu mai vorbeşti în faţa gardienilor 
despre clientul nostru şi întâlnirea de la ora zece. Dacă le 
spui prea multe, s-ar putea să fie nevoie să-i ucidem. 

Uluit, Kit îşi dădu seama ce făcuse. Se simţea ca un idiot. 
Telefonul începu să sune. 

— S-ar putea să fie Toni, spuse el. Stai să verific! Fugi din 
nou în camera de echipamente. Pe ecranul laptopului său 
scria: „Toni apelează Kremlinul”. Transferă apelul către 
telefonul de la recepţie şi ascultă şi el convorbirea. 

— Bună, Steve, Toni la telefon. Ai ceva veşti? 

— Echipa de reparaţii n-a plecat încă. 

— Totul e bine, în rest? 

Cu telefonul la ureche, Kit intră în camera de control 
pentru a-l privi pe Steve pe monitor. 

— Da, cred că da. Susan Mackintosh ar fi trebuit să-şi 
termine turul până acum, dar poate că s-a dus la toaletă. 

Kit înjură în gând. 

— Cât de mult a întârziat? întrebă Toni alarmată. 

Pe monitor, în imaginea alb-negru, Steve aruncă o privire 
la ceasul de la mână. 

— Cinci minute. 

— Mai las-o alte cinci minute, după care te duci să o 
cauţi. 

— In regulă. Tu unde eşti? 

— Nu departe, dar am avut un accident. O maşină plină 
de oameni beţi mi-a atins partea din spate a Porsche-ului. 

„Ce bine ar fi fost să te omoare”, îşi zise Kit în gând. 


244 


— Ai păţit ceva? întrebă Steve. 

— Sunt bine, dar maşina este avariată. Din fericire, era 
altă maşină în urma mea, iar şoferul mă aduce la laborator. 

„Şi cine mai era şi ăsta?” 

— Drace, spuse Kit cu voce tare. Ea şi încă un tip. 

— În cât timp ajungi aici? 

— Douăzeci, poate treizeci de minute. 

Kit simţi că i se înmoaie genunchii. Se clătina, aşa că se 
aşeză pe unul dintre scaunele agenţilor. Douăzeci de 
minute - cel mult treizeci! Dura douăzeci de minute numai 
să-ţi pui costumul pentru BSL4! 

Toni îşi luă rămas-bun şi închise telefonul. 

Kit traversă camera de control în fugă şi ieşi pe coridor. 

— O să ajungă aici în douăzeci sau treizeci de minute, 
spuse el. Şi mai e cineva cu ea. Nu ştiu cine. Trebuie să ne 
mişcăm repede. 

O luară la fugă pe coridor. Daisy, care era prima, năvăli 
în Sala Mare şi ţipă: 

— Pe podea - acum! 

Kit şi Nigel alergau în urma ei; se opriră brusc. Camera 
era goală. 

— Drace! spuse Kit. 

Acum douăzeci de secunde, Steve era la birou. Nu avea 
cum să se fi dus prea departe. Kit aruncă o privire prin 
încăperea cufundată în semiîntuneric, la scaunele pentru 
vizitatorii care aşteptau să fie primiţi, la măsuţa de cafea cu 
reviste ştiinţifice, la teancul de pliante cu informaţii despre 
activitatea companiei Oxenford Medical, la vitrină de 
prezentare cu modele de molecule complexe. Se uita lung 
la scheletul abia luminat al acoperişului de bârne, ca şi cum 
Steve s-ar fi putut ascunde printre grinzile de lemn. 

Nigel şi Daisy alergau pe coridoarele care plecau din Sala 
Mare, deschizând uşile birourilor. 

Atenţia lui Kit fu captată de două siluete stilizate, una 

masculină şi alta feminină, care se vedeau pe o uşă: 
toaletele. Traversă în fugă sala. lnăuntru, un coridor scurt 
ducea la toaletele separate, pentru bărbaţi şi pentru femei. 
Kit intră în toaleta pentru bărbaţi. Părea să nu fie nimeni 
înăuntru. 

— Domnule Tremlett! 

Impinse uşile cabinelor pentru a vedea dacă era cineva 
înăuntru. Nu era nimeni acolo. 

În timp ce ieşea din toaleta bărbaţilor, Kit îl zări pe Steve 
cum se întorcea la biroul de la recepţie. Probabil că 
gardianul fusese în toaleta pentru femei - căutând-o pe 
Susan, îşi dădu seama Kit. 

Steve se întoarse, auzindu-l pe Kit. 

— Mă căutaţi pe mine? 

— Da. Kit îşi dădu seama că nu putea să-l prindă pe 
Steve fără ajutor. Kit era mai tânăr, avea o statură atletică, 
dar Steve era un bărbat trecut de treizeci de ani şi era 
posibil să nu se lase prins fără luptă. Am nevoie să vă 
întreb ceva, spuse Kit, încercând să câştige ceva timp. Işi 
coloră vocea cu un accent mai scoţian decât era firesc, 
pentru a se asigura că lui Steve vocea nu i se va părea 
familiară. 

Steve ridică bucata de lemn mobilă a biroului şi intră în 
spaţiul oval delimitat de acesta. 

— Şi ce anume vreţi să mă întrebaţi? 

— Un moment. Kit se îndepărtă şi strigă după Nigel şi 
Daisy. Hei! Veniţi înapoi aici! 

Pe faţa lui Steve se întipări o expresie îngrijorată. 

— Ce se întâmplă? Voi n-ar trebui să umblaţi prin toată 
incinta laboratorului. 

— O să-ţi explic imediat. 

Steve se uită fix la el şi se încruntă. 

— Tu ai mai venit pe aici? 

Kit înghiţi cu greu. 

— Nu, niciodată. 

— Imi pari cunoscut. 

Kit simţi că i se usucă gura şi îi veni greu să vorbească. 

— Lucrez la echipa de urgenţe. 

Unde erau ceilalţi? 

— Nu-mi place deloc situaţia. 

Steve ridică receptorul telefonului de pe birou. 

Unde erau Nigel şi Daisy? Kit strigă din nou: 

— Voi doi, veniţi încoace! 

Steve formă un număr, iar mobilul din buzunarul lui Kit 
sună. Steve îl auzi. Se încruntă, gânditor; pe faţa lui apăru 
brusc o expresie care trăda faptul că înţelesese. 

— Ai redirecționat apelurile! 

— Stai calm şi nu o să păţeşti nimic, spuse Kit. 

Imediat ce termină de rostit aceste cuvinte, îşi dădu 
seama de greşeala pe care o făcuse: îi confirmase 
bănuielile. 

Steve acţionă rapid. Sări agil peste birou şi se îndreptă în 
fugă către uşă. 

— Stai! ţipă Kit. 

Steve se împiedică, se prăbuşi, după care se ridică din 
nou. 

Daisy veni în fugă în sală, îl văzu pe Steve şi coti către 
uşa principală, încercând să-l intercepteze. 

Steve îşi dădu seama că nu putea ajunge la uşă şi, în loc 
să se îndrepte într-acolo, se întoarse către coridorul care 
ducea la BSL4. 

Daisy şi Kit fugiră după el. 

Steve alerga cu viteză maximă pe coridorul lung. Kit îşi 
aminti că spre spatele clădirii se afla o altă ieşire. Dacă 
Steve reuşea să ajungă afară, era posibil să nu-l mai prindă 
niciodată. 

Daisy era cu mult înaintea lui Kit, mişcându-şi braţele ca 
un adevărat atlet, iar Kit îşi aminti de forţa umerilor ei şi de 

incidentul din piscină; dar Steve fugea ca un iepure şi se 
îndepărta de ei. Avea să scape. 

Apoi, în timp ce Steve ajunse în dreptul uşii care ducea 
către camera de control, Elton ieşi pe coridor în faţa lui. 
Steve alerga prea repede pentru a-l evita. Elton îşi împinse 
un picior în faţă şi-i puse piedică lui Steve, care făcu un salt 
prin aer şi se prăbuşi. 

Bărbatul căzu cu faţa în jos, iar Elton se prăbuşi peste el, 
cu ambii genunchi înfipţi în spatele lui, şi îi puse ţeava 
pistolului în obraz. 

— Nu te mişca, iar eu n-o să te împuşc în faţă, spuse el. 

Vorbea pe un ton calm, dar convingător. 

Steve stătea nemişcat. 

Elton rămase lângă el, ţinând pistolul aţintit către 
bărbatul prăbuşit pe podea. 

— Aşa se face, îi spuse el lui Daisy. Fără sânge. 

Pe faţa lui Daisy se întipări o expresie de ciudă. Nigel 
veni în fugă. 

— Ce s-a întâmplat? 

— Nu contează! strigă Kit. Nu mai avem timp! 

— Ce facem cu cei doi agenţi de la poartă? întrebă Nigel. 

— Lasă-i! Nu ştiu ce s-a întâmplat aici, şi nici nu prea e 
probabil să afle - stau acolo toată noaptea. Arătă către 
Elton. la-mi laptopul din camera de echipamente şi 
aşteaptă-ne în dubiţă! Se întoarse către Daisy. la-l pe 
Steve, leagă-l în BSL4 şi apoi urcă în maşină. Trebuie să 
intrăm în laborator - acum! 

12.45 A.M. 


Sophie reuşise să facă rost de o sticlă de votcă, pe care o 
adusese în hambar. 

Mama lui Craig le ordonase să se culce la miezul nopţii, 
dar nu venise să-i verifice, aşa că puştii stăteau în faţa 
televizorului, urmărind un vechi film de groază. Sora 
nătângă a lui Craig, Caroline, mângâia un hamster alb şi se 
prefăcea că filmul i se pare prostesc. Vărul lui mai mic, 
Tom, se îndopa cu bomboane de ciocolată şi se străduia să 
nu adoarmă. Sophie cea sexy fuma şi nu scotea nici un 
cuvânt. Craig oscila între îngrijorarea produsă de Ferrari-ul 
lovit şi încercarea de a găsi ocazia s-o sărute pe Sophie. Nu 
ştia de ce, dar cadrul nu i se părea suficient de romantic. 
Dar oare avea să se schimbe ceva în această privinţă? 

Îl luase prin surprindere cu sticla de votcă. Crezuse că 
dorinţa ei de a bea un cocktail nu fusese decât o încercare 
de a se da mare. Dar Sophie urcase pe scara ce ducea la 
dormitorul de la mansardă, unde era geanta ei, şi se 
întorsese cu o sticlă pe jumătate plină de Smirnoff în mână. 

— Cine vrea? spusese ea. 

Toţi acceptară. 

Nu aveau alte pahare decât unele din plastic, decorate 
cu imagini ale ursuleţului Pooh, cu Tigger şi Eeyore. In 
frigider aveau răcoritoare şi gheaţă. Tom şi Caroline îşi 
amestecară votca cu Coca-Cola. Craig, care nu ştia exact ce 
să facă, o imită pe Sophie şi bău votca simplă, cu gheaţă. 

Avea un gust amar, dar îi plăcea căldura care i se 
răspândea prin corp când simţea băutura ducându-i-se pe 
gât. 

Filmul ajunsese la o porţiune anostă. 

— Ştii ce o să primeşti de Crăciun? o întrebă Craig pe 

Sophie. 

— Două platane şi un aparat pentru mixat, ca să pot fi DJ. 
Tu? 

— O vacanţă la snowboarding. Nişte tipi pe care-i cunosc 
se duc la Val D'Isere de Paşte, dar este scump. Eu am cerut 
să-mi dea banii. Şi... vrei să fi DJ? 

— Cred că m-aş pricepe. 

— Aceasta este - să zicem - cariera la care visezi? 

— Nu ştiu. Sophie părea uşor ironică. Tu ce planuri ţi-ai 
făcut? 

— Nu pot să mă hotărăsc. Mi-ar plăcea la nebunie să 
devin jucător profesionist de fotbal. Dar aşa eşti terminat 
înainte de a ajunge la patruzeci de ani. Şi, oricum, s-ar 
putea să nu fiu suficient de bun. Şi chiar mi-ar plăcea să 
ajung om de ştiinţă ca bunicul. 

— Un pic cam plictisitor. 

— Nu! El descoperă medicamente noi fantastice, e 
propriul şef, face o grămadă de bani şi conduce un Ferrari 
F50 - ce e plictisitor în toate acestea? 

Sophie ridică din umeri. 

— Nu m-ar deranja să am o astfel de maşină. Chicoti. Mai 
puţin zgârietura. 

Gândul la stricăciunea provocată maşinii bunicului său 
nu-l mai deprima acum pe Craig. Avea o stare plăcută de 
relaxare şi nici o grijă. Îşi închipuia, în joacă, cum ar fi s-o 
sărute pe Sophie chiar acum, ignorându-i pe ceilalţi. Nu 
trecea totuşi la fapte de teamă că ea l-ar putea respinge în 
faţa surorii sale, ceea ce ar fi fost umilitor. 

Îşi dorea să poată înţelege fetele. Nimeni nu-i spunea 
nimic care să-l mai lumineze în această privinţă. Probabil că 
tatăl său ştia tot ce era de ştiut. Femeile păreau a-l plăcea 
pe Hugo, dar Craig nu-şi putea da seama de ce şi, când 
întrebase acest lucru, tatăl său pur şi simplu izbucnise în 
râs. Într-unul din puţinele momente de apropiere de mama 

sa, Craig o întrebase ce anume le atrăgea pe fete la un 
bărbat. 

— Bunătatea, spusese ea. 

Evident, asta era o minciună. Chelneriţele şi vânzătoarele 
reacţionau la prezenţa tatălui său zâmbind, roşind şi 
mergând suspect de legănat, iar asta nu pentru că se 
gândeau că acesta ar fi bun cu ele, pentru numele lui 
Dumnezeu! Dar ce anume le atrăgea? Toţi prietenii lui 
Craig aveau teorii imbatabile despre atractivitate, dar toate 
erau diferite. Unul credea că fetelor le plăcea ca băiatul să 
fie sigur pe el şi să le spună ce să facă; altul spunea că, 
dacă le ignori, o să se adune toate în jurul tău; alţii credeau 
că fetele sunt interesate numai de aspectul atletic al 
corpului sau cât de chipeş era băiatul ori de bani. Craig era 
sigur că se înşelau cu toţii, dar nu avea nici o ipoteză 
proprie. 

Sophie îşi goli paharul. 

— Încă unul? 

Cu toţii, mai băură încă un rând. 

Craig începu să-şi dea seama că filmul era, de fapt, 
extrem de amuzant. 

— Castelul acela este, evident, făcut din placaj, spuse el 
râzând. 

— Şi toţi au ochii machiaţi şi părul coafat în stilul anilor 
1960, deşi acţiunea este plasată în Evul Mediu, spuse 
Sophie. 

— O, Doamne, mi-e atât de somn, zise pe neaşteptate 
Caroline. 

Se ridică în picioare, urcă scara cu oarecare dificultate şi 
dispăru. 

„Una eliminată, al doilea la rând”, îşi spuse Craig. Poate 
că acest cadru ar putea deveni romantic, până la urmă! 

Vrăjitoarea bătrână din film trebuia să se scalde în 
sângele unei fecioare pentru a-şi recăpăta tinereţea. Scena 

îmbăierii era o combinaţie hilară de întărâtare şi detalii 
îngreţoşătoare, iar Craig şi Sophie nu se mai puteau opri 
din chicotit. 

— Îmi vine să vomit, spuse Tom. 

— O, nu! Craig se ridică repede în picioare. Se simţi 
ameţit timp de o secundă, după care îşi reveni. La baie, 
repede, spuse el. 

II luă de braţ pe Tom şi îl conduse. 

Tom începu să vomite cu o nefericită de secundă înainte 
de a ajunge la toaletă. 

Craig ignoră mizeria de pe pardoseală şi îl ghidă către 
vasul de WC. Tom vomita în continuare. Craig îl ţinea pe 
băiat de umeri şi încerca să nu respire. „S-a dus naibii 
atmosfera romantică!”, îşi zise el în gând. Sophie apăru în 
cadrul uşii. 

— E bine? 

— Da. Craig arboră aerul unui profesor nesuferit. O 
combinaţie nefericită de bomboane de ciocolată, votcă şi 
sânge de fecioară. 

Sophie izbucni în râs. Apoi, spre surprinderea lui Craig, 
luă un sul de hârtie igienică, se aşeză în genunchi şi începu 
să curețe mizeria de pe gresie. 

Tom se îndreptă. 

— Gata? îl întrebă Craig. 

Tom încuviinţă cu o mişcare a capului. 

— Eşti sigur? 

— Sigur. 

Craig trase apa. 

— Acum spală-te pe dinţi. 

— De ce? 

— Ca să nu mai miroşi aşa de urât. 

Tom îşi luă periuta şi începu să se spele pe dinţi. 

Sophie aruncă o grămadă de hârtie igienică în toaletă şi 
mai luă încă un sul. 

Craig îl conduse pe Tom afară din baie, către patul său 
de campanie de pe podea. 

— Dezbracă-te, spuse el. 

Deschise valiza mică pe care o adusese Tom şi găsi o 
pereche de pijamale cu Omul-Păianjen. Tom şi le puse şi se 
băgă în pat. Craig îi împături hainele. 

— Imi pare rău, spuse Tom. 

— Se întâmplă şi celor mai buni dintre noi, spuse Craig. 
Nu-i nimic. Trase pătura până sub bărbia lui Tom. Vise 
plăcute. 

Se întoarse în baie. Sophie curăţase gresia cu o eficienţă 
uimitoare şi turna dezinfectant în vasul de la toaletă. Craig 
se spălă pe mâini, iar ea se duse lângă el şi făcu acelaşi 
lucru. Se simțeau că doi camarazi. 

— Când i-ai spus să se spele pe dinţi, te-a întrebat de ce, 
spuse Sophie încet, pe un ton amuzat. 

Craig îi zâmbi în oglindă. 

— Adică, el nu avea de gând să sărute pe nimeni în seara 
asta, aşa că, de ce s-ar mai deranja, nu? 

— Exact. 

În timp ce îi zâmbea în oglindă, cu ochii ei negri sclipind 
de amuzament, Craig se gândea că acum era şi mai 
inimoasă decât fusese toată ziua. Luă un prosop şi îi dădu şi 
ei celălalt capăt. Îşi şterseră mâinile. Craig trase de prosop, 
trăgând-o şi pe ea către el, şi o sărută pe buze. 

Sophie îi răspunse la sărut. Craig îi îndepărtă puţin 
buzele şi o lăsă să simtă vârful limbii lui. Sophie părea a fi 
în expectativă, nefiind sigură cum să răspundă. Era posibil 
ca, în ciuda tuturor laudelor, să nu aibă mare experienţă la 
sărutat? 

— Vrei să ne întoarcem pe canapea? murmură el. Nu-mi 
place să mă sărut la toaletă. 

Sophie chicoti şi ieşi prima din baie. 

„Nu sunt atât de priceput la poante când sunt treaz”, îşi 

zise Craig. 

Se aşeză pe canapea, aproape de Sophie, şi îşi puse 
braţul pe după umerii ei. Timp de un minut, se uitară la 
film; după aceea, Craig o sărută din nou. 

12.55 A.M. 


Între camera de schimbat şi zona de pericol biologic se 
afla o uşă etanşă, asemenea celei a unui submarin. Kit 
întoarse roată cu patru spiţe şi o deschise. El intrase în 
laborator înainte de a fi pus în funcţiune, când nu era nici 
un virus periculos prin apropiere, dar nu pătrunsese 
niciodată în vreo parte din BSL4 - nu era instruit. Riscă şi 
intră în camera duşurilor. Nigel îl urma îndeaproape, cu 
servieta de piele vişinie a lui Elton în mână. Elton şi Daisy îi 
aşteptau în maşină. 

Kit închise uşa în urma lor. Uşile erau legate între ele 
astfel încât următoarea nu se deschidea decât dacă cea 
anterioară fusese închisă. Simţi un păcănit în urechi. 
Presiunea aerului scădea treptat pe măsură ce înaintai în 
BSL4, astfel încât orice scurgere de aer să aibă loc din afară 
înăuntru, prevenind astfel ieşirea oricăror microorganisme 
periculoase. 

Trecură de o altă uşă, intrând într-o cameră în care se 
vedeau costume albastre ca acelea de cosmonaut atârnate 
de nişte cârlige. Kit îşi dădu jos bocancii. 

— Găseşte unul mărimea ta şi îmbracă-te cu el, îi spuse 
lui Nigel. Trebuie să mai scurtăm din măsurile de siguranţă. 

— Nu-mi plac deloc vorbele tale. 

Nici lui Kit nu-i plăceau, dar nu aveau de ales. 

— Procedura normală durează prea mult, spuse el. 
Trebuie să-ţi dai jos toate hainele, inclusiv lenjeria intimă, 
ba chiar şi bijuteriile, şi să-ţi pui mănuşi chirurgicale înainte 
de a te costuma. Luă un costum din cârlig şi începu să şi-l 
pună. Dezechiparea durează şi mai mult. Trebuie să faci un 
duş îmbrăcat în costum, întâi cu o soluție de 
decontaminare, apoi cu apă, într-un ciclu predeterminat 

care durează cinci minute. Apoi îţi dai jos costumul şi 
mănuşile chirurgicale şi faci duş gol timp de alte cinci 
minute. Îţi cureţi unghiile, îţi sufli nasul, îţi cureţi gâtul şi 
scuipi. Apoi te îmbraci. Dacă facem toate acestea, jumătate 
din efectivul poliţiei din Inverburn are timp să sosească 
înainte să ieşim noi din laborator. O să sărim peste partea 
cu duşurile, ne dăm jos costumele şi fugim. 

Nigel era îngrozit. 

— La ce pericol ne expunem? 

— Este ca şi cum am conduce maşina cu 210 km/h - s-ar 
putea să murim, dar, atât timp cât nu ne facem un obicei 
din asta, probabil că nu se va întâmpla aşa ceva. Grăbeşte- 
te, pune-ţi afurisitul acela de costum! 

Kit închise casca de la costumul său. Viziera de plastic îi 
oferea o imagine puţin distorsionată. Inchise fermoarul pus 
pe diagonală părţii din faţă a costumului, apoi îl ajută şi pe 
Nigel. 

Hotăriî că se puteau dispensa de mănuşile chirurgicale. 
Folosi nişte bandă adezivă pentru a ataşa mănuşile de 
protecţie de marginea rigidă, de formă circulară, a 
mânecilor costumului lui Nigel, apoi îl puse pe Nigel să facă 
acelaşi lucru pentru el. 

Din camera costumelor, trecură în încăperea cu duşurile 
de decontaminare, o încăpere unde se aflau dispozitive de 
împroşcare a apei şi a soluţiilor de decontaminare atât pe 
pereţi, cât şi pe tavan. Simţiră o scădere bruscă a presiunii 
aerului - douăzeci şi cinci sau cincizeci de pascali la 
trecerea dintr-o cameră în cealaltă, îşi aminti Kit. Din 
camera duşurilor, pătrunseră în laboratorul propriu-zis. 

Kit se simţi pentru un moment străfulgerat de frică. În 
aerul de aici se aflau organisme care l-ar putea ucide. Toate 
vorbele sale îndrăzneţe despre măsurile de siguranţă şi 
condusul cu 210 km/h păreau acum nesăbuite. „Aş putea 
muri, îşi spuse el în gând. M-aş putea molipsi de o boală şi 


256 


să am o hemoragie atât de gravă, încât sângele să-mi iasă 
prin urechi, prin ochi şi prin penis. Ce caut eu aici? Cum pot 
să fiu atât de prost?” 

Se forţă să respire încet şi reuşi să se calmeze. „Nu eşti 
expus la aerul din laborator; o să respiri aer curat din afară, 
îşi spuse. Nici un virus nu poate să treacă prin acest 
costum. Eşti mai apărat de virusuri aici decât ai fi la clasa a 
III-a într-un zbor aglomerat către Orlando. Revino-ţi!” 

Lângă uşă, se afla un şir de cizme din piele, dar Kit le 
ignoră. Principalul lor scop era să protejeze partea 
inferioară a costumelor şi să prevină uzarea acestora. 

Privirea sa trecea în revistă laboratorul, încercând să se 
orienteze, încercând să uite de pericol şi să se concentreze 
asupra a ceea ce avea de făcut. Datorită vopselei din răşină 
epoxidică folosite la etanşarea pereţilor, laboratorul părea 
foarte strălucitor. Pe bancurile din oţel inoxidabil, se aflau 
microscoape şi computere. Exista şi un fax pentru 
trimiterea notiţelor în exteriorul laboratorului - hârtia nu 
putea fi trecută prin duşurile de la ieşire şi nici 
decontaminată la autoclavă. Kit observă frigiderele care 
serveau la stocarea mostrelor, cabinetele de biosecuritate 
unde se lucra cu materiale periculoase şi un rând de cuşti 
pentru iepuri acoperite de o folie transparentă de plastic. 
Când sună telefonul, lumina roşie de deasupra uşii începea 
să pâlpâie, pentru că era foarte greu să auzi prin materialul 
izolator al costumului. Lumina albastră avertiza când se 
ivea o urgenţă. Camerele de televiziune cu circuit închis 
supravegheau fiecare colţişor al încăperii. Kit arătă către o 
uşă. 

— Cred că tezaurul e acolo. 

Traversă încăperea, cu furtunul prin care pătrundea aerul 
întinzându-se după el. Deschise uşa şi văzu o încăpere la fel 
de mare ca o debara, în care se afla un frigider vertical cu o 
încuietoare dotată cu tastatură. Tastele LED erau 

amestecate, astfel încât, de fiecare dată, ordinea numerelor 
era diferită. Dar Kit fusese cel care instalase încuietoarea, 
astfel încât ştia combinaţia - asta dacă nu cumva fusese 
schimbată. 

Introduse numerele şi trase de mâner. 

Uşa se deschise. 

Nigel se uită peste umărul lui. 

Dozele măsurate ale preţiosului medicament antiviral 
erau păstrate în seringi de unică folosinţă, gata de a fi 
folosite. Seringile erau ambalate în cutii mici de carton. Kit 
arătă către raft. Vorbi mai tare, astfel încât Nigel să-l audă 
prin costum. 

— Acesta este medicamentul. 

— Nu vreau medicamentul, spuse Nigel. 

Kit se întrebă dacă nu cumva auzise el greşit. 

— Poftim? strigă el. 

— Nu vreau medicamentul. 

Kit era uluit. 

— Ce vrei să spui? De ce suntem aici? 

Nigel nu îi răspunse. 

Pe cel de-al doilea raft, se aflau eşantioane din diverse 
virusuri, gata pentru a fi folosite în infectarea animalelor de 
laborator. Nigel se uită cu atenţie la etichete, după care 
alese un eşantion de Madoba-2. 

— La ce naiba ai nevoie de ăsta? 

Fără să scoată un cuvânt, Nigel luă toate celelalte 
eşantioane ale aceluiaşi virus, în total, douăsprezece cutii. 

Una era suficientă pentru uciderea unei persoane. 
Douăsprezece ar fi putut cauza o epidemie. Chiar şi 
îmbrăcat în costumul de protecţie, lui Kit nu prea-i venea să 
atingă o astfel de cutie. Dar ce făcea Nigel? 

— Am crezut că lucrezi pentru unul dintre magnații 
farmaceuticelor, spuse Kit. 

— Ştiu. 

Nigel îşi putea permite să-i plătească lui Kit trei sute de 
mii de lire pentru munca din seara asta. Kit nu ştia cât 
primeau Elton sau Daisy, dar, chiar dacă era mai puţin, 
Nigel trebuia să cheltuiască undeva în jurul a jumătate de 
milion. Pentru a merita efortul, probabil că el primea un 
milion, poate chiar două de la client. Dar cine ar plăti un 
milion de lire pentru un eşantion dintr-un virus mortal? 

Imediat ce-şi puse întrebarea, Kit ştiu şi răspunsul. 

Nigel duse cutiile cu eşantioane de cealaltă parte a 
laboratorului şi le puse într-un cabinet de biosecuritate. 

Un cabinet de biosecuritate era o cutie de sticlă cu o 
fantă în faţă prin care cercetătorii îşi puteau introduce 
mâinile pentru a face experimente. O pompă asigura 
unidirecţionalitatea fluxului de aer, de la exterior spre 
interior. Nu se considera necesară etanşeizarea totală 
atunci când omul de ştiinţă purta costum de biosecuritate. 

După aceea, Nigel deschise servieta de piele vişinie. 
Partea de sus era căptuşită cu unităţi albastre de plastic, cu 
rol de răcire. Kit ştia că eşantioanele de virusuri trebuiau 
ţinute la o temperatură scăzută. Partea inferioară era plină 
cu fulgi albi de polistiren, din aceia folosiţi la ambalarea 
obiectelor fragile. Deasupra lor, ca o bijuterie prețioasă, se 
afla o sticlă obişnuită de parfum cu vaporizator, goală. Kit 
recunoscu sticla. Diablerie. Sora sa, Olga, folosea parfumul 
acesta. 

Nigel puse sticla în cabinetul de biosecuritate. Aceasta fu 
acoperită de condens. 

— Mi-au spus să dau drumul la extractorul de aer, spuse 
el. Unde e comutatorul? 

— Stai! spuse Kit. Ce faci? Trebuie să-mi spui! 

Nigel găsi comutatorul şi porni extractorul. 

— Clientul vrea produsul în formă finală, spuse el părând 
blând şi răbdător. Transfer eşantioanele în sticla asta 
pentru că e periculos să fac acest lucru în altă parte. 

Scoase capacul sticlei de parfum, după care deschise o 
cutie de eşantioane. Înăuntru se afla o fiolă Pyrex 
transparentă, gradată cu alb pe o parte. Mişcându-şi 
neîndemânatic mâinile înmănuşate, Nigel deşurubă capacul 
fiolei şi turnă lichidul în sticla de Diablerie. Puse capacul 
fiolei la loc şi luă alta. 

— Oamenii cărora le vinzi virusul - ştii pentru ce au 
nevoie de el? 

— Pot să ghicesc. 

— Or să ucidă oameni - sute, poate chiar mii! 

— Ştiu. 

Sticla de parfum era mecanismul perfect de livrare. Era 
un mijloc simplu de creare a aerosolilor. Umplută cu lichidul 
incolor în care se afla virusul, avea un aspect perfect 
inocent şi putea să treacă neobservată prin toate 
controalele de securitate. O femeie putea s-o scoată din 
poşetă în orice loc public şi să pară destul de nevinovată în 
timp ce pulveriza în aer vaporii care ar fi fost fatali oricui i- 
ar fi inhalat. S-ar ucide şi pe ea - aşa cum făceau de obicei 
teroriştii. Avea să măcelărească mai mulţi oameni decât 
orice terorist sinucigaş care declanşează o bombă. 

— Vorbeşti despre ucidere în masă! spuse Kit îngrozit. 

— Da. Nigel se întoarse pentru a-l privi pe Kit. Chiar şi 
prin cele două viziere, ochii lui albaştri îl intimidau pe Kit. 
Acum eşti implicat şi tu, şi la fel de vinovat ca toţi ceilalţi, 
aşa că taci din gură şi lasă-mă să mă concentrez! 

Kit gemu. Nigel avea dreptate. Kit nu se gândise 
niciodată că ar fi implicat în altceva decât un furt. Fusese 
îngrozit când Daisy o lovise cu bastonul pe Susan. Asta era 
de o mie de ori mai rău - şi el nu putea face nimic. Dacă ar 
încerca să oprească jaful acum, Nigel l-ar omori, iar dacă 
lucrurile nu mergeau bine şi virusul nu era livrat clientului, 
Harry McGarry l-ar fi ucis pentru că nu-şi plătea datoria. 
Trebuia să meargă până la capăt şi să-şi ia banii, altfel era 

mort. 

De asemenea, trebuia să se asigure că Nigel manipula 
virusul într-un mod corect; în caz contrar, era oricum mort. 

Cu braţele în interiorul cabinetului de biosecuritate, Nigel 
goli conţinutul tuturor fiolelor de virus în sticla de parfum, 
apoi puse la loc capacul acesteia. Kit nu avea nici o îndoială 
că exteriorul sticlei era contaminat - dar se părea că cineva 
îi spusese acest lucru lui Nigel, pentru că acesta puse sticla 
în recipientul plin cu lichid de decontaminare şi scoase 
sticla pe partea cealaltă. O şterse, apoi luă din servietă 
două pungi alimentare care se puteau sigila. Puse sticla de 
parfum într-una, o sigilă, iar apoi o introduse în cea de-a 
doua pungă. In final, puse sticla învelită în cele două pungi 
în servietă şi închise capacul. 

— Am terminat, spuse el. 

Cei doi - Nigel cu servietă în mână - părăsiră laboratorul. 
Trecură prin camera duşurilor de decontaminare fără să le 
folosească - nu era timp. În camera de echipare, îşi dădură 
jos costumele de plastic care le îngreunaseră mişcările 
până acum şi îşi puseră încălţările. Kit se ţinu cât putu de 
departe de costumul lui Nigel - era sigur că mănuşile 
fuseseră contaminate cu cantităţi infime de virus. 

Trecură prin duşurile normale, din nou fără să le 
folosească, prin camera în care trebuiau să se schimbe şi 
prin antreu. Cei patru agenţi de securitate erau legaţi şi 
sprijiniți de perete. 

Kit se uită la ceasul de la mână. Trecuse o jumătate de 
oră de când trăsese cu urechea la conversaţia lui Toni Gallo 
cu Steve. 

— Sper că Toni nu e aici. 

— Dacă e, o vom anihila. 

— A fost polițistă - nu va fi la fel de uşor de eliminat ca 
aceşti gardieni. Şi s-ar putea să mă recunoască, chiar şi 
aşa, deghizat. 

Kit apăsă butonul verde pentru a deschide uşa. El şi Nigel 
parcurseră coridorul în fugă şi ajunseră în Sala Mare. Spre 
imensă uşurare a lui Kit, nu era nimeni acolo: Toni Gallo nu 
sosise încă. „Am reuşit, îşi zise el în gând. Dar ar putea să 
sosească în orice moment.” 

Dubiţa era în faţa intrării principale, cu motorul pornit. 
Nigel urcă repede, iar Kit îl urmă strigând: 

— Hai! Hai! Hai! 

Elton porni înainte ca portiera să fie închisă. 

Zăpada se aşternuse într-un strat gros. Imediat, dubiţa 
derapă şi alunecă în lateral, dar Elton reuşi să recapete 
controlul volanului. Se opriră la poartă. Willie Crawford se 
aplecă în afara gheretei. 

— Le-aţi reparat? întrebă el. 

Elton cobori geamul portierei sale. 

— Nu chiar, spuse el. Avem nevoie de nişte piese. Ne 
întoarcem. 

— O să vă ia ceva timp, pe vremea aceasta, spuse 
agentul, care avea chef de vorbă. 

Kit îşi înăbuşi un mormăit de nerăbdare. 

— Să-l împuşc pe ticălos? se auzi, încet, vocea lui Daisy 
din spatele maşinii. 

— O să ne mişcăm cât de repede putem, spuse Elton 
păstrându-şi calmul, apoi ridică geamul. 

După o secundă, bariera se ridică şi ieşiră din incinta 
Kremlinului. 

Imediat, văzură o pereche de faruri în faţă. O maşină se 
apropia dinspre sud. Kit văzu că era vorba despre un Jaguar 
sedan de culoare deschisă. 

Elton întoarse maşina şi demară în viteză. 

Kit se uită în oglinda retrovizoare şi urmări farurile 
maşinii. Acestea luminau acum poartă Kremlinului. 

„Toni Gallo”, se gândi Kit. Cu un minut prea târziu. 

1.15 A.M. 


Toni se afla pe locul pasagerului, lângă Carl Osborne, 
atunci când acesta opri maşina în faţa porţii Kremlinului. 
Mama ei era în spate. 

Îi dădu lui Carl legitimaţia şi buletinul mamei sale. 

— Dă-i-le agentului de la poartă, împreună cu legitimaţia 
ta de ziarist. 

Toţi vizitatorii trebuiau să se legitimeze. 

Carl cobori geamul şi îi înmână gardianului actele. 
Uitându-se peste el, Toni îl zări pe Hamish McKinnon. 

— Bună, Hamish, eu sunt, strigă ea. Am doi vizitatori cu 
mine. 

— Bună seara, domnişoară Gallo, spuse agentul. Doamna 
aceea din spate are un câine? 

— Nu întreba, spuse ea. 

Hamish copie numele şi le dădu înapoi buletinul şi 
legitimaţia de presă. 

— O să-l găsiţi pe Steve la recepţie. 

— Telefoanele merg? 

— Nu încă. Echipa de reparaţii tocmai a plecat să ia o 
piesă de schimb. 

Ridică bariera, iar jaguarul intră în curtea Kremlinului. 

Toni îşi reprimă un val de iritare la adresa celor de la 
Hibernian Telecom. Într-o noapte ca aceasta, ar fi trebuit să 
aibă la ei orice piesă de care ar fi fost nevoie. Vremea se 
tot înrăutăţea, iar drumurile puteau deveni necirculabile. Se 
îndoia că aveau să se întoarcă înainte de ivirea zorilor. 

Acest incident îi cam strică planul. Sperase să-l poată 
suna pe Stanley dimineaţă să-i spună că fusese o mică 
problemă la Kremlin şi că o rezolvase - apoi să aranjeze 
când să se întâlnească în cursul zilei. Acum se părea că 

raportul ei nu avea să fie atât de satisfăcător pe cât 
sperase. 

Carl opri maşina în faţa intrării principale. 

— Aşteaptă aici, spuse Toni şi cobori din maşină înainte 
ca el să poată spune ceva. 

Ar fi preferat ca el să nu intre în clădire. Urcă treptele în 
fugă, trecu printre leii de piatră şi împinse uşa. Fu surprinsă 
să vadă că nu era nimeni la recepţie. 

Timp de o secundă, ezită. Unul dintre agenţi putea să fie 
în misiune de patrulare, dar nu trebuia să se fi dus 
amândoi. Puteau să fie oriunde în clădire - iar intrarea era 
nepăzită. 

Se îndreptă spre camera de control. Pe monitoare, 
trebuia să se vadă unde erau agenţii. 

Uluită, văzu că nici în camera de control nu era nimeni. 

Simţi că-i stă inima-n loc. Situaţia era gravă. Lipseau 
patru gardieni - aici nu era vorba numai despre o deviere 
de la procedură. Ceva nu era în regulă. 

Se uită din nou la monitoare. Nu vedea decât încăperi 
goale. Dacă patru agenţi patrulau prin clădire, unul dintre ei 
trebuia să apară pe monitoare în doar câteva secunde. Dar 
nicăieri nu se vedea nici o mişcare. 

Apoi observă ceva. Se uită mai atent la imaginile din 
BSL4. 

Data afişată era 24 decembrie. Se uită la ceas. Era trecut 
de 1 dimineaţa. Azi era Crăciunul, 25 decembrie. Avea în 
faţă imagini vechi. Cineva umblase la sistemul de furnizare 
a imaginilor. 

Se aşeză la birou şi accesă programul. În trei minute, află 
că toate monitoarele pe care era ţinut sub observaţie BSL4 
primeau imaginile înregistrate cu o zi în urmă. Rezolvă 
problema şi privi din nou ecranele. 

In antreul din faţa camerelor de schimbare, patru oameni 
stăteau pe podea. Ingrozită, Toni se uita lung la monitoare. 

„Te rog, Doamne, îşi spuse ea în gând, să nu fie morţi!” 

Unul dintre ei mişcă. 

Toni se uită mai de aproape. Erau gardieni, toţi purtau 
uniforme închise la culoare, iar mâinile le erau legate la 
spate, ca şi cum cineva i-ar fi imobilizat. 

— Nu, nu! spuse ea cu glas tare. 

Dar acum nu mai trase decât o singură concluzie: 
laboratorul fusese jefuit. 

Se simţea blestemată. Întâi Michael Ross, după care asta. 
Unde greşise? Făcuse tot ce putuse pentru a transforma 
laboratorul într-un loc sigur - şi eşuase lamentabil. Îi 
dezamăgise pe Stanley. 

Se întoarse şi se îndreptă către uşă, primul ei instinct 
spunându-i să se grăbească să ajungă în BSL4 şi să dezlege 
prizonierii. Apoi interveniră reflexele dobândite în poliţie. 
„Opreşte-te, evaluează situaţia, fă-ţi un plan de reacţie!” 
Oricine făcuse acest lucru putea să fie încă în clădire, deşi 
ea bănuia că vinovaţi erau fix cei din echipa de reparaţii de 
la Hibernian, care tocmai plecaseră. Care era sarcina ei cea 
mai importantă? Să se asigure că nu era singura persoană 
care ştia despre acest incident. 

Ridică receptorul telefonului de pe birou. Nu avea ton, 
evident. Probabil că defecţiunea sistemului de telefonie 
făcea parte din planul intruşilor. Scoase telefonul mobil din 
buzunar şi sună la poliţie. 

— Aici Toni Gallo, directorul de securitate de la Oxenford 
Medical. A avut loc un incident. Patru dintre agenţii mei de 
securitate au fost atacați. 

— Atacatorii se află încă în incintă? 

— Nu cred, dar nu pot fi sigură. 

— E cineva rănit? 

— Nu ştiu. Imediat ce închid telefonul, mă duc să verific - 
dar voiam să vă anunţ întâi pe voi. 

— Vom încerca să trimitem o maşină la voi, deşi 

drumurile sunt într-o stare groaznică. 

Vocea părea a fi a unui comisar tânăr şi nesigur. 

Toni încercă să-l impresioneze accentuând cât de 
urgentă era situaţia. 

— Acesta ar putea fi un incident de biosecuritate. Un 
tânăr a murit ieri din cauza unui virus provenit din 
laboratorul acesta. 

— O să facem tot ce putem. 

— Cred că Frank Hackett este de serviciu în seara 
aceasta. Este cumva la sediu? 

— Este acasă, poate fi sunat în caz de urgenţă. 

— Te sfătuiesc să-l suni acasă şi să-i spui ce s-a întâmplat 
aici. 

— Am luat în consideraţie sugestia dumneavoastră. 

— Avem o defecţiune la sistemul de telefonie de aici, 
probabil din vina intruşilor. Vă rog să notaţi numărul meu 
de mobil. li dictă numărul. Rugaţi-l pe Frank să mă sune 
imediat. 

— Am preluat mesajul. 

— Pot să ştiu cu cine am vorbit? 

— Comisarul de poliţie David Reid. 

— Mulţumesc, comisare Reid. O să aşteptăm maşina de 
patrulare. 

Toni închise. Era sigură că tânărul comisar cu care 
vorbise nu percepuse importanţa apelului ei, dar ştia că 
avea să transmită informaţia vreunui ofiţer superior. 
Oricum, nu avea timp de discuţii în contradictoriu. Plecă 
grăbită din camera de control şi traversă în fugă coridorul 
ce ducea la BSL4. Işi trecu permisul prin faţa cititorului de 
carduri, îşi puse degetul pe scannerul de amprentă şi intră. 

Inăuntru îi găsi pe Steve, Susan, Don şi Stu, aşezaţi în 
rând cu spatele la perete, cu mâinile şi picioarele legate. 
Susan arăta de parcă s-ar fi izbit cu toată puterea de un 
copac: nasul umflat şi sânge pe bărbie şi pe piept. Don 

avea o zgârietură urâtă pe-frunte. 
Toni îngenunche şi începu să-i dezlege. 
— Ce naiba s-a întâmplat aici? îi întrebă ea. 

1.30 A.M. 


Dubiţa inscripționată Hibernian Telecom îşi croia cu greu 
drum prin stratul de zăpadă de treizeci de centimetri. Elton 
conducea cu 16 km/h într-o treaptă superioară de viteză 
pentru a evita derapajele. Vehiculul era bombardat de fulgi 
mari de zăpadă. Zăpada se adunase la marginea 
parbrizului, iar stratul se îngroşa cu repeziciune, astfel încât 
ştergătoarele descriau un arc din ce în ce mai mic, până 
când Elton nu mai putu să vadă nimic afară şi trebui să 
oprească dubiţa pentru a curăța zăpada. 

Kit era abătut. Crezuse că se implică într-un jaf care nu 
avea să provoace rău. Tatăl lui ar fi pierdut nişte bani, dar, 
pe de altă parte, el i-ar fi putut plăti datoria lui Harry Mac, o 
datorie pe care, oricum, tot tatăl său ar fi trebuit s-o 
plătească, astfel încât nu se producea nici o nedreptate în 
adevăratul sens al cuvântului. Dar realitatea era alta. Nu 
putea să existe decât un singur motiv pentru a cumpăra 
Madoba-2. Cineva voia să omoare foarte mulţi oameni. Kit 
nu-şi putuse imagina că avea să se facă vinovat de aşa 
ceva. 

Se întreba pe cine reprezenta clientul lui Nigel: pe 
fanaticii japonezi, pe fundamentaliştii islamici, o facțiune 
IRA, pe teroriştii palestinieni sinucigaşi sau vreun grup de 
americani paranoici cu puşti de calibru mare care trăiau în 
cabane izolate din Montana? Nici nu conta. Oricine primea 
virusul avea de gând să-l folosească, iar mulţimi întregi de 
oameni urmau să moară sângerând din orbite. 

Dar ce putea face? Dacă ar încerca să oprească jaful şi să 
ducă mostrele de virus înapoi în laborator, Nigel l-ar omori 
sau ar lăsa-o pe Daisy să o facă. Îi trecu prin cap să 
deschidă portiera maşinii şi să sară. Mergea destul de încet. 

Ar dispărea în vijelia de afară înainte ca ei să-l poată 
prinde. Dar ei ar avea oricum virusul, iar el i-ar datora în 
continuare un sfert de milion de lire sterline lui Harry. 

Trebuia să meargă până la capăt. Poate că, atunci când 
se va termina totul, va putea trimite un mesaj anonim la 
poliţie, dând numele lui Nigel şi al lui Daisy, în speranţa că 
virusul avea să fie găsit înainte să fie folosit. Sau poate că 
ar fi mai înţelept să se ţină de planul lui iniţial şi să dispară 
pur şi simplu. Nimeni nu ar vrea să pornească o epidemie în 
Lucca. 

Poate că virusul va fi pulverizat în timpul zborului său 
spre Italia şi va plăti chiar el pedeapsa. S-ar face dreptate. 

Uitându-se în faţă, prin zăpada care cădea necontenit, 
zări o firmă luminată pe care scria: „Motel”. Elton ieşi de pe 
drum. Deasupra uşii, era o lumină aprinsă, iar în parcare se 
aflau opt sau nouă maşini. Motelul era deschis. Kit se 
întrebă cine şi-ar petrece Crăciunul la un motel. Hinduşii 
poate, oamenii de afaceri care n-au mai reuşit să ajungă 
acasă şi amanţii clandestini. 

Elton opri lângă o maşină break Vauxhall Astra. 

— Planul era să lăsăm maşina aici, spuse el. Este prea 
uşor de recunoscut. Trebuia să ne ducem înapoi la 
aerodrom cu Astra. Dar nu ştiu dacă vom putea să 
ajungem. 

— Idiotule, de ce nu ai luat un Land Rover? se auzi din 
spate vocea lui Daisy. 

— Pentru că Astra este una dintre cele mai populare şi 
mai puţin ieşite din comun maşini din Anglia, iar cei de la 
meteo au spus că n-o să ningă, vacă urâtă ce eşti! 

— Potoliţi-vă, spuse calm Nigel. Îşi scoase peruca şi 
ochelarii. Scăpaţi de deghizare! Nu ştim cât de curând ne 
vor descrie gardienii celor de la poliţie. 

Ceilalţi îi urmară exemplul. 

— Am putea să stăm aici, să luăm câte-o cameră şi să 

aşteptăm. 

— Periculos, răspunde Nigel. Suntem la numai câţiva 
kilometri de laborator. 

— Dacă noi nu ne putem mişca, atunci nici cei de la 
poliţie nu pot. Imediat ce se mai potoleşte vremea, o luăm 
la picior. 

— Avem o întâlnire clar stabilită cu clientul. 

— N-are cum să vină cu elicopterul pe vijelia asta. 

— Corect. R 

Mobilul lui Kit începu să sune. Işi verifică laptopul. Era un 
apel obişnuit, nu unul deviat din sistemul de telefonie al 
Kremlinului. Răspunse. 

— Da! 

— Eu sunt. Kit recunoscu vocea lui Hamish McKinnon. 
Vorbesc de pe mobil. Pe scurt, cât e Willie la toaletă. 

— Ce se întâmplă? 

— Ea a venit imediat ce aţi plecat voi. 

— Am văzut maşina. 

— A găsit agenţii legaţi şi a sunat la poliţie. 

— Pot să vină poliţiştii pe o asemenea vreme? 

— Au spus că or să încerce. Tocmai a venit la poartă şi 
ne-a spus să-i aşteptăm. Când o să vină aici... Scuze tre' să 
închid. 

Apelul luă sfârşit. 

Kit băgă telefonul în buzunar. 

— Toni Gallo a găsit gardienii, anunţă el. A sunat la 
poliţie, iar aceştia trebuie să sosească. 

— E clar atunci, spuse Nigel. Haideţi să urcăm în Astra! 

1.45 A.M. 


În timp ce Craig îşi strecura mâna sub marginea 
puloverului lui Sophie, auzi paşi în preajmă. Se rupse din 
îmbrăţişare şi aruncă o privire în jur. 

Sora lui cobora de la mansardă în cămaşă de noapte. 

— Mă simt cam ciudat, spuse ea şi traversă încăperea, 
îndreptându-se către baie. 

Indispus, Craig îşi îndreptă atenţia asupra filmului de la 
televizor. Vrăjitoarea bătrână, care se transformase într-o 
tânără frumoasă, seducea un cavaler chipeş. Caroline ieşi 
din baie spunând: 

— Baia miroase a vomă. 

Urcă din nou scara şi se culcă la loc. 

— Aici nu există pic de intimitate, spuse Sophie încet. 

— E ca şi cum ai încerca să faci dragoste în Gara Centrală 
din Glasgow, spuse Craig, dar o sărută din nou. 

De data aceasta, Sophie îşi deschise gura, iar limba ei o 
atinse pe a lui. Craig era atât de încântat, încât gemu de 
fericire. 

Îşi băgă mâna pe sub puloverul ei şi îi atinse sânul. Era 
mic şi cald. Sophie purta un sutien subţire din bumbac. 
Craig îl strânse uşor, iar Sophie lăsă să-i scape un geamăt 
involuntar de plăcere. Atunci se auzi vocea lui Tom: 

— vă opriţi odată din gemut? Nu pot să dorm! 

Se opriră din sărutat. Craig îşi scoase mâna de sub 
puloverul ei. Era atât de frustrat, încât simţea că mai avea 
un pic şi exploda. 

— Îmi pare rău pentru toate acestea, murmură el. 

— De ce nu mergem în altă parte? spuse Sophie. 

— Adică unde? 

— Ce-ai zice de mansarda pe care mi-ai arătat-o mai 

devreme? 

Craig era încântat. Ar fi complet singuri, şi nimeni nu i-ar 
deranja. 

— Excelent, spuse el şi se ridică. 

Işi puseră hainele şi cizmele, iar Sophie îşi luă o căciuliţă 
roz de lână cu un ciucuraş. li dădea un aer adorabil şi 
nevinovat. 

— Fericirea întruchipată. 

— Ce e? 

— Tu eşti. 

Sophie zâmbi. Mai devreme, dacă i-ar fi spus ceva de 
genul acesta, Sophie ar fi spus că este „atât de plictisitor!” 
Relaţia lor se schimbase. Poate că votca era responsabilă 
de această schimbare, dar Craig credea că lucrurile se 
schimbaseră în baie, când se ocupaseră împreună de Tom. 
Poate că Tom, fiind un copil lipsit de apărare, îi forţase să 
se comporte ca doi adulţi. După aşa ceva, era greu să fi din 
nou ursuz şi rece. 

Craig nu şi-ar fi închipuit niciodată că drumul către inima 
unei fete începea prin curăţarea vomei. 

Deschise uşa hambarului. O rafală rece de vânt aruncă 
asupra lor un val de fulgi de zăpadă, ca nişte confetti. Craig 
ieşi repede, îi ţinu uşa lui Sophie, după care o închise. 

Steepfall arăta incredibil de romantic. Zăpada acoperea 
acoperişul ţuguiat, se aşezase în strat gros pe pervazuri şi 
tapiţase curtea cu un strat gros de aproximativ treizeci de 
centimetri. Becurile de pe pereţii clădirilor erau înconjurate 
de halouri de lumină aurie, în care dansau fulgi de zăpadă. 
Zăpada se aşternuse peste o roabă, o stivă de lemne de foc 
şi un furtun de grădină, transformându-le în sculpturi de 
gheaţă. Sophie făcu ochii mari. 

— E ca o felicitare de Crăciun! spuse ea. 

Craig o luă de mână. Traversară curtea cu paşi mari, ca 
nişte păsări de baltă. Trecură pe lângă colţul casei şi 

ajunseră la uşa din spate. Craig scutură zăpada aşezată pe 
o pubelă. Se urcă pe ea şi se cocoţă pe acoperişul jos al 
antreului unde se ţineau cizmele. 

Se uită în urma sa. Sophie ezita. 

— Uite! şuieră vocea lui. 

Îi întinse mâna. 

Sophie îl apucă strâns de mână şi se ridică pe containerul 
de gunoi. Pentru a-şi menţine echilibrul, cu cealaltă mână, 
Craig apucă marginea acoperişului, apoi o ajută şi pe ea să 
ajungă lângă el. Pentru un moment, cei doi stătură unul 
lângă celălalt în zăpadă, ca doi amanți în pat. Apoi Craig se 
ridică în picioare. 

Merse pe pervazul care ajungea sub uşa mansardei, 
curăţă mare parte din stratul de zăpadă şi deschise uşa cea 
mare, după care se întoarse lângă Sophie. 

Aceasta se ridică în genunchi, sprijinindu-se în mâini, dar, 
când încercă să se ridice, cizmele ei de cauciuc alunecară şi 
căzu. Părea speriată. 

— Ţine-te de mine, spuse Craig şi o ridică în picioare. 

Nu era foarte periculos, iar ea făcea prea mare caz din 
asta, dar pe Craig nu-l deranja, pentru că-i dădea ocazia să 
fie puternic şi să o protejeze. 

Ţinând-o în continuare de mână, Craig înaintă un pic pe 
marginea de piatră. Sophie veni lângă el şi îl prinse de talie. 
l-ar fi plăcut să mai rămână acolo, cu ea strângându-l atât 
de tare în braţe, dar merse mai departe, înaintând pe 
pervaz până la uşa deschisă, după care o ajută să intre. 

Închise uşa în urma lor şi apoi aprinse lumina. „E 
perfect”, îşi spuse Craig încântat. Erau singuri, în mijlocul 
nopţii, şi nimeni nu avea să vină să îi deranjeze. Puteau să 
facă orice voiau. 

Craig se întinse pe podea şi se uită prin gaura ce făcea 
legătura cu bucătăria. Nu era aprins decât un singur bec, 
deasupra uşii care făcea legătura cu antreul unde se 

puneau cizmele. Nellie era lângă maşina de gătit, cu capul 
ridicat şi cu urechile ciulite; ascultă: ştia că erau acolo. 

— Culcă-te la loc, murmură el. 

Fie că-l auzise, fie că nu, câinele îşi puse capul pe podea 
şi închise ochii. 

Sophie stătea pe canapea tremurând. 

— Mi-au îngheţat picioarele. 

— Ai zăpadă în cizme. 

Îngenunche în faţa ei şi îi dădu jos cizmele Wellington. 
Şosetele ei erau ude leoarcă. Le scoase şi pe acestea. 
Picioruşele ei albe parcă tocmai ieşiseră din frigider, încercă 
să i le încălzească ţinându-le în mâinile sale. Apoi, într-un 
moment de inspiraţie, îşi desfăcu nasturii de la haină, îşi 
ridică puloverul şi îi apăsă tălpile de pieptul lui gol. 

— O, Doamne, ce bine e, spuse ea. 

Sophie îi spusese de multe ori acest lucru în visele lui, se 
gândi Craig, dar nu chiar în aceleaşi împrejurări. 

2 A.M. 


Toni stătea în camera de control şi urmărea monitoarele. 

Steve şi ceilalţi gardieni îi povestiseră tot ce se 
întâmplase, din momentul în care „echipa de reparaţii” 
intrase în Sala Mare până când doi dintre ei ieşiseră din 
laboratorul BSL4, trecuseră prin holul micuţ şi dispăruseră - 
unul dintre ei având în mână o servietă subţire din piele 
vişinie. Don îi spusese, în timp ce Steve îi acorda primul 
ajutor, cum unul dintre bărbaţi încercase să oprească actele 
de violenţă. Cuvintele pe care le strigase rămăseseră adânc 
întipărite în mintea lui Toni: 

„Dacă vrei să mergem cu mâna goală la întâlnirea de la 
zece cu clientul, n-ai decât să continui aşa”. 

În mod clar, veniseră să fure ceva din laborator şi luaseră 
ce căutaseră în servieta aceea. Toni avea sentimentul 
îngrozitor că ştia deja despre ce era vorba. 

Se uita la imaginile înregistrate în BSL4 în intervalul 
12.55-1.15. Deşi monitoarele nu afişaseră aceste imagini în 
momentul respectiv, computerul le stocase. Acum Toni 
privea doi bărbaţi aflaţi în incinta laboratorului, purtând 
costume de biosecuritate. 

Aproape că rămase fără aer când văzu că unul dintre 
bărbaţi deschidea uşa care făcea legătura cu camera 
micuță în care se afla tezaurul. Făcea o combinaţie pe 
tastatură - ştia codul! Deschise uşa frigiderului, iar celălalt 
bărbat începu să ia mostre. 

Toni derulă imaginile înapoi şi dădu stop-cadru. 

Camera de luat vederi era plasată deasupra uşii, iar cine 
urmărea imaginile putea privi peste umărul bărbatului, în 
frigider. Avea mâinile pline cu cutii mici, de culoare albă. 
Degetele lui Toni apăsară câteva taste şi imaginea în alb- 

negru fu mărită. Putea să vadă semnul internaţional pentru 
pericol biologic inscripţionat pe cutii. Fura mostre de virus. 
Mări şi mai mult imaginea şi porni programul de 
îmbunătăţire a calităţii imaginii. Încet, literele de pe cutii 
deveniră clare: „Madoba-2”. 

Era exact lucrul de care se temuse, dar confirmarea o 
lovi ca o rafală rece de vânt al morţii. Se uita fix la ecran, 
îngheţată de spaimă, cu inima bătându-i cu putere în piept. 
Madoba-2 era cel mai letal virus cu putinţă, un agent 
infecțios atât de puternic, încât trebuia păzit de mai multe 
bariere de securitate şi care nu putea fi atins decât de 
persoane atent instruite, îmbrăcate în haine izolatoare. lar 
acum se afla în mâinile unei bande de hoţi care îl ţinea într- 
o blestemată de valiză. 

Maşina se putea răsturna; puteau să intre în panică şi să 
arunce valiza; virusul ar fi ajuns în posesia unor oameni 
care nu ştiau ce este - riscurile erau enorme. Şi, chiar dacă 
nu îl eliberau în atmosferă accidental, „clientul” lor avea s-o 
facă intenţionat. Cineva plănuia să folosească virusul 
pentru a ucide mii de oameni, poate chiar pentru a stârni o 
epidemie care să elimine populaţii întregi. 

Şi obţinuseră arma crimei de la ea. 

Disperată, dădu din nou drumul la imagini şi privi 
îngrozită cum unul dintre intruşi golea conţinutul fiolelor 
într-o sticlă de parfum pe care scria: „Diablerie”. Evident, 
acela era recipientul de livrare. Sticluţa de parfum, cu 
înfăţişarea ei atât de obişnuită, era acum o armă de 
distrugere în masă. Il urmări cum punea sticla cu grijă în 
două pungi sigilate şi cum o introducea în servietă, aşezată 
pe un strat de fulgi de polistiren. 

Văzuse suficient. Ştia ce era de făcut. Poliţia trebuia să 
se pregătească pentru o operaţiune la scară largă - şi asta 
repede. Dacă se mişcau rapid, încă puteau să prindă hoţii, 
înainte că virusul să fie predat cumpărătorului. 

Lăsă monitoarele în modul lor de operare normal şi ieşi 
din camera de control. 

Agenţii de securitate erau în Sala Mare, stăteau pe 
canapelele care, în mod obişnuit, erau rezervate 
vizitatorilor şi beau ceai, gândindu-se că situaţia de criză 
luase sfârşit. Toni se opri câteva secunde pentru a pune 
lucrurile la punct. 

— Avem lucruri importante de făcut, spuse ea. Stu, du-te 
în camera de control şi reia-ţi îndatoririle, te rog! Steve, 
treci la birou! Don, stai acolo unde eşti acum! 

Don avea un pansament improvizat deasupra tăieturii de 
pe frunte. 

Susan Mackintosh, care fusese bătută cu bastonul, stătea 
întinsă pe una dintre canapelele pentru oaspeţi. Sângele de 
pe faţă fusese curăţat, dar avea multe vânătăi. Toni 
îngenunche lângă ea şi o sărută pe frunte. 

— Biata de tine, spuse ea. Cum te simţi? 

— Destul de ameţită. 

— Îmi pare rău că s-a întâmplat asta. 

Susan îi aruncă un zâmbet slab. 

— Sărutul a făcut să merite totul. 

Toni o bătu uşurel pe umăr. 

— Deja ai început să-ţi revii. 

Mama ei stătea lângă Don. 

— Băiatul acela drăguţ, Steve, mi-a făcut o ceaşcă de 
ceai, spuse ea. 

Căţelul stătea pe nişte foi de ziar, la picioarele ei. Mama 
lui Toni îi dădu şi lui o bucăţică de biscuit. 

— Mulţumesc, Steve, zise Toni. 

— Ar fi un iubit grozav pentru tine. 

— E însurat, răspunse Toni. 

— În ziua de azi, asta nu prea mai are atât de multă 
importanţă. 

— Pentru mine are. Toni se întoarse către Steve. Unde e 

Carl Osborne? 

— La toaletă. 

Toni dădu aprobator din cap şi îşi scoase telefonul. Era 
timpul să sune la poliţie. 

Işi aduse aminte ce-i spusese Steve Tremlett despre 
personalul aflat de serviciu în seara aceea la sediul poliţiei 
din Inverburn: un inspector, doi sergenţi, şase comisari, 
plus un ofiţer care putea fi sunat la orice oră. Nu era nici pe 
departe suficient pentru gestionarea unei crize de o 
asemenea amploare. Dacă ar fi avut autoritatea necesară, 
ştia foarte bine ce ar fi făcut. Ar fi chemat la post douăzeci 
sau treizeci de ofiţeri. Ar cere punerea în funcţiune a 
plugurilor de zăpadă, ar organiza blocaje rutiere şi ar 
pregăti o armată de ofiţeri pentru a face arestarea. Şi s-ar 
mişca foarte repede. 

Se simţea revigorată. Concentrându-se asupra lucrurilor 
pe care trebuia să le facă, oroarea celor întâmplate începu 
să i se şteargă din minte. Acţiunea o mobilizase 
dintotdeauna, iar munca poliţienească era cel mai bun tip 
de acţiune. 

li răspunse tot David Reid. Când Toni se prezentă, acesta 
spuse: 

— Am trimis o maşină, dar s-au întors. Vremea... 

Toni era îngrozită. Crezuse că echipajul de poliţie era pe 
drum. 

— Vorbeşti serios? spuse ea ridicând tonul. 

— Aţi văzut în ce stare sunt drumurile? Sunt maşini 
abandonate la tot pasul. N-are nici un rost să ne lăsăm 
maşina blocată în zăpadă. 

— Isuse Hristoase! Dar ce fel de pămpălăi angajează 
poliţia în ziua de azi? 

— Nu e nevoie să folosiţi asemenea cuvinte, doamnă. 

Toni reuşi să se controleze. 

— Ai dreptate. Îmi pare rău. Îşi aminti, din vremea când 

se pregătea să intre în poliţie, că, atunci când poliţia 
reacţiona defectuos la o criză, de obicei cauza era proastă 
identificare a pericolului în primele câteva minute, când 
cineva lipsit de experienţă, precum comisarul Reid, se 
ocupa cu înregistrarea cazului. Prima ei sarcină era să se 
asigure că el avea informaţiile principale pe care să le 
transmită superiorilor săi. lată care este situaţia. Unu: hoţii 
au furat o cantitate însemnată dintr-un virus numit Madoba- 
2, care este fatal pentru oameni, aşa că e vorba despre o 
urgenţă de biosecuritate. 

— Biosecuritate, spuse el, semn clar că îşi nota spusele 
lui Toni. 

— Doi: intruşii sunt trei bărbaţi - doi albi şi unul de 
culoare - şi o femeie albă. Conduc o dubiţă inscripționată 
cu „Hibernian Telecom”. 

— Puteţi să-mi oferiţi descrieri mai amănunțite? 

— O să-l rog pe şeful gardienilor să te sune într-un minut 
pentru a-ţi da aceste informaţii - el i-a văzut. Eu nu. Trei: 
avem doi oameni răniţi aici, o femeie care a fost bătută cu 
bastonul şi un bărbat lovit în cap. 

— Cât de grave aţi spune că sunt rănile lor? 

Se gândi că tocmai îi spusese acest lucru, dar el părea a 
rosti întrebări pe care le citea de pe o listă. 

— Agenta care a fost lovită cu bastonul ar trebui 
consultată de un medic. 

— Bine. 

— Patru: intruşii erau înarmaţi. 

— Ce fel de arme? Toni se întoarse către Steve, care era 
pasionat de arme: Ai apucat să te uiţi la armele lor de foc? 

Steve dădu din cap în semn de confirmare. 

— Pistoale Browning automate de nouă milimetri, toţi trei 
- din cele care au magazie rotundă cu 13 gloanţe. Mi s-a 
părut că erau din cele care se folosesc în armată. 

Toni repetă descrierea lui Reid. 

— Jaf armat deci, spuse el. 

— Da - dar lucrul important aici este că nu se poate să fi 
ajuns departe, iar dubiţa este uşor de identificat. Dacă ne 
mişcăm rapid, îi putem prinde. 

— Nimeni nu se poate mişca repede în seara aceasta. 

— Evident, aveţi nevoie de pluguri de zăpadă. 

— Poliţia nu are pluguri de zăpadă. 

— Trebuie să fie mai multe astfel de utilaje în zonă; 
aproape în fiecare iarnă e nevoie de echipaje de 
deszăpezire. 

— Deszăpezirea drumurilor nu intră în atribuţiile poliţiei, 
este responsabilitatea autorităţilor locale. 

Toni era gata să ţipe, dar îşi muşcă limba. 

— Frank Hackett e acolo? 

— Ofiţerul Frank Hackett nu este disponibil. 

Ştia că Frank era de serviciu, aşteptând să fie sunat - aşa 
îi spusese Steve. 

— Dacă tu n-ai de gând să-l scoli, atunci o voi face eu, 
spuse ea. 

Închise telefonul şi formă numărul lui Frank. Acesta era 
un poliţist conştiincios; probabil că dormea lângă telefon. 

— Hackett, răspunse el. 

— Toni. Oxenford Medical a fost jefuit. Hoţii au luat o 
cantitate semnificativă de Madoba-2, virusul care l-a ucis 
pe Michael Ross. 

— Cum ai permis să se întâmple aşa ceva? 

Exact aceeaşi întrebare şi-o punea şi ea, dar o duru şi 
mai tare când veni din partea lui. 

— Dacă eşti atât de deştept, gândeşte-te tu cum să prinzi 
hoţii înainte să scape, răspunse ea pe unton tăios. 

— Dar nu am trimis o maşină spre voi cu o oră în urmă? 

— N-a ajuns. Copoii voştri duri au văzut zăpada şi s-au 
speriat. 

— Ei bine, dacă noi suntem blocaţi, înseamnă că 

suspecţii noştri sunt în aceeaşi situaţie. 

— Nu sunteţi blocaţi, Frank. Puteţi să ajungeţi aici cu un 
plug de zăpadă. 

— Nu am plug de zăpadă. 

— Consiliul local are mai multe - dă-le un telefon! 

La celălalt capăt al firului, se lăsă tăcerea timp de câteva 
secunde. 

— Nu prea cred, spuse el, într-un sfârşit. 

Lui Toni îi venea să-l omoare. Lui Frank îi făcea plăcere 
să-şi folosească autoritatea. In acest fel, se simţea puternic. 
Îi plăcea mai ales să o sfideze - ea fusese mereu prea 
impunătoare pentru gustul lui. Cum putuseră trăi împreună 
atâta timp? Toni îşi reprimă răspunsul tăios pe care-l avea 
pe limbă şi spuse: La ce te gândeşti, Frank? 

— Nu pot să trimit oameni neînarmaţi să urmărească o 
bandă de răufăcători cu arme. Va trebui să-i convocăm pe 
ofiţerii noştri antrenați în uzul armelor de foc, să-i ducem la 
depozitul de armament şi să-i echipăm cu veste Kevlar, 
arme şi muniţie. O să dureze vreo două ore. 

— Între timp, hoţii scapă cu un virus care ar putea lua mii 
de vieţi! 

— O să dau dubiţa în urmărire generală. 

— E posibil să schimbe maşina. Ar putea avea o maşină 
de teren parcată oriunde. 

— Tot nu au cum să ajungă departe. 

— Şi dacă au un elicopter? 

— Toni, ţine-ţi în frâu imaginaţia! Nu există hoţi cu 
elicoptere în Scoţia. 

Aceştia nu erau nişte huligani care fugeau cu bijuterii sau 
cu bani - dar Frank nu înţelesese niciodată cum stăteau 
lucrurile cu pericolele biologice. 

— Frank, foloseşte-ți imaginaţia! Oamenii aceştia vor să 
declanşeze o epidemie! 

— Nu-mi spune cum să-mi fac meseria! Nu mai eşti 

polițistă. 

— Frank... Se opri. Frank îi închisese. Frank, eşti un 
ticălos prost, spuse ea în receptor, după care închise. 

Fusese mereu aşa? | se părea că, pe când locuiau 
împreună, era mai rezonabil. Poate că ea avusese o 
influenţă pozitivă asupra lui. În mod sigur, el fusese dispus 
să înveţe de la ea. Îşi aminti cazul lui Dick Buchan, un 
violator în serie care, în ciuda orelor de intimidare, tipat şi a 
amenințărilor cu violenţa, refuzase să-i spună unde erau 
cadavrele. Toni vorbise liniştită cu el despre mama lui şi îl 
făcuse să cedeze în numai douăzeci de minute. După acest 
caz, Frank îi ceruse sfatul la orice interogatoriu important. 
Dar se părea că, de când se despărţiseră, revenise la starea 
dinainte. 

Se încruntă la telefon, frământându-şi creierii să 
găsească o soluţie. Cum putea să-l stârnească pe Frank? Il 
avea cu ceva la mână - povestea cu Johnny Kirk Fermierul. 
Dacă nu voia şi nu voia, putea să folosească tot ce ştia 
pentru a-l şantaja. Dar, înainte de asta, mai avea o soluţie. 
Căută în agenda telefonului mobil şi găsi numărul de acasă 
al lui Odette Cressy, prietena ei care lucra la Scotland Yard. 

| se răspunse după o aşteptare lungă. 

— Toni sunt, spuse ea. Imi pare rău că te-am trezit. 

Odette vorbea cu altcineva: 

— Îmi pare rău, iubitule, e de la serviciu. 

Toni era surprinsă. 

— Nu mă aşteptam să fi cu cineva. 

— Nu-i decât Moş Crăciun. Ce-i nou? 

Toni îi povesti ce se întâmplase. 

— Isuse Hristoase, tocmai de asta ne temeam. 

— Nu-mi vine să cred că am permis să se întâmple aşa 
ceva! 

— Există vreo informaţie care să ne dea un indiciu despre 
unde şi cum au de gând să-l folosească? 

— Două lucruri, spuse Toni. Unu: nu numai că au furat 
mostrele - le-au turnat într-o sticluţă de parfum. Este 
pregătit pentru folosire. Virusul poate fi eliberat în orice loc 
aglomerat - la cinematograf, într-un avion, la Harrod's. 
Nimeni nu şi-ar da seama ce se întâmplă. 

— O sticluţă de parfum? 

— Diablerie. 

— Foarte bine - cel puţin ştim ce căutăm. Ce altceva? 

— Unul dintre agenţi i-a auzit vorbind despre întâlnirea 
cu clientul la ora zece. 

— La zece. Lucrează repede. 

— Exact. Dacă livrează marfa clientului până la ora zece, 
ar putea ajunge în Londra în seara aceasta. Ar putea să 
elibereze virusul în Albert Hall mâine. 

— Bine lucrat, Toni. Doamne, ce bine ar fi fost dacă nu 
plecai din poliţie. 

Toni începu să se simtă un pic mai veselă. 

— Mersi. 

— Altceva? 

— Când au plecat de aici, s-au îndreptat spre nord - le- 
am văzut dubiţa. Dar afară e viscol, iar drumurile devin 
impracticabile, aşa că e foarte probabil că ei să nu se afle la 
mare depărtare. 

— Asta înseamnă că avem o şansă să-i prindem înainte 
să livreze marfa. 

— Da - dar nu am reuşit să conving poliţia locală de 
urgenţa situaţiei. 

— Mă ocup eu de asta. Terorismul se află sub jurisdicţia 
Biroului Guvernamental. Băieţii din oraşul tău de baştină 
vor primi un telefon din Downing Street, de la biroul prim- 
ministrului. De ce ai nevoie - elicoptere? HMS!* Gannet 
poate să ajungă la voi într-o oră. 

— Nu cred că e nevoie să vină. Nu cred că elicopterele 


14 HMS, Her Majesty's Ship, Nava Maiestăţii Sale. 

pot zbura pe vijelia asta, şi, chiar dacă ar putea, echipajul 
n-ar vedea ce e la sol. Am nevoie de un plug de zăpadă. Ar 
trebui să curețe drumul de la Inverburn până aici, iar poliţia 
să-şi stabilească baza de operaţiuni aici. După aceea pot 
începe să-i caute pe fugari. 

— O să mă asigur că aşa se va întâmpla. Mai sună-mă, 
da? 

— Mersi, Odette. 

Toni închise. 

Se întoarse. Carl Osborne stătea fix în spatele ei şi lua 
notițe. 

2.30 A.M. 


Elton conducea break-ul Astra Vauxhall încet, croindu-şi 
cu greu drum prin zăpada proaspăt căzută într-un strat care 
depăşea treizeci de centimetri. Nigel stătea lângă el, ţinând 
strâns servieta de piele vişinie şi conţinutul ei fatal. Kit era 
în spate, cu Daisy. Se tot uita peste umărul lui Nigel, la 
servietă, imaginându-şi un accident rutier în care servieta 
ar fi fost strivită, sticla de parfum spartă, iar lichidul din ea 
s-ar fi vaporizat, ca o şampanie otrăvită, iar ei toţi ar muri. 

Nigel simţea că înnebunea de nerăbdare, în vreme ce 
maşina înainta cu viteza unei biciclete. Voia să ajungă la 
aerodrom cât mai repede posibil şi să pună servieta într-un 
loc sigur. Fiecare minut pe care-l petreceau pe drum era 
periculos. 

Dar nu era sigur că aveau să ajungă acolo. De când 
plecaseră din parcarea de la hanul Dew Drop, nu văzuseră 
nici un alt vehicul care să circule. Cam la fiecare kilometru, 
treceau pe lângă vreo maşină părăsită sau câte un camion 
abandonat, unele la marginea drumului, altele chiar în 
mijlocul acestuia. Una dintre ele era un Range Rover al 
poliţiei, răsturnat pe o parte. 

Dintr-odată, în lumina farurilor apăru un om care-şi agita 
înnebunit mâinile deasupra capului. Purta un costum 
elegant şi cravată, neavând nici haină, nici pălărie. Elton îi 
aruncă o privire lui Nigel. 

— Nici să nu-ţi treacă prin minte să opreşti, murmură 
Nigel. 

Elton îşi continuă drumul, exact în direcţia în care se afla 
şi bărbatul, care reuşi să se ferească din calea lui în ultima 
clipă. Pe când treceau, Kit zări o femeie într-o rochie subţire 
de seară, cu un şal subţire înfăşurat în jurul umerilor, care 

stătea, cu un aer disperat, lângă un Bentley mare. 

Trecură de intersecţia cu drumul care ducea la Steepfall, 
iar Kit îşi dori să fi fost tot băiatul de altădată, culcat în 
patul din casa tatălui său, fără să ştie nimic despre virusuri 
şi calculatoare sau despre şansele de a câştiga la blackjack. 

Ninsoarea se înteţi într-atât, încât prin parbriz nu se mai 

vedea aproape nimic în afară de albeaţa fulgilor mari. Elton 
nu mai putea distinge aproape nimic, aşa că acum 
conducea folosindu-şi intuiţia, optimismul şi aruncând din 
când în când câte o privire prin geamurile laterale. Viteza 
lor scăzu la cea a unei alergări, după care la nivelul unei 
plimbări vioaie. Kit îşi dorea să fi avut o maşină mai 
potrivită pentru vremea de afară. Dacă s-ar fi aflat în 
Toyota Land Cruiser a tatălui său, care era parcată la 
tentanta distanţă de numai câţiva kilometri, ar fi avut şanse 
mai mari de a ajunge la destinaţie. 
_ in pantă, cauciucurile începură să alunece pe zăpadă. 
Incet-încet, maşina îşi pierdu forţa motrice. Se opri şi, spre 
groaza lui Kit, începu să alunece la vale. Elton încercă să o 
oprească punând frână, dar nu reuşi decât să-i accelereze 
alunecarea. Trase de volan, iar spatele maşinii coti spre 
stânga. Elton întoarse volanul în sens opus, iar maşina se 
opri aproape de-a curmezişul drumului. 

Nigel începu să înjure. Daisy se aplecă spre Elton zicând: 

— De ce ai făcut asta, tâmpitule? 

— Dă-te jos şi împinge maşina, Daisy. 

— Du-te naibii! 

— Vorbesc serios, spuse el. Vârful dealului este la numai 
câţiva metri depărtare. Aş putea să ajung acolo dacă m-ar 
împinge cineva. 

— O să împingem toţi, spuse Nigel. 

Nigel, Kit şi Daisy coborâră din maşină. Era extrem de 
frig, iar fulgii de zăpadă îi intrau în ochi lui Kit. Ajunseră în 
spatele maşinii şi începură să împingă. Numai Daisy avea 

mănuşi. Metalul era muşcător de rece la contactul cu 
mâinile goale ale lui Kit. Elton dădu uşor drumul frânei de 
mână, iar cei trei susţinură maşina. În numai câteva 
secunde, picioarele lui Kit erau ude leoarcă. Dar 
cauciucurile începură să aibă aderenţă. Elton reuşi să se 
îndepărteze de ei şi conduse maşina până în vârful dealului. 

Cei trei urcară cu greu panta, alunecând, gâfâind din 
cauza efortului şi tremurând de frig. Era nevoie să facă asta 
la fiecare deal, în următorii aproape douăzeci de kilometri? 

Nigel se gândea la acelaşi lucru. Când se urcară înapoi în 
maşină, acesta vorbi cu Elton: 

— Este maşina asta în stare să ne ducă la destinaţie? 

— S-ar putea să nu avem probleme pe drumul acesta, 
spuse Elton. Dar, ca să ajungem la aerodrom, trebuie să 
mergem vreo cinci, şase kilometri pe drum de ţară. 

Kit se decise. 

— Ştiu unde se află o maşină - o Toyota Land Cruiser, 
spuse el. 

— Am putea rămâne blocaţi cu ea - vă amintiţi de Range 
Rover-ul poliţiei pe lângă care am trecut? 

— Oricum, trebuie să fie mai bine decât un Astra, spuse 
Nigel. Unde este maşina aceasta? 

— Acasă la tatăl meu. Mai exact, în garaj, iar uşa 
acestuia nu se prea vede din casă. 

— Cât de departe e? 

— La mai puţin de doi kilometri înapoi pe drumul acesta, 
după care un alt kilometru şi jumătate pe un drum lateral. 

— Ce propui? 

— Parcăm în pădurea din apropierea casei, împrumutăm 
Land Cruiser-ul şi mergem cu el la aerodrom. După aceea, 
Elton aduce Land Cruiser-ul înapoi şi se întoarce cu Astra. 

— Până atunci se crapă de ziuă. Ce facem dacă-l vede 
cineva băgând maşina înapoi în garajul tatălui tău? 

— Nu ştiu. Va trebui să inventez eu o poveste, dar nu 

poate fi mai rău decât să rămânem blocaţi aici. 

— Are cineva o idee mai bună? întrebă Nigel. 

Nimeni nu răspunse. 

Elton întoarse maşina şi cobori dealul într-o treaptă de 
viteză inferioară. 

— la-o pe drumul acela, spuse Kit după câteva minute. 

Elton opri. 

— În nici un caz, spuse el. Uită-te cât de mare e zăpada 
pe drumul acesta - are aproape o jumătate de metru, şi nu 
a trecut nici o maşină de câteva ore bune. N-o să înaintăm 
nici cincizeci de metri. 

Kit se trezi cuprins de acelaşi sentiment de panică ce-l 
încerca atunci când pierdea la blackjack, ca şi cum o fiinţă 
superioară îi dădea numai cărţi proaste. 

— Cât mai este până la casa tatălui tău? întrebă Nigel. 

— Un pic... Kit înghiţi cu greu. Cam un kilometru şi 
jumătate. 

— E departe pe vremea această afurisită, spuse Daisy. 

— Alternativa, spuse Nigel, este să aşteptăm aici până 
apare vreo maşină şi apoi să o luăm cu forţa. 

— O să avem al dracului de mult de aşteptat, spuse 
Elton. N-am văzut nici o maşină care să circule de când am 
plecat de la laborator. 

— Voi trei aţi putea aştepta aici până mă duc eu să iau 
Land Cruiser-ul, spuse Kit. 

Nigel dădu din cap în semn de refuz. 

— S-ar putea să ţi se întâmple ceva. Ai putea rămâne 
blocat în zăpadă, iar noi nu te-am putea găsi. E mai bine să 
stăm împreună. 

Kit ştia că mai exista un motiv pentru care Nigel 
refuzase: nu avea încredere să-l lase singur. Probabil că se 
temea că nu cumva Kit să aibă remuşcări şi să sune la 
poliţie. Acestea nu erau nici pe departe intenţiile lui Kit - 
dar poate că Nigel nu era sigur de asta. 

În maşină, se lăsă o tăcere prelungită. Cei patru stăteau 
nemişcaţi, nesimţind nici o tragere de inimă să părăsească 
valurile de căldură care ieşeau din radiatorul maşinii. Elton 
opri motorul, iar ei coborâră cu toţii. 

Nigel ţinea strâns servieta. Ea era motivul pentru care 
treceau cu toţii prin asta. Kit ţinea în mână laptopul său. 
Era posibil să fie încă nevoie să intercepteze apelurile de la 
şi pentru Kremlin. Elton găsi în torpedou o lanternă şi i-o 
dădu lui Kit. 

— Tu mergi în faţă, spuse el. 

Fără alte discuţii, Kit porni înainte, croindu-şi drum prin 
zăpada care îi ajungea până la genunchi. Auzi mârâituri şi 
înjurături din partea celorlalţi, dar nu aruncă nici o privire în 
urmă. Dacă nu reuşeau să ţină pasul cu el, n-aveau decât 
să rămână în urmă. 

Era dureros de frig. Nici unul dintre ei nu era îmbrăcat 
potrivit. Se aşteptaseră să fie undeva înăuntru sau în 
maşini. Nigel purta o jachetă sport, Elton - un impermeabil, 
iar Daisy - o jachetă de piele. Cu jacheta lui Puffa, Kit era 
îmbrăcat cel mai gros. Kit purta bocanci Timberland, iar 
Daisy avea bocanci de motociclist, dar Nigel şi Elton purtau 
pantofi obişnuiţi. 

Nu peste mult timp, Kit începu să tremure. Mâinile îl 
dureau, deşi încerca să le ţină băgate adânc în buzunarele 
hainei. Zăpada îi udase jeanşii până la genunchi şi i se 
topise în bocanci. Urechile şi nasul păreau să-i fi îngheţat. 

Drumul familiar, pe care se plimbase pe jos sau cu 
bicicleta de mii de ori în copilărie, era îngropat în zăpadă şi 
nu putea fi văzut, iar, destul de curând, Kit începu să se 
simtă dezorientat. Erau într-un ţinut mlăştinos al Scoției, iar 
marginile drumului nu erau marcate de garduri vii sau de 
ziduri, ca în alte părţi ale Marii Britanii. De ambele părţi ale 
drumului, pământul nu era cultivat şi nimeni nu se gândise 
vreodată că ar fi necesar să-l îngrădească. 

Era posibil să fi deviat de la drum. Se opri şi săpă cu 
mâinile goale în zăpadă. 

— Ce mai e acum? spuse Nigel prost dispus. 

— O secundă. 

Kit găsise turbă îngheţată. Asta însemna că se 
îndepărtase de drumul pavat. Dar în ce parte se afla acum 
drumul? Suflă în mâinile îngheţate, încercând să le 
încălzească. Terenul din dreapta sa părea să fie în pantă 
ascendentă. Ghici că drumul se afla în direcţia aceea. Işi 
târşâi picioarele câţiva metri în direcţia aceea, apoi săpă 
din nou în zăpadă. De data aceasta, găsi pietriş. Pe aici, 
spuse el mai încrezător decât se simţea de fapt. 

În timp, zăpada topită care-i udase jeanşii şi şosetele 
începu să îngheţe, astfel încât ajunse să simtă gheaţa lipită 
de pielea lui. După o jumătate de oră, avu sentimentul că 
mergeau în cerc. Îşi pierduse simţul orientării. Într-o noapte 
obişnuită, luminile din exteriorul casei ar fi fost vizibile de la 
distanţă, dar, în seara aceea, nici o rază nu străbătea prin 
ninsoare pentru a-i oferi un punct de reper. Nici un miros 
sau sunet nu trăda în ce parte se afla marea: putea să fie şi 
la o sută de kilometri depărtare. Îşi dădu seama că, dacă se 
rătăceau, aveau să moară de frig. Se simţea realmente 
înspăimântat. 

Ceilalţi îl urmau, cufundaţi într-o tăcere care le trăda 
extenuarea. Chiar şi Daisy se oprise din văicărit. Abia mai 
puteau respira, tremurau şi nu mai aveau energie să se 
plângă. 

În sfârşit, Kit simţi că ajunsese într-o zonă mai 
întunecată. Ninsoarea părea că se mai potolise. Aproape că 
se ciocni de trunchiul unui copac. Ajunsese în pădurea din 
apropierea casei. Se simţea atât de uşurat, încât voia să 
îngenuncheze şi să-i mulţumească lui Dumnezeu. De aici 
încolo, putea să găsească dramul. 

În timp ce urmărea drumul şerpuitor printre copaci, auzi 

dinţii cuiva care clănţăneau cu putere. Spera să fie ai lui 
Daisy. 

Nu-şi mai simţea degetele de la mâini şi de la picioare, 
dar încă putea înainta. Zăpada nu era chiar atât de groasă 
aici, în adăpostul format de copaci, şi putea să meargă mai 
repede. Lucirea slabă pe care o vedea înainte însemna că 
se apropiau de luminile casei. In sfârşit, reuşi să iasă din 
pădure. Se îndreptă spre lumini şi ajunse la garaj. 

Uşile erau închise, dar exista o uşă laterală care nu se 
încuia niciodată. Kit o găsi şi intră. Ceilalţi trei îl urmară. 

— Slavă Domnului, spuse Elton pe un ton mohorât. 
Credeam că o să mor în afurisita asta de Scoţie. 

Kit îşi aprinse lanterna. Înăuntru, se afla Ferrari-ul 
albastru al tatălui său, cu rotunjimile lui voluptuoase, 
parcat foarte aproape de perete. Lângă el, se găsea Fordul 
Mondeo de culoare albă, dar plin de noroi al lui Luke. Asta 
era o surpriză: de obicei, Luke îl folosea pentru a se duce cu 
Lori acasă la sfârşitul zilei. Rămăseseră peste noapte 
sau...? 

Îşi îndreptă lanterna către celălalt capăt al garajului, 
unde era parcată de obicei Toyota Land Cruiser Amazon. 

Locul era gol. 

Lui Kit îi venea să plângă. 

Îşi dădu imediat seama ce se întâmplase. Luke şi Lori 
locuiau într-o căsuţă la mai mult de un kilometru jumătate, 
la care se ajungea pe un drum dificil. Din cauza vremii, 
Stanley îi lăsase să ia maşina de teren. Lăsaseră Fordul aici, 
iar acesta nu era cu nimic mai bun decât Astra. 

— Of, drace! exclamă Kit. 

— Unde e Toyota? întrebă Nigel. 

— Nu e aici, spuse Kit. Doamne, Dumnezeule, acum chiar 
că am încurcat-o! 

3.30 A.M. 


Carl Osborne vorbea la telefonul mobil. 

— A sosit cineva de la biroul de ştiri? Bun - fă-mi 
legătura! 

Toni traversă Sala Mare şi ajunse lângă Carl. 

— Aşteaptă, te rog. 

Cari acoperi difuzorul telefonului cu mâna. 

— Ce e? 

— Te rog, închide telefonul şi ascultă-mă. Doar o 
secundă. 

Carl rosti în telefon: 

— Pregăteşte-te să faci o înregistrare audio - o să te sun 
eu înapoi în câteva minute. 

Închise şi se uită întrebător la Toni. 

Toni era disperată. Dacă făcea un reportaj panicard, Carl 
putea să strice totul. Nu suportă să roage pe cineva, dar 
trebuia să încerce să-l oprească. 

— Incidentul acesta ar putea însemna sfârşitul carierei 
mele, spuse ea. L-am lăsat pe Michael Ross să fure un 
iepure, iar acum am permis unei bande de hoţi să scape cu 
mostre ale virusului propriu-zis. 

— Îmi pare rău, Toni, dar trăim într-o lume dură. 

— Ar putea să distrugă întreaga companie, insistă ea. Era 
mai sinceră decât şi-ar fi dorit, dar era nevoită. Publicitatea 
negativă i-ar putea speria pe... investitorii noştri. 

Carl înţelese imediat. 

— Americanii, vrei să spui. 

— Nu contează cine sunt. Ideea este că firma ar putea fi 
distrusă. „Şi la fel şi Stanley”, îşi spuse ea în gând, dar nu 
mai adăugă nici un cuvânt. Încerca să menţină un ton 
raţional şi lipsit de emoţii, dar vocea era pe punctul de-a o 

trăda. Nu merită asta! 

— Vrei să spui că persoana care nu merită asta este 
iubitul tău profesor Oxenford. 

— Pentru numele lui Dumnezeu, el nu face altceva decât 
să găsească leacuri pentru bolile care afectează omenirea! 

— Şi face şi bani între timp. 

— Exact ca tine, când prezinţi adevărul publicului scoţian. 

Carl se uita fix la ea, neştiind sigur dacă era sarcastică 
sau nu, după care clătină din cap că refuză. 

— Un subiect e un subiect. În plus, sigur va ieşi la iveală. 
Dacă n-o fac eu, atunci o face altcineva. 

— Ştiu. Toni se uita pe fereastra Sălii Mari. Vremea nu 
dădea nici un semn de ameliorare. In cel mai bun caz, 
vremea s-ar putea linişti odată cu ivirea zorilor. Dă-mi 
numai trei ore, spuse ea. Transmiţi la şapte. 

— Care ar fi diferenţa? 

„Posibil să nu fie nici o diferenţă, îşi zise Toni în gând, dar 
e singura mea şansă.” 

— Poate că, până atunci, vom putea spune că poliţia a 
prins hoţii, sau cel puţin că sunt pe urmele lor şi aşteptăm 
vestea arestării din moment în moment. 

Poate că Oxenford Medical, şi Stanley totodată, ar putea 
supravieţui acestei crize dacă era rezolvată rapid. 

— Nu facem târgul. Subiectul ar putea fi preluat de 
altcineva între timp. Imediat ce ştie poliţia, oricine poate 
afla. Nu-mi pot asuma acest risc. 

Formă numărul redacţiei. 

Toni îl privea fix. Adevărul era destul de grav. Văzut din 
perspectiva deformatoare a unui post de televiziune de 
scandal, subiectul urma să fie prezentat ca o catastrofă. 

— Înregistrează, spuse Carl în microfonul telefonului 
mobil. Poţi să difuzezi materialul cu o fotografie de-a mea în 
care am telefonul la ureche. Eşti gata? 

Lui Toni îi venea să-l omoare. 

— Vorbesc de la sediul firmei Oxenford Medical; această 
companie farmaceutică scoțiană a fost afectată de un al 
doilea incident legat de biosecuritate în două zile. 

Îl putea opri Toni? Trebuia să încerce. Aruncă o privire în 
jur. Steve era la birou. Susan stătea întinsă pe canapea, 
palidă, dar Don era în picioare. Mama ei adormise, la fel şi 
căţeluşul. Avea doi bărbaţi care o puteau ajuta. 

— Scuză-mă, îi spuse ea lui Carl. 

Acesta încercă să o ignore. 

— Mostre dintr-un virus fatal, Madoba-2... 

Toni îi acoperi telefonul cu mâna. 

— Îmi pare rău, nu poţi folosi telefonul acesta aici. 

Carl se întoarse cu spatele şi încercă să continue. 

— Mostre dintr-un virus... 

Toni se apropie de el şi, din nou, îşi puse mâna între gura 
şi telefonul lui. 

— Steve! Don! Aici, acum! 

Carl vorbea în microfonul mobilului: 

— Încearcă să mă oprească să fac acest reportaj. 
Înregistrezi? 

Toni vorbi suficient de tare pentru ca spusele ei să fie 
preluate de microfonul mobilului: 

— Telefoanele mobile pot interfera cu echipamentele 
electronice sensibile cu care lucrăm în laborator, aşa că nu 
pot fi folosite aici. Nu era adevărat, dar ca pretext mergea. 
Te rog să-l închizi! 

Carl îndepărtă telefonul de ea şi spuse pe un ton ridicat: 

— Dă-te la o parte de lângă mine! 

Toni îi făcu un semn cu capul lui Steve, care înşfăcă 
telefonul din mâna lui Carl şi îl închise. 

— Nu poţi să faci asta! spuse Carl. 

— Bineînţeles că pot. Eşti oaspete aici, iar eu mă ocup de 
securitate. 

— Prostii - securitatea n-are nici o legătură cu asta. 

— Poţi să spui ce vrei. Eu fac regulile. 

— Atunci o să merg afară. 

— O să mori îngheţat. 

— Nu poţi să mă opreşti să plec. 

Toni ridică din umeri. 

— Adevărat, dar nu îţi dau telefonul înapoi. 

— Înseamnă că mi l-ai furat. 

— L-am confiscat din motive de securitate. O să ţi-l 
trimitem prin poştă. 

— O să găsesc un telefon public. 

— Îți urez noroc. Nu exista nici un telefon public pe o rază 
de opt kilometri. 

Carl îşi puse furios haina şi ieşi. Toni şi Steve îl urmăriră 
cu privirea pe fereastră. Acesta se urcă în maşină şi porni 
motorul. leşi din nou şi curăţă stratul de câţiva centimetri 
de zăpadă de pe parbriz. Abia atunci începură să 
funcţioneze ştergătoarele. Carl urcă în maşină şi porni. 

— A uitat să ia cățelul, spuse Steve. 

Ninsoarea se potolise un pic. În timp ce respiră uşurată, 
Toni lăsă să-i scape o înjurătură. Doar nu avea vremea să 
se îmbunătăţească tocmai acum, în momentul cel mai 
nepotrivit!? 

Pe când Jaguarul urca pantă uşoară, în faţa sa se 
acumula o grămadă din ce în ce mai mare de zăpadă. La 
câteva zeci de metri de poartă, se opri. Steve zâmbi. 

— Nu credeam că o să ajungă prea departe. 

Lumina din interiorul maşinii se aprinse. Îngrijorată, Toni 
se încruntă. 

— Poate că are de gând să stea bosumflat acolo, cu 
motorul pornit, căldura dată la maximum, până rămâne 
fără benzină. 

Toni privea prin furtună de zăpadă, încercând să distingă 
mai bine. 

— Ce face? întrebă Steve. Pare că vorbeşte singur. 

Toni îşi dădu seama ce se întâmpla şi simţi că inima îi 
stă-n loc. 

— Drace, spuse ea. Vorbeşte - dar nu singur. 

— Poftim? 

— Are alt telefon în maşină. E reporter, are echipament 
de rezervă. La naiba, nici nu m-am gândit la asta! 

— Vrei să mă duc să-l opresc? 

— E prea târziu acum. Până ajungi tu acolo, va fi spus 
suficient. Fir-ar să fie! Nimic nu mergea aşa cum trebuia. 
Toni avea un chef nebun să renunţe la tot, să plece şi să 
găsească o cameră întunecată, unde să se întindă şi să 
închidă ochii. Dar, în loc de asta, încercă să se adune. Când 
se întoarce, să ieşi fără ca el să observe şi să vezi dacă nu 
cumva a lăsat cheile în contact. Dacă sunt acolo, ia-le - cel 
puţin, nu va mai putea telefona din nou. 

— În regulă. 

Telefonul lui Toni începu să sune, iar ea răspunse. 

— Toni Gallo. 

— Odette la telefon. 

Vocea ei trăda tulburare. 

— Ce s-a întâmplat? 

— Informaţii noi. Un grup terorist numit Scimitar caută de 
ceva timp încoace să cumpere Madoba-2. 

— Scimitar? Un grup arab? 

— Aşa se pare, deşi nu suntem siguri - alegerea numelui 
s-ar putea să aibă rolul de a ne deruta, dar credem că hoţii 
voştri ar putea lucra pentru ei. 

— O, Doamne! Mai ai alte informaţii? 

— Scopul lui este să-l răspândească mâine, 26 
decembrie, de Ziua Cadourilor, într-un loc public important, 
undeva în Marea Britanie. 

Toni simţi că nu mai avea aer. Ea şi Odette se gândiseră 
că aşa ar putea sta lucrurile, dar confirmarea bănuielilor lor 
era şocantă. Oamenii stăteau acasă în ziua de Crăciun, dar 

de Ziua Cadourilor ieşeau în oraş. În toată Marea Britanie, 
familiile mergeau să vadă meciuri de fotbal, curse de cai, 
filme sau piese de teatru sau să joace bowling. Mulţi luau 
avionul pentru a pleca la schi sau în vreo staţiune din 
Caraibe. Posibilităţile erau nenumărate. 

— Dar unde? întrebă Toni. La ce eveniment? 

— Nu ştim, aşa că trebuie să-i oprim pe hoţi. Poliţia locală 
e în drum spre voi cu un plug de zăpadă. 

— Grozav! 

Toni se mai însenină. Dacă hoţii ar fi prinşi, totul s-ar 
schimba. Nu numai că ar reuşi din nou să pună mâna pe 
mostrele de virus, evitând orice pericol, dar şi Oxenford 
Medical n-ar mai avea o imagine atât de proastă, iar 
Stanley ar fi salvat. Odette continuă: 

— De asemenea, am alertat şi posturile de poliţie din 
localităţile învecinate, plus poliţia din Glasgow, dar eu cred 
că acţiunea se va desfăşura la cote maxime în Inverburn. 
Tipul de acolo se numeşte Frank Hackett. Numele îmi e 
cunoscut - nu e cumva fostul tău iubit? 

— Ba da. Asta era o parte a problemei. Îi place să mă 
refuze. 

— Ei bine, o să descoperi că s-a mai domolit. A primit un 
telefon de la cancelarul ducatului Lancaster. Sună amuzant, 
nu? Dar el se ocupă de camera de informare a guvernului, 
pe care noi o numim COBRA. Cu alte cuvinte, este şeful 
suprem al luptei antiterorism. Fostul tău iubit trebuie să fi 
sărit din pat mai ceva decât dacă ar fi luat foc. 

— Nu-ţi irosi compasiunea, nu merită. 

— De atunci, l-a mai sunat şi şeful meu, o altă experienţă 
de neuitat. Bietul nătărău e în drum spre tine cu un plug de 
zăpadă. 

— Aş prefera plugul, fără Frank. 

— A trecut prin clipe grele, fii drăguță cu el. 

— Da, sigur, comentă Toni. 

3.45 A.M. 


Daisy tremura atât de tare, încât de-abia putea să ţină 
scara. Elton urca treptele, ţinând o foarfecă de grădină într- 
una din mâinile îngheţate. Luminile de afară străluceau prin 
filtrul zăpezii care cădea necontenit. Kit urmărea scena din 
uşa garajului, cu dinţii clănţănind. Nigel era în garaj, cu 
braţele petrecute pe după servieta de piele vişinie. 

Scara era sprijinită de unul dintre pereţii laterali ai fermei 
Steepfall. Firele de telefonie ieşeau la colţul casei şi se 
întindeau, la nivelul acoperişului, până la garaj. Kit ştia că 
de acolo se făcea legătura cu o reţea subterană care ducea 
la drumul principal. Tăierea cablurilor de aici ar întrerupe 
legăturile telefonice ale fermei cu exteriorul. Era doar o 
măsură de precauţie, dar Nigel insistase să fie luată, iar Kit 
găsise scara şi foarfeca în garaj. 

Kit se simţea ca şi cum ar fi fost în mijlocul unui coşmar. 
Ştiuse că treaba la care se băgase era periculoasă, dar nici 
în momentele sale cele mai pesimiste nu-şi imaginase că 
avea să stea în afara casei familiei sale în timp ce un 
infractor tăia firele de telefon, iar şeful operaţiunii ţinea în 
braţe o servietă în care se afla un virus care putea să-i 
ucidă pe toţi. 

Elton îşi luă mâna stângă de pe scară, mişcându-se cu 
prudenţă, ca nu cumva să-şi piardă echilibrul, şi ţinu 
foarfeca folosindu-şi ambele mâini. Se aplecă, prinse un 
cablu între lame, apropie mânerele şi scăpă foarfeca din 
mână. 

Foarfecă ateriză cu vârful în jos, în zăpadă, la câţiva 
centimetri de locul unde stătea Daisy, care lăsă să-i scape 
un țipăt de uimire. 

— Şşşt! spuse Kit în şoaptă. 

— Putea să mă omoare! protestă Daisy. 

— O să-i trezeşti pe toţi! 

Elton cobori de pe scară, recuperă foarfeca şi urcă din 
nou. 

Trebuiau să se ducă la casa lui Lori şi a lui Luke şi să ia 
Toyota Land Cruiser, dar Kit ştia că nu puteau merge 
imediat. Aproape că nu se mai puteau ţine pe picioare de 
obosiţi ce erau. Mai rău, Kit nu era sigur că putea să 
găsească locul. Aproape că se rătăcise şi în drum spre 
Steepfall. Ninsoarea cădea în continuare. Dacă încercau să 
plece acum, riscau să se rătăcească sau să moară de frig, 
sau ambele. Trebuiau să aştepte până se potolea viscolul 
sau până ce lumina zilei le oferea şanse mai bune de a găsi 
drumul şi, ca să fie absolut siguri că nimeni nu avea să afle 
că erau aici, tăiau firele de telefon. _ 

De data aceasta, Elton reuşi operaţiunea. In timp ce 
cobora de pe scară, Kit luă cablurile tăiate, le făcu ghem şi 
le aranjă lângă peretele garajului, unde nu erau foarte uşor 
de observat. Elton luă scara, o duse în garaj şi o lăsă să 
cadă pe pardoseala de beton. 

— Incearcă să nu mai faci atâta zgomot! spuse Kit. 

Nigel privi pereţii goi de piatră ai grajdului transformat în 
garaj. 

— Nu putem sta aici. 

— E mai bine aici, înăuntru, decât afară. 

— Ne e frig, suntem uzi şi nu e nici o sursă de căldură. 
Am putea muri. 

— Că bine zici, spuse Elton. 

— O să pornim motoarele maşinilor, spuse Kit. Aşa o să 
se mai încălzească. 

— Nu fi prost, sări Elton. Gazele de eşapament ne vor 
ucide cu mult înainte ca aerul să se încălzească. 

— Am putea să scoatem Fordul afară şi să stăm în el. 

— Pe dracu'! Vreau o ceaşcă de ceai, mâncare caldă şi o 

duşcă. Eu intru în casă. 

— Nu! 

Ideea că aceşti trei indivizi aveau să intre în casa familiei 
lui îl umplea de groază pe Kit. Ar fi fost ca şi cum ar fi adus 
acasă nişte câini turbaţi. Şi cum rămânea cu servieta şi cu 
conţinutul ei? Cum i-ar putea lăsa să intre în bucătărie cu 
aşa ceva asupra lor? 

— Sunt de acord cu ea, spuse Elton. Haideţi să intrăm! 

Kit îşi dorea din tot sufletul să nu le fi spus de unde să 
taie firele de telefon. 

— Dar cum aş putea să explic prezenţa voastră? 

— Toată lumea doarme. 

— Şi ce facem dacă ninsoarea nu se potoleşte până se 
scoală ei? 

— Uite ce să spui: nu ne cunoşti, zise Nigel. Ne-ai găsit 
pe marginea drumului. Maşina noastră a rămas blocată într- 
un noian de zăpadă la câţiva kilometri de aici, iar ţie ţi s-a 
făcut milă de noi şi ne-ai adus aici. 

— Nu ştie nimeni că am plecat din casă! 

— Spui că ai ieşit să bei un pahar. 

— Sau să te întâlneşti cu o fată, propuse Elton. 

— Oricum, câţi ani ai tu? Trebuie să-i ceri voie lui tati ca 
să poţi ieşi seara din casă? 

Kit se înfurie văzând că era tratat cu condescendenţă de 
o bătăuşă ca Daisy. 

— Problema e dacă o să mă creadă, meduză fără creier 
ce eşti. Cine ar fi suficient de nebun să iasă din casă pe 
furtună şi să conducă kilometri întregi ca să bea un pahar 
când în casă este, oricum, o groază de băutură? 

— Cineva suficient de nebun să piardă un sfert de milion 
de lire la blackjack. 

— Te gândeşti tu la o poveste plauzibilă, Kit, spuse Nigel. 
Haideţi să intrăm, înainte să ne îngheţe de tot afurisitele de 
picioare! 

— V-aţi lăsat deghizările în dubiţă. Rudele mele vă vor 
vedea feţele. 

— Nu contează. Nu suntem decât nişte călători loviți de 
soartă. Sunt sute de oameni în această situaţie, or să arate 
şi la ştiri. Ai tăi nu vor face legătura cu oamenii care au 
jefuit laboratorul. _ 

— Nu-mi place, spuse Kit. li era frică să-i sfideze pe aceşti 
trei infractori, dar era suficient de disperat ca s-o facă. Eu 
nu vă primesc în casă. 

— Nu-ţi cerem permisiunea, spuse Nigel pe un ton 
dispreţuitor. Dacă nu ne arâţi pe unde se intră, ne 
descurcăm şi singuri. 

„Ceea ce nu înţeleg ei, îşi zicea Kit cu disperare, este că 
ai mei sunt foarte inteligenţi.” Lui Nigel, Elton şi Daisy le-ar 
fi fost greu să-i păcălească. 

— Nu arătați ca nişte oameni nevinovaţi care au rămas 
înzăpeziţi. 

— Ce vrei să spui? întrebă Nigel. 

— Nu arătaţi ca o familie scoțiană din clasa de mijloc, îi 
spuse Kit. Tu eşti londonez, Elton e negru, iar Daisy eo 
afurisită de psihopată. S-ar putea ca surorile mele să 
observe aceste detalii. 

— Atunci o să fim politicoşi şi n-o să vorbim prea mult. 

— Cel mai bine ar fi să nu vorbiţi deloc. Dacă faceţi pe 
şmecherii, suntem descoperiţi. 

— Bineînţeles. Vrem ca ei să creadă că suntem 
inofensivi. 

— Mai ales Daisy. Kit se întoarse cu faţa către ea. Tu să-ți 
ţii mâinile acasă. 

Nigel îl susţinu. 

— Da, Daisy, încearcă să nu ne dai naibii de gol. Poartă- 
te ca o fată, numai pentru câteva ore, bine? 

— Da, da, spuse ea şi le întoarse spatele. 

Kit îşi dădu seama că, la un moment dat în timpul 

discuţiei, cedase presiunilor celor trei. 

— Drace! spuse el. Ţineţi minte că aveţi nevoie de mine 
să vă arăt unde este Land Cruiser-ul. Dacă le faceţi vreun 
rău rudelor mele, puteţi să vă luaţi gândul de la maşină. 

Cuprins de sentimentul că nu avea cum să se oprească 
din drumul către dezastru, Kit îi conduse de cealaltă parte a 
casei, către intrarea din spate. Ca întotdeauna, era 
descuiată. 

— E în ordine, Nellie, eu sunt, spuse el în timp ce 
deschidea uşa, că nu cumva să latre câinele. 

Când intră în antreul unde se ţineau cizmele, se simţi 
înconjurat de un val de aer cald care veni ca o 
binecuvântare. Din spatele lui, auzi vocea lui Elton: 

— O, Doamne, aşa e mai bine. 

Kit se întoarse şi le spuse în şoaptă: 

— Vorbiţi încet, vă rog! Se simţea ca un profesor care 
încerca să liniştească o mulţime de copii neastâmpăraţi 
într-un muzeu. Nu înţelegeţi că, cu cât vor dormi mai mult, 
cu atât ne va fi mai uşor? li conduse de-a lungul antreului şi 
intrară în bucătărie. Fii cuminte, Nellie, spuse el încet. Sunt 
prieteni. 

In timp ce câinele dădea din coadă, Nigel se aplecă 
asupra lui şi îl mângâie. Cei patru îşi scoaseră hainele ude. 
Nigel aşeză servieta pe masa din bucătărie şi spuse: 

— Pune ceainicul pe foc, Kit. 

Kit îşi lăsă laptopul şi aprinse televizorul mic de pe 
dulapul din bucătărie. Schimbă programele până găsi 
canalul de ştiri, după care umplu ceainicul cu apă. O 
crainică drăguță vorbea: 

— O schimbare bruscă a direcţiei vântului a adus o 
furtună neaşteptată asupra Scoției. 

— Poţi să mai spui o dată asta, zise Daisy. 

Ziarista avea un ton seducător, ca şi cum l-ar fi invitat pe 
telespectator la ea în apartament pentru un ultim pahar. 


302 


— În unele regiuni, s-au aşternut mai mult de treizeci de 
centimetri de zăpadă în numai douăsprezece ore. 

— ţi dau eu treizeci de centimetri undeva, spuse Elton. 

Kit observă, cu îngrijorare, că toţi cei trei se relaxau. El se 
simţea chiar şi mai tensionat decât înainte. 

Crainica vorbea despre accidente rutiere, drumuri 
blocate şi maşini abandonate. 

— La dracu' cu toate astea, spuse Kit scos din fire. Când 
o să se termine? 

— Fă ceaiul, Kit, spuse Nigel. 

Kit scoase căni, o zaharniţă şi o carafă cu lapte. Nigel, 
Elton şi Daisy stăteau în jurul mesei de pin finisat, ca o 
familie. Apa din ceainic începu să fiarbă. Kit făcu un ibric de 
ceai şi o cafetieră plină cu cafea. 

Imaginile de la televizor se schimbară, iar pe ecran apăru 
un prezentator meteo care stătea în faţa unei hărţi. Cei 
patru se opriră din vorbit. 

— Mâine-dimineaţă furtuna de zăpadă se va potoli la fel 
de repede cum a apărut, spuse el. 

— Da! exclamă Nigel pe un ton triumfător. 

— Până la prânz, va apărea şi dezgheţul. 

— Vorbeşte clar! spuse Nigel exasperat. La ce oră înainte 
de prânz? 

— Putem să ajungem, spuse Elton. Îşi turnă ceai şi 
adăugă lapte şi zahăr. 

Kit îi împărtăşea optimismul. 

— Ar trebui să plecăm de cum se luminează, spuse el. 

Gândul de a vedea drumul înaintea lui îl înveselea. 

— Sper să putem, spuse Nigel. 

Elton sorbi din ceai. 

— Să fiu al naibii dacă nu e mai bine aşa. Probabil că şi 
Lazăr s-a simţit la fel când s-a sculat din morţi. 

Daisy se ridică. Deschise uşa care făcea legătura cu 
sufrageria şi aruncă o privire în întuneric. 

— Ce cameră este aceasta? 

— Unde crezi că te duci? sări Kit. 

— Am nevoie de o duşcă de alcool în ceaiul ăsta. 

Aprinse lumina şi intră. Câteva momente mai târziu, 
scoase un chicot de fericire, iar Kit o auzi deschizând 
dulapul cu băuturi. 

Tatăl lui Kit intră în bucătărie din hol, îmbrăcat în 
pijamale gri şi într-un halat negru din caşmir. 

— Bună dimineaţa, spuse el. Ce se petrece aici? 

— Bună, tati, spuse Kit. Stai să-ţi explic! 

Daisy veni din sufragerie cu o sticlă plină de 
Glenmorangie în mâna acoperită de mănuşă. Stanley ridică 
din sprâncene când o văzu. 

— Vrei un pahar de whisky? întrebă el. 

— Nu, mulţumesc, răspunse ea. Am o sticlă întreagă aici. 

4.15 A.M. 


Toni îl sună pe Stanley acasă de îndată ce avu un 
moment liber. El nu putea face nimic, dar probabil că dorea 
să ştie ce se întâmpla, şi ea nu voia ca el să afle despre jaf 
de la ştiri. 

Se temea teribil de conversaţia aceasta. Trebuia să-i 
spună că era vinovată de o catastrofă care i-ar putea 
distruge viaţa. Ce sentimente va mai avea pentru ea după 
ce va afla totul? 

Formă numărul şi auzi tonul caracteristic numerelor 
deconectate. Probabil că telefonul lui era deranjat. Poate că 
zăpada rupsese firele. Se simţea uşurată că nu-i dăduse 
totuşi veştile îngrozitoare. 

Stanley nu avea mobil, dar avea telefon în maşină. Formă 
numărul şi lăsă un mesaj: 

— Stanley, aici Toni. Am veşti proaste - la laborator a 
avut loc o spargere. Te rog să mă suni pe mobil cât mai 
curând. 

Era posibil să nu primească mesajul decât prea târziu, 
dar încercase, cel puţin. 

Nerăbdătoare, se uita pe fereastra din Sala Mare. Unde 
erau poliţiştii cu plugul de zăpadă? Trebuiau să vină dinspre 
sud, de la Inverburn, pe drumul principal. Se gândi că 
plugul mergea cu aproximativ 24 km/h, în funcţie de 
grosimea stratului de zăpadă care trebuia îndepărtat. Ar 
trebui să le ia maximum o jumătate de oră. „Ar fi trebuit să 
ajungă până acum. Haideţi, haideţi!” 

Spera ca plugul să plece imediat de la Kremlin şi să 
apuce pe drumul spre nord, pe care pornise dubiţa de la 
Hibernian Telecom. Dubiţa era uşor de localizat, având 
numele companiei inscripţionat cu litere mari, albe pe 

fundal închis la culoare. 

„Dar e posibil că hoţii să se fi gândit la asta, îşi dădu ea 
seama brusc. Probabil că şi-au făcut planul să schimbe 
maşinile la scurt timp după ce au plecat de la Kremlin.” Ea 
aşa ar fi făcut. Ar fi ales o maşină care să nu bată la ochi, 
ceva ca un Ford Fiesta care arăta cât se poate de banal, şi 
ar fi lăsat dubiţa într-o parcare din faţa vreunui 
supermarket sau a unei gări. Hoţii ar fi intrat direct în 
parcare şi, la numai câteva minute după ce părăseau locul 
infracţiunii, s-ar fi urcat în cu totul altă maşină. 

Acest gând o îngrozea. Cum s-ar mai putea, în acest caz, 
ca poliţia să identifice hoţii? Ar trebui să verifice fiecare 
maşină şi să vadă dacă nu cumva pasagerii erau trei 
bărbaţi şi o femeie. 

Agitată, se întreba dacă putea face ceva pentru a grăbi 
cursul lucrurilor. Presupunând că banda de hoţi schimbase 
maşina undeva în apropiere, care erau posibilităţile? Aveau 
nevoie de un loc unde o maşină putea sta parcată mai 
multe ore fără să atragă atenţia. In zonă nu existau 
supermarketuri sau gări. Dar ce era? Se duse la biroul din 
recepţie şi luă un carneţel şi un pix. Făcu o listă: 


clubul de golf Inverburn 

hanul Dew Drop 

Happy Eater'5 

centrul de grădinărit Greenfingers!€ 

fabrica scoțiană de produse din peşte afumat 
editura şi tipografia Williams Press. 


Nu voia ca Osborne să afle ce făcea. Carl se întorsese din 
maşină în sală, la căldură, şi era atent la orice se întâmpla. 
Nu ştia încă, dar nu mai putea să dea telefon din maşină - 
Steve se furişase afară şi scosese cheile din contact -, însă, 


'5 Restaurantul Mâncăciosul Fericit. 
16 Atingerea Verde. 

oricum, Toni nu voia să-şi asume nici un risc. 

— O să facem nişte cercetări, îi spuse ea încet lui Steve. 
Rupse foaia de hârtie în două şi îi dădu jumătate lui Steve. 
Sună aici. E închis peste tot, dar ar trebui să-ţi răspundă 
vreun administrator sau gardian. Spune-le că am fost 
jefuiţi, dar nu şi ce a fost luat, şi că e posibil ca maşina cu 
care au fugit hoţii să fi fost abandonată pe terenul lor. 
Întreabă-i dacă nu cumva au observat la ei în parcare o 
dubiţă inscripționată cu „Hibernian Telecom”. 

Steve aprobă printr-o mişcare a capului. 

— Bine gândit - poate reuşim să dăm de urma lor şi îi 
scutim pe poliţişti de piste false. 

— Exact. Dar nu folosi telefonul de la birou, nu vreau să 
te audă Carl. Du-te în capătul holului, unde el nu poate să 
tragă cu urechea. Foloseşte telefonul pe care l-ai luat de la 
el. 

Toni se îndepărtă de locul unde stătea Carl şi scoase 
propriul mobil. Sună la serviciul de informaţii şi făcu rost de 
numărul clubului de golf. Formă şi aşteptă să i se răspundă. 
Telefonul sună mai bine de un minut, după care se auzi o 
voce somnoroasă: 

— Da! Clubul de golf. Alo! 

Toni se prezentă şi povesti ce se întâmplase. 

— Încerc să localizez o dubiţă care are scris „Hibernian 
Telecom” pe laterale. Este cumva în parcarea 
dumneavoastră? 

— Da, înţeleg, maşina cu care au fugit, da... 

Toni simţi că inima i se oprise pentru o secundă. 

— E acolo? 

— Nu, sau cel puţin nu era aici când am venit eu la 
serviciu. Fii atentă, sunt câteva maşini aici, lăsate aici de 
nişte domni care, până la sfârşitul prânzului, au descoperit 
că nu prea mai aveau chef să conducă - ştii la ce mă refer? 

— Când ai venit tu la serviciu? 

— La şapte seara. 

— E posibil ca vreo dubiţă să fi parcat acolo de-atunci 
până acum? Poate în jurul orei două noaptea? 

— Ei bine, e posibil... n-am cum să-mi dau seama. 

— Ai putea să arunci o privire? 

— Da, aş putea, spuse el, ca şi cum ideea era de-a 
dreptul genială. Stai pe fir. Nu durează decât un minut. 

Se auzi un păcănit, semn că lăsase receptorul pe birou. 
Toni aşteptă, auzind sunetul paşilor care se îndepărtau şi 
apoi se întoarseră. 

— Nu, nu cred că e nici o dubiţă acolo. 

— Bine. 

— Fii atentă, maşinile sunt acoperite de zăpadă, aşa că 
nu le pot vedea foarte bine. Nu sunt sigur nici măcar care 
dintre ele e a mea! 

— Da, mulţumesc. 

— Dar o dubiţă, ştii tu, ar fi mai înaltă decât restul 
maşinilor, nu-i aşa? Aşa că ar ieşi în evidenţă. Nu, nu e nici 
o dubiţă acolo. 

— Mi-ai fost de mare ajutor. Mulţumesc. 

— Ce au furat? 

Toni se prefăcu că nu auzise întrebarea şi închise. Steve 
vorbea la celălalt telefon şi, în mod clar, nu trăsese lozul 
câştigător. Formă numărul hanului Dew Drop. Îi răspunse 
un tânăr vesel. 

— Vincent la telefon, cu ce vă pot ajuta? 

Toni se gândi că, după voce, părea genul de angajat al 
hotelului dornic să facă orice pentru a fi pe placul clientului 
numai până i se cere să facă efectiv ceva. Repetă povestea 
spusă şi la clubul de golf. 

— Avem o mulţime de vehicule în parcare - avem deschis 
de Crăciun, îi spuse Vincent. Eu mă uit pe monitorul pe care 
se văd imaginile înregistrate de camerele cu circuit închis, 
dar nu văd nici o dubiţă. Din păcate, camera nu acoperă 

toată suprafaţa parcării. 

— Vrei, te rog, să te duci la fereastră şi să te uiţi mai 
bine? E foarte important. 

— Sunt destul de ocupat, de fapt. 

„La ora asta?”, îşi zise Toni în gând, dar nu comentă. 
Spuse pe un ton dulce şi înţelegător: 

— Ştii, ar însemna să îi scuteşti pe poliţişti de un drum 
până la voi, să te interogheze. 

Trucul lui Toni dădu roade. Vincent nu voia că tura lui 
liniştită de noapte să fie deranjată de maşini de poliţie şi de 
detectivi curioşi. 

— Aşteaptă un pic! Plecă de lângă telefon, după care se 
întoarse. Da, e aici, spuse el. 

— Sigur? Lui Toni nu îi venea să creadă. | se părea că 
trecuse o veşnicie de când nu mai avusese un dram de 
noroc. 

— O dubiţă Ford Transit albastră, iar pe lateral scrie 
mare, cu litere albe „Hibernian Telecom”. Nu are cum să fie 
de mult aici, pentru că pe ea nu s-a depus un strat la fel de 
gros de zăpadă ca pe celelalte maşini - tocmai de aceea 
pot vedea scrisul. 

— Mi-ai fost de mare ajutor, mulţumesc. Presupun că nu 
ai observat dacă lipseşte vreo altă maşină - îţi aminteşti 
cumva cu ce maşină e posibil să fi plecat? 

— Nu, îmi pare rău. 

— Bine, mulţumesc încă o dată! Toni închise şi se uită la 
Steve, care era în partea opusă a încăperii. Am găsit 
maşina cu care au plecat! 

Steve îi făcu un semn cu capul în direcţia ferestrei. 

— Şi a sosit şi plugul de zăpadă. 


309 


4.30 A.M. 


Daisy îşi goli ceaşca de ceai şi o umplu din nou cu 
whisky. 

Kit simţea o tensiune insuportabilă. Nigel şi Elton puteau 
să joace rolul unor călători inocenți care rămăseseră blocaţi 
în zăpadă, dar pentru Daisy era imposibil. Arăta ca un 
gangster şi se purta ca un huligan. 

Când aceasta puse sticla de whisky pe masa de 
bucătărie, Stanley o luă. 

— Nu te îmbăta! Aşa... Uite ce fetiţă cuminte! spuse el pe 
un ton blând şi puse dopul la sticlă. s 

Daisy nu era obişnuită să i se spună ce să facă. In cele 
mai multe cazuri, ceilalți erau prea speriați de ea pentru a 
face un asemenea lucru. Se uită la Stanley de parcă era să-l 
omoare. El era elegant şi vulnerabil, în pijamalele sale gri, 
cu halatul negru pe deasupra. Kit aştepta explozia. 

— Un strop de whisky te face să te simţi mai bine, dar ce 
e mult te face să te simţi rău, spuse Stanley. Puse sticla în 
dulap. Asta-mi spunea mie tatăl meu, şi el era un băutor de 
whisky. 

Daisy îşi ţinea furia sub control, iar Kit putea vedea clar 
ce efort făcea. Se temea de ce s-ar fi întâmplat dacă Daisy 
şi-ar fi pierdut controlul. În momentul acela, tensiunea fu 
spulberată de sora lui, Miranda, care intră în bucătărie, 
îmbrăcată cu o cămaşă de noapte roz cu imprimeu floral. 

— Bună, draga mea. Ce devreme te-ai trezit! spuse 
Stanley. 

— N-am putut să dorm. Am stat pe fotoliul-pat din vechiul 
birou al lui Kit. Nici să nu mă întrebi de ce. Aruncă o privire 
în direcţia străinilor. E cam devreme pentru oaspeţi de 
Crăciun. 

— Aceasta este fiica mea, Miranda, spuse Stanley. 
Mandy, ti-i prezint pe Nigel, Elton şi Daisy. 

Cu câteva minute în urmă, Kit îi prezentase tatălui său şi, 
înainte de a-şi da seama ce greşeală făcuse, le dădu 
numele lor adevărate. Miranda dădu din cap în direcţia lor. 

— V-a adus Moş Crăciun? întrebă ea cu seninătate. 

— Maşina lor s-a oprit pe drumul principal în apropierea 
celui care duce spre casa noastră, îi explică fratele ei. L-am 
luat eu, a cedat şi maşina mea, aşa că am venit pe jos 
restul drumului până aici. Avea să creadă povestea 
aceasta? Şi va întreba oare ce era în servieta de piele 
vişinie, care stătea pe masa din bucătărie ca o bombă? 
Miranda îi puse întrebări în legătură cu alt aspect. 

— Nu ştiam că ai plecat din casă - unde, Doamne iartă- 
mă, te-ai dus în toiul nopţii, pe o asemenea vreme? 

— O, ştii tu... Kit se gândise ce să răspundă la această 
întrebare şi arboră un rânjet spăşit. N-am putut să dorm, 
mă simţeam singur şi voiam să dau de o veche iubită de-a 
mea din Inverburn. 

— Care dintre ele? Majoritatea femeilor din Inverburn 
sunt foste iubite de-ale tale. 

— Nu cred că o cunoşti. Se gândi repede la un nume. Lisa 
Freemont, spuse el, după care aproape că-şi muşcă limba. 
Era numele unui personaj dintr-un film al lui Hitchcook. 
Miranda nu reacţionă în nici un fel când auzi numele. 

— Şi a fost încântată să te vadă? 

— Nu era acasă. 

Miranda se întoarse şi luă cafetiera. 

Kit se întreba dacă îl crezuse. Povestea pe care o 
inventase nu era deloc credibilă. Cu toate acestea, Miranda 
nu avea cum să ghicească de ce minţea. Va presupune că 
era încurcat cu o femeie despre care nu voia să ştie şi 
ceilalţi - probabil o femeie măritată. 

În timp ce Miranda îşi turnă o ceaşcă de cafea, Stanley i 

se adresă lui Nigel: 

— De unde eşti? Nu vorbeşti ca un scoţian. Părea că pur 
şi simplu făcea conversaţie, dar Kit ştia că tatăl său făcea 
cercetări. 

Nigel răspunse pe acelaşi ton relaxat: 

— Locuiesc în Surrey, lucrez în Londra. Am biroul în 
Canary Wharf. 

— Lucrezi în finanţe. 

— Furnizez sisteme de ultimă generaţie pentru ţările din 
lumea a treia, în principal cele din Orientul Apropiat. Un 
şeic tânăr care a făcut bani de pe urma petrolului vrea să 
aibă propria discotecă, dar nu ştie de unde să cumpere 
echipamentele, aşa că vine la mine şi eu îi rezolv 
problemele. 

Părea veridic. 

Miranda îşi aduse ceaşca de cafea la masă şi se aşeză 
faţă în faţă cu Daisy. 

— Ce mănuşi frumoase, spuse ea. Daisy purta mănuşi 
maro-deschis din piele întoarsă, care păreau scumpe şi 
erau, acum, ude leoarcă. De ce nu le scoţi să se usuce? 

Kit era extrem de încordat. Orice discuţie cu Daisy era ca 
un joc de noroc. 

Daisy îi aruncă o privire ostilă Mirandei, dar aceasta nu o 
observă şi insistă. 

— Trebuie să le pui nişte hârtie înăuntru, ca să-şi 
păstreze forma. Luă un sul de prosoape de hârtie de pe 
dulap. Uite, foloseşte asta. 

— Nu, mulţumesc, mormăi Daisy furioasă. 

Surprinsă, Miranda ridică din sprâncene. 

— Te-am jignit cu ceva? 

„O, Doamne, uite că vine”, îşi zise Kit în gând. Atunci 
interveni Nigel. 

— Nu fi nechibzuită, Daisy. Doar nu vrei să-ţi strici 
mănuşile. În tonul său se simţea insistența, ceea ce făcea 

ca vorbele sale să pară mai mult un ordin decât o sugestie. 
Era la fel de îngrijorat ca Kit. Fă cum îţi spune doamna, ea e 
drăguță cu tine. 

O dată în plus, Kit aştepta s-o vadă explodând. Dar, spre 
surprinderea lui, Daisy îşi scoase mănuşile. Kit fu uimit să 
vadă că avea nişte mâini mici şi îngrijite. Nu observase 
niciodată acest lucru. Restul corpului ei amintea de o brută: 
machiajul ochilor în culori închise, nasul rupt, jacheta cu 
fermoare, bocancii. Dar mâinile erau frumoase şi era 
evident că ea era conştientă de acest lucru, pentru că le 
îngrijea, având unghiile curățate şi date cu un lac roz pal. 
Kit era uluit. Îşi dădu seama că, undeva înăuntrul acelui 
monstru, se afla o fată obişnuită. Ce se întâmplase cu ea? 
Fusese crescută de Harry Mac - iată ce se întâmplase. 

Miranda o ajută să-şi umple mănuşile cu prosoape de 
hârtie. 

— Ce relaţie e între voi? o întrebă ea pe Daisy. 

Tonul ei era politicos şi convenţional, ca şi cum ar fi făcut 
conversaţie la vreun dineu, dar, de fapt, ea încerca să 
obţină informaţii. La fel ca Stanley, nu avea nici cea mai 
vagă idee cât de periculos era acest lucru. 

Daisy părea cuprinsă de panică. Privind-o, lui Kit îi veni în 
minte imaginea unei şcolăriţe întrebate despre temă pe 
care uitase s-o facă. Kit voia să pună capăt tăcerii 
apăsătoare care se lăsase, dar ar fi fost ciudat ca el să 
răspundă în locul ei. După un minut, cel care rupse tăcerea 
fu Nigel: 

— Tatăl lui Daisy este un vechi prieten de-al meu. 

„E un răspuns bun”, îşi zise Kit, deşi era posibil ca 
Miranda să se întrebe de ce nu spusese chiar Daisy acest 
lucru. 

— lar Elton lucrează pentru mine, adăugă Nigel. 

Miranda îi zâmbi lui Elton. 

— Eşti mâna lui dreaptă? 

— Şoferul, răspunse acesta brusc. 

Kit se gândi că era un lucru bun că Nigel era agreabil - 
trebuia să aibă farmec pentru toţi trei la un loc. 

— Ei bine, îmi pare rău că, în Scoţia, vremea s-a nimerit 
atât de rea de Crăciun, spuse Stanley. 

— Dacă voiam să stau la plajă, mă duceam în Barbados, 
replică Nigel. 

— Tu şi tatăl lui Daisy trebuie să fiţi prieteni foarte buni 
dacă vă petreceţi Crăciunul împreună. 

Nigel încuviinţă cu o mişcare din cap. 

— Suntem prieteni de foarte mult timp 

Pentru Kit, era evident că Nigel minţea. Oare pentru că 
ştia adevărul? Sau era la fel de vizibil şi pentru Stanley şi 
Miranda? Kit nu mai putea să stea nemişcat: tensiunea era 
de nesuportat. Sări în picioare. 

— Mi-e foame, spuse el. Tată, pot să fac omletă pentru 
toată lumea? 

— Bineînţeles. 

— Te ajut, spuse Miranda. 

Puse pâine feliată în prăjitor. 

— Oricum, sper ca vremea să se îmbunătăţească în 
curând. Când aveţi de gând să vă întoarceţi la Londra? 

Kit scoase o bucată de costiţă din frigider. Tatăl lui era 
suspicios sau pur şi simplu curios? 

— Ne întoarcem de Ziua Cadourilor, spuse Nigel. 

— O vizită scurtă de Crăciun, comentă Stanley, care încă 
mai încerca, discret, să-i tragă de limbă. 

Nigel ridică din umeri. 

— Avem treabă, ştii tu. 

— S-ar putea să staţi mai mult decât plănuiserăţi. Nu 
prea cred că o să curețe cineva drumurile până mâine. 

Gândul acesta părea să-l umple de îngrijorare pe Nigel. 
Îşi trase mâneca puloverului său roz şi se uită la ceas. 

Kit îşi dădu seama că trebuia să facă rapid ceva care să 

arate că nu avea nici o legătură cu Nigel şi cu ceilalţi doi. În 
timp ce începea să pregătească micul dejun, se hotărî să 
nu-i apere şi nici să nu le caute scuze străinilor. Dimpotrivă, 
trebuia să-l interogheze pe Nigel cu un aer sceptic, ca şi 
cum nu ar avea încredere în spusele lui. Prefăcându-se el 
însuşi sceptic în privinţa străinilor, putea să abată 
suspiciunile de la propria persoană. 

Inainte de a-şi pune hotărârea în practică, Elton deveni 
brusc vorbăreţ. 

— Dar dumneavoastră cum vă petreceţi Crăciunul, 
profesore? spuse el. Kit îl prezentase pe tatăl său ca fiind 
profesorul Oxenford. Se pare că v-aţi adunat toată familia 
în jurul dumneavoastră. Câţi copii aveţi, doi? 

— Trei. 

— Cu soţi şi soţii, bineînţeles. 

— Fetele mele au parteneri. Kit e singur. 

— Şi nepoti? 

— Da. 

— Câţi? Asta dacă nu vă deranjează întrebarea mea. 

— Nu mă deranjează câtuşi de puţin. Am trei nepoti. 

— Sunt toţi nepoţii aici? 

— Da, şi încă o tânără. 

— Ce frumos pentru dumneavoastră şi pentru doamna 
Oxenford! 

— Din păcate, soţia mea a murit în urmă cu optsprezece 
luni. 

— Îmi pare rău să aud asta. 

— Mulţumesc. 

„Ce e cu interogatoriul ăsta?”, se întrebă Kit în gând. 
Elton zâmbea şi se apleca peste masă, ca şi cum întrebările 
sale nu erau motivate de ceva mai mult decât o curiozitate 
prietenească, dar Kit putea să vadă că era mai mult o 
şaradă şi se întrebă îngrijorat dacă acest lucru era la fel de 
evident şi pentru tatăl său. 

Elton nu terminase. 

— Aveţi o casă mare în care dormiţi, câţi, zece? 

— Avem nişte anexe. 

— Aha, foarte convenabil. Se uită pe fereastră, deşi, prin 
ninsoarea de afară, era greu să distingi ceva. Ca nişte case 
de oaspeţi. 

— O căsuţă şi un hambar. 

— Foarte util. Şi camere pentru angajaţi, presupun. 

— Angajaţii noştri au o căsuţă la mai puţin de doi 
kilometri depărtare. Mă îndoiesc că o să-i vedem astăzi. 

— O, ce păcat! 

După ce stabilise cu grijă exact câte persoane erau la 
fermă, Elton se cufundă iarăşi în tăcere. 

Kit se întreba dacă mai observase şi altcineva acest 
lucru. 

5 A.M. 


Plugul de zăpadă era un camion Mercedes cu o lamă 
ataşată de bara din faţă. Pe laterale era inscripţionat 
„Inverburn Plant Hire”, iar pe acoperiş avea girofaruri 
portocalii, dar pentru Toni părea un car înaripat venit din 
ceruri. 

Lama era înclinată astfel încât să împingă zăpada spre 
marginea drumului. Plugul curăţă zăpada de pe aleea care 
se întindea între ghereta de la poartă şi intrarea principală 
în Kremlin, lama ridicându-se automat pentru a evita 
denivelările drumului. Până când se opri la intrarea 
principală, Toni avea haina pe ea şi era pregătită de 
plecare. Trecuseră patru ore de când plecaseră hoţii - dar, 
dacă rămăseseră blocaţi în zăpadă, încă puteau fi prinşi. 

Plugul era urmat de trei maşini de poliţie şi de o 
ambulanţă. Echipajul ambulanţei intră primul în clădire. O 
scoaseră pe Susan pe o targă, deşi ea le spusese că putea 
merge. Don refuză să plece. 

— Dacă un scoţian s-ar duce la spital ori de câte ori ar fi 
lovit în cap, doctorii n-ar mai putea face faţă, spuse el. 

Frank intră şi el, purtând un costum închis la culoare, 
cămaşă albă şi cravată. Işi făcuse timp chiar şi să se 
bărbierească, probabil în maşină. Toni văzu expresia lui 
mohorâtă şi, temătoare, îşi dădu seama că se pregătea de 
înfruntare. Fără nici o îndoială, nu-i plăcea deloc faptul că 
fusese forţat de superiorii săi să facă întocmai ce voia Toni. 
Ea îşi impuse să-şi păstreze calmul şi să evite o ciocnire 
directă. 

Mama lui Toni îşi ridică ochii de la căţeluşul pe care îl 
mângâlia şi spuse: 

— Bună, Frank! Ce surpriză! Tu şi Toni aveţi de gând să 

vă împăcaţi? 

— Nu astăzi, bolborosi el. 

— Păcat. 

În spatele lui Frank, îşi făcură apariţia doi detectivi cu 
nişte serviete mari în mână - echipa pentru lucru la locul 
faptei, presupuse Toni. Frank o salută pe Toni printr-o 
mişcare din cap şi dădu mâna cu Carl Osborne, dar i se 
adresă lui Steve. 

— Tu eşti şeful gardienilor? 

— Da. Steve Tremlett. Tu eşti Frank Hackett, ne-am mai 
întâlnit o dată. 

— Am înţeles că gardienii au fost agresaţi. 

— Eu şi alţi trei agenţi, da. 

— Toate cele patru atacuri au avut loc în acelaşi loc? 

Nerăbdătoare, Toni se întreba ce anume făcea Frank. 

De ce punea întrebări lipsite de importanţă când trebuia 
să plece imediat pe urma hotilor? 

— Susan a fost atacată pe coridor, răspunse Steve. Eu 
am fost doborât cam în acelaşi loc. Don şi Stu au fost 
ameninţaţi cu arma şi legaţi în camera de control. 

— Arată-mi ambele locuri, te rog. 

Toni era uluită. 

— Trebuie să plecăm în urmărirea lor, Frank. De ce nu 
laşi cercetările acestea pe seama echipei tale? 

— Nu-mi spune tu cum să-mi fac meseria, răspunse el. 

Părea încântat că Toni îi dăduse ocazia să o pună la 
punct. Toni nu mai putea de nervi. Nu era momentul 
potrivit pentru a reîncepe conflictul lor personal. Frank se 
întoarse din nou către Steve şi spuse: 

— Condu-mă! 

Toni îşi reprimă o înjurătură şi îi urmă. Carl Osborne făcu 
la fel. 

Detectivii puneau bandă galbenă pentru a demarca locul 
infracţiunii în coridorul unde Steve fusese doborât, iar 


318 


Susan bătută. După ce aruncară o privire, merseră în 
camera de control, unde Stu urmărea imaginile de pe 
monitoare. Frank puse bandă galbenă de-a curmezişul uşii. 

— Toţi am fost legaţi şi duşi în incinta BSL4, spuse Steve. 
Nu în laboratorul propriu-zis, ci în antreu. 

— Unde i-am şi găsit, adăugă Toni. Dar asta s-a întâmplat 
acum patru ore - iar infractorii se îndepărtează din ce în ce 
mai mult cu fiecare minut. 

— O să aruncăm o privire şi în încăperea aceea. 

— Ba nu, spuse Toni. Este o zonă cu acces restricţionat. 
Poţi s-o vezi pe monitorul 19. 

— Dacă nu e în laboratorul propriu-zis, presupun că nu e 
nici un pericol. 

Avea dreptate, dar Toni nu avea de gând să-l mai lase să 
irosească timpul. 

— Nimeni nu are voie să treacă de acea uşă fără să fi fost 
mai întâi instruit în probleme de biosecuritate. Acesta este 
protocolul. 

— La naiba cu protocolul vostru! Eu fac regulile aici. 

Toni îşi dădu seama că făcuse ceea ce îşi jurase să evite: 
îl înfruntase deschis pe Frank. Încercă să treacă peste 
această situaţie delicată. 

— Te conduc eu la uşă. 

Merseră la intrare. Frank se uită la cititorul de carduri, 
apoi îi spuse lui Steve: 

— Îţi ordon să-mi dai permisul tău. 

— Nu am permis, spuse Steve. Agenţii de securitate nu 
au voie să intre în laborator. 

Frank se întoarse către Toni. 

— Tu ai permis? 

— Am fost instruită în probleme de biosecuritate. 

— Dă-mi permisul tău! 

Toni i-l înmână. Frank îl flutură în faţa scannerului, apoi 
împinse uşa. Aceasta nu se clinti. Frank arătă cu degetul 


319 


către un mic ecran încastrat în perete. 

— Acesta ce este? 

— Un cititor de amprentă. Permisul nu va merge dacă nu 
e însoţit de amprenta corectă. Este un sistem pe care l-am 
instalat pentru a preveni situaţia în care oameni nechibzuiţi 
ar încerca să intre cu permise furate. 

— Pe hoţii din seara aceasta nu i-a oprit, nu-i aşa? 

Conştient că mai înscrisese un punct, Frank se întoarse 
pe călcâie. 

Toni îl urmă. Ajunşi înapoi în Sala Mare, văzură doi 
bărbaţi îmbrăcaţi cu jachete galbene fosforescente şi cu 
cizme de cauciuc în picioare care fumau. În primul moment, 
Toni crezu că erau cei care lucrau pe plugul de zăpadă, dar, 
când Frank începu să-i pună la curent cu cele întâmplate, 
îşi dădu seama că erau poliţişti. 

— Verificaţi fiecare maşină pe lângă care treceţi, spuse 
el. Transmiteţi prin radio numărul de talon şi noi vom afla 
dacă nu cumva e furată sau închiriată. Ne anunţaţi dacă e 
cineva în maşini. Ştiţi pe cine căutăm - trei bărbaţi şi o 
femeie. Orice aţi face, nu vă apropiaţi de ei. Flăcăiaşii 
aceştia au arme, iar voi nu, aşa că sunteţi numai într-o 
misiune de recunoaştere. Avem o echipă înarmată pe drum. 
Dacă putem localiza intruşii, îi trimitem după voi. E clar? 
Cei doi bărbaţi încuviinţară printr-o mişcare din cap. 
Mergeţi spre nord şi intraţi pe primul drum care se 
desprinde din cel principal. Cred că au luat-o spre est. 

Toni ştia că nu se întâmplase aşa. Nu simţea nici o 
tragere de inimă să aibă o nouă confruntare cu Frank, dar 
nu putea lăsa echipa de recunoaştere să meargă într-o 
direcţie greşită. Frank s-ar fi înfuriat la culme, dar trebuia 
să o facă. 

— Hoţii nu au luat-o spre est, spuse ea. 

Frank nu o băgă în seamă. 

— Aşa ajungeţi pe drumul principal către Glasgow. 

— infractorii nu au luat-o în direcţia aceea, repetă Toni. 

Cei doi poliţişti urmăreau schimbul de replici cu interes, 
uitându-se când la Toni, când la Frank, ca şi cum ar fi 
urmărit un meci de tenis. Frank se înroşise. 

— Nimeni nu ţi-a cerut părerea, Toni. 

— Nu au luat-o pe drumul acela, insistă ea. Şi-au 
continuat drumul către nord. 

— Şi presupun că ai ajuns la această concluzie cu ajutorul 
intuiţiei feminine, nu? 

Unul din poliţişti izbucni în râs. 

„De ce nu te gândeşti la consecinţe?”, se întrebă Toni. 

— Maşina cu care au plecat de aici este în parcarea 
hanului Dew Drop, spuse ea calmă, pe drumul acesta, la 
opt kilometri spre nord. 

Frank se înroşi şi mai tare, jenat că ea ştia mai multe 
decât el. 

— Şi cum ai făcut rost de această informaţie? 

— Muncă de cercetare. „Am fost o polițistă mai bună 
decât tine, şi încă sunt, îşi spuse ea, dar nu dădu glas 
gândurilor sale. Am dat telefon în diverse locuri. E mai 
eficient decât să te bazezi pe intuiţie. Ai căutat-o cu 
lumânarea, ticălosule.” 

Polițistul râse din nou, dar încercă să se abţină când văzu 
privirea fioroasă pe care i-o aruncă Frank. 

— Hoţii ar putea fi la motel, continuă Toni, dar cel mai 
probabil au luat altă maşină şi au pornit mai departe. 

Frank îşi reprimă furia. 

— Duceţi-vă la motel, le spuse el celor doi. O să vă dau 
eu ordine ce să faceţi mai departe, când o să fiţi pe drum. 
Pregătiţi-vă de plecare! 

Cei doi se îndepărtară în grabă. „În sfârşit”, îşi spuse Toni 
în gând. 

Frank chemă un detectiv în civil dintr-una dintre maşini şi 
îi ordonă să urmeze plugul de zăpadă până la motel, să 

verifice dubiţa şi să întrebe dacă nu cumva cineva de acolo 
observase vreo mişcare neobişnuită. 

Toni se concentră asupra următorului pas. Voia să ştie 
cum avea să se desfăşoare întreaga operaţiune, dar nu 
avea maşină. Mai mult, mama ei era în continuare cu ea. 

II văzu pe Carl Osborne vorbind încet cu Frank. Carl făcu 
semn către Jaguarul său, care era şi acum blocat la 
jumătatea aleii. Frank dădu din cap în semn de încuviinţare, 
după care îi spuse ceva unui poliţist în uniformă, care se 
duse afară şi vorbi cu şoferul plugului de zăpadă. „ii vor 
debloca maşina lui Carl”, presupuse Toni. 

— Mergi cu plugul de zăpadă, i se adresă Toni lui Carl. 

Acesta o privi cu îngâmfare. 

— E o ţară liberă. 

— Nu uita să iei cățelul. 

— Voiam să-l las la tine. 

— Vin şi eu cu tine. 

— Eşti nebună. 

— Trebuie să ajung acasă la Stanley. Este în drumul 
vostru, la opt kilometri de hanul Dew Drop. Poţi să ne laşi 
pe mine şi pe mama acolo. 

După ce-l va fi pus la curent pe Stanley, putea să 
împrumute o maşină de la el, s-o lase pe mamă-sa la 
Steepfall şi să meargă pe urmele plugului de zăpadă. 

— Vrei s-o iau şi pe mama ta? spuse Carl neîncrezător. 

— Da. 

— Nici să nu te gândeşti. 

Toni dădu din cap în semn de acceptare. 

— Să mă anunţi dacă te răzgândeşti. 

Suspicios în faţa uşurinţei cu care ea acceptase deja 
refuzul, Carl se încruntă, dar nu mai scoase nici un cuvânt 
şi îşi puse haina. 

Gata să vorbească, Steve Tremlett deschise gura, dar 
Toni îi făcu un semn discret cu mâna să tacă. 

Carl se duse la uşă. 

— Nu uita să iei cățelul, spuse Toni. 

Carl luă cățelul în braţe şi se duse la maşină. 

Toni urmărea pe fereastră convoiul care se punea în 
mişcare. Plugul curăţă grămada de zăpadă din faţa maşinii 
lui Carl, după care urcă pantă care ducea spre ghereta de 
la poartă. In urma lui, mergea o maşină de poliţie. Carl 
stătu în maşină câteva secunde, după care cobori şi se 
întoarse în Sala Mare. 

— Unde sunt cheile mele? spuse el furios. 

Toni îi zâmbi dulce. 

— Te-ai răzgândit în privinţa acceptării mele ca tovarăş 
de drum? 

Steve îşi băgă mâna în buzunar şi începu să zornăie nişte 
chei. Carl se încruntă. 

— Urcă în afurisita aia de maşină, spuse el. 

5.30 A.M. 


Miranda avea un sentiment straniu în legătură cu cei trei 
indivizi ciudaţi pe care-i găsise în bucătărie. Erau ei cine 
pretindeau a fi? Era ceva la ei care o făcea să-şi dorească 
să nu fi fost îmbrăcată în cămaşă de noapte. 

Avusese o noapte proastă. lIntinsă într-o poziţie 
inconfortabilă pe fotoliul-pat din vechiul birou al lui Kit, 
adormise şi se trezise de mai multe ori, visând despre 
aventura ei stupidă şi ruşinoasă cu Hugo, şi, de câte ori se 
trezea, îi revenea ciuda pe Ned, care o dată în plus nu se 
arătase în stare să-i ia apărarea. Acesta ar fi trebuit să se 
supere pe Kit că deconspirase secretul, dar, în loc de asta, îi 
spusese că secretele ies mereu la iveală, mai devreme sau 
mai târziu. Reluaseră scena certei pe care o avuseseră mai 
devreme în maşină. Miranda sperase că această vacanţă 
reprezenta ocazia pentru ca familia să îl accepte pe Ned, 
dar acum credea că ar putea fi de fapt momentul în care ea 
începea să-l respingă. Era pur şi simplu prea slab. 

Când auzise voci la parter, se simţise uşurată, pentru că 
asta însemna că se putea scula şi ea. Acum era neliniştită. 
Oare Nigel nu avea o soţie, o familie sau măcar o iubită 
care să vrea să-l aibă alături de Crăciun? Dar Elton? Era 
destul de sigură că Elton şi Nigel nu erau un cuplu de 
homosexuali: Nigel îi privise cămaşa de noapte cu ochiul 
speculativ al unui bărbat care şi-ar dori să vadă ce se afla 
sub ea. 

Daisy ar fi părut ciudată în orice companie. Avea vârsta 
potrivită pentru a fi prietena lui Elton, dar cei doi păreau să 
se antipatizeze. Şi atunci ce căuta în compania lui Nigel şi a 
şoferului acestuia? 

Miranda dădu verdictul: Nigel nu era prieten cu familia lui 

Daisy. Nu exista nici un pic de căldură între ei. Se 
comportau ca doi oameni care trebuiau să lucreze 
împreună chiar dacă nu se înțelegeau foarte bine. Dar, 
dacă erau colegi, de ce să fi minţit? 

Şi tatăl ei părea încordat. Miranda se întreba dacă nu 
cumva era şi el suspicios. 

Bucătăria se umplu de mirosuri apetisante: costiţă, cafea 
proaspăt făcută şi pâine prăjită. Miranda se gândea că 
gătitul era un lucru la care Kit se pricepea: mâncarea făcută 
de el era mereu prezentată într-un mod atractiv. Putea să 
facă nişte simple spaghete să arate ca un festin regesc. 
Aparenţele erau foarte importante pentru fratele ei. Nu 
putea să păstreze o slujbă sau să aibă mult timp ceva în 
cont, dar era mereu bine îmbrăcat şi conducea o maşină 
trăsnet, indiferent cât de îndatorat ar fi fost. În ochii tatălui 
său, Kit era o combinaţie de realizări frivole şi slăbiciuni 
grave. Singură perioadă în care Stanley fusese fericit în 
privinţa fiului său fusese când acesta participase la 
Olimpiada de iarnă. 

Acum, Kit dădu fiecăruia câte o farfurie cu costiţă 
crocantă, felii de roşie proaspătă, omletă cu ierburi tocate 
pe deasupra şi triunghiuri de pâine prăjită unsă cu unt. 
Tensiunea din cameră slăbi puţin. „Poate, se gândi Miranda, 
tocmai asta este şi intenţia lui Kit.” Mirandei nu prea îi era 
foame, dar luă o îmbucătură de omletă. Kit adăugase un pic 
de parmezan în omletă, iar aceasta avea un gust picant- 
acrişor încântător. 

Kit făcea conversaţie. 

— Şi, Daisy, tu cu ce te ocupi? 

li aruncă zâmbetul său cuceritor. Miranda ştia că, în 
spatele acelui zâmbet, nu se ascundea nimic altceva decât 
politeţe. Lui Kit îi plăceau fetele drăguţe, iar Daisy nu era 
nici pe departe atrăgătoare. 

Daisy răspunse după o bună bucată de timp. 

— Lucrez cu tatăl meu, spuse ea. 

— În ce domeniu lucrează tatăl tău? 

— Domeniu? 

— Ce tip de afaceri face? 

Daisy părea încurcată de întrebarea lui. Nigel izbucni în 
râs şi spuse: 

— Vechiul meu prieten, Harry, are atâtea afaceri, încât e 
greu să spui în ce domeniu lucrează. 

Kit o surprinse pe Miranda prin insistenţă. Pe un ton 
provocator, îi spuse lui Daisy: 

— Ei bine, atunci dă-ne un exemplu de o afacere de care 
se ocupă. 

Daisy se însenină şi, ca şi cum ar fi avut un moment de 
genialitate, spuse: 

— Se ocupă de proprietăţi. 

Părea să repete ceva ce auzise mai demult. 

— Se pare că-i place să deţină lucruri. 

— Dezvoltarea proprietăţilor. 

— N-am înțeles niciodată ce înseamnă asta - 
„dezvoltarea proprietăţilor”! 

Miranda ştia că lui Kit nu-i stătea deloc în fire să 
interogheze oamenii într-un stil atât de agresiv. Poate că şi 
lui i se păreau neverosimile poveştile oaspeţilor. Se simţi 
uşurată. Acest fapt, asta dovedea că nu se cunoşteau. 
Undeva în subconştient, Miranda se temuse că nu cumva 
Kit să fie implicat în vreo afacere dubioasă cu ei. Cu el, nu 
se ştia niciodată. 

În vocea lui Nigel se putea detecta o nuanţă de 
nerăbdare: 

— Harry cumpără vreun depozit vechi de tutun, face o 
cerere de autorizaţie pentru a-l transforma într-un complex 
de apartamente de lux, apoi îl vinde vreunei companii de 
construcţii şi scoate profit. 

Miranda îşi dădu seama că, o dată în plus, Nigel 

răspundea în locul lui Daisy. Se părea că şi Kit avusese 
acelaşi gând, pentru că spuse: 

— Şi cum anume îl ajuţi pe tatăl tău în afacerile lui, 
Daisy? Mă gândesc că ai fi foarte bună la vânzări. 

Daisy arăta de parcă s-ar fi priceput mai bine la a evacua 
chiriaşii rău-platnici. Îi aruncă lui Kit o privire ostilă. 

— Fac diverse lucruri, spuse ea, după care îşi ridică 
bărbia, ca şi cum l-ar fi sfidat să găsească ceva în neregulă 
în răspunsul ei. 

— Şi sunt convins că le faci într-un mod fermecător şi 
eficient, spuse Kit. 

Ingrijorată, Miranda îşi dădu seama că linguşeala lui Kit 
căpătase accente de sarcasm. Poate că Daisy nu era deloc 
o fiinţă subtilă, dar putea să-şi dea foarte bine seama când 
era insultată. 

Tensiunea care plutea în încăpere îi strică Mirandei micul 
dejun. Trebuia să discute cu tatăl ei despre această 
situaţie. Inghiţi, începu să tuşească, prefăcându-se că îi 
rămăsese ceva în gât. Tuşind în continuare, se ridică de la 
masă. 

— Scuze, bolborosi ea. 

Tatăl ei luă repede un pahar şi îl umplu cu apă de la 
robinet. 

Tuşind mereu, Miranda ieşi din bucătărie. După cum 
voise, tatăl ei o urmă în hol. Miranda închise uşa de la 
bucătărie şi îi făcu tatălui său semn să meargă în biroul lui. 
În timp ce intrau amândoi, Miranda tuşi din nou, 
prefăcându-se şi de această dată. 

Stanley îi întinse paharul cu apă, pe care Miranda îl 
respinse cu un gest. 

— Mă prefăceam, spuse ea. Voiam să vorbesc cu tine. Ce 
părere ai despre oaspeţii noştri? 

Tatăl ei puse paharul pe blatul acoperit cu piele verde al 
biroului. 

— O adunătură ciudată. Mă gândeam că ar putea fi nişte 
prieteni dubioşi de-ai lui Kit - asta până a început să-i pună 
întrebări fetei. 

— Şi eu la fel. Oricum, ascund ceva. 

— Dar ce? Dacă au de gând să ne jefuiască, atunci se 
urnesc cam greu. 

— Nu ştiu, dar mă simt ameninţată. 

— Vrei să sun eu la poliţie? 

— Asta ar putea fi o exagerare. Dar aş vrea să ştie cineva 
că oamenii aceştia sunt la noi în casă. 

— Păi, hai să ne gândim - pe cine putem suna? 

— Ce-ai spune de unchiul Norman? 

Fratele tatălui ei, bibliotecar la universitate, trăia în 
Edinburgh. Cei doi se iubeau într-o manieră distantă, 
mulţumiţi să se vadă cam o dată pe an. 

— Da. Norman ar înţelege. O să-i spun ce s-a întâmplat şi 
o să-l rog să mă sune într-o oră, să se asigure că suntem 
bine. 

— Perfect. 

Stanley ridică receptorul telefonului aflat pe biroul său şi 
îl duse la ureche. Se încruntă, îl puse din nou în furcă, după 
care îl ridică iarăşi. 

— Nu e ton, spuse el. 

Miranda simţi un junghi de frică. 

— Acum chiar că vreau să sunăm pe cineva. 

Stanley apăsa tastele computerului său. 

— Nu avem nici legătură prin internet. Probabil din cauza 
vremii. Uneori, ninsoarea abundentă duce la ruperea firelor. 

— Oricum... 

— Unde e telefonul tău mobil? 

— În casa de oaspeţi. Tu nu ai telefon? 

— Numai în Ferrari. 

— Olga trebuie să aibă. 

— Nu-i nevoie să o trezim şi pe ea. Stanley aruncă o 

privire pe fereastră. O să-mi pun o haină peste pijamale şi 
mă duc eu în garaj. 

— Unde sunt cheile? 

— In dulapul pentru chei. 

Dulapul pentru chei se afla pe perete, în holul unde se 
ţineau cizmele. 

— Ţi le aduc eu. 

Cei doi trecură în hol. Stanley se duse la uşă şi îşi găsi 
cizmele. Miranda puse mâna pe clanţa uşii de la bucătărie, 
dar ezită. Din bucătărie putea auzi vocea Olgăi. Miranda nu 
mai vorbise cu sora ei de seara trecută, când trădătorul de 
Kit îi dezvăluise secretul. Ce aveau să-şi spună? 

Deschise uşa. Olga se sprijinea de un dulap, purtând un 
halat negru de mătase care-i amintea Mirandei de o robă 
de avocat. Nigel, Elton şi Daisy stăteau la masă, ca şi cum 
ar fi fost membrii juriului. În spatele lor stătea Kit, care 
privea neliniştit în jur. Olga îşi intrase din plin în rolul de 
avocat pledant, interogându-i pe străini peste masă. 

— Ce naiba făceaţi atât de târziu? îl întrebă ea pe Nigel, 
ca şi cum acesta ar fi fost un adolescent delincvent. 

Miranda observă o umflătură dreptunghiulară în dreptul 
buzunarului halatului de mătase: Olga avea mereu telefonul 
mobil la ea. Miranda avea de gând să se întoarcă pentru a-i 
spune tatălui ei să nu se mai deranjeze să se încalţe, dar fu 
captivată de spectacolul oferit de sora sa. 

Nigel se încruntă dezaprobator, dar răspunse totuşi: 

— Mergeam către Glasgow. 

— Dar unde fuseserăţi? Nu prea e mare lucru la nord de 
noi. 

— La o casă mare de vacanţă. 

— Probabil că îi cunoaştem pe proprietari. Cine sunt? 

— Familia Robinson. 

— Nu-mi sună cunoscut, e un nume aproape la fel de 
comun că Smith sau Brown. Cu ce ocazie? 

— O petrecere. 

Olga ridică din sprâncenele sale închise la culoare. 

— Vii în Scoţia să-ţi petreci Crăciunul cu vechiul şi dragul 
tău prieten, după care tu şi fiica lui plecaţi la o petrecere şi 
îl lăsaţi pe bietul om singur? 

— Nu se simţea prea bine. 

Olga îşi îndreptă atenţia asupra lui Daisy. 

— Ce fel de fiică eşti tu să-ţi laşi tatăl bolnav singur acasă 
în Ajunul Crăciunului? 

Daisy îi răspunse cu o privire încărcată de furie mută. 
Miranda se temu că Daisy ar putea deveni violentă. Kit păru 
a avea acelaşi gând, pentru că interveni. 

— la-o uşurel, Olga. 

Aceasta nu-l băgă în seamă. 

— Ei bine? o întrebă ea pe Daisy. Nu ai nimic de spus în 
apărarea ta? 

Daisy îşi luă mănuşile. Din nu ştiu ce motiv, Mirandei 
gestul i se păru ameninţător. Daisy îşi puse mănuşile, după 
care răspunse: 

— Nu sunt obligată să-ţi răspund la întrebări. 

— Ba cred că da. Olga îşi îndreptă din nou privirea către 
Nigel. Sunteţi trei străini, staţi în bucătăria tatălui meu, îi 
mâncaţi mâncarea, iar povestea voastră este extrem de 
puţin plauzibilă. Cred că trebuie să daţi nişte explicaţii. 

— Olga, chiar sunt necesare toate astea? întrebă Kit, 
neliniştit. Sunt doar nişte oameni care au rămas blocaţi... 

— Eşti sigur? spuse ea. 

Îşi aţinti din nou privirile asupra lui Nigel. 

Acesta păruse relaxat înainte, dar acum furia i se simţea 
în voce: 

— Nu-mi place să fiu interogat. 

— Dacă nu-ţi place, poţi să pleci, spuse Olga. Dar, dacă 
vrei să stai în casa tatălui meu, trebuie să-mi spui o 
poveste mai credibilă decât talmeş-balmeşul ăsta. 

— Nu putem să plecăm, spuse Elton indignat. Uită-te pe 
fereastră! E un rahat de furtună de zăpadă afară. 

— Te rog să nu foloseşti un asemenea limbaj în casa 
noastră. Mama mea a interzis dintotdeauna obscenităţile, 
cu excepţia celor în limbi străine, iar noi am respectat 
regulile ei de când a murit. Olga întinse mâna spre 
cafetieră, apoi arătă cu degetul la servieta vişinie de pe 
masă. Asta ce e? 

— Ea mea, spuse Nigel. 

— Ei bine, noi nu ne ţinem bagajele pe masă. Se întinse 
şi o ridică. Nu e prea mare lucru în ea - auuu! Ţipase pentru 
că Nigel o apucase de braţ. Mă doare! urlă ea. 

Masca de politeţe pe care o arborase Nigel dispăruse. 
Vorbi încet, dar foarte clar: 

— Pune servieta jos. Acum. 

Stanley apăru lângă Miranda purtând o haină, mănuşi şi 
cizme. 

— Ce naiba crezi că faci? îi spuse el lui Nigel. la-ţi mâinile 
de pe fiica mea! 

Nellie începu să latre tare. Cu o mişcare rapidă, Elton se 
aplecă şi apucă zgarda câinelui. 

Încăpăţânată, Olga încă mai ţinea mânerul servietei. 

— Pune servieta jos, Olga, îi spuse Kit. 

Daisy apucă servieta. Olga încercă să o ţină lângă ea şi, 
nu se ştie cum, servieta se deschise. Fulgii de polistiren se 
împrăştiară pe pardoseala bucătăriei. Kit ţipă îngrozit şi, 
pentru o secundă, Miranda se întrebă de ce îi era atât de 
frică. Din servietă căzu şi o sticlă de parfum aflată în două 
pungi sigilate. 

Cu cealaltă mână, Olga îl plesni pe Nigel peste faţă. 

Nigel o plesni şi el. Cu toţii, începură să ţipe în acelaşi 
timp. Stanley urlă de furie, trecu pe lângă Miranda şi se 
îndrepta hotărât către Nigel. 

— Nuuu... ţipă Miranda. 

Daisy se postă în calea lui Stanley. Acesta încercă să o 
împingă la o parte. Lucrurile se precipitară, iar Stanley 
strigă şi căzu pe spate, cu gura însângerată. 

Apoi, dintr-odată, atât Nigel, cât şi Daisy scoaseră 
armele. 

Toată lumea tăcea, cu excepţia lui Nellie, care lătra 
înnebunită. Elton îi răsuci zgarda, sufocând-o până când 
tăcu. Încăperea era cufundată în tăcere. 

— Cine naiba sunteţi voi? spuse Olga. 

Stanley se uită la sticla de parfum de pe masă şi spuse, 
pe un ton temător: 

— De ce e sticla aceea în două pungi? 

Miranda se strecură pe uşă afară. 

5.45 A.M. 


Plin de teamă, Kit privea fix sticla de Diablerie care se 
afla pe masa din bucătărie. Dar aceasta nu se spărsese; 
capacul nu i se desfăcuse; cele două pungi rămăseseră 
intacte. Lichidul letal era în siguranţă, în interiorul fragilului 
recipient. 

Dar acum, că Nigel şi Daisy îşi scoseseră pistoalele, nu 
mai puteau să se prefacă a fi victime nevinovate ale 
furtunii. Imediat ce vor apărea veştile de la laborator, se va 
face legătura între ei şi furtul virusului. 

Nigel, Daisy şi Elton ar putea scăpa, dar situaţia lui Kit 
era diferită. Nu era nici o îndoială asupra identităţii sale. 
Chiar dacă scăpa azi, avea să fie un fugar pentru tot restul 
vieţii. 

Mintea lui lucra cu o repeziciune specifică furiei, 
încercând să găsească o cale de scăpare. 

Apoi, în timp ce toată lumea stătea nemişcată, uitându- 
se la micile şi periculoasele pistoale gri-închis, Nigel îşi 
mişcă arma o sutime de centimetru, îndreptând-o 
neîncrezător spre Kit, însă acestuia îi veni brusc o idee. 

Işi dădu seama că familia sa nu avea nici un motiv să-l 
suspecteze pe el. Era posibil să fi fost înşelat de cei trei 
fugari. Povestea lui, cum că nu-i cunoştea, putea să stea în 
picioare. 

Dar cum putea clarifica lucrurile în avantajul său? 

Încet, îşi ridică mâinile în semn de predare. 

Toţi îl priveau. Pentru o clipă, Kit crezu că hoţii înşişi 
aveau să-l trădeze. Pe faţa lui Nigel, se întipări o expresie 
încruntată, care însă trecu rapid. Elton arăta în mod clar 
surprins. Daisy zâmbi dispreţuitor. 

— Tată, îmi pare foarte rău că i-am adus pe oamenii 

aceştia în casă. Nici nu mi-a trecut prin cap... 

Tatăl său se uită lung la el, după care încuviinţă printr-o 
mişcare a capului. 

— Nu e vina ta, spuse el. Nu poţi să refuzi străinii care-ţi 
cer găzduire pe timpul unei furtuni. Nu aveai cum să ştii - 
se întoarse şi îi adresă lui Nigel o privire de dispreţ absolut 
- exact ce gen de oameni sunt. 

Nigel înţelese imediat şi interveni pentru a susţine 
minciuna lui Kit. 

— Îmi pare rău că trebuie să îţi răsplătesc ospitalitatea 
astfel... Kit, nu-i aşa? Da... ne-ai salvat vieţile. lar acum noi 
vă ameninţăm cu arma. Lumea asta n-a fost niciodată 
dreaptă. 

Pe măsură ce începea să înţeleagă înşelătoria, chipul lui 
Elton se lumină. Nigel continuă: 

— Dacă sora ta autoritară nu şi-ar fi băgat nasul, poate 
că am fi plecat fără nici un incident, şi nu ai fi aflat 
niciodată ce oameni răi suntem. Dar a insistat. 

Daisy înţelese şi ea, într-un final, şi se întoarse privind cu 
ciudă. 

Kit îşi dădu seama că Nigel şi ceilalţi puteau să-i omoare 
pur şi simplu rudele. Erau dispuşi să fure un virus care avea 
să măcelărească mii de oameni, aşa că de ce ar fi ezitat să- 
i împuşte pe cei din familia Oxenford? Evident, era diferit: 
ideea asasinării miilor de oameni era un pic mai abstractă, 
în timp ce împuşcarea cu sânge-rece a adulţilor şi a copiilor 
ar fi mai greu de realizat. Dar era posibil ca ei s-o facă dacă 
erau nevoiţi. Îşi dădu seama, înfiorat, că l-ar fi putut omori 
şi pe el. Din fericire, încă aveau nevoie de el. Ştia drumul 
către căsuţa lui Luke şi deci spre Toyota Land Cruiser. Nu l- 
ar fi găsit niciodată fără el. Se hotărî să-i amintească acest 
lucru lui Nigel cu prima ocazie. 

— Vedeţi voi, conţinutul acelei sticle valorează o 
grămadă de bani, termină Nigel. 

Pentru a-şi întări întreaga prefăcătorie, Kit întrebă: 

— Ce e? 

— Nu-i treaba ta, spuse Nigel. 

Mobilul lui Kit începu să sune. 

Nu ştia ce să facă. Probabil că îl suna Hamish. Probabil se 
întâmplase ceva la Kremlin, iar omul lui din interior simţea 
nevoia să-l anunţe pe Kit. Dar cum putea să vorbească cu 
Hamish fără să se trădeze în faţa familiei? Stătea paralizat, 
în timp ce toată lumea ascultă sunetul de apel al mobilului 
- Simfonia a noua a lui Beethoven. 

Nigel rezolvă problema. 

— Dă-mi telefonul, spuse el. 

Kit îi dădu telefonul, iar Nigel răspunse: 

— Da, Kit sunt, spuse el, imitând accentul scoţian destul 
de bine. 

Se părea că persoana de la celălalt capăt al firului îl 
crezuse, pentru că se lăsă tăcerea, în timp ce Nigel asculta 
ce i se spunea. _ 

— Am înţeles, spuse el. Mulţumesc. Inchise şi băgă 
telefonul în buzunar. Cineva voia să te avertizeze în privinţa 
a trei infractori care se află prin împrejurimi, spuse el. Se 
pare că poliţia vine după ei cu un plug de zăpadă. 


Craig nu o putea înţelege pe Sophie. Acum era dureros 
de timidă, după care aproape jenant de îndrăzneață. Il lăsă 
să-şi bage mâinile pe sub puloverul ei, şi chiar îşi desfăcu 
sutienul când el se încurcă, iar el crezu că avea să moară 
de plăcere când îi cuprinse ambii sâni în palme - dar apoi 
refuză să-l lase să-i privească la lumina lumânării. Se 
arătase şi mai încântată când îi descheiase jeanşii, ca şi 
cum ar fi făcut aşa ceva de ani buni; dar nu ştia ce să facă 
mai departe. Craig se întreba dacă exista vreun cod de 
comportament de care el nu ştia. Sau era şi ea la fel de 
neexperimentată ca el? Oricum, începuse să se priceapă 

mai bine la sărutat. La început, fusese şovăielnică, ca şi 
cum nu era sigură dacă voia cu adevărat să o facă; dar, 
după ce exersase timp de câteva ore, era mai entuziastă. 

Craig se simţea ca un marinar în mijlocul furtunii. Toată 
noaptea plutise pe valuri de speranţă şi disperare, dorinţă 
şi dezamăgire, nelinişte şi încântare. La un moment dat, 
Sophie şoptise: 

— Eşti atât de drăguţ... Eu nu sunt atât de drăguță... 
Sunt o stricată. 

lar apoi, când el o sărută din nou, faţa ei era udă de 
lacrimi. „Ce ar trebui să faci, se întrebă el, când o fată 
începe să plângă în timp ce tu ai mâna în chiloţii ei?” 
începu să îşi retragă mâna, simțind că, probabil, acest lucru 
şi-l dorise ea, dar ea îl apucă de încheietură şi îi ţinu mâna 
acolo. 

— Cred că eşti drăguță, spuse el, dar i se păru că sună 
cam sec, aşa că adăugă: Cred că eşti minunată. 

Deşi se simţea uimit, era, de asemenea, extrem de 
fericit. Nu se simţise niciodată atât de apropiat de o fată. 
Era plin până la refuz cu iubire, tandreţe şi bucurie. Când se 
auziseră zgomote din bucătărie, ei vorbeau despre cât de 
departe să meargă. Sophie spunea: 

— Vrei să mergem până la capăt? 

— Tu vrei? 

— Vreau dacă vrei şi tu. 

Craig dădu din cap în semn de încuviinţare. 

— Chiar vreau. 

— Ai prezervative? 

— Da. 

Craig bâjbâi prin buzunarul de la jeanşi şi scoase 
pacheţelul. 

— Deci ai plănuit asta? 

— Nu am plănuit nimic. Era pe jumătate adevărat: nu 
avusese cine ştie ce plan. Speram totuşi. Incă de când te- 

am cunoscut, mă gândeam la asta, ei bine, şi când te-am 
văzut din nou... şi aşa mai departe. Şi azi toată ziua... 

— Ai fost foarte insistent. 

— Voiam să fiu cu tine aşa. 

Nu era o mostră de elocvenţă, dar se părea că tocmai 
asta voia Sophie să audă. 

— Bine, atunci. Hai s-o facem! 

— Eşti sigură? 

— Da. Acum. Repede. 

— Bine. 

— O, Doamne, ce se aude? 

Craig fusese conştient de prezenţa oamenilor în 
bucătărie. Auzise vag murmurul vocilor. Apoi, cineva 
zăngănise o tigaie şi simţise miros de costiţă. Nu era sigur 
ce oră era, dar i se părea cam devreme pentru micul dejun. 
Cu toate acestea, nu fusese foarte atent, încrezător că 
nimeni nu putea să-i întrerupă acolo, în pod. Dar acum 
zgomotele nu mai puteau fi ignorate. Întâi îl auzi pe bunicul 
lui strigând - un lucru total neobişnuit. Nellie începu să latre 
ca un diavol; se auzi un țipăt, iar vocea semăna foarte bine 
cu cea a mamei lui Craig; apoi se auziră mai multe voci 
bărbăteşti care strigară în acelaşi timp. 

— E ceva normal? întrebă Sophie cu voce temătoare. 

— Nu, răspunse el. Se mai ceartă, dar nu ţipă unii la 
ceilalţi. 

— Ce se întâmplă? 

Craig ezită. Pe de o parte, ar fi vrut să ignore zgomotul şi 
să se poarte ca şi cum el şi Sophie erau într-un univers 
numai al lor, întinşi pe canapea. Ar fi putut să ignore chiar 
şi un cutremur concentrându-se asupra pielii ei catifelate, 
asupra respirației fierbinţi şi asupra buzelor umede. Pe de 
altă parte, simţea că întreruperea era chiar bine-venită: era 
posibil să fie chiar plăcut să amâne ultimul pas, astfel încât 
să rămână ceva la care să se gândească cu plăcere. 

Sub ei, bucătăria se cufundă în tăcere la fel de brusc cum 
apăruseră zgomotele. 

— Ciudat, spuse el. 

— E înfricoşător. 

Vocea lui Sophie trăda teamă, iar acest lucru îl făcu pe 
Craig să se hotărască. O sărută încă o dată, după care se 
ridică. Îşi trase jeanşii şi merse de cealaltă parte a podului, 
către locul unde se afla gaura în podea. Se întinse pe burtă 
şi se uită prin fanta creată între scânduri. 

O văzu pe mama sa, care stătea cu gura deschisă, cu o 
expresie de uimire şi de spaimă întipărită pe chip. Bunicul 
îşi ştergea o dâră de sânge de pe bărbie. Unchiul Kit avea 
mâinile ridicate. În încăpere se aflau trei străini. La început 
crezuse că erau toţi bărbaţi; după un timp, îşi dădu seama 
că unul dintre ei era o fată urâtă şi rasă în cap. Tânărul de 
culoare o ţinea pe Nellie de zgardă, strângând-o cu putere. 
Bărbatul mai în vârstă şi femeia aveau arme. 

— Drăcia naibii, ce se întâmplă acolo jos? murmură Craig. 

Sophie se întinse lângă el. După câteva momente, 
suspină adânc. 

— Acelea sunt arme? întrebă ea în şoaptă. 

— Da. 

— O, Doamne, am dat de necaz. 

— Trebuie să sunăm la poliţie. Unde e telefonul tău? 

— L-am lăsat în hambar. 

— La naiba! 

— O, Doamne, ce am putea să facem? 

— Gândeşte! Gândeşte! Un telefon. Avem nevoie de un 
telefon. 

Craig ezita. 

Îi era frică. Nu-şi dorea decât să stea nemişcat şi să 
închidă strâns ochii. Dacă Sophie n-ar fi fost lângă el, poate 
că exact asta ar fi făcut. Nu cunoştea el toate regulile, dar 
ştia că un bărbat trebuia să se arate curajos când o fată era 


338 


înspăimântată, mai ales când erau iubiţi, sau aproape iubiţi. 
lar dacă nu se simţea curajos, trebuia să se prefacă. 

„Unde e cel mai apropiat telefon?” 

— E un telefon fix lângă patul bunicului. 

— Nu pot să fac nimic, sunt prea speriată, spuse Sophie. 

— Mai bine rămâi aici. 

— În regulă. 

Craig se ridică. Işi încheie nasturii de la jeanşi şi îşi 
închise cureaua, după care se duse la uşiţa joasă. Trase 
adânc aer în piept, după care o deschise. Se târî în dulapul 
de costume al bunicului, împinse uşa şi ieşi în garderobă. 

Luminile erau aprinse. Pantofii maro-închis, stil bocanc, ai 
bunicului erau unul lângă altul pe covor, iar cămaşa 
albastră pe care o purtase cu o zi în urmă stătea aruncată 
în vârful unei grămezi de haine, în coşul de rufe. Craig 
pătrunse în dormitor. Patul era nefăcut, ca şi cum bunicul 
tocmai s-ar fi dat jos. Pe noptieră, se aflau un exemplar din 
revista Scientific American, deschis, şi telefonul. 

În toată viaţa lui, Craig nu mai formase niciodată numărul 
de urgenţe. „Oare ce trebui să spui?” Văzuse la televizor 
oameni sunând la poliţie. „Trebuie să-ţi dai numele şi 
adresa”, îşi spuse el în gând. Şi după aceea? „La noi în 
bucătărie, se află nişte oameni înarmaţi.” Suna 
melodramatic - dar probabil că toate apelurile la Urgenţe 
erau dramatice. 

Ridică receptorul. Nu avea ton. 

Apăsă cu un deget clapa aparatului şi apăsă de mai 
multe ori pe ea, după care ascultă din nou. Nimic. 

Puse receptorul la loc. De ce nu funcționau telefoanele? 
Era doar o coincidenţă - sau străinii ăia tăiaseră firele? 

„Oare bunicul are telefon mobil?” Craig deschise sertarul 
noptierei. Înăuntru găsi o lanternă şi o carte, dar nici un 
telefon. Apoi îşi aduse aminte. Bunicul avea un telefon în 
maşină, dar nu avea celular. 

Auzi zgomote din garderobă. Sophie scoase capul din 
dulapul cu costume, părând de-a dreptul înfricoşată. 

— Vine cineva! şuieră ea. 

O secundă mai târziu, Craig auzi paşi grei pe scară. 

Ţâşni în garderobă. Sophie se retrase repede în pod. 
Craig se lăsă în genunchi şi se târî prin dulapul de costume 
exact în momentul în care auzi uşa dormitorului 
deschizându-se. Nu mai avu timp să închidă uşa dulapului. 
Se strecură prin uşiţă, după care se întoarse repede şi o 
închise încetişor în urma lui. 

— Bărbatul mai în vârstă i-a cerut fetei să cerceteze 
casa. l-a spus Daisy. 

— l-am auzit bocancii pe scări. 

— Ai reuşit să iei legătura cu poliţia? 

Craig clătină din cap. 

— Nu e ton. 

— Nu! 

Auziră paşii grei ai lui Daisy, care intrase în garderobă. 
Avea să vadă uşa dulapului, care rămăsese deschisă. Dar 
avea să observe uşița din spatele costumelor? Numai dacă 
se uita cu atenţie. 

Craig asculta. „Oare în secunda aceasta se uită în dulapul 
deschis?” Simţea că începe să tremure. Daisy nu era mare 
- cu vreo câţiva centimetri mai scundă, presupuse el -, dar 
arăta absolut înspăimântător. 

Tăcerea se prelungea. | se păru că o aude intrând în baie. 
După un moment, paşii ei grei traversară garderoba şi se 
îndepărtară. Uşa de la dormitor fu trântită. 

— O, Doamne, sunt atât de speriată! spuse Sophie. 

— Şi eu, recunoscu Craig. 


Miranda se afla în dormitorul Olgăi, cu Hugo. 
Când ieşise din bucătărie, nu ştiuse ce să facă. Nu putea 
să meargă în curte - era în cămaşă de noapte şi cu 

picioarele goale. Fugise pe scări cu gândul să se încuie în 
baie, dar îşi dăduse seama, aproape în acelaşi timp, că nu i- 
ar servi la nimic. Se oprise în capătul superior al scărilor, 
şovăind. Îi era atât de frică, încât simţea că îi vine să 
vomite. Trebuia să sune la poliţie - aceasta era prioritatea. 

Olga avea telefonul mobil în buzunarul halatului - dar 
probabil că Hugo avea şi el unul. 

Deşi speriată, timp de o fracțiune de secundă, Miranda 
ezitase în faţa uşii. Ultimul lucru pe care şi-l dorea era să fie 
în acelaşi dormitor cu Hugo. Apoi auzi pe cineva ieşind din 
bucătărie. Repede, deschise uşa camerei lui Hugo, se 
strecură înăuntru şi o închise fără zgomot. 

Hugo stătea lângă fereastră, uitându-se afară. Era gol şi 
stătea cu spatele la uşă. 

— Vezi de ce vreme nenorocită avem parte? spuse el, 
crezând, în mod evident, că soţia sa se întorsese. 

Pe moment, Miranda fu surprinsă de tonul lui firesc. 
Evident, Olga şi Hugo se împăcaseră, după ce ţipaseră unul 
la celălalt jumătate din noapte. Oare Olga îşi iertase deja 
soţul că făcuse sex cu sora ei? Cam repede - dar poate că 
mai avuseseră acest gen de scandal şi înainte, în legătură 
cu alte femei. Miranda se  întrebase mereu cum 
reacţionează Olga la comportamentul soţului ei afemeiat, 
dar sora ei nu deschisese niciodată acest subiect. Poate că 
aveau un fel de scenariu: infidelitate, descoperire, ceartă, 
împăcare şi apoi, din nou, infidelitate. 

— Eu sunt, spuse Miranda. 

Surprins, Hugo se întoarse, dar apoi zâmbi. 

— Şi în déshabillé - ce surpriză încântătoare! Hai în pat, 
repede! 

Miranda auzi paşi grei pe scări şi, în acelaşi moment, 
observă că burta lui Hugo era mult mai mare decât atunci 
când se culcase cu el - arăta ca un gnom mic şi rotund - şi 
se întrebă cum de i se putuse părea atrăgător. 

— Trebuie să suni chiar acum la poliţie, spuse ea. Unde e 
mobilul tău? 

— Aici, zise el, arătând către noptieră. Dar ce naiba s-a 
întâmplat? 

— Sunt nişte oameni înarmaţi în bucătărie - sună rapid la 
poliţie! 

— Cine sunt? 

— Nu contează! 

Auzi paşi grei în capătul scărilor. Stătea îngheţată, 
terorizată de gândul că uşa avea să se deschidă brusc, dar 
paşii trecură pe lângă uşa lor. Vocea ei se transformă într- 
un fel de țipăt jos. 

— Probabil că mă caută. Fă-o odată! _ 

Hugo îşi reveni din starea de şoc. Inşfacă telefonul, îi 
scăpă pe podea, îl ridică şi apăsă butonul de pornire. 

— Afurisitul acesta are nevoie de o veşnicie să se 
deschidă! spuse el enervat. Ai zis arme? 

— Da! 

— Cum au intrat oamenii aceştia? 

— Spuneau că au rămas blocaţi - ce se întâmplă cu 
telefonul acela? 

— Caută reţeaua, spuse el. Hai odată, hai odată! 

Miranda auzi din nou paşii pe hol. De data aceasta, era 
pregătită. Se aruncă pe podea şi se strecură sub patul 
dublu exact în momentul în care uşa se deschise cu 
rapiditate. 

Închise ochii, încercând să se facă mică. Dându-şi seama 
că se comporta prosteşte, îi deschise din nou. Vedea 
picioarele goale ale lui Hugo şi o pereche de bocanci de 
motociclist, cu vârful îmbrăcat în oţel. Îl auzi pe Hugo 
spunând: 

— Bună, frumoaso, tu cine eşti? 

Farmecul său nu îşi făcu efectul şi cu Daisy. 

— Dă-mi telefonul ăla, spuse ea. 

— Eu doar... 

— Acum, grăsan prost ce eşti. 

— Poftim, ia-l. 

— Acum vino cu mine. 

— Lasă-mă să-mi pun ceva pe mine. 

— Nu-ţi face griji, nu am de gând să-ţi muşc cocoşelul. 

Miranda văzu picioarele lui Hugo îndepărtându-se de 
Daisy. Ea se mişcă repede în direcţia lui; după aceea, se 
auzi zgomotul făcut de o lovitură, iar Hugo ţipă. Ambele 
perechi de picioare se mişcară împreună în direcţia uşii. 
leşiră din câmpul vizual al Mirandei, iar, câteva momente 
mai târziu, îi auzi coborând scările. 

— O, Doamne, ce fac acum? se întrebă Miranda în 
şoaptă. 

6 A.M. 


Craig şi Sophie stăteau întinşi unul lângă celălalt pe 
podeaua podului, uitându-se prin gaura care făcea legătura 
cu bucătăria exact în momentul în care tatăl lui Craig era 
târât, gol, prin încăpere de către Daisy. 

Craig fu şocat şi uşor jenat. Era o scenă desprinsă dintr- 
un coşmar, sau dintr-un tablou vechi în care păcătoşii sunt 
târâţi în iad. Abia dacă-şi putea da seama că silueta aceea 
umilită şi neajutorată era tatăl său, şeful familiei, singura 
persoană care avea curajul de a-i face faţă mamei sale 
dominatoare, bărbatul care îi condusese lui Craig viaţa în 
toţi cei cincisprezece ani ai săi. Se simţea dezorientat, 
parcă plutea, ca şi cum legea gravitaţiei ar fi fost anulată, 
iar el nu mai putea să-şi dea seama în ce direcţie se afla 
pământul. 

Sophie începu să plângă încetişor. 

— E îngrozitor, şopti ea. O să fim ucişi cu toţii. 

Nevoia de a o linişti îi dădu lui Craig putere. Îşi puse 
braţele în jurul umerilor ei înguşti. Sophie tremura. 

— E îngrozitor, dar nu am murit încă, spuse el. Putem să 
chemăm ajutoare. 

— Cum? 

— Unde e telefonul tău? 

— L-am lăsat în hambar, sus, lângă pat. Cred că l-am 
scăpat în valiză când m-am schimbat. 

— Trebuie să mergem acolo şi să-l folosim pentru a suna 
la poliţie. 

— Şi ce facem dacă oamenii aceia îngrozitori ne văd? 

— O să stăm departe de ferestrele bucătăriei. 

— Nu putem - uşa hambarului e chiar vizavi de 
bucătărie! 

Craig ştia că ea avea dreptate, dar trebuiau să-şi asume 
acest risc. 

— Probabil că ei nu stau să se uite pe fereastră. 

— Dar ce facem dacă se întâmplă să ne zărească? 

— Oricum, pe ninsoarea aceasta, de-abia se vede până în 
cealaltă parte a curţii. 

— Sigur ne vor vedea! 

Craig nu mai ştia ce să-i spună. 

— Trebuie să încercăm. 

— Nu pot! Hai să rămânem aici. 

Era tentant, dar Craig ştia că, dacă s-ar fi ascuns şi n-ar fi 
făcut nimic să-şi ajute familia, s-ar fi simţit copleşit de 
ruşine. 

— Dacă vrei, în timp ce eu mă duc în hambar, tu poţi să 
rămâi aici. 

— Nu - nu mă lăsa singură! 

Craig ştiuse că avea să spună acest lucru. 

— Atunci, va trebui să vii cu mine. 

— Nu vreau. 

Craig o strânse de umeri şi o sărută pe obraz. 

— Hai, fii curajoasă! 

Sophie îşi şterse nasul cu mâneca şi spuse: 

— Voi încerca. 

Craig se ridică şi îşi puse cizmele şi haina. Sophie stătea 
nemişcată, privindu-l în lumina lumânării. Încercând să 
meargă încet, de teamă să nu fie auzit de jos, din 
bucătărie, Craig îi găsi cizmele de cauciuc, după care 
îngenunche şi i le puse în picioruşe. Anesteziată de şoc, 
Sophie coopera din inerție. Craig o trase uşor şi o ridică în 
picioare, după care o ajută să-şi pună hanoracul. li încheie 
fermoarul, îi puse gluga pe cap şi apoi îi aranjă cu mâna 
părul pe spate. Gluga îi dădea o înfăţişare şmecherească şi, 
pentru o fracțiune de secundă, Craig se minună cât de 
drăguță era. 

Deschise uşa mare a mansardei. O rafală îngheţată 
umplu podul cu o avalanşă de fulgi de zăpadă. Lampa de 
deasupra uşii din spate formă un cerc restrâns de lumină 
deasupra stratului de zăpadă, mai gros ca oricând. Coşul de 
gunoi arăta precum turbanul lui Ali Baba. 

In această parte a casei, se aflau două ferestre, cea de la 
cămară şi cea de la holul unde se ţineau cizmele. Străinii 
cei ciudaţi se aflau în bucătărie. Dacă Craig avea ghinion, 
unul dintre ei putea intra în cămară sau în holul pentru 
cizme exact în momentul nepotrivit şi să-l zărească - dar se 
gândi că şansele erau de partea lui. 

— Hai! spuse el. 

Sophie stătea lângă el şi se uita în jos. 

— Tu primul. 

Craig se aplecă în afară. În holul pentru cizme era aprinsă 
lumina, dar în cămară nu era nimeni. Avea să-l vadă 
cineva? Dacă ar fi fost singur, ar fi fost speriat de moarte, 
dar teama lui Sophie îi insufla curaj. Mătură cu mâna 
zăpada de pe pervaz, după care merse de-a lungul lui către 
acoperişul înclinat al holului pentru cizme. Curăţă o parte 
din acoperiş, apoi se ridică în picioare şi îi întinse mâna lui 
Sophie. O ţinu de mână în timp ce ea înainta încet pe 
pervaz. 

— Te descurci bine, spuse el încet. 

Nu era greu - pervazul era lat de vreo treizeci de 
centimetri -, dar Sophie tremura. Într-un final, Sophie 
cobori pe acoperişul înclinat. 

— Bravo, spuse Craig. 

Apoi ea alunecă. 

Picioarele îi fugiră de sub ea. Craig o ţinea în continuare 
de mână, dar nu putu să-i menţină poziţia verticală, iar ea 
căzu în fund cu un zgomot surd care se transmise, mai mult 
ca sigur, şi sub ei. Sophie căzuse într-o poziţie ciudată, 
înclinată pe spate, şi începu să alunece pe acoperişul 

îngheţat. 

Craig se aplecă spre ea şi o prinse de hanorac. Trase 
spre el, încercând să-i oprească alunecarea, dar picioarele 
lui se aflau pe aceeaşi suprafaţă alunecoasă, iar singurul 
rezultat fu că îl trase după ea. Craig alunecă pe acoperiş pe 
urmele lui Sophie, încercând din răsputeri să-şi menţină 
poziţia verticală şi să-i micşoreze viteza. 

Când picioarele ei ajunseră la burlanul de pe marginea 
acoperişului, se opri; dar fundul ei era poziţionat lateral faţă 
de burlan. Se înclină lateral. Craig strânse şi trase mai tare 
de hanoracul ei - după care alunecă din nou. Dădu drumul 
hainei ei, agitându-şi mâinile pentru a rămâne în picioare. 

Sophie ţipă şi căzu de pe acoperiş, de la mai bine de trei 
metri, aterizând în stratul de zăpadă proaspătă şi pufoasă 
de lângă cazanul de gunoi. 

Craig se aplecă peste marginea acoperişului. Colţul în 
care căzuse Sophie era foarte puţin luminat, iar el abia 
dacă o vedea. 

— Eşti bine? întrebă el. Nu primi nici un răspuns. Oare 
leşinase din cauza căzăturii? Sophie! strigă el. 

— Sunt în regulă, spuse ea cu tristeţe. 

Atunci se deschise uşa din spate. 

Rapid, Craig se ghemui, pentru a nu fi observat. 

Din casă ieşi un bărbat. Craig nu văzu altceva decât un 
cap cu părul scurt, de culoare închisă. Aruncă o privire în 
lateral faţă de uşă. Lumina care venea prin uşa deschisă 
făcea ca Sophie să fie cât de cât vizibilă. Hanoracul ei roz 
se confunda cu zăpada, dar jeanşii închişi la culoare se 
vedeau. Stătea nemişcată. Bărbatul nu-i putea vedea faţa. 

Se auzi o voce din interior: 

— Elton! Cine e acolo? 

Elton cercetă zona cu o lanternă, dar în lumina ei nu 
apăreau decât fulgi de zăpadă. Craig încercă să se facă una 
cu acoperişul, stând culcat. 

Elton se întoarse către dreapta, în direcţia opusă locului 
în care se afla Sophie, şi făcu câţiva paşi în furtună, 
luminându-şi calea cu lanterna. 

Craig se lipi de acoperiş, sperând că Elton n-avea să se 
uite în sus. Atunci îşi dădu seama că uşa de la pod era în 
continuare deschisă. Dacă, din întâmplare, Elton îşi 
îndrepta lanterna în direcţia aceea, nu avea cum să nu 
observe şi să cerceteze - ceea ce ar fi însemnat un 
dezastru. Mişcându-se încet, Craig se târî pe acoperişul 
înclinat. Imediat ce putu ajunge la el, apucă partea de jos a 
uşii şi o împinse uşor. Aceasta se mişcă încet, în arc de 
cerc. Craig o mai împinse o dată şi îi dădu drumul, după 
care se lipi din nou de acoperiş. Uşa se închise cu un 
zgomot care putea fi auzit cu uşurinţă. 

Elton se întoarse. Craig stătea nemişcat. Văzu fasciculul 
lanternei plimbându-se pe frontoanele casei şi pe uşa 
podului. 

Din nou se auzi vocea din interiorul casei. 

— Elton! 

Lumina lanternei se îndepărtă. 

— Nu pot să văd nimic, răspunse tare Elton, iritat. 

Craig riscă să-şi mişte un pic capul ca să vadă ce se 
întâmpla. Elton se îndrepta în direcţia opusă, către Sophie. 
Se opri la cazanul de gunoi. Dacă se uita pe după colţul 
holului şi îşi îndrepta lanterna spre colţul peretelui, o vedea. 
Craig se hotărî ca, în momentul în care s-ar întâmpla acest 
lucru, să se arunce de pe acoperiş în capul lui Elton. 
Probabil că urma să ia bătaie, dar Sophie ar fi scăpat. 

După un minut interminabil, Elton se întoarse. 

— Nu-i nimic aici decât nişte afurisită de zăpadă, strigă el 
şi intră înapoi în casă, trântind uşa. 

Craig gemu uşurat. Abia acum îşi dădu seama că 
tremura. Încercă să se liniştească. Gândul că Sophie avea 
nevoie de el îl ajută. Sări de pe acoperiş şi ateriză lângă ea. 

Aplecându-se, zise: 

— Te-ai lovit? 

Sophie se ridică în fund. 

— Nu, dar sunt foarte speriată. 

— Bine. Poţi să te ridici? 

— Eşti sigur că a plecat? 

— L-am văzut intrând şi închizând uşa. Probabil că te-au 
auzit ţipând, sau poate au auzit bufnitura când ai alunecat 
pe acoperiş - dar, în furtuna aceasta, probabil că nu şi-au 
dat seama de unde a venit zgomotul. 

— O, Doamne, sper că aşa e. 

Se chinui să se ridice în picioare. 

Craig se încruntă în timp ce se gândea. În mod evident, 
banda era foarte atentă. Dacă el şi Sophie se duceau direct 
în cealaltă parte a curţii, către hambar, ar fi riscat să fie 
văzuţi de oricine s-ar fi uitat pe ferestrele din bucătărie. Era 
mai bine să iasă în grădină, să treacă prin spatele casei de 
oaspeţi şi să se apropie de hambar prin spate. Tot ar risca 
să fie văzuţi intrând pe uşă, dar pericolul era mai mic dacă 
alegeau traseul. 

— Pe aici, spuse el. 

O luă de mână, iar ea îl urmă de bunăvoie. 

Cei doi simţiră că vântul bătea mai puternic. Furtuna 
părăsea marea şi se instala pe uscat. Departe de adăpostul 
casei, zăpada nu mai cădea în vârtejuri de fulgi, ci se 
abătea asupra pământului în rafale grele şi tăioase, care le 
loveau feţele şi le intrau în ochi. 

Când Craig văzu că nu mai putea zări casa, se întoarse la 
nouăzeci de grade. Inaintau încet. Zăpada se aşternuse 
într-un strat mai gros de o jumătate de metru, făcând 
mersul extrem de obositor. Nu putea să vadă casa de 
oaspeţi. Măsurându-şi paşii, Craig merse aproximativ un 
metru. Fără să mai vadă nimic, se gândi că ajunseseră la 
acelaşi nivel cu hambarul, aşa că se întoarse din nou. 

Numără paşii pe care trebuia să-i facă pentru a ajunge la 
peretele de lemn din spatele hambarului. 

Dar nu vedea nimic în faţa ochilor. 

Era sigur că nu greşise. Fusese atent. Mai merse alţi cinci 
paşi. Se temea că nu cumva să se fi rătăcit, dar nu voia ca 
Sophie să ştie lucrul acesta. Stăpânindu-şi panica, se 
întoarse din nou, îndreptându-se înapoi către casa mare. 
Era atât de întuneric, că Sophie nu-i putea vedea faţa, aşa 
că, din fericire, nu ştia cât de speriat era. 

Erau afară de mai puţin de cinci minute, dar deja mâinile 
şi picioarele le îngheţaseră. Craig îşi dădu seama că erau 
într-un real pericol. Dacă nu reuşeau să găsească adăpost, 
aveau să moară îngheţaţi. 

Sophie nu era deloc proastă. 

— Unde suntem? 

Craig păru mult mai încrezător decât era în realitate. 

— Tocmai ajungem la hambar. Mai avem câţiva paşi de 
mers. 

N-ar fi trebuit să facă o asemenea predicţie nechibzuită. 
După încă zece paşi, erau în continuare în beznă. 

Craig se gândi că, probabil, se îndepărtase mai mult 
decât crezuse la început. Prin urmare, la întoarcere, paşii 
fuseseră prea mici. Din nou, se întoarse spre dreapta. 
Acum, se întorsese de atâtea ori, încât nu mai era sigur de 
nici o direcţie. Mai merse cu greu încă zece paşi şi se opri. 

— Ne-am rătăcit? întrebă Sophie încet. 

— N-avem cum să fim departe de hambar! spuse Craig 
furios. Am făcut numai câţiva paşi în grădină. 

Sophie îl îmbrăţişă. 

— Nu e vina ta. 

El ştia că nu era adevărat, dar îi era, oricum, 
recunoscător. 

— Am putea să ţipăm, sugeră ea. Caroline şi Tom ne-ar 
auzi şi ne-ar răspunde. 

— Dar s-ar putea să ne audă şi oamenii aceia din 
bucătărie. 

— Ar fi mai bine decât să îngheţăm. 

Avea dreptate, dar Craig nu voia să recunoască acest 
lucru. Cum era posibil să te pierzi la numai câţiva metri de 
casă? Craig refuza să creadă aşa ceva. 

O îmbrăţişă, dar se simţea cuprins de disperare. Se 
crezuse superior lui Sophie pentru că ea era mai speriată 
decât el, şi pentru câteva momente, se simţise un adevărat 
bărbat protejând-o; dar acum se rătăciseră amândoi din 
cauza lui. „Halal bărbat, halal protector!”, îşi zise el. 
Prietenul ei, studentul la drept, s-ar fi descurcat mai bine - 
asta dacă într-adevăr exista. 

Cu coada ochiului, zări o lumină. 

Se întoarse în direcţia aceea, dar lumina dispăruse. Ochii 
lui nu vedeau nimic decât beznă absolută. Oare văzuse 
ceea ce şi-ar fi dorit de fapt? 

Sophie simţi tensiunea. 

— Ce e? întrebă ea. 

— Mi s-a părut că văd o lumină. 

Când se întoarse cu faţa spre ea, lumina păru să reapară 
undeva la marginea câmpului său vizual. Dar, când se uită 
din nou, dispăruse. 

Îşi aducea vag aminte ceva învăţat la biologie despre 
vederea periferică, cum că ar înregistra lucruri inaccesibile 
privirii directe. Era şi o cauză, ceva legat de punctul orb de 
pe retină. Se întoarse iarăşi înspre Sophie. Lumină apăru 
din nou. De data aceasta, nu se mai uită la ea, ci se 
concentra asupra a ceea ce putea distinge fără să-şi mişte 
ochii. Lumina pâlpâia, dar era acolo. 

Se întoarse în direcţia luminii şi, din nou, aceasta 
dispăruse; dar ştia în ce direcţie se afla. 

— Pe aici! 

Îşi croiau drum prin zăpadă. Lumina nu reapăru imediat, 


351 


iar Craig se întreba dacă nu cumva avusese halucinaţii, ca 
mirajul unei oaze văzut în deşert. Dar apoi pâlpâirea ei 
deveni vizibilă şi, imediat, dispăru din nou. 

— Am văzut-o! strigă Sophie. 

Merseră mai departe, înaintând cu greu. Două secunde 
mai târziu, lumina reveni în câmpul lor vizual şi, de data 
aceasta, nu mai dispăru. Craig se simţi copleşit de un val 
de uşurare şi îşi dădu seama că, pentru câteva momente, 
chiar crezuse că avea să moară împreună cu Sophie. 

Când ajunseră mai aproape, văzu că era lumina de 
deasupra uşii din spate. Merseseră în cerc, iar acum se 
întorseseră de unde plecaseră. 

6.15 A.M. 


Miranda stătu nemişcată o bună bucată de vreme. Era 
îngrozită că Daisy se putea întoarce, dar incapabilă să facă 
totuşi ceva în această privinţă. In mintea ei, Daisy năvălea 
cu bocancii de motociclist, îngenunchea pe podea şi se uita 
sub pat. Miranda putea să-i vadă chiar şi chipul de brută - 
craniul ras, nasul spart şi ochii întunecaţi care păreau 
învineţiţi de dermatograful negru. Imaginea acestei feţe era 
atât de înspăimântătoare, încât, uneori, Miranda pur şi 
simplu îşi închidea ochii cât putea de strâns şi îi ţinea aşa 
până ce vedea steluțe în spatele pleoapelor. 

În final, ceea ce o făcu să se mişte fu gândul la Tom. 
Cumva, trebuia să-şi protejeze fiul de numai unsprezece 
ani. Dar cum? Nu putea face nimic de una singură. Era 
dispusă să se interpună între infractori şi copii, dar părea 
un gest inutil: ar fi fost dată la o parte, ca un sac de cartofi. 
Oamenii civilizaţi nu se pricepeau la violenţă - tocmai acest 
lucru îi făcea să fie civilizaţi. 

Răspunsul era acelaşi de mai înainte. Trebuia să pună 
mâna pe un telefon şi să cheme ajutoare. 

Acest lucru însemna să se ducă în casa de oaspeţi. 
Trebuia să iasă de sub pat, să părăsească dormitorul şi să 
se strecoare la parter sperând să nu fie auzită de banda din 
bucătărie, rugându-se ca nici unul dintre ei să nu iasă pe 
hol şi s-o vadă. Trebuia să pună mâna pe o haină şi pe o 
pereche de cizme, pentru că era desculţă şi, în afară de 
cămaşa de noapte din bumbac, nu mai avea nimic altceva 
pe ea, şi ştia că nu putea să înainteze nici trei metri 
îmbrăcată aşa. Apoi, trebuia să ocolească toată casa 
ţinându-se departe de ferestre şi să ajungă la casa de 
oaspeţi, de unde să ia telefonul pe care-l lăsase în poşeta 

ei, pe podea, lângă uşă. 

Incercă să-şi adune curajul. De ce îi era frică? „Din cauza 
tensiunii”, îşi răspunse ea în gând: era extrem de încordată. 
Dar nu avea să dureze mult. O jumătate de minut să 
coboare scările; un minut pentru a-şi pune haina şi cizmele; 
două minute, poate trei să meargă prin zăpadă până la 
căsuţă. Mai puţin de cinci minute, atâta tot. 

Incepu să aibă resentimente la adresa atacatorilor. Cum 
îndrăzneau s-o facă să se simtă speriată la gândul de a 
merge prin casa tatălui său? Indignarea îi dădu curaj. 

Tremurând, ieşi de sub pat. Uşa dormitorului era 
deschisă. Trase cu ochiul pe hol, văzu că nu era nimeni şi 
ieşi în capul scărilor. Din bucătărie, se auzeau voci. Se uită 
în jos. 

La capătul inferior al scărilor, se afla un suport de pălării. 
Majoritatea hainelor şi a cizmelor familiei erau ţinute într-un 
dulap în care se putea intra din holul pentru cizme, exact 
lângă intrarea din spate, dar tati şi le lăsa mereu pe ale lui 
în hol, iar Miranda putea să vadă hanoracul lui vechi de 
culoare albastră, care atârna de suportul de pălării, iar sub 
el, cizmele de cauciuc căptuşite cu piele care-i ţineau cald 
la picioare în timp ce o plimba pe Nellie. Suficient cât să nu 
îngheţe de frig în timp ce-şi croia drum prin zăpadă către 
căsuţă. l-ar trebui numai câteva secunde să şi le pună şi să 
iasă pe uşa din faţă. 

Asta dacă avea suficient curaj. 

Incepu să coboare scările în vârful picioarelor. 

Vocile din bucătărie crescură în intensitate. Avea loc o 
ceartă. Il auzi pe Nigel spunând: 

— Ei bine, la naiba, uită-te din nou, atunci! 

Oare asta însemna că avea să vină cineva să caute prin 
casă? Se întoarse şi fugi înapoi, urcând câte două trepte 
deodată. În momentul în care ajunse în capătul superior al 
scării, auzi paşi grei în hol - Daisy. 

N-avea nici un rost să se ascundă din nou sub pat. Dacă 
Daisy era trimisă înapoi să caute încă o dată, era clar că 
avea să se uite mai atent de data aceasta. Miranda intră în 
dormitorul tatălui său. Era un loc unde se putea ascunde: 
podul. Când avea zece ani, îşi stabilise bârlogul acolo. Toţi 
copiii făcuseră acest lucru, în epoci diferite. 

Uşa dulapului de costume era deschisă. 

Auzi paşii lui Daisy în capătul de sus al scării. 

Se lăsă în genunchi, se târî înăuntru şi deschise uşiţa 
care ducea în pod. După aceea, se întoarse şi închise uşa 
dulapului în spatele său. Intră cu spatele în pod şi închise 
uşiţa. 

Îşi dădu seama imediat că făcuse o greşeală care putea fi 
fatală. Daisy cercetase casa în urmă cu aproximativ un 
sfert de oră. Trebuia să fi văzut uşa dulapului de costume 
deschisă. Avea să-şi aducă aminte acest lucru şi să-şi dea 
seama că ulterior cineva o închisese? Şi era oare suficient 
de isteaţă pentru a-şi da seama de ce? i 

Miranda auzi paşi pătrunzând în garderobă. Işi ţinu 
respiraţia în timp ce Daisy merse până în baie şi înapoi. 
Auzi zgomotul uşilor de la dulapuri în timp ce erau deschise 
brusc. Îşi muşcă degetul mare pentru a nu tipa de frică. Se 
auzi un zgomot slab în timp ce Daisy căuta printre costume 
şi cămăşi. Uşiţa era greu de văzut, trebuia să te aşezi în 
genunchi şi să te uiţi pe sub hainele care atârnau în dulap. 
Avea Daisy să fie atât de meticuloasă? 

Timp de mai multe secunde, nu se mai auzi nimic. 

Apoi, paşii lui Daisy răsunară prin dormitor, după care nu 
se mai auziră. 

Miranda se simţea atât de uşurată, încât aproape că-i 
venea să plângă. Se opri însă: trebuia să fie curajoasă. Ce 
se întâmpla în bucătărie? Îşi aminti de gaura din podea. Se 
târî încet pentru a arunca o privire. 

Hugo arăta atât de jalnic, încât lui Kit aproape îi fu milă 
de el. Era un bărbat scund şi îndesat. Avea pieptul mare, cu 
sfârcurile înconjurate de păr şi o burtă care-i atârna peste 
organele genitale. Picioarele subţiri care se iveau de sub 
pântecele rotund îl făceau să arate ca o păpuşă 
disproporţionată. Părea de-a dreptul patetic în comparaţie 
cu imaginea pe care voia s-o aibă. De obicei, Hugo era un 
bărbat charismatic şi sigur pe el, îmbrăcat în costume 
elegante ce-i ascundeau defectele, care flirta cu încrederea 
în sine a unui idol de matineu. Acum arăta ridicol şi speriat. 

Membrii familiei erau înghesuiți într-o parte a bucătăriei, 
lângă uşa de la cămară, departe de orice ieşire: Kit însuşi, 
sora sa Olga, îmbrăcată în halatul ei negru de mătase, tatăl 
lor, cu buzele umflate acolo unde îl lovise Daisy, şi Hugo, 
soţul gol al Olgăi. Nigel şi Elton stăteau de partea opusă a 
mesei, iar Daisy răscolea totul la etaj. 

Hugo făcu un pas înainte. 

— Sunt prosoape şi haine în spălătorie, spuse el. 
Spălătoria se afla lângă bucătărie, pe aceeaşi parte cu 
sufrageria. Lăsaţi-mă să iau ceva să-mi pun pe mine. 

Daisy, care tocmai se întorcea din cercetare, îi auzi 
vorbele. Luă o cârpă pentru veselă. 

— Încearcă asta, spuse şi îl lovi cu ea în zona inghinală. 

Kit îşi aduse aminte - de la duşurile făcute în adolescenţă 
la şcoală - cât de tare ustura o astfel de lovitură. Hugo lăsă 
să-i scape un țipăt involuntar. Se întoarse, iar Daisy îl lovi 
din nou, atingându-i posteriorul de astă dată. Hugo sări 
departe de ea, spre colţ, iar Daisy izbucni în râs. Hugo era 
extrem de umilit. 

Era o privelişte neplăcută, iar Kit se simţi cuprins de un 
uşor val de greață. 

— Gata cu joaca, spuse Nigel furios. Vreau să ştiu unde 
este cealaltă soră - Miranda. Trebuie să se fi strecurat afară 
din bucătărie. Unde s-a dus? 

— Am căutat de două ori prin toată casa. Nu este în 
clădire. 

— S-ar putea să se fi ascuns. 

— Şi ar putea să fie afurisita de femeie invizibilă, dar eu 
nu pot s-o găsesc. 

Kit ştia unde era. În urmă cu un minut, o observase pe 
Nellie ridicându-şi capul şi ciulind una din urechile ei negre. 
Cineva intrase în pod şi nu putea fi decât Miranda. Kit se 
întrebă dacă tatăl său observase reacţia lui Nellie. Miranda 
nu prezenta o ameninţare prea mare, acolo sus, fără nici un 
telefon, îmbrăcată numai în cămaşa de noapte. Cu toate 
acestea, Kit se întreba dacă exista vreo posibilitate să-l 
avertizeze pe Nigel. 

— Poate a ieşit, spuse Elton. E posibil ca zgomotele pe 
care le-am auzit mai devreme să fi fost produse de ea. 

Răspunsul lui Nigel trăda exasperarea: 

— Şi atunci cum de nu ai văzut-o când te-ai dus să te 
uiţi? 

— Pentru că e al naibii de întuneric! 

Elton începea să fie iritat de tonul poruncitor al lui Nigel. 

Kit presupuse că zgomotele de afară fuseseră cauzate de 
copiii care se jucau. Se auzise o bufnitură, după care un 
țipăt, ca şi cum o persoană sau un animal s-ar fi lovit de 
uşa din spate. Era posibil ca vreo căprioară să se fi lovit de 
uşă, dar căprioarele nu ţipau, ci mugeau asemenea vitelor. 
La fel, era posibil ca o pasăre mare să fi fost împinsă de 
furtună astfel încât să se lovească de uşă şi să fi scos un 
sunet asemănător cu un țipăt. Cu toate acestea, Kit se 
gândea că era cel mai probabil ca vinovatul să fie fiul 
Mirandei, micul Tom. Avea unsprezece ani, exact vârsta 
potrivită pentru ieşiri nocturne din casă şi jocuri de-a 
echipele de comando. 

Dacă Tom se uitase pe fereastră şi văzuse armele, oare 
ce avea de gând să facă? In primul rând, ar căuta-o pe 

mamă-sa, dar nu ar putea s-o găsească. Apoi se va duce 
să-l trezească, poate, pe Ned. In orice caz, Nigel nu avea 
timp de pierdut. Trebuia să-i captureze pe ceilalţi membri ai 
familiei înainte să dea cineva vreun telefon la poliţie. Dar 
Kit nu putea să facă nimic fără să-şi pericliteze acoperirea, 
aşa că stătu pe loc şi îşi ţinu gura. 

— Nu purta decât o cămaşă de noapte, spuse Nigel. Nu 
putea să se fi dus departe. 

— Păi, ar trebui să mă duc eu să verific anexele, nu 
crezi? spuse Elton. 

— Stai o secundă. Nigel se încruntă, gândindu-se ce 
trebuia să facă. Am verificat fiecare cameră a casei, da? 

— Da, ţi-am spus, răspunse Daisy. 

— Am luat telefoane mobile de la trei dintre ei - Kit, 
gnomul dezbrăcat şi sora nesuferită. Şi suntem siguri că nu 
mai există alte telefoane în casă. 

— Da. 

În căutarea ei, Daisy verificase să nu mai fie şi alte 
telefoane. 

— Atunci, am face bine să verificăm şi celelalte clădiri. 

— Exact, zise Elton. Bătrânul mi-a spus că sunt o casă de 
oaspeţi, un hambar şi un garaj. 

— Verificaţi mai întâi garajul - în maşini o să găsiţi 
telefoane. Apoi căsuţa şi hambarul. Adunaţi-i şi pe ceilalţi 
membri ai familiei şi aduceţi-i aici. Fiţi atent să le luaţi toate 
telefoanele. O să-i păzim aici timp de o oră, două. După 
aceea, ne luăm tălpăşiţa. 

„Nu e un plan rău”, îşi zise Kit. Dacă toată familia s-ar 
afla într-un singur loc, fără telefoane, n-ar mai putea face 
nimic. Nimeni nu avea să le sune la uşă în dimineaţa de 
Crăciun - nici lăptarul, nici poştaşul, nici o maşină de livrări 
de la Tesco sau Majestic Wine -, aşa că nu era nici un 
pericol ca vreun străin să aibă vreo bănuială. Banda putea 
să stea liniştită şi să aştepte ivirea zorilor. 

Elton îşi puse haina şi se uită pe fereastră, concentrându- 
se să vadă printre fulgii de zăpadă. Urmându-i privirea, Kit 
observă că hambarul şi căsuţa care se aflau de cealaltă 
parte a curţii abia dacă se mai vedeau din cauza ninsorii 
abundente. Furtuna nu se potolise. 

— Dacă Elton se duce la căsuţă, verific eu garajul, zise 
Daisy. 

— Ar fi bine să ne apucăm de treabă, spuse Elton. Ceilalţi 
ar putea să sune la poliţie chiar în momentul acesta. 

Daisy îşi băgă arma în buzunar şi îşi încheie fermoarul 
jachetei de piele. 

— Înainte să plecaţi, haideţi să-i închidem pe cei de aici 
într-un loc de unde nu au cum să ne facă probleme, spuse 
Nigel. 

În momentul acela, Hugo se repezi la Nigel. 

Toţi fură luaţi prin surprindere. Kit nu-l luase în seamă pe 
Hugo, aşa cum făcuseră şi ceilalţi doi infractori. Dar acesta 
sări înainte cu o energie izvorâtă din furie, lovindu-l în mod 
repetat cu pumnii în faţă pe Nigel. Işi alese bine momentul, 
pentru că Daisy tocmai îşi băgase pistolul în buzunar, iar 
Elton nici nu-l scosese pe al său, aşa că Nigel era singurul 
care ţinea arma în mână, iar el era atât de ocupat să se 
ferească de loviturile sale, încât nu o putea folosi. 

Nigel începu să se retragă clătinându-se, lovindu-se 
astfel de dulapul din bucătărie. Hugo îl atacă precum un 
diavol, lovindu-i faţa şi corpul, ţipând ceva de neînțeles. In 
numai câteva secunde, îi administrase o grămadă de 
lovituri lui Nigel, dar acesta nu lăsase arma din mână. 

Elton reacţionă primul. Îl înşfăcă pe Hugo şi încercă să-l 
tragă înapoi. Fiind dezbrăcat, Hugo era greu de prins şi, 
pentru o secundă, din cauză că mâinile îi alunecau pe 
umerii aflaţi în mişcare ai lui Hugo, Elton nu reuşi să-l 
apuce. 

Stanley o eliberă pe Nellie, care lătra înnebunită, iar 

câinele se aruncă asupra lui Elton, muşcându-l de picioare. 
Era un câine bătrân şi nu mai avea forţă să muşte prea 
tare, dar măcar le distrăgea atenţia. 

Daisy întinse mâna după armă. Dar se pare că, în timp ce 
ea încerca să-l scoată, mânerul i se prinsese în căptuşeala 
hainei. În momentul acela, Olga luă o farfurie şi o aruncă în 
ea. Daisy se feri, aşa că farfuria o lovi uşor în umăr. 

Kit făcu un pas înainte pentru a-l ajuta pe Hugo, după 
care se opri. 

Ultimul lucru pe care şi-l dorea era ca familia lui să-i 
învingă pe infractori. Deşi fusese şocat de adevărata ţintă a 
jafului pe care-l organizase, pentru el, cea mai importantă 
era propria supravieţuire. Nu trecuseră nici 24 de ore de 
când Daisy aproape că-l omorâse în piscină, iar el ştia că, 
dacă nu îşi plătea datoria pe care o avea la tatăl ei, ar fi 
avut parte de un sfârşit la fel de dureros ca moartea 
provocată de virusul care se afla în sticla de parfum. Dacă 
era nevoie, ar fi sărit să-l susţină pe Nigel împotriva propriei 
familii - dar oare chiar era necesar? Voia să menţină în 
continuare iluzia că nu-l mai întâlnise niciodată pe Nigel. 
Tocmai de aceea stătea neajutorat privind ce se întâmpla, 
în timp ce în interiorul lui se dădea o luptă. 

Elton îşi puse braţele în jurul umerilor lui Hugo într-o 
îmbrăţişare puternică. Hugo se zbătu vitejeşte, dar era mai 
mic şi mai puţin puternic şi nu putu să se elibereze din 
strânsoarea lui Elton. Acesta îl ridică pe Hugo de la pământ 
şi făcu un pas înapoi, trăgându-l de lângă Nigel. 

Daisy o lovi pe Nellie cu precizie în coaste, cu bocancul ei 
greu, iar câinele începu să chelălăie şi se retrase într-un 
colţ al încăperii. 

Lui Nigel îi curgea sânge din nas şi din gură, iar în jurul 
ochilor săi se vedeau urme roşii de la lovituri. li adresă 
priviri furioase lui Hugo şi îşi ridică mâna dreaptă, în care 
încă mai avea pistolul. 

Olga făcu un pas înainte, strigând: 

— Nu! 

Într-un moment, Nigel îşi roti braţul şi îndreptă arma spre 
ea. 

Stanley o înşfăcă de umăr şi o trase înapoi, spunând în 
acelaşi timp: 

— Nu trage! Te rog, nu trage! 

Nigel îşi menţinu armă aţintită asupra Olgăi şi spuse: 

— Daisy, mai ai bastonul ăla? 

Cu o expresie încântată, Daisy îşi scoase bastonul. Nigel 
făcu un semn cu capul în direcţia lui Hugo. 

— Loveşte-l pe nenorocitul ăsta! 

Văzând ce urma să se întâmple, Hugo începu să se zbată, 
dar Elton îl strânse mai tare. 

Daisy îşi trase braţul înapoi şi îi lovi faţa lui Hugo cu 
bastonul. Când atinse pomeţii lui Hugo, bastonul scoase un 
zgomot îngreţoşător. Hugo scoase un sunet ciudat, o 
combinaţie de urlet şi țipăt. Daisy îl lovi din nou, iar din 
gura lui Hugo ţâşni un şuvoi de sânge care i se scurse pe 
pieptul gol. Cu un rânjet răutăcios, Daisy aruncă o privire în 
direcţia organelor genitale ale lui Hugo, după care îl lovi cu 
piciorul în acea zonă. Îl izbi din nou cu bastonul, de data 
aceasta în creştet, iar Hugo leşină. Dar acest lucru nu o opri 
pe Daisy. Îl lovi în nas, după care din nou cu piciorul. 

Olga lăsă să-i scape un țipăt de durere şi de furie, se 
eliberă din mâinile tatălui său şi se aruncă asupra lui Daisy. 

Daisy îndreptă bastonul în direcţia ei, dar Olga se afla 
prea aproape de ea, iar lovitura nimeri undeva în spatele 
capului ei. 

Elton îi dădu drumul lui Hugo, care căzu moale pe 
pardoseala de gresie, şi o înşfacă pe Olga. 

Olga reuşi să-şi apropie mâinile de faţa lui Daisy şi o 
zgârie. 

Nigel avea armă aţintită asupra Olgăi, dar şovăia să 

apese pe trăgaci, temându-se, fără îndoială, să nu-l 
nimerească pe Elton sau pe Daisy, care se luptau amândoi 
cu Olga. 

Stanley se întoarse către plită şi ridică tigaia grea în care 
Kit făcuse o omletă de douăsprezece ouă. O ridică în aer, 
după care o lăsă să coboare asupra lui Nigel, intenţionând 
să-l lovească în cap. În ultimul moment, Nigel văzu tigaia 
venind spre el şi se feri. Tigaia îl lovi în umărul drept. Ţipă 
de durere, iar armă îi zbură din mână. 

Stanley încercă să prindă arma, dar nu reuşi. Aceasta 
ateriză pe masa din bucătărie, la numai doi centimetri de 
sticla de parfum. Ricoşă pe scaunul de pin, se roti şi ateriză 
pe pardoseală, la picioarele lui Kit. 

Kit se aplecă şi îl ridică. 

Nigel şi Stanley îşi aţintiră privirile asupra lui. Simţind 
această schimbare dramatică, Olga, Daisy şi Elton se opriră 
din luptă şi se întoarseră să se uite la Kit, care ţinea arma în 
mână. 

Kit ezita, sfâşiat de importanţa hotărârii pe care trebuia 
s-o ia. 

Preţ de un minut, care păru însă o veşnicie, stătură cu 
toţii nemişcaţi şi îl fixară cu privirea. 

Într-un final, Kit întoarse arma, ţinând-o de ţeavă, şi i-o 
înmână lui Nigel. 

6.30 A.M. 


În sfârşit, Craig şi Sophie găsiră hambarul. 

Aşteptaseră câteva minute lângă uşa din spate ezitând, 
după care îşi dădură seama că, dacă ar mai fi stat mult 
acolo, aveau să moară îngheţaţi. Făcându-şi curaj, 
traversaseră curtea în linie dreaptă, cu capetele plecate, 
rugându-se ca nimeni să nu privească pe fereastra de la 
bucătărie. Prin stratul gros de zăpadă, cei douăzeci de paşi 
pe care îi aveau de făcut pentru a ajunge dintr-o parte a 
curţii în cealaltă păruseră a dura o veşnicie. Apoi, fusese 
nevoie să meargă pe lângă faţada hambarului, rămânând 
mereu în câmpul vizual al celor din bucătărie. Craig nu 
îndrăznise să se uite în direcţia aceea: era prea speriat de 
ce ar fi putut să vadă. Când, în sfârşit, ajunseră la uşă, 
Craig aruncă o privire fugară în direcţia aceea. În întuneric, 
nu putu zări clădirea propriu-zisă, ci doar ferestrele 
luminate. Zăpada îi limita vizibilitatea, iar el nu putea să 
vadă decât siluete vagi care se mişcau prin bucătărie. Nu 
era nici un semn că se uitase cineva pe fereastră cât timp 
traversaseră ei curtea. 

Craig deschise uşa hambarului. Cei doi intrară, iar el o 
închise, recunoscător că nu fuseseră descoperiţi. Se simţi 
învăluit de un val de aer cald. El tremura, iar dinţii lui 
Sophie clănţăneau ca nişte castaniete. Aceasta aruncă cât 
colo hanoracul ei roz, plin de zăpadă şi se aşeză pe unul din 
radiatoarele mari, asemănătoare cu cele din spitale. Lui 
Craig i-ar fi plăcut să stea un minut să se încălzească, dar 
nu avea timp de aşa ceva - trebuia să cheme urgent 
ajutoare. 

Hambarul era luminat slab de lumina de veghe de lângă 
patul de campanie în care dormea Tom. Craig se uită atent 

la băiat, întrebându-se dacă era cazul să-l trezească. Părea 
să-şi fi revenit de pe urma băutei de seara trecută şi 
dormea liniştit în pijamalele sale cu Omul-Păianjen. 

Atenţia lui Craig fu atrasă de un obiect aflat pe podea, 
lângă pernă. Era o fotografie. Craig o ridică şi o ţinu în 
direcţia luminii. Părea să fi fost făcută la petrecerea de ziua 
mamei sale şi în ea apăreau Tom şi Sophie, aceasta din 
urmă stând cu braţele pe după umerii lui. Craig zâmbi. „N- 
am fost singurul fascinat de ea în după-amiaza aceea”, îşi 
zise. Puse fotografia la loc şi nu-i spuse nimic lui Sophie. 

Decise că nu avea nici un rost să-l scoale pe Tom. Băiatul 
nu putea face nimic, ci doar să se sperie. Era mai bine să 
doarmă în continuare. 

Craig urcă repede scara ce ducea la dormitorul de la 
mansardă. Pe unul din paturile înguste, putea să distingă 
teancul de pături care o înveleau pe sora sa, Caroline. 
Părea să doarmă dusă. Şi ea era mai bine să rămână aici. 
Dacă o trezea şi ar fi aflat ce se întâmplă, ar fi făcut o criză 
de isterie. Avea să încerce să nu o trezească. 

Al doilea pat era neatins. Pe podea, lângă el, se vedea 
forma unei valize. Sophie spusese că lăsase telefonul să 
cadă peste hainele din valiză. Craig traversă camera, 
mişcându-se precaut în întunericul aproape total. In timp ce 
înainta, auzi în apropierea sa fâsâitul şi chiţăitul unei fiinţe 
vii, iar Craig, speriat, mormăi o înjurătură, inima bătându-i 
cu putere în piept; apoi îşi dădu seama că era vorba de 
blestemaţii de hamsteri ai lui Caroline care se mişcau în 
cuşcă. Impinse cuşca şi începu să caute prin valiza lui 
Sophie. 

Craig începu să cotrobăie prin valiză. Deasupra, se afla o 
pungă de plastic în care era un pachet înfăşurat în hârtie de 
cadouri. In afară de acesta, erau mai mult haine, frumos 
împăturite: cineva o ajutase să-şi facă bagajul, presupuse 
el, pentru că el nu o vedea pe Sophie aşa de ordonată. 

Pentru câteva momente, fu distras de un sutien mătăsos; 
după aceea, atinse un obiect de formă dreptunghiulară - 
telefonul mobil. Îi deschise clapa, dar pe ecran nu apăru 
nici o lumină. Nu putea să vadă suficient de bine pentru a 
găsi butonul de pornire. 

Cobori scara în grabă cu telefonul în mână. Lângă 
bibliotecă, se afla o veioză. O aprinse şi ţinu telefonul lui 
Sophie în raza de lumină. Găsi butonul de pornire şi îl 
apăsă, dar nu se întâmplă nimic. Îi venea să plângă de 
ciudă. 

— Nu pot să fac tâmpenia asta să pornească! şopti el. 

De pe radiator, Sophie întinse mâna, iar el îi dădu 
telefonul. Sophie apăsă pe acelaşi buton, se încruntă, apăsă 
din nou, după care mai repetă de câteva ori manevra. 

— l s-a terminat bateria, spuse ea într-un final. 

— La naiba! Unde e încărcătorul? 

— Nu ştiu. 

— În valiză? 

— Nu cred. 

Craig era deznădăjduit. 

— Cum e posibil să nu ştii unde e încărcătorul 
telefonului? 

Vocea lui Sophie deveni o şoaptă. 

— Cred că l-am uitat acasă. 

— Isuse Hristoase! 

Craig făcu un efort pentru a-şi controla furia. Voia să-i 
spună că era o proastă şi o nesăbuită, dar nu l-ar fi ajutat 
cu nimic. Tăcu preţ de câteva clipe. Îi veni în minte 
amintirea săruturilor, şi nu mai putu fi supărat pe ea. Îi 
trecură toţi nervii şi o cuprinse în braţe. 

— E în regulă, spuse el. Nu contează. 

Sophie îşi lăsă capul pe pieptul lui. 

— Îmi pare rău. 

— Hai să găsim altă soluţie! 

— Trebuie să mai fie şi alte telefoane sau măcar un 
încărcător pe care să-l folosim. 

Craig dădu dezaprobator din cap. 

— Eu şi Caroline nu avem telefoane mobile - mama nu 
ne lasă. Ea nu se duce nici la toaletă fără să-l aibă cu ea, 
dar spune că noi nu avem nevoie de aşa ceva. 

— Nici Tom nu are. Miranda crede că e prea mic. 

— La naiba! 

— Stai puţin! Sophie se smulse din îmbrăţişarea lui. Nu 
era un telefon în maşina bunicului tău? 

Craig pocni din degete. 

— În Ferrari - exact! lar eu am lăsat cheile în contact. Tot 
ce trebuie să facem e să mergem în garaj, şi putem să 
sunăm la poliţie. 

— Vrei să spui că trebuie să ieşim din nou afară? 

— Tu poţi să rămâi aici. 

— Nu. Vreau să vin. 

— Nu ai rămâne singură - Tom şi Caroline sunt aici. 

— Vreau să fiu cu tine. 

Craig nu lăsă să se vadă cât era de încântat. 

— Atunci ai face bine să-ţi iei din nou haina pe tine. 

Sophie se ridică de pe radiator. Craig îi luă haina de pe 
podea şi o ajută să se îmbrace. Se uită în sus la el, iar Craig 
încercă să schiţeze un zâmbet încurajator. 

— Eşti gata? 

În acel moment, ieşi la iveală ceva din vechea ei 
atitudine. 

— Da. În definitiv, ce se poate întâmpla? Am putea fi 
asasinați - atâta tot. Hai să mergem! 

Cei doi tineri ieşiră în curte. Era încă întuneric beznă, iar 
ninsoarea era puternică, alcătuită mai degrabă din rafale 
de fulgi mari, înţepători decât din roiuri de fulgi uşori ca 
fluturii. Încă o dată, Craig aruncă nervos o privire în partea 
cealaltă a curţii, către casă, dar nu putu vedea mai mult 

decât înainte, ceea ce însemna că era puţin probabil ca 
străinii din bucătărie să-l poată zări. O luă de mână pe 
Sophie. Evitând luminile din curte, o conduse către capătul 
hambarului, în direcţia opusă casei, după care traversară 
curtea pentru a ajunge la garaj. 

Ca întotdeauna, uşa laterală era descuiată. Înăuntru era 
la fel de frig că afară. Garajul nu avea ferestre, aşa încât 
Craig riscă şi aprinse lumina. 

Ferrari-ul bunicului era acolo. Craig îl lăsase parcat 
aproape de perete pentru a ascunde lovitura. Ca o 
străfulgerare, amintirea fricii şi a ruşinii simţite în urmă cu 
douăsprezece ore, după ce lovise maşina de copac, reveni. 
Acum i se părea ciudat că se simţise neliniştit şi temător în 
legătură cu ceva atât de puţin important ca lovirea maşinii, 
îşi aminti cât de dornic fusese să o impresioneze pe Sophie 
şi să o facă să-l placă. Nu trecuse mult timp, dar acum i se 
părea că totul avusese loc cândva, demult. 

De asemenea, în garaj se afla şi Fordul Mondeo al lui 
Luke. Toyota Land Cruiser dispăruse. „Probabil că Luke a 
împrumutat-o noaptea trecută”, îşi spuse Craig. 

Se duse lângă Ferrari şi trase de mânerul uşii. Nu se 
deschise. Incercă din nou, dar uşa era încuiată. 

— La dracu'! spuse el supărat. 

— Ce s-a întâmplat? 

— Maşina e încuiată. 

— O, nu! 

Craig aruncă o privire în interiorul maşinii. 

— lar cheile au dispărut. 

— Cum s-a întâmplat asta? 

Nervos, Craig lovi cu pumnii plafonul maşinii. 

— Probabil că Luke a observat aseară, când a plecat, că 
maşina era descuiată, a scos cheile din contact, a încuiat 
maşina şi a dus cheile înapoi în casă la bunicul. 

— Dar cealaltă maşină? 


367 


Craig deschise uşa Fordului şi aruncă o privire înăuntru. 
— Nu are telefon. 

— Putem să recuperăm cheile de la Ferrari? 

Craig se strâmbă. 

— Poate. 

— Unde e locul lor? 

— In dulapul de chei, pe peretele holului pentru cizme. 
— In spatele bucătăriei? 

Întristat, Craig încuviinţă din cap. 

— La circa doi metri de oamenii aceia înarmaţi. 

6.45 A.M. 


Pe întuneric, plugul de zăpadă se mişca încet pe drumul 
cu două benzi. În urma lui, mergea Jaguarul lui Carl 
Osborne. Toni se afla la volanul Jaguarului, străduindu-se să 
vadă în faţă, în timp ce ştergătoarele abia dacă reuşeau să 
curețe zăpada care cădea necontenit. Priveliştea vizibilă 
prin parbriz nu se schimba deloc. Exact înainte, se vedeau 
girofarurile plugului; pe o parte, se afla grămada de zăpadă 
care tocmai fusese înlăturată de pe drum de către lama 
plugului; de cealaltă parte, zăpada neatinsă acoperea 
drumul şi turbăriile. 

Mama adormise în spate, cu căţeluşul în poală. Lângă 
Toni, Carl tăcea, adormit sau doar îmbufnat. li spusese lui 
Toni că nu suporta ca alţi oameni să-i conducă maşina, dar 
ea insistase, iar el fusese obligat să cedeze, deoarece 
cheile erau la ea. 

— Nu dai niciodată înapoi, nu-i aşa? mormăise el, înainte 
să se afunde în tăcere. 

— Tocmai de aceea am fost un poliţist atât de bun, 
răspunsese ea. 

Din spate, mama interveni: 

— Tocmai de aceea nu ai un soţ. 

Acest schimb de replici avusese loc cu mai mult de o oră 
în urmă. Acum, Toni se chinuia să nu adoarmă, forţându-se 
să nu ia în seamă legănatul hipnotic al ştergătoarelor, 
căldura care venea de la radiator şi monotonia priveliştii. 
Aproape că-şi dorea să-l fi lăsat pe Carl să conducă. Dar 
trebuia să păstreze totul sub control. 

Găsiseră maşina cu care plecaseră hoţii în parcarea 
hanului Dew Drop. Înăuntru, se aflau peruci, mustăţi false şi 
ochelari cu lentile de sticlă - evident, deghizări; dar nici un 

indiciu privind direcţia în care se îndreptase banda. Maşina 
de poliţie rămăsese acolo pentru interogatoriul lui Vincent, 
tânărul angajat de la hotel cu care vorbise Toni la telefon. 
Conform instrucţiunilor lui Frank, plugul îşi continuase 
drumul spre nord. 

Pentru prima dată, Toni era de acord cu Frank. Era logic 
ca infractorii să fi schimbat maşinile într-un loc aflat pe 
traseul lor, decât să-şi întârzie fuga printr-o diversiune. 
Bineînţeles, exista totuşi posibilitatea ca ei să fi prevăzut 
cum aveau să gândească poliţiştii şi să fi ales intenţionat un 
loc care să-i inducă în eroare pe urmăritori. Dar experienţa 
îi spunea lui Toni că infractorii nu erau niciodată atât de 
subtili. Odată ce puneau mâna pe pradă, voiau să fugă cât 
mai repede posibil. 

Plugul nu se oprea când trecea pe lângă maşinile 
staționate. In cabină, lângă şofer, se aflau doi poliţişti, dar 
aveau instrucţiuni clare să se limiteze la a observa ce se 
întâmplă, deoarece nu erau înarmaţi, iar infractorii aveau 
pistoale. Unele dintre maşini erau abandonate, în altele se 
aflau unu sau doi oameni, dar, până acum, în niciuna nu 
fuseseră trei bărbaţi şi o femeie. Majoritatea maşinilor 
ocupate porneau şi începeau să circule în urma plugului, pe 
drumul curăţat de zăpadă. Acum Jaguarul era urmat de un 
mic convoi de maşini. 

Toni se simţea cuprinsă de pesimism. Sperase să-i 
găsească până acum pe membrii bandei. In fond, până ca 
hoţii să plece de la hanul Dew Drop, circulaţia devenise 
impracticabilă. Cât de departe ajunseseră? 

Era posibil să aibă vreun fel de ascunzătoare prin 
împrejurimi? Puțin probabil. Hoţilor nu le plăcea să stea prin 
apropierea locului infracţiunii - ba chiar dimpotrivă. Pe 
măsură ce convoiul înainta spre nord, Toni începea să se 
teamă că raţionamentul ei fusese greşit şi că hoţii se 
îndreptaseră spre sud. 

Zări un indicator cunoscut pe care scria „Spre plajă” şi îşi 
dădu seama că trebuia să fie prin apropierea fermei 
Steepfall. Acum era momentul să pună în aplicare a doua 
parte a planului ei. Trebuia să se ducă la fermă şi să-l pună 
la curent pe Stanley. 

Gândul în sine o îngrozea. Misiunea ei era tocmai să 
prevină apariţia unor asemenea incidente. Procedase bine 
în multe privinţe: vigilenţa ei făcuse că jaful să fie 
descoperit mai devreme, îi forţase pe poliţişti să ia 
problema de biosecuritate în serios şi să pornească pe 
urma hoţilor, iar Stanley trebuia să fie impresionat de 
modul în care urma să ajungă la el în timpul furtunii de 
zăpadă. Dar voia să-i poată spune că intruşii fuseseră prinşi 
şi că situaţia de criză luase sfârşit. In loc de asta, avea să 
raporteze propriul eşec. N-avea să fie întâlnirea plină de 
bucurii pe care şi-o imaginase ea cu câteva ore în urmă. 

Frank era la Kremlin. Folosind telefonul din maşina lui 
Osborne, Toni formă numărul lui de mobil. 

Vocea lui Frank se făcu auzită în difuzoarele maşinii. 

— Ofiţer Hackett. 

— Toni sunt. Plugul de zăpadă se apropie de drumul care 
duce la casa lui Stanley Oxenford. Aş dori să merg să-l pun 
la curent cu ce s-a întâmplat. 

— Nu ai nevoie de permisiunea mea pentru a face acest 
lucru. 

— Nu pot să iau legătura cu el prin telefon, dar casa se 
află la mai puţin de doi kilometri depărtare, pe un drum 
lateral... 

— Nici să nu te gândeşti. Am o echipă de intervenţie aici, 
ofiţerii sunt înarmaţi până în dinţi şi de-abia aşteaptă să 
vină spre voi. Nu am de gând să întârzii prinderea 
infractorilor nici măcar cu o secundă. 

— Plugului n-o să-i ia decât cinci, şase minute să 
deszăpezească drumeagul - şi scapi de mine. Şi de mama. 

— Oricât de tentantă ar fi această idee, n-am de gând să 
întârzii căutarea cu cinci minute. 

— Stanley ar putea fi de folos în vreun fel în cursul 
anchetei. La urma urmelor, el e victima. 

— Răspunsul meu este nu, spuse Frank şi închise. 

Osborne auzise întreaga conversaţie. 

— Aceasta e maşina mea, spuse el, iar eu nu am de gând 
să merg la Steepfall - eu vreau să stau pe urmele plugului. 
S-ar putea să pierd ceva important. 

— Poţi să rămâi cu el. Ne laşi pe mine şi pe mama la 
fermă şi te întorci pe drumul principal, pe urmele plugului. 
După ce îl pun la curent pe Stanley, împrumut o maşină de 
la el şi vă prind eu din urmă. 

— Ei bine, Frank a refuzat categoric. 

— Încă nu am scos asul din mânecă. 

Formă din nou numărul lui Frank. De data aceasta, 
răspunsul fu repezit. 

— Ce? 

— Adu-ţi aminte de Johnny Fermierul. 

— Du-te dracului! 

— Telefonul e pe hands-free, iar Carl Osborne e lângă 
mine, ascultându-ne pe amândoi. la mai spune-mi o dată, 
unde ai zis să mergem? 

— Foloseşte afurisitul acela de receptor! 

Toni scoase telefonul din suport şi îl duse la ureche, 
astfel încât Carl să nu-l poată auzi pe Frank. 

— Sună-l pe şoferul plugului, Frank, te rog. 

— Scorpie ce eşti, mereu m-ai avut la mână cu cazul 
Johnny Fermierul. Ştii bine că era vinovat. 

— Toată lumea ştie acest lucru. Dar numai noi doi ştim 
ce ai făcut pentru a obţine o condamnare. 

— Nu i-ai spune lui Carl. 

— Carl ascultă fiecare cuvânt pe care-l rostesc acum. 

Tonul lui Frank căpătă un accent de ironie. 

— Presupun că nu are nici un rost să-ţi vorbesc acum 
despre loialitate. 

— Nu, având în vedere că tu ai vorbit cu Carl despre 
hamsterul Fluffy. 

Lovitura îşi atinse ţinta. Tonul lui Frank deveni defensiv. 

— Carl nu ar difuza povestea cu Johnny Fermierul. Mi-e 
prieten. 

— Încrederea ta în el este profund înduioşătoare - având 
în vedere că el e jurnalist. 

Timp de mai multe secunde, la celălalt capăt al firului se 
lăsă tăcerea. 

— Hotărăşte-te, Frank, spuse Toni - intersecţia e foarte 
aproape. Fie plugul o ia spre Steepfall, fie îmi petrec 
următoarea oră punându-l la curent pe Carl despre Johnny 
Fermierul. 

Se auziră un păcănit şi un bâzâit; Frank închisese. 

Toni puse telefonul înapoi în suportul hands-free. 

— Despre ce era vorba? întrebă Carl. 

— Dacă nu o luăm pe prima la stânga, o să-ţi spun. 

Câteva secunde mai târziu, plugul de zăpadă coti pe 
drumul lateral care ducea la Steepfall. 

7 A.M. 


Plin de sânge, Hugo zăcea pe pardoseala de gresie, 
inconştient, dar încă în viaţă. 

Olga plângea. Pieptul ei cobora şi se ridica, afectat de 
suspine pe care ea nu le mai putea controla. Mai avea un 
pic şi făcea o criză de isterie. 

Faţa lui Stanley Oxenford era gri de uimire. Arăta ca un 
om căruia tocmai i se spusese că era pe moarte. Se uita 
lung la Kit, cu o expresie care trăda disperare, uluire şi furie 
reprimată. Faţa lui era o întrebare mută: „Cum ai putut să 
ne faci aşa ceva?” Kit încerca să nu se uite în direcţia lui. 

Kit era în culmea furiei. Totul mergea pe dos. Acum 
familia sa ştia că era în cârdăşie cu hoţii, şi nu exista nici o 
posibilitate să-l acopere în faţa poliţiştilor, ceea ce însemna 
că, în cele din urmă, aceştia aveau să afle tot adevărul. Era 
condamnat la o viaţă de fugar din faţa legii. Era atât de 
furios, încât abia dacă se mai putea stăpâni. 

De asemenea, îi era frică. Mostrele de virus din sticla de 
parfum erau pe masa din bucătărie, protejate numai de 
două pungi transparente de plastic. Frica alimenta furia lui 
Kit. 

Ameninţându-i cu arma, Nigel le ordonă lui Stanley şi 
Olgăi să se întindă pe podea, cu faţa în jos, lângă Hugo. Era 
atât de furios din cauza bătăii pe care o încasase de la 
Hugo, încât părea posibil să nu aştepte decât un pretext 
pentru a apăsa pe trăgaci. Kit nu ar fi încercat să-l 
oprească. La cum se simţea, şi el era în stare să omoare pe 
cineva. 

Elton se uita după ceva cu care să-i lege - cablurile 
electrocasnicelor, frânghie de rufe şi un ghem de sârmă. 

Daisy îi imobiliză pe Olga, pe Hugo, care nu-şi recăpătase 

cunoştinţa, şi pe Stanley, legându-le bine picioarele şi 
mâinile la spate. Strânse firele astfel încât să pătrundă în 
carne şi trase şi de legături, ca să se asigure că nu erau 
slabe. Pe faţa ei, se întipărise zâmbetul acela urât, pe care-l 
schiţa când le făcea rău celor din jur. 

— Am nevoie de telefonul meu, îi spuse Kit lui Nigel. 

— De ce? îl întrebă Nigel. 

— În caz că apare vreun apel către Kremlin pe care să-l 
interceptez, răspunse Kit. 

Nigel şovăia. 

— Pentru numele lui Dumnezeu, ţi-am dat arma! spuse 
Kit. 

Nigel ridică din umeri şi îi înmână telefonul. 

— Cum poţi să faci aşa ceva, Kit? spuse Olga, în timp ce 
Daisy îşi punea genunchiul pe spatele lui Stanley. Cum poţi 
să stai şi să te uiţi când familia ta este tratată astfel? 

— Nu-i vina mea! ripostă el furios. Dacă v-aţi fi purtat 
frumos cu mine, nimic din toate acestea nu s-ar fi 
întâmplat. 

— Nu-i vina ta? întrebă uimit tatăl lui. 

— Întâi m-ai concediat, după care ai refuzat să mă ajuţi 
cu bani, aşa că am ajuns să datorez o grămadă de bani 
unor gangsteri. 

— Te-am concediat pentru că furai! 

— Sunt fiul tău - ar fi trebuit să mă ierţi! 

— Dar te-am iertat. 

— Prea târziu. 

— O, Doamne! 

— Am fost forţat să fac asta! 

Stanley îi vorbi pe un ton plin de autoritate şi de dispreţ, 
pe care Kit îl ştia din copilărie: 

— Nimeni nu poate fi forţat să facă aşa ceva. 

Kit nu suporta acel ton: pe vremuri, era folosit când făcea 
ceva deosebit de prostesc. 

— Nu înţelegi. 

— Mă tem că înţeleg prea bine. 

„Tipic pentru tata, îşi spuse Kit în gând. Mereu a crezut 
că el le ştie pe toate.” Ei bine, acum, că Daisy îi lega 
mâinile, arăta de-a dreptul uimit. 

— Oricum, despre ce este vorba aici, de fapt? întrebă 
Stanley. 

— Tacă-ţi gura, spuse Daisy. 

El nu o luă în seamă. 

— Ce Dumnezeu faci tu cu oamenii aceştia, Kit? Şi ce e în 
sticla aceea de parfum? 

— Am spus să taci! 

Daisy îl lovi pe Stanley în faţă. 

Acesta gemu de durere şi din gură începu să-i curgă 
sânge. 

„Aşa te înveţi tu minte!”, îşi spuse Kit în gând, cu o 
satisfacţie sălbatică. 

— Aprinde televizorul, Kit, îi ceru Nigel. Haideţi să vedem 
când se va opri afurisita asta de ninsoare! 

Se uitară la reclame: reduceri pentru luna ianuarie, 
vacanțe exotice, împrumuturi cu dobândă mică. Elton o luă 
de zgardă pe Nellie şi o închise în sufragerie. Hugo se mişcă 
puţin, şi părea să-şi revină, iar Olga începu să-i vorbească 
încet. Pe ecran, apăru un crainic care purta o căciulă roşie 
de Moş Crăciun. Kit se gândi cu amărăciune la celelalte 
familii care se trezeau şi începeau o zi normală de Crăciun. 

— „O furtună puternică a lovit Scoţia noaptea trecută, 
aducându-ne, în mod surprinzător, zăpadă în ziua de 
Crăciun în cea mai mare parte a Scoției”, spuse crainicul. 

— Drace! exclamă Nigel cu patos. Cât o să mai fim 
blocaţi aici? 

— „Furtuna, care i-a făcut pe zeci de şoferi să rămână 
blocaţi pe drumuri noaptea trecută, se va mai linişti odată 
cu ivirea zorilor, iar temperatura va creşte peste limita 

îngheţului pe la jumătatea dimineţii.” 

Kit se înveseli. Încă mai puteau ajunge la întâlnirea cu 
clienţii. 

Nigel avu acelaşi gând. 

— Cât de departe e maşina aceea 4x4, Kit? 

— La vreo doi kilometri. 

— Plecăm de aici când se crapă de ziuă. Aveţi ziarul de 
ieri? 

— Trebuie să fie pe-aici pe undeva - de ce? 

— Verifică la ce oră răsare soarele. 

Kit se duse în biroul tatălui său şi găsi The Scotsman într- 
un suport de reviste. Îl aduse în bucătărie. 

— La 8.04, spuse el. 

Nigel se uită la ceasul de la mână. 

— În mai puţin de o oră. Părea îngrijorat. Dar trebuie să 
mergem pe jos doi kilometri prin zăpadă şi apoi să mai 
conducem alţi zece. O să fie greu să ajungem la timp. 
Scoase un telefon din buzunar. Începu să formeze un 
număr, după care se opri. S-a descărcat bateria, spuse el. 
Elton, dă-mi telefonul tău. Luă telefonul colegului său şi 
formă. Da, eu sunt. Ce zici de vremea asta? 

Kit presupuse că vorbea cu pilotul clientului. 

— Da, ar trebui să se liniştească într-o oră, o oră şi 
ceva... Eu pot să ajung acolo, dar tu? Nigel se prefăcea mai 
încrezător decât era în realitate. Odată ce ninsoarea se 
oprea, elicopterul putea să decoleze şi să zboare oriunde, 
dar pentru cei patru nu avea să fie la fel de uşor, pentru că 
ei trebuiau să meargă pe şosea. Bun, deci ne vedem la ora 
stabilită. 

Băgă telefonul în buzunar. 

Crainicul vorbea în continuare: 

— „În toiul furtunii, nişte hoţi au jefuit laboratoarele 
firmei Oxenford Medical, de lângă Inverburn”. 

În bucătărie se lăsă tăcerea. „Gata”, îşi zise Kit în sinea 

sa. „Adevărul a ieşit la iveală.” 

— Au fugit cu mostre dintr-un virus periculos. 

Deşi avea buzele sparte, Stanley reuşi să vorbească: 

— Deci asta este în sticla de parfum... Sunteţi nebuni? 

— „Carl Osborne transmite de la faţa locului.” 

Pe ecran, apăru o fotografie a lui Osborne cu un telefon 
la ureche şi se auzi vocea sa prin telefon. 

— „Virusul fatal care, cu numai o zi în urmă, l-a ucis pe 
tehnicianul de laborator Michael Ross se află acum în 
mâinile răufăcătorilor.” 

Stanley nu putea crede ce auzea. 

— Dar de ce? Vă închipuiţi că-l puteţi vinde? 

— Ştiu că pot, spuse Nigel. 

La televizor, Carl Osborne îşi continuă discursul: 

— „Într-un jaf de Crăciun plănuit cu meticulozitate, trei 
bărbaţi şi o femeie au reuşit să păcălească sistemul de 
securitate de ultimă generaţie al laboratorului şi au intrat în 
Biosafety Level Four, unde, într-un frigider încuiat, sunt 
ţinute doze de virusuri incurabile.” 

— Dar, Kit, tu nu i-ai ajutat să facă asta, nu-i aşa? spuse 
Stanley. 

Olga interveni: 

— Bineînţeles că a făcut-o, spuse ea cu dezgust în voce. 

— „Banda armată a imobilizat agenţii de pază, rănind 
doi, dintre care unul grav. Dar mult mai mulţi oameni vor 
muri dacă virusul Madoba-2 este eliberat în atmosferă.” 

Cu un efort, Stanley se rostogoli şi se ridică în fund. Avea 
faţa lovită, unul dintre ochi de-abia se mai deschidea şi 
partea din faţă a pijamalelor era plină de sânge; cu toate 
acestea, părea în continuare persoana cu cea mai multă 
autoritate din întreaga încăpere. 

— Ascultă-l pe băiatul acela de la televizor, spuse el. 

Daisy se mişcă în direcţia lui Stanley, dar Nigel o opri 
ridicându-şi mâna. 

— O să vă omorâţi singuri, spuse Stanley. Dacă, într- 
adevăr, aveţi Madoba-2 în sticla aceea de pe masă, să ştiţi 
că nu există nici un antidot. Dacă o scăpaţi şi se sparge, se 
evaporă şi sunteţi morţi. Chiar dacă o vindeţi unor persoane 
şi acestea eliberează virusul în atmosferă după ce aţi 
plecat, se răspândeşte atât de repede, încât puteţi foarte 
uşor să vă molipsiţi şi voi şi să muriţi. 

Pe ecran, Osborne spunea: 

— „Se spune că Madoba-2 este mai periculos decât 
ciuma neagră, care a devastat Marea Britanie în... 
vechime”. 

Stanley ridică tonul pentru a acoperi vorbele ziaristului: 

— Are dreptate, chiar dacă nu ştie despre ce secol este 
vorba. În 1348, în Marea Britanie, ciuma neagră a omorât o 
treime din populaţie. Acum, ar putea fi mai rău. Desigur, 
nici o sumă de bani nu merită asumarea acestui risc, nu-i 
aşa? 

— Eu nu voi fi în Marea Britanie când va fi eliberat în 
atmosferă, spuse Nigel. 

Kit era şocat. Nigel nu pomenise nimic despre asta 
înainte. Oare şi Elton îşi făcuse planuri să plece peste 
hotare? Dar Daisy şi Harry Mac? Kit însuşi voia să plece în 
Italia - dar acum se întreba dacă era suficient de departe. 

Stanley se întoarse către Kit. 

— Nu ai cum să crezi aşa ceva. 

„Are dreptate, îşi spuse Kit. Toată afacerea e aproape 
nebunească. Dar, dacă stai să te gândeşti, lumea e 
nebună.” 

— Oricum mor dacă nu-mi plătesc datoriile. 

— Fii serios, n-o să te omoare nimeni pentru o datorie. 

— O, da, o să-l omorâm, spuse Daisy. 

— Cât de mult le datorezi? 

— Un sfert de milion de lire. 

— Doamne, Dumnezeule! 

— Ţi-am spus acum trei luni că sunt disperat, dar nici nu 
ai vrut să mă asculţi, ticălosule. 

— Cum naiba ai reuşit să faci o asemenea datorie - nu, 
lasă, uită că am zis ceva. 

— Am jucat pe datorie. Am un sistem bun - dar, pur şi 
simplu, am avut un ghinion prelungit. 

Olga interveni: 

— Ghinion? Kit, trezeşte-te, ai fost tras pe sfoară! 
Oamenii aceştia ţi-au împrumutat bani, după care s-au 
asigurat că ai să pierzi, pentru că aveau nevoie de tine 
pentru a jefui laboratorul! 

Kit nu putea crede aşa ceva. 

— De unde să ştii tu aşa ceva? întrebă el batjocoritor. 

— Sunt avocat, mă întâlnesc cu astfel de oameni şi le 
ascult pretextele patetice pe care le înşiră când sunt prinşi. 
Ştiu mai multe despre ei decât mi-aş dori. 

Stanley interveni din nou: 

— Uite ce e, Kit, sigur putem să găsim o cale de a ieşi din 
situaţia aceasta fără să moară oameni nevinovaţi, nu-i aşa? 

— E prea târziu acum. Am luat o decizie şi trebuie să 
merg până la capăt. 

— Dar gândeşte-te ce faci, băiete. Câţi oameni o să ucizi? 
Zeci? Mii? Milioane? 

— Văd doar că tu eşti dispus să mă laşi pe mine să fiu 
ucis. Ai proteja o mulţime de străini, dar nu m-ai salva pe 
mine. 

Stanley oftă. 

— Dumnezeu ştie cât de mult te iubesc şi că nu vreau să 
mori, dar eşti sigur că vrei să-ţi salvezi viaţa cu acest preţ? 

În momentul în care Kit deschise gura pentru a răspunde, 
telefonul lui mobil începu să sune. 

Scoţându-l din buzunar, se întrebă dacă Nigel avea 
suficientă încredere în el încât să-l lase să răspundă. Dar 
nimeni nu schiţă nici o mişcare, iar el îşi puse telefonul la 

ureche. Auzi vocea lui Hamish McKinnon. 

— Toni merge în urma plugului de zăpadă şi i-a convins 
să-şi schimbe direcţia, aşa că se îndreaptă către casa ta. O 
să ajungă din moment în moment. Şi sunt şi doi ofiţeri de 
poliţie cu ea. 

Kit închise telefonul şi îşi aţinti privirea asupra lui Nigel. 

— Poliţia vine înspre noi - acum. 

7.15 A.M. 


Craig deschise uşa laterală a garajului şi aruncă o privire 
afară. Pe partea cu acoperişul înclinat, erau luminate trei 
ferestre, dar perdelele erau trase, aşa că nu l-ar fi putut 
vedea cineva întâmplător. 

Aruncă o privire înapoi, către locul unde stătea Sophie. 
Aceasta stinsese luminile din garaj, dar el ştia că se afla pe 
scaunul din dreapta, în faţă, în Fordul lui Luke, cu hanoracul 
ei roz strâns în jurul trupului pentru a se proteja de frig. 
Făcu cu mâna în direcţia respectivă, după care ieşi în curte. 

Mişcându-se cât putea de repede, ridicându-şi picioarele 
până la înălţimea zăpezii, merse de-a lungul peretelui lipsit 
de ferestre al garajului până ajunse în dreptul fațadei 
clădirii principale. 

Se ducea să ia cheile de la Ferrari. Trebuia să se 
strecoare în holul din spatele bucătăriei şi să le ia din 
dulapul de chei. Sophie voise să meargă cu el, darelo 
convinsese că era mai periculos dacă erau doi decât dacă 
se ducea singur. 

li era mai frică fără ea. De dragul ei, trebuise să facă pe 
curajosul, iar asta îl şi făcuse să fie mai îndrăzneţ, dar acum 
suferea un atac de panică. Aflat la colţul casei, Craig 
şovăia, cu mâinile tremurânde, simţindu-şi picioarele ciudat 
de fragile. Putea să fie prins cu uşurinţă de cei trei străini, şi 
în cazul acesta, nu ştia ce să mai facă. De la vârsta de opt 
ani, nu fusese niciodată implicat într-o luptă adevărată. 
Cunoştea băieţi de vârsta lui care se băteau - de obicei, în 
faţa vreunui local, sâmbătă noaptea - şi toţi, fără nici o 
excepţie, erau proşti. Nici unul dintre cei trei străini nu era 
cu mult mai înalt decât Craig, dar, indiferent de asta, lui îi 
era frică de ei. | se părea că aceştia erau genul care ştiau 

ce să facă într-o bătaie, iar el nu avea nici cea mai vagă 
idee. Puteau să-l împuşte. Cât de tare l-ar durea dacă s-ar 
întâmpla aşa ceva? 

Aruncă o privire de-a lungul fațadei clădirii principale. 
Trebuia să treacă pe lângă ferestrele livingului şi ale 
sufrageriei, unde nu erau trase draperiile. Ninsoarea nu mai 
era la fel de densă ca înainte şi putea fi văzut cu uşurinţă 
de oricine ar fi aruncat o privire afară. 

Se forţă să meargă înainte. 

Se opri la prima fereastră şi privi în interiorul livingului. 
Luminile din brad străluceau, creionând vag conturul 
familiar al canapelelor, al meselor, al televizorului şi patru 
ciorapi foarte mari aflaţi pe podea, în faţa căminului, plini 
cu cutii şi cu pachete. 

Nu era nimeni acolo. 

Merse mai departe. Zăpada părea să fie mai adâncă aici, 
spulberată de vântul care sufla dinspre mare. Înaintarea îi 
era surprinzător de dificilă, iar Craig aproape că simţi 
nevoia de a se culca la pământ ca să se odihnească. Îşi 
dădu seama că nu mai dormise de 24 de ore. Se scutură şi 
îşi continuă drumul. Trecând pe lângă uşa din faţă, aproape 
că se aştepta ca aceasta să se deschidă brusc, iar 
londonezul îmbrăcat în pulover roz să sară şi să-l înşface. 
Dar nu se întâmplă nimic. 

Când ajunse în dreptul ferestrelor întunecate de la 
sufragerie, Craig fu speriat de un lătrat încet. Pentru o 
secundă, îşi simţi inima bătându-i să-i spargă pieptul; după 
aceea, îşi dădu seama că nu era decât Nellie. Probabil că o 
închiseseră acolo. Câinele recunoscu silueta lui Craig şi 
scoase un scâncet încet de genul „scoate-mă-de-aici”. 

— O, Nellie, pentru numele lui Dumnezeu, murmură 
Craig. 

Se îndoia că Nellie l-ar fi putut auzi, dar aceasta tăcu 
oricum. 

Trecu pe lângă maşinile parcate, Toyota Previa a 
Mirandei şi Mercedesul-Benz al lui Hugo. Părţile laterale şi 
plafoanele lor erau acoperite în întregime, aşa că arătau de 
parcă ar fi fost din zăpadă, maşini de zăpadă pentru 
oameni de zăpadă. Craig coti pe lângă colţul casei. 
Fereastra holului pentru cizme era luminată. Prudent, trase 
cu ochiul pe lângă marginea ferestrei. Putea să vadă 
dulapul în care erau păstrate hanoracele şi cizmele. Pe 
perete, era o acuarelă care înfăţişa ferma Steepfall, 
probabil opera mătuşii Miranda, o mătură stătea rezemată 
într-un colţ şi dulapul din oţel unde se ţineau cheile era 
fixat cu şuruburi în perete. 

Uşa dintre hol şi bucătărie era închisă. Craig avea noroc. 

Trase cu urechea, dar nu auzi nici un zgomot din interior. 

„Ce se întâmplă când loveşti pe cineva cu pumnul?” In 
filme, oamenii cad numai, dar era destul de sigur că nu s-ar 
întâmpla la fel şi în viaţa reală. „Şi, mai important, ce se 
întâmplă dacă te loveşte cineva cu pumnul? Cât de tare 
doare? Ce se întâmplă dacă te loveşte încă o dată, şi încă o 
dată? Cum e să te împuşte cineva?” Auzise undeva că 
lucrul cel mai dureros din lume era să fii împuşcat în 
stomac. Era absolut îngrozit, dar se forţă să meargă mai 
departe. 

Apucă mânerul uşii din spatele casei, îl întoarse cât de 
uşor putu şi apoi împinse. Uşa se deschise şi el intră. Holul 
era o cameră mică, lungă de aproape doi metri, dar 
îngustată de cărămizile din exteriorul coşului şi de dulapul 
lat de lângă acesta. Dulapul de chei era suspendat pe 
peretele cu coşul. Craig întinse mâna să-l deschidă. 
înăuntru, se aflau douăzeci de cârlige numerotate de care 
atârnau câte o cheie sau chiar mai multe prinse pe un inel, 
dar el recunoscu imediat cheile de la Ferrari. Le apucă şi le 
ridică, dar brelocul se agăţă de cârlig. Craig mişcă de el, 
încercând să nu se lase cuprins de panică. Tocmai atunci, 

se auzi cum cineva zgâlţâia mânerul uşii de la bucătărie. 

Craig simţi că-i sare inima din piept. Persoana respectivă 
încerca să deschidă uşa dintre hol şi bucătărie. El sau ea 
apăsase pe clanţă, dar, evident, nu cunoştea casa şi 
împingea în loc să tragă de uşă. In acest moment de 
întârziere, Craig intră în dulapul de haine şi închise uşa în 
urma lui. 

Acţionase fără să se gândească, lăsând cheile din mână. 
Imediat ce se trezi înăuntru, îşi dădu seama că i-ar fi trebuit 
la fel de puţin timp pentru a ieşi pe uşa din spate în 
grădină. Nu-i trecuse prin minte. Şi oare rămăseseră urme 
de zăpadă proaspătă pe podea de la cizmele lui? S-ar fi 
văzut că fusese cineva acolo de curând, pentru că, altfel, s- 
ar fi topit. Şi lăsase dulapul de chei deschis. 

O persoană cu spirit de observaţie ar fi văzut indiciile şi 
şi-ar fi dat seama de adevăr într-o secundă. 

Işi ţinu respiraţia şi ciuli urechile la ce se întâmpla afară. 


Nigel zgâlţâi de clanţă până ce-şi dădu seama că uşa se 
deschidea spre interior, nu în afară. O deschise larg şi 
aruncă o privire în holul de cizme. 

— Nu-i bine, spuse el. Are şi uşă, şi fereastră. Traversă 
bucătăria şi deschise uşa de la cămară. Asta se potriveşte. 
Nu mai există alte uşi şi e o singură fereastră care dă spre 
curte. Elton, bagă-i aici! 

— E frig acolo, protestă Olga. 

In cămară, era un aparat de aer condiţionat. 

— Gata, opreşte-te! O să mă faci să plâng! spuse Nigel 
sarcastic. 

— Soţul meu are nevoie de un doctor. 

— După ce m-a lovit, are noroc că nu are nevoie de un 
afurisit de antreprenor de pompe funebre. Nigel se întoarse 
din nou către Elton. Bagă-le ceva în gură ca să nu facă 
zgomot! Repede, nu avem prea mult timp! 

Elton găsi într-un sertar un teanc de prosoape de 
bucătărie curate, pe care le transformă în căluşuri pentru 
Stanley, Olga şi Hugo, care îşi recăpătase cunoştinţa, dar 
era încă ametit. După aceea, îi ridică pe prizonieri în 
picioare şi îi împinse în cămară. 

— Ascultă-mă, îi spuse Nigel lui Kit. Nigel era aparent 
calm, plănuind ce aveau să facă mai departe şi dând 
ordine, dar era palid, iar expresia întipărită pe faţa sa 
îngustă şi cinică era una sinistră. Kit văzu clar că, dincolo 
de suprafaţă, era la fel de încordat ca strunele unei viori. 
Când vine poliţia, tu te duci la uşă, continuă Nigel. Le 
vorbeşti frumos, îţi iei o înfăţişare relaxată, de cetăţean 
corect. Le spui că totul e în regulă aici şi că toată lumea 
doarme, cu excepţia ta. 

Kit nu ştia cum se va putea preface relaxat când se 
simţea de parcă ar fi stat în faţa plutonului de execuţie. 
Apucă spătarul unui scaun de bucătărie pentru a se opri din 
tremurat. 

— Şi ce fac dacă vor să intre? 

— Le spui că ai prefera să nu-i deranjeze pe ceilalţi. Dacă 
insistă, adu-i în bucătărie. Noi o să fim în cămăruţa aceea 
mică din spate, spuse el arătând cu mâna către holul de 
cizme. Pur şi simplu scapă de ei cât mai repede posibil. 

— Toni Gallo vine şi ea cu poliţiştii, spuse Kit. E şefa 
securităţii de la laborator. 

— Ei bine, spune-i să plece. 

— O să vrea să vorbească cu tatăl meu. 

— Spune-i că e imposibil. 

— S-ar putea să nu accepte un refuz... 

Nigel ridică tonul: 

— Pentru numele lui Dumnezeu, şi ce o să facă - o să te 
dărâme la podea şi o să treacă peste tine? Spune-i pur şi 
simplu să dispară. 

— În ordine, zise Kit. Dar trebuie să ne asigurăm că sora 

mea Miranda o să tacă. Se ascunde în pod. 

— In pod? Unde? 

— Exact deasupra acestei camere. Uită-te în primul dulap 
din garderoba tatei. În spatele costumelor, este o uşă 
micuță ce duce în pod. 

Nigel nu întrebă cum de ştia Kit că Miranda era acolo. Se 
uită la Daisy. 

— Ocupă-te tu de asta! 

Miranda îl văzu pe fratele său vorbind cu Nigel şi îi auzi 
cuvintele care o dădeau de gol. 

În câteva secunde, traversă podul şi se târî prin uşa care 
făcea legătura cu dulapul de costume al lui tati. Respira 
greu, inima îi bătea nebuneşte, dar nu era cuprinsă de 
panică, nu încă. leşi repede din dulap în garderobă. 

Îl auzise pe Kit zicând că poliţia era pe drum şi, timp de o 
secundă plină de bucurie, crezuse că erau salvaţi. Tot ce 
voia să facă era să stea liniştită până când bărbaţii în 
uniforme albastre veneau şi îi arestau pe hoţi. Dar apoi 
ascultase, îngrozită, cum Nigel plănuise o cale de a scăpa 
de poliţişti. Ce avea să facă dacă poliţiştii se lăsau convinşi 
să plece fără să aresteze pe nimeni? Se hotărâse că avea 
să deschidă una dintre ferestrele de la dormitoare şi să 
înceapă să tipe. 

lar acum Kit îi stricase planul. 

Gândul unei noi întâlniri cu Daisy o îngrozea, dar reuşi să- 
şi păstreze calmul, deşi era la limită. 

Putea să se ascundă în dormitorul lui Kit, de cealaltă 
parte a holului, în timp ce Daisy avea să caute prin pod. 

Această manevră n-ar păcăli-o pe Daisy pentru mai mult 
de câteva secunde, dar i-ar putea oferi Mirandei suficient 
timp pentru a deschise fereastra şi a striga după ajutor. 

O luă la fugă prin dormitor. În momentul în care puse 
mâna pe mânerul uşii, auzi paşi grei pe scări. Era prea 
târziu. 

Uşa se deschise rapid. Miranda se ascunse în spatele ei. 
Daisy intră grăbită în dormitor şi apoi în garderobă, fără să 
arunce nici măcar o privire înapoi. 

Miranda se strecură afară din cameră. Traversă holul şi 
intră în camera lui Kit. Alergă spre fereastră şi trase 
perdelele, sperând să vadă maşini de poliţie cu girofaruri. 

Afară nu era nimeni. 

Îşi concentră privirea în direcţia aleii. Se făcea lumină şi 
putea să zărească arborii acoperiţi de zăpadă de la 
marginea pădurii, dar nici o maşină. Simţi cum o cuprindea 
disperarea. Daisy nu avea nevoie decât de câteva secunde 
pentru a se uita prin pod şi a vedea că nu era nimeni acolo, 
după care urma să caute prin restul camerelor de la etaj. 
Miranda avea nevoie de mai mult timp. Cât de departe 
puteau fi poliţiştii? 

Era vreo posibilitate s-o închidă pe Daisy în pod? 

Nu-şi îngădui nici măcar o secundă pentru a cântări 
riscurile. Alergă înapoi în camera tatălui său. Putea să vadă 
uşa dulapului de costume, care rămăsese deschisă. Daisy 
trebuia să fie în pod acum, uitându-se în jur cu ochii aceia 
care păreau învineţiţi, întrebându-se dacă existau locuri 
ascunse suficient de mari încât să încapă în ele o femeie 
adultă şi cam supraponderală. 

Fără să se gândească, Miranda închise uşa dulapului. 

Aceasta nu avea încuietoare, dar era făcută din lemn 
solid. Dacă putea să o înţepenească, lui Daisy i-ar fi fost 
greu s-o deschidă, mai ales că nu avea prea mult loc de 
manevră în interiorul dulapului. 

În josul uşii, se afla o crăpătură îngustă. Dacă ar fi înfipt 
ceva acolo, uşa s-ar deschide şi mai greu, întârziind-o 
măcar câteva secunde. Oare ce putea să folosească? Avea 
nevoie de o bucată de lemn sau de carton sau chiar de o 
foaie de hârtie. Deschise sertarul de la noptieră tatălui său 
şi găsi un volum de Proust. 

începu să rupă paginile. 


Kit auzi câinele lătrând în camera alăturată. 

Era un lătrat puternic, agresiv, genul de lătrat cu care 
anunţa că era un străin la uşă. Venea cineva. Kit împinse 
uşa batantă care ducea în sufragerie. Câinele stătea cu 
labele din faţă pe pervaz. 

Kit se duse la fereastră. Ninsoarea se potolise, iar acum 
nu mai cădeau decât fulgi uşori, care erau împrăştiaţi de 
vânt. Se uită în direcţia pădurii şi văzu ieşind dintre copaci 
un camion mare, cu girofaruri portocalii pe plafon şi o lamă 
de plug în faţă. 

— Au venit! strigă el. 

Nigel se apropie. Câinele mârâi. 

— Taci, îi ordonă Kit. 

Nellie se retrase într-un colţ. Nigel se lipi de peretele de 
lângă fereastră şi începu să scruteze priveliştea. 

Plugul de zăpadă curăța o bandă de aproximativ trei 
metri. Trecu pe lângă intrarea principală şi se apropie cât 
putu de mult de maşinile parcate. In ultimul moment, se 
întoarse, curăţind zăpada din faţa Mercedesului lui Hugo şi 
a Previei Mirandei. După aceea, dădu cu spatele până la 
garaj, ieşi de pe alee şi deszăpezi banda de beton din faţa 
uşilor de la garaj. În timpul acesta, fu depăşit de un Jaguar 
de culoare deschisă, care folosi fâşia deszăpezită şi opri în 
faţa uşii. 

Din maşină, îşi făcu apariţia o femeie înaltă, suplă, cu 
părul tuns la nivelul bărbiei, care purta o jachetă de piele 
cu căptuşeală din blană de oaie. In lumina reflectată a 
becurilor, Kit o recunoscu pe Toni Gallo. 

— Fă-i vânt, spuse Nigel. 

— Ce s-a întâmplat cu Daisy? A plecat de multişor... 

— O să se ocupe de sora ta. 

— Bine-ar face. 

— Am încredere, mai multă încredere în Daisy decât în 
tine. Acum, du-te la uşă! 

Nigel se retrase în holul pentru cizme împreună cu Elton. 

Kit se apropie de uşă şi o deschise. 

Toni ajuta pe cineva să coboare de pe bancheta maşinii. 
Kit se încruntă. Era o bătrânică îmbrăcată într-o haină lungă 
de lână şi cu o căciulă de blană pe cap. 

— Ce naiba...? spuse el cu voce tare. 

Toni luă braţul bătrânei şi se întoarseră amândouă. Când 
văzu cine venise la uşă, faţa lui Toni de întunecă de 
dezamăgire. 

— Bună, Kit, spuse ea. 

O conduse pe bătrână spre casă. 

— Ce vrei? întrebă Kit. 

— Am venit să vorbesc cu tatăl tău. Avem o urgenţă la 
laborator. 

— Tati doarme. 

— O să vrea să se trezească pentru asta, crede-mă. 

— Cine e baba? 

— Doamna aceasta este mama mea, doamna Kathleen 
Gallo. 

— Să ştii că nu sunt o babă, spuse bătrâna. Am 71 de ani 
şi sunt în plină formă, aşa că ai grijă cum vorbeşti. 

Kit n-o luă în seamă. 

— Ce caută aici? 

— O să-i explic tatălui tău. 

Plugul de zăpadă întorsese în faţa garajului, iar acum 
mergea pe fâşia deszăpezită, mergând înapoi prin pădure, 
spre drumul principal. jaguarul îl urmă. 

Kit se simţi cuprins de panică. Ce trebuia să facă? 
Maşinile plecau, dar Toni era încă acolo. 

Brusc, jaguarul opri. Kit spera că şoferul nu zărise nimic 
suspect. Maşina dădu cu spatele până în faţa casei. Uşa 
şoferului se deschise, iar acesta lăsă să cadă în zăpadă un 

ghemotoc de blană. Kit îşi zise că arăta ca un căţeluş. 

Uşa se trânti, iar maşina îşi reluă drumul. 

Toni se duse înapoi şi ridică ghemotocul. Era un căţeluş, 
un ciobănesc englezesc alb cu negru, de circa opt 
săptămâni. 

Kit era uluit, dar se hotărî să nu pună nici o întrebare. 

— Nu poţi să intri, îi spuse el lui Toni. 

— Nu fi prost, răspunse ea. Nu e casa ta. E a tatălui tău, 
iar el o să vrea să mă vadă. 

Mergea în continuare încet în direcţia casei, cu mama ei 
de un braţ şi cu puiul de câine în cealaltă mână. 

Kit era încurcat. Se aşteptase ca Toni să vină cu maşina 
ei, iar planul lui fusese să-i spună să se întoarcă mai târziu. 
Timp de o secundă, se gândise să fugă după Jaguar şi să-i 
ceară şoferului să se întoarcă. Dar, mai mult ca sigur, 
şoferul ar fi vrut o explicaţie. lar poliţiştii care însoțeau 
plugul ar fi întrebat de ce era atâta agitaţie. Era prea 
periculos, aşa că nu schiţă nici un gest. 

Toni stătea în faţa lui Kit, care bloca uşa. 

— S-a întâmplat ceva? întrebă ea. 

Kit îşi dădu seama că nu mai era cale de scăpare. Dacă 
persevera în ascultarea ordinelor lui Nigel, i-ar fi făcut pe 
poliţişti să se întoarcă. Erau mai multe şanse să se 
descurce cu Toni singură. 

— Ai face bine să intri, spuse el. 

— Mulţumesc. Apropo, numele căţelului este Osborne. 
Toni şi mama ei intrară în hol. Ai nevoie la baie, mamă? 
întrebă Toni. E chiar aici. 

Kit urmărea luminile plugului şi ale Jaguarului care 
dispăreau printre copaci. Se relaxă un pic. Se pricopsise cu 
Toni, dar scăpase de poliţişti. Inchise uşa. 

De la etaj, se auzi o lovitură puternică, de parcă cineva ar 
fi lovit cu ciocanul într-un perete. 

— Ce naiba a fost asta? întrebă Toni. 

Miranda luase un teanc gros de pagini din carte şi le 
împăturise astfel încât să blocheze cu ele crăpătura de sub 
uşa dulapului. Dar acest şiretlic nu avea s-o întârzie prea 
mult pe Daisy. Avea nevoie de o barieră mai solidă. Lângă 
pat se afla un cufăr vechi, pe care tatăl său îl folosea pe 
post de noptieră. Cu un efort imens, Miranda trase cufărul 
greu din mahon peste covor, îl înclină la patruzeci şi cinci 
de grade şi îl propti în uşă. Aproape imediat, o auzi pe 
Daisy împingând. Când văzu că nu reuşea s-o deschidă, 
începu să bată în ea. 

Miranda se gândi că Daisy stătea pe spate, cu capul în 
pod şi cu picioarele în dulap, lovind cu bocancii în uşa 
dulapului. Uşa se zgâlţâia, dar nu se deschise. Cu toate 
acestea, Daisy era dură şi avea să găsească ea o 
modalitate de scăpare. Oricum, Miranda câştigase câteva 
secunde preţioase. 

Se apropie grăbită de fereastră. Spre disperarea ei, văzu 
două maşini - un camion şi un sedan - care se îndepărtau 
de casă. 

— O, nu! spuse ea cu voce tare. 

Maşinile erau deja prea departe pentru ca ocupanţii lor s- 
o audă ţipând. Ajunsese prea târziu? Părăsi dormitorul în 
fugă. 

Se opri în capătul scărilor. Jos, în hol, se afla o bătrână pe 
care n-o mai văzuse niciodată, care intra în baie. 

Ce se întâmpla? 

Imediat, o recunoscu pe Toni Gallo, care-şi dădea jos 
jacheta şi o atârna în suportul de pălării. 

Un căţeluş mic alb cu negru adulmeca umbrelele. 

În câmpul ei vizual apăru şi Kit. Se auzi din nou un 
zgomot dinspre garderoba lui Stanley, iar Kit îi spuse lui 
Toni: 

— Trebuie să se fi trezit copiii. 

Miranda era uluită. Cum se putea aşa ceva? Kit se purta 
de parcă totul era în regulă... 

Îşi dădu seama că, probabil, încerca s-o păcălească pe 
Toni. Spera să o facă să creadă că totul era în regulă. După 
aceea, fie că o va convinge să plece, fie o va imobiliza şi o 
va lega împreună cu ceilalţi. 

Între timp, poliţiştii se îndepărtau de casă. 

Toni închise uşa la baie în urma mamei sale. Nimeni n-o 
observase încă pe Miranda. 

— Mai bine ai intra în bucătărie, îi spuse Kit lui Toni. 

„Acolo o vor ataca, îşi zise Miranda în gând. Nigel şi Elton 
vor fi acolo aşteptând-o şi o vor lua prin surprindere.” 

Din dormitor se auzi un zgomot puternic, ca şi cum s-ar fi 
prăbuşit ceva: Daisy evadase din dulap. 

Miranda acţionă fără să se gândească: 

— Toni! ţipă ea. 

Toni se uită în sus şi o zări. 

— Drace, nu... spuse Kit. 

— Hoţii, sunt aici, l-au legat pe tati, au arme... ţipă 
Miranda. 

Daisy ieşi în goană din dormitor şi se lovi de Miranda, 
care se rostogoli pe scări. 

7.30 A.M. 


Preţ de o secundă, Toni nu schiţă nici o mişcare. 

Kit stătea lângă ea, cu o expresie de furie întipărită pe 
chip, uitându-se către capătul superior al scării. Cu gura 
schimonosită, spuse: 

— Pe ea, Daisy! 

Miranda se rostogolea pe scări, cu cămaşa de noapte 
ridicată, lăsând la vedere coapsele albe şi durdulii. 

In urma ei alerga o tânără urâtă, rasă în cap şi machiată 
la ochi în stil gotic, îmbrăcată în piele. 

Şi mama era în baie. 

Intr-o fracțiune de secundă, Toni înţelese ce se petrecea. 
Miranda spusese că nişte hoţi cu arme erau acolo. Nu 
puteau fi două bande care să opereze în aceeaşi noapte în 
această zonă izolată. Erau aceiaşi oameni care jefuiseră 
Kremlinul. Femeia cheală din capătul scărilor trebuia să fie 
blonda pe care o văzuse în imaginile camerei de 
supraveghere - peruca îi fusese găsită în dubiţa cu care 
fugiseră de la locul faptei. Mintea lui Toni lucra febril: „Kit 
pare să fie în cârdăşie cu ei - ceea ce ar explica felul în care 
au învins sistemul de securitate...” 

Pe când ea punea lucrurile cap la cap, Kit îşi puse braţul 
pe după gâtul ei şi trase, încercând s-o facă să-şi piardă 
echilibrul. În acelaşi timp, strigă: 

— Nigel! 

Toni îl lovi puternic cu cotul în coaste şi avu satisfacția 
să-l audă gemând de durere. Strânsoarea braţului lui slăbi, 
iar ea reuşi să se întoarcă şi să-l lovească din nou, de data 
aceasta cu pumnul în abdomen. Kit încercă să riposteze, 
dar ea reuşi să evite lovitura. 

Işi trase braţul drept înapoi, pregătindu-se să-i 

administreze un pumn care să-l pună la podea, dar, înainte 
să poată lovi, Miranda ajunse în capătul scărilor şi se lovi de 
picioarele lui Toni. Din cauză că Toni se lăsase pe spate, 
pregătită să-l lovească pe Kit, căzu. O secundă mai târziu, 
femeia îmbrăcată în piele se împiedică de Miranda şi de 
Toni şi se ciocni de Kit, iar toţi patru sfârşiră răsturnaţi 
grămadă pe pardoseala de piatră. 

Toni îşi dădu seama că nu putea câştiga această luptă. 
Se confrunta cu Kit şi cu femeia pe care el o strigase Daisy, 
iar cât de curând aveau să li se alăture şi ceilalţi. Trebuia să 
se îndepărteze de oamenii aceştia, să-şi tragă răsuflarea şi 
să gândească o soluţie. 

Se eliberă din încâlceală şi se rostogoli. 

Kit căzuse pe spate. Miranda se ghemuise, era vizibil 
lovită şi nu putea răsufla normal, dar nu era rănită grav. 
Sub privirile lui Toni, Daisy se ridică în genunchi şi, cu o 
expresie furioasă, o lovi pe Miranda în braţ cu un pumn 
îmbrăcat, în mod straniu, într-o mănuşă elegantă din piele 
întoarsă, de culoare bej. 

Toni se ridică repede în picioare. Sări peste Kit, ajunse la 
uşă şi o deschise. Cu o mână, Kit o apucă de gleznă, ținând- 
o pe loc. Toni se întoarse şi îl lovi în braţ cu celălalt picior. I 
lovi în cot. Kit ţipă de durere şi dădu drumul gleznei. Toni 
ieşi din casă şi trânti uşa în urma ei. 

O luă spre dreapta şi ţâşni de-a lungul fâşiei deszăpezite 
de plug. Auzi un foc de armă şi zgomotul făcut de un geam 
spart de glonţul care trecuse pe lângă ea. Cineva trăgea 
înspre ea din interiorul casei. Dar glonţul nu o nimerise. 

Alergă spre garaj şi se opri pe fâşia de beton din faţa 
uşilor, unde plugul curăţase zăpada. Acum clădirea 
garajului se afla între ea şi cel care trăsese cu arma. 

Plugul de zăpadă, cu cei doi poliţişti în cabină, plecase cu 
viteză normală pe drumul deszăpezit, cu lama ridicată. Asta 
însemna că, în momentul respectiv, era prea departe ca ea 

să-l ajungă din urmă pe jos. Ce avea să facă? Cât timp 
stătea pe fâşia deszăpezită, putea fi urmărită cu uşurinţă 
de către o persoană aflată în casă. Dar unde se putea 
ascunde? Aruncă o privire în direcţia pădurii. Acolo ar fi fost 
perfect acoperită, dar nu avea haină - îşi dăduse jos 
jacheta chiar înainte că Miranda să fi ţipat -, aşa că nu avea 
să reziste mult timp în aer liber. Chiar şi în garaj era 
aproape la fel de frig. 

Alergă spre celălalt capăt al clădirii şi se uită după colţ. 
La câţiva metri distanţă, se vedea uşa hambarului. 
Indrăznea oare să-şi asume riscul de a traversa curtea, în 
câmpul vizual al celor din casă? Nu avea alternativă. 

Exact când mai avea un pic să pornească, uşa 
hambarului se deschise. 

Toni ezita. „Ce se mai întâmplă acum?” 

Din hambar, ieşi un băieţel care purta o haină groasă 
peste nişte pijamale cu Omul-Păianjen şi o pereche de 
cizme din cauciuc prea mari pentru picioruşele sale. Toni îl 
recunoscu pe Tom, fiul Mirandei. Acesta nu se uită în jurul 
său, ci coti spre stânga şi începu să-şi croiască drum prin 
stratul gros de zăpadă. Toni presupuse că se ducea spre 
casă şi se întreba dacă trebuia să-l oprească; dar, după 
câteva momente, îşi dădu seama că presupunerea ei 
fusese greşită. În loc să traverseze curtea către clădirea 
principală, Tom intră în căsuţa de oaspeţi. Toni îşi dorea cu 
ardoare ca el să se grăbească, să se dea la o parte înainte 
să înceapă problemele. Se gândi că o căuta pe mama lui 
pentru a o întreba dacă-şi putea deschide cadourile. De 
fapt, mama lui era în clădirea principală, unde o infractoare 
o lovea cu pumnii protejaţi de mănuşi din piele întoarsă de 
culoare bej. Dar poate că logodnicul Mirandei se afla în 
căsuţă. Toni se gândi că era mai înţelept să-l lase pe băiat 
să afle acest lucru. Uşa căsuţei nu era încuiată, iar Tom 
intră şi se făcu nevăzut. 

Toni încă şovăia. Oare stătea cineva la vreuna dintre 
ferestrele casei, supraveghind curtea cu un pistol automat 
de nouă milimetri la ochi? Urma să afle. 

Porni în fugă, dar, imediat ce ajunse în zăpada adâncă, se 
prăbuşi. Stătu întinsă acolo timp de o secundă, aşteptând 
să audă un foc de armă, dar acesta nu apăru. Se strădui să 
se ridice în picioare, cu zăpada rece lipită de jeanşi şi de 
pulover, şi plecă mai departe, mergând mai atent, dar şi 
mai încet. Aruncă priviri temătoare în direcţia casei. Nu 
putea să vadă pe nimeni la vreo fereastră. Nu avea cum să- 
iia mai mult de un minut să traverseze curtea, dar fiecare 
pas dura îngrozitor de mult timp. Într-un final, ajunse la 
hambar, intră şi închise uşa după ea, tremurând şi 
simțindu-se uşurată că scăpase cu viaţă. 

O veioză mică lăsa să se vadă o masă de biliard, câteva 
canapele vechi, un televizor cu ecran mare şi două paturi, 
ambele goale. Se părea că nu mai era nimeni altcineva în 
cameră, deşi exista o scară ce ducea spre mansardă. Toni 
îşi impuse să se oprească din tremurat şi urcă scara. Când 
ajunse la jumătatea drumului, aruncă o privire peste 
capătul scării. Se sperie de mai multe perechi de ochi roşii 
care se uitau fix la ea: hamsterii lui Caroline. Urcă restul 
treptelor. La mansardă, se aflau alte două paturi. Fiinţa 
somnoroasă aflată în unul dintre ele era Caroline. Celălalt 
pat era neatins. 

Nu avea să dureze mult până ce banda din casă ar fi 
pornit în căutarea ei. Trebuia să cheme ajutoare repede, 
întinse mâna după telefonul mobil. 

Apoi îşi dădu seama că nu îl avea la ea. 

Nervoasă, îşi agită pumnii încleştaţi spre tavan. Telefonul 
se afla în buzunarul jachetei, pe care o atârnase în suportul 
de pălării din hol. 

Ce avea de făcut? 

— Trebuie să pornim după ea, spuse Nigel. S-ar putea să 
vorbească deja la telefon cu poliţia. 

— Aşteaptă un moment, spuse Kit. _ 

Traversă holul şi se duse la suportul de pălării. Işi masă 
cotul stâng, unde-l lovise Toni cu piciorul, dar se opri pentru 
a căuta prin buzunarele jachetei. Triumfător, dintr-un 
buzunar scoase un telefon. 

— Nu are cum să sune la poliţie. 

— Slavă Domnului! 

Nigel aruncă o privire prin hol. 

Daisy o ţinea pe Miranda cu faţa în jos pe pardoseală, cu 
braţul îndoit la spate. Elton stătea în cadrul uşii de la 
bucătărie. Nigel spuse: 

— Elton, fă rost de nişte frânghie ca Daisy s-o poată lega 
pe vaca asta grasă. Se întoarse din nou către Kit. Surorile 
tale fac o pereche extraordinară. 

— Lasă asta, spuse Kit. Acum putem să scăpăm, nu-i 
aşa? Nu trebuie să mai aşteptăm dimineaţa sau să luăm 
maşina de teren. Putem să folosim orice maşină şi să o 
luăm pe banda curățată de plugul de zăpadă. 

— Omul tău spunea că sunt copoi în cabina plugului. 

— Singurul loc unde n-or să ne caute este chiar în spatele 
lor. 

Nigel aprobă cu o mişcare a capului. 

— Inteligent. Dar plugul nu merge până la... locul unde 
trebuie să ajungem noi. Ce facem când se îndepărtează de 
la drumul nostru? 

Kit îşi stăpâni nerăbdarea. Trebuiau să plece de la 
Steepfall cu orice preţ, dar Nigel nu-şi dăduse încă seama 
de acest lucru. 

— Uită-te pe fereastră, spuse el. Ninsoarea s-a oprit. 
Curând începe dezgheţul, aşa spuneau cei de la meteo. 

— Tot am rămâne blocaţi. 

— Suntem în mai mare pericol aici şi acum, că drumul a 

fost deblocat. S-ar putea ca Toni Gallo să nu fie singurul 
musafir care să apară pe aici. 

Elton se întoarse cu o bucată de cablu electric. 

— Kit are dreptate, spuse el. Putem să ajungem cu 
uşurinţă până la ora zece, dacă nu intervine altceva. 

Îi dădu cablul lui Daisy, care îi legă Mirandei mâinile la 
spate. 

— Bine, spuse Nigel. Dar mai întâi trebuie să-i adunăm 
pe toţi, inclusiv pe copii, şi să ne asigurăm că nu au cum să 
cheme ajutoare în următoarele câteva ore. 

Daisy o târî pe Miranda prin bucătărie şi o împinse în 
cămară. 

— Telefonul Mirandei trebuie să fie în căsuţa de oaspeţi, 
spuse Kit, altfel l-ar fi folosit până acum. Prietenul ei, Ned, e 
acolo. 

— Elton, du-te în casa de oaspeţi, spuse Nigel. 

Kit continuă: 

— E un telefon şi în Ferrari. Propun ca Daisy să se ducă în 
garaj să se asigure că nimeni nu încearcă să-l folosească. 

— Cum rămâne cu hambarul? 

— Lăsaţi-l la urmă. Caroline, Craig şi Tom nu au 
telefoane. Nu sunt sigur în privinţa lui Sophie, dar are 
numai paisprezece ani. 

— În regulă, spuse Nigel. Haideţi să rezolvăm cât mai 
repede posibil! 

Uşa de la baie se deschise şi de acolo îşi făcu apariţia 
mama lui Toni, care încă purta căciula de blană. 

Timp de câteva secunde, Kit şi Nigel se uitară lung la ea. 
Kit uitase că era acolo. Revenindu-şi din uimire, Nigel 
spuse: 

— Bag-o în cămară cu ceilalţi. 

— O, nu, zise bătrâna, cred că prefer să stau lângă bradul 
de Crăciun. Traversă holul şi intră în living. 

Kit se uită la Nigel, care ridică din umeri. 

Craig crăpă puţin uşa dulapului. Trăgând cu ochiul, 
descoperi că nu mai era nimeni în hol. Tocmai se pregătea 
să iasă din dulap, când unul dintre gangsteri, Elton, ieşi 
dinspre bucătărie. Craig trase uşa cu vreo trei centimetri 
mai spre el şi îşi ţinu respiraţia. 

Aşa decurgeau lucrurile de vreun sfert de oră. 

Unul din infractori era mereu în câmpul lui vizual. Dulapul 
vechi mirosea a mucegai din cauza hanoracelor umede şi a 
cizmelor vechi. Îşi făcea griji pentru Sophie, care stătea în 
garaj, în Fordul vechi al lui Luke, şi îngheţa de frig. Incercă 
să se calmeze şi să aştepte ca lucrurile să se liniştească. 
Mai mult ca sigur, în curând avea să-i surâdă norocul. 

În urmă cu câteva minute, Nellie lătrase, ceea ce 
însemna că era cineva la uşă. Inima lui Craig tresărise, 
cuprinsă de speranţă; dar Elton şi Nigel stătuseră la numai 
câţiva centimetri faţă de Craig, vorbind în şoaptă, iar Craig 
nu putuse înţelege ce spuseseră. Craig îşi dădu seama că, 
probabil, se ascundeau de persoana care venise. Işi dorea 
să iasă din dulap şi să alerge spre uşă strigând după ajutor, 
dar ştia că ar fi fost prins şi redus la tăcere chiar în secunda 
în care s-ar fi arătat. Era înnebunitor de frustrant. 

Se auziră nişte zgomote de la etaj, ca şi cum cineva ar fi 
încercat să doboare o uşă. Apoi se auzi un alt zgomot, care 
semăna mai mult cu cel făcut de artificii - sau de o armă de 
foc. Acesta fu urmat în mai puţin de o secundă de zgomotul 
unui geam spart. Craig era disperat şi speriat. Până acum, 
infractorii îşi folosiseră armele numai ca să amenințe. 
Acum, că începuseră să tragă, se întreba cum avea să se 
sfârşească totul. Familia se afla într-un pericol teribil. 

Auzind focul de armă, Nigel şi Elton ieşiră din hol, dar 
lăsară uşa deschisă, iar Elton rămase în câmpul lui vizual, în 
celălalt capăt al bucătăriei, vorbind grăbit cu cineva care se 
afla pe hol. Asta era şansa lui. leşi din dulap. 


400 


Deschise dulapul şi înşfacă iute cheile de la Ferrari. De 
data aceasta, se desprinseră din cârlig fără să se agaţe. 

Din doi paşi, ieşi. 

Ninsoarea se oprise. Undeva, în spatele norilor, soarele 
răsărea, şi putea să vadă decorul în alb şi negru. In stânga 
lui era Elton, care-şi croia drum prin zăpadă spre casa de 
oaspeţi. Elton era cu spatele, aşa că nu-l zări pe Craig. 
Băiatul se îndreptă în direcţia opusă şi coti pe după colţ, 
astfel încât Elton să nu-l observe. 

Fu uimit să o vadă pe Daisy la numai câţiva metri 
distanţă de el. g 

Din fericire, şi ea era cu spatele la el. In mod evident, 
ieşise pe uşa principală şi mergea în direcţia opusă celei în 
care se afla Craig. Acesta văzu o fâşie de drum deszăpezită 
şi îşi dădu seama că, în timp ce el stătuse în dulapul de 
cizme, prin faţa casei trecuse un plug de zăpadă. Daisy se 
îndrepta spre garaj - şi spre Sophie. 

Se ascunse în spatele Mercedesului tatălui său. Uitându- 
se pe deasupra aripii maşinii, văzu cum Daisy ajunse la 
capătul clădirii principale, ieşi de pe fâşia deszăpezită şi 
coti pe după colţul casei, dispărând din câmpul ei vizual. 

Se duse după ea. Mişcându-se cât putea de repede, 
merse de-a lungul fațadei clădirii principale. Trecu pe lângă 
sufragerie, unde Nellie stătea cu labele din faţă pe pervaz; 
apoi, pe lângă uşa principală, care era închisă; după aceea, 
pe lângă livingul în care se afla bradul de Crăciun cu 
luminiţele sale. Fu uluit să vadă o bătrână care stătea lângă 
brad cu un căţeluş în poală. Cu toate acestea, nu se opri din 
mers pentru a se gândi cine putea fi. 

Ajunse la colţul clădirii şi aruncă o privire pe după el. 
Daisy se îndrepta direct către uşa laterală a garajului. Dacă 
intră acolo, avea s-o găsească pe Sophie în Fordul lui Luke. 

Daisy băgă mâna în buzunarul jachetei ei de piele şi îşi 
scoase pistolul. 

Neajutorat, Craig o privea în timp ce deschidea uşa. 

7.45 A.M. 


În cămară era frig. 

Curcanul de Crăciun, prea mare pentru a încăpea în 
frigiderul din bucătărie, stătea într-o tavă pe un blat din 
marmură, umplut şi condimentat de Olga, gata de băgat la 
cuptor. In culmea nefericirii, Miranda se întrebă dacă va 
mai apuca să mănânce din el. 

Stătea cu tatăl, sora ei şi cu Hugo, legaţi asemenea 
curcanului din tavă, înghesuiți într-un spaţiu de un metru 
pătrat, înconjurați de mâncare: legume pe rafturi, paste 
puse la păstrat în borcane, cutii de cereale pentru micul 
dejun, conserve de ton, roşii decojite şi fasole gătită. 

Hugo era în starea cea mai gravă. Părea să-şi piardă 
cunoştinţa din când în când. Era sprijinit de perete, iar Olga 
îşi lipise corpul de al lui, care era dezbrăcat, încercând să-l 
încălzească. Faţa lui Stanley arăta de parcă ar fi fost lovită 
de un camion, dar acesta stătea drept şi părea concentrat 
la tot ce se petrecea. 

Miranda se simţea nefericită şi neajutorată. | se rupea 
inima să-l vadă pe tatăl ei, un om cu un caracter atât de 
puternic, rănit şi legat. Hugo era un mizerabil, dar nu 
merita aşa ceva: arăta de parcă avea să rămână cu sechele 
pe viaţă. lar Olga era o adevărată eroină, încercând din 
răsputeri să-i aline suferinţele soţului care o trădase. 

Ceilalţi aveau prosoape de bucătărie îndesate în gură, 
dar Daisy nu se deranjase să îi pună căluş Mirandei, 
probabil pentru că nu avea nici un rost să ţipe acum, din 
moment ce poliţia plecase. Miranda îşi dădu seama, cu un 
fior de speranţă, că putea să îndepărteze căluşurile. 

— Tati, apleacă-te, spuse ea. 

Stanley se aplecă supus, cu capătul prosopului 

atârnându-i din gură. Miranda îşi înclină capul, ca şi cum s- 
ar fi pregătit să-l sărute. Reuşi să prindă un colţ al 
prosopului între dinţi. Trase, scoțând o parte din el afară din 
gura lui Stanley; apoi îi scăpă, ceea ce o enervă şi mai tare. 

Miranda lăsă să-i scape un strigăt de exasperare. Tatăl ei 
se aplecă, încurajând-o să încerce din nou. Repetară 
mişcarea, iar de data aceasta prosopul ieşi cu totul şi căzu 
pe podea. 

— Mulţumesc, spuse el. Dumnezeule, a fost 
înspăimântător. 

Miranda făcu acelaşi lucru cu Olga, care spuse: 

— Mi-a tot venit să vomit, dar îmi era teamă c-o să mă 
sufoc. 

Olga înlătură căluşul lui Hugo folosind aceeaşi metodă. 

— Încearcă să rămâi treaz, Hugo, spuse ea pe un ton 
imperios. Haide, ţine-ţi ochii deschişi! 

— Ce se întâmplă afară? o întrebă Stanley pe Miranda. 

— Toni Gallo a venit aici cu un plug de zăpadă şi cu nişte 
poliţişti, îi explică ea. Kit s-a dus la uşă ca şi cum totul era 
în regulă, iar poliţia a plecat, dar Toni a insistat să rămână. 

— Femeia aceasta este incredibilă. 

— Eu mă ascundeam în pod. Am reuşit s-o avertizez pe 
Toni. 

— Bravo! 

— Fiinţa aceea înfiorătoare, Daisy, m-a împins pe scări, 
dar Toni a scăpat. Nu ştiu unde e acum. 

— Ea poate să sune la poliţie. 

Miranda dădu dezaprobator din cap. 

— Şi-a lăsat telefonul în buzunarul hainei şi e la Kit acum. 

— O să găsească ea o soluţie - are o imaginaţie 
remarcabilă. Oricum, e singura noastră speranţă. Nimeni 
altcineva nu e liber, cu excepţia copiilor şi a lui Ned, fireşte. 

— Mă tem că Ned n-o să ne fie de mare ajutor, spuse 
Miranda pe un ton sumbru. 

Într-o situaţie ca aceasta, ultimul om de care ai avea 
nevoie e un cărturar specializat în Shakespeare. Se gândea 
cât de slab se arătase Ned în confruntarea cu fosta lui 
soţie, Jennifer, când aceasta o dăduse afară din casă pe 
Miranda. Ce speranţă să ai că un asemenea om se putea 
împotrivi unei bande formate din trei hoţi profesionişti? 

Aruncă o privire pe fereastra cămării. Se făcuse ziuă şi 
ninsoarea se oprise, aşa că putea să vadă casa unde Ned 
dormea şi hambarul unde se aflau copiii. Îngrozită, îl zări pe 
Elton traversând curtea. 

— O, Doamne, spuse ea. Se îndreaptă spre casa de 
oaspeţi! 

Tatăl ei privi şi el pe fereastră. 

— Îi adună pe toţi, spuse el. Or să-i lege înainte de 
plecare. Nu putem să-i lăsăm să scape cu virusul acela - 
dar cum îi putem opri? 

Elton intră în casa de oaspeţi. 

— Sper că Ned e teafăr. 

Dintr-odată, Miranda se bucura că Ned nu era genul de 
om războinic. Elton era dur, necruţător şi înarmat. Singura 
speranţă a lui Ned era să nu schiţeze nici un gest de 
împotrivire. 

— Ar putea fi şi mai rău, spuse Stanley. Flăcăul acela e 
un ticălos, dar nu e un psihopat. Femeia însă este. 

— Face greşeli pentru că e nebună, spuse Miranda. Cu 
câteva minute în urmă, în hol, dădea cu pumnii în mine 
când ar fi trebuit s-o prindă pe Toni. Tocmai de aceea a 
reuşit Toni să scape. 

— De ce a vrut Daisy să te lovească? 

— l-am blocat ieşirea din pod. 

— l-ai blocat ieşirea din pod? 

— S-a dus acolo să mă caute pe mine, iar eu am închis 
uşa dulapului în urma ei şi am blocat-o. De aceea s-a 
enervat atât de tare. 


405 


Tatăl ei părea că de-abia putea să mai respire. 

— Ce fată curajoasă! zise el în şoaptă. 

— Nu sunt curajoasă, spuse Miranda. Ideea în sine era 
absurdă. Pur şi simplu eram atât de înspăimântată, încât 
eram gata să fac orice. 

— Eu cred că eşti curajoasă. 

Lui Stanley i se umplură ochii de lacrimi, aşa că îşi feri 
privirea. 

Ned ieşi din casa de oaspeţi. Elton era în urma lui, cu 
pistolul îndreptat spre ceafa lui Ned. Cu mâna stângă, Elton 
îl trăgea de braţ pe Tom. 

Uimită, Miranda deschise gura, abia reuşind să tragă aer 
în piept. Crezuse că Tom se afla în hambar. Probabil că se 
trezise şi se dusese să-şi caute mama. Purta pijamalele cu 
Omul-Păianjen. Miranda se străduia să nu izbucnească în 
plâns. 

Cei trei se îndreptau către casă, dar apoi se auzi un țipăt 
şi se opriră. O secundă mai târziu, în câmpul lor vizual 
apăru Daisy, care o trăgea de păr pe Sophie. Aceasta din 
urmă era aplecată, mergând împleticit prin zăpadă, şi ţipa 
de durere. 

Daisy îi spuse lui Elton ceva ce Miranda nu reuşi să audă. 
Apoi Tom ţipă la Daisy: 

— Las-o în pace! O doare! 

Vocea lui copilărească era şi mai ascuţită din cauza 
furiei. 

Miranda îşi aduse aminte că Tom nutrea o pasiune 
preadolescentină pentru Sophie. 

— Taci, Tommy, murmură ea temătoare, chiar dacă el nu 
o putea auzi. Nu contează dacă o trage de păr. 

Elton izbucni în râs. Daisy rânji şi o trase şi mai tare de 
păr pe Sophie. 

Probabil că râsul lor îl scoase din minţi pe Tom. Brusc, 
acesta îşi pierdu controlul. Îşi smulse mâna dintr-a lui Elton 

şi se aruncă asupra lui Daisy. 

— Nu! ţipă Miranda. 

Daisy era atât de surprinsă, încât, în momentul în care 
Tom se izbi de ea, căzu pe spate, dând drumul părului lui 
Sophie, şi ateriză în fund, în zăpadă. Tom se aruncă asupra 
ei, lovind-o cu pumnişorii lui. 

Miranda se trezi că ţipa fără nici un folos: 

— Opreşte-te! Opreşte-te! 

Daisy îl împinse pe Tom deoparte şi se ridică în picioare. 
Tom se ridică şi el, dar Daisy îl lovi cu pumnul ei înmănuşat 
într-o parte a capului, iar el căzu din nou. Daisy îl ridică de 
la pământ şi, într-o criză de furie, îl ţinea cu mâna stângă în 
timp ce-l lovea cu pumnul drept peste cap şi pe tot corpul. 

Miranda tipa. 

Dintr-odată, Ned se mişcă. 

Ignorând arma pe care Elton o ţinea îndreptată spre el, 
Ned se postă între Daisy şi Tom. Spuse ceva ce Miranda nu 
putu să audă şi îşi puse mâna pe braţul lui Daisy pentru a o 
opri. Miranda era uimită: laşul de Ned le opunea rezistenţă 
infractorilor! 

Fără a-i da drumul lui Tom, Daisy îl lovi pe Ned cu 
pumnul în stomac. 

Acesta se aplecă, cu faţa contorsionată de o grimasă de 
durere. Dar, când Daisy îşi trase braţul pentru a-l lovi din 
nou pe Tom, Ned se îndreptă şi se postă în faţa ei. 
Răzgândindu-se în ultima secundă, Daisy îl lovi pe Ned 
peste gură. Ned ţipă de durere şi îşi duse mâinile la gură, 
dar nu se clinti din loc. 

Miranda era profund recunoscătoare că Ned îi distrăsese 
lui Daisy atenţia de la Tom - dar cât timp mai putea îndura 
bătaia? 

Ned continua să i se opună lui Daisy. Când îşi luă mâinile 
de pe faţă, Miranda văzu că îi curgea sânge din gură. Sub 
ochii ei, Daisy îl lovi pentru a treia oară. 

Miranda era uluită. Ned era ca un zid. Pur şi simplu 
stătea acolo şi încasa loviturile. Şi o făcea nu pentru copilul 
lui, ci pentru Tom. Mirandei îi fu ruşine că se gândise că 
Ned era laş. 

În acel moment, copilul lui Ned, Sophie, acţionă. De când 
Daisy îi dăduse drumul la păr, aceasta stătuse nemişcată, 
privind şocată ce se întâmpla. Acum se întoarse şi se 
îndepărtă. 

Elton se repezi să o înşface, dar ea reuşi să scape. Pentru 
o secundă, Elton îşi pierdu echilibrul, iar Sophie o luă la 
fugă, croindu-şi drum prin zăpada groasă cu salturi de 
balerină. 

În grabă, Elton îşi recăpătă echilibrul, dar Sophie 
dispăruse. 

Elton îl înşfacă pe Tom şi ţipă la Daisy: 

— N-o lăsa pe fata aia să scape! Daisy părea că dădea să 
se împotrivească. Elton ţipă: Mă ocup eu de ăştia doi! Du- 
te, du-te! 

Aruncând o privire răutăcioasă în direcţia lui Ned şi a lui 
Tom, Daisy se întoarse şi porni pe urmele lui Sophie. 

8.00 A.M. 


Pe scaunul din faţă al Ferrari-ului, Craig răsuci cheia în 
contact. In spatele lui, uriaşul motor V12 porni, după care 
se opri. 

Craig închise ochii. 

— Nu acum, spuse el cu voce tare. Nu mă lăsa acum. 

Intoarse din nou cheia. Motorul porni, bolborosi, după 
care începu să mugească precum un taur furios. Craig 
apăsă pe acceleraţie, ca să fie sigur, iar mugetul se 
transformă într-un urlet. 

Se uită la telefon. Pe ecran scria: „Caută reţeaua...” Craig 
apăsă pe tastatură, formând 999, chiar dacă ştia că nu 
avea nici un rost, având în vedere că telefonul nu se 
conectase la reţea. 

— Hai! Imploră el. Nu am mult timp... 

Uşa de la garaj se deschise, iar Sophie intră grăbită. 

Craig fu luat prin surprindere. Credea că Sophie era în 
mâinile lui Daisy. Urmărise cum aceasta din urmă o târâse 
afară din garaj. Işi dorise cu disperare s-o poată salva, dar 
nu credea că o putea învinge pe Daisy în luptă nici dacă 
aceasta nu ar fi avut un pistol. Se străduise să-şi păstreze 
calmul în timp ce o privea pe Daisy trăgând-o de păr pe 
Sophie. Işi repetase întruna că lucrul cel mai bun pe care-l 
putea face pentru Sophie era să nu se lase prins şi să sune 
la poliţie. 

Acum, se pare că aceasta reuşise să scape fără ajutorul 
nimănui. Plângea şi era speriată, iar el îşi dădu seama că 
Daisy era pe urmele ei. 

Locul de lângă şofer era atât de aproape de perete, încât 
portiera nu putea fi deschisă. Craig deschise uşa de la şofer 
şi spuse: 

— Intră repede - treci peste mine! 

Sophie se împletici până la maşină şi îi căzu în braţe. 

Craig trânti uşa. _ 

Nu ştia cum s-o încuie, şi era prea grăbit pentru a afla. In 
timp ce Sophie se târa peste el, Craig se gândi că Daisy nu 
avea cum să fie mult în urma ei. Nu era timp să dea telefon 
- trebuiau să plece de acolo. In timp ce Sophie se prăbuşi 
pe scaunul de lângă el, Craig bâjbâi pe sub bord şi găsi 
telecomandă care deschidea uşa garajului. Apăsă pe buton 
şi, în timp ce mecanismul se punea în funcţiune, auzi în 
spatele său scârţâitul metalului. Aruncă o privire în oglinda 
retrovizoare şi văzu cum uşa basculantă începea să se 
mişte încet. 

Atunci îşi făcu apariţia Daisy. 

Avea faţa roşie de efort, iar ochii erau larg deschişi şi 
plini de furie. In pliurile hainei din piele neagră, se adunase 
zăpadă. Aflată în cadrul uşii, aceasta ezită pentru câteva 
momente, cercetând atentă prin întunericul din garaj; apoi, 
privirea i se fixă asupra lui Craig, care se afla pe locul 
şoferului. 

Craig luă piciorul de pe acceleraţie şi fixă schimbătorul 
de viteze în marşarier. Nu era o manevră uşoară, având în 
vedere că Ferrari-ul avea o cutie cu şase trepte de viteze. 
Schimbătorul nu se supuse mişcării lui şi se auzi un hârşâit 
metalic; apoi, ceva alunecă în poziţia normală. 

Daisy alergă prin faţa maşinii şi se apropie pe partea 
şoferului. Mănuşa ei bej se fixă pe mânerul uşii. 

Uşa garajului nu se deschisese încă în întregime, dar 
Craig nu mai putea aştepta. Exact în momentul în care 
Daisy deschise uşa maşinii, apăsă pe ambreiaj şi pe pedală 
de acceleraţie. 

Maşina ţâşni înapoi ca şi cum ar fi fost aruncată dintr-o 
catapultă. Plafonul lovi partea inferioară a uşii de aluminiu 
cu un zgomot sec. Infricoşată, Sophie lăsă să-i scape un 

țipăt. 

Maşina ţâşni din garaj precum dopul unei sticle de 
şampanie. Craig călcă pedala de frână. Plugul de zăpadă 
curăţase stratul gros de zăpadă care căzuse în faţa 
garajului, dar, între timp, se aşternuse altă zăpadă, iar 
porţiunea de beton era alunecoasă. Partea din spate a 
Ferrari-ului derapă, iar maşina se opri într-un morman de 
zăpadă. 

Daisy ieşi din garaj. Craig o putea vedea clar în lumina 
gri a dimineţii. Daisy şovăia. 

Din difuzorul telefonului din maşină se auzi dintr-odată 
un glas de femeie: 

— Aveţi un mesaj nou. 

Craig împinse schimbătorul de viteze în ceea ce el speră 
să fie treapta întâi. Trase frâna de mână şi, spre uşurarea 
sa, cauciucurile făcură priză, iar maşina se deplasă înainte. 
Răsuci volanul, îndreptându-se spre ieşire. „Dacă aş reuşi 
să ajung în alee, aş putea să scap de aici cu Sophie şi să 
chem ajutoare.” 

Probabil că Daisy avusese acelaşi gând, pentru că bâjbâi 
prin buzunarele jachetei de piele şi scoase un pistol. 

— Lasă-te-n jos! strigă Craig către Sophie. O să tragă! 

În timp ce Daisy ţintea, Craig apăsă pe acceleraţie şi 
învârti de volan, încercând cu disperare să scape. 

Maşina derapă, alunecând pe betonul acoperit de gheaţă. 
Pe lângă frică şi disperare, Craig avu o senzaţie de dâjă-vu: 
derapase cu maşina aceasta în acelaşi loc cu numai o zi în 
urmă şi-i părea că trecuse o viaţă de atunci. Acum se lupta 
să păstreze controlul asupra vehiculului, dar solul era şi mai 
alunecos după o noapte de ninsoare şi îngheţ. 

întoarse de volan în sensul derapajului şi, pentru un 
moment, cauciucurile făcură din nou priză, dar exageră, iar 
maşina derapă în direcţia opusă şi se mişcă în semicerc. Pe 
locul pasagerului, Sophie era aruncată dintr-o parte într- 

alta. Craig aştepta să audă din clipă-n clipă sunetul unui foc 
de armă, dar deocamdată nu se întâmpla nimic. In mintea 
lui înspăimântată, Craig îşi spunea că singurul lucru bun în 
situaţia aceasta era că lui Daisy îi era imposibil să ţintească 
bine un vehicul condus atât de nebuneşte. 

Cu mare noroc, maşina se opri în mijlocul aleii, cu spatele 
la casă şi cu faţa la drum. In mod evident, partea de drum 
din faţa lui Craig fusese deszăpezită. Drumul spre libertate 
se întindea în faţa lor. 

Apăsă pe pedală de acceleraţie, dar nu se întâmplă 
nimic. Motorul nu reacţiona. 

Cu coada ochiului, o văzu pe Daisy ridicând pistolul şi 
ţintind cu grijă. 

Întoarse cheia în contact, iar maşina ţâşni înainte: uitase 
să o scoată din viteză. Această greşeală îi salvă însă viaţa, 
pentru că, în aceeaşi secundă, auzi zgomotul inconfundabil 
făcut de o armă, numai puţin atenuat de pătura moale de 
zăpadă care acoperea totul; apoi geamul lateral al maşinii 
se făcu ţăndări. Sophie ţipă. 

Craig scoase din viteză şi întoarse din nou cheia în 
contact. Mugetul răguşit al motorului îl asurzi. O putea 
vedea pe Daisy ţintind din nou în timp ce el trase frâna de 
mână şi băgă în viteza întâi. În mod involuntar, în timp ce 
se îndepărta, se lăsă în jos - şi acesta fu norocul lui, pentru 
că, de data aceasta, geamul din partea lui se sparse. 

Glonţul trecuse şi prin parbriz, lăsând în urmă o gaură 
mică şi rotundă care făcu să se crape întregul parbriz. 
Acum, nu mai vedea nimic în faţă în afara unui amestec 
neclar de întuneric şi lumină. Cu toate acestea, îşi păstră 
piciorul pe acceleraţie, încercând din răsputeri să rămână 
pe şosea, ştiind că, dacă nu se îndepărta de Daisy şi de 
pistolul ei, avea să moară. Lângă el, Sophie se ghemuise pe 
scaunul pasagerului, protejându-şi capul cu mâinile. 

Cu colţul ochiului, o văzu pe Daisy alergând în urma 

maşinii. Se auzi un alt foc de armă. Dinspre telefon se 
auzea: „Stanley, Toni sunt. Am veşti proaste - la laborator a 
avut loc o spargere. Te rog să mă suni pe mobil cât mai 
curând”. 

Craig presupuse că oamenii cu arme aveau legătură cu 
jaful, dar nu putea să se gândească la asta acum. Incerca 
să ghideze maşina după ce reuşea să vadă prin parbrizul 
spart, dar nu avea nici un rost. După câteva secunde, 
maşina ieşi de pe fâşia deszăpezită, iar Craig simţi că 
maşina întâmpina rezistenţă în timp ce încetinea. Printre 
cioburile de sticlă ale parbrizului, apăru forma unui copac, 
iar Craig apăsă frâna, dar era prea târziu, iar maşina lovi 
copacul cu o zguduitură teribilă. 

Craig fu proiectat înainte. Se lovi cu capul de parbrizul 
spart, dislocând bucăţile de sticlă şi rănindu-se la frunte. 
Pieptul i se izbi de volan. Sophie fu aruncată spre bord şi 
căzu cu fundul pe podea şi cu picioarele pe scaun; înjură şi 
încercă să se ridice, aşa că băiatul îşi dădu seama că nu se 
lovise rău. 

Motorul se oprise din nou. 

Craig se uită în oglinda retrovizoare. Daisy se afla la zece 
metri în urma lor, mergând hotărâtă prin zăpadă spre 
maşină, cu arma în mâna înmănuşată. Craig ştia că ea se 
apropia numai pentru a tinti mai bine. Avea de gând să-i 
omoare pe el şi pe Sophie. 

Mai avea o singură şansă. Trebuia s-o omoare. 

Porni din nou motorul. Daisy, care se afla acum la cinci 
metri de maşină, exact în spatele ei, îşi ridică braţul în care 
avea pistolul. Craig băgă în marşarier şi închise ochii. 

Auzi un zgomot puternic exact în momentul în care apăsa 
pe acceleraţie. Luneta era spulberată. Maşina ţâşni înapoi, 
direct către Daisy. Se auzi un zgomot înfundat, ca şi cum 
cineva ar fi scăpat un sac de cartofi în portbagaj. 

Craig îşi ridică piciorul de pe acceleraţie, iar maşina se 

opri. Unde era Daisy? Craig dădu la o parte sticla spartă şi o 
văzu. Fusese aruncată în lateral de forţa impactului şi zăcea 
pe pământ cu un picior îndoit într-o poziţie ciudată. O 
privea fix, îngrozit de ceea ce făcuse. 

Apoi Daisy se mişcă. 

— O, nu! strigă el. De ce nu mori odată? 

Daisy întinse o mână şi luă pistolul, care se afla în 
apropiere, pe zăpadă. 

Craig băgă maşina în viteza întâi. 

Din telefon se auzea aceeaşi voce feminină: 

— Pentru a şterge acest mesaj, apăsaţi tasta trei. 

Daisy se uită în ochii lui şi ridică arma, ţintind. 

Craig apăsă pedala de ambreiaj şi acceleraţia. 

Auzi zgomotul făcut de focul de armă peste urletul 
motorului maşinii, dar glonţul nu nimeri nimic. Craig îşi ţinu 
piciorul apăsat pe acceleraţie. Daisy încercă să se târască 
din calea maşinii, dar Craig trase intenţionat de volan în 
direcţia ei. Cu o secundă înainte de impact, o văzu privindu- 
| îngrozită, cu gura deschisă într-un țipăt mut. Apoi maşina 
o lovi cu un zgomot surd. Corpul lui Daisy dispăru sub 
capota curbată. Şasiul jos trecu peste ceva mare. Craig 
văzu că se îndrepta exact spre copacul pe care-l mai lovise 
şi înainte. Frână, dar era prea târziu. Incă o dată, maşina se 
lovi de pom. 

Telefonul din maşină, care-i tot spusese cum să 
memoreze mesajele, se opri în mijlocul propoziției. Incercă 
să pornească motorul, dar nu se întâmplă nimic. Nu se auzi 
nici măcar sunetul slab făcut de un motor care se îneacă. 
Văzu că nici unul dintre cadrane nu mai mergea şi nici una 
dintre luminile de pe bord nu se aprindea. Sistemul electric 
se stricase. Nici nu era de mirare, după atâtea ciocniri. 

Dar asta însemna că nu putea să folosească telefonul. 

Şi unde era Daisy? 

Craig se dădu jos din maşină. 


414 


Pe alee, în spatele lui, se afla un morman de piele neagră 
sfâşiată, carne albă şi sânge roşu, lucios. 

Nu se mişca. 

Sophie cobori şi veni lângă el. 

— O, Doamne, asta e ea? 

Craig se simţi cuprins de greață. Nu putea să rostească 
nici un cuvânt, aşa că dădu din cap în semn de încuviinţare. 

— Crezi că e moartă? întrebă Sophie în şoaptă. 

Craig dădu din nou din cap, după care greaţa îl copleşi. 
Se întoarse şi începu să vomite pe zăpadă. 

8.15 A.M. 


Kit avea un sentiment înfricoşător că totul se ducea de 
râpă. 

Ar fi trebuit să fie o misiune uşoară ca trei criminali duri 
precum Nigel, Elton şi Daisy să adune membrii împrăştiaţi 
ai unei familii paşnice. Cu toate acestea, lucrurile 
merseseră în continuare prost. Micul Tom se lansase într-un 
atac sinucigaş asupra lui Daisy; Ned îi uimise pe toţi 
apărându-l pe Tom de răzbunarea lui Daisy; iar Sophie 
scăpase profitând de încurcătură. Şi Toni Gallo nu se vedea 
pe nicăieri. 

Elton îi aduse pe Ned şi pe Tom în bucătărie, ţinând 
pistolul îndreptat spre ei. Lui Ned îi curgea sânge din mai 
multe locuri de pe faţă, iar Tom era lovit şi plângea, dar se 
mişcau cu uşurinţă. Ned îl ţinea de mână pe Tom. 

Kit calculă câţi dintre membrii familiei erau încă în 
libertate. Sophie fugise, iar Craig nu avea să fie la mare 
distanţă de ea. Caroline probabil că dormea în continuare în 
hambar. Şi mai era Toni Gallo. Patru oameni, dintre care 
trei copii - sigur nu avea să dureze mult capturarea lor, nu-i 
aşa? Dar timpul era pe terminate. Kit şi ceilalţi aveau mai 
puţin de două ore pentru a ajunge la aerodrom cu virusul. 
Cumpărătorul nu avea probabil să-i aştepte prea mult timp. 
Dacă i s-ar părea ceva în neregulă, şi-ar imagina că era 
vorba despre o capcană şi ar fi plecat. 

Elton aruncă telefonul Mirandei pe masa din bucătărie. 

— L-am găsit în casa de oaspeţi, într-o poşetă, spuse el. 
Tipul nu pare să aibă mobil. 

Telefonul ateriză lângă sticla de parfum. Kit de-abia 
aştepta momentul în care sticla avea să fie predată 
cumpărătorului, să dispară pentru totdeauna, iar el să-şi 


416 


primească banii. 

Spera ca drumurile principale să fie curățate de zăpadă 
până la sfârşitul zilei. Avea de gând să meargă cu maşina 
până la Londra şi să se cazeze într-un hotel mic, unde să 
plătească în numerar. Intenţiona să se dea la fund vreo 
câteva săptămâni, după care să ia un tren spre Paris, cu 
treizeci de mii de lire în buzunar. De acolo, avea să 
călătorească nestingherit prin Europa, schimbând sume 
mici de bani, doar cât să-i ajungă de cheltuială, stabilindu- 
se într-un final în Lucca. 

Dar, înainte de asta, trebuiau să îi prindă pe toţi cei de 
aici, de la Steepfall, pentru a întârzia urmărirea. lar această 
misiune se dovedea a fi absurd de dificilă. 

Elton îl forţă pe Ned să se întindă pe podea, după care îl 
legă. Ned era tăcut, dar atent. Nigel îl legă pe Tom, care 
încă mai scâncea. Când Elton deschise uşa cămării pentru 
a-i băga înăuntru, Kit văzu, surprins, că prizonierii reuşiseră 
să-şi scoată căluşurile. 

Olga vorbi prima. 

— Te rog, lasă-l pe Hugo să iasă afară de aici, spuse ea. E 
grav rănit şi e aproape îngheţat. Mi-e frică să nu moară. 
Lăsaţi-l să zacă pe podeaua bucătăriei, unde e cald. 

Uimit, Kit scutură din cap. Loialitatea Olgăi faţă de soţul 
ei necredincios era greu de înţeles. 

— N-ar fi trebuit să mă lovească în faţă, spuse Nigel. 

Elton îi împinse pe Ned şi pe Tom în cămară, alături de 
ceilalţi. 

— Vă rog, vă implor! spuse Olga. 

Elton închise uşa. Kit refuză să se mai gândească la 
Hugo. 

— Trebuie să o găsim pe Toni Gallo. Ea e singura 
periculoasă. 

— Unde crezi că e? întrebă Nigel. 

— Ei bine, nu e în casă, nu e nici în casa de oaspeţi, 

pentru că Elton tocmai a căutat pe acolo, şi nici în garaj, 
pentru că Daisy tocmai a fost acolo. Aşa că e fie afară, 
unde n-o să reziste mult fără haină, fie în hambar. 

— În regulă, spuse Elton. O să mă duc în hambar. 


Toni se uita pe fereastra hambarului. 

Până acum, identificase trei dintre cei patru oameni care 
jefuiseră Kremlinul. Unul era Kit, bineînţeles. El trebuia să 
fie creierul operaţiunii, cel care le spusese cum să învingă 
sistemul de securitate. Mai era femeia pe care Kit o strigase 
Daisy - o poreclă ironică, probabil, pentru cineva a cărui 
înfăţişare ar speria şi un vampir. În urmă cu câteva minute, 
în curte, Daisy i se adresase tânărului de culoare cu numele 
Elton, care putea fi un prenume al acestuia sau chiar 
numele de familie. Toni nu-l văzuse încă pe al patrulea, dar 
ştia că numele lui era Nigel, pentru că Kit strigase la el din 
hol. 

Era pe jumătate speriată, pe jumătate încântată. Speriată 
fiindcă, în mod evident, erau criminali profesionişti, duri, 
care ar omori-o dacă ar fi nevoie, dar şi pentru că aveau 
virusul. Încântată, fiindcă şi ea era dură şi i se dăduse 
şansa de a se reabilita prinzându-i. 

Dar cum? Cel mai bun plan ar fi fost să cheme ajutoare, 
dar nu avea nici telefon, nici maşină. Telefoanele din casă 
fuseseră întrerupte, probabil de către infractori. Fără nici o 
îndoială, aceştia strânseseră telefoanele mobile care se 
aflau prin preajmă. Dar cum stăteau lucrurile cu maşinile? 
Toni văzuse două autovehicule parcate în faţa casei, şi 
trebuia să fie cel puţin încă una în garaj, dar nu avea nici 
cea mai vagă idee unde erau cheile. 

Asta însemna că trebuia să-i prindă pe hoţi de una 
singură. 

Se gândea la scena din curte la care asistase. Daisy şi 
Elton îi adunau pe membrii familiei, dar Sophie, puştoaica 

uşuratică, scăpase din mâinile lor, iar Daisy plecase în 
urmărirea ei. Toni auzise zgomote estompate de dincolo de 
garaj - zgomotul făcut de motorul unui automobil, geamuri 
sparte şi focuri de armă -, dar nu văzuse ce se întâmpla şi 
nu prea voia să se dea de gol ducându-se să cerceteze. 
Dacă se lăsa prinsă, atunci nu mai era nici o speranţă. 

Se întreba dacă mai era şi altcineva în libertate. Probabil 
că tâlharii se grăbeau să plece, pentru că aveau întâlnire cu 
clientul la ora zece, dar voiau să-i prindă pe toţi înainte de 
plecare, astfel încât să nu sune nimeni la poliţie. Poate că 
aveau să intre în panică şi să înceapă să facă greşeli. 

Toni spera din tot sufletul să fie aşa. Şansele ei de reuşită 
erau înfricoşător de mici. Nu putea să facă faţă la patru 
infractori simultan. Trei dintre ei erau înarmaţi - cu pistoale 
Browning automate cu magazie de treisprezece gloanţe, 
după spusele lui Steve. Singura ei şansă era să-i înlăture 
unul câte unul. 

De unde să înceapă? La un moment dat, va trebui să 
intre în clădirea principală. Cel puţin, ştia amplasamentul 
camerelor - din întâmplare, făcuse turul casei cu numai o zi 
în urmă. Dar nu ştia unde anume în casă erau ceilalţi şi 
ezită să se arunce în necunoscut. Era disperată să obţină 
mai multe informaţii. 

În timp ce-şi storcea creierii, descoperi că i-o luase 
cineva înainte. Elton ieşi din casă şi porni de-a curmezişul 
curţii, către hambar. 

Acesta era mai tânăr decât Toni, având în jur de douăzeci 
şi cinci de ani. Era înalt şi părea în formă. In mâna dreaptă, 
avea un pistol, pe care-l ţinea cu ţeava îndreptată spre 
pământ. Deşi Toni fusese antrenată pentru luptă, ştia că, 
chiar şi dacă n-ar fi avut pistolul, Elton ar fi fost un adversar 
formidabil. Trebuia să evite pe cât posibil o confruntare 
fizică. 

Temătoare, se întrebă dacă putea să se ascundă. Aruncă 

o privire prin hambar. Nu i se arătă nici o ascunzătoare. Pe 
lângă asta, nu avea nici un rost. „Trebuie să-i înfrunt, îşi 
spuse ea încrâncenată, şi, cu cât mai curând, cu atât mai 
bine.” Acesta venea după ea singur, părând să considere că 
nu avea nevoie de ajutor în a captura o biată femeie. Poate 
că asta avea să fie greşeala decisivă. 

Din păcate, Toni nu avea nici o armă. 

Avea la dispoziţie numai câteva secunde pentru a 
improviza ceva. Se uită grăbită la lucrurile din jurul ei. 
Pentru câteva momente, se gândi că tacul de biliard i-ar fi 
de folos, dar decise că era prea uşor. O lovitură cu acesta 
ar provoca o durere intensă, dar nu l-ar lăsa inconştient şi 
nici măcar nu l-ar dobori. 

Bilele de biliard erau mult mai periculoase: grele, dure şi 
solide. Luă două şi le îndesă în buzunarele de la jeanşi. 

Îşi dorea să fi avut un pistol. 

Aruncă o privire către mansardă. Înălţimea reprezenta 
întotdeauna un atu. Urcă rapid scara. Caroline dormea 
dusă. Se auziră mai multe zgomote, pe când Elton bâjbâia 
prin hambar, după care se aprinseră luminile. Din poziţia ei, 
Toni nu putea vedea parterul, aşa că nu ştia exact unde era 
Elton; dar nici el nu o vedea pe ea, iar Toni avea avantajul 
de a şti că el era acolo. 

Toni asculta cu mare atenţie, încercând să-i audă paşii 
peste bubuitul propriei inimi. Se auzi un zgomot ciudat şi, 
după câteva momente de nedumerire, Toni îşi dădu seama 
că Elton răsturna paturile ca să vadă dacă vreun copil se 
ascundea sub ele. Apoi deschise uşa de la baie. Nu era 
nimeni înăuntru - Toni verificase mai înainte. 

Nu mai avea unde să caute în altă parte decât la 
mansardă. Urma să urce scară din moment în moment. Ce 
putea să facă? 

Toni auzi chiţăitul neplăcut al hamsterilor şi îi veni o idee. 
Rămânând culcată, luă punga de cumpărături din valiza 

deschisă şi scoase obiectul din interior - un pachet 
înfăşurat frumos, pe care scria: „Pentru tati, Crăciun fericit 
de la Sophie, cu dragoste”. Puse pachetul înapoi în valiză, 
după care deschise cuşca în care se aflau hamsterii. 

Cu blândeţe, îi luă unul câte unul şi îi puse în sacoşa de 
plastic. Erau cinci. 

Dinspre podea, simţi o vibraţie prevestitoare de rele, 
care-i dădea de înţeles că Elton începuse să urce scara. 

„Acum ori niciodată!” întinse ambele mâini şi goli punga 
cu hamsteri peste marginea scării. 

Îl auzi pe Elton scoțând un urlet de uimire şi de dezgust, 
în timp ce toate animăluţele vii îi căzură în cap. 

Urletul său o trezi pe Caroline, care începu să ţipe şi se 
ridică în fund. 

Se auzi un zgomot surd - Elton îşi pierduse echilibrul şi 
aterizase pe podea. 

Toni sări în picioare şi se uită în jos. Elton căzuse pe 
spate. Nu părea să fie rănit grav, dar ţipa, cuprins de 
panică, şi încerca disperat să dea hamsterii jos de pe el. 
Aceştia erau la fel de înspăimântați ca el şi încercau din 
răsputeri să se agaţe de ceva. 

Toni nu-i zărea arma. 

Ezită numai o fracțiune de secundă, după care sări de la 
mansardă. i 

Ateriză cu ambele picioare pe pieptul lui Elton. In timp ce 
aerul era expulzat cu forța din plămânii lui, acesta scoase 
un geamăt de durere. Toni ateriză ca o gimnastă, 
rostogolindu-se în față, dar, cu toate acestea, picioarele ei 
resimţiră forţa impactului. 

De deasupra auzi un țipăt: 

— Copilaşii mei! 

Aruncând o privire în sus, o zări în capătul scării pe 
Caroline, îmbrăcată în pijamale lila imprimeu cu ursuleţi 
galbeni. Toni fusese sigură că vreunul sau doi dintre 

hamsterii lui Caroline muriseră din cauza căderii, dar 
aceştia se împrăştiară care încotro, aparent nevătămaţi. 

Dorindu-şi cu disperare să-şi păstreze avantajul, Toni se 
strădui să se ridice în picioare. Simţea un junghi de durere 
în gleznă, dar nu îl luă în seamă. 

Unde era pistolul? Elton trebuia să-l fi scăpat din mână. 

Elton era rănit, dar probabil nu şi imobilizat. Toni căută 
printr-unul dintre buzunarele jeanşilor o bilă de biliard, dar 
aceasta îi alunecă printre degete în timp ce încerca să o 
scoată. Trecu printr-un moment de teroare, având senzaţia 
că trupul ei nu se supunea comenzilor creierului şi că era 
complet neajutorată. Apoi îşi folosi ambele mâini, una 
pentru a împinge bila în afara buzunarului, iar cealaltă 
pentru a prinde bila în timp ce ieşea. 

Dar această mică întârziere îi permise lui Elton să-şi 
revină din şocul cu animalele. În timp ce Toni îşi ridică 
mâna dreaptă deasupra capului, Elton se rostogoli de lângă 
ea. În loc să-l lovească cu bilă grea în cap, sperând să-l lase 
inconştient, Toni fu obligată să se răzgândească în ultima 
clipă şi să o arunce înspre el. 

Nu era o aruncare puternică, şi i se păru că-l aude pe 
fostul ei iubit, Frank, spunându-i plin de ciudă: „Nu poţi 
arunca o minge nici dacă viaţa ta depinde de asta”. Acum, 
viaţa ei chiar depindea de o aruncare, iar Frank avea 
dreptate - aruncarea fusese prea slabă. Bila îşi atinse ţinta 
şi se auzi un zgomot înfundat în timp ce aceasta se izbi de 
craniul lui Elton, făcându-l să urle de durere; dar nu îl lăsă 
inconştient. Se ridică în genunchi, cu o mână lipită de locul 
unde fusese lovit, după care se chinui să se ridice în 
picioare. 

Toni scoase cea de-a doua bilă. 

Elton cerceta cu privirea podeaua din apropierea sa, 
căutându-şi ameţit arma. 

Caroline coborâse scară pe jumătate, şi acum sări pe 

podea. Se aplecă şi luă unul dintre hamsteri, care se 
ascundea în spatele unuia dintre picioarele mesei de 
biliard, întorcându-se să îl ia pe un altul, se ciocni de Elton. 
Acesta o confundă cu adversara sa şi o lovi cu pumnul. 
Caroline primi o lovitură puternică în tâmplă şi se prăbuşi la 
podea. Dar îl duru şi pe el, pentru că Toni îi zări chipul 
schimonosit şi-l văzu lipindu-şi mâinile de piept, ceea ce o 
făcu să creadă că îi rupsese câteva coaste când sărise pe 
el. 

Când Caroline se aplecase sub masă de biliard pentru a 
ridica rozătorul, atenţia lui Toni fusese atrasă de ceva. Se 
uită din nou şi zări pistolul, gri-închis pe fundalul maro al 
podelei de lemn. 

Elton îl văzu în acelaşi timp. Se lăsă în genunchi. 

În timp ce Elton îşi întinse mâna să ajungă sub masă, 
Toni îşi ridică braţul cât mai sus, deasupra capului, şi îl lovi 
cu bila, cât putu ea de tare, drept în spatele craniului. Elton 
se prăbuşi inconştient. 

Toni căzu în genunchi, extenuată fizic şi epuizată psihic. 
Închise ochii preţ de o secundă, dar nu avea timp să se 
odihnească prea mult. Luă arma. Steve avusese dreptate: 
era un pistol Browning automat din cele furnizate de către 
armata britanică forţelor speciale pentru misiuni secrete. 
Siguranţa se afla în stânga, în spatele mânerului. Toni blocă 
declanşatorul pistolului, după care îndesă arma la brâu. 

Scoase televizorul din priză şi smulse cablul din spatele 
aparatului, apoi îi legă lui Elton mâinile la spate. 

Îl percheziţionă, căutând un telefon, dar, spre crunta ei 
dezamăgire, acesta nu avea nici unul asupra lui. 

8.30 A.M. 


Craig avu nevoie de o bună bucată de timp pentru a-şi 
face curaj să se uite din nou la trupul nemişcat al lui Daisy. 

Vederea corpului ei mutilat, chiar şi de la distanţă, îl 
făcuse să vomite. Când simţi că nu mai avea ce să dea 
afară, încercă să-şi curețe gura cu zăpadă. Sophie veni la el 
şi-şi puse braţele în jurul taliei lui, iar el o îmbrăţişă, 
rămânând cu spatele la Daisy. Stătură aşa până când, în 
sfârşit, senzaţia de greață dispăru, iar el se simţi în stare să 
se întoarcă pentru a vedea ce făcuse. 

— Şi acum? întrebă Sophie. 

Craig înghiţi cu greu. Incă nu se terminase. Daisy era 
numai unul dintre cei trei infractori - apoi, mai era şi 
unchiul Kit. 

— Am face bine să-i luăm arma. 

Expresia de pe chipul lui Sophie îi dădea de înţeles că ea 
detesta această idee. 

— Ştii să-l foloseşti? 

— Cât de greu poate să fie? 

Sophie părea tristă, dar nu zise decât: 

— Nu contează. 

Craig mai şovăi un moment, după care o luă de mână şi 
se îndreptară amândoi către cadavru. 

Daisy zăcea cu faţa în jos, cu braţele la spate. Deşi 
încercase să-l ucidă pe Craig, acestuia i se părea totuşi 
oribil să privească o fiinţă umană atât de mutilată. 
Picioarele arătau de-a dreptul îngrozitor. Pantalonii de piele 
fuseseră sfâşiaţi în fâşii. Un picior era răsucit în mod 
nefiresc, iar celălalt era sfârtecat şi plin de sânge. Se părea 
că jacheta de piele protejase trunchiul şi capul, dar craniul 
ei ras era acoperit de sânge. Faţa, îngropată în zăpadă, nu 

se vedea. 

Cei doi se opriră la circa doi metri distanţă. 

— Nu văd pistolul, spuse Craig. Trebuie să fie sub ea. 

Se apropiară şi mai mult. 

— Nu am mai văzut niciodată până acum pe cineva mort, 
spuse Sophie. 

— Eu am văzut-o pe mama Marta, în salonul celor de la 
pompe funebre. 

— Vreau să-i văd faţa. 

Dând drumul mâinii lui Craig, Sophie se lăsă într-un 
genunchi şi întinse mâna către corpul însângerat. 

Cu viteza unui şarpe, Daisy îşi ridică capul, o apucă pe 
Sophie de încheietură şi îşi scoase mâna dreaptă de sub ea, 
cu tot cu pistol. 

îngrozită, Sophie începu să tipe. 

Craig se simţi de parcă ar fi fost lovit de fulger. 

— Hristoase! strigă el şi făcu un pas înapoi. 

Daisy împinse ţeava pistolului cenuşiu de mici dimensiuni 
în pielea catifelată de pe gâtul lui Sophie. 

— Nu mişca, flăcăiaş! ţipă ea. 

Craig îngheţă. 

Craniul lui Daisy era acoperit de sânge. O ureche era 
aproape complet detaşată de cap şi atârna în mod grotesc 
de o fâşie îngustă de piele. Dar faţa îi era neatinsă, iar pe 
ea se reflecta acum o expresie de ură nesfârşită. 

— Pentru ce mi-ai făcut, ar trebui s-o împuşc în burtă şi 
să te las pe tine să priveşti cum i se scurge tot sângele din 
corp, ţipând de durere. 

Craig se cutremură de groază. 

— Dar am nevoie de ajutorul tău, continuă ea. Dacă vrei 
să-i salvezi viaţa iubiţicii tale, trebuie să faci tot ce-ţi spun 
eu, chiar acum. Dacă şovăi un moment, ea moare. 

Craig ştia că vorbea cât se poate de serios. 

— Vino încoace, spuse ea. 

Nu avea de ales. Se duse mai aproape. 

— Îngenunchează! 

Craig se aşeză în genunchi lângă ea. Daisy îşi întoarse 
privirea plină de ură către Sophie. 

— Acum tu, stricată mică ce eşti. Eu o să-ţi dau drumul, 
dar să nu cumva să încerci să te îndepărtezi, că te împuşc, 
şi o să-mi facă şi plăcere s-o fac. Işi luă mâna stângă de pe 
braţul lui Sophie, dar menţinu pistolul înfipt în gâtul fetei. 
Apoi îşi puse braţul stâng pe după umerii lui Craig. Ţine-mă 
de încheietură, flăcăule, spuse ea. 

Craig apucă încheietura lui Daisy care atârna pe umărul 
său. 

— Tu, fetiţo, treci sub braţul meu drept. 

Sophie îşi schimbă încet poziţia, iar Daisy îşi trecu braţul 
drept pe după umerii lui Sophie, reuşind, în acelaşi timp, să 
ţină pistolul îndreptat către capul acesteia. 

— Acum, voi doi o să mă ridicaţi şi o să mă căraţi până în 
casă. Dar s-o faceţi încet! Cred că am un picior rupt. Dacă 
mă zgâlţâiţi, s-ar putea să mă doară, iar dacă tresar, s-ar 
putea să apăs pe trăgaci din greşeală. Aşa că, uşurel... şi 
acum ridicaţi-mă! 

Craig o apucă mai strâns de încheietură şi se ridică. 
Pentru a-i uşura sarcina lui Sophie, îşi trecu un braţ pe după 
talia lui Daisy şi preluă o parte din greutatea pe care ar fi 
trebuit s-o suporte Sophie. Cei trei reuşiră, încet, să se 
ridice în poziţie verticală. 

Daisy de-abia mai putea respira de durere şi era la fel de 
albă ca zăpada din jurul lor, dar, când Craig se uită înspre 
ea şi îi surprinse privirea, îşi dădu seama că îl urmărea cu 
mare atenţie. 

Când reuşiră, în sfârşit, să se ridice, Daisy spuse: 

— Înainte, încet. Se deplasară înainte, iar picioarele lui 
Daisy erau târâte prin zăpadă. Pun pariu că voi doi aţi fost 
ascunşi undeva toată noaptea, spuse ea. Ce aţi făcut? 

Craig nu scoase nici un cuvânt. Nici nu-i venea să creadă 
că mai avea suficientă putere şi răutate ca să-i critice. 

— Spune-mi, flăcăiaş, îi zise ea, pe un ton batjocoritor, ți- 
ai băgat degetul în păsărică ei? Ticălos mic şi murdar ce 
eşti, pun pariu că aşa ai făcut. 

Craig se simţea murdar auzind-o vorbind aşa. Daisy 
putea să facă o experienţă atât de frumoasă să pară o 
mârşăvie. O ura pentru că-i întinase amintirile. Işi dorea să 
o lase să cadă, dar era sigur că, dacă ar fi făcut-o, Daisy ar 
apăsa pe trăgaci. 

— Staţi, spuse ea. Opriţi-vă! 

Cei doi se opriră, iar Daisy îşi lăsă o parte din greutate pe 
piciorul stâng, cel care nu era vătămat. Craig îi privi faţa 
înfricoşătoare. Ochii ei conturaţi cu negru erau închişi de 
durere. 

— O să ne odihnim aici un minut. Apoi continuăm. 


Toni ieşi din hambar. Acum putea fi văzută. După 
calculele ei, doi dintre infractori erau în casă - Nigel şi Kit -, 
şi oricare dintre ei ar fi putut să se uite pe vreo fereastră în 
orice moment. Dar trebuia să-şi asume acest risc. Cu 
urechile ciulite la focul de armă care putea s-o ucidă, 
mergea cât putea de repede, croindu-şi drum prin zăpadă, 
către casa de oaspeţi. Ajunse fără nici un incident şi se 
ascunse după colţul clădirii, ieşind din raza vizuală a celor 
din clădirea principală. 

O lăsase pe Caroline în hambar, căutându-şi înlăcrimată 
animalele de companie. Elton era imobilizat sub masă de 
biliard, iar Toni îl legase la ochi şi îi pusese căluş pentru a 
se asigura că, atunci când îşi va recăpăta cunoştinţa, nu 
avea s-o convingă pe naiva de Caroline să-l dezlege. 

Toni ocoli casa de oaspeţi şi se apropie de clădirea 
principală din lateral. Uşa din spate era deschisă, dar Toni 
nu intră. Trebuia să cerceteze terenul. Se furişă pe lângă 

peretele din spatele clădirii şi aruncă o privire prin prima 
fereastră pe care o întâlni. 

Se uita în cămară. Acolo erau înghesuite şase persoane, 
cu mâinile şi picioarele legate, dar în poziţie verticală: Olga, 
Hugo, care se părea că era dezbrăcat, Miranda, Tom, Ned şi 
Stanley. Toni se simţi năpădită de un val de fericire 
văzându-l pe Stanley. Îşi dădu seama că în tot acest timp se 
temuse în mod aproape inconştient ca el să nu fie mort. 
Trase aer adânc în piept când văzu faţa lui lovită şi plină de 
sânge. Apoi o zări şi el, şi ochii i se măriră, trădându-i 
surpriza şi totodată bucuria. Uşurată, Toni observă că nu 
părea grav rănit. Stanley deschise gura să vorbească. 
Rapid, Toni îşi duse un deget la buze, făcându-i semn să 
păstreze tăcerea. Stanley închise gura şi dădu din cap în 
semn că a înţeles. 

Toni trecu la fereastra următoare şi aruncă o privire în 
bucătărie. Doi bărbaţi stăteau la masă cu spatele întors 
spre geam. Unul dintre ei era Kit. Toni îl compătimea pe 
Stanley, care avea un fiu capabil să facă aşa ceva propriei 
familii. Celălalt bărbat purta un pulover roz. El trebuia să fie 
cel pe care Kit îl numise Nigel. Cei doi se uitau la un 
televizor mic, la ştiri. Pe ecran se vedea un plug de zăpadă 
care curăța o şosea în lumina zorilor. 

Toni îşi muşcă buza inferioară, analizând rapid situaţia. 
Acum avea o armă, dar, chiar şi aşa, era greu să le facă 
faţă celor doi. Dar nu avea de ales. 

În timp ce ezita, Kit se ridică, iar ea se retrase rapid din 
câmpul lui vizual. 

8.45 A.M. 


— Asta este, spuse Nigel. Deszăpezesc drumurile. 
Trebuie să plecăm acum. 

— Îmi fac griji în privinţa lui Toni Gallo, spuse Kit. 

— Cu atât mai rău. Dacă mai aşteptăm, nu o să ajungem 
la întâlnire. 

Kit se uită la ceasul de la mână. Nigel avea dreptate. 

— Drace! exclamă el. 

— O să luăm Mercedesul ăla de afară. Du-te şi găseşte 
cheile! 

Kit ieşi din bucătărie şi urcă în fugă la etaj. Ajuns în 
dormitorul Olgăi, trase sertarele ambelor noptiere, dar nu 
găsi nici o cheie. Luă valiza lui Hugo şi o goli pe podea, dar 
nu auzi nici un zgomot care să semene cu un zornăit de 
chei. Respirând precipitat, procedă la fel cu bagajul Olgăi, 
apoi zări sacoul sport al lui Hugo atârnat de spătarul unui 
scaun. In buzunar găsi cheile Mercedesului. 

Alergă înapoi în bucătărie. Nigel se uita pe fereastră. 

— De ce nu mai vine odată Elton? spuse Kit. 

Vocea îi trăda o uşoară isterie. 

— Nu ştiu, spuse Nigel. Incearcă să-ţi păstrezi calmul. 

— Şi ce naiba s-a întâmplat cu Daisy? 

— Du-te şi porneşte motorul, spuse Nigel. Curăţă zăpada 
de pe parbriz! 

— În regulă. 

În timp ce Kit se întorcea spre uşă, îi sări în ochi sticluţa 
de parfum aflată în cele două pungi de plastic, care stătea 
pe masa de bucătărie. Fără să se gândească, o luă şi o 
băgă în buzunarul de la haină. 

Apoi ieşi. 

Toni aruncă o privire după colţ şi îl văzu pe Kit ieşind pe 
uşa din spate. Acesta mergea în direcţia opusă celei în care 
se afla, către partea din faţă a clădirii. Toni îl urmă şi îl văzu 
descuind Mercedesul break de culoare verde. 

Asta era ocazia pe care o aştepta. _ 

Luă pistolul lui Elton de la brâu şi deblocă siguranţa. In 
mâner se afla un încărcător întreg - verificase. [inea 
pistolul cu ţeava în sus, aşa cum fusese antrenată. 

Respiră încet şi calm. Ştia cum să facă genul acesta de 
lucruri. Inima îi bătea ca o tobă, dar mâinile nu-i tremurau 
deloc. Intră în casă alergând. 

Uşa din spate făcea legătura cu un hol mic. O a doua uşă 
ducea în bucătăria propriu-zisă. Nigel era la fereastră, 
privind ce se întâmpla afară. 

— Stai pe loc! ţipă ea. Acesta se întoarse. Toni îndreptă 
pistolul spre el. Mâinile sus! 

Nigel şovăia. 

Pistolul lui se afla în buzunarul pantalonilor - Toni putea 
să vadă umflătura creată de el, exact de forma şi mărimea 
unui pistol automat identic cu cel din mâna ei. 

— Nici să nu te gândeşti să încerci să scoţi pistolul, spuse 
ea. 
Încet, Nigel îşi ridică mâinile. 

— Pe podea! Cu faţa în jos! Acum! 

Nigel se lăsă în genunchi, ţinând în continuare mâinile 
ridicate. Apoi se întinse pe podea, cu mâinile depărtate de 
corp. 

Toni trebuia să-i ia pistolul. Se apropie de el, îşi trecu 
pistolul în mâna stângă şi îi înfipse ţeava în ceafă. 

— Nu e pusă siguranţa şi nu se ştie ce fac dacă tresar, 
spuse ea. 

Se lăsă într-un genunchi şi băgă mâna în buzunarul 
pantalonilor lui. 

Nigel se mişcă foarte rapid. 

Se rostogoli, ridicându-şi braţul drept spre ea. Timp de o 
fracțiune de secundă, Toni ezită să apese pe trăgaci; apoi 
fu prea târziu. Nigel o lovi, făcând-o să-şi piardă echilibrul, 
iar ea căzu într-o parte. Pentru a-şi atenua căderea, Toni îşi 
lipi palma dreaptă de podea - lăsând pistolul din mână. 

Nigel o lovi sălbatic cu piciorul, pantoful lui luând contact 
cu şoldul lui Toni. Aceasta îşi recăpătă echilibrul şi se ridică 
în picioare, ajungând în poziţie verticală mai repede decât 
el. În timp ce Nigel se ridica în genunchi, Toni îl lovi cu 
piciorul în faţă. Bărbatul căzu pe spate, ducându-şi mâna la 
obraz, dar îşi reveni repede. Îi aruncă o privire plină de furie 
şi de ură, ca şi cum ar fi fost de-a dreptul scandalizat de 
faptul că ea ripostase. 

Toni înşfăcă pistolul şi îl aţinti spre el, iar Nigel nu mai 
schiţă nici un gest. 

— Hai să mai încercăm o dată, spuse ea. De data 
aceasta, tu scoţi pistolul. Incet. 

Nigel băgă mâna în buzunar. 

Toni întinse braţul în faţă. 

— Şi, te rog, oferă-mi un pretext să-ţi zbor capul de pe 
umeri. 

Nigel scoase pistolul. 

— Lasă-l să cadă pe podea. 

Nigel zâmbi. 

— Ai împuşcat vreodată pe cineva de-adevăratelea? 

— Dă-i drumul! Acum. 

— Eu nu cred că ai făcut-o. 

Nigel avea dreptate. Toni fusese antrenată să folosească 
armele de foc şi purtase armă în cadrul diferitelor 
operaţiuni, dar nu trăsese niciodată în altceva decât în 
ţintele de antrenament. Ideea de a face o gaură într-o altă 
fiinţă omenească i se părea revoltătoare. 

— Tu n-o să mă împuşti, spuse el. 

— Mai ai o secundă şi afli. 

Mama ei intră în încăpere, ţinând în braţe căţeluşul. 

— Bietul căţeluş n-a mâncat nimic în dimineaţa aceasta, 
spuse ea. 

Nigel ridică arma. 

Toni îl împuşcă în umărul drept. 

Se afla la numai doi metri distanţă şi trăgea foarte bine, 
aşa că nu fu dificil să-l rănească exact în locul potrivit. 
Apăsase pe trăgaci de două ori, aşa cum fusese învățată. În 
bucătărie, zgomotul dublu fii aproape asurzitor. In puloverul 
roz, apărură două găuri rotunde, una lângă cealaltă, exact 
în locul în care braţul se unea cu umărul. Nigel scăpă arma 
din mână. Ţipă de durere şi se trase în spate, clătinându-se 
şi apropiindu-se de frigider. 

Toni era şocată. Nu crezuse cu adevărat că putea s-o 
facă. Era o faptă respingătoare. Era un monstru. Simţea 
cum o cuprindea greaţa. 

— Ticăloasă nenorocită! ţipă Nigel. 

Ca prin minune, cuvintele lui îi dădură din nou curaj. 

— Mulţumeşte-i lui Dumnezeu că nu te-am împuşcat în 
burtă, spuse ea. Acum întinde-te pe podea! 

Nigel se lăsă să cadă pe podea şi se rostogoli pe burtă, 
ţinându-se încă de rană. 

— Pun ceainicul la fiert, spuse mama. 

Toni ridică pistolul pe care Nigel îl lăsase să cadă şi îi 
armă siguranţa. Băgă ambele pistoale la brâu şi deschise 
uşa cămării. 

— Ce s-a întâmplat? A fost împuşcat cineva? întrebă 
Stanley. 

— Nigel, îi răspunse calmă Toni. 

Luă o foarfecă de bucătărie din suportul de cuțite şi tăie 
frânghia de rufe cu care erau legate mâinile şi picioarele lui 
Stanley. Când fu liber, acesta o îmbrăţişă strâns pe Toni. 

— Mulţumesc, îi murmură el la ureche. 

Toni închise ochii. Coşmarul din ultimele ore nu-i 

schimbase sentimentele. Timp de o secundă nepreţuită, 
Toni îl îmbrăţişă cu putere, dorindu-şi să poată sta mai mult 
aşa; apoi ea se rupse din îmbrăţişare. Oferindu-i foarfeca, 
Toni îi spuse: 

— Eliberează-i tu pe ceilalţi. Scoase unul dintre pistoale 
de la brâu. Kit nu e prea departe. Probabil că a auzit 
focurile de armă. El e înarmat? 

— Nu cred, răspunse Stanley. 

Toni era uşurată. „Aşa e mai uşor”, îşi spuse ea în gând. 

— Scoate-ne din frigul acesta, te rog! zise Olga. 

Stanley se întoarse pentru a-i tăia legăturile. Atunci 
răsună vocea lui Kit: 

— Nimeni nu mişcă! 

Toni se întoarse, ridicându-şi pistolul. Kit stătea în cadrul 
uşii. Nu avea nici o armă, ci ţinea o sticlă de parfum în 
mână, de parcă această ar fi fost o armă. Toni recunoscu 
sticla umplută cu Madoba-2 pe care o văzuse în imaginile 
camerei de securitate.. 

— In sticla aceasta se află virusul, spuse Kit. O singură 
apăsare, şi sunteţi cu toţii morţi. 

Nimeni nu mişca. 


Kit o privea fix pe Toni. Aceasta ţinea arma îndreptată 
spre el. 

— Dacă mă împuşti, o să-mi scape sticla din mână şi se 
va sparge de plăcile acestea de gresie, spuse el. 

— Dacă apeşi pe vaporizator, o să te omori şi pe tine, 
spuse Toni. 

— Atunci o să mor, zise el. Nu-mi pasă. Am investit totul 
în afacerea aceasta. Eu am făcut planul, mi-am trădat 
familia şi am devenit complice la o conspirație pentru 
uciderea a sute de persoane, poate chiar mii. După toate 
astea, ce poate fi mai rău? Prefer să mor. 

In timp ce rostea aceste cuvinte, Kit îşi dădu seama că 

spunea adevărul. Chiar şi banii îi păreau mai puţin 
importanţi acum. Tot ce voia cu adevărat era să iasă 
învingător. 

— Cum am ajuns la aşa ceva, Kit? îl întrebă Stanley. 

Ochii lui Kit întâlniră privirea tatălui său, plină de furie, 
dar şi de durere. Stanley arăta la fel ca atunci când murise 
mama Marta. „Cu atât mai rău, îşi zise Kit în gând plin de 
furie, şi-a făcut-o cu mâna lui.” 

— E prea târziu pentru scuze acum, spuse el dur. 

— Nu aveam de gând să-mi cer scuze, replică Stanley pe 
un ton trist. 

Kit aruncă o privire către Nigel, care stătea întins pe 
podea, ţinându-şi mâna stângă peste umărul drept, din 
care-i curgea sânge. Văzându-l, Kit înţelese de unde se 
auziseră cele două focuri de armă care-l făcuseră să intre în 
bucătărie cu sticla de parfum în mână. 

Cu un mare efort, Nigel se ridică în picioare. 

— O, drace, doare, spuse el. 

— Dă-mi armele, Toni, îi ceru Kit. Repede, că altfel apăs 
pe vaporizator. 

Toni şovăia. 

— Cred că Kit vorbeşte cât se poate de serios, spuse 
Stanley. 

— Pune-le pe masă, zise Kit. 

Toni puse pistoalele pe masa din bucătărie, lângă 
servietă în care se aflase sticluţa de parfum. 

— la-le tu, Nigel, spuse Kit. 

Folosindu-şi mâna stângă, Nigel luă o armă şi o îndesă în 
buzunar. O luă pe cea de-a doua, o cântări şi apoi, cu o 
mişcare bruscă şi rapidă, o folosi pentru a o lovi peste faţă 
pe Toni. Această ţipă şi căzu pe spate. 

Gestul lui îl înfurie la culme pe Kit. 

— Ce crezi că faci? strigă el. Nu avem timp de aşa ceva! 
Trebuie să plecăm. 

— Nu-mi da tu mie ordine, spuse Nigel pe un ton dur. 
Vaca asta m-a împuşcat. 

Uitându-se la expresia de pe chipul lui Toni, Kit îşi dădu 
seama că femeia credea că avea să moară. Dar nu avea 
timp să se bucure de răzbunare. 

— Vaca aia mie mi-a distrus viaţa, dar nu mai rămân să o 
pedepsesc, spuse Kit. Termină! 

Nigel ezită, uitându-se la Toni cu privirea plină de ură. 

— Hai să mergem! spuse Kit. 

Într-un final, Nigel îi întoarse spatele lui Toni. 

— Ce facem cu Elton şi cu Daisy? 

— La dracu’ cu ei! 

— Ar trebui să-l legăm pe babacul tău şi pe stricata lui. 

— Tâmpitule, nu-ţi dai seama că nu mai avem timp? 

Nigel îi aruncă lui Kit o privire tăioasă. 

— Cum mi-ai spus? 

Kit îşi dădu seama că Nigel îşi dorea să omoare pe 
cineva, şi, în momentul respectiv, se gândea să-l împuşte 
pe Kit. Era un moment înfricoşător. Kit ridică sticla de 
parfum cât putu de sus şi privi în gol, aşteptând ca viaţa lui 
să se încheie. Însă Nigel îşi feri privirea şi spuse: 

— Bine, hai să plecăm de aici! 

9 A.M. 


Kit ieşi în fugă din casă. Motorul Mercedesului pulsa cu 
un zgomot slab, iar zăpada de pe capotă deja se topea din 
cauza căldurii degajate de el. Parbrizul şi geamurile laterale 
erau curățate pe alocuri - îndepărtase el în grabă zăpada 
cu mâinile. Se urcă repede în maşină, îndesând sticla de 
parfum în buzunarul de la haină. Nigel se aşeză cu greu pe 
locul pasagerului, gemând de durere din cauza rănii. 

Kit împinse schimbătorul automat în viteză şi atinse 
pedala de acceleraţie. Maşina părea să se chinuiască să se 
mişte înainte, dar nici măcar nu se clinti. Plugul se oprise la 
nici un metru de maşină, iar în faţa maşinii se formase o 
grămadă de zăpadă de mai bine de jumătate de metru, 
exact în faţa barei de protecţie. Kit apăsă mai tare pe 
pedală, însă maşina nu reuşea să se urnească. 

— Hai! spuse Kit. Este un Mercedes, ar trebui să poată 
muta din loc câteva kilograme de zăpadă! Oricum, cât de 
puternic e afurisitul ăsta de motor? 

Apăsă un pic mai tare, dar nu voia ca roţile să piardă 
aderenţa la sol şi să înceapă să patineze. Maşina se mişcă 
înainte câţiva centimetri - zăpada acumulată părea să se 
crape. Kit aruncă o privire în urmă. Tatăl său şi Toni stăteau 
afară şi îi priveau. Kit se gândi că n-aveau să se apropie 
mai mult, pentru că ştiau că Nigel ţinea pistoalele la 
îndemână. 

Dintr-odată, maşina ţâşni înainte, în timp ce zăpada 
ceda. 

Kit simţi un avânt de bucurie pe când accelera pe aleea 
deszăpezită. Steepfall îi păruse un fel de închisoare din care 
nu putuse niciodată să evadeze - dar într-un final o făcuse. 
Trecu pe lângă garaj - şi o văzu pe Daisy. 

Din reflex, apăsă pe frână. 

— Ce naiba? spuse Nigel. 

Daisy se mişca spre ei, susţinută de o parte de Craig şi 
de cealaltă de către fata ursuză a lui Ned, Sophie. Picioarele 
lui Daisy atârnau, nefolositoare, în spatele ei, iar capul ei îi 
era tot însângerat. În spatele lor era Ferrari-ul lui Stanley, 
cu formele lui senzuale acum deformate, cu vopseaua 
albastră  metalizată cojită şi zgâriată. Ce naiba se 
întâmplase acolo? 

— Opreşte şi ia-o şi pe ea! spuse Nigel. 

Kit îşi aminti cum îl umilise Daisy şi cum, cu numai o zi în 
urmă, aproape îl înecase în piscina tatălui ei. 

— Las-o naibii, spuse el. 

El era la volan şi nu avea de gând să-şi întârzie fuga din 
cauza ei. Apăsă pedala cu putere. 


Capota lungă de culoare verde a Mercedesului păru să se 
ridice precum capul unui cal dornic de fugă şi ţâşni înainte. 
Craig nu avu la dispoziţie decât o secundă pentru a acţiona. 
Apucă gluga hanoracului lui Sophie şi o trase spre marginea 
aleii, mişcându-se şi el în aceeaşi direcţie. Pentru că o 
ţineau încă pe Daisy, şi o traseră şi pe ea odată cu ei, astfel 
că toţi trei căzură în zăpada moale de lângă fâşia curățată. 
Daisy ţipa de durere şi de furie. 

Maşina trecu în viteză pe lângă ei, la numai câţiva 
centimetri distanţă, iar Craig văzu că unchiul său Kit se afla 
la volan. Era uluit. Kit aproape că-l omorâse. Fusese un gest 
deliberat, sau Kit ştiuse că băiatul avea timp să se dea lao 
parte? 

— Ticălosule! ţipă Daisy în urma maşinii şi ridică pistolul. 

Kit acceleră pe lângă Ferrari-ul distrus şi îşi continuă 
drumul curbat ce mergea în paralel cu vârful stâncii. 
Incapabil să se mişte, Craig privea cum Daisy îşi lua ţinta. 
Apăsă pe trăgaci, iar Craig văzu unul dintre geamurile 

laterale spărgându-se. 

Daisy urmărea cu braţul maşina care accelera şi trăgea 
încontinuu, iar tuburile cartuşelor cădeau din orificiul 
pistolului unul după celălalt. Pe partea laterală a maşinii, 
apărură mai multe găuri de glonţ care formau o linie 
imaginară; apoi se auzi un alt fel de zgomot. Unul dintre 
cauciucurile din faţă explodă şi o fâşie din el se desprinse. 

Preţ de o secundă, maşina continuă să meargă în linie 
dreaptă, după care alunecă lateral, croindu-şi drum prin 
stratul gros de zăpadă adunat la marginea aleii şi iscând un 
adevărat nor de pulbere albă. Partea din spate derapă şi se 
lovi de zidul jos care se întindea de-a lungul marginii 
stâncii. Craig auzi zgomotul metalic al oţelului contorsionat. 

Maşina alunecă în lateral. Daisy trăgea în continuare; 
parbrizul se făcu ţăndări. Maşina încetini, înclinându-se într- 
o parte, părând să ezite şi apoi răsturnându-se. În această 
poziţie, cu roţile în sus, mai alunecă vreo câţiva metri, după 
care se opri. 

Daisy nu mai trase. Căzu pe spate, cu ochii închişi. 

Craig se uita fix la ea. Arma căzu din mâna lui Daisy. 
Sophie începu să plângă. 

Craig se aplecă peste Daisy. Îi privea ochii, îngrozit la 
gândul că se vor deschide în orice moment. Mâna i se 
încleştă pe arma caldă. O ridică din zăpadă. O ţinea în 
mâna dreaptă şi îşi puse degetul pe trăgaci. Ţinti exact 
între ochii lui Daisy. Singurul lucru de care-i păsa era ca 
monstrul acela să nu-i mai amenințe pe el, pe Sophie şi pe 
familia lor vreodată. Incet, apăsă pe trăgaci. 

Pistolul scoase un zgomot sec - rămăsese fără muniţie. 


Kit zăcea pe partea interioară a plafonului maşinii 
răsturnate. Era lovit peste tot, iar gâtul îl durea de parcă şi 
l-ar fi scrântit, dar îşi putea mişca toate membrele. Reuşi să 
se îndrepte de spate. Nigel era lângă el, inconştient sau 

poate chiar mort. 

Kit încercă să iasă. Trase de mânerul uşii şi împinse, dar 
aceasta nu se clinti. În timpul răsturnării, ceva îi blocase 
mecanismul de deschidere. Kit începu să bată nebuneşte cu 
pumnii în ea, dar fără nici un rezultat. Apăsă frenetic pe 
butonul geamului electric, dar nu se întâmplă nimic. 
Înnebunit, se gândea că era posibil să fie prins acolo până 
ce sosea echipa de descarcerare să-l scoată şi, pentru un 
moment, se simţi copleşit de panică şi de disperare. Apoi 
văzu că parbrizul era crăpat. Îl lovi cu mâna şi împinse cu 
uşurinţă o parte mare din geamul spart. 

Se târî prin cadrul parbrizului. Nu era atent la sticla 
spartă şi îşi tăie palma într-un ciob. Ţipă de durere şi îşi 
supse sângele ce izvora din rană, dar nu se putea opri. Se 
târi de sub capota maşinii şi se ridică în picioare. Briza 
marină îi bătea nebuneşte în faţă. Aruncă o privire în jur. 

Tatăl său şi Toni Gallo alergau pe alee în direcţia lui. 


Toni se opri să se uite la Daisy. Părea inconştientă. Craig 
şi Sophie arătau speriaţi, dar teferi. 

— Ce s-a întâmplat? întrebă Toni. 

— Trăgea în noi, îi răspunse Craig. Am lovit-o cu maşina. 

Toni urmări privirea lui Craig şi zări Ferrari-ul lui Stanley, 
lovit la ambele capete şi cu toate geamurile sparte. 

— Dumnezeule mare! 

Toni îşi puse mâna pe gâtul lui Daisy, să vadă dacă mai 
trăia. Avea puls, dar slab. 

— E încă în viaţă - abia, abia. 

— Pistolul ei e la mine. Oricum, nu mai are gloanţe, spuse 
Craig. ` 

Toni îşi dădu seama că nu păţiseră nimic. Işi mută 
privirea spre Mercedesul lovit. Kit ieşise din maşină. Porni în 
fugă spre el. Stanley o urmă îndeaproape. 

Kit începu să fugă în direcția opusă, de-a lungul aleii, 

îndreptându-se către pădure; dar era rănit de pe urma 
accidentului şi alerga haotic. Toni îşi dădu seama că n-avea 
cum să mai ajungă în pădure. După câţiva paşi, începu să 
se clatine şi se prăbuşi. 

Părea să-şi dea seama că nu putea scăpa pe acolo. 
Ridicându-se în picioare, îşi schimbă direcţia de deplasare 
şi se întoarse către stâncă. 

Când trecu pe lângă maşină, Toni aruncă o privire 
înăuntru. Trupul lui Nigel nu mai era decât o grămadă de 
carne, iar ochii lui deschişi priveau în gol. Toni făcu din nou 
bilanţul celor trei infractori: unul legat, unul inconştient şi 
unul mort. Rămăsese numai Kit. 

Acesta alunecă pe aleea acoperită de o pojghiţă de 
gheaţă, se clătină, îşi recăpătă echilibrul şi se întoarse către 
cei doi urmăritori. Scoase sticluţa de parfum din buzunar şi 
o ridică, ca şi cum ar fi fost o armă. 

— Opriţi-vă sau o să murim cu toţii, spuse el. 

Toni şi Stanley se opriră. 

Pe chipul lui Kit, se reflectau durerea şi furia. Toni îşi 
dădu seama că avea în faţa ochilor un om care-şi pierduse 
sufletul. Ar fi fost în stare să facă orice: să-şi omoare 
familia, pe sine, să distrugă lumea. 

— N-o să funcţioneze aici, afară, spuse Stanley. 

Toni se întrebă dacă era adevărat ce spunea acesta. Kit 
avu acelaşi gând şi spuse: 

— De ce nu? 

— la fii atent ce vânt bate, spuse Stanley. Picăturile se 
vor dispersa înainte să apuce să facă vreun rău. 

— La dracu’ cu tot, atunci! spuse Kit şi aruncă sticla în 
sus. Apoi se întoarse, sări peste zidul jos şi o luă la goană 
cu viteză maximă spre marginea stâncii, care se afla la 
numai câţiva metri depărtare. 

Stanley fugi în urma lui. 

Toni prinse sticla de parfum înainte ca aceasta să se 

izbească de pământ. 

Stanley sări, cu mâinile întinse în faţă, şi aproape că-l 
prinse de umeri, dar îi alunecară palmele. Căzu la pământ, 
dar reuşi să-l prindă de un picior şi-l ţinu bine. Kit căzu cu 
capul şi cu umerii în buza prăpastiei. Stanley se aruncă 
deasupra lui, ţinându-l cu propria greutate. 

Toni aruncă o privire peste marginea prăpastiei şi văzu 
un hău de mai bine de treizeci de metri sub care, printre 
stâncile ascuţite, marea părea că dăduse în clocot. 

Kit se zbătea, dar tatăl său îl ţinu lipit de pământ, aşa că, 
în cele din urmă, renunţă să mai mişte. 

Încet, Stanley se ridică şi îl trase şi pe Kit în picioare. 
Acesta avea ochii închişi. Tremura, ca şi cum ar fi avut o 
criză de nervi. 

— S-a terminat, spuse Stanley. Îşi îmbrăţişă fiul, iar cei 
doi stătură lipiţi câteva momente. S-a terminat tot. 

Stătură aşa îmbrăţişaţi pe marginea prăpastiei, cu părul 
răvăşit de vânt, până când Kit se opri din tremurat. Apoi, cu 
gesturi blânde, Stanley îl întoarse şi îl conduse înapoi spre 
casă. 


Familia se afla în living. Toţi erau în stare de şoc şi tăcuţi, 
nefiind încă siguri dacă acel teribil coşmar se terminase sau 
nu. Stanley vorbea cu cei de la serviciul de ambulanţă din 
Inverburn de pe mobilul lui Kit, în timp ce Nellie încerca să-i 
lingă mâinile. Hugo stătea întins pe canapea, acoperit cu 
pături, în timp ce Olga îi spăla rănile. Miranda făcea acelaşi 
lucru pentru Tom şi Ned. Kit stătea pe podea, întins pe 
spate, cu ochii închişi. Craig şi Sophie vorbeau încet într-un 
colţ. Caroline îşi găsise toţi hamsterii şi ţinea cuşca lor pe 
genunchi. Mama lui Toni era lângă Caroline, cu căţeluşul în 
poală. În colţ, luminiţele bradului de Crăciun străluceau. 

Toni o sună pe Odette. 

— Cât de departe ziceai că sunt elicopterele alea? 

— La o oră distanţă, răspunse Odette. Dar asta era 
atunci. Imediat ce s-a oprit ninsoarea, le-am mutat. Acum 
sunt în Inverburn, aşteptând noi ordine. De ce? 

— Am prins hoţii şi am recuperat virusul, dar... 

— Cum, singură? 

Odette era uimită. 

— Nu contează asta. Acum important este clientul, cel 
care încearcă să cumpere virusul şi să-l folosească pentru a 
omori o mulţime de oameni. Trebuie să-l găsim. 

— Aş vrea să putem. 

— Cred că se poate, dacă acţionăm rapid. Poţi să-mi 
trimiţi un elicopter? 

— Unde eşti? 

— La casa lui Stanley Oxenford, la Steepfall. Este exact 
pe stânca aflată la douăzeci şi ceva de kilometri nord de 
Inverburn. Sunt patru clădiri aşezate în formă de pătrat, iar 
pilotul o să vadă două maşini accidentate în grădină. 

— O, Doamne, chiar că ai fost ocupată. 

— Am nevoie să-mi aducă un transmiţător radio în 
miniatură, de genul celor de pus asupra unei persoane pe 
care vrei s-o urmăreşti. Trebuie să fie suficient de mic 
pentru a intra în capacul unei sticle. 

— Cât timp trebuie să funcţioneze transmiţătorul? 

— Două zile. 

— Nici o problemă. Ar trebui să existe aşa ceva la sediul 
Poliţiei din Inverburn. 

— Încă un lucru. Am nevoie de o sticlă de parfum - 
Diablerie. 

— Aşa ceva sigur nu au la sediul poliţiei. Vor trebui să 
intre prin efracţie în magazinul Boots de pe High Street. 

— Nu avem prea mult timp. Stai un moment! 

Olga spunea ceva. Toni îşi îndreptă privirea spre ea şi 
spuse: 

— Ce este? 

— Pot să-ţi dau eu o sticlă de Diablerie, exact cum era 
aceea de pe masă. Folosesc zilnic parfumul ăsta. 

— Mulţumesc. Toni vorbi în receptor: Lasă parfumul, am 
găsit deja o sticlă. Cât de curând poate ajunge elicopterul 
aici? 

— În zece minute. 

Toni aruncă o privire la ceasul de la mână. 

— S-ar putea să nu fie suficient de repede. 

— Unde merge elicopterul după ce te ia pe tine? 

— O să-ţi spun un pic mai târziu, spuse Toni şi închise. 

Îngenunche pe podea lângă Kit. Acesta era palid. Ţinea 
ochii închişi, dar nu dormea: respira greu şi, din când în 
când, începea să tremure. 

— Kit, spuse ea. 

Acesta nu reacţionă. 

— Kit, trebuie să te întreb ceva. E foarte important. 

Kit deschise ochii. 

— Urma să te întâlneşti cu clientul la ora zece, nu-i aşa? 

Când ceilalţi se întoarseră să-i asculte răspunsul, în 
încăpere se lăsă o linişte plină de încordare. 

Kit se uita la Toni, dar nu scoase nici un cuvânt. 

— Trebuie să ştiu unde stabiliserăţi întâlnirea. 

Kit îşi feri privirea. 

— Kit, te rog. 

Kit deschise gura. Toni se aplecă şi mai aproape. Acesta 
şopti: 

— Nu. 

— Mai gândeşte-te, îl rugă ea. S-ar putea ca, în timp, să 
câştigi iertarea celorlalţi. 

— Niciodată. 

— Ba dimpotrivă. Nu s-a făcut mult rău, deşi planul 
vostru implica o crimă îngrozitoare. Virusul a fost recuperat. 

Ochii lui Kit se mişcau, privirea sa trecând de la un 
membru al familiei la altul. Citindu-i gândurile, Toni 

continuă: 

— Le-ai făcut o mare nedreptate, dar ei nu par gata să te 
abandoneze. Sunt toţi în jurul tău. 

Kit închise ochii. Toni se aplecă şi mai aproape de el. 

— Ai putea începe să îndrepţi lucrurile chiar acum. 

Stanley deschise gura pentru a spune ceva, dar Miranda 
îl opri ridicând mâna. Vorbi ea în locul lui. 

— Kit, te rugăm, spuse ea. După toată mizeria asta, fă şi 
tu un lucru bun! Fă-o pentru tine, ca să vezi că nu eşti rău 
în totalitate. Spune-i ce are nevoie să ştie. 

Kit îşi închise strâns ochii şi două lacrimi i se scurseră pe 
obraji. Într-un final, spuse: 

— Şcoala de aviaţie Inverburn. 

— Mulţumesc, zise Toni în şoaptă. 

10 A.M. 


_ Toni stătea în turnul de control al şcolii de aviaţie. 
impreună cu ea, în camera mică, se aflau Frank Hackett, Kit 
Oxenford şi un detectiv de la poliţia locală. In hangar, 
parcat astfel încât să nu poată fi văzut, se afla elicopterul 
militar cu care veniseră aici. Ajunseseră în ultimul minut, 
dar acum puteau să-şi tragă sufletul. 

Kit ţinea strâns servieta vişinie. Era palid, iar pe faţa sa 
nu se citea nici o emoție. Se supunea instrucţiunilor de 
parcă ar fi fost un robot. 

Cu toţii se uitau prin ferestrele mari. Norii începuseră să 
se împrăştie, iar soarele lumina pista acoperită de zăpadă. 
Nu se vedea nici urmă de elicopter. 

Toni ţinea în mână telefonul lui Nigel Buchanan, 
aşteptând să sune. La un moment dat în timpul nopţii, 
bateria se terminase, dar era acelaşi model ca telefonul lui 
Hugo, aşa că împrumutase încărcătorul lui, care era acum 
conectat la priza din perete. 

— Pilotul ar fi trebuit să sune până acum, spuse ea 
neliniştită. 

— S-ar putea să întârzie câteva minute, zise Frank. 

Toni apăsă câteva taste şi descoperi ultimul număr pe 
care-l apelase Nigel. Părea să fie număr de mobil şi fusese 
format la 11.45 p.m., cu o zi în urmă. 

— Kit, spuse ea, Nigel l-a sunat cumva pe cumpărător 
chiar înainte de miezul nopţii? 

— Pe pilot. 

Toni se întoarse către Frank. 

— Înseamnă că acesta este numărul. Cred că ar trebui să 
sunăm. 

— Bine. 

Toni apăsă pe butonul de apel şi îi dădu telefonul 
detectivului de la poliţia locală. Acesta îl duse la ureche. 
După câteva secunde, spuse: 

— Da, eu sunt. Unde eşti? Acesta vorbea cu un accent 
londonez asemănător cu al lui Nigel - tocmai de aceea îl 
adusese Frank cu el. Atât de aproape? spuse el uitându-se 
pe fereastră spre cer. Nu te putem vedea... 

În timp ce rostea aceste cuvinte, dintre nori se ivi un 
elicopter. 

Toni era încordată. 

Polițistul închise telefonul. Toni îşi scoase propriul mobil 
şi o sună pe Odette, care se afla acum în sala de operaţiuni 
de la Scotland Yard. 

— Clientul se află în raza noastră vizuală. 

Odette nu-şi putu ascunde încântarea din voce. 

— Dă-mi numărul de pe coada aparatului. 

— Un moment... 

Toni îşi concentră privirea asupra elicopterului până ce 
reuşi să distingă numărul de înmatriculare, după care îi 
dictă literele şi numerele lui Odette. Odette le repetă, apoi 
închise telefonul. 

Elicopterul cobori din înaltul cerului. Elicele sale 
spulberau zăpada de pe sol, formând un adevărat vârtej. 
Ateriză la circa treizeci şi cinci de metri de turnul de 
control. 

Frank îşi îndreptă privirea asupra lui Kit şi dădu din cap. 

— Du-te! 

Kit şovăia. 

— Nu trebuie decât să faci întocmai cum am plănuit, 
spuse Toni. Spui aşa: „Am avut ceva probleme cu vremea, 
dar totul s-a rezolvat în final”. O să fie bine. 

Kit cobori scările cu servieta în mână. 

Toni n-avea nici cea mai vagă idee dacă Kit putea să 
acţioneze aşa cum fusese instruit. Nu mai dormise de peste 

24 de ore, fusese implicat într-un accident de maşină şi era 
distrus din punct de vedere emoţional. Era în stare de orice. 

Pe locurile din faţă ale elicopterului stăteau doi bărbaţi. 
Unul din ei, probabil copilotul, deschise uşa şi cobori cu o 
servietă mare în mână. Era un om îndesat, de înălţime 
medie şi purta ochelari de soare. Băgându-şi capul între 
umeri, se îndepărtă de aeronavă. 

O secundă mai târziu, Kit apăru în faţa turnului şi merse 
prin zăpadă spre elicopter. 

— Stai calm, Kit, spuse Toni cu voce tare. 

Frank mormăi. 

Cei doi se întâlniră la jumătatea distanţei şi schimbară 
câteva cuvinte. Oare copilotul întreba unde era Nigel? Kit 
arătă cu degetul către turnul de control. Ce spunea? „Nigel 
m-a trimis să livrez marfa”, probabil. Dar putea la fel de 
bine să zică: „Poliţiştii sunt acolo, în turnul de control”. 
Bărbatul îi mai puse şi alte întrebări, iar Kit ridică din umeri. 

Mobilul lui Toni începu să sune. Era Odette. 

— Elicopterul este înregistrat pe numele lui Adam Hallan, 
un bancher din Londra, spuse ea. Dar el nu se află la bord. 

— Păcat! 

— Nu-ţi face griji, nici nu mă aşteptam să fie. Pilotul şi 
copilotul sunt angajaţii lui. Au lăsat un plan de zbor la 
Heliportul Battersea - exact de cealaltă parte a râului, 
vizavi de casa domnului Hallan din Cheyne Walk. 

— Deci el e Domnul Mahăr, atunci? 

— Crede-mă... îl urmărim de o groază de vreme. 

Copilotul arătă către servieta vişinie. Kit o deschise şi îi 
arătă o sticlă de Diablerie cuibărită într-un strat de fulgi de 
polistiren. Copilotul puse servieta pe zăpadă şi o deschise, 
lăsând să se vadă nişte teancuri de bancnote de cincizeci 
de lire, legate strâns. „Cel puţin un milion de lire sterline, îşi 
zise Toni în gând, poate chiar două milioane.” Aşa cum i se 
spusese, Kit luă unul dintre teancuri şi se uită la bancnotele 

de la mijloc. 

Toni îi spuse lui Odette: 

— Au făcut schimbul. Kit verifică banii. 

Cei doi oameni de pe aerodrom se priviră în ochi, dădură 
din cap şi îşi strânseră mâinile. Kit îi dădu servieta de piele 
vişinie, după care luă valiza. Părea grea. Copilotul merse 
înapoi spre elicopter, iar Kit se întoarse către turnul de 
control. 

Imediat ce copilotul se urcă înapoi în aparat, acesta 
decolă. 

Toni vorbea în continuare cu Odette: 

— Recepţionezi semnalul transmiţătorului din sticla de 
parfum? 

— Foarte bine, spuse Odette. l-am prins pe ticăloşi. 

ZIUA 
CADOURILO 
R 


7 P.M. 


În Londra era frig. Aici nu căzuse nici un fulg de zăpadă, 
dar un vânt îngheţat biciuia clădirile vechi şi străzile 
şerpuite, iar oamenii îşi ascundeau capul între umeri şi-şi 
strângeau fularele în jurul gâtului, grăbindu-se să intre la 
căldură, în puburi, restaurante, hoteluri sau cinematografe. 

Toni Gallo stătea pe bancheta unui Audi simplu, de 
culoare gri, alături de Odette Cressy. Odette era o femeie 
blondă de vârsta lui Toni, îmbrăcată într-un costum 
business şi o cămaşă stacojie pe sub sacou. În faţă stăteau 
doi detectivi, unul la volan, iar celălalt studia un receptor de 
semnale radio, spunându-i şoferului pe unde să meargă. 

Poliţiştii urmăreau sticla de parfum de 33 de ore. După 
cum se aşteptaseră, elicopterul aterizase în sud-vestul 
Londrei. Pilotul se urcase într-o maşină care îl aştepta şi 
mersese peste Podul Battersea până la casa lui Adam 
Hallan, aflată pe malul râului. Pe tot parcursul nopţii 
trecute, semnalul rămăsese staționar, transmițând constant 
de undeva din eleganta casă datând din secolul al XVIII-lea. 
Odette nu voia să-l aresteze încă pe Hallan. Voia să prindă 
în capcană cât mai mulţi terorişti. 

Toni îşi petrecuse cea mai mare parte din timp dormind. 
Când se culcase, în apartamentul ei, chiar înainte de ora 
12.00 a zilei de Crăciun, se simţise prea tensionată ca să 
doarmă. Gândurile ei însoțeau elicopterul în timp ce acesta 
străbătea Marea Britanie şi îşi făcea griji că semnalul radio 
n-avea să ajungă la autorităţi. În ciuda grijilor, adormise în 
numai câteva secunde. 

Seara, se dusese la Steepfall să-l vadă pe Stanley. Se 
ţinuseră de mână şi vorbiseră timp de o oră în biroul lui; 
apoi ea mersese cu avionul la Londra. Dormise profund 

toată noaptea, în apartamentul lui Odette din Camden 
Town. 

Pe lângă faptul că urmărise semnalul radio, poliţia 
londoneză îi supraveghease pe Adam Hallan şi pe copilotul 
său. Dimineaţa, Toni şi Odette se alăturaseră echipei care 
ţinea sub observaţie casa lui Adam Hallan. 

Toni îşi atinsese obiectivul principal. Mostrele din virusul 
letal erau înapoi în laboratorul BSL4 de la Kremlin. Dar 
spera să-i prindă pe oamenii răspunzători de coşmarul prin 
care trecuse. Voia să se facă dreptate. 

Hallan organizase o petrecere la ora prânzului şi cincizeci 
de oameni, de vârste şi naţionalităţi diferite, purtând cu 
toţii haine nepretenţioase, dar scumpe, vizitaseră casa. 
Unul dintre oaspeţi plecase cu sticla de parfum. Toni, 
Odette şi echipa de supraveghere urmăriseră semnalul 
radio la Bayswater şi ţinură sub observaţie o pensiune 
pentru studenţi toată după-amiaza. 

La şapte seara, semnalul începu să se deplaseze din nou. 

Din clădire ieşi o tânără. În lumina felinarelor stradale, 
Toni văzu că avea un păr frumos, de culoare închisă, bogat 
şi lucios. Pe umăr ţinea o poşetă. Işi ridică gulerul hainei şi 
merse de-a lungul trotuarului. Un detectiv îmbrăcat în 
jeanşi şi în hanorac cobori dintr-un Rover bej şi porni pe 
urmele ei. 

— Cred că acum e momentul, spuse Toni. O să 
folosească sticluţa de parfum. 

— Vreau să văd, spuse Odette. Am nevoie de martori la 
tentativa de omucidere pentru a-l pune sub acuzaţie. 

Toni şi Odette o pierdură din ochi pe femeie când aceasta 
se îndreptă către o staţie de metrou. Pe măsură ce femeia 
cobora în subteran, semnalul radio slăbi îngrijorător de 
mult. Rămase nemişcat timp de câteva minute. Apoi 
semnalul se mişcă, probabil pentru că femeia urcase în 
metrou. Cei patru urmară semnalul slab, temându-se că 

avea să dispară şi că femeia urmă să iasă din raza de 
observaţie a detectivului în hanorac. Dar aceasta reveni la 
suprafaţă în Picadilly Circus, iar detectivul se afla încă pe 
urmele ei. Timp de un minut, pierdură contactul vizual, 
deoarece femeia coti pe o stradă cu sens unic. Apoi 
detectivul o sună pe Odette pe mobil şi îi raportă că femeia 
intrase într-un teatru. 

— Acolo va elibera substanţa din sticlă, spuse Toni. 

Maşinile de poliţie neinscripţionate parcară în faţa 
Teatrului. Odette şi Toni intrară, urmate de cei doi bărbaţi 
din cea de-a doua maşină. Spectacolul, o poveste cu 
fantome însoţită de cântece, era popular printre turiştii 
americani. Fata cu păr frumos stătea la coadă alături de 
oamenii care veneau să-şi ridice biletele plătite în avans. 

În timp ce aştepta, scoase din poşetă o sticlă de parfum. 
Cu mişcări rapide, care păreau cu totul fireşti, îşi pulveriză 
substanţa din interior pe gât şi pe umeri. Spectatorii din jur 
nu-i acordară atenţie. Chiar dacă le atrăgea atenţia, îşi 
închipuiau, fără îndoială, că nu voia altceva decât să 
miroasă bine pentru bărbatul cu care avea să se 
întâlnească. Un păr atât de frumos ar trebui să şi miroasă 
bine. Spray-ul era, în mod curios, inodor, dar nimeni nu 
păru să observe. 

— Asta e bine, spuse Odette. Dar s-o lăsăm să mai facă o 
dată. 

În sticlă se afla apă simplă, dar totuşi Toni tremura de 
groază în timp ce inspira. Dacă nu ar fi făcut schimbul, în 
sticluţă s-ar fi aflat virusuri vii Madoba-2, iar acea gură de 
aer ar fi ucis-o. 

Femeia îşi ridică biletul şi intră în sală. Odette vorbi cu 
plasatorul şi îi arătă legitimaţia de poliţie; apoi, detectivii o 
urmară pe femeie. Aceasta se duse la bar, unde se 
„parfumă” din nou. Făcu acelaşi lucru şi în toaletă. Intr-un 
final, îşi ocupă locul din stal şi folosi parfumul încă o dată. 

Toni presupuse că planul ei era să folosească spray-ul de 
alte câteva ori în pauză şi, în final, pe holurile aglomerate, 
în timp ce oamenii plecau din clădire. Până la sfârşitul serii, 
aproape toţi cei prezenţi în teatru vor fi respirat deja 
picăturile vaporizate din sticlă. 

Privind din spatele sălii, Toni ascultă accentele oamenilor 
din jurul ei: o femeie din sudul Statelor Unite care tocmai 
cumpărase „cea mai frumoasă eşarfă de caşmir”; cineva 
din Boston care spunea unde şi-a parcat maşina; un 
newyorkez care plătise cinci dolari pentru o ceşcă de cafea. 
Dacă, aşa cum fusese planul, sticla de parfum ar fi conţinut 
virusul, până acum oamenii aceştia ar fi fost deja 
contaminaţi cu Madoba-2. Ar fi mers acasă cu avionul, şi-ar 
fi îmbrăţişat rudele, şi-ar fi salutat vecinii şi s-ar fi dus 
înapoi la serviciu, spunându-le tuturor despre vacanţa pe 
care şi-o petrecuseră în Europa. 

Zece sau douăsprezece zile mai târziu, s-ar fi îmbolnăvit. 

„M-am molipsit cu o răceală îngrozitoare în Londra”, ar fi 
spus. Prin strănut, şi-ar fi contaminat şi rudele, prietenii şi 
colegii. Simptomele s-ar fi înrăutățit, iar doctorii lor i-ar fi 
diagnosticat cu gripă. Când ar fi început să moară, doctorii 
şi-ar fi dat seama că era vorba despre ceva mai serios 
decât gripă. In timp ce boala fatală se împrăştia rapid de la 
o stradă la alta şi dintr-un oraş în celălalt, branşa medicilor 
ar fi înţeles cu ce se confruntă, dar ar fi fost prea târziu. 

Acum nu se va întâmpla nimic din toate acestea - dar 
Toni se cutremură gândindu-se cât de aproape fuseseră de 
un asemenea dezastru. 

Un bărbat emoţionat, îmbrăcat în smoching, se apropie 
de ei. 

— Sunt managerul hotelului, spuse el. Ce se întâmplă? 

— Suntem pe punctul de a face o arestare, îi zise Odette. 
Cred că aţi prefera să întârziaţi ridicarea cortinei timp de 
câteva minute. 

— Sper să nu fie agitaţie prea mare. 

— Crede-mă, şi eu sper la fel. 

Oamenii din public se aşezaseră la locurile lor. 

— In regulă, le spuse Odette detectivilor. Am văzut 
destul. Arestaţi-o, dar nu faceţi prea multă vâlvă. 

Cei doi bărbaţi din a doua maşină parcurseră spaţiile 
dintre rândurile de scaune şi se postară la capetele 
culoarului ce ducea la locul femeii. Aceasta se uită la unul 
din ei, apoi la celălalt. 

— Veniţi cu mine, domnişoară, vă rog, spuse detectivul 
care se afla mai aproape de ea. 

In timp ce toată lumea asculta, în sala de teatru se lăsă 
tăcerea. „Oare face parte din spectacol?”, se întrebau ei. 

Femeia nu se ridică, dar scoase sticla de parfum şi 
pulveriză din nou lichidul din ea. Detectivul, un tânăr 
îmbrăcat într-o jachetă scurtă, împinse câţiva spectatori 
pentru a-şi croi drum pe rândul unde stătea ea. 

— Vă rog să veniţi imediat, spuse el. Ea se ridică, luă 
sticla de parfum şi vaporiză câteva picături în aer. Nu vă 
mai deranjaţi. E numai apă chioară, spuse el, după care o 
luă de braţ, o conduse la capătul rândului şi pe culoar până 
în spatele sălii. 

Toni se uita fix la prizonieră. Aceasta era tânără şi 
atrăgătoare. Fusese pregătită să se sinucidă. Toni se 
întreba de ce ar face aşa ceva. 

Odette luă sticla de parfum din mâna ei şi o puse într-o 
pungă pentru dovezi. 

— Diablerie, spuse ea. E în franceză. Ştii ce înseamnă? 

Femeia negă printr-o mişcare a capului. 

— Lucrarea diavolului. Odette se întoarse către detectivul 
care o escorta pe prizonieră: Pune-i cătuşele şi ia-o de aici! 

UN AN MAI 
TÂRZIU 


Ziua de Craciun 


5.50 P.M. 


Toni ieşi din baie goală şi traversă camera de hotel 
pentru a răspunde la telefon. Din pat, Stanley spuse: 

— Doamne, ce bine arăţi! 

Toni îi zâmbi soţului ei. Acesta purta un halat de baie 
flauşat de culoare albastră, prea mic pentru el, care lăsa la 
vedere picioarele sale lungi şi musculoase. 

— Nici tu nu arăţi rău, spuse ea şi ridică receptorul. 

Era mama ei. 

— Crăciun fericit, spuse Toni. 

— Fostul tău prieten e la televizor, zise mama. 

— Ce face, cântă colinde în corul poliţiştilor? 

— Carl Osborne îi ia un interviu. Povesteşte cum a prins 
el teroriştii aceia Crăciunul trecut. 

— Eli-a prins? pe moment, Toni fu cuprinsă de indignare, 
după care îşi zise: „Ce rost are?” Ei bine, are nevoie de 
publicitate - urmăreşte să fie promovat. Ce face sora mea? 

— Tocmai pregăteşte cina. Toni se uită la ceas. Pe insula 
unde se aflau, mai erau câteva minute până la ora şase 
seara. La mama, în Anglia, era aproape ora zece seara. Dar 
la Bella mereu se mânca târziu. Ce ţi-a luat de Crăciun? 

— O să luăm ceva la reducerile de după Anul Nou. E mai 
ieftin. 

— Ţi-a plăcut cadoul de la mine? 

Toni îi cumpărase un pulover din caşmir de culoarea 
somonului. 

— E minunat, mulţumesc, dragă. 

— Osborne e bine? 

Mama luase căţeluşul la ea, iar acum crescuse, un câine 
mare şi lăţos alb cu negru, cu părul acoperindu-i ochii. 

— Se poartă foarte bine şi nu a avut nici un accident de 

ieri încoace. 

— Şi nepoţii? 

— Aleargă şi îşi strică jucăriile primite cadou. Trebuie să 
închid acum. Regina e la televizor. 

— La revedere, mamă. Mulţumesc de telefon. 

— Presupun că avem timp de un pic de... ştii tu ce... 
înainte de cină, spuse Stanley. 

Toni se prefăcu şocată. 

— Tocmai am făcut un pic de şti; tu ce! 

— Asta a fost cu ore în urmă! Dar dacă eşti obosită... îmi 
dau seama că, atunci când o femeie ajunge la o anumită 
vârstă... 

— O anumită vârstă? Toni sări în pat şi îngenunche peste 
el. O anumită vârstă? 

Luă o pernă şi începu să-l lovească cu ea. 

Neajutorat, Stanley începu să râdă şi imploră iertare, iar 
ea se opri şi îl sărută. 

Se aşteptase că Stanley să fie destul de bun la pat, daro 
surprinsese faptul că era atât de înflăcărat. Nu avea să uite 
niciodată prima lor vacanţă împreună. Într-un apartament 
de la Ritz, în Paris, el o legase la ochi şi îi legase mâinile de 
tăblia patului. In timp ce ea stătea acolo, goală şi 
neajutorată, el îi mângâiase buzele cu o pană, apoi cu o 
linguriţă din argint, iar mai apoi cu o căpşună. Nu se mai 
concentrase niciodată atât de mult asupra senzaţiilor fizice 
ca atunci. Stanley îi mângâiase sânii cu o batistă de 
mătase, cu o eşarfă de caşmir şi cu mănuşi de piele. Toni 
se simţise ca şi cum ar fi plutit pe mare, legănată uşor de 
valuri de plăcere. Stanley o sărutase în spatele genunchilor, 
pe partea interioară a coapselor, pe interiorul braţelor şi pe 
gât. Făcuse totul încet şi îndelung, până când ea simţise că 
avea să explodeze de dorinţă. li atinsese sfârcurile cu 
cuburi de gheaţă şi turnase un pic de ulei cald înăuntrul ei. 
Continuase să o aţâţe până ce o făcuse să-l implore să o 

penetreze, după care o făcuse să mai aştepte încă un pic. 
În cele din urmă, Toni îi spusese: 

— Nu ştiam asta, dar toată viaţa mi-am dorit ca un 
bărbat să-mi facă aşa ceva. 

— Ştiu, îi spusese el. 

Acum, Stanley era într-o dispoziţie jucăuşă. 

— Hai, numai o partidă scurtă, spuse el. Te las pe tine 
deasupra. 

— Of, bine. Toni oftă, prefăcându-se păcălită, în timp ce- 
şi căuta poziţia potrivită deasupra lui. Câte lucruri trebuie 
să facă o fată în ziua de azi... 

Atunci se auzi un ciocănit la uşă. Stanley strigă: 

— Cine e? 

— Olga. Toni spunea că-mi împrumută un colier. 

Toni observă că Stanley dădea să-i spună fiicei sale să 
plece, dar ea îi acoperi gura cu palma. 

— Un minut, Olga. 

Se desprinse de Stanley. Olga şi Miranda se obişnuiseră 
cu ideea de a avea o mamă vitregă de vârsta lor, dar Toni 
nu voia să forţeze nota. Era mai bine ca ele să nu se 
gândească la faptul că tatăl lor făcea sex sălbatic. 

Stanley se ridică de pe pat şi se duse în baie. In cameră 
intră Olga, îmbrăcată pentru cină, într-o rochie neagră de 
bumbac cu un decolteu adânc. 

— Ai spus că-mi împrumuţi şi mie colierul acela în V. 

— Bineînţeles, stai să-l găsesc. 

Din baie, se auzi apa la duş. 

Olga cobori tonul, un lucru neobişnuit pentru ea. 

— Voiam să te întreb... l-a văzut pe Kit? 

— Da. l-a făcut o vizită la închisoare cu o zi înainte să 
luăm avionul pentru a ajunge aici. 

— Ce mai face fratele meu? 

— Nu se simte în largul său, frustrat şi plictisit, după cum 
era de aşteptat, dar nu a fost bătut, nici violat şi nici nu 

consumă heroină. Toni găsi colierul şi i-l puse Olgăi la gât. 
Arată mai bine la tine decât la mine - mie chiar nu-mi stă 
bine cu negru. De ce nu îl întrebi direct pe tatăl tău despre 
Kit? 

— Este atât de fericit, încât nu vreau să-l indispun. Nu te 
deranjează, nu-i aşa? 

— Chiar deloc. 

Din contră, Toni se simţea flatată. Olga se purta cu ea 
aşa cum s-ar fi purtat o fiică cu mama ei, apelând la ea ca 
să afle informaţii despre tatăl ei, fără să-l deranjeze cu 
întrebări care nu sunt pe gustul bărbaţilor. Toni continuă: 

— Ştiai că Hamish şi Elton sunt în aceeaşi închisoare cu 
Kit? 

— Nu - ce îngrozitor! 

— Nu chiar. Kit îl ajută pe Elton să înveţe să citească. 

— Elton nu ştie să citească? 

— Aproape deloc. Ştie câteva cuvinte din indicatoarele 
stradale - autostradă, Londra, centrul oraşului, aeroport. Kit 
îl învaţă „Ana are mere”. 

— Doamne, cum se aranjează lucrurile. Ai auzit de Daisy? 

— Nu. 

— A ucis o altă deţinută din penitenciarul pentru femei şi 
a fost judecată pentru crimă. A fost apărată de-o colegă de- 
a mea mai tânără, dar a fost condamnată. A primit o 
condamnare pe viaţă, sentinţă ce va fi adăugată la 
condamnarea precedentă. O să stea în închisoare până la 
şaptezeci de ani. Mi-aş fi dorit să nu se fi abolit 
condamnarea la moarte. 

Toni putea înţelege ura Olgăi. Hugo nu-şi mai revenise 
complet în urma bătăii administrate de Daisy cu bastonul. 
Nu mai vedea cu un ochi. Mai rău, nu-şi recăpătase vechea 
sa exuberanţă. Era mai liniştit, mai fidel, dar nu la fel de 
amuzant, iar rânjetul său răutăcios nu mai putea fi văzut 
decât foarte rar. 

— Păcat că tatăl ei este încă în libertate, spuse Toni. 

Harry Mac fusese acuzat de complicitate, dar mărturia lui 
Kit nu fusese destul de convingătoare pentru a duce la 
condamnarea lui, iar juriul îl găsise nevinovat. Se întorsese 
la viaţa lui de nelegiuit. 

— Am veşti şi despre el, spuse Olga. Are cancer. A 
început la plămâni, dar acum s-a răspândit. Doctorii i-au 
spus că nu mai are decât trei luni de trăit. 

— Ei bine, spuse Toni, până la urmă, după faptă şi 
răsplată. 


Miranda scoase hainele pe care avea să le poarte Ned la 
cină, pantaloni negri de in şi o cămaşă în carouri. Acesta nu 
se aştepta ca ea să facă acest lucru, dar, dacă nu-i alegea 
hainele, Ned, ar fi fost în stare să coboare la cină în 
pantaloni scurţi şi în tricou. Nu era neajutorat, ci doar 
neatent, iar Miranda acceptase acest lucru. 

Îi acceptase foarte multe lucruri. Înţelesese că Ned n- 
avea să se implice niciodată într-un conflict, nici măcar 
pentru a o proteja; dar, pentru a compensa acest defect, 
Miranda ştia că, într-o criză adevărată, Ned era ca o stâncă. 
Felul în care încasase loviturile repetate ale lui Daisy pentru 
a-l proteja pe Tom fusese o dovadă suficientă. 

Ea era deja îmbrăcată într-o cămaşă roz de bumbac şi o 
fustă plisată. O făcea să pară cam lată în şolduri, dar, pe de 
altă parte, ea chiar era lată în şolduri. Ned spunea că îi 
plăcea acest lucru. 

Intră în baie. Ned stătea în cadă, citind o biografie a lui 
Moliere în limba franceză. Miranda îi luă cartea. 

— Majordomul a făcut-o. 

— Gata cu suspansul. 

Se ridică în picioare. 

Miranda îi întinse un prosop. 

— Mă duc să văd ce fac copiii. 

Înainte de a pleca din cameră, Miranda luă un pachet mic 
de pe noptieră şi îl băgă în poşeta ei de seară. 

Camerele de hotel erau cabane individuale înşirate de-a 
lungul plajei. În timp ce mergea spre cabana pe care fiul ei, 
Tom, o împărțea cu Craig, Miranda simţi briza călduroasă 
mângâindu-i braţele goale. 

Craig se dădea cu gel în păr, în timp ce Tom îşi lega 
şireturile. 

— Sunteţi bine, băieţi? întrebă Miranda. 

Era o întrebare retorică. Erau amândoi bronzaţi şi fericiţi, 
după o zi petrecută făcând windsurfing şi schi nautic. 

Tom nu mai era chiar un băieţel. Se înălţase cu cinci 
centimetri în ultimele şase luni şi încetase să-i mai spună 
totul mamei sale. Pe Miranda o întrista acest lucru. Timp de 
doisprezece ani, fusese cerul şi pământul pentru el. Avea să 
mai fie dependent de ea vreo câţiva ani, dar separarea 
începea încet-încet să se facă simțită. 

Îi părăsi pe băieţi şi intră în coliba următoare. Sophie 
stătea aici cu Caroline, dar aceasta din urmă plecase deja, 
iar Sophie era singură. Rămăsese în faţa dulapului, alegând 
o rochie. Spre nemulţumirea ei, Miranda văzu că purta un 
sutien sexy cu jumătate de cupă şi chiloţi tanga din acelaşi 
material. 

— Mama ta a văzut lenjeria ta intimă? întrebă Miranda. 

— Mă lasă să port ce-mi place, spuse Sophie îmbufnată. 

Miranda se aşeză pe un scaun. 

— Vino aici, vreau să vorbesc cu tine. f 

Fără nici o tragere de inimă, Sophie se aşeză pe pat. Işi 
încrucişă picioarele şi îşi feri privirea. 

— Chiar aş prefera ca mama ta să-ţi spună acest lucru, 
dar, cum ea nu este aici, va trebui s-o fac eu. 

— Să-mi spună ce? 

— Cred că eşti prea tânără ca să faci sex. Ai 
cincisprezece ani. Craig are numai şaisprezece. 

— Mai are un pic şi împlineşte şaptesprezece. 

— Nu contează, ce faceţi voi este, de fapt, ilegal. 

— Nu şi în ţara asta. 

Miranda uitase că nu se aflau în Marea Britanie. 

— Ei bine, oricum, eşti prea tânără. 

Sophie afişă o expresie dezgustată şi îşi dădu ochii peste 
cap. 

— O, Doamne! 

— Ştiam că vei avea asemenea reacţie, dar trebuia să ţi 
se spună asta, insistă Miranda. 

— Ei bine, ai spus-o, replică nepoliticos Sophie. 

— Cu toate acestea, ştiu că nu te pot forţa să faci ce-ţi 
spun eu. 

Sophie părea surprinsă. Nu se aşteptase la confesiuni. 
Miranda scoase pacheţelul din poşetă. 

— Aşa că, dacă te hotărăşti să nu mă asculţi, vreau să 
folosiţi aceste prezervative. 

| le dădu lui Sophie. 

Fără nici un cuvânt, Sophie le acceptă. Pe chip i se citea 
uluirea. 

Miranda se ridică. 

— Nu vreau să rămâi însărcinată cât timp eşti în grija 
mea. 

Se îndreptă spre uşă. 

În timp ce ieşea, o auzi pe Sophie spunând: 

— Mulţumesc. 


Bunicul rezervase un salon privat în restaurantul 
hotelului pentru cei zece membri ai familiei Oxenford. Un 
chelner trecu pe la fiecare şi le turnă câte un pahar de 
şampanie. 

Sophie întârzia. Ceilalţi o aşteptară un timp; apoi, bunicul 
se ridică şi toţi îşi întrerupseră conversațiile. 

— Avem friptură la cină, spuse el. Am comandat curcan, 

dar se pare că a evadat. Toţi izbucniră în râs. Stanley 
continuă pe un ton mai sumbru: Anul trecut nu am avut un 
Crăciun adevărat, aşa că m-am gândit că acesta ar trebui 
să fie special. 

— Şi îţi mulţumim că ne-ai adus aici, tati, spuse Miranda. 

— Ultimul an a fost cel mai rău din viaţa mea şi totodată 
cel mai bun, continuă el. Nici unul dintre noi nu-şi va reveni 
total de pe urmă a ceea ce s-a întâmplat la Steepfall cu un 
an în urmă. n 

Craig îşi îndreptă privirea asupra tatălui său. In mod 
sigur, el n-avea să-şi mai revină. Unul dintre ochi era mereu 
închis pe jumătate, iar expresia de pe chip era prietenoasă, 
dar total lipsită de personalitate. În ultimul timp, părea să 
se detaşeze adesea de evenimentele din jurul său. 

Bunicul vorbi în continuare: 

— Dacă nu ar fi fost Toni, numai Dumnezeu ştie cum s-ar 
fi încheiat lucrurile. 

Craig o privi pe Toni. Aceasta arăta minunat, purtând o 
rochie de mătase maro castană, care-i punea în evidenţă 
părul roşcat. Bunicul era nebun după ea. „Probabil că simte 
pentru ea ceea ce simt eu pentru Sophie”, se gândi Craig. 

— Apoi a trebuit să retrăim, de două ori în plus, acest 
coşmar, spuse bunicul. Mai întâi cu poliţia. Apropo, Olga, de 
ce iau declaraţiile aşa? lţi pun nişte întrebări şi notează 
răspunsurile; apoi scriu altceva decât ce ai spus, cu tot felul 
de greşeli, şi iese ceva ce nici nu seamănă cu vorbele unei 
fiinţe umane, şi apoi susţin că e declaraţia ta. 

— Acuzarea preferă ca lucrurile să fie formulate într-un 
anume fel, spuse Olga. 

— „Inaintam spre vest” şi aşa mai departe? 

— Da. 

Bunicul ridică din umeri. 

— Ei bine, şi apoi a trebuit să retrăim totul din nou în 
timpul procesului, şi a trebuit să stăm şi să ascultăm 

aluziile că, într-un fel, noi eram de vină fiindcă am rănit 
oameni care intraseră în casa noastră, ne atacaseră şi ne 
legaseră. Apoi a trebuit să citim aceleaşi aluzii stupide şi în 
ziare. 

Craig nu avea să uite niciodată această experienţă. 
Apărătorul lui Daisy voise să dea de înţeles că el încercase 
s-o asasineze, pentru că o călcase cu maşina în timp ce ea 
trăgea spre el. Era absurd, dar în sala de judecată, pentru 
câteva momente, păruse aproape plauzibil. 

Bunicul îşi continuă discursul: 

— Tot acest coşmar mi-a amintit că viaţa este scurtă şi 
mi-am dat seama că ar trebui să vă spun tuturor despre 
sentimentele mele pentru Toni şi să nu mai irosesc timpul. 
Nici nu e nevoie să vă mai spun cât de fericiţi suntem. Apoi 
medicamentul cel nou a trecut la testele pe oameni, viitorul 
companiei a devenit sigur, iar eu am reuşit să cumpăr un 
alt Ferrari - şi să plătesc nişte lecţii de condus pentru Craig. 

Cei prezenţi izbucniră în râs, iar Craig roşi. Nu spusese 
nimănui despre prima oară când lovise maşina. Numai 
Sophie ştia. Incă se mai simţea jenat şi vinovat din această 
cauză. Se gândi că va putea să-şi mărturisească fapta când 
va fi foarte bătrân, pe la treizeci de ani, sau cam aşa ceva. 

— Dar... am vorbit suficient despre trecut, spuse bunicul. 
Haideţi să închinăm un pahar. Crăciun fericit tuturor! 

— Crăciun fericit, îi răspunseră toţi. 

Sophie intră în timp ce se servea primul fel. Arăta 
minunat. Îşi ridicase părul şi purta nişte cercei mici care-i 
atârnau spre umeri. Arăta foarte matură, de cel puţin 
douăzeci de ani. Craig simţi că i se usucă gura la gândul că 
ea era prietena lui. 

Pe când trecea pe lângă scaunul lui, Sophie se aplecă şi îi 
şopti la ureche: 

— Miranda mi-a dat nişte prezervative. 

Craig fu atât de surprins, încât vărsă paharul de 

şampanie. 

— Poftim? 

— M-ai auzit, spuse ea şi se aşeză. 

Craig îi zâmbi. El avea propria rezervă, bineînţeles. Ce 
amuzantă era dragă de mătuşă Miranda! 

— De ce rânjeşti, Craig? întrebă bunicul. 

— Sunt fericit, bunicule, spuse el. Atâta tot. 

